1. Hüküm

1065 ve 1066 seneleri hücec ve defteri kassâm Eyüp Mahkemesi’nde an B [Receb] ilâ RA [Rebî‘ulevvel?] İbrahim Efendi, Türkî ve Arabiyyü’l-ibâredir. Ba‘zı mahalleri köhne ve kopmuş ve noksandır. Perâkendelerden tertîb olunmuşdur.

(EYÜB61 - cilt: 27, sayfa: 47 - Hüküm no: 1 - Orijinal metin no: [İç kapak-1])﻿

﻿

﻿

2. Hüküm

Eyüp’ün hicrî 1066 yılına ait muhtelif narh kayıtları

(...) (...) yoğurdu beher vakıyye kelle? kıyye 4 Leben-i hâlis kıyye 3 Gāyet a‘lâ kaymak 18 20 Kepçe tutmaz yoğurdu kıyye 2 Torba yoğurdu Gāyet a‘lâsı kıyye 5 yoğurdu (...) (...) Kasımpaşa yoğurdu çanağı bir vakıyye gelmek üzre Kıyye 4 Üsküdar yoğurdu çanağı bir vakıyye gele kıyye 4 Pekmez gāyet a‘lâsı vakıyye 5 6 [yevmü’s-s]ebt fî 23 Safer sene [10]66. (...) pasdırması Şirevgan vakıyye 14 16 Bezir yağı kıyye 13 14 Yevmü’l-ehad sene 1066 Rebî‘ulevvel. Asel kıyye 10 12 Bâ-tezkere kaydı Ber mûceb-i tezkere-i Efendi Hazretleri 99 s. ta‘allaka bimâ fîhi nazar Mustafa el-Konevî

(EYÜB61 - cilt: 27, sayfa: 47 - Hüküm no: 2 - Orijinal metin no: [1a-1])﻿

﻿

﻿

3. Hüküm

Yorgo v. Dimo’nun [Dimo] v. Banko’ya? içindekilerle birlikte mülk menzilini ve bağını sattığı, tasarrufundaki üç tarlayı devrettiği

Yâ Fettâh Yâ Rezzâk Yâ Vehhâb Allâhümme yâ müfettiha’l-ebvâb iftah lenâ hayre’l-bâb Vilâyet-i Rumeli’nde livâ-i Avlonya’da Ergirikasrı kazâsına tâbi‘ Sinagopolos nâm karyede sâkin Yorgo v. Dimo nâm zimmî meclis-i şer‘-i şerîf-i lâzımü’t-tevkīrde dâmâdı işbu râfi‘ü’l-vesîka [Dimo] v. Banko? nâm zimmî muvâcehesinde bi tav‘ihî ikrâr ve i‘tirâf edip silk-i mülk-i sahîhimde münselik ol[up] karye-i mezbûrede vâki‘ bir tarafdan Duka Koma mülkü ve bir tarafdan Safo Giro mülkü ve bir tarafdan Duka Kohok mülkü ve bir tarafdan tarîk-i âm ile mahdûd bir bâb fevkānî ve üç bâb tahtânî odaları ve ahırı ve anbarı ve samanlığı ve zât-ı eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘ ve levâhıkı ile ve menzili mezkûr içinde mevcûd üç re’s kara sığırı ineği ve iki kazgan ve iki tencere ve yedi tepsi ve on üç aded sahan ve sâ[ir] âlât-ı zirâ‘at ve esbâb-ı hirâsetimi ve yine karye-i merkūmede vâki‘ etrâf-ı erba‘adan Yorgo Pano ve Nika Lakaki? ve Vasil nâm zimmîler bağları ve vâdi ile mahdûd ve mümtâz tahmînen dokuz çapalık bir kıt‘a mülk bağımı mezbûr Dimo’ya bi safkatin vâhidetin fıddî râyic fi’l-vakt yirmi sekiz bin akçeye tarafeynden îcâb ve kabûlü hâvî bey‘-i bâtt-ı kat‘î ile bey‘ edip ol dahi vech-i mübeyyen üzre iştirâ ve kabûl eyledikden sonra yine karye-i mezbûrede mevâzi‘-i müteferrikada her birinin hudûdu beynimizde ma‘lûm üç kıt‘a tarlalarımın hakk-ı tasarruflarını dahi merkūm Dimo’ya iki bin cedîd akçe bedel mukābelesinde tefvîz ve ferağ eylediğimde ol dahi tefevvuz ve kabûl eyleyip semen-i mezbûr ile bedel-i merkūm cem‘an otuz bin mezbûru’n-na‘t akçeyi merkūm Dimo yedinden bi’t-tamâm ve’l-kemâl ahz ü kabz eylediğimden sonra emlâk-i mer[kûm] ile arâzi-i mersûmeyi mahallinde zabt ve tasarrufa tarafımdan mezbûr Dimo’yu taslît eyledim dedikde gıbbe’t[-tasdîki’]ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’s-sâlis ve’l-ışrîn min şehri Recebi’l-ferd li sene hamsin ve sittîn ve elf.

Şuhûdü’l-hâl: Ali b. Mustafa, Abdullah b. İskender, Dilâver b. Abdullah, Hüseyin b. Ali, Banko, Yorgi, Papa, Duka, Cika, Kerci, Yani, Duka, İstati, Koco, Duka, Dimo, Dedo, Dimo, Köni, Yano, Pano, Duka, ..? ve gayruhüm mine’l-hâzırîn

(EYÜB61 - cilt: 27, sayfa: 48 - Hüküm no: 3 - Orijinal metin no: [1b-1])﻿

﻿

﻿

4. Hüküm

Arslan ile Ahmed’in ninelerinden intikal eden evden ölen babaları Mehmed’in hissesi hakkında amcaları Hüseyin Beşe ile olan davalarında sulh oldukları

Medîne-i Hazreti Ebâ Eyyûb el-Ensârî -aleyhi rahmetü’l-Bârî- mahallâtından Evlice Baba mahallesi sâkinlerinden Arslan ve Ahmed ibney Mehmed nâm kimesneler meclis-i şer‘-i şerîf-i lâzımü’t-teşrîfde ammileri işbu hâmilü’l-kitâb Hüseyin Beşe b. Arslan nâm kimesne muvâcehesinde her biri ikrâr-ı tâm ve takrîr-i kelâm edip mahalle-i mezbûrede vâki‘ bir tarafdan Arslan b. Mehmed mülkü ve bir tarafdan Mumcu Mehmed Çelebi b. Mustafa mülkü ve bir tarafdan Muslu Çelebi b. Osman mülkü ve bir tarafdan tarîk-i hâs ile mahdûd ve mümtâz olan menzil ceddemiz olup babamız ile mezbûr Hüseyin Beşe’nin vâlidesi Fâtıma bt. Kasım nâm hâtundan bi hasebi’l-irsi’ş-şer‘î intikāl edip lâkin babamız menzili mahdûd-ı mezkûrdan hisse-i şer‘iyyesini kabz etmeden fevt olup hisse-i mezbûre bize irsen intikāl etmişdir deyû merkūm Hüseyin Beşe’den taleb ve da‘vâ ol dahi inkâr ile cevâb vermekle beynimizde münâza‘ât-ı kesîre cereyânından sonra vesâtat-i muslihîn ile hisse-i mezbûre da‘vâsından bizi on altı kıt‘a riyâlî guruş-ı kebîr üzerine sulh eylediklerinde ben dahi sulh-ı mezbûru kabûl ve bedel-i sulh-ı mezbûru mersûm Hüseyin Beşe yedinden tamâmen ahz ü kabz edip husûs-ı mezbûra müte‘allik cemî‘ da‘vâdan zimmetini ibrâ ve iskāt eyledik min ba‘d da‘vâ ve nizâ‘ımız yokdur sudûr dahi ederse lede’l-hükkâmi’l-kirâm istimâ‘ olunmaya dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’s-sânî ve’l-ışrîn min şehri Recebi’l-ferd li sene hamsin ve sittîn ve elf.

Şuhûdü’l-hâl: Şaban Bey b. Mustafa, Nasuh Beşe b. Mehmed, Mehmed Çelebi b. Mustafa, Ebûbekir Beşe b. Ali, Mahmud Beşe b. Ali, el-Hâc Mehmed b. Zülfikar, Ömer Beşe b. Osman, Ali Beşe b. Ebîbekir ve gayruhüm

(EYÜB61 - cilt: 27, sayfa: 49 - Hüküm no: 4 - Orijinal metin no: [1b-2])﻿

﻿

﻿

5. Hüküm

Ali Efendi b. Haydar’ın Abdüllatif Bey b. Mehmed Paşa’daki alacağını tahsil ettiği

Husûs-ı âti’z-zikrin mahallinde ketb ve terkīmi iltimâs olunmağın cânib-i şer‘-i kavîmden fahrü’l-kuzât Mevlânâ Mehmed Efendi b. Nasuh Ağa irsâl olunup ol dahi zeyl-i kitâbda isimleri mastûr olan müslimîn ile medîne-i Hazreti Ebâ Eyyûb el-Ensârî’de Câmi‘-i kebîr mahallesi sâkinlerinden umdetü’l-emâsil ve’l-akrân Mehmed Ağa b. Abdülmennân nâm müteferrikanın menziline varıp akd-i meclis-i şer‘ eyledikde vilâyet-i Anadolu’da medîne-i Ankara’da Pazar-ı ganem mahallesi sükkânından olup yine vilâyet-i mezbûrede muvakkaten Hân-ı cedîd kadısı olan mefharü kuzâti’l-İslâm Ali Efendi b. Haydar nâm kadı meclis-i mezbûrede işbu râfi‘ü’l-kitâbi’l-müstetâb kapıcıbaşılarından iftihârü’l-emâcid ve’l-ekârim Abdüllatîf Bey b. el-merhûm el-mebrûr ed-dâric Mehmed Paşa mahzarında bi’t-tav‘ ve’r-rızâ ikrâr-ı tâm ve ta‘bîr ani’l-merâm edip müşârun-ileyh Abdüllatîf Bey zimmetinde cihet-i deyn-i şer‘îden iki yük seksen bin cedîd akçe hakkım olup hâlen meblağ-ı mezbûr iki yük seksen bin akçeyi müşârun-ileyh Abdüllatîf Bey yedlerinden bi’t-tamâm ve’l-kemâl ahz ü kabz eyledim ba‘de’l-yevm müşârun-ileyh Abdüllatîf Bey zimmetlerinde bir akçe ve bir habbe hakkım kalmadı dedikde mukırr-ı mezbûrun minvâl-i mübeyyen üzre cârî ve sâdır olan ikrârını müşârun-ileyh Abdüllatîf Bey bi’l-muvâcehe tasdîk ve bi’l-müşâfehe tahkīk eylediğini Mevlânâ-yı mûmâ-ileyh mahallinde tahrîr ba‘dehû gelip meclis-i şer‘de alâ vukū‘ihî inhâ ve takrîr etmeğin mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ ve’l-ışrîn min şehri Recebi’l-ferd li sene hamsin ve sittîn ve elf.

Şuhûdü’l-hâl: Fahrü’l-eşbâh Mehmed Ağa b. Abdülmennân, zahrü’l-a‘yân Osman Ağa b. Hüseyin, Ahmed Bey b. Osman, Hüseyin Efendi b. Abdülmü’min, Mehmed Çelebi b. Hasan el-Kâtib, Ali Çelebi b. el-Hâc Mehmed, Hasan b. Abdullah, Mustafa Beşe pazarbaşı sâbıkan, Mehmed Ağa ah-ı Mehmed Ağa el-mezbûr, Dilâver b. Abdullah ve gayruhüm mine’l-hâzırîn

(EYÜB61 - cilt: 27, sayfa: 49 - Hüküm no: 5 - Orijinal metin no: [2a-1])﻿

﻿

﻿

6. Hüküm

Abdüllatif Bey b. Mehmed Paşa’nın Ali Efendi b. Haydar’a borcu olduğunu ikrarı

Husûs-ı âti’z-zikrin mahallinde tahrîri iltimâs olunmağın savb-ı şer‘-i şerîfden umdetü’l-kuzât Mevlânâ Mehmed Efendi b. Nasuh Ağa irsâl olunup ol dahi zeyl-i vesîkada muharrerü’l-esâmî müslimîn ile Medîne-i Hazreti Ebâ Eyyûb el-Ensârî’de Câmi‘-i kebîr mahallesi sükkânından fahrü’l-emâsil ve’l-akrân Mehmed Ağa b. Abdülmennân nâm müteferrikanın menziline varıp akd-i meclis-i şer‘ eyledikde Dergâh-ı âlî -dâme mahfûfen bi’l-me‘âlî- kapıcıbaşılarından iftihârü’l-emâcid ve’l-ekârim Abdüllatîf Bey b. el-merhûm el-mebrûr ed-dâric Mehmed Paşa meclis-i mezkûrda işbu kitâb-ı sıhhat-nisâbın sâhibi olup muvakkaten vilâyet-i Anadolu’da Hân-ı cedîd kadısı olan Ali Efendi b. Haydar nâm kadı mahzarında bi tav‘ihî ikrâr ve i‘tirâf edip târih-i kitâbdan kırk gün tamâmına değin müeccel ve mev‘ûd iki tahta samur kürk bahâsından mezbûr Ali Efendi’ye kırk bin fıddî râyic fi’l-vakt akçe zimmetimde lâzımü’l-edâ ve vâcibü’l-kazâ deynim vardır dedikde mukırr-ı mezbûrun minvâl-i meşrûh üzre cârî ve sâdır olan ikrârını mûmâ-ileyh Ali Efendi bi’l-muvâcehe tasdîk ve bi’l-müşâfehe tahkīk eylediğini Mevlânâ-yı mezbûr mahallinde ketb ü terkīm ba‘dehû gelip meclis-i şer‘de alâ vukū‘ihî inhâ ve takrîr etmeğin mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ ve’l-ışrîn min şehri Recebi’l-ferd li sene hamsin ve sittîn ve elf.

Şuhûdü’l-hâl: Fahrü’l-emsâl Mehmed Ağa b. Abdülmennân, Osman Ağa b. Hüseyin, Ahmed Bey b. Osman, Hüseyin Efendi b. Abdülmü’min, Mehmed Çelebi b. Hasan el-Kâtib, Ali Çelebi b. el-Hâc Mehmed, Hasan Beşe b. Abdullah, Mustafa Beşe pazarbaşı sâbıkan, Mehmed Ağa ah-ı diğer Mehmed Ağa el-mezbûr, Dilâver Beşe b. Abdullah ve gayruhüm mine’l-hâzırîn

(EYÜB61 - cilt: 27, sayfa: 50 - Hüküm no: 6 - Orijinal metin no: [2a-2])﻿

﻿

﻿

7. Hüküm

Osman Ağa b. Hüseyin’in mülk evini Osman Bey b. Mustafa’ya sattığı

Medîne-i Hazreti Ebâ Eyyûb el-Ensârî -aleyhi rahmetü’l-Bârî-de Zal Mahmud Paşa Câmi‘-i şerîfi kurbunda Mehmed Bey el-Hamzavî mahallesinde sâkin fahrü’l-emâcid ve’l-emsâl Osman Ağa b. Hüseyin meclis-i şer‘de işbu râfi‘ü’l-kitâb diğer Osman Bey b. Mustafa tarafından husûs-ı âti’z-zikri tasdîke vekîl-i sâbitü’l-vekâle olan fahrü’l-hutebâ Hüseyin Efendi b. Abdülmü’min nâm vekîl muvâcehesinde ikrâr ve i‘tirâf edip medîne-i mezbûrede Bıçakçı Ferhad mahallesinde vâki‘ bir tarafı Abdünnebi b. ( ) mülkü ve bir tarafı Topal Şaban Efendi tasarrufunda olan vakıf menzil ve iki [tarafı] tarîk-i âm ile mahdûd iki bâb fevkānî odaları ve kenîf ve üç tahtânî odaları ve iki sofayı ve bir câmekânıyla hamamı ve iki kıt‘a kenîfi ve zât-ı eşcâr-ı müsmire ve gayr-ı müsmire hadîkayı müştemil olan mülk menzilimi cümle tevâbi‘ ve levâhıkı ile müvekkili müşârun-ileyh Osman Bey’e tarafeynden îcâb ve kabûlü hâvî bey‘-i bâtt-ı sahîh-i şer‘î ile doksan bin cedîd akçeye bâtten bey‘ ve teslîm müvekkili müşârun-ileyh dahi minvâl-i mübeyyen üzre iştirâ ve tesellüm ve kabûl ve kabz eyledikden sonra semeni olan meblağ-ı mezbûr doksan bin akçeyi müvekkili müşârun-ileyh Osman Bey yedinden tamâmen alıp kabz eyledim ba‘de’l-yevm [2b] menzili mahdûd-ı mezkûrda benim vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye alâka ve medhalim yokdur müşârun-ileyh Osman Bey’in mülk-i müşterâsı olmuşdur keyfemâ yeşâ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ ve’l-ışrîn min şehri Recebi’l-ferd li sene hamsin ve sittîn ve elf.

Şuhûdü’l-hâl: Umdetü’l-eşbâh Mehmed Ağa b. Abdülbâkī, Osman b. Hüdâverdi, Ahmed Bey b. Osman, Mehmed Çelebi b. Hasan el-Kâtib, Ali Çelebi b. el-Hâc Mehmed, Mustafa Beşe b. Abdullah, Mehmed Ağa ah-ı mezbûr Mehmed Ağa ve gayruhüm [mine’l-hâzırîn?].

(EYÜB61 - cilt: 27, sayfa: 51 - Hüküm no: 7 - Orijinal metin no: [2a-3])﻿

﻿

﻿

8. Hüküm

Mustafa Beşe b. Abdullah ile zevcesi Ümmühâni Hâtun bt. Mustafa’nın Fâtıma Hâtun bt. Mustafa’ya ortak oldukları çiftlikteki mülklerini sattıkları ve tarlaların tasarruf hakkını devrettikleri

Havâss-ı Kostantıniyye kazâsına tâbi‘ Küçük Halkalı demekle ma‘rûf karye sâkinlerinden olup zikri câ’î çiftlikden üç sehimden bir sehim hisseye mutasarrıf olan Mustafa Beşe b. Abdullah ile iki sehim hisseye mutasarrıfe olan zevcesi Ümmühâni Hâtun bt. Mustafa meclis-i şer‘-i şerîf-i lâzımü’t-teşrîfde işbu hâmiletü’l-kitâb fahrü’l-muhadderât Fâtıma Hâtun bt. Mustafa muvâcehesinde her biri ikrâr ve i‘tirâf edip tafsîl olunduğu minvâl üzre mülkümüz olup karye-i merkūmede vâki‘ cevânib-i erba‘ası tarîk-i âm ile mahdûd iki bâb tahtânî odaları ve bir kıt‘a ahırı ve bir kıt‘a harman yerini ve zât-ı eşcâr-ı müsmire ve gayr-ı müsmire hadîkayı müştemil mülk menzilimizi ve içinde mevcûd üç re’s kara sığırı ineklerini ve üç buzağıyı bi safkatin vâhidetin merkūme Fâtıma Hâtun’a yirmi sekiz bin -28.000-cedîd akçeye bey‘-i kat‘î ile bâtten bey‘ ve tesl[î]m ol dahi ber vech-i mübeyyen iştirâ ve tesellüm ve kabûl ve kabz eyledikden sonra yine karye-i mezbûrede vâki‘ her birinin hudûdu beynimizde ma‘lûm sekiz kıt‘a tarlalarımızın hakk-ı tasarruflarını dahi merhûm Sultan Bayezid Hân Hazretleri Evkāfı arâzisinden olmağla mütevellîsi ma‘rifetiyle merkūme Fâtıma Hâtun’a beş bin -5000-cedîd akçe bedel mukābelesinde tefvîz bi’l-ferağ eylediğimizde mersûme Fâtıma Hâtun dahi vech-i muharrer üzre tefevvuz ve kabûl eyledikden sonra semen-i merkūm ile bedel-i mezbûr cem‘an otuz üç bin akçeyi mesfûre Fâtıma Hâtun yedinden bi’t-tamâm ve’l-kemâl alıp kabz eyledik ba‘de’l-yevm emlâk-i merkūme mezbûre Fâtıma Hâtun’un emlâk-i müş[te]râsı olmuşdur keyfemâ teşâ mutasarrıfe ola ve ol tarlalar dahi dâhil-i taht-ı tasarrufu olmuşdur emsâli tasarrufu gibi mutasarrıfe olsun dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min şehri Recebi’l-ferd li sene hamsin ve sittîn ve elf.

Şuhûdü’l-hâl: Hasan Efendi b. Resul, Muharrem Usta b. Ahmed, Ramazan Beşe b. Receb, Durmuş Beşe b. Tâlib, Mustafa Beşe b. Abdullah, İbrahim Beşe b. Arslan, Ahmed Beşe el-Bostânî, Mahmud el-Bostânî, Yusuf Beşe el-Bostânî, Ali Beşe b. Mustafa, Hüseyin Çelebi b. Ali ve gayruhüm mine’l-hâzırîn

(EYÜB61 - cilt: 27, sayfa: 51 - Hüküm no: 8 - Orijinal metin no: [2b-1])﻿

﻿

﻿

9. Hüküm

Rizo v. İstati’nin mülk bağını Zaharya v. Petro’ya sattığı

Vilâyet-i Rumeli’nde Yacağaç kazâsına tâbi‘ Yanice nâm karye sâkinlerinden Rizo v. İstati nâm zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Zaharya v. Petro nâm zimmî muvâcehesinde bi’t-tav‘ ve’r-rızâ ikrâr ve i‘tirâf edip emlâkimden olup karye-i mezbûrede vâki‘ bir tarafdan Rizo bağı ve bir tarafdan Dimo tarlası ve iki tarafdan müşterî-i merkūm Zaharya çayırı ile mahdûd ve mümtâz tahmînen on çapalık bir kıt‘a mülk bağımı mersûm Zaharya’ya dört bin cedîd akçeye bey‘-i kat‘î ile bey‘ edip ol dahi vech-i meşrûh üzre iştirâ ve kabûl eyleyip semeni olan meblağ-ı mezbûru mersûm Zaharya yedinden tamâmen ahz ü kabz eylediğimden sonra mebî‘-i mahdûdu mahallinde zabt ve tasarrufa mersûm Zaharya’yı tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min şehri Recebi’l-ferd li sene hamsin ve sittîn ve elf.

Şuhûdü’l-hâl: Ali b. Mustafa, Abdullah Beşe b. İskender, Hüseyin Çelebi b. Ali, Dilâver Beşe b. Abdullah ve gayruhüm mine’l-hâzırîn Kiryazi, Danyal, Yani, Dimo, Dimo, Nikola, Rizo, Dimo, Yorgo, Yani, Dimo, Yani, Kosta, Dimo ve gayr

(EYÜB61 - cilt: 27, sayfa: 52 - Hüküm no: 9 - Orijinal metin no: [2b-2])﻿

﻿

﻿

10. Hüküm

İstanbul patriği Yuanikiyos v. Manol’un Cafer Ağa b. Hasan’a borcu olduğu ve vade sonunda ödenmesine metrepolidler ile bazı şahısların kefil oldukları

Husûs-ı câ’i’z-zikrin mahallinde ketb ve terkīmi iltimâs olunmağın cânib-i şer‘-i kavîmden fahrü’l-kuzât Mevlânâ Mehmed Efendi b. Nasuh Ağa irsâl olunup ol dahi zeyl-i kitâbda isimleri mastûr olan müslimîn ile medîne-i Hazreti Ebâ Eyyûb el-Ensârî’de Câmi‘-i kebîr mahallesi sâkinlerinden mefharü’l-ekârim ve’l-e‘âlî Cafer Ağa b. Hasan nâm kimesnenin sâkin olduğu menzile varıp akd-i meclis-i şer‘ eyledikde mahrûse-i İstanbul patriği olan Yuanikiyos v. Manol nâm nasrânî meclis-i mezkûrda işbu hâmilü’l-kitâbi’l-müstetâb müşârun-ileyh Cafer Ağa mahzarında bi’t-tav‘ ve’r-rızâ ikrâr-ı tâm ve takrîr-i kelâm edip [3a] târih-i kitâbdan iki yüz yetmiş gün tamâmına değin müeccel ve mev‘ûd cihet-i deyn-i şer‘îden müşârun-ileyh Cafer Ağa’ya bin beş yüz kıt‘a riyâlî kebîr guruş zimmetimde lâzımü’l-edâ ve vâcibü’l-kazâ deynim vardır dedikde mukırr-ı mezbûrun minvâl-i muharrer üzre cârî ve sâdır olan ikrârını müşârun-ileyh Cafer Ağa bi’l-muvâcehe tasdîk ve bi’l-müşâfehe tahkīk eyledikden sonra yine mahrûse-i merkūmede kürkçü tâ’ifesinden Duka v. Panayot ve Yani v. Dimo ve Pavlo v. Andon ve Anastaş v. Adam ve kasaba-i Tırnovi metrepolidi Diyonisyos v. Manol ve Gördos metrepolidi Grigor v. Kosta ve Dimetoka metrepolidi Yakovas v. Yorgi ve Bursa metrepolidi Partenyoz v. Mihal ve Mezistre metrepolidi Gavril v. Yorgi ve Ilıca metrepolidi Teodosyos v. Andon ve Yenişehir metrepolidi Diyonisyos v. Yani ve İzmir metrepolidi Makaryoz v. Miho ve Silistre metrepolidi diğer Makaryoz v. Nikola ve Marmara metrepolidi Yeremya v. Hıristodlo ve Filibe metrepolidi Gavril v. İstefano ve Edirne metrepolidi Neofito v. Mihal ve Manisa metrepolidi Ignetyoz v. Nikola ve İznikmid metrepolidi Krilos v. Nikola ve Ereğli metrepolidi Mesodiyo v. Yani nâm nasrânîler müşârun-ileyh Cafer Ağa muvâcehesinde her biri tav‘an ikrâr ve i‘tirâf edip meblağ-ı merkūmü’l-vasf bin beş yüz riyâlî guruşa tarafeynden emr ve kabûlü hâvî kefâlet-i sahîha[-i] şer‘iyye ile her birimiz kefîl bi’l-mâl olduk dediklerinde vâki‘ hâli Mevlânâ-yı mûmâ-ileyh mahallinde tahrîr ba‘dehû gelip meclis-i şer‘de alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min şehri Recebi’l-ferd li sene hamsin ve sittîn ve elf.

Şuhûdü’l-hâl: Osman Ağa b. Ferhad, Şaban Dede b. Mehmed, el-Hâc Pîrî Beşe b. Abdullah, Osman Bey b. Ahmed, Mustafa Çelebi b. Mehmed el-Attâr, Ali Beşe b. Abdullah, Mahmud Beşe b. Abdullah ve gayruhüm mine’l-hâzırîn

(EYÜB61 - cilt: 27, sayfa: 53 - Hüküm no: 10 - Orijinal metin no: [2b-3])﻿

﻿

﻿

11. Hüküm

Yorgaki v. İstemad’ın Yani’ye otuz zeytin ağacını sattığı

Vilâyet-i Rumeli’nde livâ-i Mezistre’de yine Mezistre kazâsına tâbi‘ Ketürse? nâm karyede sâkin Yorgaki v. İstemad nâm zimmî meclis-i şer‘-i şerîf-i lâzımü’t-tevkīrde işbu bâ‘isü’l-vesîka Yani v. Panipero nâm zimmî muvâcehesinde bi’t-tav‘ ve’r-rızâ ikrâr ve i‘tirâf edip emlâkimden olup karye-i mezbûrede vâki‘ her birinin mevzi‘i beynimizde ma‘lûm otuz dip zeytin eşcârımı merkūm Yani’ye bin cedîd akçeye bey‘-i bâtt-ı kat‘î ile bey‘ edip ol dahi vech-i muharrer üzre iştirâ ve kabûl eyleyip semeni olan meblağ-ı mezbûru mersûm Yani yedinden tamâmen ahz ü kabz eylediğimden sonra zikr olunan eşcârı mahallinde zabt ve tasarrufa tarafımdan merkūm Yani’yi taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ ve’l-ışrîn min şehri Recebi’l-ferd li sene hamsin ve sittîn ve elf.

Şuhûdü’l-hâl: Ali Beşe b. Mustafa, Abdullah Beşe b. İskender, Dilâver b. Abdullah, Hüseyin b. Ali ve gayruhüm mine’l-hâzırîn İstemad, Dimo, Kostantin, Yorgi, Yorgi, Kostantin, Kostantin, Yorgi ve gayr

(EYÜB61 - cilt: 27, sayfa: 54 - Hüküm no: 11 - Orijinal metin no: [3a-1])﻿

﻿

﻿

12. Hüküm

Vefat eden Mustafa Ağa b. Abdullah’ın vârislerinin Mustafa Ağa’nın kethüdâsı Hasan Bey b. Ali’nin elinde olan miras malıyla ilgili davadan sulh oldukları

Mahrûse-i İstanbul’da Acem Ağa mahallesi sâkinlerinden olup bundan akdem vefât eden Mustafa Ağa b. Abdullah nâm kimesnenin verâseti li ebeveyn kız karındaşları Âişe ve Emine ve Fâtıma nâm hâtunlar ile li ebeveyn er karındaşı oğulları Hasan ve Ali nâm kimesnelere münhasıra olduğu şer‘an zâhir ve müte‘ayyin oldukdan sonra mezbûrât Âişe ve Fâtıma ve Emine ile merkūmân Hasan ve Ali taraflarından husûs-ı âti’z-zikri sulh ve ibrâya vekîlleri olup Mehmed Beşe b. Ahmed ve Ramazan b. Mehmed nâm kimesneler şehâdetleriyle şer‘an vekâleti sâbite olan Hüseyin Efendi b. Abdullah nâm vekîl meclis-i şer‘-i şerîf-i lâzımü’t-tevkīrde müteveffâ-yı mezbûr Mustafa Ağa’nın kethüdâsı ve muhallefâtına vaz‘-ı yed eden işbu râfi‘ü’l-kitâb Hasan Bey b. Ali nâm cündî mahzarında bi’l-vekâle ikrâr-ı tâm ve ta‘bîr ani’l-merâm edip mezbûr Hasan Bey müvekkilûn-ı mezbûrûnun mûrisleri olan müteveffâ-yı merkūm Mustafa Ağa’nın muhallefâtına vaz‘-ı yed etmekle mezbûr Hasan Bey’den mukaddemâ iki yüz elli aded altın ve bir sîm raht ve bir zümrüd taşlı hâtem ve bir kanaviz yağmurluk ve bir kırmızı ferâce ve bir eyer ve bir donluk yeşil kadife vekâlet-i mahkiyem hasebiyle taleb ve da‘vâ eylediğimde ol dahi inkâr ile cevâb vermeğin beynimiz[d]e münâza‘ât-ı kesîre ve muhâsamât-ı şedîde cereyânından sonra vesâtat-i muslihîn ile da‘vâ-yı mezkûreden vekâletim hasebiyle beni yüz elli kıt‘a riyâlî kebîr guruş üzerine sulh eylediklerinde ol dahi sulh-ı mezbûru kabûl ve bedel-i sulh olan meblağ-ı merkūmü’l-vasf yüz elli guruşu mezbûr Hasan Bey yedinden bi’t-tamâm ve’l-kemâl ahz ü kabz [3b] eyledim ba‘de’l-yevm mezbûr Hasan Bey zimmetinde müteveffâ-yı mezbûrun bir akçe ve bir habbesi kalmadı vekâletim hasebiyle mezbûr Hasan Bey’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde mukırr-ı mezbûrun bi’l-vekâle cârî ve sâdır olan ikrârını mezbûr Hasan Bey vicâhen ve şifâhen tasdîk ve tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min şehri Recebi’l-mürecceb li sene hamsin ve sittîn ve elf.

Şuhûdü’l-hâl: Ali Efendi b. Mustafa, Receb Efendi b. Abdi, Hasan Çelebi b. Abdullah, Mustafa b. Memi, Derviş Bey b. Abdullah el-Bevvâbü’s-sultânî, Mustafa Bey el-Cündî, Ali Beşe b. Mustafa, Dilâver Beşe b. Abdullah, Abdullah Beşe b. İskender, Hüseyin Çelebi b. Ali ve gayruhüm mine’l-hâzırîn

(EYÜB61 - cilt: 27, sayfa: 54 - Hüküm no: 12 - Orijinal metin no: [3a-2])﻿

﻿

﻿

13. Hüküm

Hıristo v. Duka’nın kardeşi Panko’ya mülk bağını ve harman yerini sattığı ve arâzi hissesinin tasarruf hakkını devrettiği

Vilâyet-i Rumeli’nde livâ-i Avlonya’da Ergirikasrı kazâsına tâbi‘ Haskova nâm karyede sâkin Hıristo v. Duka nâm nasrânî meclis-i şer‘-i şerîf-i lâzımü’t-tevkīrde li ebeveyn er karındaşı işbu râfi‘ü’l-vesîka Panko nâm zimmî muvâcehesinde bi tav‘ihî ikrâr ve i‘tirâf edip emlâkimden olup karye-i mezbûrede vâki‘ etrâf-ı erba‘adan Sağlo Duka ve Panko ve Arto ve Nikozto nâm zimmîler bağları ile mahdûd ve mümtâz tahmînen beş çapalık bir kıt‘a mülk bağımı ve yine karye-i mezbûrede vâki‘ bir tarafdan Dimo Hırsako mülkü ve iki tarafdan Hıristo Yani ve taraf-ı râbi‘i tarîk-i âm ile mahdûd bir kıt‘a harman yerimi dahi karındaşım merkūm Panko’ya dört bin fıddî râyic fi’l-vakt akçeye bey‘-i bâtt-ı sahîh-i şer‘î ile bey‘ edip ol dahi vech-i meşrûh üzre iştirâ ve kabûl eyledikden sonra yine karye-i merkūme sınırı dâhilinde mevâzi‘-i müteferrikada vâki‘ inde’l-ahâlî ve’l-cîrân ma‘lûmü’l-hudûd ve’l-mikdâr olup tahmînen on dönüm arâzide olan rub‘ hisse-i şâyi‘amın dahi hakk-ı tasarrufunu sâhib-i arz ma‘rifetiyle mezbûr Panko’ya üç bin cedîd akçe bedel mukābelesinde tefvîz ve ferağ eylediğimde ol dahi tefevvuz ve kabûl eyleyip semeni mezbûr ile bedel-i mezkûr cem‘an yedi bin akçeyi merkūm Panko yedinden tamâmen ahz ü kabz eylediğimden sonra mebî‘ayn-i mezkûreyn ile arâzi-i merkūmede olan rub‘ hisse-i şâyi‘amı mahallinde zabt ve tasarrufa merkūm Panko’yu taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min şehri Recebi’l-ferd li sene hamsin ve sittîn ve elf.

Şuhûdü’l-hâl: Ali b. Mustafa, Hüseyin b. Ali, Dilâver b. Abdullah, Abdullah b. İskender ve gayruhüm mine’l-hâzırîn Hıristo, Laluç, Duka, Nika, Göni, Hıristo, Yani, Hıristo, Yorgo, Göni, Kondi, Dimo, Kirko, Todori, Yani, Hıristo ve gayr

(EYÜB61 - cilt: 27, sayfa: 55 - Hüküm no: 13 - Orijinal metin no: [3b-1])﻿

﻿

﻿

14. Hüküm

Fedâyî Hâtun bt. Abdullah’ın Ali Bey’den muhâlaa ile boşandığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Sofular mahallesi sâkinelerinden Fedâyî Hâtun bt. Abdullah nâm hâtun meclis-i şer‘-i şerîf-i lâzımü’t-tevkīrde zevci işbu râfi‘ü[‘l-]kitâb Ali Bey b. Rıdvan nâm kimesne mahzarında bi tav‘ihâ ikrâr-ı tâm ve takrîr-i kelâm edip zevcim mezbûr Ali Bey ile hüsn-i zindegânemiz olmayıp beynimizde şikāk-ı küllî vâki‘ olmağın zimmetinde mütekarrir olan elli kıt‘a riyâlî kebîr guruş mehr-i müeccelimden ve nafaka-i iddet ve me’ûnet-i süknâmdan fâriğa olmak üzre merkūm Ali Bey ile muhâla‘a-i sahîha-i şer‘iyye ile muhâla‘a eyleyip zimmetini zevciyete müte‘allik âmme-i da‘vâdan ibrâ ve iskāt eyledim dedikde ol dahi minvâl-i meşrûh üzre olan hul‘ı kabûl ve ahadühümâ âharı zevciyete müte‘allik cemî‘ de‘âvî ve mütâlebâtdan ibrâ ve iskāt eyledik[de] gıbbe’t-tasdîki’ş-şer‘î mâ vaka‘a bi’t-taleb ketb olundu. Fî evâhiri şehri Recebi’l-ferd li sene hamsin ve sittîn ve elf.

Şuhûdü’l-hâl: Mehmed Çelebi b. Perviz, Süleyman b. Abdullah, Ali Beşe b. Mustafa, Abdullah b. İskender, Hüseyin b. Ali ve gayruhüm mine’l-hâzırîn

(EYÜB61 - cilt: 27, sayfa: 56 - Hüküm no: 14 - Orijinal metin no: [3b-2])﻿

﻿

﻿

15. Hüküm

Yani v. Kulu’nun evini Hüseyin b. Hasan’ın vasîsi Cafer’e bey‘ bi’l-istiğlâl yoluyla sattığı

Havâss-ı refî‘a kazâsına tâbi‘ Küçükköy demekle ma‘rûf karyede sâkin Yani v. Kulu nâm nasrânî meclis-i şer‘-i şerîf-i lâzımü’t-tevkīrde Hüseyin b. Hasan nâm sagīrin kıbel-i şer‘den mansûb vasîsi olan işbu hâmilü’l-kitâb Cafer b. Ahmed nâm kimesne mahzarında bi’t-tav‘ ve’r-rızâ ikrâr-ı tâm ve takrîr-i kelâm edip silk-i mülkümde münselik olup karye-i mezbûrede vâki‘ bir tarafdan İsteryanoz mülkü ve bir tarafdan Pano mülkü ve bir tarafdan Roso çayırı ve bir tarafdan tarîk-i âm ile mahdûd mülk menzilimi bi cümleti’t-tevâbi‘ ve’l-levâhık vasiyy-i mezbûr Cafer’e bi tarîki’l-istiğlâl yüz kıt‘a riyâlî kebîr guruşa bey‘ ve teslîm edip ol dahi sagīr-i mezbûr mâlıyla vech-i muharrer üzre iştirâ ve tesellüm ve kabûl eyleyip semeni olan merkūmü’l-vasf yüz guruşu mezbûr Cafer yedinden bi’t-tamâm ve’l-kemâl ahz ü kabz eylediğimden sonra yine menzili mezkûru ba‘de’t-tahliye ve’t-tekābuz vasiyy-i merkūm târih-i kitâbdan bir sene tamâmına değin on beş guruş icâre ile bana îcâr ve teslîm ben dahi vech-i mübeyyen üzre istîcâr ve tesellüm ve kabûl eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fî gurreti Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Ali Beşe b. Mustafa, Bayram Sofu b. Mehmed, Abdullah Beşe b. İskender, Hüseyin Beşe b. Ali ve gayruhüm mine’l-hâzırîn

(EYÜB61 - cilt: 27, sayfa: 56 - Hüküm no: 15 - Orijinal metin no: [3b-3])﻿

﻿

﻿

16. Hüküm

Yani v. Dimo’nun alacaklı olduğu Nikola v. Rizo’nun borcunu kefili olan babası Rizo’nun ödemesi gerektiği

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Çömlekçiler sûkunda bakkal tâ’ifesinden işbu hâmilü’l-vesîka Yani v. Dimo nâm nasrânî meclis-i şer‘-i şerîf-i lâzımü’t-tevkīrde Rizo v. Todori nâm zimmî muvâcehesinde üzerine da‘vâ ve takrîr-i kelâm edip mezbûr Rizo’nun sulbî kebîr oğlu gāib ani’l-meclis Nikola nâm zimmî zimmetinde cihet-i sermâyeden on bin beş yüz akçe hakkım olup merkūm Rizo meblağ-ı mersûma emr ve kabûlü hâviye kefâlet-i sahîha[-i] şer‘iyye ile kefîl bi’l-mâl olmuşidi, hâlen meblağ-ı mezbûru kefâleti hasebiyle merkūm Rizo’dan taleb eylediğimde edâdan imtinâ‘ eder suâl olunup alıverilmesi murâdımdır dedikde gıbbe’s-suâl ve akībe’l-inkâr müdde‘î-i mezbûr Yani’den da‘vâsını mübeyyine beyyine taleb olundukda yine tâ’ife-i merkūmeden Yani v. Rizo ve Mavridi v. Rizo ve Yani v. Petro nâm zimmîler meclis-i şer‘a li ecli’ş-şehâde hâzırûn olup istişhâd olunduklarında fi’l-hakīka müdde‘î-i mezbûrun gāib-i mersûm Nikola zimmetinde olan on altı bin mezbûru’n-na‘t akçeye merkūm Rizo minvâl-i meşrûh üzre bizim huzûrumuzda kefîl bi’l-mâl oldu biz bu husûsa vech-i mübeyyen üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde isre ri‘âyeti şerâ’iti’l-kabûl şehâdetleri makbûle ve mesmû‘a oldukdan sonra mûcebiyle müdde‘î-i merkūma meblağ-ı mezbûru edâsıyla mersûm Rizo ilzâm olunup mâ hüve’l-vâki‘ bi’l-ibtigā ketb olundu. Fî gurreti Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: es-Seyyid Mehmed Çelebi b. Veli, Ali Beşe b. Ramazan, Abdullah Beşe b. İskender, Hüseyin Çelebi b. Ali, Mustafa Beşe b. Abdullah çukadâr ve gayruhüm mine’l-hâzırîn.

(EYÜB61 - cilt: 27, sayfa: 57 - Hüküm no: 16 - Orijinal metin no: [4a-1])﻿

﻿

﻿

17. Hüküm

Emine bt. Abdullah’ın zevci Hüseyin b. Mehmed’den muhâlaa ile boşandığı

Havâss-ı aliyye kazâsına tâbi‘ Kağıthâne demekle ma‘rûf karye sâkinlerinden Emine bt. Abdullah nâm hâtun meclis-i şer‘-i şerîf-i enverde zevci işbu râfi‘ü’l-kitâb Hüseyin b. Mehmed nâm kimesne mahzarında bi tav‘ihâ ikrâr-ı tâm ve takrîr-i kelâm edip zevcim mezbûr Hüseyin ile beynimizde şikāk-ı küllî vâki‘ olmağla zimmetinde mütekarrir olan iki yüz akçe mehr-i müeccelimden ve nafaka-i iddet ve me’ûnet-i süknâmdan fâriğa olmak üzre ve yine cihet-i deyn-i şer‘îden zimmetinde olan bin akçe hakkımdan geçip zevcim mezbûr Hüseyin ile muhâla‘a-i sahîha-i şer‘iyye ile muhâla‘a eylediğimden sonra bedel-i hul‘ olmak üzre bir re’s kara sığırı ineğimi yedine teslîm edip ol dahi kabz ve tesellüm eyledikden sonra zimmetini zevciyete müte‘allik da‘vâdan ibrâ ve iskāt eyledim dedikde ol dahi minvâl-i meşrûh üzre olan hul‘ı kabûl ettikden sonra ben dahi merkūme Emine’nin zimmetini zevciyete müte‘allik de‘âvî ve mütâlebât ve eymân-ı muhâsamâtdan ibrâ-i âmm-ı kātı‘ü’n-nizâ‘la ibrâ ve iskāt eyledim dedikde ahadühümâ âharın minvâl-i mübeyyen üzre cereyân eden ikrâr ve takrîrini vicâhen ve şifâhen tasdîk ve tahkīk etmeğin mâ hüve’l-vâki‘ bi’l-ibtigā ketb olundu. Fî gurreti Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Hasan Beşe b. Abdullah, Ali Beşe b. Mustafa, Dilâver Bey b. Abdullah el-Muhtesib, Abdi Beşe b. İskender, Mustafa Beşe b. Abdullah çukadâr ve gayruhüm mine’l-hâzırîn

(EYÜB61 - cilt: 27, sayfa: 58 - Hüküm no: 17 - Orijinal metin no: [4a-2])﻿

﻿

﻿

18. Hüküm

Belkıs bt. İsa’nın mülk evinin Ali Beşe b. Bâli’ye satılması

Medîne-i Hazreti Ebâ Eyyûb el-Ensârî -dâme fî rıdvâni’l-Bârî- mahallâtından Şah Sultan mahallesi sâkinelerinden Belkıs bt. İsâ nâm hâtun tarafından bey‘-i câ’i’z-zikri ikrâra vekîl olup mezbûrenin zâtını ma‘rifet-i şer‘iyye ile ârifân olan Receb Efendi b. Abdi el-Müderris ve Ahmed Beşe b. Yusuf nâm kimesneler şehâdetleriyle şer‘an vekâleti sâbite olan Mehmed b. Ahmed nâm vekîl meclis-i şer‘-i şerîf-i enverde işbu râfi‘ü’l-kitâb Ali Beşe b. Bâli nâm kimesne mahzarında bi’l-vekâle ikrâr-ı tâm ve ta‘bîr ani’l-merâm edip müvekkilem mezbûre Belkıs Hâtun silk-i mülk-i sahîhinde münselik olup medîne-i mezbûrede Çavuş Kasım mahallesinde vâki‘ bir tarafdan Ağlamış nâm kimesne mülkü ve bir tarafdan Perviz b. Abdullah mülkü bir tarafdan bayır ve bir tarafdan tarîk-i âm ile mahdûd iki bâb fevkānî ve iki bâb tahtânî odaları ve bir sofayı ve bi’r-i mâ’ı ve zât-ı eşcâr-ı müsmire ve gayr-ı müsmire bahçeyi müştemil mülk menzilini mezbûr Ali Beşe’ye on altı bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûru’n-na‘t on altı bin akçeyi mezbûr Ali Beşe yedinden tamâmen ahz ü kabz eyledim ba‘de’l-yevm menzili mahdûd-ı mezkûrda benim vechen mine’l-vücûhi’ş-şer‘iyye alâkam kalmadı mezbûr Ali Beşe’nin mülk-i müşterâsıdır keyfemâ yeşâ ve hasbemâ yehtâr mutasarrıf olsun dedi dedikde mukırr-ı mezbûrun minvâl-i muharrer üzre bi’l-vekâle cârî ve sâdır olan ikrârını el-mukarru lehü’l-mezbûr bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ bi’l-ibtigā ketb olundu. Fî gurreti Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Hüseyin Efendi b. Mehmed el-İmâm, İbrahim Beşe b. İsmail, Hüseyin b. Eyüb, Ömer b. Eyüb, Süleyman b. Ömer, Hasan b. Abdullah, Mahmud Beşe b. Yusuf er-Râcil, Ahmed Beşe b. Yusuf, Abdullah Beşe b. İskender, Oruc b. ( ) ve gayruhüm mine’l-hâzırîn

(EYÜB61 - cilt: 27, sayfa: 58 - Hüküm no: 18 - Orijinal metin no: [4a-3])﻿

﻿

﻿

19. Hüküm

Mâhi Hâtun’un vakfettiği evin Kasımpaşa’daki Zâviye-i cedîde fukarâsına ait olduğu

Mahrûse-i Galata tevâbi‘inden kasaba-i Kasımpaşa’da kâine Zâviye-i cedîdede hâlen sâkin olan Seyyid Halil Efendi b. Seyyid Abdülhay ve Derviş Zünnûn b. Ali ve Derviş Receb taraflarından vekîl olup husûs-ı âti’l-beyâna vekâleti bimâ hüve nehcü’s-sübût şer‘an sâbit olan Mehmed Efendi b. Ahmed nâm kimesne meclis-i şer‘-i şerîf ve mahfil-i dîn-i münîfde kendi yazısı ile muvakkı‘-ı a‘le’l-kitâb olan hâkim huzûrunda medîne-i Hazreti Ebâ Eyyûb el-Ensârî mahallâtından Hacı Hüsrev mahallesinde kâin olup bir tarafdan Kamer Hâtun mülkü ve bir tarafdan mekābir-i müslimîn ve bir tarafdan Hüseyin b. Ali mülkü ve bir tarafdan tarîk-i âm ile mahdûd olan cemî‘ menzile vâzı‘ü’l-yed olan Mahmud b. Ahmed nâm kimesne muvâcehesinde iddi‘â edip üzerine takrîr-i da‘vâ eyledi ki menzili mezbûr zâviye-i merkūme fukarâsına vakıfdır, Mâhi Hâtun nâm hâtun hâl-i hayâtında ve kemâl-i sıhhatinde cemî‘ menzili mezbûru evvelâ hayâtda olduğu müddetçe kendi nefsine ve vefâtından sonra Derviş Mehmed b. Kasım nâm oğluna sonra evlâdına ve evlâd-ı evlâdına neslinin kesilmesinden sonra menzili mezbûr zâviye-i merkūme fukarâsına âid olmak üzre vakf ve habs etmişdi dedikden sonra elindeki bin yirmi dokuz yılının evâhiri Zilka‘deti’ş-şerîfe târihiyle müverraha ve Havâss-ı aliyyede kadı olan Mehmed Efendi b. Mahmud’un imzâladığı vakfiyesini ibrâz eyleyerek suâl olunup cevâb alınmasını taleb eylemeğin mezbûr müdde‘â aleyhden suâl olunup inkâr ile cevâb vericek müdde‘i’l-mezbûrdan da‘vâsına şehâdet edecek beyyine taleb olundukda Mehmed Beşe b. Yusuf ile Hüseyin Beşe b. Bâli şehâdet için hâzır olup gıbbe’l-istişhâdi’ş-şer‘î müdde‘â aleyh muvâcehesinde mezbûre Mâhi Hâtun nâm hâtun bizim huzûrumuzda menzilin bu şekilde vakıf olduğunu ikrâr etti ve menzili mezbûr elân mezbûr zâviyenin fukarâsına dönmüşdür deyû şehâdet-i şer‘iyye ile şehâdet ettiklerinde şer‘an makbûle olmağın hâkim mevlânâ-yı mûmâ-ileyh kezâlik bununla hükmetmeğin hükm-i mes’ûl bi’t-taleb tahrîr olundu. Fi’l-yevmi’s-sâbi‘ ve’l-ışrîn min şehri Recebi’l-ferd li sene hamsin ve sittîn ve elf.

Şuhûdü’l-hâl: Derviş Ahmed b. İsmail, Mehmed Efendi b. Nasuh, Abdullah Efendi b. Mehmed, Ali Beşe b. Mustafa, Abdullah Beşe b. İskender, Hüseyin Çelebi b. Ali

(EYÜB61 - cilt: 27, sayfa: 59 - Hüküm no: 19 - Orijinal metin no: [4b-1, Arapça])﻿

﻿

﻿

20. Hüküm

Rıdvan b. Abdülbâki’nin Ömer Beşe b. Eyüp’e altı bin akçesini hibe ettiği

Mahrûse-i İstanbul’da Müftü Ali Çelebi mahallesi sâkinlerinden Rıdvan b. Abdülbâkī nâm kimesne meclis-i şer‘-i şerîf-i lâzımü’t-teşrîfde işbu râfi‘ü’l-kitâb Ömer Beşe b. Eyüb nâm kimesne mahzarında bi’t-tav‘ ve’l-ihtiyâr lâ bi’l-kerh ve’l-icbâr ikrâr-ı tâm ve takrîr-i kelâm ve ifâde-i merâm edip mülk-i mahz-ı sarîhim olup işbu mevcûd bi’l-meclis olan altı bin akçemi mezbûr Ömer Beşe’ye hibe-i sahîha-i şer‘iyye ile hibe ve teslîm ve temlîk eylediğimde mezbûr Ömer Beşe dahi meclis-i hibede minvâl-i mübeyyen üzre ittihâb ve tesellüm ve kabûl ve kabz edip mukābelesinde bir çuka dolama bana ivaz verip ben dahi ol dolamayı ivaz olmak üzre kabz ve kabûl eyledim ba‘de’l-yevm meblağ-ı mezbûrda vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye benim alâka ve medhalim yokdur mezbûr Ömer Beşe’nin mülk-i mevhûbudur keyfemâ yeşâ ve hasbemâ yehtâr mutasarrıf olsun dedikde mukırr-ı mezbûr Rıdvan Beşe’nin vech-i meşrûh üzre cârî ve sâdır olan cemî‘ ikrâr ve i‘tirâfını merkūm Ömer Beşe vicâhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fî gurreti Şa‘bâni’l-mu‘azzam min şuhûri sene hamsin ve sittîn ve elf.

Şuhûdü’l-hâl: Mustafa Efendi b. Hasan el-Müderris, Ahmed Efendi b. İbrahim Efendi, Ahmed Halîfe b. Mehmed el-Müezzin, Ali Çelebi b. Mehmed el-Kayyım, Abdullah Beşe b. Mehmed, Receb Beşe b. Hasan, Halil Beşe b. Muharrem ve gayruhüm mine’l-hâzırîn

(EYÜB61 - cilt: 27, sayfa: 60 - Hüküm no: 20 - Orijinal metin no: [4b-2])﻿

﻿

﻿

21. Hüküm

Zâhide Hâtun bt. Ahmed’in mülk menzilinin Mehmed Efendi b. Surûrî’ye satılması

Mahrûse-i Kostantıniyye hısnı ebvâbından Yenikapı hâricinde Emânî Çelebi mahallesi sâkinelerinden Zâhide Hâtun bt. Ahmed tarafından bey‘-i câ’i’z-zikri ikrâra vekîl olup mezbûrenin zâtını ma‘rifet-i şer‘iyye ile ârifân olan Mehmed Çelebi b. Yusuf el-Müezzin ve Ahmed Efendi b. Muslihiddin şehâdetleriyle şer‘an vekâleti sâbite olan fahrü’l-eşbâh Mustafa Çelebi b. Mehmed nâm vekîl meclis-i şer‘-i şerîf-i enverde işbu râfi‘ü’l-kitâbi’l-müstetâb Mehmed Efendi b. Surûrî mahzarında bi’l-vekâle ikrâr-ı tâm ve ifâde-i merâm edip müvekkilem merkūme Zâhide Hâtun silk-i mülk-i sahîhinde münselik olup mahalle-i mezbûrede vâki‘ bir tarafdan Saliha Hâtun mülkü ve bir tarafdan Receb Paşa veresesi mülkü ve tarafeyni tarîk-i âm ile mahdûd bir bâb tahtânî odayı ve bi’r-i mâ’ı ve zât-ı eşcâr-ı müsmire gayr-ı müsmire bahçeyi müştemil mülk menzilini cemî‘ tevâbi‘ ve levâhıkı ile mezbûr Mehmed Efendi’ye on dört bin fıddî râyic fi’l-vakt akçe ile hîn-i kabzda muzî‘a bir kabza fülûs-ı mechûletü’l-kadre tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûru merkūm Mehmed Efendi yedinden tamâmen ahz ü kabz eyledim ba‘de’l-yevm menzili mahdûd-ı mezkûrda vechen mine’l-vücûhi’ş-şer‘iyye alâkam kalmadı mezbûr [5a] Mehmed Efendi’nin [mülk-i] müşterâsıdır keyfemâ yeşâ ve hasbemâ yehtâr mutasarrıf olsun dedi dedikde mukırr-ı mezbûrun minvâl-i muharrer üzre bi’l-vekâle cereyân eden ikrârını mezbûr Mehmed Efendi bi’l-muvâcehe ve bi’l-müşâfehe tasdîk ve tahkīk etmeğin mâ vaka‘a bi’l-ibtigā ketb olundu. Fi’l-yevmi’s-sânî min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Süleyman Çelebi b. Osman, Mehmed Beşe b. Hasan, Ali Beşe b. Veli, Ramazan Halîfe b. Ahmed, Mehmed Bey b. Ahmed, Musa b. Derya, eş-Şeyh Mehmed b. Abdullah, Abdullah Efendi b. Ali ve gayruhüm mine’l-hâzırîn

(EYÜB61 - cilt: 27, sayfa: 60 - Hüküm no: 21 - Orijinal metin no: [4b-3])﻿

﻿

﻿

22. Hüküm

İslâm Bey Evkâfı’na mütevelli olan Mustafa Efendi’nin önceki mütevelli Mehmed Çelebi ile hesaplaştığı

Medîne-i Hazreti Ebâ Eyyûb el-Ensârî’de merhûm İslâm Bey Evkāfı’na hâlen mütevellî olan fahrü’l-hutebâ Mustafa Efendi b. Mehmed nâm mütevellî meclis-i şer‘-i şerîf-i lâzımü’t-tevkīrde râfi‘-i hâze’l-kitâb sâbıkan evkāf-ı merkūmeye mütevellî olan Mehmed Çelebi b. Abdullah nâm râcil muvâcehesinde ikrâr-ı tâm ve takrîr-i kelâm edip bundan esbak mezbûr Mehmed Çelebi evkāf-ı merkūmeye mütevellî olup lâkin mezbûr azl ve yerine ben mütevellî nasb ve ta‘yîn olunmuşidim, el-hâletü hâzihî mütevellî-i sâbık mezbûr Mehmed Çelebi’nin muhâsebesini gördüğümde usûl ve gallât ve icârât mahsûlâtını bana yerli yeriyle gösterip benim dahi makbûlüm olmuşdur, hâlen mezbûr Mehmed Çelebi zimmetinde ancak mâl-ı vakf-ı mezbûrdan beş yüz akçe zuhûr etmekle mezbûr Mehmed Çelebi zimmetinde meblağ-ı merkūm beş yüz akçeden gayrı bir akçe ve bir habbe mâl-ı vakf-ı mersûmdan bâkī kalmadı dedikde mütevellî-i lâhık Mustafa Efendi’nin minvâl-i meşrûh üzre cârî ve sâdır olan ikrâr-ı meşrûhunu mütevellî-i sâbık Mehmed Çelebi vicâhen tasdîk ve şifâhen tahkīk etmeğin mâ hüve’l-vâki‘ bi’l-ibtigā ketb olundu. Fî evâili Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Mustafa Halîfe b. İlyas, Mehmed Efendi b. Nasuh Ağa, Ali Beşe b. Mustafa, Hüseyin Beşe b. Ali ve gayruhüm mine’l-hâzırîn

(EYÜB61 - cilt: 27, sayfa: 61 - Hüküm no: 22 - Orijinal metin no: [5a-1])﻿

﻿

﻿

23. Hüküm

Dimitri v. Hıristo’nun mülk menzilini Asam Ahmed Çelebi’nin para vakfına bey‘ bi’l-istiğlâl yoluyla sattığı

Havâss-ı aliyye kazâsına tâbi‘ Avasya demekle ma‘rûf karyede sâkin Dimitri v. Hıristo nâm nasrânî meclis-i şer‘-i şerîf-i lâzımü’t-tevkīrde medîne-i Hazreti Ebâ Eyyûb el-Ensârî’de merhûm Asam Ahmed Çelebi vakf eylediği nukūda hâlen mütevellî olan işbu hâmilü’l-kitâb Eyüb Çelebi b. Süleyman nâm kimesne mahzarında bi tav‘ihî ikrâr-ı tâm ve takrîr-i kelâm edip silk-i mülkümde münselik olup karye-i mezbûrede vâki‘ bir tarafdan Karakaş nâm zimmî mülkü ve bir tarafdan Osman b. Abdullah mülkü ve tarafeyni tarîk-i âm ile mahdûd ve mümtâz mülk menzilimi bi cümleti’t-tevâbi‘ ve’l-levâhık mütevellî-i mezbûr Eyüb Çelebi’ye beş bin fıddî râyic fi’l-vakt akçeye bi tarîki’l-istiğlâl bey‘ ve teslîm edip ol dahi minvâl-i muharrer üzre vakf-ı mezbûr mâlıyla iştirâ ve tesellüm ve kabz ve kabûl eyleyip semeni olan meblağ-ı mezbûru’n-na‘t beş bin akçeyi mütevellî-i mezbûr yedinden tamâmen ahz ü kabz eylediğimden sonra yine menzili mahdûd-ı mezkûru târih-i kitâb şehri gurresinden ba‘de’t-tahliye ve’t-tekābuz mütevellî-i mezbûr beher sene yedi yüz elli akçeden üç sene tamâmına değin iki bin iki yüz elli akçe icâre ile bana îcâr ve teslîm edip ben dahi vech-i mübeyyen üzre istîcâr ve tesellüm ve kabûl eyledim dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Veli Çelebi b. İsâ el-Kâtib, Ahmed Çelebi b. Eyüb, Mustafa Beşe b. Abdullah çukadâr, Abdullah Beşe b. İskender, Hüseyin Çelebi b. Ali ve gayruhüm mine’l-hâzırîn

(EYÜB61 - cilt: 27, sayfa: 62 - Hüküm no: 23 - Orijinal metin no: [5a-2])﻿

﻿

﻿

24. Hüküm

Havva bt. Mehmed’in zevci Ali b. Yakub’dan muhâlaa ile boşandığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Otakçılar mahallesi sâkinelerinden Havva bt. Mehmed nâm hâtun meclis-i şer‘-i şerîf-i lâzımü’t-tevkīrde zevci işbu râfi‘ü’l-kitâb Ali b. Yakub nâm kimesne mahzarında bi tav‘ihâ ikrâr-ı tâm ve ifâde-i merâm edip zevcim mezbûr Ali ile hüsn-i zindegânemiz olmayıp beynimizde şikāk-ı küllî vâki‘ olmağın zimmetinde mütekarrir olan bin beş yüz elli cedîd akçe mehr-i müeccelimden ve nafaka-i iddetimden fâriğa olup ve me’ûnet-i süknâm kendi üzerime olmak üzre merkūm Ali ile muhâla‘a-i sahîha-i şer‘iyye ile muhâla‘a eyleyip zimmetini zevciyete müte‘allik cemî‘ da‘vâdan ibrâ ve iskāt eyledim dedikde ol dahi vech-i meşrûh üzre olan hul‘ı kabûl edip zevciyete müte‘allik âmme-i de‘âvîden biribirimizi ibrâ ve iskāt eyledik dedikde ahadühümâ âharın minvâl-i mübeyyen üzre cârî ve sâdır olan ikrârını vicâhen ve şifâhen tasdîk ve tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’l-hâmis min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Mustafa b. Musa el-Müezzin, Ahmed Beşe b. Mehmed, Ramazan Beşe b. Muharrem, Abdullah Beşe b. İskender, Dilâver b. Abdullah ve gayruhüm mine’l-hâzırîn

(EYÜB61 - cilt: 27, sayfa: 62 - Hüküm no: 24 - Orijinal metin no: [5a-3])﻿

﻿

﻿

25. Hüküm

Kiremitçi Süleyman Çelebi Evkâfı’ndan olan mescid ile imam ve müezzine meşrûta olan evlerin mütevelli tarafından tamir ettirildiği ve talebi üzerine yapılan harcamaların keşfinin yapıldığı

Medîne-i Hazreti Ebâ Eyyûb el-Ensârî -aleyhi rahmetü’l-meliki’l-Bârî-de merhûm Kiremitçi Süleyman Çelebi Evkāfı’na bi’l-fi‘il mütevellî olan bâ‘is-i hâze’l-kitâb umdetü’l-eşbâh Mehmed Çelebi b. Ahmed meclis-i şer‘-i şerîfde ikrâr-ı tâm ve takrîr-i kelâm edip vâkıf-ı merhûm-ı müşârun-ileyhin yine medîne-i mezbûrede binâ eylediği mescidi şerîf ve yine mescidi mezbûr imâmına ve müezzinine meşrûta olan menziller mürûr-ı eyyâm ile harâba müşrif olmağla bundan akdem mescidi mezbûru ve ol evleri ta‘mîr ve termîme kıbel-i şer‘-i şerîfden me’zûn olmuşidim, hâlen tevliyeti mahkiyem hasebiyle mescidi mezbûrun lâzımü’l-meremmet olan mevâzi‘i ile ol imâm ve müezzine meşrûta olan evleri vakf-ı mezbûrun intikālâtı mahsûlünden izn-i şer‘le imâret ve meremmet etmişimdir, kıbel-i şer‘-i hatîrden üzerine varılıp ba‘de’l-keşf ve’l-mesâha harc u sarf eylediğim akçe beyân ve ta‘yîn ve tahmîn-i sahîh ile tahmîn olunmak matlûbumdur dedikde, savb-ı şer‘-i kavîmden Mevlânâ Surûrî Mustafa Efendi el-Müderris irsâl olunup ol dahi hâssa mi‘mârlardan üstâd el-Hâc Hasan b. Ömer ve Mustafa b. Ali ve zeyl-i kitâbda mastûretü’l-esâmî olan bî-garaz müslimîn ile evvelâ mescidi mezbûra varıp akd-i meclis-i şer‘-i şerîf olundukdan sonra mi‘mârân-ı mezbûrân evkāf-ı merkūme mürtezikası mahzarlarında mesâha ve tahmîn eyledikde müceddeden binâ olunan tûlen otuz dört zirâ‘ ve arzan on üç zirâ‘ bi hesâbi’s-satrancî dört yüz kırk iki zirâ‘ tavanın beher zirâ‘ı yirmişer akçeden sekiz bin sekiz yüz akçe ve yine tûlen ve arzan bi hesâb-ı satrancî beş yüz zirâ‘ tavan-ı mezbûr sakfının beher zirâ‘ı onar akçeden beş bin akçe ve yine tûlen on beş zirâ‘ ve arzan on üç buçuk zirâ‘ bi hesâbi’l-mezbûr yüz seksen beş zirâ‘ ta‘mîr olunan mescidi mezbûr sakfının beher zirâ‘ı onar akçeden bin dokuz yüz yirmi akçe ve altı aded cam tellerinin beher dânesi yüzer akçeden altı yüz akçe ve bir cedîd mükemmel kapı ile dört aded tırabzan ber vech-i maktû‘ bin sekiz yüz akçe ve mescidi şerîf için bir kıt‘a ceviz ağacından masnû‘ cedîd mükellef kapı ber vech-i tahmîn bin akçe ve tûlen on üç zirâ‘ ve arzan sekiz zirâ‘ bi hesâb-ı terbî‘î yüz dört zirâ‘ mescidi şerîf tahta döşemesinin beher zirâ‘ı kırkar akçeden dört bin seksen akçe ve mahfil için binâ olunan cedîd nerdübân ve iki dolab ber vech-i maktû‘ sekiz yüz akçe ve müceddeden binâ olunan bir musanna‘ mihrâb ber vech-i tahmîn iki yüz akçe ve mescidi mezbûrun sokak kapısında vâki‘ tûlen altı zirâ‘ [ve] arzan dört zirâ‘ bi hesâbi’s-satrancî yirmi dört zirâ‘ müceddeden binâ olunan kapı üstü turası tavanının beher zirâ‘ı ellişer akçeden bin iki yüz akçe ve tûlen ve arzan bi hesâbi’l-mezbûr otuz zirâ‘ tavan-ı mezbûr sakfının beher zirâ‘ı kırkar akçeden bin iki yüz akçe ve sokak kapısı meremmâtı ber vech-i maktû‘ yüz akçe ve abak? meremmâtıyla taşra duvar sıvası ber vech-i tahmîn iki yüz seksen akçe ve müceddeden binâ olunan kestane perde tahtasının beher dânesi onar akçeden dört yüz kırk akçe ve on dört aded Samanlı? merteği beher dânesi onar akçeden yüz kırk akçe ve üç aded haydarî dıraga tahtasının beher dânesi onar akçeden kırk akçe ve mescidi mezbûrun râyici sıvası ber vech-i tahmîn iki yüz kırk akçe ve dört kıt‘a müceddeden binâ olunan kenîfler ber vech-i maktû‘ altı bin akçe ve mescidi mezbûrun ta‘mîrâtı için sarf olunan kırk dört vakıyye kurşunun beher vakıyyesi on beşer akçeden altı yüz yetmiş beş akçe ve tûlen ve arzan bi hesâbi’s-satrancî yüz elli zirâ‘ minâre ta‘mîrinin beher zirâ‘ı on beşer akçeden iki bin üç yüz akçe ve bir kıt‘a cedîd kilid seksen iki akçe ve mescidi mezbûr imâmına meşrûta olan menzilin cemî‘ ta‘mîrâtı için ber vech-i maktû‘ dokuz yüz yirmi akçe ve tûlen ve arzan bi hesâbi’s-satrancî kırk zirâ‘ mescidi mezbûr müezzinine meşrûta olan menzil sakfının beher zirâ‘ı onar akçeden dört yüz akçe ve tûlen ve arzan bi hesâbi’l-mezbûr yetmiş zirâ‘ abak? meremmâtı olan sakfın beher zirâ‘ı beşer akçeden üç yüz yetmiş akçe ve on bir aded İznikmid tahtasının beher dânesi onar akçeden yüz on akçe ve sokak kapısı üzerinde vâki‘ tûlen sekiz zirâ‘ ve arzan altı zirâ‘ bi hesâbi’s-satrancî kırk sekiz zirâ‘ abak? meremmâtı sakfının beher zirâ‘ı beşer akçeden iki yüz kırk akçe ve bir aded Bartın direği ber vech-i tahmîn yirmi akçe ve yine bi hesâbi’l-mezbûr su kuyusu sakfının beher zirâ‘ı beşer akçeden cem‘an yirmi zirâ‘ yüz akçe ve yirmi dört aded kestane ve otuz aded haydarî tahtasının beher dânesi dörder akçeden iki yüz on altı akçe ki cem‘an otuz sekiz bin doksan üç akçeye bâliğ oldukda mi‘mârân-ı merkūmân ile sukūf ve ebniye ahvâline kemâl mertebe vukūf ve şu‘ûru olan bî-garaz müslimîn işbu ta‘mîrât ancak zikr olunan otuz sekiz bin doksan üç akçe ile olur bundan ekal ve noksan ile mümkün değildir deyû her biri icmâ‘ ve ittifâk ve tahmîn-i sahîh ile tahmîn ve takvîm eylediklerini Mevlânâ-yı müşârun-ileyh [6a] mahallinde ketb ve terkīm ba‘dehû meclis-i şer‘de bi’l-ittifâk inhâ ve takrîr etmeğin mâ hüve’l-vâki‘ bi’l-ibtigā ketb olundu. Fî evâhiri şehri Recebi’l-ferd min şuhûri sene hamsin ve sittîn ve elf.

Şuhûdü’l-hâl: Umdetü kuzâti’l-İslâm İbrahim Efendi b. el-merhûm ( ), Abdurrahman Efendi b. Hüdâverdi, el-Hâc Mahmud Bey b. Mirza, Ali Çelebi b. el-merhûm el-Hâc Halil, Fahrü’l-müderrisîn Abdülbâkī Efendi b. Mustafa Efendi, Ali Çelebi b. Süleyman, Halil Çelebi b. Hüdâverdi, Mehmed Çelebi b. Osman, diğer Mehmed Çelebi b. Mehmed, Ebûbekir Dede b. Hasan el-Müezzin, Mehmed Efendi b. Yusuf el-İmâm, Hüseyin Çelebi b. Mehmed, İsmail Çelebi b. İbrahim, Mustafa Beşe çukadâr, Ali Beşe b. Mustafa ve gayruhüm min[e’l-hâzırîn]

(EYÜB61 - cilt: 27, sayfa: 63 - Hüküm no: 25 - Orijinal metin no: [5b-1])﻿

﻿

﻿

26. Hüküm

Kocasının nerede olduğu bilinmeyen Sabiha Hâtun’a nafaka tayin edildiği

Medîne-i Hazreti Ebâ Eyyûb el-Ensârî -aleyhi rahmetü’l-Bârî-de Câmi‘-i kebîr mahallesinde sâkine Sabiha Hâtun bt. Uğurlu nâm hâtun gāib zevci Fethullah b. Abdülbâkī’nin kendisine nafaka ve kisve ve nafaka cinsinden bir şey bırakmadığına tahlîf-i sahîh-i şer‘î ile yemîn billâhi te‘âlâ etmeğin hâkim-i muvakkı‘-ı a‘lâ hâze’l-kitâb bi tevkī‘ihi’ş-şerîfi’l-müstetâb -tûbâ lehû ve hüsnü me’âb-talebi üzerine nafakası ve kisvesi ve sâir havâic-i zarûriyyesi için zeyl-i kitâbın târihinden mürûr edip geçen her bir gün için mezbûr gāib zevci üzerine farz ve takdîr-i sahîhayn-i şer‘iyyeyn ile fıddî râyic fi’l-vakt beş akçe farz ve takdîr edip meblağ-ı mefrûz-ı mezbûru levâzım-ı zarûriyyesine sarfa ve vakt-i zarûretde istidâneye ve lede’z-zafer zevcine rücû‘a izn-i sarîh-i mer‘î ile izin vermeğin cerâ zâlike ve hurrire fi’l-yevmi’r-râbi‘ min Şa‘bâni’l-mu‘azzam min şuhûri sene hamsin ve sittîn ve elf.

Şuhûdü’l-hâl: Mustafa Beşe b. Abdülbâkī, Hüseyin Beşe b. Ali, Ali Beşe b. Mustafa, Bayram Dede b. Mehmed ve gayruhüm mine’l-hâzırîn

(EYÜB61 - cilt: 27, sayfa: 65 - Hüküm no: 26 - Orijinal metin no: [6a-1, Arapça])﻿

﻿

﻿

27. Hüküm

Rali v. İstati’nin Hüseyin b. Hasan’dan aldığı borca karşılık evi ile bağını rehin gösterdiği

Havâss-ı aliyye kazâsına tâbi‘ Küçükköy demekle ma‘rûf karyede sâkin Rali v. İstati nâm zimmî meclis-i şer‘-i şerîf-i lâzımü’t-tevkīrde Hüseyin b. Hasan nâm sagīrin kıbel-i şer‘-i kavîmden mansûb vasîsi olan işbu hâmilü’l-kitâb Cafer b. Ahmed nâm kimesne mahzarında bi’t-tav‘ ve’r-rızâ ikrâr-ı tâm ve takrîr-i kelâm edip târih-i kitâbdan üç yüz altmış gün tamâmına değin müeccel ve mev‘ûd cihet-i deyn-i şer‘îden sagīr-i mezbûr Hüseyin mâlından yüz doksan kıt‘a riyâlî kebîr guruş zimmetimde lâzımü’l-edâ ve vâcibü’l-kazâ deynim olmağın meblağ-ı mezbûr mukābelesinde karye-i mezbûrede vâki‘ bir tarafdan Ruso mülkü ve bir tarafdan Zaharya mülkü ve bir tarafdan Suyolcu Yanko mülkü ve bir tarafdan tarîk-i âm ile mahdûd mülk menzilim ile yine karye-i merkūme[de] vâki‘ etrâf-ı erba‘ası Yani ve Franko ve Nikola nâm zimmîler bağları ve kenîse bağı ile mahdûd bir kıt‘a mülk bağımı vasiyy-i mezbûr Cafer’in yedine rehin vaz‘ ve teslîm edip ol dahi vech-i muharrer üzre irtihân [ve] kabz ve tesellüm ve kabûl eyledi dedikde mukırr-ı mezbûrun minvâl-i meşrûh üzre cârî ve sâdır olan ikrârını merkūm Cafer vicâhen ve şifâhen tasdîk ve tahkīk etmeğin mâ vaka‘a bi’l-ibtigā ketb olundu. Fi’l-yevmi’s-sâdis min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Mehmed Efendi b. Habil, Mustafa Beşe b. Abdullah çukadâr, Abdullah Beşe b. İskender, Osman Beşe b. Bayram ve gayruhüm mine’l-hâzırîn Zağri?, Yani, Nikola, Yamandi ve İstepan, Kiro?, diğer Kiro ve gayr

(EYÜB61 - cilt: 27, sayfa: 65 - Hüküm no: 27 - Orijinal metin no: [6a-2])﻿

﻿

﻿

28. Hüküm

Petro v. Göka’nın mülk menzilini Panko v. Decka’ya sattığı

Vilâyet-i Rumeli’nde Premedi kazâsına tâbi‘ İzgoraliç nâm karye sükkânından Petro v. Göka nâm zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Panko v. Decka nâm zimmî muvâcehesinde bi’t-tav‘ ve’r-rızâ ikrâr ve i‘tirâf edip silk-i mülkümde münselik olup bir tarafdan Kika Yano mülkü ve bir tarafdan Panko Göka mülkü ve bir tarafdan diğer Panko Göka mülkü ve bir tarafdan tarîk-i âm ile mahdûd bir bâb tahtânî odayı ve bir samanlığı ve bir harman yerini ve zât-ı eşcâr-ı müsmire ve gayr-ı müsmire bahçeyi ve bir dip ceviz ağacını müştemil mülk menzilimi cemî‘ tevâbi‘ ve levâhıkı ile merkūm Panko’ya dört bin cedîd akçeye tarafeynden îcâb ve kabûlü hâvî bey‘-i bâtt-ı kat‘î ile bey‘ edip ol dahi vech-i muharrer üzre iştirâ ve kabûl eyleyip semeni olan dört bin mezbûru’n-na‘t akçeyi merkūm Panko yedinden tamâmen alıp kabz eylediğimden sonra mebî‘-i mahdûd-ı mezkûru mahallinde zabt ve tasarrufa tarafımdan merkūm Panko’yu taslît eyledim dedikde gıbbe’t-tasdîki’ş-şer‘iyyi’l-vicâhî mâ vaka‘a gıbbe’t-taleb ketb olundu. Fi’l-yevmi’s-sâdis min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Ali b. Mustafa, Hüseyin b. Ali, Dilâver b. Abdullah, Abdullah b. İskender ve gayruhüm mine’l-hâzırîn Panko, Göka, Kika, Pano, Muço, Kika, Panko, Göka, Kiro, Kika, Tucko, Kika, Kanoş, Göka, Kirko ve Sika, Panko, Sika, Payo, Aleksi ve gayr

(EYÜB61 - cilt: 27, sayfa: 66 - Hüküm no: 28 - Orijinal metin no: [6a-3])﻿

﻿

﻿

29. Hüküm

Vasiliki bt. Yani’nin mülk menzili ile bahçesini İlya v. Polharoni’ye sattığı

Vilâyet-i Rumeli’nde Mezistre kazâsına tâbi‘ Komosta? nâm karye sâkinelerinden Vasiliki bt. Yani nâm nasrâniyenin zevci ve tarafından bey‘-i âti’z-zikri ikrâra vekîl olup İlya v. Sinadino ve Luzi v. Yorgo nâm zimmîler şehâdetleriyle şer‘an vekâleti sâbite [olan ] Diyani v. Zafiri nâm nasrânî meclis-i şerî’at-i şerîfede işbu râfi‘ü’l-vesîka İlya v. Polharoni nâm zimmî muvâcehesinde bi’l-vekâle ikrâr ve i‘tirâf edip zevcem müvekkile-i mezbûre emlâkinden karye-i merkūmede vâki‘ bir tarafdan Yani Sideri mülkü ve bir tarafdan İlya Ağosi mülkü ve bir tarafdan Cano Petro mülkü ve bir tarafdan tarîk-i âm ile mahdûd bir bâb fevkānî odayı ve havluyu müştemil mülk menzilini cümle tevâbi‘iyle ve yine karye-i merkūmede vâki‘ etrâf-ı erba‘adan Dimitri ve Cano Risto ve Dimitri Kılu nâm zimmîler mülkleri ve tarîk-i âm ile mahdûd ve mümtâz zât-ı eşcâr-ı müsmire ve gayr-ı müsmireyi müştemil bir kıt‘a mülk bahçesini dahi merkūm İlya’ya iki bin cedîd akçeye bey‘-i bâtt-ı kat‘î ile bey‘ edip ol dahi vech-i muharrer üzre iştirâ ve kabûl eyledikden sonra semeni olan meblağ-ı mezbûru mersûm İlya yedinden tamâmen ahz u kabz eyleyip mebî‘ayn-i mezkûreyni mahallinde zabt ve tasarrufa merkūm İlya’yı taslît eyledim dedi dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâmin min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Hüseyin b. Ali, Mustafa Beşe b. Abdullah, Abdullah b. İskender, Dilâver b. Abdullah ve gayruhüm mine’l-hâzırîn Nikola, Dimitri, İlya, Yorgo, Panayot, İstati, Niko, ..? ve gayr

(EYÜB61 - cilt: 27, sayfa: 66 - Hüküm no: 29 - Orijinal metin no: [6b-1])﻿

﻿

﻿

30. Hüküm

Lefteri v. Mihayil’in mülk menzili ile bahçesini Dimitri v. Polharoni’ye sattığı

Vilâyet-i Rumeli’nde Mezistre kasabası mahallâtından Parol nâm mahalle sâkinlerinden Lefteri v. Mihayil nâm zimmî meclis-i şer‘-i şerîf-i lâzımü’t-tevkīrde işbu râfi‘ü’s-sifr Dimitri v. Polharoni nâm nasrânî muvâcehesinde bi’t-tav‘ ve’r-rızâ ikrâr ve i‘tirâf edip silk-i mülkümde münselik olup mahalle-i mezbûrede vâki‘ bir tarafdan Dimitri İstematopulo mülkü ve bir tarafdan Kosta mülkü ve bir tarafdan Manol Ronebli mülkü ve bir tarafdan tarîk-i âm ile mahdûd bir bâb fevkānî ve bir bâb tahtânî odaları ve samanlığı ve on dip dut ağacını müştemil mülk menzilimi cemî‘ tevâbi‘ ve levâhıkı ile ve yine kasaba-i mezbûre tevâbi‘inden Apayani nâm karyede vâki‘ etrâf-ı erba‘adan alay beyi tarlası ve Kaloyor ve Yorgo Kofra bahçeleri ve tarîk-i âm ile mahdûd ve mümtâz zât-ı eşcâr-ı müsmire ve gayr-ı müsmireyi ve bir bâb tahtânî odayı müştemil bir kıt‘a mülk bahçemi dahi merkūm Dimitri’ye yüz kıt‘a riyâlî kebîr guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi vech-i meşrûh üzre iştirâ ve kabûl eyleyip semeni olan merkūmü’l-vasf yüz guruşu mersûm Dimitri yedinden bi’t-tamâm alıp kabz eylediğimden sonra mebî‘ayn-i mezkûreyni mahallinde zabt ve tasarrufa tarafımdan merkūm Dimitri’yi taslît eyledim dedikde gıbbe’t-tasdîki’ş-şer‘iyyi’l-vicâhî mâ vaka‘a bi’l-ibtigā ketb olundu. Fi’l-yevmi’s-sâbi‘ min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Ali b. Mustafa, Mustafa Beşe b. Abdullah, Abdullah b. İskender, Dilâver b. Abdullah ve gayruhüm mine’l-hâzırîn İlya, Todori, Hıristo, Felo, Kostantin ve gayr

(EYÜB61 - cilt: 27, sayfa: 67 - Hüküm no: 30 - Orijinal metin no: [6b-2])﻿

﻿

﻿

31. Hüküm

Ahmed Çelebi b. Ali’nin mülk menzilini Ahmed Beşe b. Mahmud’a sattığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî- mahallâtından Otakçılar mahallesinde sâkin Ahmed Çelebi b. Ali meclis-i şer‘-i şerîf-i lâzımü’t-tevkīrde işbu râfi‘ü’l-kitâb Ahmed Beşe b. Mahmud nâm kimesne mahzarında bi’t-tav‘i’s-sâf ikrâr ve i‘tirâf edip silk-i mülkümde münselik olup mahalle-i mezbûrede vâki‘ iki tarafdan Mehmed Çelebi b. Hasan mülkü ve bir tarafdan imâma meşrût menzil ile Oruc Ağa çayırı ve bir tarafdan tarîk-i âm ile mahdûd bir bâb tahtânî odayı ve bir sofayı ve cüneyneyi müştemil mülk menzilimi cemî‘ tevâbi‘ ve levâhıkı ile mezbûr Ahmed Beşe’ye dört bin beş yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra semeni olan mezbûru’n-na‘t dört bin beş yüz akçeyi mezbûr Ahmed Beşe yedinden tamâmen ahz ü kabz eyledim ba‘de’l-yevm mârrü’z-zikr menzilde vechen mine’l-vücûhi’ş-şer‘iyye alâkam kalmadı mezbûr Ahmed Beşe’nin mülk-i müşterâsıdır keyfemâ yeşâ ve yehtâr mutasarrıf olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Ali Efendi b. Himmet el-İmâm, Mehmed b. Sefer el-İmâm, Receb Beşe b. Mustafa, Selim Beşe b. Ali, Murad Beşe b. Abdullah er-Râcil, Mustafa b. Halil el-Müezzin, Mehmed b. Ali, Mahmud Çelebi b. Mustafa ve gayruhüm mine’l-hâzırîn

(EYÜB61 - cilt: 27, sayfa: 68 - Hüküm no: 31 - Orijinal metin no: [6b-3])﻿

﻿

﻿

32. Hüküm

Kondile bt. Yani’nin mülk menzilini Franko v. Nikola’ya sattığı

Vilâyet-i Rumeli’nde Kerpiniş kazâsına tâbi‘ Cermahorya nâm karye sâkinelerinden Kondile bt. Yani nâm nasrâniye tarafından bey‘-i câ’i’z-zikre vekîl olup Danyal v. Dimo ve Miho v. Polo nâm zimmîler şehâdetleriyle şer‘an vekâleti sâbite olan Nikola v. Yorgi nâm vekîl zimmî meclis-i şer‘-i şerîf-i ezherde [7a] işbu râfi‘ü’l-vesîka Franko v. Nikola nâm zimmî muvâcehesinde bi’l-vekâle ikrâr ve i‘tirâf edip müvekkilem mezbûre emlâkinden karye-i merkūmede vâki‘ bir tarafdan Nikola Pavlaki mülkü ve bir tarafdan Miho Pavlaki mülkü ve tarafeyni tarîk-i âm ile mahdûd bir bâb tahtânî odayı ve zât-ı eşcâr-ı müsmire ve gayr-ı müsmire bahçeyi müştemil mülk menzilini cemî‘ tevâbi‘ ve levâhıkı ile mezbûr Franko’ya üç bin altı yüz cedîd akçeye bey‘-i bâtt-ı kat‘î ile bey‘ edip ol dahi vech-i muharrer üzre iştirâ ve kabûl eyleyip semeni olan meblağ-ı mezbûru merkūm Franko yedinden tamâmen ahz ü kabz eylediğimden sonra mebî‘-i mahdûd-ı mezkûru mahallinde zabt ve tasarrufa mersûm Franko’yu taslît eyledim dedikde gıbbe’t-tasdîki’ş-şer‘iyyi’l-vicâhî mâ vaka‘a bi’l-ibtigā ketb olundu. Fi’l-yevmi’s-sâmin min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Abdullah b. İskender, Dilâver b. Abdullah, Hüseyin b. Ali, Bayram b. Mehmed ve gayruhüm mine’l-hâzırîn Danyal, İsterati, Yorgo, İsterati, Kerci, İsterati, Todori, Pavlaki, Nika, Agori ve gayr

(EYÜB61 - cilt: 27, sayfa: 68 - Hüküm no: 32 - Orijinal metin no: [6b-4])﻿

﻿

﻿

33. Hüküm

Zafire bt. Dimitri’nin mülk menzili ile dalyan hissesini kocası Göni v. Toka’ya sattığı

Havâss-ı aliyye kazâsına tâbi‘ kasaba-i Çekmece-i suğrâ sâkinelerinden Zafire bt. Dimitri nâm nasrâniye meclis-i şer‘-i şerîf-i lâzımü’t-tevkīrde zevci işbu râfi‘ü’l-vesîka Göni v. Toka nâm zimmî muvâcehesinde bi tav‘ihâ ikrâr ve i‘tirâf edip silk-i mülkümde münselik olup kasaba-i mezbûrede vâki‘ bir tarafdan kenîse ve bir tarafdan Todoraki mülkü ve bir tarafdan Yani mülkü ve bir tarafdan tarîk-i âm ile mahdûd iki bâb fevkānî odaları ve altında ahırı ve müşterek su kuyusunu ve bahçeyi müştemil mülk menzilimi cemî‘ tevâbi‘iyle ve yine kasaba-i mezbûrede sâhil-i bahrda vâki‘ dalyanda olan rub‘ hisse-i şâyi‘amı dahi zevcim merkūm Göni’ye on bin beş yüz fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra semeni olan mezbûru’n-na‘t on bin beş yüz akçeyi mersûm Göni yedinden tamâmen ahz ü kabz eyledim ba‘de’l-yevm menzili mahdûd ile dalyanda olan rub‘ hissem zevcim mezbûr Göni’nin mülk-i müşterâsıdır keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîki’ş-şer‘iyyi’l-vicâhî mâ vaka‘a bi’t-taleb ketb olundu. Fi’l-yevmi’s-sâmin min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Yusuf Beşe b. Ali, Ali Beşe b. Abdullah, Mehmed Bey b. Mustafa, Süleyman Çelebi b. Ali, Muharrem Beşe b. Abdullah, Nasuh Çelebi b. Handan, Mehmed Ağa b. Mustafa, Ahmed Çelebi b. Mustafa, Hüseyin Çelebi b. Ali, İspandon, Manol, Trandafilo?, Bandiri?, Dimo, Dimitri, Zağiri, Dimo, Balıkçı Dimo, Kiryani, Mavridi, Todori ve gayruhüm mine’l-hâzırîn

(EYÜB61 - cilt: 27, sayfa: 69 - Hüküm no: 33 - Orijinal metin no: [7a-1])﻿

﻿

﻿

34. Hüküm

Siyavuş Paşa Vakfı’na ait çeşmenin suyolunun tamiri için mütevelliye izin verilmesi

Belde-i mübâreke-i hâlidiyye medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm ve mağfûrun-leh Siyavuş Paşa Vakfı’na bi’l-fi‘il mütevellî olan işbu hâmilü’l-kitâbi’l-müstetâb fahrü’l-emâsil ve’l-akrân el-Hâc Mustafa Ağa b. Abdülmennân nâm mütevellî meclis-i şer‘-i şerîf-i enver ve mahfil-i dîn-i münîf-i ezherde takrîr-i kelâm ve ifâde-i merâm edip merhûm-ı müşârun-ileyhin medîne-i mezbûrede medfûn olduğu türbesi duvarında hasbeten lillâhi te‘âlâ binâ eylediği çeşmede cereyân eden suyun yolu zikr olunan çeşmeden yine medîne-i mezbûrede başhâne dükkânı önüne varınca mürûr-ı eyyâm ile harâb olmağın tevliyeti mahkiyem hasebiyle cânib-i şer‘-i şerîfden müceddeden binâya izin taleb ederim dedikde kıbel-i şer‘-i kavîmden vech-i muharrer üzre zikr olunan suyolunu mârrü’z-zikr çeşmeden başhâne dükkânı önüne varınca müceddeden binâya izin verilip mâ hüve’l-vâki‘ gıbbe’t-taleb ketb olundu. Fi’l-yevmi’t-tâsi‘ min Şa‘bâni’l-mu‘azzam min şuhûri sene hamsin ve sittîn ve elf.

Şuhûdü’l-hâl: Mehmed Çelebi b. İbrahim el-Hâfız, Abdullah Halîfe b. Abdullah, Mehmed Beşe el-Câbi, Mustafa Çelebi el-Kâtib ve gayruhüm mine’l-hâzırîn

(EYÜB61 - cilt: 27, sayfa: 70 - Hüküm no: 34 - Orijinal metin no: [7a-2])﻿

﻿

﻿

35. Hüküm

Mustafa b. Receb’in tasarrufundaki tarlayı kiraladığı Ahmed’in vefatı üzerine sipahi vekili Şaban Bey’in başkasına tapu ile vermek istediği ve Mustafa’nın talebi ile men edildiği

Vilâyet-i Anadolu’da Bolu sancağında vâki‘ Ulak? kazâsına tâbi‘ Boyalı nâm karye ahâlîsinden hâmil-i hâze’l-kitâb Mustafa b. Receb nâm kimesne meclis-i şer‘-i şerîfde karye-i mezbûre sipâhisi Mehmed Ağa nâm kimesne tarafından karye-i mezbûreyi zabt ve tasarrufa vekâlet-i mutlaka ile vekîli ve zikri câ’î tarlaya âti’l-beyân vechi üzre vâzı‘ü’l-yed idiği şer‘an zâhir ve müte‘ayyin olan Şaban Bey b. Muharrem nâm kimesne muvâcehesinde üzerine takrîr-i da‘vâ edip karye-i mezbûrede vâki‘ bir tarafı Himmet tarlası ve bir tarafı Mustafa b. Abdullah tarlası ve bir tarafı Derek tarlası ve bir tarafı Süleyman tarlası ile mahdûd bir kıt‘a mutasarrıf olduğum tarlamı bundan akdem bu husûs için İstanbul’a azîmet eylediğimde tarla-yı mezbûr boz ve hâlî kalmamak için yine karye-i mezbûre ahâlîsinden olup mukaddemâ fevt olan Ahmed nâm kimesneye ücret-i ma‘lûme ile verdiğimde ol dahi kabûl ve zirâ‘at edip hâsıl olan mahsûlâtdan vekîl-i mezbûr öşrünü alıp hâlî ve boz kalmış değil iken mücerred celâ-yi vatan etmişdir deyû bilâ-vech-i şer‘î mezbûr Ahmed’e tapu ile vermiş hâlen mezbûr Ahmed ölmeğle tarla-yı mezbûru âhara tapu ile [7b] vermek murâd edip vaz‘-ı yed eder suâl olunup kasr-ı yedine tenbîh ve ta‘arruzdan men‘ olunmak matlûbumdur dedikde, gıbbe’s-suâl vekîl-i mezbûr cevâbında fi’l-vâki‘ tarla-yı mezbûr hâlî ve mu‘attal kalmakla minvâl-i muharrer üzre mezbûr Ahmed’e tapu ile vermişidim hâlen mezbûr Ahmed bilâ-veledin zük[û]r fevt olmağla yine ol tarlamı âhara tapu ile vermek için vaz‘-ı yed eyledim deyû ikrâr lâkin mezbûr Mustafa’nın müteveffâ-yı mezbûra hâl-i sıhhatinde ücret ile verip ve hâsıl olan terekeden öşür aldığını münkir olıcak müdde‘î-i mezbûr Mustafa’dan da‘vâsına muvâfık beyyine taleb olundukda udûl-i ricâlden olup yine karye-i mezbûre sâkinlerinden Receb Bey b. Kalender ve Mehmed Efendi b. Eyüb nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müdde‘î-i mezbûr mukaddemâ İstanbul’a azîmet murâd eyledikde zikr olunan tarlayı müteveffâ-yı mezbûr Ahmed’e beher sene beşer keyl buğday ücret ile bizim huzûrumuzda îcâr ve teslîm mezbûr Ahmed dahi vech-i mübeyyen üzre istîcâr ve tesellüm ve kabûl edip ve hâsıl olan terekeden vekîl-i mezbûr öşrünü dahi almışidi biz bu husûsa şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri makbûle olmağın mûcebiyle tarla-yı mezbûr müdde‘î-i merkūm yedinde ibkā olunmağla ol vechile merkūm Şaban Bey bî-vech ta‘arruzdan men‘ olunup mâ hüve’l-vâki‘ bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Yusuf Çelebi b. Zeynelâbidin, Mehmed Beşe b. Mahmud, Şaban b. Hasan, Ali Beşe b. Mustafa, Hüseyin Beşe b. Ali, Bayram el-Muhzır ve gayruhüm mine’l-hâzırîn

(EYÜB61 - cilt: 27, sayfa: 70 - Hüküm no: 35 - Orijinal metin no: [7a-3])﻿

﻿

﻿

36. Hüküm

Vefat eden Fâtıma bt. Mehmed’in vârislerinin zevci Hüseyin Bey b. Abdullah’ın terekeden bazı eşyaları sakladığı iddiasıyla açtıkları davalarını ispat edemedikleri

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Hazreti Emir Buhârî -hamâha’llâhu te‘âlâ bi lütfihi’l-cârî- mahallesinde sâkine iken bundan akdem müteveffât olan Fâtıma bt. Mehmed nâm hâtunun verâseti zevc-i metrûkü Hüseyin Bey b. Abdullah ile li ebeveyn kız karındaşı kızları Ümmühâni ve Rahime nâm hâtunlara münhasıra olduğu şer‘an zâhir ve müte‘ayyin oldukdan sonra mezbûretân Ümmühâni ve Rahime Hâtun meclis-i şer‘-i hatîr-i lâzımü’t-tevkīrde işbu hâmilü’l-vesîka mezbûr Hüseyin Bey muvâcehesinde her biri üzerine da‘vâ ve takrîr-i kelâm edip müteveffât-ı merkūmenin hîn-i vefâtında muhallefât-ı mevcûdesini alâ mâ farazallâhû te‘âlâ beynimizde tevzî‘ ve taksîm etmişidik lâkin mezbûr Hüseyin Bey müteveffât-ı mezbûrenin muhallefâtından iki beledî döşek ve bir yemeni yorgan ve iki yastık ve iki merdi? kilim ve bir yan keçesi ve bir tencere ve bir tavası? ve üç baklava tepsisi ve on üç sahan ve bir leğen ve bir ibrik ve üç güğüm ve iki kahve ibriği ve kırk zirâ‘ üstüpü ipliği ve bir makrama ve beş minder çadırını ve üç ihrâm ve iki tâbe ve iki kefgir ve iki kefgir sahan ve otuz sikke-i haseneyi kabz ve ketm edip hâlen eşyâ-i mezbûreden hisse-i şer‘iyyemizi taleb eylediğimizde mezbûr Hüseyin Bey te‘allül eder suâl olunup teslîme tenbîh olunmak matlûbumuzdur dediklerinde gıbbe’s-suâl mezbûr Hüseyin Bey cevâbında müteveffât-ı merkūmenin metrûkâtından ancak yirmi zirâ‘ üstüpü ipliği ile bir hamam tası almışdır deyû ikrâr, lâkin eşyâ-i mezbûre müteveffât-ı merkūmenin metrûkâtından olu[p] ketm eylediğini bi’l-külliye [inkâr edicek] mezbûretândan da‘vâlarına muvâfık beyyine taleb olundukda ikāmet-i beyyineden izhâr-ı acz edip istihlâf etmeğin fi’l-vâki‘ eşyâ-i mezbûreyi ketm edip müteveffât-ı merkūmenin metrûkâtından olmadığına yemîn teklîf olundukda yemîn billâhi te‘âlâ etmeğin mûcebiyle bî-vech mu‘ârazadan? men‘ olunup mâ hüve’l-vâki‘ gıbbe’t-taleb ketb olundu. Fi’l-yevmi’l-hâdî aşer min Şa‘bâni’l-mu‘azzam sene [10]65.

Şuhûdü’l-hâl: Muharrirü’l-hurûf Mustafa Efendi b. Hüseyin?, Şeyh Mehmed Efendi b. Ramazan?, Mehmed Efendi b. Nasuh el-Kadı, Ali Beşe b. Mustafa, Hüseyin Çelebi b. Ali, Abdi el-Muhzır

(EYÜB61 - cilt: 27, sayfa: 71 - Hüküm no: 36 - Orijinal metin no: [7b-1])﻿

﻿

﻿

37. Hüküm

Panayot v. Yorgi’nin tasarrufundaki iki tarlanın tasarruf hakkını İstati v. Todori’ye devrettiği

Vilâyet-i Rumeli’nde livâ-i Mora’da Kalavrite kazâsına tâbi‘ İstrezeva nâm karyede sâkin Panayot v. Yorgi nâm zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka İstati v. Todori nâm zimmî muvâcehesinde tav‘an ikrâr ve i‘tirâf edip karye-i merkūme hudûdu dâhilinde vâki‘ bir tarafdan İstati tarlası ve bir tarafdan Katora tarlası ve bir tarafdan Yorgo Franci tarlası ve bir tarafdan tarîk-i âm ile mahdûd ve mümtâz iki kıt‘a tarlalarımın hakk-ı tasarruflarını sâhib-i arz ma‘rifetiyle merkūm İstati’ye beş yüz cedîd akçe bedel mukābelesinde tefvîz ve ferağ eylediğimde ol dahi minvâl-i muharrer üzre tefevvuz ve kabûl eyleyip hakk-ı ferağ olan meblağ-ı mezbûru mersûm İstati yedinden tamâmen ahz ü kabz eylediğimden sonra zikr olunan tarlaları mahallinde zabt ve tasarrufa tarafımdan merkūm İstati’yi taslît eyledim dedikde gıbbe’t-tasdîki’ş-şer‘iyyi’l-vicâhî mâ vaka‘a bi’l-ibtigā ketb olundu. Fi’l-yevmi’l-âşir min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Ali b. Mustafa, Dilâve[r] b. Abdullah, Hüseyin b. Ali, Abdullah b. İskender ve gayruhüm mine’l-hâzırîn Yorgi, Kosta, Panayot, Todori, Partan, Dimo, Karoni, Andriye, Kanlo Yorgi, Kanlo Yani ve gayr

(EYÜB61 - cilt: 27, sayfa: 72 - Hüküm no: 37 - Orijinal metin no: [7b-2])﻿

﻿

﻿

38. Hüküm

Gâib olan İbrahim’in çocukları Ali ile Âişe’ye ninelerinin talebi ile nafaka tayin edilmesi

Hâkim-i muvakkı‘-ı a‘le’l-kitâb bi tevkī‘ihi’ş-şerîfi’l-müstetâb -tûbâ lehû ve hüsnü me’âb- İbrahim’in çocukları Ali ve Âişe nâm sagīreynin nafakaları ve sâir havâic-i zarûriyyeleri için medîne-i Hazreti Ebâ Eyyûb el-Ensârî mahallâtından ( ) mahallesinde sâkine olan hacr ve terbiyesi altında oldukları nineleri ve dadıları olan Fâtıma bt. ( ) talebi ile babaları gāib-i mezbûr İbrahim üzerine zeyl-i kitâb târihinden mürûr edip geçen her bir gün için râyic fi’l-vakt altı akçe farz ve takdîr-i sahîhayn-i şer‘iyyeyn ile farz eyledikden sonra meblağ-ı mefrûzu havâiclerine sarfa ve vakt-i zarûretde istidâneye ve lede’z-zafer rücû‘a izn-i sarîh-i mer‘î ile izin vermeğin [kayd olundu]. Cerâ zâlike ve hurrire fi’l-yevmi’l-hâmis aşer min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Ali Beşe b. Mustafa, Abdullah Beşe b. İskender, Dilâver Beşe b. Abdullah, Hüseyin b. Ali ve gayruhüm mine’l-hâzırîn

(EYÜB61 - cilt: 27, sayfa: 73 - Hüküm no: 38 - Orijinal metin no: [7b-3, Arapça])﻿

﻿

﻿

39. Hüküm

Bağcinâne Hâtun bt. Abdülmennân’ın Rus asıllı câriyesini vasiyet yoluyla azat ettiği

Husûs-ı âti’z-zikrin mahallinde tahrîri iltimâs olunmağın kıbel-i şer‘den fahrü’l-kuzât Mevlânâ Mehmed Efendi b. Nasuh Ağa irsâl olunup ol dahi zeyl-i kitâbda mastûretü’l-esâmî olan müslimîn ile medîne-i Hazreti Ebâ Eyyûb el-Ensârî’de merhûm Kiremitçi Süleyman Çelebi mahallesi sükkânından umdetü kuzâti’l-İslâm İbrahim Efendi’nin menziline varıp akd-i meclis eyledikde yine mahalle-i mezbûre sâkinelerinden Bağcinâne Hâtun bt. Abdülmennân meclis-i mezkûrda kendiye rıkkını mu‘terife olup orta boylu açık kaşlı gök elâ gözlü Rusiyyetü’l-asl olan hâmiletü hâze’l-kitâb Şahbaz bt. Abdullah nâm câriye-i memlûkesi mahzarında bi tav‘ihâ ikrâr ve i‘tirâf edip câriye-i mevsûfe-i merkūmeyi mevtimden kırk gün mukaddem âzâd olmak üzre tedbîr-i mukayyed ile müdebber eyledim kazâ-i nahb ve likā-i rab eylediğimde câriye-i mezbûre cemî‘ mâlımdan âzâd ve tahrîr ve sâir harâir-i asliyyât gibi hürre olsun dedikde mukırra-i merkūmenin minvâl-i meşrûh üzre cârî olan ikrârını câriye-i mezbûre bi’l-muvâcehe tasdîk ve bi’l-müşâfehe tahkīk etmeğin vâki‘-i hâli Mevlânâ-yı mezbûr mahallinde tahrîr ba‘dehû gelip meclis-i şer‘de alâ vukū‘ihî inhâ ve takrîr etmeğin mâ hüve’l-vâki‘ bi’l-ibtigā ketb olundu. Fi’l-yevmi’l-âşir min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: İbrahim Efendi b. Mahmud, Mustafa Efendi b. el-Hâc Receb, Mehmed Efendi el-İmâm, el-Hâc Ebîbekir el-Müezzin, Mahmud Beşe b. İbrahim, Mehmed Çelebi b. Ahmed Bey, Ahmed Bey b. Haydar, Ak Mehmed Çelebi b. Mehmed ve gayruhüm

(EYÜB61 - cilt: 27, sayfa: 73 - Hüküm no: 39 - Orijinal metin no: [8a-1])﻿

﻿

﻿

40. Hüküm

Hüseyin Beşe b. Receb’in tartıştığı Hasan Beşe b. Abdullah’ı hançer ile yaraladığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de yoğurtçu tâ’ifesinden Hasan Beşe b. Abdullah nâm kimesnenin mevlâsı ve tarafından husûs-ı âti’z-zikri da‘vâya vekîl olup bimâ hüve tarîkü’s-sübût şer‘an vekâleti sâbite olan hâmil-i hâze’l-kitâb Mehmed Çelebi b. Turâbî nâm râcil meclis-i şer‘-i hatîr-i lâzımü’t-tevkīrde Hüseyin Beşe b. Receb nâm kimesne muvâcehesinde bi’l-vekâle üzerine da‘vâ ve takrîr-i kelâm edip işbu târih-i kitâb günü müvekkili mezbûr Hasan medîne-i mezbûrede müste’ciri olduğu yoğurtçu kârhânesinde kendi hâlinde dururken mezbûr Hüseyin Beşe ol kârhâneye gelip mezbûr Hasan ile münâkaşa ederken mezbûr Hasan’ı bilâ-hak sol koltuğu altına yarma siyah saplı hançer ile urup mecrûh eylemişdir, mecrûh-ı mezbûr keşf ve müşâhede olundukdan sonra mûcebi icrâ olunmak matlûbumdur dedikde, fi’l-hakīka müvekkili merkūm Hasan’ın vech-i muharrer üzre hançer ile sol koltuğu altında eser-i cerhi olduğu kıbel-i şer‘den keşf ve müşâhede olundukdan sonra husûs-ı mezbûr mesfûr Hüseyin Beşe’den suâl olundukda kaziyye-i merkūmeyi bi’l-külliye münkir olıcak vekîl-i mezbûr Mehmed Çelebi’den da‘vâsına muvâfık beyyine taleb olundukda udûl-i ricâlden olup medîne-i mezbûrede Çavuş Kasım mahallesi sâkinlerinden Hüseyin Çelebi b. el-Hâc Pîrî ve Hasan Çelebi b. el-Hâc Ömer ile mahrûse-i İstanbul’da Cebe Ali Kapısı kurbunda sâkin Mustafa Beşe b. Mehmed nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-hakīka işbu kitâb günü vakt-i duhâda mezbûr Hasan müste’ciri olduğu yoğurtçu kârhânesinde kendi hâlinde dururken merkūm Hüseyin Beşe bizim huzûrumuzda yarma saplı hançer ile vech-i muharrer üzre sol koltuğu altına urup mecrûh eyledi biz bu husûsa vech-i mübeyyen üzre şâhidleriz şehâdet dahi ederiz deyû her biri münkir-i mezbûr muvâcehesinde edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri makbûle ve mesmû‘a olmağın mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: İbrahim Ağa b. Abdülbâkī çorbacı hâlen, Mehmed Çavuş b. Abdullah, Ahmed Beşe b. İslâm, Hasan Beşe b. Abdullah, Mehmed Beşe b. Yusuf, Mustafa Beşe b. Hasan, Bayram Beşe b. Ahmed, Mehmed Beşe b. Mehmed, Mehmed Çelebi b. Ahmed ve gayruhüm

(EYÜB61 - cilt: 27, sayfa: 74 - Hüküm no: 40 - Orijinal metin no: [8a-2])﻿

﻿

﻿

41. Hüküm

Hac dönüşü yolda vefat eden Mustafa Beşe’nin Hacı Nasuh b. Mustafa’ya emânet verdiği altınlarını vârislerinin teslim aldıkları

Bundan akdem hacc-ı şerîfden gelirken vefât eden el-Hâc Mustafa Beşe b. Abdullah nâm müteveffânın verâseti zevce-i metrûkesi Cenâne bt. Abdullah nâm hâtun ile mukarrun leh bi’n-neseb cihetinden li ebeveyn er karındaşı oğlu İslâm Beşe b. Abdullah nâm kimesneye münhasıra olduğu şer‘an zâhir ve müte‘ayyin oldukdan sonra merkūm İslâm Beşe kendi tarafından asâleten ve mezbûre Cenâne tarafından husûs-ı âti’z-zikre vekîli olup mezbûrenin zâtını ma‘rifeti şer‘iyye ile ârifân olan Abdülbâkī Efendi b. Mustafa ve Mehmed Çelebi b. Ahmed şehâdetleriyle şer‘an vekâleti sâbite olmağın vekâleten meclis-i şer‘-i şerîf-i lâzımü’t-tevkīrde işbu râfi‘ü’l-kitâb el-Hâc Nasuh b. Mustafa nâm kimesne mahzarında bi’l-vekâle ve bi’l-asâle ikrâr-ı tâm ve takrîr-i kelâm edip mûrisimiz müteveffâ-yı mezbûr el-Hâc Mustafa Beşe hâl-i hayâtında mukaddemâ el-Hâc Nasuh’un yedine yüz yirmi aded tâmmü’l-vezn sahîhü’l-ayâr altın alâ tarîki’l-vedî‘a vaz‘ ve teslîm ol dahi vech-i meşrûh üzre kabz ve tesellüm etmişidi el-hâletü hâzihî zikr olunan altını mezbûr el-Hâc Nasuh yedinden bi’t-tamâm ve’l-kemâl ahz ü kabz eyledik ba‘de’l-yevm müteveffâ-yı mezbûrun merkūm el-Hâc Nasuh zimmetinde bir akçe ve bir habbesi bâkī kalmamışdır dedikde, mukırr-ı mezbûr İslâm Beşe’nin asâleten ve vekâleten minvâl-i mübeyyen üzre cârî ve sâdır olan ikrârını el-mukarru lehü’l-mezbûr vicâhen ve şifâhen tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’l-ışrîn min şehri Recebi’l-ferd li sene hamsin ve sittîn ve elf.

Şuhûdü’l-hâl: El-Hâc Mahmud Bey b. Mirza, Hasan Çelebi b. Mustafa el-İmâm, Mehmed Çelebi b. Ahmed, Ahmed Bey b. Haydar, Mehmed Efendi b. Yusuf el-İmâm, Mehmed Beşe odabaşı, Mustafa Çelebi el-Attâr, Üveys Beşe b. Mehmed, Mustafa Beşe b. Abdullah çukadâr, Abdullah Beşe b. İskender ve gayruhüm mine’l-hâzırîn

(EYÜB61 - cilt: 27, sayfa: 75 - Hüküm no: 41 - Orijinal metin no: [8a-3])﻿

﻿

﻿

42. Hüküm

Havva Hâtun bt. Hacı’nın tasarrufundaki odada miras yoluyla hak talep eden Mehmed b. Hüseyin’in vârislerinin bedeli karşılığında sulh oldukları

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Çavuş Kasım mahallesi sâkinlerinden olup bundan akdem fevt olan Hüseyin Çelebi nâm müteveffânın verâseti vâlidesi Havva bt. Mehmed nâm hâtun ile sulbî oğlu Mehmed nâm şâbb-ı emrede münhasıra olup ba‘dehû kable’l-kısme mezbûr dahi fevt olup verâseti zevce-i metrûkesi Ümmühâni Hâtun bt. Mahmud Bey’e ve sulbî sagīr oğlu Mehmed’e ve vâlidesi Âişe Hâtun bt. Mahmud’a münhasıra olduğu şer‘an zâhir ve müte‘ayyin oldukdan sonra sagīr-i mezbûr Mehmed’in tesviye-i umûruna kıbel-i şer‘-i şerîfden mansûb vasî olan mezbûr Mahmud Bey sagīr-i merkūm kıbelinden vesâyeten ve sulbiye kızı mesfûre Ümmühâni Hâtun tarafından husûs-ı câ’i’z-zikri da‘vâ ve talebe ve sulh ve ibrâya vekîli olup mezbûreyi ma‘rifet-i şer‘iyye ile ârifân olan Mustafa b. Mehmed ve Hüseyin b. Hasan şehâdetleriyle şer‘an vekâleti sâbite oldukdan sonra vekâleten meclis-i şer‘-i şerîf-i lâzımü’t-teşrîfde işbu râfi‘atü’l-vesîka mezbûre Havva Hâtun bt. Hacı mahzarında bi’l-vesâye ve bi’l-vekâle ikrâr ve i‘tirâf edip mezbûre Havva Hâtun’un mülkü olup mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd menzilde mâlikesi merkūme Havva Hâtun izniyle müteveffâ-yı evvel mülkü olmak üzre bir bâb fevkānî oda binâ ve ihdâs edip tasarruf üzre iken fevt oldukda oda-i mezbûre yine merkūme Havva Hâtun ile mezbûr Mehmed’e irsen intikāl eyleyip ba‘dehû kable’l-kısme mezbûr Mehmed dahi fevt olmağla hissesi sulbî sagīr oğlu mezbûr ile merkūmetâna irs-i şer‘le intikāl etmişdir deyû oda-i merkūmeden sagīr-i mezbûrun hissesini vesâyeten ve mersûme Ümmühâni’nin hissesini vekâleten ol odaya vâzı‘atü’l-yed olan merkūme Havva Hâtun’dan taleb ve da‘vâ eylediğimde münkire olmağla beynimizde münâza‘ât-ı kesîre ve muhâsamât-ı şedîde cereyân etmişidi el-hâletü hâzihî beynimize muslihûn [ve] müslimûn tavassut edip sulh min külli’l-vücûh sagīr-i mezbûr Mehmed’e enfa‘ olmağın oda-i mezbûre da‘vâsından vesâyet ve vekâletim hasebiyle beni an inkâr üç bin akçe üzerine inşâ’-i akd-i sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûru yedinden alıp kabz edip oda-i mezbûreden merkūmânın hisse-i şer‘iyyelerine müte‘allik cemî‘ da‘vâ ve mütâlebâtdan mezbûre Havva Hâtun’un zimmetini ibrâ ve iskāt eyledim dedikde mezbûr Mahmud Bey’in minvâl-i meşrûh üzre cârî olan cemî‘ ikrâr ve takrîrini mersûme Havva Hâtun vicâhen ve şifâhen tasdîk etmeğin mâ hüve’l-vâki‘ bi’l-ibtigā ketb olundu. Fî evâsıtı şehri Recebi’l-ferd li sene hamsin ve sittîn ve elf.

Şuhûdü’l-hâl: Mehmed Efendi b. Murad, Ahmed Çelebi b. Mehmed, Mehmed Çelebi b. Hasan, Mehmed Çelebi b. Ali, Mustafa Beşe b. Muharrem, Mehmed Bey b. Mehmed, Yusuf Çelebi b. Zülfikar ve gayruhüm mine’l-hâzırîn

(EYÜB61 - cilt: 27, sayfa: 75 - Hüküm no: 42 - Orijinal metin no: [8b-1])﻿

﻿

﻿

43. Hüküm

Vefat eden Fâtıma bt. Ahmed’in annesi Hatice Hâtun hâmile olduğu için karnındaki çocuğa mirastan hisse ayrıldığı, müddeti dolduğu halde doğum yapmadığından ayrılan hissenin diğer vârislere verildiği

Husûs-ı câ’i’z-zikrin mahallinde ketb ve terkīmi iltimâs olunmağın küttâb-ı mahkeme-i muhkemetü’l-beyândan fahrü’l-müderrisîn Mevlânâ Surûrî Mustafa Efendi irsâl olunup ol dahi zeyl-i kitâbda mastûretü’l-esâmî olan müslimîn ile Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Zal Mahmud Paşa mahallesi sâkinlerinden umdetü erbâbü’t-tahrîr ve’l-kalem zübdetü ashâbü’t-takrîr ve’r-rakam Mahmud Efendi b. el-merhûm Ahmed Efendi’nin sâkin olduğu menziline varıp akd-i meclis-i şer‘-i şerîf eyledikde medîne-i mezkûrede merhûm Kiremitçi Süleyman mahallesi sâkinelerinden olup bundan akdem vefât eden Fâtıma bt. Ahmed Efendi nâm müteveffâtın verâseti vâlidesi Hatice Hâtun bt. Ali ile li eb er karındaşı müşârun-ileyh Mahmud Efendi’ye ve li üm er karındaşı Mehmed b. Hüseyin nâm sagīre münhasıra olduğu şer‘an zâhir ve müte‘ayyin oldukdan sonra mûmâ-ileyh Mahmud Efendi meclis-i mezbûrda işbu hâmileyü’l-kitâb merkūme Hatice Hâtun kıbelinden husûs-ı âti’z-zikri tasdîke vekîli olup merkūmeyi ma‘rifet-i şer‘iyye ile ârifân olan Mehmed Çelebi b. Ahmed ve Mustafa Çelebi b. Mehmed şehâdetleriyle şer‘an vekâleti sâbite olan fahrü’l-kuzât Mustafa Efendi b. Mehmed ile sagīr-i mezbûr Mehmed’in babası ve tesviye-i umûruna kıbel-i şer‘-i şerîfden vasî nasb olan Hüseyin Çelebi b. Ahmed nâm kimesne mahzarlarında ikrâr-ı tâm ve takrîr-i kelâm edip mûrisimiz merkūme Fâtıma’nın cümle metrûkâtı tahrîr ve bundan akdem beynimizde alâ mâ farazallâhü te‘âlâ tevzî‘ ve taksîm olundukda merkūme Hatice Hâtun’un hamli olmağla benim hisse-i şer‘iyyemden kırk üç bin akçe haml-i mezbûrun hissesi olmak üzre ifrâz olunmuşidi, lâkin li üm ihve ve ahavât hamlinin müddeti yüz seksen gün olduğu kütüb-i fıkhiyyede mastûr ve mukayyed olmağın tevakkuf olunup ve meblağ-ı mezbûr dahi emânet vaz‘ olunmuşidi, hâlen müddet-i mezbûre hulûl edip haml-i mezbûr zuhûr etmemekle meblağ-ı mezbûru müvekkile-i mezbûre ile vasiyy-i mersûm yedlerinden ahz ü kabz edip meblağ-ı mezbûra müte‘allik da‘vâdan zimmetlerini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde, gıbbe’t-tasdîki’ş-şer‘î husûs-ı mezbûru Mevlânâ-yı müşârun-ileyh mahallinde ketb ü tahrîr ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Süleyman Ağa b. Hüseyin, Mehmed Çelebi b. Ahmed, Mehmed Çelebi b. Mustafa, Mahmud Ağa b. Abdülbâkī, Osman Çelebi b. Mehmed ve gayruhüm mine’l-hâzırîn

(EYÜB61 - cilt: 27, sayfa: 76 - Hüküm no: 43 - Orijinal metin no: [8b-2])﻿

﻿

﻿

44. Hüküm

Çayırda silahla öldürülmüş olarak bulunan İsteyan ile balta ile yaralanan Miho v. Dedo’nun durumlarının keşf edilmesi

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Süleyman Subaşı mahallesi sâkinlerinden olup zikri câ’î çayırın otlağını iştirâ eden işbu râfi‘ayi’l-kitâb Mahmud Beşe b. Abdullah ve Hasan Beşe b. Bâli nâm kimesneler meclis-i şer‘-i şerîf-i lâzımü’t-tevkīrde her biri takrîr-i kelâm ve ta‘bîr ani’l-merâm edip medîne-i mezbûre tevâbi‘inden Terkos nâhiyesinde Mağlova kemeri kurbunda vâki‘ Nakkaş Paşazâde Çayırı demekle ma‘rûf çayırda târih-i kitâbdan bir gün mukaddem İsteyan nâm zimmî maktûl ve Miho v. Dedo nâm zimmî mecrûh bulunmuşdur, hâlen cânib-i şer‘-i şerîfden üzerlerine varılıp eser-i cerhleri keşf ve müşâhede olunmak murâdımızdır dediklerinde, kıbel-i şer‘-i kavîmden fahrü’l-kuzât Mevlânâ Mehmed Efendi b. Nasuh irsâl olunup ol dahi zeyl-i kitâbda mastûretü’l-esâmî müslimîn ile üzerlerine varıp keşf [9a] olundukda merkūm İsteyan’ın ensesinde ve sol kulağı yanında ve perçemi içinde âlet-i harb darbından katîl olduğu müşâhede olunup ve mersûm Miho’nun ağzında balta darbından bir dişinden gayrı dişleri kırılıp mecrûh olduğu müşâhede ve mu‘âyene olundukdan sonra merkūm Miho’ya cârihin kimdir deyû suâl olundukda cevâbında târih-i kitâb gecesi otlakçı mezbûr Hasan Beşe bi ga[y]r-ı hak vech-i muharrer üzre beni balta ile urup mecrûh eyledi dedikde, husûs-ı mezbûru Mevlânâ-yı mezbûr mahallinde tahrîr ba‘dehû gelip meclis-i şer‘de alâ vukū‘ihî [inhâ] ve takrîr etmeğin mâ vaka‘a bi’l-ibtigā ketb olundu. Fi’l-yevmi’s-sânî aşer min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Habib Hoca b. Ali, Hızır Beşe b. Mustafa, Mustafa Beşe b. Abdullah, İbrahim b. Bayram, Hüseyin Beşe b. İbrahim mandıracı, Ali Beşe b. Ahmed, Hüseyin Çelebi b. Bayram, Hüseyin Bey b. Abdullah, Veli b. Abdullah, Ali Beşe b. Abdullah, Mustafa Beşe b. Abdullah çukadâr, Abdullah Beşe b. İskender ve gayruhüm mine’l-hâzırîn

(EYÜB61 - cilt: 27, sayfa: 77 - Hüküm no: 44 - Orijinal metin no: [8b-3])﻿

﻿

﻿

45. Hüküm

Ömer b. Şaban’ın vârislerinden kızı İsmihân’ın babasına ödünç verdiği paranın bir kısmını kardeşlerinin vasîsinden tahsil edip kalanından ferâğat ettiği

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Kiremitçi Süleyman Çelebi binâ eylediği mescidi şerîfde müezzin olup bundan akdem vefât eden Ömer b. Şaban nâm kimesnenin verâseti zevce-i metrûkesi Fâtıma bt. İbrahim nâm hâtuna ve sulbiye kebîre kızı İsmihân ile sulbiye sagīre kızı Âişe’ye ve sulbî oğlu Ahmed nâm sagīre münhasıra olduğu şer‘an zâhir oldukdan sonra merkūme İsmihân meclis-i şer‘-i şerîf-i lâzımü’t-tevkīrde işbu râfi‘ayi’l-kitâb sagīrân-ı mezbûrân Ahmed ve Âişe’nin kıbel-i şer‘-i şerîfden mansûb vasîleri olan Hasan Halîfe b. İbrahim nâm kimesne mahzarında bi tav‘ihâ ikrâr ve i‘tirâf edip babam müteveffâ-yı mezbûr Ömer zimmetinde cihet-i deyn-i şer‘îden dört bin akçe hakkım olup hâlen meblağ-ı mezbûrun iki bin sekiz yüz akçesini vasiyy-i mezbûr Hasan Halîfe yedinden bi’t-tamâm ve’l-kemâl ahz ü kabz eylediğimden sonra mâ‘adâ bin iki yüz akçe da‘vâsından sagīrân-ı mezbûrânın zimmetlerini ibrâ ve iskāt eyledim dedikde mukırra-i mezbûrenin minvâl-i muharrer üzre cârî ve sâdır olan ikrârını vasiyy-i mezbûr Hasan Halîfe vicâhen ve şifâhen tasdîk ve tahkīk etmeğin mâ vaka‘a bi’l-ibtigā ketb olundu. Fî evâsıtı Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Fahrü’ş-şüyûh Şaban Efendi b. Yahya Efendi, eş-Şeyh Hasan Efendi b. Mustafa, Ali Çelebi b. Hasan el-İmâm, Şaban Efendi b. Kenan, Hüseyin Dede b. Şaban, Mustafa Çelebi b. Bayram ve gayruhüm

(EYÜB61 - cilt: 27, sayfa: 78 - Hüküm no: 45 - Orijinal metin no: [9a-1])﻿

﻿

﻿

46. Hüküm

Todori v. Vasilaki’nin mülk menzilini Hırsando v. Todori’ye sattığı

Vilâyet-i Rumeli’nde livâ-i Mora’da Kalavrite kazâsına tâbi‘ Sobotos nâm karye sâkinlerinden Todori v. Vasilaki nâm zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Hırasando v. Todori nâm zimmî muvâcehesinde bi’t-tav‘ ve’r-rızâ ikrâr ve i‘tirâf edip silk-i mülkümde münselik olup karye-i mezbûrede vâki‘ bir tarafdan Peraskolo mülkü ve bir tarafdan Petrakolo mülkü ve bir tarafdan Vasiliko mülkü ve bir tarafdan tarîk-i âm ile mahdûd bir bâb fevkānî oda ve altında ahırı ve zât-ı eşcâr-ı müsmire ve gayr-ı müsmire bahçeyi ve havluyu müştemil mülk menzilimi cemî‘ tevâbi‘ ve levâhıkı ile merkūm Hırasando’ya elli kıt‘a riyâlî kebîr guruşa bey‘-i bâtt-ı kat‘î ile bey‘ edip ol dahi vech-i meşrûh üzre iştirâ ve kabûl eyleyip semeni olan merkūmü’l-vasf elli guruşu mersûm Hırsando yedinden bi’t-tamâm ve’l-kemâl ahz ü kabz eylediğimden sonra mebî‘-i mahdûd-ı mezkûru mahallinde zabt ve tasarrufa mezbûr Hırsando’yu tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ aşer min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Ali b. Mustafa, Abdullah Beşe b. İskender, Hüseyin Çelebi b. Ali, Dilâver b. Abdullah ve gayruhüm mine’l-hâzırîn Kınlı Panayot, Yani, Andriye, Nikola, Todori, Andriye, Yani, Panayot, Yani, İstemad, Dimo, Yani, Andriye, Panayot, Yani, Petro, Dimo, Yani, Dimo, İstati, Panayot

(EYÜB61 - cilt: 27, sayfa: 79 - Hüküm no: 46 - Orijinal metin no: [9a-2])﻿

﻿

﻿

47. Hüküm

Ahmed Ağa b. Mehmed’in Salih Ağa ile Ali Ağa’daki alacağını kefil olan Yusuf Efendi’den tahsil ettiği

Mahrûse-i İstanbul’da ( ) mahalle[si] sükkânından olup Dergâh-ı âlî -dâme mahfûfen bi’l-me‘âlî- yeniçerileri çorbacılarından olan fahrü’l-eşbâh Ahmed Ağa b. Mehmed nâm kimesne meclis-i şer‘-i şerîf-i lâzımü’t-tevkīrde işbu râfi‘ü’l-kitâbi’l-müstetâb umdetü erbâbü’t-tahrîr ve’l-kalem zübdetü ashâbü’t-tastîr ve’r-rakam Yusuf Efendi b. Hüseyin mahzarında ikrâr-ı tâm ve ifâde-i merâm edip gāibeyni’l-meclis Salih Ağa ve Ali Ağa zimmetlerinde iki bin kıt‘a riyâlî guruş hakkım olup mûmâ-ileyh Yusuf Efendi meblağ-ı mezbûra kefîl olmuşidi hâlen meblağ-ı merkūmü’l-vasf iki bin guruş hakkımı kefâleti hasebiyle mûmâ-ileyh Yusuf Efendi yedinden bi’t-tamâm ve’l-kemâl ahz ü kabz eyledim, ba‘de’l-yevm mûmâ-ileyh Yusuf Efendi zimmetinde ve asîlân-ı mezbûrân Salih Ağa ve Ali Ağa zimmetlerinde bir akçe ve bir habbe hakkım kalmadı dedikde mukırr-ı mezbûrun minvâl-i meşrûh üzre cârî ve sâdır olan ikrârını mûmâ-ileyh Yusuf Efendi vicâhen ve şifâhen tasdîk ve tahkīk etmeğin mâ vaka‘a bi’l-ibtigā ketb olundu. Fi’l-yevmi’l-hâmis aşer min Şa‘bâni’l-mu‘azzam min şuhûri sene hamsin ve sittîn ve elf.

Şuhûdü’l-hâl: Hüseyin Çelebi b. İsa, Ali Beşe b. Kurd, Mehmed Efendi b. Habil, Bayram Halîfe b. Ebîbekir el-Müezzin, Hasan Beşe b. Hüseyin, Abdullah Efendi b. Mehmed el-Mukayyid, Mustafa Beşe b. Abdullah çukadâr ve gayruhüm mine’l-hâzırîn

(EYÜB61 - cilt: 27, sayfa: 79 - Hüküm no: 47 - Orijinal metin no: [9a-3])﻿

﻿

﻿

48. Hüküm

Ahmed’in oğulları Mehmed ile Receb’in ortak mülk menzillerini Emine Hâtun bt. Hızır’a sattıkları

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Bıçakçı Ferhad mahallesi sâkinlerinden Mehmed ve Receb ibney Ahmed nâm kimesneler meclis-i şer‘-i şerîf-i lâzımü’t-teşrîfde işbu hâmiletü’l-vesîka Emine Hâtun bt. Hızır muvâcehesinde her biri ikrâr ve i‘tirâf edip ber vech-i iştirâk mülkümüz olup mahalle-i mezbûrede vâki‘ cevânib-i erba‘ası İbrahim Beşe b. Abdülbâkī ve Sekrî Mehmed b. Ahmed ve Hatice Hâtun bt. Mahmud mülkleri ve tarîk-i âm ile mahdûd iki bâb tahtânî odaları ve bir sofayı ve bir su kuyusunu ve zât-ı eşcâr-ı müsmire ve gayr-ı müsmire hadîkayı ve kenîfi müştemil mülk-i müşterek menzilimizi cümle tevâbi‘ ve levâhıkı ile merkūme Emine Hâtun’a bey‘-i kat‘î ile on dokuz bin cedîd akçeye bâtten bey‘ ve teslîm eylediğimizde ol dahi minvâl-i mübeyyen üzre iştirâ ve tesellüm ve kabûl ve kabz eyledikden sonra semen-i mezbûrun on bin beş yüz akçesini yedinden ahz ü kabz eyleyip semen-i bâkī sekiz bin beş yüz akçesini târih-i kitâbdan doksan gün tamâmına değin te’cîl eyledik, ba‘de’l-yevm menzili mahdûd-ı mezkûrda vechen mine’l-vücûhi’ş-şer‘iyye bizim alâka ve medhalimiz yokdur merkūme Emine Hâtun’un mülk-i müşterâsı olmuşdur keyfemâ teşâ ve hasbemâ tehtâ[r] mutasarrıfa olsun dediklerinde mukırrân-ı merkūmânın minvâl-i meşrûh üzre cârî ve sâdır olan ikrârını merkūme Emine Hâtun bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’l-hâdî aşer min Şa‘bâni’l-mükerrem li sene hamsin ve sittîn ve elf.

Şuhûdü’l-hâl: Ahmed Ağa b. Mehmed, Mehmed Çelebi b. el-Hâc Mehmed, Beşir Çelebi b. Ahmed, Hasan Beşe b. Abdullah, Ali Beşe b. Mustafa ve gayruhüm mine’l-hâzırîn

(EYÜB61 - cilt: 27, sayfa: 80 - Hüküm no: 48 - Orijinal metin no: [9b-1])﻿

﻿

﻿

49. Hüküm

Mumcuların işledikleri mumu eskiden olduğu gibi sadece bakkallara satacakları; attârlara satmamak üzere anlaştıkları

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de pazarbaşı olan işbu bâ‘isü’l-kitâb Mehmed Beşe b. Abdülbâkī nâm kimesne meclis-i şer‘-i şerîf-i lâzımü’t-tevkīrde yine medîne-i merkūmede mumcu tâ’ifesinden Argiri v. İstati ve Yani v. Armağan ve Apostol v. Papa ve Rizo v. Avyuri ve Sina v. Argiri ve Siro v. Papa nâm zimmîler muvâcehelerinde üzerlerine da‘vâ ve takrîr-i kelâm edip kadîmü’l-eyyâmdan medîne-i mezbûrede olan tâ’ife-i bakkalân mezbûrûn zimmîlerin işledikleri mumlarını iştirâ ve kendi dükkânlarında bey‘ edip tâ’ife-i mezbûreden gayrı kimesneye bey‘ edegelmiş değiller iken hâlen mezbûrûn zimmîler hilâf-ı kānûn ve kadîm attâr tâ’ifesine işledikleri mumu bey‘ edip nizâ‘dan hâlî değillerdir suâl olunup ikrârları tahrîr olunmak matlûbumdur dedikde gıbbe’s-suâl mezbûrûn zimmîler cevâblarında fi’l-vâki‘ kadîmü’l-eyyâmdan işlediğimiz mumu bakkal tâ’ifesine bey‘ edegelmişizdir deyû her biri mukır ve mu‘terif olmağın mûcebiyle min ba‘d işledikleri mumu bakkal tâ’ifesinden gayrı attâr tâ’ifesine vermemeğe beynlerinde kavl ve ta‘ahhüd eylediklerinde mâ hüve’l-vâki‘ bi’l-ibtigā ketb olundu. Fi’l-yevmi’s-sânî aşer min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Ali Beşe b. Mustafa, Hüseyin Beşe b. Ali, Ahmed Beşe b. Hasan, Mustafa Beşe çukadâr, Bayram Sofu b. Mehmed ve gayruhüm mine’l-hâzırîn

(EYÜB61 - cilt: 27, sayfa: 81 - Hüküm no: 49 - Orijinal metin no: [9b-2])﻿

﻿

﻿

50. Hüküm

Dimitri v. Yorgi’nin Hasan b. Süleyman’a mülk menzil ile iki bağ ve bir değirmendeki hisselerini sattığı, tasarrufundaki tarla hisselerini devrettiği

Vilâyet-i Rumeli’nde livâ-i Mora’da Karitine kazâsına tâbi‘ Valteşinik nâm karyede sâkin Dimitri v. Yorgi nâm zimmî meclis-i şer‘-i şerîf-i enverde işbu râfi‘ü’l-vesîka Hasan b. Süleyman nâm kimesne mahzarında bi tav‘ihî ikrâr ve i‘tirâf edip kazâ-i mezbûr tevâbi‘inden Olense nâm karyede vâki‘ bir tarafdan Mehmed Beşe b. Abdullah mülkü ve bir tarafdan Papa Tero mülkü ve bir tarafdan Lazari mülkü ve bir tarafdan tarîk-i âm ile mahdûd cevânib-i erba‘ası taş duvarlı mülk menzil yerinde olan nısf hissemi ve yine Akova nâm karyede vâki‘ hudûdu beynimizde ma‘lûm bir kıt‘a mülk menzil yeri ile iki kıt‘a mülk bağlarda olan nısf hissemi ve yine Mavradaz nâm karye kurbunda vâki‘ bir kıt‘a değirmende olan hisse-i şâyi‘amı dahi mezbûr Hasan’a bi safkatin vâhidetin yirmi kıt‘a riyâlî kebîr guruşa bey‘-i bâtt-ı kat‘î ile bey‘ edip ol dahi vech-i meşrûh üzre iştirâ ve kabûl eyledikden sonra yine zikr olunan Akova ve Olense? ve Cervık? nâm karyelerde vâki‘ inde’l-ahâlî ve’l-cîrân ma‘lûmü’l-hudûd ve’l-mikdâr tarlalarda nısf hisse-i şâyi‘amın hakk-ı tasarruflarını dahi ma‘rifet-i sâhib-i arz [ile] mezbûr Hasan’a elli kıt‘a riyâlî kebîr guruş bedel mukābelesinde tefvîz ve ferağ eylediğimde ol dahi vech-i muharrer üzre tefevvuz ve kabûl eyleyip semen-i mezbûr ile bedel-i merkūm cem‘an yetmiş guruşu mezbûr Hasan yedinden tamâmen ahz ü kabz eylediğimden sonra emlâk-i merkūme ile arâzi-i mersûmeyi mahallinde zabt ve tasarrufa mezbûr Hasan’ı tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’l-ışrîn min Şa‘bâni’l-mu‘azzam min şuhûri sene hamsin ve sittîn ve elf.

Şuhûdü’l-hâl: El-Hâc Resul b. Hasan, Mehmed Efendi b. Ali, Mustafa Beşe b. Toy?, Ali Beşe b. Derviş, Ali Beşe b. Yusuf, Mehmed b. İbrahim, Memi Beşe b. Mahmud, İbrahim b. Abdullah Usta, Hüseyin b. Zülfikar, Kasım b. Memi, Yahya b. Memi, Hızır b. Mustafa ve gayruhüm mine’l-hâzırîn Dimitri v. Yorgi, Rizo, Yani, Anastaş ve gayr

(EYÜB61 - cilt: 27, sayfa: 81 - Hüküm no: 50 - Orijinal metin no: [9b-3])﻿

﻿

﻿

51. Hüküm

Papa Dimitri v. Miho’nun zeytin ağaçlarını bey‘ bi’l-vefâ yoluyla İstilo v. Yani’ye sattığı

Vilâyet-i Rumeli’nde Mazarak kazâsına tâbi‘ Kızılkaya nâm karye sâkinelerinden Papa Dimitri v. Miho nâm râhib tarafından husûs-ı âti’z-zikre vekîl olup Zaho v. Kamene ve Yani v. Dimo nâm zimmîler şehâdetleriyle şer‘an vekâleti sâbite olan Göni v. Nikola nâm vekîl meclis-i şer‘-i şerîf-i ezherde işbu râfi‘ü’l-vesîka İstilo v. Yani nâm zimmî muvâcehesinde bi’l-vekâle ikrâr ve i‘tirâf edip müvekkilim merkūm Papa Dimitri emlâkinden karye-i mezbûrede mevâzi‘-i müteferrikada vâki‘ on beş dip zeytin eşcârını mersûm İstilo’ya târih-i kitâbdan yüz elli gün tamâmına değin on beş kıt‘a riyâlî kebîr guruşa bey‘ bi’l-vefâ vechi üzre bey‘ edip ol dahi vech-i meşrûh üzre iştirâ ve kabûl eyledikden sonra semeni olan meblağ-ı mezbûru merkūm İstilo yedinden tamâmen ahz ü kabz eyledim, eğer meblağ-ı mezbûru ecel-i mezbûr hulûlünde mersûm İstilo’ya edâ ve teslîm etmez isem bey‘-i mezbûr bâtte münkalib olsun ve zikr olunan eşcârı mahallinde zabt ve tasarrufa merkūm İstilo’yu taslît eyledim dedi dedikde, mukırr-ı mezbûrun minvâl-i muharrer üzre bi’l-vekâle cârî ve sâdır olan ikrârını mersûm İstilo vicâhen ve şifâhen tasdîk ve tahkīk etmeğin mâ vaka‘a bi’l-ibtigā ketb olundu. Fi’l-yevmi’l-ışrîn min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Ali b. Mustafa, Abdullah b. İskender, Hüseyin b. Ali, Dilâver b. Abdullah ve gayruhüm mine’l-hâzırîn İstati, Nikola, Dimo, Kiryaki, Yorgo, Hıristo, Miho, Yani, Simo, Zeto ve gayr

(EYÜB61 - cilt: 27, sayfa: 82 - Hüküm no: 51 - Orijinal metin no: [10a-1])﻿

﻿

﻿

52. Hüküm

Karaca v. Koco’nun Hasan b. Abdullah ile Yani v. Yorgi’ye sattığı koyunların bedelini talep ettiği

Çoban tâ’ifesinden işbu râfi‘ü’l-vesîka Karaca v. Koco nâm zimmî meclis-i şer‘-i şerîf-i enverde yine tâ’ife-i mezbûreden Hasan b. Abdullah nâm kimesne ile Yani v. Yorgi nâm zimmî muvâcehelerinde üzerlerine da‘vâ ve takrîr-i kelâm edip mezbûrân Hasan ve Yani zimmetlerinde seksen re’s koyun her re’si yüz on beşer akçeye ve on re’s koyun her re’si altmışar akçeden cem‘an doksan re’s koyun bahâsından dokuz bin sekiz yüz akçe hakkım olup hâlen taleb ederin suâl olunsun dedikde gıbbe’s-suâl merkūmân Hasan ve Yani cevâblarında fi’l-hakīka müdde‘î-i mezbûr Karaca’ya minvâl-i meşrûh üzre koyun bahâsından meblağ-ı mezbûru’n-na‘t dokuz bin sekiz yüz akçe zimmetimizde lâzımü’l-edâ ve vâcibü’l-kazâ deynimiz vardır deyû her biri tav‘an ikrâr ve i‘tirâf ettiklerinde ikrârları mûcebince meblağ-ı mezbûru müdde‘î-i merkūma edâsıyla mersûmân Hasan ve Yani ilzâm olunup mâ hüve’l-vâki‘ bi’l-ibtigā ketb olundu. Fi’l-yevmi’l-ışrîn min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Abdullah Efendi b. Mehmed el-Mukayyid, Mustafa Beşe b. Abdullah çukadâr, Ali Beşe b. Mustafa, Abdullah Beşe b. İskender, Hüseyin Çelebi b. Ali, Dilâver b. Abdullah ve gayruhüm mine’l-hâzırîn

(EYÜB61 - cilt: 27, sayfa: 83 - Hüküm no: 52 - Orijinal metin no: [10a-2])﻿

﻿

﻿

53. Hüküm

Abdurrahman Çelebi b. Habib’in tasarrufundaki vakıf menzil ile yoğurtçu dükkânını zevcesi Kalender bt. Abdullah’a devrettiği

Husûs-ı âti’z-zikrin mahallinde ketb ve terk[ī]mi iltimâs olunmağın kıbel-i şer‘-i kavîmden fahrü’l-müderrisîn Surûrî Mustafa Efendi b. Hasan irsâl olunup ol dahi zeyl-i kitâbda mastûretü’l-esâmî müslimîn ile medîne-i Hazreti Ebâ Eyyûb el-Ensârî’de Cezerî Kasım Paşa mahallesi sâkinlerinden fahrü’l-eşbâh Abdurrahman Çelebi b. Habib nâm kimesnenin menziline varıp akd-i meclis-i şer‘-i şerîf eyledikde müşârun-ileyh Abdurrahman Çelebi meclis-i ma‘kūd-ı mezkûrda zevcesi hâmilet-i hâzihi’l-vesîka Kalender bt. Abdullah nâm hâtun muvâcehesinde tasarrufât-ı şer‘iyyesi nâfize olduğu hâlde ikrâr ve i‘tirâf edip mahrûse-i Kostantıniyye’de merhûm Ferhad Kethüdâ Vakfı’ndan icâre-i mu‘accele-i ma‘lûme ve yevmî iki akçe ücret-i müeccele ile tasarrufumda olup mahalle-i mezbûrede vâki‘ bir tarafdan ba‘zan Mustafa Çelebi b. el-Hâc Mehmed mülkü ve ba‘zan Osman Çelebi b. Ahmed mülkü ve bir tarafdan ba‘zan Eyüb Çelebi ve ba‘zan Mustafa Beşe b. Hasan tasarrufunda olan dükkân ve iki tarafdan tarîk-i âm ile mahdûd beş bâb fevkānî ve iki bâb tahtânî odaları ve bir matbah ve bir su kuyusu ve bir mikdâr hadîkayı ve kenîfi müştemil olup mutasarrıf olduğum vakıf menzilimi ve muttasıl yoğurtçu dükkânını merkūme Kalender Hâtun’a vakf-ı mezbûr mütevellîsi ma‘rifetiyle otuz bin cedîd akçe bedel mukābelesinde tefvîz ve ferağ eylediğimde zevcem mezbûre Kalender Hâtun dahi minvâl-i mübeyyen üzre tefevvuz ve kabûl eyledikden sonra mukābele-i ferağında olan bedel-i mezbûr otuz bin akçeyi zevcem merkūm Kalender Hâtun yedinden bi’t-tamâm ve’l-kemâl ahz ü kabz eyledim, ba‘de’l-yevm menzili mahdûd-ı mezkûrda ve muttasıl yoğurtçu dükkânında benim vechen mine’l-vücûh alâka ve medhalim yokdur, mezbûre Kalender Hâtun menzili mezbûr ile zikr olunan yoğurtçu dükkânını emsâli tasarrufu gibi mutasarrıfe olsun dedikde gıbbe’t-tasdîki’ş-şer‘iyyi’l-vicâhî husûs-ı mezbûru Mevlânâ-yı mezbûr mahallinde ketb ü tahrîr ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’l-ibtigā ketb olundu. Fi’l-yevmi’s-sâdis min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Fahrü’l-ekârim Ahmed Ağa b. Ali, Alemüddîn Efendi b. Süleyman, Şeyh Mehmed Efendi b. Ramazan, Süleyman Ağa b. Hasan, Şeyh Abdullah Efendi b. İsa, el-Hâc Mehmed b. Mustafa, Sinan Efendi b. Derviş, Mehmed Çelebi b. Veli, Mehmed Çelebi b. Yusuf, Mustafa Beşe b. Hasan, Mustafa Beşe b. Mehmed, Ali Beşe b. Mustafa ve gayruhüm mine’l-hâzırîn

(EYÜB61 - cilt: 27, sayfa: 83 - Hüküm no: 53 - Orijinal metin no: [10a-3])﻿

﻿

﻿

54. Hüküm

Avyuri v. Mihal’in mülk menzilini Yani v. Verato’ya sattığı

Vilâyet-i Rumeli’nde Çatalca kazâsına tâbi‘ Nihor nâm karye sâkinlerinden Avyuri v. Mihal nâm [zimmî] meclis-i şer‘-i şerîf-i lâzımü’t-tevkīrde işbu râfi‘ü’l-vesîka Yani v. Verato nâm zimmî muvâcehesinde bi tav‘ihî ikrâr ve i‘tirâf edip karye-i mezbûrede vâki‘ bir tarafdan Nikola v. Mihal ve bir tarafdan mezbûr Yani mülkü ve iki tarafdan tarîk-i âm ile mahdûd ve mümtâz bir kıt‘a bostanı ve havluyu müştemil mülk menzil yerimi merkūm Yani’ye iki bin cedîd akçe[ye] tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi vech-i meşrûh üzre iştirâ ve kabûl eyleyip semeni olan mezbûru’n-na‘t iki bin akçeyi mersûm Yani yedinden tamâmen ahz ü kabz eylediğimden sonra mebî‘-i mezkûru mahallinde zabt ve tasarrufa mezbûr Yani’yi taslît eyledim dedikde gıbbe’t-tasdîki’ş-şer‘iyyi’l-vicâhî mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Ali b. Mustafa, Abdullah b. İskender, Hüseyin b. Ali, Dilâver b. Abdullah ve gayruhüm mine’l-hâzırîn Pavli, Yani, Miho, Dimo, Nikola, Tortoh, Mihal, Harkani, Yorgi, Kolota?, Miho, Yani, Andriye, Uyuri?, Dimo, Todori, Nikola, Mihal ve gayr

(EYÜB61 - cilt: 27, sayfa: 84 - Hüküm no: 54 - Orijinal metin no: [10b-1])﻿

﻿

﻿

55. Hüküm

Mehmed b. el-Hâc Mehmed ile kardeşi İbrahim’in mülk menzillerini Mehmed b. Ahmed’e sattıkları

Medîne-i Hazreti Ebâ Eyyûb el-Ensârî -dâme fî rıdvâni’l-Bârî- mahallâtından Evlice Baba mahallesi sâkinlerinden Mehmed b. el-Hâc Mehmed nâm kimesne ile li ebeveyn er karındaşı olup bülûğuna mu‘terif olan İbrahim nâm mürâhık meclis-i şer‘-i şerîf-i enver ve mahfil-i dîn-i münîf-i ezherde işbu râfi‘ü’l-kitâb Mehmed b. Ahmed nâm kimesne mahzarında her biri tâyi‘an ikrâr ve i‘tirâf edip silk-i mülkümüzde münselik olup mahalle-i mezbûrede vâki‘ bir tarafdan Zeynî Hâtun mülkü ve bir tarafdan Ali Beşe b. Osman mülkü ve bir tarafdan mekābir-i müslimîn ve taraf-ı râbi‘i tarîk-i âm ile mahdûd bir bâb fevkānî ve bir bâb tahtânî odaları ve bir su kuyusunu ve kenîfi ve hadîkayı müştemil mülk menzilimizi cemî‘ tevâbi‘ ve levâhıkı ile mezbûr Mehmed’e sekiz bin cedîd akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra semeni olan mezbûru’n-na‘t sekiz bin akçeyi mezbûr Mehmed yedinden tamâmen ahz ü kabz eyledik ba‘de’l-yevm menzili mahdûd-ı mezkûrda vechen mine’l-vücûhi’ş-şer‘iyye alâkamız kalmadı mezbûr Mehmed’in mülk-i müşterâsı ve hakk-ı sırfı olmuşdur keyfemâ yeşâ ve hasbemâ yehtâr mutasarrıf olsun dediklerinde mukırrân-ı mezbûrân Mehmed ve İbrahim’in minvâl-i muharrer üzre cârî ve sâdır olan ikrârlarını el-mukarru lehü’l-mezbûr Mehmed vicâhen ve şifâhen tasdîk ve tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’s-sânî ve’l-ışrîn min Şa‘bâni’l-mu‘azzam li sene hamsin ve sittîn ve elf.

Şuhûdü’l-hâl: Şaban Efendi b. Ebîbekir el-İmâm, el-Hâc Mehmed b. Zülfikar, Bâli Beşe b. Derviş, Mehmed Beşe b. Hızır, Ebûbekir b. Ali, Hasan Çelebi b. Mehmed, Mustafa Beşe b. Abdullah, Ali Beşe b. Mustafa, Abdullah Beşe b. İskender ve gayruhüm [mine’l-hâzırîn]

(EYÜB61 - cilt: 27, sayfa: 85 - Hüküm no: 55 - Orijinal metin no: [10b-2])﻿

﻿

﻿

56. Hüküm

Dimitri v. İstemad’ın İstati v. İskarlet’e sattığı koyun bedelinden alacağı olduğu

Celebkeşân tâ’ifesinden işbu râfi‘ü’l-kitâb Dimitri v. İstemad nâm nasrânî meclis-i şer‘-i şerîf-i lâzımü’t-tevkīrde sütçü tâ’ifesinden İstati v. İskarlet nâm zimmî muvâcehesinde üzerine da‘vâ ve takrîr-i kelâm edip mezbûr İstati zimmetinde beher re’si yüz doksan dokuz akçeye olmak üzre cem‘an beş yüz yirmi yanı kuzulu koyun semeninden yüz üç bin beş yüz seksen akçe hakkım olup meblağ-ı mezbûrun bundan akdem elli yedi bin altı yüz akçesini yedinden ahz ü kabz edip hâlen semen-i bâkī kırk beş bin dokuz yüz seksen akçe hakkımı taleb eylediğimde vermede te‘allül eder suâl ol[un]sun dedikde gıbbe’s-suâl merkūm İstati cevâbında fi’l-hakīka müdde‘î-i mesfûr Dimitri’ye vech-i muharrer üzre zikr olunan koyun bahâsından cem‘an yüz üç bin beş yüz seksen akçe deynim olmağla bundan akdem elli yedi bin altı yüz akçesini müdde‘î-i merkūm Dimitri’ye teslîm etmekle hâlen zimmetimde semen-i bâkī kırk beş bin dokuz yüz seksen akçe müdde‘î-i mezbûra vâcibü’l-kazâ deynim vardır deyû bi tav‘ihî ikrâr ve i‘tirâf etmeğin mûcebiyle ba‘de’l-hükm mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Şa‘bâni’l-mükerrem li sene hamsin ve sittîn ve elf.

Şuhûdü’l-hâl: Mustafa Beşe b. Abdullah, Ali Beşe b. Mustafa, Hüseyin Beşe b. Ali, Bayram b. Mehmed ve gayruhüm mine’l-hâzırîn

(EYÜB61 - cilt: 27, sayfa: 85 - Hüküm no: 56 - Orijinal metin no: [10b-3])﻿

﻿

﻿

57. Hüküm

Rizo v. Todori’nin mülk bağını Dimitri v. Yorgi’ye sattığı

Vilâyet-i Rumeli’nde Kerpiniş kazâsına tâbi‘ Pavlop[ulo] nâm karyede sâkin Rizo v. Todori nâm nasrânî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Dimitri v. Yorgi nâm zimmî muvâcehesinde bi’t-tav‘ ve’r-rızâ ikrâr ve i‘tirâf edip emlâkimden olup karye-i mezbûrede vâki‘ etrâf-ı erba‘adan mezbûr Dimitri ve Franko ve Todori nâm zimmîler bağları ve tarîk-i âm ile mahdûd ve mümtâz tahmînen otuz çapalık bir kıt‘a mülk bağımı mersûm Dimitri’ye üç bin dört yüz elli cedîd akçeye bey‘-i bâtt-ı kat‘î ile bey‘ edip ol dahi vech-i muharrer üzre iştirâ ve kabûl eyleyip semeni olan mezbûru’n-na‘t üç bin dört yüz elli akçeyi mezbûr Dimitri yedinden tamâmen alıp kabz eylediğimden sonra mebî‘-i mahdûd-ı mezkûru mahallinde zabt ve tasarrufa merkūm Dimitri’yi tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ ve’l-ışrîn min Şa‘bâni’l-mükerrem li sene hamsin ve sittîn ve elf.

Şuhûdü’l-hâl: Mustafa Beşe b. Abdullah çukadâr, Hüseyin b. Ali, Dilâver b. Abdullah, Abdi b. İskender ve gayruhüm mine’l-hâzırîn Yani, Rizo, Yorgi, Dimitri, Yani, Şero, Yorgi, Todori, Nikola, Yorgi, Panayot, Yorgi, Yani, Dimo, Yorgi, Franko, Anastaş, Yani ve gayr

(EYÜB61 - cilt: 27, sayfa: 86 - Hüküm no: 57 - Orijinal metin no: [10b-4])﻿

﻿

﻿

58. Hüküm

Rukiye bt. Abdülmennân’ın Tavşan Yani’den olan oğlu Mehmed’in nafaka davasında sulh olduğu

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Serv mahallesi sâkinelerinden Rukiye bt. Abdülmennân nâm hâtun meclis-i şerî’at-i şerîfede işbu râfi‘ü’s-sifr Tavşan Yani v. ( ) nâm nasrânî tarafından husûs-ı câ’i’z-zikre vekîl olup Hüseyin Efendi b. Mahmud ve Hasan Çavuş b. Hızır şehâdetleriyle şer‘an vekâleti sâbite olan fahrü’l-cüyûş Mehmed Çavuş b. Ahmed nâm vekîl muvâcehesinde tav‘an ikrâr ve i‘tirâf edip müvekkili mezbûr Tavşan Yani’nin kendi firâşından hâsıl olan sulbî oğlu Mehmed nâm sagīrin dört buçuk senede müctemi‘ olan yevmî dörder akçe nafaka-i mefrûzasından cem‘an beş bin yedi yüz altmış akçe nafakasını bundan esbak mezbûr Tavşan Yani’den da‘vâ ve taleb eylediğimde vermede te‘allül etmekle beynimizde münâza‘ât-ı kesîre ve muhâsamât-ı şedîde cereyânından sonra vesâtat-i muslihîn ile nafaka-i mezbûreden beni üç bin akçe üzerine sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûru yedinden tamâmen ahz ü kabz eyledim târih-i kitâba gelince mezbûr Tavşan Yani’nin nafakaya müte‘allik da‘vâdan zimmetini ibrâ ve iskāt eyledim dedikde mezbûre Rukiye Hâtun’un kelimât-ı mahkiyesini vekîl-i mezbûr vicâhen ve şifâhen tasdîk etmeğin mâ hüve’l-vâki‘ bi’l-ibtigā ketb olundu. Fî selhi Şa‘bâni’l-mu‘azzam min şuhûri sene hamsin ve sittîn ve elf.

Şuhûdü’l-hâl: Mehmed Çelebi b. Abdullah, İbrahim Efendi b. Halil, Ramazan Bey b. Mahmud, Mustafa Çavuş b. Ali, Mahmud Beşe b. Yusuf, Mustafa Beşe b. Safer?, Mehmed Efendi el-Müezzin, Mehmed Beşe b. Abdullah ve gayruhüm

(EYÜB61 - cilt: 27, sayfa: 86 - Hüküm no: 58 - Orijinal metin no: [11a-1])﻿

﻿

﻿

59. Hüküm

Rahime Hâtun bt. Abdülbâki’nin menzilinin vârisleri tarafından Ali Çelebi b. Süleyman’a satıldığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Nazperver mahallesi sâkinelerinden olup bundan akdem vefât eden Rahime Hâtun bt. Abdülbâkī nâm müteveffânın verâseti sadrî kebîr oğulları Kaya ve Hüseyin nâm kimesnelere ve sadriye kebîre kızı Kerime nâm hâtuna münhasıra olduğu şer‘an zâhir ve müte‘ayyin oldukdan sonra mezbûr Hüseyin Çelebi husûs-ı câ’i’z-zikre kendi tarafından asâleten ve karındaşı mezbûr Kaya tarafından vekîl olup bimâ hüve tarîkü’s-sübût şer‘an vekâleti sâbite oldukdan sonra vekâleten ve merkūme Kerime Hâtun’un dahi zevci ve tarafından husûs-ı âti’z-zikre vekîl-i sâbitü’l-vekâlesi Halil Çelebi b. Hüdâverdi nâm kimesne meclis-i şer‘-i şerîf-i lâzımü’t-tevkīrde işbu râfi‘ü’l-kitâb Ali Çelebi b. Süleyman muvâcehesinde her biri bi’l-asâle ve bi’l-vekâle ikrâr ve i‘tirâf edip müteveffât-ı merkūmenin muhallefâtından olup mahalle-i merkūmede vâki‘ bir tarafdan Kaytas Bey b. Abdülmennân mülkü ve bir tarafdan müezzine meşrûta menzil ve bir tarafdan vâdi ve bir tarafdan tarîk-i âm ile mahdûd bir bâb fevkānî ve bir bâb tahtânî odaları ve bir su kuyusunu ve havluyu müştemil olan mülk-i mevrûs menzilimizi mesfûr Ali Çelebi’ye sekiz bin beş yüz akçeye bey‘-i kat‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semen-i mezbûr sekiz bin beş yüz akçeyi yedinden tamâmen ahz ü kabz eyledik ba‘de’l-yevm menzili mezbûr mesfûr Ali Çelebi’nin mülk-i müşterâsı olmuşdur keyfemâ yeşâ ve hasbemâ yehtâr mutasarrıf olsun dediklerinde gıbbe’t-tasdîki’ş-şer‘iyyi’l-vicâhî mâ hüve’l-vâki‘ gıbbe’t-taleb ketb olundu. Fi’l-yevmi’s-sânî min şehri Ramazâni’l-mübârek min şuhûri sene hamsin ve sittîn ve elf.

Şuhûdü’l-hâl: Mehmed Bey b. Ahmed, Ahmed Çelebi b. Hasan, Ahmed Bey b. Haydar, Mehmed Çelebi b. Ahmed, Receb Efendi b. Abdi, Mustafa Çelebi b. Mehmed ve gayruhüm mine’l-hâzırîn

(EYÜB61 - cilt: 27, sayfa: 87 - Hüküm no: 59 - Orijinal metin no: [11a-2])﻿

﻿

﻿

60. Hüküm

Ahmed b. Mehmed’in Eyüp niyâbetinin sona erdiği

Temme’l-kelâm fî hâze’l-makām Ve ene’l-fakīr Ahmed b. Mehmed en-Nâib Bi Medîne-i Ebâ Eyyûb el-Ensârî (mühür)

(EYÜB61 - cilt: 27, sayfa: 88 - Hüküm no: 60 - Orijinal metin no: [11a-3])﻿

﻿

﻿

61. Hüküm

Hüccet ve sicillerin Eyüp kadısı Abdürrahim Efendi b. Mehmed Efendi zamanında ve İbrahim b. Mehmed’in nâib olduğu dönemde yazıldığı

Bu, müslimîn ve müslimâtın umûrunun hücec ve sicillâtda yazıldığı bir harîtadır ki; a‘lemü’l-ulemâ’i’l-izâm efdalü’l-fuzalâ’i’l-fihâm câmi‘u eştâti’l-ulûm ve’l-ma‘ârif nâsibu râyâti’l-fezâ’il ve’l-avârif câmi‘u’l-fürû‘ ve’l-usûl hâvi’l-ma‘kūl ve’l-menkūl yenbû‘ü’l-fezâ’il metbû‘ü’l-efâzıl ki, bununla kasdettiğim kişi o vakitte medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de kadı olan Hazreti mevlânâ ve seyyidünâ Abdürrahim Efendi b. el-merhûm el-mebrûr ed-dâric ilâ medâric-i rahmeti rabbihi’l-gafûr Mehmed Efendi’dir, onun zamânında vâki‘ olmuşdur. Âmelehu’llâhu bi lütfihi’l-cârî lâ zâlet ayâtü fezâilihî mastûraten fî sahâifi’l-leyâlî ve’l-eyyâm ve mâ berahet li etnâbü hiyâm, sa‘âdetühû marbûteten bi evtâdi’l-hulûdi ve’d-devâm hafezehu’llâhu te‘âlâ min âfâti’l-leyâlî ve’l-a‘vâm bi hurmeti men dâreti’l-eflâk bi sebebi vücûdihi’l-kerîm sallallâhu te‘âlâ aleyhi ve âlihi’l-ahyâri’l-kirâm. Ben ganî ve kadîr olan rabbinin rahmetine muhtâc olan abd-i fakīr medîne-i mezbûrede -hamâha’llâhu te‘âlâ ani’l-âfât ve’l-beliyye- kadı nâibi olan İbrahim b. Mehmed’im. Gökleri ve iki yeri yaratan Allah onları affetsin ve onlara mağfiret eylesin.

(EYÜB61 - cilt: 27, sayfa: 88 - Hüküm no: 61 - Orijinal metin no: [11b-1, Arapça])﻿

﻿

﻿

62. Hüküm

İbrahim b. Mehmed’in ölen annesi Canfeda bt. Abdullah’ın mehir alacağından hissesini talep ettiği üvey babası Mehmed Bey b. Hasan ile sulh oldukları

Medîne-i Hazreti Ebâ Eyyûb el-Ensârî’de Ali Paşa-yı cedîd mahallesinde sâkine iken bundan akdem vefât eden Canfeda bt. Abdullah nâm hâtunun verâseti zevc-i metrûkü Mehmed Bey b. Hasan nâm kimesne ile sadrî kebîr oğulları Abdülkerim ve İbrahim ibney Mehmed nâm kimesnelere münhasıra olduğu şer‘an zâhir ve müte‘ayyin oldukdan sonra mezbûr İbrahim meclis-i şer‘-i şerîf-i lâzımü’t-tevkīrde üvey babası mesfûr Mehmed Bey muvâcehesinde ikrâr-ı tâm ve takrîr-i kelâm edip vâlidem merkūme Canfeda’nın zevci mezbûr Mehmed Bey zimmetinde iki bin cedîd akçe mehr-i müecceli olup kable’l-ahz müteveffât olmağla mezbûr Mehmed Bey zimmetinde kalmışidi hâlen meblağ-ı mezbûr iki bin akçeden bi hasebi’l-irsi’ş-şer‘î bana isâbet eden sekiz yüz akçe hisse-i mevrûsemi mezbûr Mehmed Bey’den taleb ve da‘vâ eylediğimde vermede te‘allül etmekle beynimizde münâza‘ât-ı kesîre cereyân etmişidi el-hâletü hâzihî beynimize muslihûn [ve] müslimûn tavassut edip hisse-i ma‘hûdum da‘vâsından üç yüz akçe üzerine sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûru yedinden tamâmen ahz ü kabz edip hisse-i mezbûrenin mâ‘adâsı beş yüz akçeden merkūm Mehmed Bey’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim ba‘de’l-yevm mezbûr Mehmed Bey ile mehr-i müeccel-i mesfûrdan hisse-i şer‘iyyeme müte‘allik vechen mine’l-vücûhi’ş-şer‘iyye da‘vâ ve nizâ‘ımız yokdur dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’s-sânî min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Ali Beşe b. Mustafa, Hüseyin Çelebi b. Ali, Mehmed Beşe b. Hasan, Sefer Beşe b. Hızır, Ahmed Beşe b. Mehmed, Abdullah Beşe b. İskender ve gayruhüm

(EYÜB61 - cilt: 27, sayfa: 89 - Hüküm no: 62 - Orijinal metin no: [11b-2])﻿

﻿

﻿

63. Hüküm

Ahmed Bey’in Rüstem b. Abdullah’ı sebepsiz yere topuz ve kılıç ile yaraladığı

Havâss-ı aliyye kazâsı nevâhîsinden Terkos nâhiyesi muzâfâtından Hacı Mihaliç nâm karye sükkânından Rüstem b. Abdullah nâm kimesne meclis-i şerî’at-i şerîfede takrîr-i kelâm ve bast-ı merâm edip târih-i kitâbdan üç gün mukaddem vakt-i zuhrda karye-i mezbûrede vâki‘ tarlamdan araba ile buğday demedi getirirken yine karye-i mezbûre sâkinlerinden Ahmed Bey nâm cündî önüme gelip bi gayr-ı vech-i şer‘î başıma topuz ile urup iki yerde mecrûh eyledikden sonra arkama kılıç ile darb edip arkamın sol tarafını mecrûh eylemişdir, hâlen eser-i cerhim keşf ve ba‘de’n-nazar tahrîr olunması matlûbumdur dedikde mukırr-ı mezbûrun eser-i cerhi keşf olundukda fi’l-hakīka vech-i muharrer üzre başının iki yerde topuz yarası ve arkasının sol tarafında kılıç yarası olduğu müşâhede ve mu‘âyene olunmağın vâki‘ hâl hıfzan li’l-makāl bi’l-ibtigā ketb olundu. Fi’l-yevmi’s-sâdis min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Mehmed Ağa b. Abdülbâkī, Muslu Çelebi b. Mehmed, Oruc Beşe b. Ebîbekir, Ali Beşe [b.] Mustafa

(EYÜB61 - cilt: 27, sayfa: 89 - Hüküm no: 63 - Orijinal metin no: [11b-3])﻿

﻿

﻿

64. Hüküm

İspelyob v. Kosta’nın Yorgi v. Todori’ye mülk menzili ile iki bağını sattığı, tasarrufundaki altı tarlanın tasarruf hakkını devrettiği

Vilâyet-i Rumeli’nde Kalavrite kazâsına tâbi‘ Felebecerato nâm karyede sâkin İspelyot v. Kosta nâm zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Yorgi v. Todori nâm zimmî muvâcehesinde bi tav‘ihî ikrâr ve i‘tirâf edi[p] emlâkimd[en] olup karye-i mezbûrede vâki‘ bir tarafdan Yani v. Koma mülkü ve bir tarafdan Panol v. Kondu mülkü ve bir tarafdan İspelyot v. Düşer mülkü ve bir tarafdan tarîk-i âm ile mahdûd bir bâb fevkānî odayı ve anbarı ve bir şırahâneyi ve bahçeyi müştemil mülk menzilimi ve yine karye-i mezbûre kurbunda vâki‘ hudûdu beynimizde ma‘lûm iki kıt‘a mülk bağlarımı dahi merkūm Yorgi’ye on kıt‘a riyâlî kebîr guruşa bey‘-i bâtt-ı kat‘î ile bey‘ edip [12a] ol dahi vech-i meşrûh üzre iştirâ ve kabûl eyled[ikde]n sonra yine karye-i merkūme sınırı dâhilinde mevâzi‘-i müteferrikada vâki‘ her birinin hudûdu beynimizde ma‘lûm altı kıt‘a tarlalarımın hakk-ı tasarruflarını ma‘rifet-i sâhib-i arz ile mersûm Yorgi’ye beş kıt‘a riyâlî guruş bedel mukābelesinde tefvîz ve ferağ eylediğimde ol dahi tefevvuz ve kabûl eyleyip semen-i mezbûr ile bedel-i mezkûr cem‘an on beş guruşu merkūm Yorgi yedinden tamâmen ahz ü kabz eylediğimden sonra emlâk-i mezbûre ile arâzi-i mezkûreyi mahallinde zabt ve tasarruf[a] mersûm Yorgi’yi tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ vaka‘a bi’l-ibtigā ketb olundu. Fi’l-yevmi’s-sâbi‘ min şehri Ramazân min şuhûri sene hamsin ve sittîn ve elf.

Şuhûdü’l-hâl: Ali Beşe b. Mustafa, Abdullah b. Mustafa, Hüseyin Çelebi b. Ali, Süleyman b. Karagöz, Dilâver Beşe b. Abdullah, Bayram Dede b. Mehmed, Andriço v. Nikola, İspelyot v. Nikola

(EYÜB61 - cilt: 27, sayfa: 90 - Hüküm no: 64 - Orijinal metin no: [11b-4])﻿

﻿

﻿

65. Hüküm

Rahime Hâtun bt. Osman’ın menzilinin vârisleri tarafından Musa b. Zekeriya’ya satıldığı

Medîne-i Hazreti Ebâ Eyyûb el-Ensârî -âmelehu’llâhu te‘âlâ bi lütfihi’l-cârî-de merhûm Cezerî Kasım Paşa mahallesi sâkinelerinden iken bundan akdem fevt olan Rahime Hâtun bt. Osman nâm müteveffâtın verâseti zevc-i metrûkü İbrahim Halîfe b. Hasan ile li ebeveyn ibn-i ammi Mehmed b. Mehmed nâm kimesneye münhasıra olduğu şer‘an zâhir ve müte‘ayyin oldukdan sonra mezbûrân İbrahim Halîfe ve Mehmed meclis-i şer‘-i şerîf-i enverde işbu râfi‘ü’l-kitâb Musa b. Zekeriya nâm kimesne mahzarında her biri tav‘an ikrâr ve i‘tirâf edip mûrisemiz müteveffât-ı merkūme Rahime Hâtun’un muhallefâtından olup medîne-i mezbûrede Nazperver mahallesinde vâki‘ bir tarafdan mahalle-i mezbûre imâmına meşrûta menzil ve bir tarafdan el-Hâc Ali nâm kimesne tasarrufunda olan menzil ve bir tarafdan tarîk-i hâs ve bir tarafdan tarîk-i âm ile mahdûd iki bâb fevkānî ve bir bâb tahtânî odaları ve su kuyusunu ve kenîfi ve hadîkayı müştemil mülk-i mevr[û]s menzilimizi cemî‘ tevâbi‘ ve levâhıkı ile mezbûr Musa’ya on dört bin fıddî râyic fi’l-vakt akçeye bey‘-i bâtt-ı kat‘î ile bey‘ ve teslîm edip ol dahi vech-i muharrer üzre iştirâ ve tesellüm ve kabz ve kabûl eyledikden sonra semeni olan mezbûru’n-na‘t on dört bin akçeyi mezbûr Musa yedinden tamâmen ahz ü kabz eyledik ba‘de’l-yevm menzili mahdûd-ı mezkûrda bizim vechen mine’l-vücûhi’ş-şer‘iyye alâkamız kalmadı mezbûr Musa’nın mülk-i müşterâsı olmuşdur keyfemâ yeşâ ve hasbemâ yehtâr mutasarrıf olsun dediklerinde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Davud Efendi b. Mehmed el-İmâm, el-Hâc Mustafa b. Şaban el-Müezzin, Mehmed Bey b. Hasan el-Yesârî?, Mustafa Bey b. İbrahim, Yusuf Bey b. Abdullah, İbrahim Çelebi b. Mehmed, el-Hâc İbrahim Halîfe b. Ebîbekir, Ali Beşe b. Mustafa, Hüseyin Çelebi b. Ali, İbrahim Çelebi b. Ahmed, Dilâver Beşe b. Abdullah ve gayruhüm mine’l-hâzırîn

(EYÜB61 - cilt: 27, sayfa: 90 - Hüküm no: 65 - Orijinal metin no: [12a-1])﻿

﻿

﻿

66. Hüküm

Yani v. Rizo’nun mülk menzil yerini Franko v. Yani’ye sattığı

Vilâyet-i Rumeli’nde Çatalca kazâsına tâbi‘ Nihor Kosta nâm karyede sâkin Yani v. Rizo nâm zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Franko v. Yani nâm zimmî muvâcehesinde bi tav‘ihî ikrâr ve i‘tirâf edip silk-i mülkümde münselik karye-i mezbûrede vâki‘ bir tarafdan Yani v. Yorgi mülkü ve bir tarafdan yine benim âhar mülküm ve iki tarafdan tarîk-i âm ile mahdûd ve mümtâz bir kıt‘a bostan yerini müştemil mülk menzil yerimi mersûm Franko’ya beş bin beş yüz fıddî râyic nakid fi’l-vakt akçeye taraf[ey]nden îcâb ve kabûl[ü] hâvî bey‘-i bâtt-ı sahîh-i şer‘î ile bey‘ edip ol dahi vech-i meşrûh üzre iştirâ ve kabûl eyleyip semeni olan mezbûru’n-na‘t beş bin beş yüz [akçe]yi merkūm Franko yedinden tamâmen ahz ü kabz eylediğimden sonra mebî‘-i mahdûd-ı mezkûru mahallinde zabt ve tasarrufa mersûm Franko’yu tarafımdan [12b] taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ min şehri Ramazâni’l-mübârek min şuhûri sene hamsin ve sittîn ve elf min hicreti men lehü’l-izzu ve’ş-şeref.

Şuhûdü’l-hâl: Ali Beşe b. Mustafa, Abdullah b. İskender, Dilâver b. Abdullah, Hüseyin b. Ali İstati, Yani, Pavlo, Yani, Verato, Franko, Mestro, Miho, Yani, Yorgi, Todori, Dimo, Kılota?

(EYÜB61 - cilt: 27, sayfa: 91 - Hüküm no: 66 - Orijinal metin no: [12a-2])﻿

﻿

﻿

67. Hüküm

Âişe bt. Mustafa’nın Ahmed Bey’de olan alacağını vekili Durmuş Çelebi vasıtasıyla tahsil ettiği

Medîne-i Hazreti Ebâ Eyyûb el-Ensârî -razıye anhü rabbühü’l-melikü’l-Bârî-de Takyecibaşı mahallesi sâkinelerinden Âişe bt. Mustafa nâm hâtun tarafından husûs-ı câ’i’z-zikri ikrâra vekîl olup mezbûreyi ma‘rifet-i şer‘i[yye] ile ârifân olan Ali Çelebi b. Mehmed ve Mustafa Bey b. Mehmed şehâdetleriyle şer‘an vekâlet-i sâbite olan Mahmud Beşe b. Hüseyin nâm kimesne meclis-i şer‘-i şerîf-i enver ve mahfil-i dîn-i münîf-i ezherde işbu râfi‘ü’l-kitâbi’l-müstetâb Durmuş Çelebi b. Ebî Tâlib nâm kimesne muvâcehesinde bi’l-vekâle ikrâr-ı tâm ve takrîr-i kelâm edip vilâyet-i Rumeli‘nde Burgos kazâsına tâbi‘ Turgud Bey demekle ma‘rûf karyede sâkin Ahmed Bey nâm kimesne zimmetinde olan karz-ı şer‘îden on beş bin akçe hakkımı kabza ve yine karye-i mezbûrede mevcûd olan aded[i] beynimizde ma‘lûm öküzlerimi bey‘a ve semeni[ni] kabza ve bana îsâle bundan esbak mezbûr Durmuş Çelebi’yi tarafımdan vekîl ve nâib-i menâbına nasb ve ta‘yîn ol dahi kabûl eyledikden sonra mezbûr Durmuş Çelebi merkūm Ahmed Bey zimmetinde olan on beş bin akçe hakkımı vekâleti hasebiyle kabz edip ve karye-i mezbûrede mevcûd mülk öküzlerimi sekiz bin akçeye bey‘ etmekle cem‘an yirmi üç bin akçe hakkımı ahz ü kabz etmişidi, hâlen meblağ-ı mezbûr yirmi üç bin akçe hakkımı vekîlim olan mezbûr Durmuş Çelebi yedinden tamâmen ahz ü kabz eyledim, ba‘de’l-yevm meblağ-ı mezbûr yirmi üç bin akçeden merkūm Durmuş Çelebi zimmetinde bir akçe ve bir habbe hakkım bâkī kalmadı dedi dedikde vekîl-i mezbûrun minvâl-i mübeyyen üzre cârî ve sâdır olan kelimât-ı mahkiyesini mezbûr Durmuş Çelebi vicâhen tasdîk ve şifâhen tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’s-sâmin min şehri Ramazâni’l-mübârek min şuhûri sene hamsin ve sittîn ve elf.

Şuhûdü’l-hâl: Mustafa Çelebi b. Musa, İsmail Çelebi b. Muslu, Ali Çelebi b. İbrahim, Ahmed Çelebi b. Ali, Ali Beşe b. Mustafa, Ahmed b. Mehmed, Hüseyin b. Ali

(EYÜB61 - cilt: 27, sayfa: 92 - Hüküm no: 67 - Orijinal metin no: [12b-1])﻿

﻿

﻿

68. Hüküm

Leka v. Koçi’nin mülk menzilini Teboş v. Karaf’a sattığı

Vilâyet-i Rumeli’nde Ergirikasrı kazâsına tâbi‘ Arnavud viranizi demekle ma‘rûf karye sâkinlerinden Leka v. Koçi nâm nasrânî meclis-i şer‘-i şerîfü’t-tevkīrde işbu râfi‘ü’l-vesîka Teboş v. Karaf nâm zimmî muvâcehesinde bi’t-tav‘ ve’r-rızâ ikrâr ve i‘tirâf edip silk-i mülk-i sahîhimde münselik olup karye-i mezbûrede vâki‘ bir tarafdan Giro v. Dedo mülkü ve iki tarafdan yine benim mülküm ve bir tarafdan tarîk-i âm ile mahdûd bir bâb fevkānî ve bir bâb tahtânî odaları ve anbarı ve bir kıt‘a bağı ve bir mikdâr arsa-i hâliyeyi müştemil mülk menzilimi cemî‘ tevâbi‘iyle merkūm Teboş’a dokuz bin cedîd akçeye bey‘-i bâtt-ı kat‘î ile bey‘ edip ol dahi vech-i mübeyyen üzre iştirâ ve kabûl eyleyip semeni olan mezbûru’n-na‘t dokuz bin akçeyi mersûm Teboş yedinden tamâmen alıp kabz eylediğimden sonra mebî‘-i mahdûd-ı mezkûru mahallinde zabt ve tasarrufa mezbûr Teboş’u [13a] tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’t-tâsi‘ min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Ali b. Mustafa, Abdullah b. İskender, Dilâver b. Abdullah, Hüseyin b. Ali Kiro, Dimo, Yani, Köni, Kiro, Könö, Dimo, Kiti, Yani, Pano, Staso, Kiroş, Koçi, Köni, Dimo, Dimo, Zeto?

(EYÜB61 - cilt: 27, sayfa: 93 - Hüküm no: 68 - Orijinal metin no: [12b-2])﻿

﻿

﻿

69. Hüküm

Veli Beşe b. Hüseyin’in zevcesi Âişe bt. Hüseyin’e küfrettiği için ayrılmalarına hükmedildiği

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Takyecibaşı mahallesi sâkinelerinden Âişe bt. Hüseyin meclis-i şer‘-i şerîf-i lâzımü’t-tevkīrde zevci Veli Beşe b. Hüseyin nâm râcil mahzarında üzerine da‘vâ ve takrîr-i kelâm edip zevcim mezbûr Veli Beşe târih-i kitâb günü bi gayr-ı vech-i şer‘î benim vâlideme ve dîn-i imânıma cimâ‘ lafzı ile şetm eylediğinden mâ‘adâ bre kahbe bre rospu deyû şetm eylemişdir, hâlen suâl olunup mûceb-i şer‘îsi icrâ olunmak matlûbumdur dedikde, gıbbe[’s-]suâl ve akībe’l-inkâr müdde‘î-i merkūme Âişe Hâtun’dan da‘vâsını mübeyyine beyyine taleb olundukda udûl-i ricâlden olup yine mahalle-i mezbûre sâkinlerinden Ahmed Çelebi b. Ali ve Mustafa b. Musa el-Müezzin ve diğer Mustafa b. Süleyman ve diğer Mustafa [b.] Şaban nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-hakīka mezbûr Veli Beşe târih-i kitâb günü zevcesi müdde‘iye-i merkūmenin vâlidesine ve dîn-i imânına minvâl-i muharrer [üzre] cimâ‘ lafzı ile şetm eylediğinden mâ‘adâ bre kahbe bre rospu deyû bizim huzûrumuzda şetm eyledi biz bu husûsa minvâl-i muharrer üzre [vech-i] mübeyyen üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri makbûle ve mesmû‘a oldukdan sonra mûcebiyle müdde‘iye-i mezbûrenin merkūmdan firkati[n]e hükm olunup mâ vaka‘a gıbbe’t-ta[l]eb ketb olundu. Fi’l-yevmi’t-tâsi‘ min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Selman b. Hamza el-Mübâşir, Hasan Beşe b. Abdullah, Sefer b. Mehmed, Fazlullah b. Ma‘den?

(EYÜB61 - cilt: 27, sayfa: 93 - Hüküm no: 69 - Orijinal metin no: [13a-1])﻿

﻿

﻿

70. Hüküm

Yagop v. Cane’nin bağını Ahmed Ağa b. Murad’a bey‘ bi’l-vefâ yoluyla sattığı

Vilâyet-i Anadolu’da Eğin kasabası sükkânından Yagop v. Cane nâm Ermeni meclis-i şer‘-i şerîf-i lâzımü’t-tevkīrde işbu râfi‘ü’l-kitâb yine kasaba-i merkūme sâkinlerinden Ahmed Ağa b. Murad nâm kimesnenin sulbî kebîr oğlu ve tarafından ikrâr-ı âti’z-zikri tasdîke vekîl olup bimâ hüve tarîkü’s-sübût şer‘an vekâleti sâbite olan Mehmed Çelebi nâm vekîl mahzarında bi tav‘ihî ikrâr ve i‘tirâf edip emlâkimden olup kasaba-i mezbûre kurbunda vâki‘ bir tarafdan Emre bağı bir tarafdan Ağacan bağı ve bir tarafdan Can Azîz bağı ve taraf-ı râbi‘i tarîk-i âm ile mahdûd ve mümtâz bir kıt‘a mülk bağımı odasıyla mezbûr Ahmed Ağa’ya târih-i kitâbdan üç yüz seksen gün tamâmına değin bey‘ bi’l-vefâ vechi üzre yüz kırk kıt‘a riyâlî kebîr guruşa bey‘ edip ol dahi vech-i muharrer üzre iştirâ ve kabûl eyledikden sonra semeni olan merkūmü’l-vasf yüz kırk guruşu mezbûr Ahmed Ağa yedinden tamâmen ahz ü kabz eyledim eğer meblağ-ı mezbûru ecel-i mezkûr hulûlünde merkūm Ahmed Ağa’ya edâ ve teslîm etmez isem bey‘-i mezbûr bâtte münkalib olsun ve mebî‘-i mezbûru mahallinde zabt ve tasarrufa mezbûr Ahmed Ağa’yı tarafımdan taslît eyledim dedikde mukırr-ı mezbûrun minvâl-i mübeyyen üzre cârî ve sâdır olan ikrârını vekîl-i mezbûr Mehmed Çelebi vicâhen ve şifâhen tasdîk ve tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’l-âşir min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Mehmed b. Abdullah, Ali b. Mustafa, Abdullah b. İskender, Dilâver b. Abdullah, David v. Yagop, Hoşan v. Yagop, Mardoros v. Belot ve gayruhüm mine’l-hâzırîn

(EYÜB61 - cilt: 27, sayfa: 94 - Hüküm no: 70 - Orijinal metin no: [13a-2])﻿

﻿

﻿

71. Hüküm

Vezîriazam Murad Paşa’nın kethüdâsı Mehmed Ağa’nın evine akıtmak üzere Müderris köyünde tarlada açtırdığı kuyulardan çıkardığı suyun keşfinin yapıldığı

[Derkenâr] Murad Paşa Suyu Hâlen sadrazam vezir-i mu‘azzam düstûr-ı mübeccel müşîr-i müşârun-ileyh bi’l-benân sâhibü’l-cûd ve’l-ihsân nâzım-ı nizâmü’l-âlem muslih-ı mesâlih-i benî âdem râfi‘-i a‘lâmü’l-adli ve’l-insâf dâfi‘-i zalâmü‘z-zulmeti ve’l-a‘tâf vekîlü’s-sa[l]tanati’s-seniyye emînü’d-devleti’l-aliyye el-mahsûs bi umûmi’l-meliki’l-a‘lâ Vezîriazam Murad Paşa -yesserallâhu bi’l-hayri mâ yeşâ- hazretlerinin kethüdâları işbu kitâbü’s-sıhhat-nisâbın sâhibi iftihârü’l-emâcid ve’l-ekârim câmi‘u[’l-]mehâmid ve’l-mekârim zü’l-kadri[’r-]refî‘ ve’l-câhi’l-menî‘ Mehmed Ağa hazretlerinin babası ve taraf-ı pür-şereflerinden husûs-ı âti’z-zikre sâbitü’l-vekâle vekîl-i şer‘îleri umdetü’l-eşbâh Ramazan Ağa b. Cafer nâm kimesne meclis-i şer‘-i şerîfde bi’l-vekâle takrîr-i kelâm ve ta‘bîr ani’l-merâm [edip] müvekkili müşârun-ileyh Mehmed Ağa’nın mahrûse-i Kostantıniyye hısn-ı ebvâbından Silivri Kapısı dâhilinde Karabaş mahallesinde vâki‘ mülk menzilinde icrâ için Havâss-ı refî‘a -hamâha’llâhu te‘âlâ ani’l-beliyye- kazâsına tâbi‘ Müderris köyü demekle ma‘rûf karye sınırı dâhilinde vezîr-i rûşen-zamîr müşîr-i müşterî-pezîr sâbıkan kapudân olan Mustafa Paşa hazretlerinin tasarruflarında vâki‘ ma‘lûmü’l-hudûd tarlada bundan akdem paşa-yı müşârun-ileyh Mustafa Paşa’nın izniyle müvekkili mûmâ-ileyh âbâr-ı müte‘addide hafr ettirmişidi, hâlen ol âbâr-ı müteferrikadan cem‘ ve tahsîl olunan miyâhın savb-ı şer‘-i şerîfden üzerine varılıp erbâb-ı miyâh beynlerinde mu‘tâd olan tarz-ı ma‘rûf ve semt-i me’lûf üzre hafr olunan âbârdan hâsıl olan mâ’nın mikdârı vezn ve ayâr ve tahmîn-i sahîh ile tahmîn ve ilhâk ve ifrâzı ta‘yîn olunmak murâdımdır [de]dikde, kıbel-i şer‘den fahrü’l-müderrisîn Surûrî Mustafa Efendi irsâl olunup ol dahi hâssa mi‘mârbaşı iftihârü’l-[e]mâcid ve’l-e‘âlî câmi‘u’l-mehâmid ve’l-me‘âlî Mustafa Ağa b. Abdülbârî ve hâssa suyolu nâzırlarından a‘yünü’l-a‘yân makbûlü’s-sudûr ve’l-erkân Ali Ağa b. Yunus ve râh-ı âbîler kethüdâsı el-Hâc Mehmed b. Mustafa ve yiğitbaşıları el-Hâc Ahmed b. Ömer ve el-Hâc Abbas b. Mehmed ve Ahmed b. Ömer ve Osman b. Murtaza ve zeyl-i kitâbda isimleri mastûr olan bî-garaz müslimîn ile miyâh-ı mezkûrun üzerine varıp keşf ve müşâhede ve vezn ve ayâr olundukda kâmil iki masura su cârî olup mevcûd olduğunu erbâb-ı miyâh icmâ‘ ve ittifâk eyledikden sonra cennet-mekân firdevs-i âşiyân merhûm Sultan Mehmed Hân hazretlerinin Turunçluk Suyu demekle ma‘rûf olan suyu ol mevzi‘e karîb olmağla mütevellî izniyle ona ilhâk olunup bir masura su hakk-ı icrâ alınıp bâkī bir masura suyu müvekkili müşârun-ileyh mahrûse-i merkūmede murâd eylediği mahalleden ifrâz ve zikri sebk eden menzilden icrâ etmek üzre alâ vechi’l-mu‘tâd ve neski’l-i‘tiyâd vezn ve ayâr ve tahmîn ve ta‘yîn eylediklerini Mevlânâ-yı mezbûr mahallinde tahrîr ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’l-ibtigā ketb olundu. Fî evâili Ramazâni’l-mübârek li sene hamsin ve sittîn ve elf.

Şuhûdü’l-hâl: El-Hâc Ömer b. Abdullah, Halil Beşe b. Mehmed, Mustafa Çelebi b. Mustafa, Ahmed b. el-Hâc Ahmed, İbrahim b. el-Hâc Ramazan, [14a] el-Hâc Yahya b. Abdullah, Abdullah b. Abdullah, Ahmed b. el-Hâc Ahmed, İbrahim Efendi el-Müderris, Muslu Çelebi b. Hasan

(EYÜB61 - cilt: 27, sayfa: 94 - Hüküm no: 71 - Orijinal metin no: [13b-1])﻿

﻿

﻿

72. Hüküm

Budakzâde Mehmed Efendi’nin evine akıtmak üzere Bedros köyünde açtırdığı kuyulardan çıkardığı suyun keşfinin yapıldığı

[Derkenâr] Budakzâde Mehmed Efendi Suyu Dârü’l-hilâfeti’l-aliyye Kostantıniyyetü’l-mahmiyye hısnı ebvâbından Silivri Kapısı dâhilinde vâki‘ Karabaş mahallesi sükkânından işbu râfi‘ü’l-kitâbi’l-müstetâb umdetü’l-emâcid ve’l-e‘âlî Budakzâde Mehmed Efendi nâm kimesne meclis-i şer‘de ikrâr-ı tâm ve takrîr-i kelâm edip zikr olunan mâ’nın menzilimde cârî olmak için bundan akdem Havâss-ı aliyye kazâsına tâbi‘ Bedros nâm karye kurbunda umdetü’l-havâs ve’l-mukarrebîn mu‘temedü’l-mülûk ve’s-selâtîn hâlen Dârü’s-sa‘âde ağası izzetlü Bayram Ağa hazretlerinin yed-i tasarruflarında olan ma‘lûmü’l-hudûd ve’l-cevânib çayırda kendi hâlis mâlım ile âbâr-ı müteferrika hafr ettirmişidim, hâlen ol hafr olunan âbâr-ı müte‘addideden cem‘ ve tahsîl olunan miyâhın kıbel-i şer‘-i şerîfden üzerine varılıp erbâb-ı miyâh beynlerinde mu‘tâd olan tarz-ı ma‘rûf ve semt-i me’lûf üzre cem‘ ve tahsîl olunan mâ’nın mikdârı vezn ve ayâr ve tahmîn ve takvîm olunmak matlûbumdur dedikde, cânib-i şer‘-i kavîmden umdetü’l-müderrisîn Surûrî Mustafa Efendi irsâl olunup hâssa mi‘mârbaşı umdetü’l-e‘âlî ve’l-ekârim zübdetü’l-me‘âlî ve’l-mekârim Mustafa Ağa b. Abdürrahim ve hâssa suyolu nâzırı olan aynü’l-a‘yân makbûlü’s-sudûr ve’l-erkân Ali Ağa b. Yunus ve râh-ı âbîler kethüdâsı el-Hâc Mehmed b. Mustafa ve yiğitbaşıları el-Hâc Ahmed b. Ömer ve el-Hâc Abbas b. Mehmed ve Ahmed b. Ömer ve Osman b. Murtaza ve zeyl-i vesîkada mastûrü’l-esâmî bî-garaz ehl-i vukūf müslimîn ile cem‘ ve tahsîl olunan miyâhın üzerine varıp keşf ve müşâhede ve vezn ve ayâr eylediklerinde kâmil bir masura su cârî olup mevcûd olduğunu icmâ‘ ve ittifâk eylediklerinden sonra cennet-mekân firdevs-âşiyân merhûm Sultan Mehmed Hân -aleyhi’r-rahmetü ve’l-gufrân-hazretlerinin Turunçluk Suyu demekle ma‘rûf olan suyu ol mahalle karîb olmağla mütevellîsi izniyle âna ilhâk ve idrâc olunup bir masura suyun buçuk masurası hakk-ı mecrâ alıkonuldukdan sonra bâkī kalan buçuk masura suyu müşârun-ileyh Mehmed Efendi mahmiye-i mezbûrede murâd eylediği mahalden ifrâz ve zikri mürûr eden mülk menzilinde icrâ etmek üzre her biri alâ vechi’l-mu‘tâd ve neski’l-i‘tiyâd vezn-i sahîh ile vezn ve ayâr ve tahmîn-i sarîh ile tahmîn ve ta‘yîn eylediklerini Mevlânâ-yı müşârun-ileyh mahallinde ketb ve terkīm ba‘dehû meclis-i şer‘a gelip alâ vukū‘ihî inhâ ve takrîr-i etmeğin mâ hüve’l-vâki‘ gıbbe’t-taleb ketb olundu. Fî evâili şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Es-Sâbikūne’l-evvelûn

(EYÜB61 - cilt: 27, sayfa: 96 - Hüküm no: 72 - Orijinal metin no: [14a-1])﻿

﻿

﻿

73. Hüküm

Çobanların peynircilere sattıkları teleme peyniri için narhdan fazla para istedikleri, eskiden beri teleme peynirinin fiyatının dil peynirinin narhının yarısı kadar olduğunun tesbiti

Medîne-i Hazreti Ebâ Eyyûb el-Ensârî -razıyallâhü anhü rabbühü’l-melikü’l-Bârî- peynirci tâ’ifesinden Himmet Beşe b. Mehmed ve İbrahim Beşe b. Resul nâm kimesneler ile Yani v. Dimo ve diğer Yani v. Niko ve Dimo v. Miro nâm zimmîler meclis-i şer‘-i şerîf-i lâzımü’t-teşrîfde her biri takrîr-i kelâm ve ta‘bîr-i merâm edip biz kadîmî teleme peynirinden dil peyniri işleyegelmekle bu âna gelince Havâss-ı Kostantıniyye kazâsına tâbi‘ Terkos nâhiyesinde vâki‘ yaylakda olan çoban tâ’ifesinden koyunlarının sütlerini teleme peyniri yapıp bize altışar akçe[ye] bey‘ edip biz dahi teleme peynirinden dil peyniri yapıp mahrûse-i Kostantıniyye’de bakkal tâ’ifesine on ikişer akçeye bey‘ eyleyip anlar dahi on dörder akçeye bey‘ ederler idi hâlen narh-ı pâdişâhî dahi bu minvâl üzre cârî olmuşiken işbu sene-i mübârekede iştirâ eylediğimiz teleme peynirinin semenlerini edâ ve teslîm murâd eylediğimizde zikr olunan çoban tâ’ifesini mücerred bize narh cârî olmamışdır deyû bey‘ ve teslîm eyledikleri teleme peynirinin her vakıyyesine bizden yedişer akçe taleb edip bizimle nizâ‘dan hâlî değillerdir vukūfu olan bî-garaz müslimînden suâl olunup ihbârları tahrîr olunmak matlûbumuzdur dediklerinde mahrûse-i merkūmede bakkal tâ’ifesinden Mehmed b. Abdullah ve Ali Beşe b. Mahmud ve Üveys Beşe b. Mehmed ve Muharrem Beşe b. Ahmed nâm kimesneler li ecli’l-ihbâr meclis-i şer‘-i şerîfe hâzırûn olup fi’l-hakīka zikr olunan Terkos nâhiyesinde vâki‘ yaylakda olan çoban tâ’ifesi koyunlarının sütlerini teleme peyniri yapıp mezbûrûna altışar akçeye bey‘ edegelmişler ve narh-ı pâdişâhî dahi altışar akçeyedir kadîmü’l-eyyâmdan bu âna gelince çoban tâ’ifesi yapdıkları teleme peynirini dil peyniri narhının nısfına bey‘ edegeldikleri ma‘lûmumuzdur deyû her biri peynirci tâ’ifesinin takrîrlerine muvâfık haber verdiklerinde vâki‘ü’l-hâl hıfzan li’l-makāl ketb olundu. Fi’l-yevmi’l-hâdî aşer min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Ali Beşe b. Müyesser?, Kara Mehmed Beşe b. Abdullah, Ali Beşe b. Mustafa, Hüseyin b. Ali, Ahmed b. Hüseyin, …? b. Mehmed ve gayruhüm mine’l-hâzırîn

(EYÜB61 - cilt: 27, sayfa: 97 - Hüküm no: 73 - Orijinal metin no: [14a-2])﻿

﻿

﻿

74. Hüküm

Yorgi v. Rizo’nun ölen Sofyanoz’da kalan alacağını vârisi olan oğlu Yorgi’den tahsil ettiği

Fi’l-asl vilâyet-i Rumeli’nde Yenişehir kazâsı ihtivâsından Fenar nâhiyesi muzâfâtından Manastıraki nâm karyeden olup hâlen mahrûse-i İstanbul’da bakkal tâ’ifesinden olan Yorgi v. Rizo nâm zimmî meclis-i şer‘-i şerîf-i lâzımü’t-teşrîfde tâ’ife-i merkūmeden diğer Yorgi v. Sofyanoz nâm [zimmî] muvâcehesinde üzerine da‘vâ ve takrîr-i kelâm edip merkūm diğer Yorgi’nin babası olup bundan akdem hâlik olan mersûm Sofyanoz zimmetinde cihet-i deyn-i şer‘îden on iki bin cedîd akçe hakkım olup kable’l-ahz hâlik olmağla zimmetinde kalmışidi, hâlen metrûkâtına vâzı‘ü’l-yed olan oğlu merkūm diğer Yorgi’den meblağ-ı mezbûru taleb ederin suâl olunsun dedikde gıbbe’s-suâl mersûm Yorgi cevâbında fi’l-hakīka babam hâlik-i mezbûrun müdde‘î-i mezbûr Yorgi’ye minvâl-i muharrer üzre cihet-i merkūmeden meblağ-ı mezbûr on iki bin akçe lâzımü’l-edâ deyni var idi deyû tav‘an ikrâr ve i‘tirâf etmeğin ikrârı mûcebince meblağ-ı mezbûru babası hâlik-i merkūmun metrûkâtından müdde‘î-i mersûma edâ ve teslîme mezbûr Yorgi’ye tenbîh birle mâ hüve’l-vâki‘ ketb olundu. Fi’l-yevmi’s-sânî aşer min Ramazâni’l-mübârek sene 1065.

Şuhûdü’l-hâl: Abdullah Efendi b. ( ) el-Müderris, Mehmed Efendi b. Habil, Mahmud Beşe çukadâr, Ali Beşe b. Mustafa, Hüseyin Çelebi b. Ali ve gayruhüm mine’l-hâzırîn

(EYÜB61 - cilt: 27, sayfa: 97 - Hüküm no: 74 - Orijinal metin no: [14b-1])﻿

﻿

﻿

75. Hüküm

İsmail Efendi’nin kayık bedelinden alacağı hususunda Ali Beşe’nin zimmetini ibrâ ettiği

Mahrûse-i Kostantıniyye’de Çoban Çavuşbaşı mahallesi sâkinlerinden İsmail Efendi b. Cafer nâm kimesne meclis-i şer‘-i şerîf-i lâzımü’t-tevkīrde işbu râfi‘ü’l-kitâb Ali Beşe b. Himmet nâm râcil mahzarında bi tav‘ihî ikrâr-ı tâm ve takrîr-i kelâm edip mezbûr Ali Beşe zimmetinde kayık bahâsından bâkī altı yüz akçe hakkım olup hâlen meblağ-ı mezbûrdan merkūm Ali Beşe’nin zimmetini ibrâ ve iskāt eyledim ba‘de’l-yevm zimmetinde bir akçe ve bir habbe hakkım kalmadı dedikde, mukırr-ı mezbûr İsmail Efendi’nin minvâl-i muharrer üzre cârî ve sâdır olan ikrârını mezbûr Ali Beşe vicâhen ve şifâhen tasdîk ve tahkīk etmeğin mâ vaka‘a bi’l-ibtigā ketb olundu. Fî 13 min Ramazân li sene 1065.

Şuhûdü’l-hâl: Ali Beşe b. Mustafa, Hüseyin Çelebi b. Ali, Abdullah b. İskender, Dilâver b. Abdullah, Mehmed Beşe b. Berâtî, Bayram Dede b. Mehmed, Mustafa Beşe b. Mehmed ve gayruhüm mine’l-hâzırîn

(EYÜB61 - cilt: 27, sayfa: 98 - Hüküm no: 75 - Orijinal metin no: [14b-2])﻿

﻿

﻿

76. Hüküm

Yamandi v. Yorgi’nin mülk menzil yerini Esteryo v. Vargo’ya sattığı

Havâss-ı Kostantıniyye -hamâha’llâhu te‘âlâ ani’l-âfât ve’l-beliyye- kazâsına tâbi‘ Çatalca nâhiyesi muzâfâtından Oklağolu demekle ma‘rûf karye sükkânından Yamandi v. Yorgi nâm nasrânî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Esteryo v. Vargo nâm zimmî muvâcehesinde bi’t-tav‘ ve’r-rızâ ikrâr ve i‘tirâf edip silk-i mülkümde münselik olup karye-i mezbûrede vâki‘ iki tarafdan mezbûr Esteryo mülkü ve bir tarafdan Todor Kosta mülkü ve bir tarafdan ba‘zan yine benim mülküm ve ba‘zan tarîk-i âm ile mahdûd ve mümtâz zât-ı eşcâr-ı müsmire ve gayr-ı müsmire bahçeyi müştemil mülk menzil yerimi merkūm Esteryo’ya on üç bin cedîd akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûru’n-na‘t on üç bin akçeyi Esteryo yedinden tamâmen ahz ü kabz eyledim, ba‘de’l-yevm zikr olunan menzil yerinde alâkam kalmadı, merkūm Esteryo’nun mülk-i müşterâsıdır keyfemâ yeşâ ve yehtâr mutasarrıf olsun dedikde gıbbe’t-tasdîki’ş-şer‘iyyi’l-vicâhî mâ vaka‘a bi’l-ibtigā ketb olundu. Fî 13 min Ramazâni’l-mübârek li sene 1065.

Şuhûdü’l-hâl: El-Hâc Mehmed b. İbrahim, Salih Beşe b. Hasan, Ali Beşe b. Mustafa, Abdullah b. İskender, Şimo, Pavlo, Manol, Anaştaş, Yorgi, Yani, Todori, Kiryazi, Diyo Mandi, Yorgi, Eksoderki, İstemad, Papa Şolo, Gorki, Dimitri, Kosta ve gayruhüm mine’l-hâzırîn

(EYÜB61 - cilt: 27, sayfa: 98 - Hüküm no: 76 - Orijinal metin no: [14b-3])﻿

﻿

﻿

77. Hüküm

Yorgi v. Sofyanoz ile kardeşi Panayot’un Manastır köyündeki muhtelif mülklerini Yorgi v. Rizo’ya sattıkları, bedelin bir kısmını babalarının Yorgi’ye olan borcu ile takas ve kalanını tahsil ettikleri

Vilâyet-i Rumeli’nde Yenişehir kazâsına tâbi‘ Fenar nâhiyesi muzâfâtından Manastır karyesi sükkânından olup hâlen mahrûse-i İstanbul’da bakkal tâ’ifesinden olan Yorgi v. Sofyanoz nâm zimmî kendi tarafından asâleten ve li ebeveyn er karındaşı Panayot nâm zimmî tarafında husûs-ı câ’i’z-zikre vekîl olup bimâ hüve nehcü’s-sübût şer‘an vekâleti sâbite oldukdan sonra vekâleten meclis-i şer‘-i şerîf-i lâzımü’t-teşrîfde işbu râfi‘ü’l-vesîka diğer Yorgi v. Rizo nâm zimmî muvâcehesinde asâleten ve vekâleten ikrâr ve i‘tirâf edip silk-i mülkümüzde münselik olup karye-i merkūmede vâki‘ bir tarafdan Yani mülkü ve bir tarafdan Andon mülkü ve bir tarafdan Vasilaki mülkü ve bir tarafdan tarîk-i âm ile mahdûd üç bâb fevkānî ve iki bâb tahtânî odaları ve havluyu müştemil mülk menzilimi ve kurbunda vâki‘ bir matbahımızı ve yine karye-i mezbûrede vâki‘ Karındaş Bostanı demekle ma‘rûf bir kıt‘a bostanı ve yine karye-i merkūme kurbunda vâki‘ lede’l-cîrân ma‘lûmü’l-hudûd bir kıt‘a bostanı ve yine karye-i mezbûre hudûd[u] dâhilinde mevâzi‘-i müte‘addide[de] vâki‘ her birinin hudûdu beynimizde ma‘lûm dört kıt‘a bostan yeri ki cem‘an altı kıt‘a bostanlarımızı ve yine karye-i mezbûrede Kotlani nâm mevzi‘de vâki‘ yedi dip ceviz eşcârını ve yine karye-i mezbûre sınırı dâhilinde vâki‘ inde’l-ahâlî ma‘lûmü’l-hudûd bir kıt‘a mülk çayırımızı dahi merkūm diğer Yorgi’ye bi safkatin vâhidetin yirmi bir bin beş yüz cedîd akçeye bey‘-i bâtt-ı kat‘î ile bey‘ edip ol dahi vech-i muharrer üzre iştirâ ve kabûl eyledikden sonra semeni olan mezbûru’n-na‘t yirmi bir bin beş yüz akçenin dokuz bin beş yüz akçesini mersûm Yorgi yedinden tamâmen ahz ü kabz eyleyip semen-i bâkī on iki bin akçeyi babamız mesfûr Sofyanoz’un merkūm Yorgi’ye deyni olan on iki bin akçeye takas ol dahi mukāssa ve kabûl eyledikden sonra emlâk-i mersûmeyi mahallinde zabt ve tasarrufa merkūm Yorgi’yi tarafımdan taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Ali b. Mustafa, Abdullah b. İskender, Dilâver b. Abdullah, Hüseyin Çelebi b. Ali, Nikola, Rizo, Hıristo, Mavrik, Panayot, Esteryo, Hıristo, Yorgi, Rizo, Manol ve gayruhüm

(EYÜB61 - cilt: 27, sayfa: 99 - Hüküm no: 77 - Orijinal metin no: [15a-1])﻿

﻿

﻿

78. Hüküm

Rahime bt. Hasan’ın mülk menzilini zevci Ali Beşe b. Mehmed’e sattığı

Mahrûse-i İstanbul’da Karagümrük kurbunda sâkine Rahime bt. Hasan nâm hâtun meclis-i şerî’at-i şerîfede zevci işbu râfi‘ü’l-kitâb Ali Beşe b. Mehmed nâm kimesne mahzarında ikrâr-ı tâm ve takrîr-i kelâm edip Havâss-ı sultâniyye kazâsına tâbi‘ Yeniceköy demekle ma‘rûf karyede vâki‘ bir tarafdan Anadolulu İsmail Beşe nâm kimesne mülkü ve bir tarafdan Kurd Beşe çayırı ve bir tarafdan Celebzâde tarlası ve bir tarafdan tarîk-i âm ile mahdûd olup bir bâb tahtânî odayı ve bir sofayı ve bir su kuyusunu ve bir fırını ve iki gözlü bir kıt‘a anbarı ve zât-ı eşcârı müsmire ve gayr-ı müsmire hadîkayı ve kenîfi müştemil olan mülk menzilimi bi cümleti’t-tevâbi‘ ve’l-levâhık zevcim mezbûr Ali Beşe’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile altı bin cedîd akçeye bey‘ ve teslîm ol dahi minvâl-i mübeyyen üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr altı bin akçeyi mezbûr Ali Beşe yedinden bi’t-tamâm ve’l-kemâl ahz ü kabz eyledim ba‘de’l-yevm menzili mahdûd-ı mezkûrda vechen mine’l-vücûhi’ş-şer‘iyye benim alâkam kalmadı zevcim mezbûr Ali Beşe’nin mülk-i müşterâsı olmuşdur keyfemâ yeşâ ve yehtâr mutasarrıf olsun dedikde gıbbe’t-tasdîki’ş-şer‘iyyi’l-vicâhî mâ vaka‘a bi’l-ibtigā ketb olundu. Fi’l-yevmi’s-sâdis aşer min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Mustafa Bey b. Ebîbekir, Kurd Beşe b. Yusuf, Hüseyin Beşe b. Mustafa, Ahmed Beşe b. Mehmed, Hüseyin Kethüdâ b. Ahmed, Ali Beşe el-Muhzır, Hüseyin el-Muhzır ve gayr

(EYÜB61 - cilt: 27, sayfa: 100 - Hüküm no: 78 - Orijinal metin no: [15a-2])﻿

﻿

﻿

79. Hüküm

Yorgo v. Dimitri’nin ölen karısı ve baldızına ait menzili daha önce vekaleten Alagöz v. Simo’ya sattığı, vereselerin menzilde haklarının kalmadığı

Havâss-ı Kostantıniyye kazâsına tâbi‘ Bahçe-i Belgrad köyü demekle ma‘rûf karye sâkinlerinden Yorgo v. Dimitri nâm zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Alagöz v. Simo nâm zimmî muvâcehesinde ikrâr-ı tâm ve takrîr-i kelâm edip karye-i merkūmede vâki‘ bir tarafdan Yani nâm zimmî mülkü ve etrâf-ı selâseden tarîk-i âm ile mahdûd bir bâb tahtânî odayı ve havluyu müştemil mülk menzil bundan akdem birbiri ardınca hâlike olan zevcem Lesaro bt. Şütün nâm nasrânîye ile li ebeveyn kız karındaşı Alekse nâm nasrâniyenin mülkü olup târih-i kitâbdan bir sene mukaddem hâliketân-ı merkūmetân menzili mezkûru bey‘a ve kabz-ı semene beni vekîl etmişler idi, ben dahi vekâlet-i mahkiyem hasebiyle târih-i mezbûrda menzili mahdûd-ı mezkûru merkūm Alagöz’e üç bin cedîd akçeye bey‘-i bâtt-ı kat‘î ile bey‘ ve teslîm edip ol dahi vech-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûru mersûm Alagöz yedinden tamâmen alıp kabz etmişidim, el-hâletü hâzihî menzili mezbûrda ne benim ve ne sâir veresenin alâkası kalmamışdır, mersûm Alagöz’ün mülk-i müşterâsıdır keyfemâ yeşâ ve yehtâr mutasarrıf olsun dedikde, mukırr-ı mezbûrun minvâl-i meşrûh üzre cârî ve sâdır olan ikrâr ve takrîrini merkūm Alagöz vicâhen ve şifâhen tasdîk ve tahkīk etmeğin mâ hüve’l-vâki‘ bi’l-ibtigā ketb olundu. Fî 16 min Ramazâni’l-mübârek li sene 1065.

Şuhûdü’l-hâl: El-Hâc Mehmed b. Abdülbâkī, Ali b. Mustafa, Hüseyin b. Ali, Dilâver b. Abdullah, Zaharya, Esteryo, Şenedomine?, Diyako, Yani, Paroş, Andriye, Polharoni?, Avyori?, Panayot, Yorgo ve gayruhüm mine’l-hâzırîn

(EYÜB61 - cilt: 27, sayfa: 101 - Hüküm no: 79 - Orijinal metin no: [15a-3])﻿

﻿

﻿

80. Hüküm

Hasan Beşe b. Abdülbâki’nin zevcesi İsmihân’ın subaşı ve adamları tarafından darbedildiği ve öldüğünün tesbiti

Havâss-ı Kostantıniyye kazâsına tâbi‘ Terkos nâhiyesi muzâfâtından Yassıviran nâm karye sâkinlerinden hâmil-i hâze’l-kitâb Hasan Beşe b. Abdülbâkī nâm kimesne meclis-i şer‘-i hatîr-i lâzımü’t-tevkīrde takrîr-i kelâm ve ta‘bîr ani’l-merâm edip karye-i merkūme kurbunda vâki‘ Çayırlı tarla demekle ma‘rûf mevzi‘de târih-i kitâbdan bir gün mukaddem zevcem İsmihân bt. Ahmed nâm hâtun ile kendi hâllerimizde buğday biçerken karye-i mezbûre subaşısı olup gāibü’l-meclis Mahmud nâm kimesne beş nefer hizmetkârıyla gelip zevcem mezbûrenin başına ve arkasına ve ellerine ve kollarına yumruk ve tepme ile bi gayr-ı hakkın darb etmekle mecrûh etmişidi, hâlen zevcem mezbûre İsmihân Hâtun ol darbdan müteveffât olmuşdur, kıbel-i şer‘den üzerine [varılıp] eser-i darbı keşf ve müşâhede olunmasın taleb ederin dedikde, cânib-i şer‘-i kavîmden Mevlânâ Ahmed Efendi irsâl olunup ol dahi zeyl-i kitâbda mastûrü’l-esâmî müslimîn ile üzerine varılıp keşf olundukda fi’l-hakīka mezbûrenin sağ elinin ayası ve sol elinin salavât parmağı ile orta parmağı ve göğsü üstü ve boynu ve sağ cânibi koltuğuna varınca kara ve bere olup vech-i muharrer üzre yumruk ve tepme darbından vefât eylediğini müşâhed[e] ve mu‘âyene eylediklerinden sonra vâki‘ü’l-hâli Mevlânâ-yı mezbûr mahallinde ketb ü tahrîr, ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’l-ibtigā ketb olundu. Fi’l-yevmi’l-hâmis aşer min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Musa Efendi b. Yahya el-İmâm, Halil Halîfe b. Abdullah el-Müezzin, Habib Beşe b. Kasım, İbrahim b. Mehmed, Mehmed Çelebi b. Subaşı, Rıdvan Beşe b. Abdullah, Abd[ullah] b. İskender, Bayram Sofu b. Mehmed, Ali Beşe b. Mustafa, Hüseyin Beşe b. Ali

(EYÜB61 - cilt: 27, sayfa: 101 - Hüküm no: 80 - Orijinal metin no: [15b-1])﻿

﻿

﻿

81. Hüküm

Duka v. Dedo’nun mülk menzilini Yorgo v. Niko’ya sattığı

Vilâyet-i Rumeli’nde Ergirikasrı kazâsına tâbi‘ Taranosta nâm karye sâkinlerinden Duka v. Dedo nâm zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Yorgo v. Niko nâm zimmî muvâcehesinde bi tav‘ihî ikrâr ve i‘tirâf edip silk-i mülk-i sahîhimde münselik olup karye-i mezbûrede vâki‘ bir tarafdan Sago v. Hıristo mülkü ve bir tarafdan Duka v. Dimo mülkü ve bir tarafdan Papa Komun mülkü ve tarafı râbi‘i tarîk-i âm ile mahdûd taşdan mebnî üç tabaka kuleyi ve samanlığı ve zât-ı eşcârı müsmire ve gayr-ı müsmire bahçeyi müştemil mülk menzilimi cemî‘ tevâbi‘iyle merkūm Yorgo’ya dört bin cedîd akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi vech-i muharrer üzre iştirâ ve kabûl eyleyip semeni olan mezbûru’n-na‘t dört bin akçeyi mersûm Yorgo yedinden tamâmen ahz ü kabz eylediğimden sonra mebî‘-i mahdûd-ı mezkûru mahallinde zabt ve tasarrufa mezbû[r] Yorgo’yu tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ vaka‘a bi’l-ibtigā ketb olundu. Fi’l-yevmi’s-sâmin aşer min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Ali b. Mustafa, Hüseyin b. Ali, Dilâver b. Abdullah, Abdullah b. İskender, Kiro, Yani, Sago?, Hıristo, Nasari?, Keroh?, Stokoni?, Giro, Duka, Niko, Panko, Anderico, Papa Angeli, Dimo

(EYÜB61 - cilt: 27, sayfa: 102 - Hüküm no: 81 - Orijinal metin no: [15b-2])﻿

﻿

﻿

82. Hüküm

İsmihân bt. Ahmed’in subaşı tarafından darbedilerek öldürüldüğü, vârislerinin köy halkını mesûl tutmadıkları

Husûs-ı câ’i’l-beyânın mahallinde ketb ve terkīmi iltimâs olunmağın kıbel-i şer‘-i kavîmden Mevlânâ Ahmed Efendi irsâl olunup ol dahi zeyl-i vesîkada muharrerü’l-esâmî bî-garaz müslimîn ile Havâss-ı Kostantıniyye -hamâha’llâhu te‘âlâ ani’l-ahrufi’l-beliyye- kazâsı [i]htivâsından Terkos nâhiyesine tâbi‘ Yassıviran nâm karyede sâkin Hasan Beşe b. Abdülbâkī nâm kimesnenin menziline varıp akd-i meclis-i şer‘-i şerîf eyledikde târih-i kitâbdan bir gün mukaddem madrûben fevt olan İsmihân bt. Ahmed nâm müteveffâtın verâseti zevc-i metrûkü mez[bû]r Hasan Beşe [ve] sadrî kebîr oğlu Ahmed ve sadriye kebîre kızı Râbia Hâtun’a münhasıra olduğu şer‘an zâhir ve müte‘ayyin oldukdan sonra verese-i merkūme zikr olunan Yassıviran karyesi ahâlîsi mahzarında her biri verâseti hasebiyle ikrâr ve takrîr-i kelâm edip târih-i kitâbdan bir gün mukaddem mûrisemiz [16a] merkūme İsmihân’ı karye-i merkūme subaşısı Mahmud nâm kimesne katl eylediği ma‘lûmumuz olmağla mûrisemiz müteveffât-ı merkūmenin dem ve diyetine müte‘allik ahâlî-i karye-i merkūme [ile] da‘vâ ve niza‘mız yokdur ve zimmetlerini ibrâ-i âmm-ı kātı‘ü’n-nizâ[‘la] ibrâ ve iskāt eyledik, min ba‘d da‘vâ ve nizâ‘mız yokdur, sudûr dahi ederse lede’l-hükkâ[m-ı] zevi’l-ihtirâm istimâ‘ olunmaya dediklerinde gıbbe’t-tasdîki’ş-şer‘î vâki‘ü’l-hâli Mevlânâ-yı müşârun-ileyh mahallinde ketb ü tahrîr ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’l-ibtigā ketb olundu. Fi’l-yevmi’l-hâmis aşer min Ramazâni’l-mübârek li sene hamsin ve sittîn ve elf.

Şuhûdü’l-hâl: Mehmed b. Veli el-İmâm, el-Hâc Mahmud b. İbrahim, Rıdvan Beşe b. Abdullah, Sefer Beşe, Abdi b. İskender

(EYÜB61 - cilt: 27, sayfa: 103 - Hüküm no: 82 - Orijinal metin no: [15b-3])﻿

﻿

﻿

83. Hüküm

Yani v. Dimo’nun İskolo v. Nikola’ya mülk menzilini sattığı ve tasarrufundaki on bir tarlayı devrettiği

Havâss-ı aliyye kazâsına tâbi‘ Pendaniçe demekle ma‘rûf karye sâkinlerinden Yani v. Dimo meclis-i şer‘-i şerîf-i lâzımü’t-tevkīrde işbu râfi‘ü’l-vesîka İskolo v. Nikola nâm nasrânî muvâcehesinde bi tav‘ihî ikrâr ve i‘tirâf edip silk-i mülk-i sahîhimde münselik olup karye-i mezbûre[de] vâki‘ bir tarafdan Kasab Hıristo mülkü ve bir tarafdan Zeto mülkü ve iki tarafdan tarîk-i âm ile mahdûd iki tahtânî odalarını ve bir bakkal dükkânını ve bir bağını ve bahçeyi müştemil mülk menzilimi cemî‘ tevâbi‘ ve levâhıkı ile merkūm İskolo’ya yedi bin cedîd akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve kabûl ve kabz eyledim dedikden sonra merhûm ve mağfûrun-leh Sultan Bayezid Hân -aleyhi’r-rahmetü ve’r-rıdvân-hazretlerinin evkāfı arâzisinden olup karye-i mezbûrede mevâzi‘-i müteferri[ka]da her birinin hudûdu beynimizde ma‘lûm on bir kıt‘a tarlalarımın dahi hakk-ı tasarruflarını ma‘rifet-i mütevellî ile mersûm İskolo’ya iki bin akçe bedel mukābelesinde tefvîz ve ferağ eylediğimde ol dahi tefevvuz ve kabûl eyledikden sonra semen-i mezkûr ile bedel-i mezbûr cem‘an dokuz bin akçeyi merkūm İskolo yedinden tamâ[men] ahz ü kabz eyledim ba‘de’l-yevm menzili mahdûd-ı [mez]kûr mezbûr İskolo’nun mülk-i müşterâsıdır keyfemâ yeşâ ve yehtâr mutasarrıf olsun tarlalar dahi dâhil-i taht-ı tasarruf[u] olmuşdur emsâli tasarrufu gibi tasarruf eylesin dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî [ve]’l-ışrîn min Ramazâni’l-mübârek li sene hamsin ve sittîn ve elf.

Şuhûdü’l-hâl: Hüseyin Beşe b. Ali, Abdullah b. İskender, Dilâver b. Abdullah, Manol, Pendaz, Hıristo, Sano, Atnaş, Kamanoz, Yani, İstemad, Yorgi, Rizo, Petro, İstemad, Nikola

(EYÜB61 - cilt: 27, sayfa: 103 - Hüküm no: 83 - Orijinal metin no: [16a-1])﻿

﻿

﻿

84. Hüküm

Koteni bt. Yani’nin kendisini boşayan kocası Manol v. Mihal’in zimmetini ibrâ ettiği

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Defterî Mahmud Efendi mahallesi sâkinelerinden Koteni bt. Yani nâm nasrânîye meclis-i şer‘-i şerîf-i lâzımü’t-tevkīrde zevc-i sâbıkı işbu hâmilü’l-vesîka Manol v. Mihal nâm zimmî muvâcehesinde bi tav‘ihâ ikrâr ve takrîr-i kelâm edip mezbûr Manol zevcim olup bundan mukaddem talâk-ı bâ’in ile beni tatlîk etmişidi, hâlen merkūm Manol firâşından hâsıl olan hâzır bi’l-meclis Dimitri nâm sagīri hakk-ı hidâne tamâm oluncaya değin kendi mâlım ile infâk ve iksâ edip mezbûr Manol’un zimmetini zevciyete müte‘allik âmme-i da‘vâdan ibrâ ve iskāt eyledim dedikde, mukırr-ı mersûmenin minvâl-i muharrer üzre cârî olan ikrârını merkūm Manol vicâhen ve şifâhen tasdîk ve tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ ve’l-ışrîn min şehri Ramazâni’l-mübârek min şuhûri sene hamsin ve sittîn ve elf.

Şuhûdü’l-hâl: Mehmed b. Mustafa, Abdülcelîl Beşe b. Ebîbekir, Mustafa b. Ömer, Mahmud b. Mustafa, Abdullah b. İskender, Yanyalı ve Dimo ve Yani evlâd-ı Mihal

(EYÜB61 - cilt: 27, sayfa: 104 - Hüküm no: 84 - Orijinal metin no: [16a-2])﻿

﻿

﻿

85. Hüküm

Şamor v. Dimo’nun mülk bostanını Nikola v. Dimo’ya sattığı

Vilâyet-i Rumeli’nde Kerpiniş kazâsına tâbi‘ Kalazmeni nâm karye sâkinlerinden Şamor v. Dimo nâm zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Nikola v. Dimo nâm zimmî muvâcehesinde bi’t-tav‘ ve’r-rızâ ikrâr ve i‘tirâf edip emlâkimden olup karye-i merkūmede vâki‘ bir tarafdan Esteryanoz mülkü ve etrâf-ı selâseden tarîk-i âm ile mahdûd üç dip dut eşcârını müştemil bir kıt‘a mülk bostanımı merkūm Nikola’ya bin cedîd akçeye bey‘-i bâtt-ı kat‘î ile bey‘ edip ol dahi vech-i meşrûh üzre iştirâ ve kabûl eyleyip semeni olan meblağ-ı mezbûru mersûm Nikola yedinden tamâmen ahz ü kabz eylediğimden sonra mebî‘-i mahdûd-ı mezkûru mahallinde zabt ve tasarruf[a] merkūm Nikola’yı tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Hüseyin Çelebi b. Ali, Abdullah Beşe b. İskender, Dilâver b. Abdullah, Bayram b. Mehmed, Rizo, Yorgi, Franko, Esteryanoz, Yani, Harito?, Yorgi, Yani, Andriye, Dimo

(EYÜB61 - cilt: 27, sayfa: 104 - Hüküm no: 85 - Orijinal metin no: [16b-1])﻿

﻿

﻿

86. Hüküm

Paroş v. Yani’nin mülk değirmeni ile söğüt ağaçlarını Armağan’a sattığı

Vilâyet-i Rumeli’nde Yenişehir kazâsı ihtivâsından Fenar nâhiyesine tâbi‘ Beretli nâm karyede sâkin Paroş v. Yani nâm zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Armağan v. Nanbu nâm zimmî muvâcehesinde bi’t-tav‘ ve’r-rızâ ikrâr ve i‘tirâf edip emlâkimden olup karye-i mezbûre kurbunda vâki‘ Kızılcık Suyu demekle ma‘rûf nehir [ile] dâir bir kıt‘a mülk değirmenimi ve yine [karye-i] merkūme kurbunda mevâzi‘-i müteferrikada vâki‘ on dip söğüt eşcârımı dahi merkūm Armağan’a bin yüz cedîd akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi vech-i meşrûh üzre iştirâ ve kabûl eyleyip semeni olan meblağ-ı mezbûru mersûm Armağan yedinden tamâmen ahz ü kabz eylediğimden sonra zikr olunan değirmen ile söğüt eşcârını mahallinde zabt ve tasarrufa merkūm Armağan’ı tarafımdan taslît eyledim dedikde, gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min şehri Ramazâni’l-mübârek li sene hamsin sittîn ve elf.

Şuhûdü’l-hâl: Mustafa b. Abdullah, Hüseyin b. Ali, Abdullah b. İskender, Dilâver b. Abdullah, Dimo, Lanbo, Panayot, Kaladşilo?, Kosta, Karakaş, Lanbo, Diyako

(EYÜB61 - cilt: 27, sayfa: 105 - Hüküm no: 86 - Orijinal metin no: [16b-2])﻿

﻿

﻿

87. Hüküm

Aspelot v. Andriye’nin Todori v. Dimo’ya muhtelif emlâkını sattığı ve tasarrufundaki arâzileri devrettiği

Vilâyet-i Rumeli’nde Kalavrite kazâsına tâbi‘ Delvine nâm karye sâkinlerinden Aspelot v. Andriye nâm zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Todori v. Dimo nâm zimmî muvâcehesinde bi tav‘ihî ikrâr ve i‘tirâf edip silk-i mülkümde münselik olup karye-i mezbûrede vâki‘ bir tarafdan Yani mülkü ve bir tarafdan Dimo mülkü ve bir tarafdan mezbûr Todori mülkü ve taraf-ı râbi‘i tarîk-i âm ile mahdûd bir bâb fevkānî ve bir bâb tahtânî odaları ve bahçeyi müştemil mülk menzilimi cümle tevâbi‘iyle ve kurbunda vâki‘ bir kıt‘a mülk bahçe ile bir kıt‘a harman yerimi ve yine karye-i mezbûrede Ayvasil nâm mevzi‘de vâki‘ bir kıt‘a bağ ve Ku[r]d Beşe bağı kurbunda bir kıt‘a bağ ve iki dağ ortasında bir kıt‘a ki cem‘an üç kıt‘a mülk bağlarımı ve yine karye-i mezbûrede mevâzi‘-i müteferrikada vâki‘ otuz dip dut eşcârımı dahi merkūm Todori’ye altı bin yedi yüz cedîd akçeye bi safkatin vâhidetin bey‘-i bâtt-ı kat‘î ile bey‘ edip ol dahi minvâl-i muharrer üzre iştirâ ve kabûl eyledikden sonra yine karye-i mezbûre sınırı dâhilinde mevâzi‘-i adîdede vâki‘ inde’l-ahâlî ve’l-cîrân ma‘lûmü’l-hudûd ve’l-kıtâ‘ ve’l-mikdâr tahmînen bir müd tohum istî‘âb eder tarlalarımın hakk-ı tasarruflarını [dahi] ma‘rifet-i sâhib-i arz ile merkūm Todori’ye iki bin akçe bedel mukābelesinde tefvîz bi’l-ferağ eylediğimde ol dahi tefevvuz ve kabûl eyleyip semen-i mezbûr ile bedel-i mezkûr cem‘an sekiz bin beş yüz akçeyi mersûm Todori yedinden tamâmen ahz ü kabz eylediğimden sonra emlâk-i mezbûre ile arâzi-i mersûmeyi mahallinde zabt ve tasarrufa mezbûr Todori’yi tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fî 26 min Ramazâni’l-mübârek li sene 1065. [Şuhûdü’l-hâl:] Mustafa Beşe b. Hasan, Osman Beşe b. Abdullah, Hüseyin Çelebi b. Ali , Dilâver Beşe b. Abdullah ve gayruhüm mine’l-hâzırîn Riga, Yani İstati ve Lesari Yani Andriye, Menun, Lenkoni, Islav, Alikoni, Zaharya, Velesko, Nikola, Yani, Andriye, Nikola

(EYÜB61 - cilt: 27, sayfa: 105 - Hüküm no: 87 - Orijinal metin no: [16b-3])﻿

﻿

﻿

88. Hüküm

Fâtıma Hâtun bt. Hüseyin ile zevcesi İsmail Çelebi b. İbrahim’in muhâlaa ile boşandıkları

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Çavuş Kasım mahallesi sâkinelerinden fahrü’l-muhadderât Fâtıma Hâtun bt. Hüseyin tarafından hul‘ ve ibrâ-i âti’z-zikri ikrâra vekîl olup mezbûrenin zâtını ma‘rifet-i şer‘iyye ile ârifân olan Ahmed b. Ali ve Yusuf b. Hasan şehâdetleriyle şer‘an vekâletleri sâbite olan Hasan Çelebi b. Ahmed nâm vekîl meclis-i şer‘-i şerîf-i enverde müvekkile-i mezbûrenin zevc-i muhâlı‘ı hâmilü’l-kitâb İsmail Çelebi b. İbrahim tarafından kezâlik hul‘ ve ibrâ-i câ’i’z-zikri tasdîke vekîl olup şâhidân-ı mezbûrân şehâdetleriyle şer‘an vekâ[le]ti sâbite olan Mehmed Beşe b. Mehmed mahzarında bi’l-vekâle ikrâr-ı tâm ve takrîr-i kelâm edip müvekkilem merkūme Fâtıma Hâtun’un müvekkili mezbûr İsmail Çelebi’nin zevcesi olup hüsn-i zindegâneleri olmamağla beynlerinde şikāk-ı küllî vâki‘ olmağın müvekkilem mezbûrenin müvekkili merkūm İsmail Çelebi zimmetinde mütekarrir olan on bin cedîd akçe mehr-i müeccelinden geçip ve nafaka-i iddet ve me’ûnet-i süknâsı kendi üzerine olmak üzre mezbûr İsmail Çelebi ile muhâla‘a-i sahîha-i şer‘iyye ile muhâla‘a eyleyip zevciyete müte‘allik âmme-i da‘vâdan mezbûr İsmail Çelebi’nin zimmetini ibrâ ve iskāt eyledi dedikde vekîl-i mezbûr Mehmed Beşe dahi vekâleti hasebiyle minvâl-i muharrer üzre olan hul‘ı kabûl ve ahadühümâ âharın zimmetini zevciyete müte‘allik cemî‘ da‘vâdan ibrâ ve iskāt eyledi dedikde mukırr-ı mezbûr Hasan Çelebi’nin vech-i mübeyyen üzre bi’l-vekâle cârî ve sâdır olan ikrârını vekîl-i âhar Mehmed Beşe vicâhen ve şifâhen tasdîk ve tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ ve’l-ışrîn min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: El-Hâc Mehmed b. Ömer, Dilâver Bey b. Abdullah, Mehmed Efendi b. İbrahim, Abdi Efendi b. Ömer, Mustafa Beşe b. Hasan

(EYÜB61 - cilt: 27, sayfa: 106 - Hüküm no: 88 - Orijinal metin no: [17a-1])﻿

﻿

﻿

89. Hüküm

Cezerî Kasım Paşa Camii imamı Alemüddin Efendi’nin kendisine meşrûta olduğunu iddia ettiği evin Mehmed Bey Vakfı akârâtından olduğu

Medîne-i Ebâ Eyyûb el-Ensârî -razıye anhü rabbühü’l-melikü’l-Bârî-de merhûm Cezer[î] Kasım Paşa Câmi‘-i şerîfi’nde imâm olan Alemüddîn Efendi b. Süleyman mahfil-i kazâ ve mahalli hükm ve imzâda yine medîne-i mezbûrede merhûm Mehmed Bey el-Hamzavî Vakfı’na kıbel-i şer‘-i kavîmden mansûb mütevellî olan râfi‘-i hâze’l-kitâbi’l-müstetâb Mehmed Çelebi b. Mehmed nâm mütevellî muvâcehesinde üzerine da‘vâ ve takrîr-i kelâm edip mârrü’z-zikr Cezerî Kasım Paşa mahallesinde vâki‘ hudûdu ve müştemilâtı beynimizde ma‘lûm olan menzil merhûm-ı mezbûr Cezerî Kasım Paşa hâdimlerinden Süleyman nâm hâdimin mülkü olmağla hasbeten lillâhi te‘âlâ vakf edip süknâsı kendiden sonra efendisi Paşa’yı müşârun-ileyhin binâ eylediği câmi‘-i şerîfde kâinen men kâne imâm olanlara şart ve ta‘yîn edip hakk-ı mesken benim meşrûtum iken mütevellî-i mezbûr mütevellîsi olduğu mezbûr Mehmed Bey Vakfı akārâtından olmak üzre vaz‘-ı yed eder, suâl olunsun dedikde gıbbe’s-suâl mütevellî-i mezbûr cevâbında fi’l-hakīka menzili mezbûr mütevellîsi olduğum vakfın hudûdu dâhilinde olduğundan mâ‘adâ bu âna değin cânib-i vakf-ı mezbûrdan zabt olunagelmişdir, binâ’en aleyh tevliyetim hasebiyle vaz‘-ı yed ederin deyû bir vakfiye ibrâz ve nazar olundukda fi’l-hakīka mezbûr Mehmed Bey Vakfı’nın hudûdu dâhilinde olduğu mastûr ve mukayyed bulunup lâkin hudûdunda ihtilâf olmağla müşâhede için savb-ı şer‘den Surûrî Mustafa Efendi irsâl olunup ol dahi zeyl-i hüccetde isimleri mastûr müslimîn ile münâza‘un fîh olan menzi[l-i] mezbûra varıp vakfiyesinde tahrîr olunduğu üzre menzi[l-i] mezbûrun cevânib-i erba‘asına nazar eylediğinde mezbûr Mehmed Bey Vakfı’nın hudûdu dâhilinde olduğunu müşâhede ve mu‘âyene eylediklerinden sonra vâki‘ü’l-hâli mahallinde tahrîr ba‘dehû meclis-i şer‘de bi’l-ittifâk ihbâ[r] edip ba‘dehû mezbû[r] Alemüddîn Efendi’den beyyine taleb olundukda müdde‘âsını isbâta kādir olmayıp husûs-ı mezbûr için bir temessük dahi ibrâz etmemekle ol vechile ta‘arruzdan men‘ olunup mâ vaka‘a bi’t-taleb ketb olundu. Tahrîr[en] fî âhiri Ramazâni’l-mübârek li sene hamsin ve sittîn ve elf.

Şuhûdü’l-hâl: Eyüb Çelebi b. Mustafa, Ali Bey b. Mustafa, Hasan Beşe b. Mehmed, Ali Beşe b. Mehmed, Mehmed Çelebi b. Hüsrev, Halil Çelebi b. Murtaza

(EYÜB61 - cilt: 27, sayfa: 107 - Hüküm no: 89 - Orijinal metin no: [17a-2])﻿

﻿

﻿

90. Hüküm

Fâtıma bt. Sefer’in Gürcü asıllı câriyesini azat ettiği

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Câmi‘-i kebîr mahallesi sâkinelerinden Fâtıma bt. Sefer nâm hâtun kıbelinden husûs-ı âti’l-beyânı ikrâra vekîli olup mezbûrenin zâtını ma‘rifet-i şer‘iyye ile ârifân olan Yusuf Beşe b. Abdullah ve Memi Beşe b. Mehmed şehâdetleriyle şer‘an vekâleti sâbite olan fahrü’l-eşbâh Mehmed Çelebi b. Abdülbâkī nâm vekîl meclis-i şer‘-i şerîf-i enverde rıkkına mu‘terife olup müvekkile-i merkūmenin câriye-i memlûkesi olan işbu orta boylu kara kaşlı kara gözlü Gürciyyetü’l-asl Timurhan bt. Abdullah muvâcehesinde bi’l-vekâle ikrâr-ı tâm ve takrîr-i kelâm edip câriye-i mevsûfe-i merkūmeyi târih-i kitâbdan üç yüz altmış gün tamâmına değin bana hizmet edip müddeti tamâm oldukda sâir ahrâr-ı asliyyât gibi hürre olmak üzre mezbûre Timurhan’ı kitâbete kesdim bundan sonra câriye-i mevsûfe-i mezbûre hizmeti mersûmeyi edâ eyledikde sâir ahrâr-ı asliyyât gibi hürre olsun dedi dedikde vekîl-i mezbûr Mehmed Çelebi’nin minvâl-i meşrûh üzre cârî ve sâdır olan kelimât-ı meşrûhasını câriye-i mevsûfe-i merkūme bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ bi’l-ibtigā ketb olundu. Fî 26 min Ramazân li sene 1065.

Şuhûdü’l-hâl: İsmail Beşe b. Muharrem, Ali Beşe b. Mustafa, Hüseyin Beşe [b.] Ali, Bayram Dede b. Mehmed, Abdi Beşe b. İskender ve gayruhüm mine’l-hâzırîn

(EYÜB61 - cilt: 27, sayfa: 108 - Hüküm no: 90 - Orijinal metin no: [17b-1])﻿

﻿

﻿

91. Hüküm

Rabia bt. Ali’nin mülk menzilini Hamza Çavuş Vakfı ile Mustafa Çavuş Vakfı’na bey‘ bi’l-istiğlâl yoluyla sattığı

Medîne-i Hazreti Ebâ Eyyûb el-Ensârî -dâme [fî] rıdvâni’l-Bârî-’de Nişâncı Paşa mahallesi sâkinelerinden Râbia bt. Ali nâm hâtun meclis-i şer‘-i şerîf-i lâzımü’t-tevkīrde medîne-i merkūmede merhûm Hamza Çavuş Vakfı ile Mustafa Çavuş vakf eylediği nukūda bi’l-fi‘il mütevellî olan işbu râfi‘ü’l-kitâbi’l-müstetâb fahrü’ş-şüyûh Mehmed Efendi b. Ramazan mahzarında bi tav‘ihâ ikrâr ve i‘tirâf edip silk-i mülkümde münselik olup mahalle-i merkūmede vâki‘ iki tarafdan Abdülbâkī mülkü ve bir tarafdan Ahmed Efendi mülkü ve bir tarafdan tarîk-i âm ile mahdûd mülk menzilimi cemî‘ tevâbi‘ ve levâhıkı ile mütevellî-i merkūm Mehmed Efendi’ye bi tarîki’l-istiğlâl beş bin nakd-i râyic fi’l-vakt akçeye ki bi hesâb-ı riyâlî elli sekiz guruş ile üç rub‘a bey‘ ve teslîm edip ol dahi vech-i muharrer üzre vakfeyn-i mezbûreyn mâlıyla iştirâ ve tesellüm ve kabz ve kabûl eyleyip semeni olan mez[bû]ru’n-na‘t beş bin akçeyi mütevellî-i mezbûr yedinden tamâmen ahz ü kabz eylediğimden yine menzi[l-i] mahdûd-ı mezkûru mütevellî-i mezbûr Mehmed Efendi ba‘de’t-tahliyeti’ş-şer‘iyye târih-i kitâb şehri gurresinden üç sene tamâmına değin beher sene yedişer yüz ellişer akçeden cem‘an iki bin iki yüz elli akçe icâre ile bana îcâr ve teslîm ben dahi vech-i mübeyyen üzre istîcâr ve tesellüm ve kabûl eyledim dedikde gıbbe’t-tasdîk-i şer‘î yine mukırra-i mezbûrenin vâlidesi Fâtıma bt. Muslu nâm hâtun ile li ebeveyn er karındaşı Abdurrahman nâm kimesne mütevellî-i mezbûr mahzarında her biri ikrâr ve takrîr-i kelâm edip menzi[l-i] mahdûd-ı mezkûrun derkine ve ücret-i merkūmeye tarafeynden emr ve kabûlü hâvî kefâlet-i sahîh[a]-i şer‘iyye ile kefîl olduk dediklerinde mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ ve’l-ışrîn min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Mustafa Efendi el-Müderris, Mehmed Efendi b. Hasan el-İmâm, Ali Çelebi b. Himmet, Mustafa b. Mehmed el-Müezzin, Bayram Halîfe b. Ebîbekir el-Müezzin, Mehmed Dede el-Kayyım, Mustafa Efendi b. Abdullah, Mehmed Çelebi el-Attâr, Mustafa Halîfe el-Müezzin

(EYÜB61 - cilt: 27, sayfa: 108 - Hüküm no: 91 - Orijinal metin no: [17b-2])﻿

﻿

﻿

92. Hüküm

Rayko v. Duka’nın mülk bağını Dimo’ya sattığı

Vilâyet-i Rumeli’nde Filorine kazâsına tâbi‘ Şirzeka nâm karye sâkinlerinden Rayko v. Duka nâm zimmî meclis-i şer‘-i [şerîf-i] lâzımü’t-tevkīrde işbu râfi‘ü’l-vesîka Dimo v. Güre? nâm zimmî muvâcehesinde bi’t-tav‘i’s-sâ[f] ikrâr ve i‘tirâf edip silk-i mülk-i sahîhimde münselik olup karye-i mezbûrede vâki‘ etrâf-ı erba‘adan Yeno v. Yuvaniç ve Rumana nâm zimmîler mülkleri ve tarîk-i âm ile mahdûd ve mümtâz tahmînen bir buçuk dönüm bir kıt‘a mülk bağımı merkūm Dimo’ya bin beş yüz fıddî nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı kat‘î ile bey‘ edip ol dahi vech-i meşrûh üzre iştirâ ve kabûl eyleyip semeni olan mezbûru’n-na‘t bin beş yüz akçeyi mersûm Dimo yedinden tamâmen ahz ü kabz eylediğimden sonra mebî‘-i mahdûd-ı mezkûru mahallinde zabt ve tasarrufa merkūm Dimo’yu tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fî 28 min Ramazâni’l-mübârek li sene 1065. [18a]

Şuhûdü’l-hâl: Mustafa Beşe b. Abdullah, Dilâver Beşe b. Abdullah, Hüseyin Çelebi b. Ali, Abdullah Beşe b. İskender, Kiro, İstati, Tarika, Milo, Metro, Nikola ve gayruhüm mine’l-hâzırîn

(EYÜB61 - cilt: 27, sayfa: 109 - Hüküm no: 92 - Orijinal metin no: [17b-3])﻿

﻿

﻿

93. Hüküm

Todoraki v. Yani’nin mülk menzilini Yanaki v. Dimitri’ye sattığı

Mahrûse-i Kostantıniyye hısn-ı ebvâbından Fener Kapısı hâricinde Abdi Subaşı mahallesi sâkinlerinden Todoraki v. Yani nâm zimmî meclis-i [şer‘-i] şerîf-i lâzımü’t-tevkīrde işbu râfi‘ü’l-vesîka Yanaki v. Dimitri nâm zimmî muvâcehesinde bi tav‘ihî ikrâr ve i‘tirâf edip silk-i mülkümde münselik olup mahmiye-i Edirne ihtivâsından Ada nâhiyesine tâbi‘ Karaağaç nâm karyede vâki‘ bir tarafı Hasan Bey b. Abdullah mülkü ve bir tarafdan Kosta v. Apostol mülkü ve bir tarafdan Dimo mülkü ve bir tarafdan tarîk-i âm ile mahdûd bir bâb fevkānî odayı ve sofayı ve altında ahırı ve su kuyusunu ve zât-ı eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘ ve levâhıkı ile mezbûr Yanaki’ye on iki bin cedîd akçeye tarafeynden îcâb ve kabûlü hâvî bey‘-i bâtt-ı kat‘î ile bey‘ edip ol dahi vech-i muharrer üzre iştirâ ve kabûl eyleyip semeni olan mezbûru’n-na‘t on iki bin akçeyi merkūm Yanaki yedinden tamâmen ahz ü kabz eylediğimden sonra zikr olunan menzilimi mahallinde zabt ve tasarrufa merkūm Yanaki’yi tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fî 28 min Ramazâni’l-mübârek li sene 1065.

Şuhûdü’l-hâl: Abdi Beşe b. İskender, Dilâver Beşe b. Abdullah, Hüseyin Çelebi b. Ali, Bayram Sofu b. Mehmed ve gayruhüm mine’l-hâzırîn

(EYÜB61 - cilt: 27, sayfa: 110 - Hüküm no: 93 - Orijinal metin no: [18a-1])﻿

﻿

﻿

94. Hüküm

Ölen Trandafilo v. Yani’nin menzilinin borçları nedeniyle vârisleri tarafından yine vârislerinden Todori’ye devri

Havâss-ı aliyye kazâsına tâbi‘ kasaba-i Çatalca’da Papaz Adniyos? nâm mahalle s[â]ki[n]lerinden iken bundan akdem hâlik olan Trandafilo v. Yani nâm nasrânînin verâseti zevce-i metrûkesi Marola bt. Piyo? nâm nasrânîye ile helâkinden sonra şeref-i İslâm ile müşerref olan sulbî kebîr oğlu Mustafa nâm mühtediye ve sulbiye kebîre kızı Ferşeni nâm nasrânîye ile evlâd-ı sulbiyesi Todori ve Hırsa Kovso? nâm zimmîlere münhasıra olduğu şer‘an zâhir ve müte‘ayyin oldukdan sonra merkūmûn Mustafa ve Hırsa Kovso? asâleten ve mersûme Marola ve ....? ve tarafından asîl ve sadriye kebîr[e] kızı merkūme Ferşeni tarafından husûs-ı âti’z-zikre vekîl olup Dimitri v. Zografo ve Rizo v. İstemad nâm zimmîler şehâdetler[i] ile şer‘an vekâleti sâbite oldukdan sonra vekâleten meclis-i şer‘-i şerîf-i lâzımü’t-tevkīrde işbu râfi‘ü’l-vesîka mersûm Todori muvâcehesinde her biri asâleten ve vekâleten ikrâr ve i‘tirâf edip mûrisimiz hâlik-i mezbûrun metrûkâtından olup mahalle-i merkūmede vâki‘ bir tarafdan Yorgi ve bir tarafdan Todori mülkü ve bir tarafdan Yani mülk[ü] ve taraf-ı râbi‘i tarîk-i âm ile mahdûd bir bâb fevkānî odayı ve altında ahırı ve havluyu müştemil olan mülk menzil hâlik-i merkūmun mülkü olmağın zarûret-i deyni için bey‘ olmak lâzım gelmeğin biz dahi asâlet ve vekâletimiz hasebiyle menzili mezkûrda olan hisse-i şâyi‘amızı mezbûr Todori’ye taraf[eyn]den îcâb ve kabûlü hâvî bey‘-i bâtt-ı kat‘î ile altı bin cedîd akçeye bey‘ edip kabz-ı semen ve teslîm-i mebî‘ eyledik ba‘de’l-yevm menzili mahdûd-ı mezkûrda vechen mine’l-vücûhi’ş-şer‘iyye alâka ve medhalimiz kalmadı mersûm Todori’nin irsen ve şirâ’en mülk-i mahzı ve hakk-ı sırfı olmuşdur keyfemâ yeşâ ve yehtâr mutasarrıf olsun dediklerinde mukırrûn-ı mezbûrûnun bi’l-asâle ve bi’l-vekâle cârî ve sâdır olan ikrârlarını el-mukarru lehü’l-merkūm Todori vicâhen ve şifâhen tasdîk ve tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’s-sâmin ve’l-ışrîn min şehri Ramazâni’l-mübârek li sene hamsin ve sittîn ve elf.

Şuhûdü’l-hâl: Veli Beşe [b.] Ali, Hasan Beşe b. Yayla?, Mustafa Beşe b. Abdullah, Abdullah Beşe b. İskender, Bayram Dede [b.] Mehmed ve gayruhüm mine’l-hâzırîn

(EYÜB61 - cilt: 27, sayfa: 110 - Hüküm no: 94 - Orijinal metin no: [18a-2])﻿

﻿

﻿

95. Hüküm

Harsafo? bt. Dimo’nun tasarrufundaki vakıf mumhânenin dörtte bir hissesini Yorgo v. Dimo’ya devrettiği

Vilâyet-i Rumeli’nde Yenişehir kazâsı ihtivâsından Fenar nâhiyesine tâbi‘ Mirbalo nâm karye sâkinelerinden Harsafo? bt. Dimo nâm nasrâniyenin zevci ve tarafından husûs-ı âti’z-zikre vekîli olup mezbûreyi ârifân olan Dimoli v. Hırito ve diğer Dimo ve İskarlet nâm zimmîler şehâdetleriyle şer‘an vekâleti sâbite olan Papa Polezo? v. Aleksi nâm nasrânî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Yorgo v. Dimo nâm zimmî muvâcehesinde bi’l-vekâle ikrâr-ı tâm ve takrîr-i kelâm edip merhûm ( ) Vakfı’ndan olup müvekkile-i merkūmenin icâre-i mu‘accele-i ma‘lûme ve ücret-i müeccele ile taht-ı tasarrufunda olup mahrûse-i Galata hısnı ebvâbından Kalora? Kapısı hâricinde vâki‘ bir tarafdan hisar duvarı ve bir tarafdan sâhil-i bahr ve iki tarafdan merhûm Haydar Paşa Vakfı’ndan Anderon ve Franko nâm zimmîler tasarruflarında olan dükkânlar ile mahdûd ve mümtâz bir kıt‘a şem‘hâne dört sehim olup bir sehim hisse-i şâyi‘asını zevcem müvekkile-i mersûme bundan akdem merkūm Yorgo’ya altı bin beş yüz cedîd akçe bedel mukābelesinde ma‘rifet-i mütevellî ile tefvîz bi’l-ferağ edip ol dahi tefevvuz ve kabûl eyledikden sonra hakk-ı ferağ olan meblağ-ı mezbûr altı bin beş yüz akçenin beş bin beş yüz akçesini mukaddemâ merkūm Yorgo yedinden müvekkile-i mezbûre kabz etmişidi, hâlen meblağ-ı bâkī bin akçeyi dahi vekâlet-i mahkiyem hasebiyle mezbûr Yorgo yedinden ahz ü kabz eyledim, ba‘de’l-yevm zikr olunan şem‘hâneden dört sehimden bir sehim hissede zevcem müvekkile-i mezbûrenin vechen mine’l-vücûhi’ş-şer‘iyye alâkası yokdur, mersûm Yorgo emsâli tasarrufu gibi tasarruf eylesin dedikde, vekîl-i mezbûrun vech-i mübeyyen üzre cârî ve sâdır olan ikrârını merkūm Yorgo vicâhen ve şifâhen tasdîk ve tahkīk etmeğin mâ hüve’l-vâki‘ bi’l-ibtigā ketb olundu. Fî 29 min Ramazâni’l-mübârek li sene 1065.

Şuhûdü’l-hâl: Abdullah Beşe b. İskender, Mehmed Efendi el-Kadı, Abdullah Efendi el-Kadı, Hüseyin Çelebi b. Ali ve gayruhüm mine’l-hâzırîn Franko, Todori, Todoraki, Yani, Duka, Dimitri, Yani, Hıristo, Yani, Hıristo, Angeli, Yani, Androya, Todori, Aleksi ve Yorgi veledey Paroş, Esteryanoz, Armağan

(EYÜB61 - cilt: 27, sayfa: 111 - Hüküm no: 95 - Orijinal metin no: [18b-1])﻿

﻿

﻿

96. Hüküm

Hüseyin Çelebi b. Mustafa’nın Osman Çelebi’deki alacağının bir kısmını kefili Mehmed b. Osman’dan tahsil ettiği ve kalanını talep ettiği

Medîne-i Hazreti Eyyûb el-Ensârî -dâme fî rıdvâni’l-Bârî-’de Câmi‘-i kebîr mahallesi sükkânından işbu râfi‘ü’l-kitâb Hüseyin Çelebi b. Mustafa nâm kimesne meclis-i şer‘-i şerîf-i enverde Mehmed b. Osman nâm kimesne üzerine da‘vâ ve takrîr-i kelâm edip gāib ani’l-meclis Osman Çelebi b. ( ) nâm kimesne zimmetinde evsâfı ve cinsi beynimizde ma‘lûm ( ) nâm câriye bahâsından yedi bin beş yüz akçe hakkım olup mezbûr Mehmed meblağ-ı merkūma kefîl bi’l-mâl olmağla bundan akdem beş bin akçesin mezbûr Mehmed yedinden tamâmen ahz ü kabz edip meblağ-ı bâkī iki bin beş yüz akçeyi hâlen taleb eylediğimde edâdan imtinâ‘ eder suâl olunsun dedikde gıbbe’s-suâl ve akībe’l-inkâr müdde‘î-i mezbûr Hüseyin Çelebi’den da‘vâsını mübeyyine beyyine taleb olundukda udûl-i müslimînden olup mahalle-i mezbûre sâkinlerinden Mustafa Beşe b. Mehmed ve Ali Beşe b. Murtaza nâm kimesne meclis-i şer‘a li ecli’ş-şehâde hâzırân olup istişhâd olunduklarında fi’l-hakīka müdde‘î-i mezbûrun gāib-i merkūm zimmetinde yedi bin beş yüz akçe hakkına mersûm Mehmed kefîl bi’l-mâl oldu biz bu husûsa şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tenkîr şehâdetleri makbûle ve mesmû‘a olmağın mûcebiyle meblağ-ı merkūm bâkī iki bin beş yüz akçeyi müdde‘î-i mezbûra edâ ve teslîme merkūm Mehmed’e tenbîh birle mâ vaka‘a bi’t-taleb ketb olundu. Fi’l-yevmi’r-râbi‘ min Şevvâli’l-mükerrem li sene hamsin ve sittîn ve elf.

Şuhûdü’l-hâl: Fahrü’l-kuzât Mehmed Efendi b. Habil?, Abdi Efendi b. Mehmed el-Kadı, Dilâver Beşe b. Abdullah, Bayram b. Mehmed

(EYÜB61 - cilt: 27, sayfa: 112 - Hüküm no: 96 - Orijinal metin no: [18b-2])﻿

﻿

﻿

97. Hüküm

Osman Çelebi b. Hüseyin’in mülk menzilini Halil Efendi b. Çakır Ağa’ya sattığı

Medîne-i Ebâ Eyyûb Ensârî -aleyhi rahmetü’l-Bârî-de vâki‘ merhûm Zal Paşa Câmi‘-i şerîfi kurbunda sâkin Osman Çelebi b. Hüseyin el-Cündî nâm kimesne meclis-i şer‘-i şerîf-i lâzımü’t-tevkīrde işbu hâfizu’l-kitâb Dâr-ı hilâfeti’l-aliyye Kostantıniyyetü’l-mahmiyye’de vâki‘ Mahmud Paşa Medresesi’nin bi’l-fi‘il müderrisi olan umdetü’l-müderrisîni’l-kirâm zübdetü’l-muhakkıkīni’l-fihâm Halil Efendi necl-i el-merhûm el-Hâc Çakır Ağa mahzarında bi tav[‘i]’s-sâf ikrâr ve i‘tirâf edip medîne-i mezbûre mahallâtından Düğmecibaşı mahallesinde vâki‘ bir tarafdan merhûm Rahime Hâtun veresesi mülkleri ve bir tarafdan Düğmecizâde Vakfı ve bir tarafdan Ayni Hâtun Vakfı ve bir tarafdan tarîk-i âm ile mahdûd ve mümtâz olan hâriciye ve dâhiliyesi büyût-i müte‘addideyi muhteviye olan mülk menzilimi bi cümleti’t-tevâbi‘ ve’l-levâhık fıddî râyicü’l-vakt yüz otuz beş bin akçeye mûmâ-ileyh Halil Efendi’ye bey‘-i bâtt-ı kat‘î ile bey‘ ve teslîm ve semeni olan meblağ-ı mezbûr yüz otuz beş bin akçeyi müşârun-ileyh Halil Efendi yedinden bi’t-tamâm ve’l-kemâl ahz ü kabz [19a] edip ol dahi iştirâ ve tesellüm ve kabz eyledi ba‘de’l-yevm menzili mahdûd-ı mezbûr mûmâ-ileyh Halil Efendi’nin mülk-i müşterâsıdır, keyfemâ yeşâ ve yehtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurreti Şevvâli’l-mükerrem li sene hamsin ve sittîn ve elf.

Şuhûdü’l-hâl: Hâcib? ah-ı Mehmed Efendi, Mehmed Efendi b. Mahmud, Yusuf Efendi b. eş-Şeyh Ahmed, Mehmed Efendi b. Hasan el-Kadı, Hasan Bey b. Mustafa, Ali Çavuş b. Muslu, eş-Şeyh Kasım

(EYÜB61 - cilt: 27, sayfa: 113 - Hüküm no: 97 - Orijinal metin no: [18b-3])﻿

﻿

﻿

98. Hüküm

Hüseyin Çelebi b. Mehmed’in mülk menzilini Halil Çelebi b. Mustafa’ya sattığı

Medîne-i Ebâ Eyyûb el-Ensârî -âmelehu’llâhu te‘âlâ bi lütfihi’l-cârî-de Evlice Baba mahallesi sâkinlerinden Hüseyin Çelebi b. Mehmed nâm kimesne meclis-i şer‘-i şerîf-i lâzımü’t-tevkīrde işbu hâmilü’l-kitâb Halil Çelebi b. Mustafa mahzarında bi’t-tav‘ ve’r-rızâ ikrâr ve i‘tirâf edip silk-i mülk-i sahîhimde münselik olup mahalle-i merkūmede vâki‘ etrâf-ı erba‘adan el-Hâc Mehmed b. Abdülbâkī ve Nasuh Beşe b. Abdülmennân ve Mehmed Çavuş b. Mahmud mülkleri ve tarîk-i âm ile mahdûd olup iki bâb tahtânî odaları ve bir sofayı ve bir kileri ve bir fırını [ve] müşterek su kuyusunu ve havluyu ve zât-ı eşcâr-ı müsmire ve gayr-ı müsmire hadîkayı ve kenîfi müştemil olan mülk menzilimi bi cümleti’t-tevâbi‘ ve’l-levâhık ve kâffeti’l-hukūk ve’l-merâfık müşârun-ileyh Halil’e bey‘-i kat‘î ile on dokuz bin akçeye bâtten bey‘ ve teslîm ol dahi vech-i mübeyyen üzre iştirâ ve kabûl ve kabz eyledikden sonra semen-i mezbûr on dokuz bin akçeyi mersûm Halil Çelebi yedinden bi’t-tamâm ve’l-kemâl alıp kabz eyledim ba‘de’l-yevm menzi[l-i] mahdûd-ı mezkûrda benim vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye alâka ve medhalim yokdur, müşârun-ileyh Halil Çelebi’nin mülk-i müşterâsıdır keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’l-hâmis min Şevvâli’l-mükerrem min şuhûri sene hamsin ve sittîn ve elf.

Şuhûdü’l-hâl: Şaban Efendi b. Ebîbekir el-İmâm, Mehmed Beşe b. Ali, Mahmud Beşe b. Ali, Ali Beşe b. Hasan, Ali Dede b. Ömer, Kenan b. Abdullah, el-Hâc Yusuf b. Abdullah, Abdullah Beşe b. İskender, Dilâver Beşe b. Abdullah

(EYÜB61 - cilt: 27, sayfa: 113 - Hüküm no: 98 - Orijinal metin no: [19a-1])﻿

﻿

﻿

99. Hüküm

Lamro bt. Hıristo’nun mülk menzilinin İsteryo v. Zoti’ye satılması

Vilâyet-i Rumeli’nde kasaba-i Yanya’da Hamam mahallesinde sâkine Lamro bt. Hıristo tarafından bey‘-i âti’z-zikre ve kabz-ı semene vekîli olup Köni v. Mihal ve Yani v. İstati şehâdetleriyle şer‘an vekâleti sâbite olan Yorgi v. Nikola nâm zimmî meclis-i şer‘de işbu râfi‘ü’l-vesîka İsteryo v. Zoti nâm zimmî muvâcehesinde ikrâr edip müvekkile-i mezbûrenin emlâkinden olup mahalle-i mezbûrede vâki‘ bir tarafdan Habbâz Köle mülkü ve bir tarafdan Yani mülkü ve bir tarafdan Apostol mülkü ve taraf-ı râbi‘i tarîk-i âm ile mahdûd mülk menzilini ve nısf bostanını mersûm İsteryo’ya altmış kıt‘a riyâlî guruşa bey‘-i kat‘î ile bey‘ edip ol dahi iştirâ ve kabûl eyleyip semeni olan altmış guruşu mezbûr İsteryo yedinden tamâmen alıp kabz eylediğimden sonra mebî‘ayn-i mezkûreyni mahallinde zabt ve tasarrufa mezbûr İsteryo’yu taslît eyledim dedikde gıbbe’t-tasdîk mâ vaka‘a kayd şüd. Hurrire fî 6 min Şevvâli’l-mükerrem sene 1065.

Şuhûdü’l-hâl: Ahmed Çelebi kethüdâ, Dilâver b. Abdullah, Miho, Yani, Nikola, Dimitri, Dimo, Deleki, Pano, İstati, Ergiri, Hıristo, Nikola, Yani

(EYÜB61 - cilt: 27, sayfa: 114 - Hüküm no: 99 - Orijinal metin no: [19a-2])﻿

﻿

﻿

100. Hüküm

Hüseyin b. Ahmed’in vârisi olmadığı için muhallefâtı beytülmâle intikal eden Yusuf b. Ahmed’de alacağı olduğu

Medîne-i Ebâ Eyyûb el-Ensârî -dâme fî rıdvâni’l-Bârî-’de Kiremitçi Süleyman mahallesi sükkânından işbu hâmilü’l-vesîka umdetü’l-eşbâh Hüseyin b. Ahmed nâm cündî mahfil-i kazâ ve mahalli hükm ve imzâda bundan esbak fevt olan Yusuf b. Ahmed nâm müteveffânın metrûkâtına zâhirde vâris-i ma‘rûfu olmamağla vâzı‘ü’l-yed ettiği mu‘ayyen olup medîne-i mezbûrede âmme ve hâssa beytülmâl emîni olan fahrü’l-emsâl Ahmed Çelebi b. Mehmed nâm kimesne mahzarında üzerine da‘vâ ve takrîr-i kelâm edip müteveffâ-yı mezbûr zimmetinde cihet-i karz-ı şer‘îden yüz kıt‘a riyâlî guruş-ı kebîr hakkım olup mukaddemâ yirmi dört guruşunu yedinden ahz ü kabz edip meblağ-ı bâkī yetmiş altı guruş hakkım kable’l-istîfâ fevt olmağla zimmetinde kalmışdı hattâ meblağ-ı mezbûr yetmiş altı guruş zimmetinde olduğunu mezbûr Yusuf hâl-i hayâtında ve kemâl-i akl ve sıhhatinde şuhûd-ı müslimîn huzûrunda ikrâr dahi etmişdir, hâlen muhallefât-ı vâfiyesinden taleb ederin, emîn-i mezbûrdan suâl olunup teslîmi matlûbumdur dedikde gıbbe’s-suâl emîn-i merkūm cevâbında müteveffâ-yı mezbûrun vech-i mübeyyen üzre muhallefâtına vaz‘-ı yed eylediğini ikrâr lâkin müteveffâ-yı mersûmun [19b] müdde‘î-i mezbûra olan deyn-i mezbûrunu münkir olıcak müdde‘î-i merkūmdan da‘vâsına muvâfık beyyine taleb olundukda udûl-i ricâlden olup medîne-i mezbûrede Zal Paşa mahallesi sâkinlerinden Mustafa Çelebi b. Mehmed ve diğer Mustafa Çelebi b. Mehmed nâm kimesne[ler] li ecli’ş-şehâde meclis-i şer‘-i şerîfe hâzırân olup isre’l-istişhâd fi’l-hakīka müteveffâ-yı mezbûr hâl-i hayâtında müdde‘î-i merkūm Hüseyin Çelebi’ye cihet-i karz-ı şer‘îden zimmetimde yüz kıt‘a riyâlî guruş deynim vardır deyû bizim huzûrumuzda bi tav‘ihî ikrâr ve biz[i] işhâd etmişidi, biz müteveffâ-yı mezbûrun ikrârına şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri makbûle oldukdan sonra meblağ-ı mezbûru dahi müteveffâ-yı merkūmdan hâl-i hayâtında küllen ve ba‘zan ahz ü kabz veya hibe veya havâle veyâhud vücûh-ı şer‘îden bir vechile zimmetini ibrâ etmediğine müdde‘î-i mezbûr Hüseyin Çelebi’ye yemîn billâh teklîf olundukda ol dahi yemîn billâhi’l-aliyyi’l-a‘lâ etmeğin mûcebiyle ba‘de’l-hükm mâ hüve’l-vâki‘ bi’t-taleb ketb olundu. Fî evâili şehri 9 Şevvâli’l-mu‘azzam li sene hamsin ve sittîn ve elf.

Şuhûdü’l-hâl: Mehmed b. Veli, Mehmed Efendi b. Kābil, diğer Mehmed Efendi b. Nasuh, Mustafa Efendi b. Hasan

(EYÜB61 - cilt: 27, sayfa: 114 - Hüküm no: 100 - Orijinal metin no: [19a-3])﻿

﻿

﻿

101. Hüküm

Osman b. Mehmed ile Mehmed b. Ahmed’in Ali’yi değnek ve yumruk ile darb ettikleri

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Baba Haydar mahallesi sâkinlerinden işbu râfi‘ü’l-vesîka Ali b. ( ) nâm kimesne meclis-i şer‘-i şerîf-i lâzımü’t-teşrîfde Osman b. Mehmed ve Mehmed b. Ahmed nâm kimesneler muvâcehelerinde üzerlerine da‘vâ ve takrîr-i kelâm edip târih-i kitâbdan bir gün mukaddem ben kendi hâlimde gelirken merkūmân Osman ve Mehmed bi gayr-ı vech-i şer‘î başıma ve omuzlarıma ve arkama değnek ve yumruk ile darb edip beni mecrûh etmişlerdir suâl olunup mûceb-i şer‘îsi icrâ olunmak matlûbumdur dedikde gıbbe’s-suâl ve akībe’l-inkâr müdde‘î-i mezbûr Ali’den müdde‘âsını mübeyyine beyyine taleb olundukda udûl-i ricâlden olup sâlif Baba Haydar mahallesi sâkinlerinden Süleyman Çelebi b. Ali ve Mehmed b. Ali ve el-Hâc Halil b. Mehmed nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-hakīka merkūmân Osman ve Mehmed târih-i kitâbdan bir gün mukaddem müdde‘î-i mezbûr Ali’yi değnek ile ve muşt ile başına ve omuzlarına ve arkasına bizim huzûrumuzda darb-ı şedîd ile darb etmişleridi, biz bu husûsa minvâl-i meşrûh üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri makbûle ve mesmû‘a olup ba‘dehû mezbûrun başına ve omuzlarına nazar olundukda fi’l-vâki‘ değnek ve yumruk darbından kara ve bere olduğu dahi müşâhede ve mu‘âyene olunup mâ hüve’l-vâki‘ bi’l-ibtigā ketb olundu. Fî 5 min Şevvâli’l-mükerrem li sene 1065.

Şuhûdü’l-hâl: es-Seyyid Mehmed Çelebi b. Ahmed, eş-Şeyh Abdullah Efendi b. İsa, Hüseyin Çelebi b. Cafer, Veli Bey b. Ramazan, Ahmed Çelebi b. Hasan, Mustafa Beşe b. Mehmed, Mehmed Çelebi b. Veli, Mehmed Bey b. Ali el-Cündî, Ali Efendi b. Ahmed, Yusuf Efendi b. Abdülbâkī, Mehmed Çelebi b. Turâbî ve gayruhüm mine’l-hâzırîn

(EYÜB61 - cilt: 27, sayfa: 115 - Hüküm no: 101 - Orijinal metin no: [19b-1])﻿

﻿

﻿

102. Hüküm

Ömer b. Rıdvan’ın evinden Habib b. İlyas tarafından muhtelif eşya ve parasının çalındığı iddiasını ispatlayamadığı

Havâss-ı refî‘a kazâsına tâbi‘ Kadı Yakublu demekle ma‘rûf karye sükkânından Ömer b. Rıdvan nâm kimesne meclis-i şer‘-i şerîf-i enver ve mahfil-i dîn-i münîf-i ezherde işbu hâmilü’l-vesîka Habib b. İlyas nâm kimesne mahzarında üzerine da‘vâ ve takrîr-i kelâm edip mezbûr Habib târih-i kitâbdan iki ay mukaddem karye-i mezbûrede vâki‘ menzilimden bir top bez ve bir gömlek ve dokuz aded makrama ve bin nakid akçemi serika eylemişdir, hâlen suâl olunsun dedikde gıbbe’s-suâl ve akībe’l-inkâr müdde‘î-i mezbûr Ömer’den da‘vâsını mübeyyine beyyine taleb olundukda ikāmet-i beyyineden izhâr-ı acz edip istihlâf etmeğin fi’l-hakīka müdde‘î-i mezbûr Ömer’in menzilinden minvâl-i mübeyyen üzre bir top bez ve bir gömlek ve dokuz makrama ve bin akçesini serika eylemediğine merkūm Habib’e yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebiyle müdde‘î-i mezbûr Ömer bî-vech mu‘ârazadan men‘ olunup mâ hüve’l-vâki‘ bi’l-ibtigā ketb olundu. Fi’l-yevmi’l-hâmis min şehri Şevvâli’l-mu‘azzam sene 1065.

Şuhûdü’l-hâl: Selim Bey b. İskender, Halil Beşe b. İsmail, Mustafa b. Mehmed, Mehmed Beşe b. Abdullah

(EYÜB61 - cilt: 27, sayfa: 116 - Hüküm no: 102 - Orijinal metin no: [19b-2])﻿

﻿

﻿

103. Hüküm

Ölen Yusuf b. Ahmed’in ortak kerestecilik yaptığı Şahin v. Ergiri’deki sermaye payının beytülmâlce tahsil ettiği

Medîne-i Hazreti Ebâ Eyyûb el-Ensârî’de Davud Ağa mahallesi sâkinlerinden iken bundan akdem vefât eden Yusuf b. Ahmed nâm kimesnenin zâhirde vârisi olmamağla muhallefâtının rub‘u zevcesi gāibe ani’l-meclis Siyavuş bt. Abdullah nâm hâtuna ve selâse erbâ‘ı beytülmâle intikāl etmeğin medîne-i mezbûrede emîn-i beytülmâl olan Ahmed Çelebi b. Mehmed nâm kimesne meclis-i şer‘de işbu râfi‘ü’l-vesîka Şâhin v. Ergiri nâm zimmî muvâcehesinde müteveffâ-yı mezbûr Yusuf’un kerestecilik san‘atından şerîki olan mezbûr Şâhin muvâcehesinde bi’l-asâle ikrâr eder ki mezbûr Şâhin müteveffâ-yı mezbûr ile san‘at-ı mezbûrede şerîkler olmağla mersûm Şâhin yedinde müteveffâ-yı mezbûrun ba‘de küllî hesâb cihet-i sermâyeden dört bin akçe hakkı zuhûr etmişidi, hâlen şerîk-i merkūm Şâhin yedinden meblağ-ı mezbûr dört bin akçeyi bi’t-tamâm ahz ü kabz eyledim dedikde gıbbe’t-tasdîki’ş-şer‘î mâ vaka‘a kayd şüd. Hurrire fî 6 min Şevvâl sene 1065.

Şuhûdü’l-hâl: Rıdvan Kethüdâ b. Abdullah, el-Hâc Mehmed b. Mehmed, Mehmed Efendi b. Habil, Abdullah b. İskender ve gayruhüm mine’l-hâzırîn

(EYÜB61 - cilt: 27, sayfa: 117 - Hüküm no: 103 - Orijinal metin no: [20a-1])﻿

﻿

﻿

104. Hüküm

Mehmed Beşe ile Ahmed Beşe’nin Boğdan adlı zimmîdeki koyun bedelinden alacaklarını tahsil için açtıkları davada sulh oldukları

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de sütçü tâ’ifesinden Mehmed Beşe b. Abdullah ve Ahmed Beşe b. Abdullah nâm kimesneler meclis-i şer‘-i şerîf-i lâzımü’t-teşrîfde işbu hâmilü’s-sifri’ş-şer‘î Boğdan v. Mahsum nâm nasrânî muvâcehesinde her biri bi’t-tav‘ ve’l-ihtiyâr lâ-bi’l-kerh ve’l-icbâr ikrâr-ı tâm ve takrîr-i kelâm edip mezbûr Boğdan zimmetinde adedi beynimizde ilm-i şer‘î ile ma‘lûm yedimizden müşterâ ve makbûz koyun semeninden otuz bin cedîd akçe hakkımız olup mukaddemâ meblağ-ı mezbûru mesfûr Boğdan’dan da‘vâ ve taleb eylediğimizde mezbûr Boğdan meblağ-ı merkūmu def‘aten edâya iktidârı olmamağla beynimizde münâza‘ât-ı kesîre cereyânından sonra hâlen vesâtat-i muslihîn ile meblağ-ı mezbûrdan bizi an ikrâr yirmi altı bin akçe üzerine inşâ’-i akd-i sulh eylediklerinde biz dahi sulh-ı mezbûru kabûl ve bedel-i sulh olan meblağ-ı mezbûr mukābelesinde beher re’si yüz akçe olmak üzre cem‘an iki yüz altmış re’s koyun merkūm Boğdan’ın kendi mülkü olmağla yedinden tamâmen ahz ü kabz edip meblağ-ı mâ‘adâ da‘vâsından zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik ba‘de’l-yevm mezbûr Boğdan zimmetinde bir akçe ve bir habbe hakkımız bâkī kalmamışdır dediklerinde mukırrân-ı mezbûrânın minvâl-i mübeyyen üzre cârî ve sâdır olan ikrârlarını merkūm Boğdan bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Şevvâli’l-mu‘azzam min şuhûri sene hamsin ve sittîn ve elf.

Şuhûdü’l-hâl: Mehmed Efendi b. Habil, Mehmed Beşe b. Mustafa, Ali Beşe b. Pîrî, Mehmed Beşe b. Hasan ve gayruhüm

(EYÜB61 - cilt: 27, sayfa: 117 - Hüküm no: 104 - Orijinal metin no: [20a-2])﻿

﻿

﻿

105. Hüküm

Şahin v. Ergiri’nin ortağı olan Yusuf b. Ahmed’e sermaye olarak para verdiğinin tesbiti

Keresteci tâ’ifesinden işbu hâmilü’s-sifri’ş-şer‘î Şâhin v. Ergiri nâm zimmî meclis-i şer‘-i şerîf-i lâzımü’t-teşrîfde yine tâ’ife-i mezbûreden olup bundan akdem fevt olan Yusuf b. Ahmed nâ[m] müteveffânın zâhirde vâris-i ma‘rûfu olmamağla muhallefâtının selâse erbâ‘ına vâzı‘ü’l-yed olan beytülmâl-i âmme ve hâssa emîni olan Ahmed Çelebi b. Mehmed nâm kimesne muvâcehesinde üzerine da‘vâ ve takrîr-i kelâm edip müteveffâ-yı mezbûr Yusuf ile zikr olunan kerestecilik san‘atında şirket-i vücûh vechi üzre şerîkler olmağla hâl-i hayâtında alâ tarîki’s-sermâye yedine yirmi beş bin cedîd akçe teslîm ol dahi vech-i muharrer üzre kabz ve tesellüm, lâkin kable’l-edâ fevt olmağla zimmetinde kalmışidi hâlen muhallefât-ı vâfiyesinden taleb ederin, suâl olunup teslîme emîn-i mezbûra tenbîh olunmak matlûbumdur dedikde gıbbe’s-suâl emîn-i mezbûr cevâbında müteveffâ-yı mezbûrun vech-i muharrer üzre muhallefâtının selâse erbâ‘ına vaz‘-ı yed eylediğini ikrâr lâkin müteve[ff]â-yı mezbûr ile şerîkler olup cihet-i sermâyeden meblağ-ı mezbûr zimmetinde olduğunu münkir olıcak müdde‘î-i mezbûr Şâhin’den da‘vâsına mutâbık beyyine taleb olundukda udûl-i ricâlden olup tâ’ife-i mezbûre kethüdâsı olan Rıdvan Kethüdâ b. Abdullah ve yiğitbaşıları el-Hâc Mehmed b. Mehmed nâm kimesneler li ecli’ş-şehâde hâzırân olup istişhâd olunduklarında fi’l-vâki‘ müdde‘î-i mezbûr ile müteveffâ-yı merkūm bundan akdem beynlerinde akd-i şirket eylediklerinde müdde‘î-i mezbûr müteveffâ-yı merkūm Yusuf’a hâl-i hayâtında ve kemâl-i akl ve sıhhatinde vech-i muharrer üzre yirmi beş bin akçe teslîm merkūm Yusuf dahi bizim huzûrumuzda kabz etmişidi, biz bu husûsa şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri makbûle oldukdan sonra meblağ-ı mezbûru müteveffâ-yı merkūm yedinden hâl-i sıhhatinde küllen ve ba‘zan ahz ü kabz veya hibe veya havâle veyâhud taraf-ı şer‘iyyeden bir vechile zimmetini ibrâ ve iskāt eylemediğine müdde‘î-i merkūm Şâhin’e yemîn teklîf olundukda yemîn billâhi’llezî enzele’l-İncîle alâ İsâ -aleyhi’s-selâm-etmeğin mûcebiyle ba‘de’l-hükm mâ vaka‘a bi’t-taleb ketb olundu. Fî Şevvâli’l-mükerrem sene 1065.

Şuhûdü’l-hâl: Mustafa Efendi b. Hüseyin el-muharrirü’l-vesîka, Mehmed Efendi b. Nasuh, diğer Mehmed Efendi b. en-Nâib min kabl, Hüseyin b. Ali, Abdullah Beşe b. İskender

(EYÜB61 - cilt: 27, sayfa: 118 - Hüküm no: 105 - Orijinal metin no: [20a-3])﻿

﻿

﻿

106. Hüküm

Papa İsterati’nin mülk menzilini Dedo’ya sattığı, bedelin bir kısmını daha önce satın aldığı evin bedeline saydıkları ve kalan miktarın ödendiği

Vilâyet-i Rumeli’nde Ergirikasrı kazâsına tâbi‘Yokava demekle ma‘rûf karye sâkinlerinden Papa İsterati v. Papa Sava nâm nasrânî meclis-i şer‘-i şerîf-i lâzımü’t-teşrîfde işbu hâmilü’s-sifri’ş-şer‘î Dedo v. Hıslo nâm zimmî muvâcehesinde bi tav‘ihî ikrâr ve i‘tirâf edip karye-i merkūmede vâki‘ bir tarafı Dedo v. Göni nâm nasrânî mülkü ve bir tarafı Koçu v. Gön? nâm zimmî mülkü ve iki tarafı tarîk-i âm ile mahdûd olup iki bâb fevkānî odaları ve bir kuleyi ve havluyu müştemil olan mülk menzilimi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mesfûr Dedo’ya tarafeynden îcâb ve kabûlü hâvî bey‘-i kat‘î ile on bin cedîd akçeye bâtten bey‘ ve teslîm ol dahi minvâl-i muharrer üzre iştirâ ve kabûl eyleyip semen-i mezkûrun yedi bin akçesini hudûdu beynimizde ilm-i şer‘î ile ma‘lûm olup bundan akdem bana bey‘ eylediği menzil bahâsından zimmetinde olan yedi bin akçe hakkı ile takas ol dahi mukāssa ve kabûl eyleyip semen-i bâkī üç bin akçeyi dahi mesfûr Dedo yedinden tamâmen ahz ü kabz eyledikden sonra [me]bî‘-i mahdûd-ı mezkûru mahallinde zabt ve tasarrufa merkūm Dedo’yu taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî Şevvâli’l-mu‘azzam li sene hamsin ve sittîn ve elf.

Şuhûdü’l-hâl: Hüseyin Beşe b. Ali, Bayram Dede b. Mehmed, Abdi Beşe b. İskender, Dilâver b. Abdullah Kosta, Mirka, Koçi, Göni, Değarina, Sino, Hakasine

(EYÜB61 - cilt: 27, sayfa: 119 - Hüküm no: 106 - Orijinal metin no: [20b-1])﻿

﻿

﻿

107. Hüküm

Mehmed Bey b. Mustafa’nın mülk bahçesini Muslu Bey b. Hüseyin’e sattığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Cebecibaşı mahallesi sükkânından Mehmed Bey b. Mustafa nâm kimesne meclis-i şer‘-i şerîf-i lâzımü’t-teşrîfde işbu râfi‘ü’l-kitâb hâssa helvacılardan Muslu Bey b. Hüseyin nâm kimesne mahzarında ikrâr ve i‘tirâf edip silk-i mülk-i sahîhimde münselik olup mahalle-i mezbûrede vâki‘ bir tarafdan Yusuf Çelebi b. el-Hâc Osman mülkü ve bir tarafdan mekābir-i müslimîn ve bir tarafdan tarîk-i âm ve bir tarafdan tarîk-i hâs ile mahdûd ve mümtâz olup iki kıt‘a su kuyusunu ve zât-ı eşcâr-ı müsmire ve gayr-ı müsmireyi ve havluyu müştemil olan mülk bahçemi mezbûr Muslu Bey’e tarafeynden îcâb ve kabûlü hâvî bey‘-i bâtt-ı sahîh-i şer‘î ile üç yüz kıt‘a riyâlî guruşa bey‘ ve teslîm ol dahi minvâl-i muharrer üzre iştirâ ve tesellüm ve kabûl ve kabz eyledikden sonra semen-i mezbûru müşterî-i merkūm yedinden bi’t-tamâm ahz ü kabz eyledim ba‘de’l-yevm zikr olunan bahçede vechen mine’l-vücûhi’ş-şer‘iyye ve esbâbi’l-mer‘iyye benim alâka ve medhalim yokdur, mezbûr Muslu Bey’in mülk-i müşterâsı olmuşdur keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sâmin min Şevvâli’l-mükerrem li sene hamsin ve sittîn ve elf.

Şuhûdü’l-hâl: El-Hâc Receb Efendi b. Ali el-İmâm, Ahmed Efendi b. Mehmed el-İmâm, Mustafa Halîfe b. Ramazan el-Müezzin, Murad Beşe b. Mehmed er-Râcil, Yusuf Çelebi ve Ramazan ibney el-Hâc Osman, Ahmed Efendi b. Hasan, Yunus Beşe b. Murad, İbrahim Beşe b. Yusuf ve gayr

(EYÜB61 - cilt: 27, sayfa: 119 - Hüküm no: 107 - Orijinal metin no: [20b-2])﻿

﻿

﻿

108. Hüküm

Belkıs bt. Abdülbâki’nin Alibeyköy’deki çiftliğini müştemilâtıyla birlikte Fâtıma Sultan’a sattığı

Husûs-ı câ’i’z-zikrin mahallinde ketb ü tahrîri iltimâs olunmağın küttâb-ı mahkeme-i şerîfeden umdetü’l-kuzât Mevlânâ Mehmed Efendi irsâl olunup ol dahi hilâl-i sutûrda mastûrü’l-esâmî müslimîn ile mahmiye-i Kostantıniyye hısn-ı ebvâbından Hazreti Ebâ Eyyûb el-Ensârî Kapısı hâricinde sâkine umdetü’l-muhadderât zübdetü’l-muvakkarât tâcü’l-afâifi’l-mestûrât aliyyetü’z-zât safiyyetü’s-sıfât Âişetü’z-zamân Râbiatü’d-devrân Fâtıma Sultan -dâmet ismetuhâ- hazretlerinin sa‘âdethânelerinde akd-i meclis-i şer‘-i şerîf eyledikde yine mahmiye-i merkūme hısnı ebvâbından Cebe Ali Kapısı dâhilinde Seferikoz mahallesi sâkinelerinden Belkıs bt. Abdülbâkī nâm hâtun meclis-i ma‘kūd-ı mezkûrda işbu kitâb-ı sıhhat-nisâbın sâhibeleri Sultân-ı müşârun-ileyhâ hazretleri taraf-ı şerîflerinden şirâ-i câ’i’z-zikri tasdîke vekîl-i sâbitü’l-vekâleleri fahrü’l-eşbâh Ali Bey b. Mustafa nâm vekîl muvâcehesinde ikrâr ve i‘tirâf edip silk-i mülkümde münselik olup Havâss-ı aliyye [21a] -humiyet ani’l-beliyye- kazâsına tâbi‘ Alibeyköyü demekle ma‘rûf karye (…) bir tarafı Mustafa mülkü ve bir tarafı vâdi ve bir tarafı mîrî bahçe ve taraf-ı râbi‘i (…) ile mahdûd olup hâriciyesi bir bâb fevkānî oda ve bir kameriyye ta‘bîr olunu[r] tahtapûş ve bir tahtânî oda ve bir ahırı ve dâhiliyesi iki bâb tahtânî oda ve bir köşk ve bir fırın ve bir kenîf ve zât-ı eşcâr-ı müsmire ve gayr-ı müsmire hadîkayı ve iki dönüm bağ ve on dönüm arsa-i hâliyeyi müştemil olup çiftlik ta‘bîr olunur mülk menzilimi cümle tevâbi‘ ve levâhıkıyla Sultân-ı müşârun-ileyhâ hazretlerine tarafeynden îcâb ve kabûlü hâvî bey‘-i bâtt-ı sahîh-i şer‘î ile tâmmü’l-vezn üç yüz kıt‘a riyâlî guruş-ı kebîreye bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semen-i mezbûru yed-i şerîfelerinden tamâmen ahz ü kabz eyledim, ba‘de’l-yevm çiftlik-i mahdûd-ı mezkûrda vechen mine’l-vücûh benim alâka ve medhalim yokdur, Sultân-ı müşârun-ileyhâ hazretlerinin mülk-i müşterâları olmuşdur, keyfemâ teşâ ve tehtâr mutasarrıfe olsun dedikde mukırra-i merkūmenin vech-i mukarrer üzre cârî ve sâdır olan cemî‘ ikrârları[nı] vekîl-i mezbûr Ali Bey bi’l-muvâcehe tasdîk ve bi’l-müşâfehe tahkīk etmeğin husûs-ı mezbûru Mevlânâ-yı müşârun-ileyh mahallinde ketb ü tahrîr ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min Şevvâli’l-mükerrem li sene hamsin ve sittîn ve elf min hicreti men lehü’l-izzu ve’ş-şeref.

Şuhûdü’l-hâl: Mehmed Çelebi b. Osman, Ömer Çelebi b. Mustafa, Ebûbekir Beşe b. Mehmed, Hüseyin Beşe b. Abdullah, İbrahim Bey b. Yakub ve gayr

(EYÜB61 - cilt: 27, sayfa: 120 - Hüküm no: 108 - Orijinal metin no: [20b-3])﻿

﻿

﻿

109. Hüküm

Hasan b. Abdullah’ın Yani v. Polo’ya mülk menzili ile bağını sattığı, tasarrufundaki tarla hisselerinin tasarruf hakkını devrettiği

Vilâyet-i Rumeli’nde Yenişehir kazâsı nevâhîsinde Kuhistân nâhiyesine tâbi‘ Palyo Kasrı nâm karye sâkinlerinden Hasan b. Abdullah nâm kimesne meclis-i şer‘-i şerîfde işbu râfi‘ü’l-vesîka Yani v. Polo nâm zimmî muvâcehesinde bi’t-tav‘i’s-sâf ikrâr ve i‘tirâf edip karye-i mezbûrede vâki‘ etrâf-ı erba‘ası İstamo ve Kara İstemad ve Rizo mülkleri ve tarîk-i âm ile mahdûd iki bâb tahtânî odaları ve zât-ı eşcâr-ı müsmire ve gayr-ı müsmire bahçeyi müştemil mülk menzilden ve yine karye-i mezbûrede Gavrili nâm mevzi‘de vâki‘ bir kıt‘a bağ ile Gorona nâm mevzi‘de vâki‘ bir kıt‘a mülk bağdan ve yine mevzi‘ayn-i mezbûreyn kurbunda vâki‘ zât-ı eşcâr-ı müsmireyi müştemil bir kıt‘a mülk bostanda olan beş sehimden bir sehim hisse-i şer‘iyye-i şâyi‘amı mezbûr Yani’ye iki bin beş yüz cedîd akçeye tarafeynden îcâb ve kabûlü hâvî bey‘-i bâtt-ı kat‘î ile bey‘ edip ol dahi vech-i meşrûh üzre iştirâ ve kabûl eyledikden sonra yine karye-i mezbûre sınırı dâhilinde mevâzi‘-i mütesarrıfe vâki‘ her birinin hudûdu beynimizde ma‘lûm yirmi yedi kıt‘a tarlalarda olan beş sehimden bir sehim hisse-i şâyi‘amın dahi hakk-ı tasarruflarını ma‘rifet-i sâhib-i arz ile beş yüz akçe bedel mukābelesinde tefvîz ve ferağ eylediğimde ol dahi tefevvuz ve kabûl eyleyip semen-i mezbûr ile bedel-i mezkûr olan üç bin akçeyi merkūm Yani yedinden tamâmen ahz ü kabz eylediğimden sonra zikr olunan emlâk ve arâzide olan hisse-i şâyi‘alarımı mahallinde zabt ve tasarrufa tarafımdan mersûm Yani’yi taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min Şevvâli’l-mükerrem li sene hamsin ve sittîn ve elf.

Şuhûdü’l-hâl: Mehmed Efendi el-Kadı, Ahmed Çelebi el-Mukayyid, Mustafa Beşe b. Mehmed, Abdi Beşe b. İskender, Dilâver b. Abdullah, Yani, Zanyel?, Yorgi, Yani, Franko, Yorgi

(EYÜB61 - cilt: 27, sayfa: 121 - Hüküm no: 109 - Orijinal metin no: [21a-1])﻿

﻿

﻿

110. Hüküm

Âişe Hâtun bt. Abdullah’ın mülk menzilini Rıdvan Beşe b. Abdülmennân’a sattığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Dökmecibaşı mahallesi sâkinelerinden Âişe Hâtun bt. Abdullah meclis-i şer‘-i şerîf-i lâzımü’t-teşrîfde işbu râfi‘ü’l-kitâb Rıdvan Beşe b. Abdülmennân nâm kimesne mahzarında bi tav‘ihâ ikrâr ve i‘tirâf edip silk-i mülk-i sahîhimde münselik olup mahalle-i mezbûrede vâki‘ bir tarafdan Râbia Hâtun mülkü ve bir tarafdan Hasan Beşe mülkü ve bir tarafdan Âişe Hâtun mülkü ve bir tarafdan tarîk-i hâs ile mahdûd ve mümtâz olup bir bâb fevkānî ve bir bâb tahtânî odaları ve sofayı ve kenîfi ve zât-ı eşcâr-ı müsmire ve gayr-ı müsmire bahçe ve bağı müştemil mülk menzilimi cemî‘ tevâbi‘ ve levâhıkı ile mezbûr Rıdvan Beşe’ye sekiz bin beş yüz fıddî nakd-i râyic fi’l-vakt akçeye taraf[ey]nden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi minvâl-i meşrûh üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr sekiz bin beş yüz akçeyi merkūm Rıdvan Beşe yedinden bi’t-tamâm ve’l-kemâl ahz ü kabz eyledim ba‘de’l-yevm menzili mezkûrda alâka ve medhalim kalmadı mezbûr Rıdvan Beşe’nin mülk-i müşterâsı olmuşdur [21b] [keyfemâ yeşâ ve] hasbemâ yehtâr mutasarrıf olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ [bi’t-taleb] ketb olundu. Fi’l-yev[mi]’t-tâsi‘ min Şevvâli’l-mu‘azzam min şuhûri sene hamsin ve sittîn ve elf.

Şuhûdü’l-hâl: Mustafa Efendi b. Ahmed el-İmâm, Mehmed b. Beşe ed-dellâl, Mehmed ve Mustafa ibney İsmail, Mehmed Çelebi b. Kadri ...?, Bayra[m] b. Abdullah, Osman Çelebi b. Hüseyin, Mustafa Beşe el-Habbâz

(EYÜB61 - cilt: 27, sayfa: 122 - Hüküm no: 110 - Orijinal metin no: [21a-2])﻿

﻿

﻿

111. Hüküm

Âişe bt. Mustafa’nın tasarrufundaki vakıf tarlalar ile bostanı ve çayırı Durmuş Beşe’ye devrettiği

Medîne-i Hazreti Eyyûb’de Takyecibaşı mahallesinde sâkine fahrü’l-muhadderât Âişe bt. Mustafa nâm hâtun tarafından tasdîk-i câ’i’z-zikri ikrâra vekîl olup merkūmenin zâtını ma‘rifet-i şer‘iyye ile ârifân olan Ahmed Çelebi b. Mehmed ve Ali b. Mehmed şehâdetleriyle şer‘an vekâleti sâbite olan Mahmud Beşe b. Hüseyin nâm kimesne meclis-i şer‘-i şerîf-i lâzımü’t-teşrîfde işbu râfi‘ü’l-kitâbi’l-müstetâb Durmuş Beşe b. Ebî Tâlib nâm kimesne mahzarında bi’l-vekâle ikrâr ve i‘tirâf edip merhûm eş-Şeyh Hasan Efendi Evkāfı arâzisinde olup vilâyet-i Rumeli’nde Burgos kazâsına tâbi‘ Turgud Bey karyesinde ve Taşlı nâm karyede vâki‘ her birinin hudûdu beynimizde ma‘lûm tahmînen on bir müd tohum istî‘âb eder dokuz kıt‘a tarlalarımın ve iki kıt‘a bir çayır yeri bostanımın hakk-ı tasarruflarını evkāf-ı merkūme mütevellîsi ma‘rifetiyle merkūm Durmuş Çelebi’ye on bin nakd-i râyic fi’l-vakt akçe bedel mukābelesinde ferağ ve tefvîz eylediğimde ol dahi vech-i mübeyyen üzre tefevvuz ve kabûl eyleyip hakk-ı ferağ olan meblağ-ı mezbûr on bin akçeyi yedinden tamâmen ahz ü kabz eylediğimden sonra sâlifü’z-zikr bostan ve çayırı ve ol tarlaları mahallinde zabt ve tasarrufa mezbûr Durmuş Çelebi’yi taslît eyledim dedi dedikde vekîl-i mezbûrun minvâl-i muharrer üzre cârî ve sâdır olan cemî‘ ikrâr ve i‘tirâfını mezbûr Durmuş vicâhen tasdîk ve şifâhen tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ min Şevvâli’l-mükerrem li sene hamsin ve sittîn ve elf.

Şuhûdü’l-hâl: Ali Efendi b. Himmet el-İmâm, İsmail Çelebi b. Mehmed, Sefer? Beşe b. İsa, Mehmed Beşe b. Ahmed, Ahmed Beşe b. Ali, Mustafa Çelebi b. Derviş, (….), Mustafa Bey b. Memi? el-Attâr, Ahmed Bey b. Abdullah, Ali Beşe b. Abdullah, diğer Ali b. Mustafa, Bayram Dede b. Mehmed, Mustafa Beşe b. Mehmed ve gayr[uhüm]

(EYÜB61 - cilt: 27, sayfa: 122 - Hüküm no: 111 - Orijinal metin no: [21b-1])﻿

﻿

﻿

112. Hüküm

Hasan b. Abdullah’ın mülk menzilini Hacı İbrahim b. Hacı Hasan’a sattığı ve bedelini satın aldığı câriye bedeline saydıkları

Mahrûse-i Kostantıniyye ebvâbından Topkapısı hâricinde merhûm Merkez Efendi mahallesi sükkânından Hasan b. Abdullah nâm kimesne meclis-i şer‘-i şerîf-i lâzımü’t-teşrîfde işbu râfi‘ü’l-kitâb el-Hâc İbrahim b. el-Hâc Hasan nâm kimesne muvâcehesinde bi tav‘i’s-sâf ikrâr-ı tamâm ve takrîr-i kelâm edip mahalle-i mezbûrede vâki‘ bir tarafdan mahalle-i mezbûre imâmına meşrûta olan menzil ve bir tarafdan Hüseyin Bey Vakfı ve bir tarafdan Ali Efendi Vakfı ve bir tarafdan tarîk-i âm ile mahdûd olup iki bâb tahtânî odaları ve bir sofayı ve fırını ve zât-ı eşcâr-ı müsmire ve gayr-ı müsmire hadîkayı ve kenîfi müştemil olan mülk menzilimi bi cümleti’t-tevâbi‘ ve’l-levâhık ile müşârun-ileyh el-Hâc İbrahim’e tarafeynden îcâb ve kabûlü hâvî bey‘-i bâtt-ı sahîh-i şer‘î ile sekiz bin cedîd akçeye bâtten bey‘ ve teslîm ol dahi minvâl-i muharrer üzre iştirâ ve kabûl eyledikden sonra semeni olan meblağ-ı mezbûr sekiz bin akçeyi müşterî-i merkūm el-Hâc İbrahim evsâfı beynimizde ilm-i şer‘î ile ma‘lûm müşterâ ve makbûz Kalender nâm câriye bahâsından zimmetinde olan sekiz bin akçe hakkıyla takas eylediğimde ol dahi mukāssa ve kabûl eyledi, ba‘de’l-yevm menzili mahdûd-ı mezkûrda vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye benim alâka ve medhalim yokdur müşterâ-yı mezbûr el-Hâc İbrahim’in mülk-i müşterâsı olmuşdur keyfemâ yeşâ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-âşir min Şevvâli’l-mükerrem sene hamsin ve sittîn ve elf.

Şuhûdü’l-hâl: Ahmed? b. ( ) el-İmâm, Mustafa Halîfe b. Hızır el-Müezzin, Mehmed Çelebi b. Hasan, Ahmed ve Kadri b. Hızır, Nasuh b. Hasan, Ahmed b. Ali, Mehmed Beşe b. Ali, Abdi Beşe b. İskender, Abdülhalim Beşe er-Râcil

(EYÜB61 - cilt: 27, sayfa: 123 - Hüküm no: 112 - Orijinal metin no: [21b-2])﻿

﻿

﻿

113. Hüküm

Subaşı Salih Bey’in Dimitri’nin evinde içki içilip fuhuş yapıldığını tesbiti

Medîne-i Ebâ Eyyûb el-Ensârî -dâme fî rıdvâni’l-Bârî-’de za‘îmü’l-vakt olan işbu hâmilü’l-kitâb Salih Bey b. Ahmed nâm subaşı Âişe bt. Abdullah ve Havva bt. Abdullah nâm hâtunlar ile nâ-mahrem olan Hasan Beşe b. Abdullah nâm râcili ve kürekçi tâ’ifesinden Apostol v. Nikola ve kasab tâ’ifesinden Lanyo v. Mihal nâm zimmîler meclis-i şer‘-i şerîfe ihzâr ve muvâcehelerinde üzerlerine da‘vâ ve takrîr-i kelâm edip mezbûrûn işbu târih-i kitâb gecesi medîne-i merkūmede Yâvedûd mahallesinde vâki‘ hâzır bi’l-meclis Dimitri v. Göko nâm zimmînin taht-ı icâresinde olan menzilinde şürb-i hamr edip mu‘âmele-i fuhş ederken ahz [22a] olunmuşdur, mezbûr Hasan Beşe’den ve sâirlerden suâl olunup takrîrleri tahrîr olunmak murâdımdır dedikde gıbbe’s-suâl mezbûr Hasan Beşe ve sâirleri cevâblarında fi’l-vâki‘ işbu târih-i kitâb gecesi mahalle-i merkūmede merkūm Dimitri’nin taht-ı icâresinde olan menzilinde bir oda içinde cümlesi şürb-i hamr eylediklerini merkūmetân Âişe ve Havva kendilere nâ-mahrem olduklarını mezbûr Hasan Beşe bi’t-tav‘ ve’l-ihtiyâr lâ-bi’l-kerh ve’l-icbâr ikrâr ve i‘tirâf eyledikde mezbûr subaşı dahi merkūm Hasan Beşe’nin minvâl-i meşrûh üzre cârî ve sâdır olan cemî‘ ikrâr ve takrîrini vicâhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Şevvâli’l-mükerrem min şuhûri sene hamsin ve sittîn ve elf.

Şuhûdü’l-hâl: Mustafa Efendi b. Mehmed, Hasan Beşe b. Mehmed, Mehmed Beşe b. Abdülbâkī, Mustafa Beşe b. Mahmud, Mahmud Beşe b. Ahmed, Ahmed Efendi b. Mehmed, Ahmed Efendi b. Osman, Hüseyin Beşe b. Ali ve gayruhüm

(EYÜB61 - cilt: 27, sayfa: 124 - Hüküm no: 113 - Orijinal metin no: [21b-3])﻿

﻿

﻿

114. Hüküm

Cezerî Kasım Paşa Vakfı’nın nâzırı Fethullah Bey b. Lütfullah görevini yapamadığından yerine Mehmed Efendi b. Abdi’nin nâzır olduğu

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Cezerî Kasım Paşa Vakfı’nın nâzırı ve evlâdından olup vilâyet-i Rumeli’nde mahrûse-i Selânik mahallâtından Ayasofya mahallesi sükkânından olan fahrü’l-eşbâh Fethullah Bey b. Lütfullah nâm kimesne meclis-i şer‘-i hatîr-i lâzımü’t-tevkīrde işbu hâmilü’l-kitâb Mehmed Efendi b. Abdi nâm kimesne mahzarında takrîr-i kelâm edip ceddim merhûm-ı mezbûrun vakfının ben meşrûtiyet üzre nâzırı olup âhar diyârda sâkin olmağla hizmeti nezâreti edâya iktidârım olmadığı ecilden mezbûr Mehmed Efendi dahi hizmeti merkūme[yi] kabûl ve merâsimini edâya ta‘ahhüd ve iltizâm etmeğin mâ hüve’l-vâki‘ bi’t-taleb ketb olundu. Fi’l-yevmi’l-âşir min Şevvâli’l-mükerrem li sene hamsin ve sittîn ve elf.

Şuhûdü’l-hâl: Mehmed Çelebi b. Mehmed eş-şehîr bi Arabzâde, Mehmed Efendi b. Abdi el-Hatîb, Alemüddîn Efendi b. Süleyman el-İmâm, Mustafa Çelebi b. Yusuf, Mehmed Halîfe b. Mustafa el-Müezzin, Abdullah Beşe b. İskender, Dilâver Beşe b. Abdullah ve gayruhüm [Derkenâr] Bu hüccetde olan hak? ve tebdîl bu fakīr ma‘rifetiyledir gaflet olunmaya (mühür)

(EYÜB61 - cilt: 27, sayfa: 124 - Hüküm no: 114 - Orijinal metin no: [22a-1])﻿

﻿

﻿

115. Hüküm

Hüseyin Çelebi b. Mehmed’in mülk menzilini Emine Hâtun bt. Abdullah’a sattığı

Medîne-i Ebâ Eyyûb el-Ensârî -dâme fî rıdvâni’l-Bârî- mahallâtından merhûm Defterdâr Kara Süleyman Çelebi mahallesi sâkinlerinden Hüseyin Çelebi b. Mehmed nâm kimesne meclis-i şer‘-i şerîfde işbu râfi‘atü’l-kitâb Emine Hâtun bt. Abdullah mahzarında bi’t-tav‘i’s-sâf ikrâr ve i‘tirâf edip mahalle-i mezbûrede vâki‘ bir tarafdan Hâfızzâde Mustafa Çelebi mülkü ve bir tarafdan Berber Mustafa mülkü ve iki tarafdan tarîk-i âm ile mahdûd fevkānî ve tahtânî üç bâb odaları ve kenîfi ve cüneyneyi müştemil mülk menzilimi bi cümleti’t-tevâbi‘ ve’l-levâhık mezbûr Emine Hâtun’a yüz elli üç kıt‘a riyâlî kebîr guruşa tarafeynden îcâb ve kabûlü hâvî bey‘-i bâtt-ı kat‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra semeni olan mezbûru’n-na‘t yüz elli üç guruşu merkūme Emine Hâtun yedinden tamâmen ahz ü kabz eyledim ba‘de’l-yevm menzili mezkûr mezbûre Emine Hâtun’un mülk-i müşterâsıdır keyfemâ teşâ ve tehtâr mutasarrıfe olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’s-sânî aşer min Şevvâli’l-mu‘azzam li sene hamsin ve sittîn ve elf.

Şuhûdü’l-hâl: Mahmud Efendi b. Mehmed el-İmâm, Şaban Bey b. Mustafa, Veli Çelebi b. İsa? el-Müezzin, Mehmed Beşe b. Şaban, Hasan Beşe b. Nasuh, Hasan Beşe b. Abdullah, Mehmed Beşe b. Ahmed ed-dellâl, Mehmed Çelebi b. Sunullah, Abdullah Beşe b. İskender, Hüseyin Çelebi b. Ali

(EYÜB61 - cilt: 27, sayfa: 125 - Hüküm no: 115 - Orijinal metin no: [22a-2])﻿

﻿

﻿

116. Hüküm

Mehmed b. Mustafa’nın mülk menzilinin Ömer b. Osman’a satılması

Medîne-i Ebâ Eyyûb el-Ensârî -dâme fî rıdvâni’l-Bârî- mahallâtından Serv mahallesi sükkânından Mehmed b. Mustafa nâm kimesne meclis-i şer‘-i şerîf-i enverde işbu râfi‘ü’l-kitâb Ömer b. Osman nâm kimesne [ma]hzarında bi tav‘ihî ikrâr ve i‘tirâf edip emlâkimden olup mahalle-i mezbûrede vâki‘ bir tarafdan Yakub Beşe b. Abdullah mülkü ve bir tarafdan Pîr Ahmed nâm kimesne mülkü ve bir tarafdan mekābir-i müslimîn ve bir tarafdan tarîk-i âm ile mahdûd bir bâb fevkānî ve bir [bâb] tahtânî odaları ve bir sofayı ve bir su kuyusunu ve hadîka-i zât-ı eşcâr-ı müsmire ve gayr-ı müsmireyi ve kenîfi müştemil olan mülk menzilimi cümle tevâbi‘iyle mezbûr Ömer’e yedi bin beş yüz cedîd akçeye tarafeynden îcâb [ve] kabûlü hâvî bey‘-i bâtt-ı kat‘î [ile] bey‘ ve teslîm ol dahi vech-i mübeyyen üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr yedi bin beş yüz akçeyi merkūm Ömer yedinden tamâmen ahz ü kabz eyledim ba‘de’l-yevm menzi[l-i] mezkûr mezbûr Ömer’in mülk-i müşterâsıdır ve hakk-ı sırfı olmuşdur keyfemâ yeşâ ve yehtâr mutasarrıf olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’l-hâmis aşer min Şevvâli’l-mükerrem li sene hamsin ve sittîn ve elf.

Şuhûdü’l-hâl: Mustafa Halîfe el-İmâm, Himmet Beşe b. Mehmed, Mustafa Beşe b. Kurd, diğer Mustafa b. Yusuf, Hasan Beşe b. Abdullah ed-dellâl, Abdullah Beşe b. İskender, Hüseyin Çelebi b. Ali

(EYÜB61 - cilt: 27, sayfa: 126 - Hüküm no: 116 - Orijinal metin no: [22b-1])﻿

﻿

﻿

117. Hüküm

Rahime bt. Mustafa’nın zevci Hacı Hüseyin b. Abdullah gâib olduğundan talebi üzerine kendisine nafaka tayin olunması

Bu bir hüccet-i sahîha-i şer‘iyyedir ki onda olanın zikri ile mazmûnu bilinir. Medîne-i Hazreti Ebâ Eyyûb el-Ensârî mahallâtından Veli Baba mahallesinde sâkine olan Rahime bt. Mustafa nâm hâtun meclis-i şerî‘atü’ş-şerîfeti’l-garrâ ve mahfil-i tarîkatü’r-refî‘atü’z-zehrâda -Allahü te‘âlâ onu kötülüklerden ve zararlardan korusun-gāib zevci el-Hâc Hüseyin b. Abdullah’ın kendisine nafaka veya kisve veya nafaka cinsinden bir başka şey bırakmadığına tahlîf-i sahîh-i şer‘î ile yemîn billâhi te‘âlâ etmeğin hâkim-i muvakkı‘-ı a‘lâ hâze’l-kitâb bi tevkī‘ihi’ş-şerîfi’l-müstetâb -tûbâ lehû ve hüsnü me’âb-onun nafakası ve kisvesi ve sâir havâic-i zarûriyyesi için gāib-i mezbûr zevcinden taleb etmek üzre zeyl-i kitâb târihi gurresinden mürûr edip geçen her bir gün için râyic fi’l-vakt fıddî beş akçe farz ve takdîr-i sahîhayn-i şer‘iyyeyn ile farz ve takdîr ettikden sonra meblağ-ı mefrûz-ı mezbûru levâzım-ı zarûriyyesine sarf etmeye ve vakt-i zarûretde istidâneye ve lede’z-zafer rücû‘a izn-i sarîh-i mer‘î ile izin vermeğin cerâ zâlike ve hurrire fî gurreti Şevvâli’l-mu‘azzam min şuhûri sene hamsin ve sittîn ve elf.

Şuhûdü’l-hâl: Mustafa Beşe b. Mehmed, Mahmud Beşe b. Mustafa çukadâr, Abdi Beşe b. İskender, Hüseyin b. Ali

(EYÜB61 - cilt: 27, sayfa: 126 - Hüküm no: 117 - Orijinal metin no: [22b-2, Arapça])﻿

﻿

﻿

118. Hüküm

Yamandi v. Yorgi’nin mülk menzilini bey‘ bi’l-vefâ ile Yeni Saray bostancıları odasının para vakfına sattığı

Havâss-ı Kostantıniyye kazâsına tâbi‘ Çatalca nâhiyesi muzâfâtından Oklağolu nâm karyede sâkin Yamandi v. Yorgi nâm zimmî meclis-i şer‘-i şerîf-i lâzımü’t-tevkīrde Yeni Saray bostancıları odalarında dolab odası mühimmâtına mevkūfe olan nukūda meşrûtiyet üzre bi’l-fi‘il mütevellî olan Dolabcıbaşı Sefer Usta b. Abdülbâkī tarafından kāimmakām-ı mütevellî ve vekîl-i sâbitü’l-vekâlesi râfi‘-i hâze’l-kitâb Salih Beşe b. Hasan nâm bostânî muvâcehesinde bi’t-tav‘i’s-sâf ikrâr-ı tâm ve takrîr-i kelâm edip silk-i mülkümde münselik olup karye-i merkūmede vâki‘ iki tarafdan tarîk-i âm ve bir tarafdan Estarpo v. Laskari nâm nasrânî mülkü ve bir tarafdan Aleksandri v. Mihal nâm zimmî mülkü ile mahdûd ve mümtâz olan mülk menzilimi merkūm Salih Beşe’ye târih-i kitâbdan doksan gün tamâmına değin bey‘ bi’l-vefâ vechi üzre iki yüz yirmi yedi kıt‘a riyâlî guruş-ı kebîre bey‘ ve teslîm ol dahi vech-i mübeyyen üzre iştirâ ve tesellüm ve kabz ve kabûl eyledikden sonra mârrü’z-zikri yedinden tamâmen ahz ü kabz eyledim eğer meblağ-ı merkūm iki yüz yirmi yedi merkūmü’l-vasf guruşu müşârun-ileyh Salih Beşe’ye ecel-i mezbûr hulûlünde edâ ve teslîmden âciz olursam bey‘-i mezbûr bâtte münkalib olsun dedikde mukırr-ı merkūm Yamandi zimmînin minvâl-i meşrûh üzre cârî ve sâdır olan cemî‘ ikrârını ve takrîrini müşârun-ileyh Salih Beşe bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ gıbbe’t-taleb ketb olundu. Fi’l-hâmis aşer min Şevvâli’l-mükerrem li sene hamsin ve sittîn ve elf.

Şuhûdü’l-hâl: Hızır Beşe b. Haydar, Mustafa Beşe b. Ayas, Hüseyin Çelebi b. Ali, Mustafa Beşe b. Mehmed, Ahmed Çelebi b. Hasan, Mehmed Efendi el-Kadı, Bayram Dede b. Mehmed, Abdi el-Muhzır, Dilâver el-Muhzır

(EYÜB61 - cilt: 27, sayfa: 127 - Hüküm no: 118 - Orijinal metin no: [22b-3])﻿

﻿

﻿

119. Hüküm

İbrahim Efendi b. Mehmed’in Kağıthâne’deki evine akıttığı suyollarına müdâhale eden Mehmed Çelebi’nin men edilmesi

[Derkenâr] Su hücceti İşbu râfi‘ü’l-kitâbi’l-müstetâb umdetü erbâbü’t-tahrîr ve’l-kalem İbrahim Efendi b. Mehmed meclis-i şer‘-i şerîfde takrîr-i kelâm ve bast-ı merâm edip Havâss-ı sultâniyye -hamâha’llâhu te‘âlâ ani’l-âfât ve’l-beliyye- kazâsına tâbi‘ Kağıthâne demekle ma‘rûf mesîrede mülk menzilim olup ol menzile kadîmü’l-eyyâmdan cârî olan mülk suyumun mürûr-ı eyyâm ve kürûr-ı a‘vâm ile yolları harâb olup ta‘mîr sadedinde iken ecânibinden Mehmed Çelebi nâm mütevellî bi gayr-ı vech-i şer‘î ol mülk suyumun yollarını bozup tağallüben zabt etmek murâd eder kıbel-i şer‘den üzerine varılıp keşf ve müşâhede olundukdan sonra ma‘lûmları mevkūfları olan müslimînin haberleri tahrîr olunmak matlûbumdur dedikde cânib-i şer‘-i mutahhardan umdetü’l-müderrisîn Mevlânâ Mustafa Efendi b. Hasan irsâl olunup ol dahi zeyl-i vesîkada mastûrü’l-esâmî müslimîn ile mezbûr İbrahim Efendi’nin mesîre-i merkūmede vâki‘ menziline varıp mâ’-i mezbûrun mecrâsından cereyân-ı kadîmine değin nazar olundukda mâ’-i mezbûr mukaddemâ menzili merkūma cârî olduğunu müşâhede ve mu‘âyene eylediklerinden sonra udûl-i ricâlden fahrü’l-müderrisîn Mehmed Efendi b. Mustafa ve Mustafa Efendi b. Mehmed ve Halil Efendi b. Mehmed ve Mehmed Efendi b. Abdülkerim ve Dilâver Bey b. Abdullah nâm kimesneler fi’l-hakīka mâ’-i mezbûr müşârun-ileyh İbrahim Efendi’nin mülk-i müşterâsıdır, zîrâ kadîmü’l-eyyâmdan menzili merkūma cereyân eylediği ma‘lûmumuzdur deyû her biri haber verdiklerinde vâki‘ü’l-hâli Mevlâ[nâ]-yı mûmâ-ileyh mahallinde ketb ü tahrîr ba‘dehû meclis-i şer‘-i şerîfe gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Şevvâli’l-mükerrem li sene hamsin ve sittîn ve elf.

Şuhûdü’l-hâl: Mustafa Efendi b. Mehmed el-Kadı, Sunullah Çelebi b. Mehmed, Hüseyin Çelebi b. Ali, Mehmed Çelebi b. Hasan, İbrahim Çelebi b. Ali, Ömer Bölükbaşı b. Abdullah, Hüseyin Çelebi b. Ali, Mehmed Beşe b. Ali

(EYÜB61 - cilt: 27, sayfa: 127 - Hüküm no: 119 - Orijinal metin no: [23a-1])﻿

﻿

﻿

120. Hüküm

Hüseyin b. Mahmud’un eski zevcesi Emine bt. Hızır’a emânet verdiği eşyalar ile parayı alması gerektiği

İşbu hâmilü’l-kitâb Hüseyin b. Mahmud nâm kimesne meclis-i şer‘-i şerîf-i lâzımü’t-tevkīrde sâbıkan zevcesi olan Emine bt. Hızır nâm [hâ]tun mahzarında üzerine da‘vâ ve takrîr-i kelâm edip mezbûre Emine mukaddemâ zevcem olup ben âhar diyâra gitmek iktizâ ettikde emlâkimden üç aded beledî döşek ve üç aded beledî yorgan ve üç aded kilim ve bir mısır hasırı ve altı aded beledî yastık ve iki sahan ve bir tencere ve on yedi aded sîm baftalı bir raht kuşak ile yirmi beş kıt‘a riyâlî guruşumu mezbûre Emine’nin yedine alâ tarîki’l-vedî‘a vaz‘ ve teslîm ol dahi vech-i muharrer üzre kabz ve tesellüm eylemişidi, hâlen eşyâ-i merkūm ile meblağ-ı mezbûru taleb ederin suâl olunsun dedikde gıbbe’s-suâl mezbûre Emine Hâtun cevâbında fi’l-hakīka mezbûr Hüseyin mukaddemâ zevcim olup minvâl-i meşrûh üzre eşyâ-i mersûm ile meblağ-ı merkūm yirmi beş guruşu bana teslîm ben dahi kabz ve tesellüm etmişidim deyû bi tav‘ihâ ikrâr ve i‘tirâf etmeğin ikrârı mûcebince eşyâ-i mezbûr ile meblağ-ı mezbûru mezkûr Hüseyin’e edâ ve teslîme merkūme Emine’ye tenbîh birle mâ vaka‘a bi’l-ibtigā ketb olundu. Fi’l-yevmi’s-sâdis aşer min Şevvâli’l-mükerrem li sene hamsin ve sittîn ve elf.

Şuhûdü’l-hâl: Mustafa b. Cafer, Mehmed b. Abdullah, Mahmud Beşe çukadâr, Abdi Beşe el-Muhzır, Hüseyin Beşe b. Ali

(EYÜB61 - cilt: 27, sayfa: 128 - Hüküm no: 120 - Orijinal metin no: [23a-2])﻿

﻿

﻿

121. Hüküm

Ahmed Çavuş’un vefat eden babası Osman Çavuş b. Abdülbâki’den intikal eden menzildeki hissesini Kiremitçi Süleyman Evkâfı’na bey‘ bi’l-istiğlâl yoluyla sattığı

Medîne-i Ebâ Eyyûb el-Ensârî -razıye anhü rabbühü’l-Melikü’l-Bârî-de Serv mahallesi sâkinlerinden olup bundan akdem fevt olan Osman Çavuş b. Abdülbâkī nâm müteveffânın verâseti zevce-i metrûkesi Âişe b. Abdülmennân nâm hâtun ile sulbî kebîr oğlu Ahmed Çavuş ve sulbiye kızı sagīre kızı Mü’mine’ye münhasıra olduğu ve menzili câ’i’z-zikr beynlerinde iktisâm olundukda merkūmûnun tashîh-i mes’eleleri yirmi dört sehimden farz olunup sihâm-ı merkūmeden üç sehim mersûme Âişe Hâtun’a ve yedi sehmi mezbûre Mü’mine’ye ve on dört sehmi müşârun-ileyh Ahmed Çavuş’a bi hasebi’l-irsi’ş-şer‘î isâbet ve intikāl eylediği hâkim-i muvakkı‘-ı kitâb -tûbâ lehû ve hüsnü me’âb-huzûrunda zâhir ve müte‘ayyin oldukdan sonra merkūm Ahmed Çavuş meclis-i şer‘-i şerîf-i lâzımü’t-teşrîfde medîne-i mezkûrede merhûm Kiremitçi Süleyman Evkāfı’na meşrûtiyet üzre bi’l-fi‘il mütevellî olan fahrü’l-eşbâh Mehmed Çelebi b. Ahmed nâm mütevellî mahzarında ikrâr-ı tâm ve takrîr-i kelâm edip müteveffâ-yı mezbûrun muhallefâtından olup mahalle-i merkūmede vâki‘ [23b] etrâf-ı erba‘ası es-Seyyid Mehmed Çelebi ve ( ) mülkleri ve tarîk-i âm ile mahdûd olup fevkānî ve tahtânî büyût-i müte‘addideyi ve iki sofa ve bir matbah ve bir ahırı ve bi’r-i mâ ve hadîkayı ve kenîfi müştemil olan mülk-i mevrûs menzilden bâlâda mastûr olan hisse-i ma‘hûde-i müfrezemi mütevellî-i merkūm Mehmed Çelebi’ye doksan dört kıt‘a riyâlî guruş-ı kebîre bi tarîki’l-istiğlâl bey‘ ve teslîm ol dahi mâl-ı vakf-ı mezbûr ile iştirâ ve tesellüm ve kabûl eyleyip semen-i merkūm doksan dört guruşu mütevellî-i mersûm Mehmed Çelebi yedinden tamâmen ahz ü kabz eylediğimden sonra yine mütevellî-i müşârun-ileyh menzili mahdûd-ı mezkûrdan ifrâz olunan hisse-i mu‘ayyeneyi ba‘de’t-tahliyeti’ş-şer‘iyye târih-i kitâb şehri gurresinden üç sene tamâmına değin kırk iki buçuk guruş ve rub‘ guruş ücret ile bana îcâr ve teslîm eyledikde ben da[hi] hisse-i ma‘hûdeyi vech-i muharrer üzre istîcâr ve tesellüm ve kabz ve kabûl eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis min Şevvâli’l-mükerrem li sene hamsin ve sittîn ve elf.

Şuhûdü’l-hâl: Mahmud Ağa b. Abdullah, Halil Çelebi b. Hüdâverdi, Hasan Ağa b. Hüseyin, Mustafa Çelebi b. Yusuf, Hasan Çelebi b. Mustafa, Ahmed Beşe b. Abdullah, Mehmed Efendi el-Kadı, Bereket Beşe b. Abdullah, Hüseyin b. Ali ve gayruhüm

(EYÜB61 - cilt: 27, sayfa: 129 - Hüküm no: 121 - Orijinal metin no: [23a-3])﻿

﻿

﻿

122. Hüküm

Anne babası boşanan Rabia bt. Yusuf adlı sagîre için babası üzerine nafaka tayin edilmesi

Bu bir hüccet-i sahîha-i şer‘iyye ve vesîka-i sarîha-i mer‘iyyedir ki onda olanın zikri ile mazmûnu bilinir. Hâkim-i muvakkı‘-ı a‘lâ hâze’l-kitâb bi tevkī‘ihi’ş-şerîfi’l-müstetâb -tûbâ lehû ve hüsnü me’âb-Râbia bt. Yusuf nâm sagīrenin nafakası ve kisvesi ve sâir havâic-i zarûriyyesi için Medîne-i Hazreti Ebâ Eyyûb el-Ensârî -razıye anhü rabbühü’l-melikü’l-Bârî- mahallâtından Evlice Baba mahallesinde sâkine olan hacr ve terbiyesi altında bulunduğu annesi ve dadısı olup mezbûr babasından boşanmış olan Havva Hâtun bt. Ali nâm hâtunun talebi ile mezbûr babası üzerine zeyl-i kitâb târihi gurresinden mürûr edip geçen her bir gün için râyic fi’l-vakt fıddî üç akçe farz ve takdîr-i sahîhayn-i şer‘iyyeyn ile farz ve takdîr ettikden sonra meblağ-ı mefrûz-ı mezbûru sagīre-i merkūmenin levâzım-ı zarûriyyesine sarf etmeye ve vakt-i zarûretde istidâneye ve lede’z-zafer rücû‘a izn-i sarîh-i mer‘î ile izin vermeğin cerâ zâlike ve hurrire fi’l-yevmi’s-sâbi‘ aşer min Şevvâli’l-mükerrem min şuhûri sene hamsin ve sittîn ve elf.

Şuhûdü’l-hâl: Ali Beşe b. Mustafa, Hüseyin Beşe b. Ali, Bayram Sofu b. Mehmed, Abdi b. İskender, Mehmed Efendi b. Abdullah

(EYÜB61 - cilt: 27, sayfa: 130 - Hüküm no: 122 - Orijinal metin no: [23b-1, Arapça])﻿

﻿

﻿

123. Hüküm

Manol v. Hıristo’nun mülk menzilini ve ortak oldukları bozahânedeki hissesini Vasil v. Duka’ya sattığı

Mahmiye-i Edirne’de Yeni İmâret mahallesi sâkinlerinden olup mahrûse-i İstanbul’da bakkal tâ’ifesinden olan Manol v. Hıristo nâm nasrânî meclis-i şer‘-i hatîr-i lâzımü’t-tevkīrde hâmil-i hâze’s-sifri’ş-şer‘î Vasil v. Duka nâm nasrânî muvâcehesinde bi tav‘in sâf ikrâr ve i‘tirâf edip mahalle-i mezkûrede vâki‘ bir tarafdan Mehmed Ağa nâm kimesne mülkü ve bir tarafdan mesfûr Vasil mülkü ve bir tarafdan Ahmed Çelebi b. Abdülbâkī mülkü ve iki tarafdan tarîk-i âm ile mahdûd olup bir bâb tahtânî odayı ve bir ahırı ve bir su kuyusunu ve havluyu müştemil mülk menzil ile yine mahalle-i mezbûre sûkunda vâki‘ bir tarafdan Mehmed Çelebi b. Abdülbâkī mülkü ve bir tarafdan Osman Beşe mülkü ve iki tarafdan tarîk-i âm ile mahdûd ve mümtâz olan bir kıt‘a bozahâne alâ iştirâki’s-seviy merkūm Vasil ile mülkümüz olup hâlen sâlifü’z-zikr menzil ile bozahâneden nısf hisse-i şer‘iyye-i şâyi‘amı mezbûr Vasil zimmîye tarafeynden îcâb ve kabûlü hâvî bey‘-i bâtt-ı sahîh-i şer‘î ile iki bin beş yüz cedîd akçeye bey‘ edip ol dahi iştirâ ve kabûl eyleyip semen-i mârrü’z-zikri yedinden tamâmen ahz ü kabz eyledim dedikden sonra menzili mahdûd-ı mezkûr ile zikri sebk eden bozahâneden nısf hisse-i şer‘iyyeleri mahallinde zabt ve tasarrufa merkūm Vasil’i taslît eyledim min ba‘d benim alâkam yokdur ba‘de’l-yevm mecmû‘-ı menzili mahdûd-ı mezkûr ve mârrü’z-zikr bozahâne mersûm Vasil’in mahz-ı sarîhi olmuşdur keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîk-i şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min Şevvâli’l-mükerrem li sene hamsin ve sittîn ve elf.

Şuhûdü’l-hâl: Ali Beşe b. Abdullah, Ali Beşe b. Abdülbâkī, Hüseyin Beşe b. Ali, Abdi Beşe b. İskender, Mustafa Beşe b. Mehmed, Yako v. Kiro, Dimitri v. Kosta ve Mili v. Dimitri

(EYÜB61 - cilt: 27, sayfa: 130 - Hüküm no: 123 - Orijinal metin no: [23b-2])﻿

﻿

﻿

124. Hüküm

Şah Sultan Vakfı’na ait harap durumdaki evin vakfa daha faydalı olacağı için Şaban Ağa b. Abdülbâki’nin mülk evi ile istibdâl edildiği

Medîne-i Hazreti Ebâ Eyyûb el-Ensârî -âmelehu’llâhu te‘âlâ bi lütfihi’l-cârî- mahallâtından merhûme Şah Sultan mahallesinde vâki‘ merhûme-i mezbûre vakfından olup iki tarafdan iftihârü’l-ekârim ve’l-e‘âlî Şaban Ağa b. Abdülbâkī mülkü ve bir tarafdan yine merhûme-i müşârun-ileyhânın câmi‘-i şerîfi ve bir tarafdan tarîk-i âm ile mahdûd harâba müşrif menzilin hâlen mütevellîsi olan fahrü’l-eşbâh Hasan Çelebi b. Ali meclis-i şer‘-i hatîrde sevk-i kelâm ve tabîr ani’l-merâm edip menzili mahdûd-ı mezkûr Ağa-yı müşârun-ileyh hazretlerinin müceddeden binâ eylediği menzile muttasıl olmağın taraf-ı pür-şereflerinden husûs-ı âti’z-zikre vekîl-i sâbitü’l-vekâleleri olan mefharü’l-emâcid ve’l-ekârim Mehmed Ağa b. Ahmed menzili mezbûru bi’l-vekâle müvekkili müşârun-ileyhin mülkü olup yine mahalle-i mezbûrede vâki‘ iki tarafdan iftihârü’l-emâcid ve’l-ekârim Süleyman Bey b. el-merhûm Davud Paşa? mülkü ve bir tarafdan Evliyâ Efendi veresesi mülkleri ve taraf-ı râbi‘i tarîk-i âm ile mahdûd olup on bir bâb tahtânî odaları ve bir bakkal dükkânını müştemil menzil ile istibdâl etmek murâd edinir, el-hâletü hâzihî menzili mezbûr rey‘ ve kıymet cihetinden vakf-ı mezbûrdan evfer ve ekser olduğunu müşâhede için vakıf olan menzilin üzerine varılmasın taleb ederin dedikde kıbel-i şer‘-i şerîfden fahrü’l-müderrisîn Mevlânâ Mustafa Efendi irsâl olunup ol dahi hâssa mi‘mârlarından üstâd Mehmed b. Abdullah ve sukūf ve ebniye ahvâline kemâl mertebe vukūf ve şu‘ûru olan bî-garaz müslimîn ile evvelâ vakıf olan menzilin üzerine varıp mi‘mâr-ı mezbûr arsasını müşâhede eyledikde hesâb-ı mezbûr üzre bin üç yüz doksan dört zirâ‘ geldikde ol mahalde hâzırûn olan ehl-i vukūf bî-garaz müslimîn vakıf olan menzil arsasının kıymeti her zirâ‘ı ellişer akçeden bin beş yüz akçe ve binâsının kıymeti yirmi bin akçe ki cem‘an [arsasının] ve binâsının kıymeti ber vech-i tahmîn bin guruş ki cem‘an iki bin üç yüz doksan dört guruş ve icâre-i misli yevmî on ikişer akçe olmağla istibdâl min külli’l-vücûh cânib-i vakf-ı mezbûra enfa‘ ve evlâdır deyû icmâ‘ ve ittifâk eylediklerini meclis-i şer‘-i şerîfde ihbâr ettiklerinde, bu husûsda vakf-ı mezbûra istibdâl enfa‘ ise istibdâl oluna deyû izn-i âlî sâdır olmağın muvakkı‘u sadr-ı kitâb olan hâkim-i câsim fukahâ-yı ulü’l-[el]bâbdan vakfı tecvîz edenler kavli üzre vech-i meşrûh üzre istibdâle izin verdikde vakıf olan menzili mezbûru mütevellî-i mezkûr müvekkili mûmâ-ileyh Şaban Ağa’nın mülkleri olan mârrü’z-zikr menzil ile istibdâl edip vekîl-i mezbûr dahi mülk-i merkūmu vakıf olan menzile bedel vermekle mülk olan menzili mezbûr vakıf olup vakıf olan menzili mezkûr mülk oldukdan sonra vekîl-i sâlifü’z-zikr Mehmed Ağa takrîr-i kelâm edip mütevellî-i merkūm sâbıkan vakıf olan menzili merkūma vaz‘-ı yed edip vakıf için tasarruf eder, ref‘ olunup istibdâl-i mezbûr muktezâsınca mülk olmak üzre müvekkilime teslîm olunmak matlûbumdur dedikde gıbbe’l-istintâk mütevellî-i mezbûr cevâbında v[â]kıf vakfiye-i ma‘mûlün bihâsında istibdâl oluna deyû şart ve ta‘ayyün etmediği? için? câiz olmamağın kemâkân menzili mahdûd-ı mezkûra vakfiyyet üzre vaz‘-ı yed edip tasarruf ederin, müvekkili mûmâ-ileyh mülk-i sâbıkına mutasarrıf olsun dedikde vekîl-i mezbûr Mehmed Ağa i‘âde-i kelâm edip vâkıf istibdâl şart etmediği sûretde dahi hâkim için istibdâle kudret vardır, zîrâ vakfa nev‘an za‘f târî olsa mütevellî rey‘-i galle cihetinden ekser ve vâfir bulduğu takdîrce hâkim izn-i sultânî ile istibdâl edicek nakz ve nakza mecâl muhâl ve adîmü’l-ihtimâldir binâ’en alâ zâlik istibdâl-i mezbûrun sıhhatinde hüküm taleb ederiz dedikde hâkim-i mûmâ-ileyh -esbağallâhu ni‘âmehû aleyh- âlimen bi’l-hilâf istibdâl-i mezkûrun sıhhatinde ve bedel verilen menzili mahdûd-ı mezkûrun vakfiyyetine ve sâbıkan vakıf olan menzilin mülkiyetine hüküm buyurduklarında mâ vaka‘a bi’t-taleb ketb olundu. Fi’l-yevmi’s-sâlis aşer min Şevvâli’l-mu‘azzam min şuhûri sene hamsin ve sittîn ve elf.

Şuhûdü’l-hâl: Fahrü’l-e’imme Mehmed Efendi el-İmâm, Ahmed Halîfe b. Mehmed el-Müezzin, Ali Çelebi b. Mehmed el-Kayyım, Abdullah Beşe b. İskender, Ali Beşe b. Mustafa, ...? Ağa b. Abdülbâkī, Ali Beşe b. Mustafa

(EYÜB61 - cilt: 27, sayfa: 131 - Hüküm no: 124 - Orijinal metin no: [24a-1])﻿

﻿

﻿

125. Hüküm

Yano v. Yasko’nun amcasının oğlu Hıristo’ya muhtelif emlâktaki yarı hissesini sattığı ve tasarrufundaki arâzinin yarı hissesini devrettiği

Vilâyet-i Rumeli’nde Avlonya sancağında Iskarapar kazâsına tâbi‘ Odrice nâm karye sâkinlerinden Yano v. Yasko nâm nasrânî meclis-i şer‘-i şerîf-i lâzımü’t-teşrîfde li ebeveyn ibn-i ammi hâmil-i hâze’s-sifri’ş-şer‘î Hıristo v. İlya nâm zimmî muvâcehesinde ikrâr ve i‘tirâf edip karye-i mezbûrede vâki‘ bir tarafdan Biho v. Dimo nâm zimmî mülkü ve bir tarafdan Adzegur v. Tomo nâm nasrânî mülkü ve bir tarafdan cidâr-ı kenîse ve bir tarafdan tarîk-i âm ile mahdûd iki bâb tahtânî odaları ve bir kıt‘a samanlık ve bir kıt‘a harman yerini müştemil olan menzil ile içinde mevcûd olup adedi ve mikdârı beynimizde ilm-i şer‘î ile ma‘lûm esâs-ı beyt ve evânî-i nühâsiyye ve gayr-ı nühâsiyyeden nısf hisse-i şâyi‘a-i şer‘iyyemi ve yine karye-i mezbûrede vâki‘ birinin hudûdu beynimizde ma‘lûm iki kıt‘a mülk bağlardan nısf hisse-i şâyi‘amı ve mevâzi‘-i müteferrikada olan ma‘lûmü’l-mikdâr ceviz ve dut ve armud eşcârının nısfların ve menzili mezbûrun kurbunda mülk eşcâr-ı gayr-ı müsmirenin nısfını bi safkatin vâhidetin mezbûr Hıristo’ya sekiz bin cedîd akçeye bey‘-i kat‘î ile bâtten bey‘ ol dahi emlâk-i merkūmenin nısflarını nefsi için vech-i muharrer üzre iştirâ ve kabûl eyledikden sonra yine karye-i mersûmede mevâzi‘-i adîdede vâki‘ ma‘lûmetü’l-hudûd ve’l-mikdâr olan arâziden mutasarrıf olduğum nısf arâzi-i ma‘lûmemi sâhib-i arz ma‘rifetiyle merkūm Hıristo’ya iki bin cedîd akçe bedel mukābelesinde tefvîz ve ferağ ol dahi vech-i mübeyyen üzre tefevvuz ve kabûl eyleyip semen-i mezbûr ile bedel-i merkūm cem‘an on bin cedîd akçeyi merkūm Hıristo yedinden tamâmen ahz ü kabz eylediğimden sonra emlâk-i merkūmenin nısflarıyla arâzi-i merkūmenin nısfını mahallinde ahz ü kabz ve zabt [24b] ve tasarrufa merkūm Hıristo’yu taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min Şevvâli’l-mükerrem li sene hamsin ve sittîn ve elf.

Şuhûdü’l-hâl: Kasım Beşe b. Sinan, Ali Beşe b. Abdullah, Mehmed Beşe b. İbrahim, Ali Beşe b. Sinan, Mehmed Bey b. Hasan, Hüseyin Beşe b. Ali, Ogur, Vastadya?, Hıristo, Petro, Viço, Vaso, Mihayil, Vaso, Orgur, Bağdan?

(EYÜB61 - cilt: 27, sayfa: 132 - Hüküm no: 125 - Orijinal metin no: [24a-2])﻿

﻿

﻿

126. Hüküm

Lavrendi v. Noka’nın Apostol v. Gini’ye borcu olduğu

Vilâyet-i Rumeli’nde İstefe kasabası sâkinlerinden orta boylu kara gözlü çatık kaşlı kaba sakallı sâbıkan kasaba-i mezbûrede metrepolid olan Lavrendi v. Noka nâm râhib meclis-i şer‘-i şerîf-i lâzımü’t-tevkīrde mahrûse-i İstanbul’da kürkçü tâ’ifesinden olup Mahmud Paşa Hânı’nda sâkin râfi‘ü hâze’s-sifri’ş-şer‘î Apostol v. Gini nâm nasrânî muvâcehesinde ikrâr-ı tâm ve takrîr-i kelâm edip târih-i kitâbdan yedi sene mukaddem kasaba-i merkūme metrepolidi olduğumda mersûm Apostol’dan beş yüz kıt‘a [ri]yâlî guruş-ı kebîr istikrâz ve kabz etmişidim, hâlen meblağ-ı mezbûr beş yüz kıt‘a merkūmü’n-na‘t guruş mersûm Apostol’a zimmetinde vâcibü’l-edâ ve lâzımü’l-kazâ deynim vardır [d]eyû bi’t-tav‘ ve’l-ihtiyâr lâ-bi’l-kerh ve’l-icbâr ikrâr ve i‘tirâf etmeğin mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Şevvâli’l-mükerrem li sene hamsin ve sittîn [ve elf].

Şuhûdü’l-hâl: es-Seyyid Cafer Çelebi b. Kemal, es-Seyyid Mehmed Çelebi b. Ahmed, Ahmed Çelebi b. Mehmed, muharrirü’l-hurûf Mustafa Efendi b. Hasan İstati v. Todori, Rali v. Yani, Atnaş v. Dimo, Panayot v. Yani

(EYÜB61 - cilt: 27, sayfa: 133 - Hüküm no: 126 - Orijinal metin no: [24b-1])﻿

﻿

﻿

127. Hüküm

Öldürülen İstati v. Yorgi’nin vârisleri adına vasîleri Zafiri Yorgi’nin Fazlullah Beşe’nin kâtil olduğu iddiasıyla açtığı davayı ispat edemediği ve sulh oldukları

Havâss-ı Kostantıniyye -hamâha’llâhu te‘âlâ ani’l-beliyye- kazâsına tâbi‘ Küçükköy demekle ma‘rûf karye sâkinlerinden olup mukaddemâ maktûlen hâlik [olan] İstati v. Yorgi nâm hâlikin verâseti sulbî oğulları Yorgo ve Tanaş nâm sagīrlere münhasıra olduğu şer‘an zâhir ve müte‘ayyin oldukdan sonra sagīrân-ı merkūmânın tesviye-i umûrlarına kıbel-i şer‘-i şerîfden mansûb vasî olan Zafiri Yorgi nâm nasrânî meclis-i şer‘-i şerîf-i lâzımü’t-teşrîfde râfi‘-i hâze’l-kitâbi’l-müstetâb Fazlullah Beşe b. Receb nâm kimesne mahzarında vesâyeti hasebiyle ikrâr-ı tâm ve takrîr-i kelâm edip merkūm İstati’yi bi gayr-ı hakkın sen katl eyledin deyû dem ve diyetini mersûm Fazlullah Beşe’den bundan akdem da‘vâ ve taleb edip mezbûr Fazlullah Beşe dahi bi’l-külliye münkir olup biz dahi müdde‘âmızı isbâta kirâren ve mirâren kādir olmayıp mezbûr İstati[’yi] merkūm Fazlullah Beşe[’nin] katl eylediğini görmüş kimesne olmamağla bi’l-vesâye istihlâf eylediğimde mezbûr Fazlullah Beşe dahi yemîn etmek sadedinde iken beynimize muslihûn tavassut edip sagīrân-ı merkūmâna sulh min külli’l-vücûh enfa‘ ve evlâ olmağın husûs-ı mezbûr da‘vâsından beni on yedi bin cedîd akçe üzerine sulh eylediklerinde ben dahi vesâyet-i mahkiyem hasebiyle sulh-ı mezbûru kabûl ve bedel-i sulh olan meblağ-ı mezbûr on yedi bin akçeyi merkūm Fazlullah Beşe yedinden tamâmen ahz ü kabz edip husûs-ı mezbûra müte‘allik cemî‘ da‘vâ ve mütâlebât ve eymân ve muhâsamâtdan merkūm Fazlullah Beşe’nin zimmetini vesâyetim hasebiyle ibrâ-i âmm-ı kātı‘ü’n-nizâ[‘] ile ibrâ ve iskāt eyledim, mezbûr sagīrân-ı merkūmânın mezbûr Fazlullah Beşe ile vechen mine’l-vücûhi’ş-şer‘î da‘vâ ve nizâ‘ları kalmamışdır, sudûr dahi ederse lede’l-hükkâm-ı zevi’l-ihtirâm makbûle olmaya dedikde vasiyy-i mezbûrun minvâl-i meşrûh üzre cârî ve sâdır olan cemî‘ ikrârını merkūm Fazlullah Beşe vicâhen ve şifâhen tasdîk etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min Şevvâli’l-mükerrem li sene hamsin ve sittîn ve elf.

Şuhûdü’l-hâl: Ali Çelebi b. Mustafa, İbrahim Çelebi b. Ebîbekir, Hasan Beşe b. Ahmed, Bayram Beşe b. Ahmed, Mustafa Beşe b. Mehmed, Hüseyin Beşe b. Abdülbâkī

(EYÜB61 - cilt: 27, sayfa: 134 - Hüküm no: 127 - Orijinal metin no: [24b-2])﻿

﻿

﻿

128. Hüküm

Sava v. Yanko’nun Abdullah b. Mehmed’in vasîsinden aldığı borç için Yani ile Kiryako’nun kefil oldukları

Havâss-ı aliyye kazâsına tâbi‘ Cuhûd Burgos demekle ma‘rûf karye sükkânından Yani v. Nikola nâm zimmî ile Kiryako bt. Panayot nâm nasrâniye meclis-i şer‘-i şerîf-i lâzımü’t-tevkīrde işbu hâmilü’l-vesîka Abdullah b. Mehmed nâm sagīrin üvey babası ve kıbel-i şer‘-i kavîmden mansûb vasîsi olan Ali Beşe [b.] Abdülmennân nâm kimesne mahzarında her biri tav‘an ikrâr-ı tâm ve ifâde-i merâm edip sagīr-i mezbûrun mâlından gāib ani’l-meclis Sava v. Yanko nâm nasrânî zimmetinde dört [25a] bin cedîd akçe asıl ve murâbaha-i şer‘iyyesinden dahi altı yüz akçe ki cem‘an dört bin altı yüz akçe olup meblağ-ı merkūma tarafeynden emr ve kabûlü hâviye kefâlet-i sahîha-i şer‘iyye ile her birimiz kefîl bi’l-mâl olduk dediklerinde mukırrân-ı mezbûrânın minvâl-i meşrûh üzre cârî ve sâdır olan ikrâr ve takrîrini vasiyy-i merkūm vicâhen ve şifâhen tasdîk ve tahkīk etmeğin mâ hüve’l-vâki‘ bi’l-ibtigā ketb olundu. Fî 21 min Şevvâli’l-mükerrem li sene 1065.

Şuhûdü’l-hâl: Mehmed Efendi b. Habil el-Kadı, muharrirü’l-vesîka Mehmed Efendi el-Eyyûbî, Abdullah Beşe b. İskender, Hüseyin Çelebi b. Ali, Dilâver el-Muhzır ve gayruhüm mine’l-hâzırîn

(EYÜB61 - cilt: 27, sayfa: 135 - Hüküm no: 128 - Orijinal metin no: [24b-3])﻿

﻿

﻿

129. Hüküm

Mustafa b. Abdülbâki’nin mülk menzilinin Todori v. Kostantin’e satılması

Vilâyet-i Rumeli’nde cezîre-i İmroz’da hisar dâhilinde Papa Yorgi mahallesi sâkinlerinden olup mahmiye-i İstanbul’da tüccâr tâ’ifesinden olan Mustafa b. Abdülbâkī nâm kimesne meclis-i şer‘-i şerîfde işbu râfi‘ü’l-vesîka Todori v. Kostantin nâm zimmî muvâcehesinde tav‘an ikrâr ve i‘tirâf edip emlâkimden olup mahalle-i mezbûrede vâki‘ iki tarafdan mezbûr Todori mülkü ve bir tarafdan Kostantin mülkü ve bir tarafdan tarîk-i âm ile mahdûd ve mümtâz bir bâb fevkānî odayı ve havluyu müştemil mülk menzilimi cümle tevâbi‘iyle merkūm Todori’ye dört yüz cedîd akçeye bey‘-i kat‘î ile bâtten bey‘ edip ol dahi vech-i muharrer üzre iştirâ ve kabz ve kabûl eyleyip semeni olan meblağ-ı mezkûru mezbûr Todori yedinden alıp kabz eylediğimden sonra mebî‘-i mahdûdu mahallinde zabt ve tasarrufa mersûm Todori’yi tarafımdan taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Şevvâli’l-mükerrem li sene hamsin ve sittîn ve elf.

Şuhûdü’l-hâl: Mustafa Çelebi el-Müezzin, Ali Efendi el-Müezzin, Muharrem b. Pîrî, Abdullah Beşe b. İskender, Bayram Sofu ve gayr

(EYÜB61 - cilt: 27, sayfa: 135 - Hüküm no: 129 - Orijinal metin no: [25a-1])﻿

﻿

﻿

130. Hüküm

Muhyiddin Halîfe b. İlyas’ın mülk menzilinin Habibe Hâtun bt. Abdullah’a satılması

Medîne-i Ebâ Eyyûb el-Ensârî -dâme fî rıdvâni’l-Bârî-’de Câmi‘-i şerîf-i kebîr mahallesi sâkinlerinden Muhyiddin Halîfe b. İlyas tarafından bey‘-i câ’i’z-zikri ikrâra vekîl olup hasm-ı şer‘î-i câhid mahzarında Halil Çelebi [b.] Hüdâverdi ve Mustafa Çelebi b. Mehmed şehâdetleriyle şer‘an vekâleti sâbite olan fahr[ü’l-]e’imme Şaban Efendi b. Ebîbekir nâm vekîl meclis-i şer‘-i şerîf-i lâzımü’t-teşrîfde işbu hâmilü’l-vesîka Habibe bt. Abdullah nâm hâtun tarafından husûs-ı câ’i’z-zikri tasdîke vekîli olup bimâ hüve tarîkü’s-sübût şer‘an vekâlet-i sâbite olan fahrü’l-emâsil Mehmed Çelebi b. Ahmed nâm bevvâb-ı sultânî mahzarında bi’l-vekâle ikrâr ve i‘tirâf edip medîne-i merkūmede Çavuş Kasım mahallesinde vâki‘ bir tarafdan Hüseyin Efendi b. Mehmed mülkü ve bir tarafdan Hanım demekle ma‘rûf hâtun mülkü ve bir tarafdan Râzıye Hâtun ve ba‘zan Mehmed Çelebi b. Hüseyin mülkü ve bir tarafdan tarîk-i âm ile mahdûd olup dâhiliye ve hâriciyesi büyût-i adîdeyi ve üç sofayı ve hadîkayı ve kenîfi müştemil olan mülk menzilimi bi cümleti’t-tevâbi‘ ve’l-levâhık müvekkile-i merkūme Habibe Hâtu[n’a] bey‘-i kat‘î ile altmış sekiz bin cedîd akçeye bey‘ ve teslîm ol dahi minvâl-i muharrer üzre iştirâ ve tesellüm eyledikden sonra semeni olan meblağ-ı mezbûr altmış sekiz bin akçeyi müvekkili merkūm yedinden tamâmen ahz ü kabz eyledim ba‘de’l-yevm benim alâka ve medhalim yokdur müvekkile-i mersûmenin mülk-i müşterâsı olmuşdur keyfemâ teşâ [ve] tehtâr mutasarrıfe olsun dedikde vekîl-i mezbûr Şaban Efendi’nin minvâl-i muharrer üzre cârî ve sâdır olan cemî‘ ikrârını vekîl-i âhar mezbûr Mehmed Çelebi vicâhen tasdîk ve şifâhen tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’l-hâdî ve’l-ışrîn min Şevvâli’l-mükerrem min şuhûri sene hamsin ve sittîn ve elf men lehü’l-izzu ve’ş-şeref.

Şuhûdü’l-hâl: Hüseyin Efendi b. Mehmed, Mehmed Çelebi b. Abdullah, Mehmed Beşe b. Ahmed, Hasan Beşe b. Abdullah, Ahmed Efendi b. Mehmed, Cafer Çelebi b. Hasan, Mustafa b. Abdullah, Ali Beşe b. Abdullah, Hüseyin Beşe b. Ali, Mustafa Beşe b. Mehmed

(EYÜB61 - cilt: 27, sayfa: 136 - Hüküm no: 130 - Orijinal metin no: [25a-2])﻿

﻿

﻿

131. Hüküm

Sabiha bt. Mehmed ile Ahmed b. Mehmed’in nikâhlandıkları

Havâss-ı aliyye kazâsına tâbi‘ Papaz köyü demekle ma‘rûf karye sâkinelerinden Sabiha bt. Mehmed nâm bikr-i bâliğa [25b] Havâss-ı Kostantıniyye tevâbi‘inden Papaz karyesinde sâkine Sabiha bt. Mehmed nâm bikr-i [bâliğa] meclis-i şerî’at-i şerîfe-i garrâya hâzır olup nefsini karye-i merkūmede sâkin olan hâmil-i hâze’l-kitâb Ahmed b. Mehmed’e kadri ve nisâbı fıddî râyic fi’l-vakt elif-i tesniye ile iki bin akçe olan mehr-i müeccel ile tezvîc eyledikde ol dahi onu vech-i meşrûh üzre kendi nefsine tezevvüc eylemeğin tezvîc ve tezevvüc-i sahîhayn-i şer‘iyyeyn olup zeyl-i kitâbda isimleri yazılan sözleri işitilmiş ve şehâdetleri kabûl edilmiş şâhidler mahzarında cerâ zâlike ve hurrire fi’l-yevmi’s-sânî ve’l-ışrîn min Şevvâli’l-mükerrem li sene hamsin ve sittîn ve elf.

Şuhûdü’l-hâl: Ali b. Abdullah der karye-i mezbûre, Mustafa b. Abdullah der karye-i mezbûre, Mehmed b. Mustafa der karye-i mezbûre, Abdülkādir? Efendi el-Kadı, Mehmed Efendi el-Kadı ve gayruhüm

(EYÜB61 - cilt: 27, sayfa: 136 - Hüküm no: 131 - Orijinal metin no: [25a-3, Arapça])﻿

﻿

﻿

132. Hüküm

Rabia Hâtun bt. Ali’nin zevci Mustafa b. Ahmed ile muhâlaa ile boşandıkları

Mahrûse-i Galata muzâfâtından Demirci demekle ma‘rûf karye sâkinelerinden Râbia Hâtun bt. Ali meclis-i şer‘-i şerîf-i enver ve mahfil-i dîn-i münîf-i ezherde zevci işbu hâmilü’l-kitâb Mustafa b. Ahmed nâm kimesne mahzarında bi tav‘ihâ ikrâr-ı tâm ve takrîr-i kelâm edip zevcim mezbûr Mustafa ile hüsn-i zindegânem olmamağla beynimizde şikāk-ı küllî vâki‘ olmağın zimmetinde mütekarrir olan beş yüz cedîd akçe mehr-i müeccelimden geçip ve nafaka-i iddet ve me’ûnet-i süknâm kendi üzerime olmak üzre mezbûr Mustafa ile muhâla‘a-i sahîha-i şer‘iyye ile muhâla‘a eyleyip zimmetini zevciyete müte‘allik âmme-i [da‘vâdan] ibrâ-i âmm-ı kātı‘ü’n-nizâ‘la ibrâ ve iskāt eyledim dedikde merkūm Mustafa dahi minvâl-i meşrûh üzre olan hul‘ı kabûl edip ben dahi zevciyete müte‘allik cemî‘ da‘vâdan merkūm Râbia’nın zimmetini ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sânî ve’l-ışrîn min Şevvâli’l-mükerrem min şuhûri sene hamsin ve sittîn ve elf min hicreti men lehü’l-izzu ve’ş-şeref.

Şuhûdü’l-hâl: Ali Beşe b. Mustafa, Hüseyin Çelebi b. Ali, Abdullah Beşe b. İskender, Dilâver Beşe b. Abdullah, Bayram Sofu b. Mehmed

(EYÜB61 - cilt: 27, sayfa: 137 - Hüküm no: 132 - Orijinal metin no: [25b-1])﻿

﻿

﻿

133. Hüküm

Kasap Sinan Vakfı’nın vakfiyesinde kitabet ücreti şartı bulunmadığı için Musa Halîfe’nin hasbî kâtib olduğu

Havâss-ı Kostantıniyye kazâsına tâbi‘ Büyük Çekmece nâhiyesi ihtivâsından Kasab Sinan vaz‘ eylediği İkşenoz demekle ma‘rûfe karyede mezbûr Kasab Sinan binâ eylediği câmi‘-i şerîf vakfına Hidâyetullah b. Abdullah nâm kimesne yevmî üç akçe vazîfe ile kâtib olup lâkin vakfiye-i ma‘mûlün-bihâsından olmadığından mâ‘adâ vakf-ı mezbûrun müsâ‘adesi olmamağla mezbûr Hidâyetullah azl olunup hasbî kâtib olmak cânib-i vakfa min külli’l-vücûh enfa‘ ve evlâ olmağın erbâb-ı istihkākdan işbu bâ‘isü’l-vesîka Musa Halîfe b. Mehmed nâm kimesne vakf-ı mezbûra kıbel-i şer‘-i şerîfden hasbî kâtib nasb ve ta‘yîn olunup tasarrufu için bu hurûf alâ tarîki’t-temessük ketb ve sebt olunup [yed-i] tâlibe vaz‘ olundu. Fî evâhiri Şevvâli’l-mükerrem li sene hamsin ve sittîn ve elf.

Şuhûdü’l-hâl: Hüseyin Beşe b. Ali, Bayram Sofu b. Mehmed, Mustafa Beşe b. Mehmed, Abdi Beşe b. İskender, Ahmed Beşe b. Hasan, Mahmud Beşe b. Receb, Dilâver Beşe b. Abdullah

(EYÜB61 - cilt: 27, sayfa: 137 - Hüküm no: 133 - Orijinal metin no: [25b-2])﻿

﻿

﻿

134. Hüküm

Kasap Sinan Vakfı’nın vakfiyesinde cibâyet ücreti şartı bulunmadığı için Ali Halîfe’nin hasbî câbi olduğu

Havâss-ı Kostantıniyye kazâsına tâbi‘ İkşenoz nâm karyede merhûm Kasab Sinan binâ eylediği câmi‘-i şerîf vakfına Şeyh Mehmed b. Mustafa yevmî üç akçe vazîfe ile câbi olup lâkin vâkıf vakfiye-i ma‘mûlün-bihâsında şart ve ta‘yîn etmediğinden gayrı vakf-ı mezbûrun müsâ‘adesi dahi olmamağla mezbûr Şeyh Mehmed cânib-i merkūmeden azl olunup hasbî câbi olmak taraf-ı vakf-ı merkūma her vechile enfa‘ ve evlâ olmağın erbâb-ı müstehıkkīnden olup câmi‘-i mezbûr müezzini olan işbu bâ‘isü’l-vesîka Ali Halîfe b. Bilal nâm kimesne vakf-ı mezbûra hasbî câbi nasb ve ta‘yîn olunup tasarrufu için bu vesîka alâ tarîki’t-temessük kıbel-i şer‘-i şerîfden ketb ve sebt olunup mezbûr Ali Halîfe yedine def‘ olundu. Fî evâhiri Şevvâli’l-mükerrem min şuhûri sene hamsin ve sittîn ve elf.

Şuhûdü’l-hâl: Es-Sâbikūn

(EYÜB61 - cilt: 27, sayfa: 138 - Hüküm no: 134 - Orijinal metin no: [25b-3])﻿

﻿

﻿

135. Hüküm

Mehmed Ağa ile Bayram Bey’in Ali Beşe’ye sattıkları sığır bedelinden alacakları olduğu

Medîne-i Üsküdar mahallâtından Yeni Mahalle sâkinlerinden Mehmed Ağa b. Mehmed ve Bayram Bey b. Yusuf nâm kimesneler meclis-i şer‘-i şerîf-i lâzımü’t-tevkīrde Ali Beşe b. Mehmed nâm râcil mahzarında her biri üzerine da‘vâ ve takrîr-i kelâm edip mezbûr Ali Beşe zimmetinde sığır bahâsından ba‘de küllî hesâb beş bin yüz altmış altı akçe hakkım olup hâlen taleb eylediğimizde edâdan imtinâ‘ eder suâl olunup alıverilmesi murâdımızdır dediklerinde gıbbe’s-suâl mezbûr Ali Beşe cevâbında fi’l-hakīka müdde‘iyân-ı mezbûrân Mehmed Ağa ve Bayram Bey’e minvâl-i muharrer üzre sığır bahâsından ba‘de küllî hesâb meblağ-ı mezbûr beş bin yüz altmış altı akçe zimmetimde lâzımü’l-edâ ve vâcibü’l-kazâ deynim vardır deyû bi tav‘ihî ikrâr ve i‘tirâf etmeğin ikrârı mûcebince müdde‘iyân-ı merkūmâna meblağ-ı mezkûru edâsıyla mezbûr Ali Beşe ilzâm olunup mâ hüve’l-vâki‘ gıbbe’t-taleb ketb olundu. Fi’l-yevmi’l-hâmis ve’l-ışrîn min Şevvâli’l-mükerrem li sene hamsin ve sittîn ve elf.

Şuhûdü’l-hâl: Mehmed Çelebi b. Abdullah el-Mütevellî, Ali Çelebi b. Süleyman, Hüseyin Çelebi b. Ali, Mustafa Bey b. Mehmed ed-dellâl, Bayram Dede b. Mehmed, Dilâver Beşe b. Abdullah, Abdullah Beşe b. İskender ve gayr

(EYÜB61 - cilt: 27, sayfa: 138 - Hüküm no: 135 - Orijinal metin no: [25b-4])﻿

﻿

﻿

136. Hüküm

Mehmed Ağa ile Bayram Bey’in Mustafa Halîfe’ye sattıkları öküz bedelinden alacakları olduğu

Medîne-i Üsküdar mahallâtından Yeni Mahalle sâkinlerinden Mehmed Ağa b. Mehmed ve Bayram Bey b. Yusuf nâm kimesneler meclis-i şer‘-i şerîfde Mustafa Halîfe b. İlyas nâm kimesne mahzarında her biri üzerine da‘vâ ve takrîr-i kelâm edip min ba‘d Mustafa Halîfe zimmetinde öküz bahâsından beş bin yüz altmış altı akçe hakkımız olup ve gāib ani’l-meclis Derviş Çelebi zimmetinde dahi öküz bahâsından beş bin yüz altmış altı akçe hakkımız olmağla meblağ-ı mezkûra mezbûr Mustafa Halîfe tarafeynden emr ve kabûlü hâviye kefâlet-i sahîha-i şer‘iyye ile kefîl bi’l-mâl olmuşdur hâlen kendi zimmetinde olan hakkımız ile gāib-i mezbûr zimmetinde olan meblağ-ı mezbûru kefâleti hasebiyle mezbûr Mustafa Halîfe’den taleb eylediğimizde vermede te‘allül eder suâl olunsun dedikde gıbbe’s-suâl merkūm Mustafa Halîfe cevâbında fi’l-hakīka müdde‘iyân-ı mezbûrân Mehmed Ağa ve Bayram Bey’e minvâl-i meşrûh üzre öküz bahâsından meblağ-ı mezbûr beş bin yüz altmış altı akçe zimmetimde vâcibü’l-edâ deynim olup ve gāib-i mezbûr zimmetinde olan meblağ-ı mezkûra vech-i mübeyyen üzre kefîl bi’l-mâl olmuşidim deyû tav‘an ikrâr ve i‘tirâf etmeğin ikrârı mûcebince meblağayn-i mezkûreyni müdde‘iyân-ı mezbûrâna edâsıyla mezbûr Mustafa Halîfe’ye ilzâm olunup mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Şevvâli’l-mükerrem li sene hamsin ve sittîn ve elf.

Şuhûdü’l-hâl: Mehmed Çelebi b. Abdullah el-Mütevellî, Ali Çelebi b. Süleyman el-Mübâşir, Hüseyin Çelebi b. Ali, Abdullah Beşe b. İskender, Dilâver el-Muhzır ve gayr

(EYÜB61 - cilt: 27, sayfa: 139 - Hüküm no: 136 - Orijinal metin no: [26a-1])﻿

﻿

﻿

137. Hüküm

Âişe Hâtun bt. Hüseyin’in kendisini boşayan kocası Şeyh Şaban Efendi’den alacaklarını tahsil ettiği

Husûs-ı âti’z-zikrin mahallinde tahrîri iltimâs olunmağın kıbel-i şer‘-i kavîmden fahrü’l-kuzât Mevlânâ Mehmed Efendi b. Nasuh irsâl olunup ol dahi zeyl-i kitâbda mastûretü’l-esâmî olan müslimîn ile medîne-i Hazreti Ebâ Eyyûb el-Ensârî’de Câmi‘-i kebîr mahallesi sükkânından umdetü’s-sâlikîn eş-Şeyh Şaban Efendi b. Yahya nâm kimesnenin menziline varıp akd-i meclis-i şer‘ eyledikde mezbûr Şaban Efendi’nin zevce-i mutallakası fahrü’l-muhadderât Âişe Hâtun bt. Hüseyin meclis-i mezkûrda işbu hâmil-i hâze’l-kitâbi’l-müstetâb mûmâ-ileyh eş-Şeyh Şaban Efendi mahzarında bi tav‘ihâ ikrâr ve i‘tirâf edip mezbûr Şaban Efendi’nin zevce-i menkûhası olup beni talâk-ı bâ’in ile tatlîk etmekle zimmetinde mütekarrir olan dört bin cedîd akçe mehr-i müeccelim ile nafaka-i iddet-i şer‘iyyem ve me’ûnet-i süknâm mukābelesinde dört yüz elli akçe ki cem‘an dört bin dört yüz elli akçe hakkımı mûmâ-ileyh eş-Şeyh Şaban Efendi yedinden ahz ü kabz edip zevciyete müte‘allik âmme-i da‘vâdan mûmâ-ileyh eş-Şeyh Şaban Efendi’nin zimmetini ibrâ ve iskāt eyledim dedikde mukırra-i mezbûre Âişe Hâtun’un minvâl-i muharrer üzre cârî ve sâdır olan ikrârını mûmâ-ileyh eş-Şeyh Şaban Efendi bi’l-muvâcehe tasdîk ve bi’l-müşâfehe tahkīk eyledikde husûs-ı mezbûru Mevlânâ-yı müşârun-ileyh mahallinde ketb ve terkīm ba‘dehû meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’l-ibtigā ketb olundu. Fi’l-yevmi’l-hâmis ve’l-ışrîn min Şevvâli’l-mükerrem li sene hamsin ve sittîn ve elf.

Şuhûdü’l-hâl: Abdurrahman Beşe b. Yahya, Mustafa Beşe b. Mahmud, Mehmed Çelebi b. Hayreddin, Hüseyin Dede b. Şaban, Abdi Beşe b. Yahya, Dilâver el-Muhzır ve gayruhüm

(EYÜB61 - cilt: 27, sayfa: 139 - Hüküm no: 137 - Orijinal metin no: [26a-2])﻿

﻿

﻿

138. Hüküm

Yani v. Yorgi’nin mülk menzilinin Yani v. Rizo’ya satılması

Vilâyet-i Rumeli’nde Yacağaç kazâsına tâbi‘ Banco demekle ma‘rûf karye sâkinlerinden Yani v. Yorgi nâm nasrânî meclis-i şer‘-i şerîfde râfi‘-i hâze’s-sifri’ş-şer‘î diğer Yani v. Rizo nâm zimmî muvâcehesinde ikrâr ve i‘tirâf edip karye-i merkūmede vâki‘ bir tarafdan İstati v. ( ) nâm nasrânî mülkü ve bir tarafdan Çelondi nâm zimmî mülkü ve bir tarafdan Yani v. Gandi nâm nasrânî mülkü ve bir tarafdan tarîk-i âm ile mahdûd bir bâb tahtânî odayı ve bir samanlığı ve bir kıt‘a bostan yeri ve zât-ı eşcâr-ı müsmire ve gayr-ı müsmireyi müştemil olan mülk menzilimi mezbûr diğer Yani’ye tarafeynden îcâb ve kabûlü hâvî bey‘-i kat‘î ile dört bin altı yüz cedîd akçeye bâtten bey‘ ve teslîm ol dahi vech-i muharrer üzre iştirâ ve kabûl eyleyip semen-i mezbûru yedinden tamâ[men] ahz ü kabz eylediğimden sonra mebî‘-i mahdûd-ı mezkûru mahallinde ahz ü kabza ve zabt ve tasarrufa mezbûr diğer Yani’yi taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-hâmis ve’l-ışrîn min Şevvâli’l-mükerrem li sene hamsin ve sittîn ve elf.

Şuhûdü’l-hâl: Hüseyin b. Ali, Bayram Beşe b. Mehmed, Abdi Beşe b. İskender, Mustafa Beşe b. Mehmed, Yorgo, Rizo, İstati, Yorgo, Kosta, Dimo, Rizo, Seto, İstati, Yani, İstaryo, Yani

(EYÜB61 - cilt: 27, sayfa: 140 - Hüküm no: 138 - Orijinal metin no: [26a-3])﻿

﻿

﻿

139. Hüküm

Şeyhülislâm Ebû Said Efendi’nin mülk menzilinin Vezir Yusuf Paşa’ya satıldığı

Zikri câ’î husûsun mahallinde ketb ü tahrîri iltimâs olunmağın kıbel-i şer‘-i şerîfden umdetü kuzâti’l-İslâm Mevlânâ Mehmed Efendi b. Nasuh irsâl olunup ol dahi zeyl-i kitâbda mastûretü’l-esâmî müslimîn ile medîne-i Hazreti Ebâ Eyyûb el-Ensârî’de Câmi‘-i kebîr mahallesinde sâkine umdetü’l-muhadderât zübdetü’l-muvakkarât Afîfe Hâtun hazretlerinin sa‘âdethânelerine varıp akd-i meclis-i şer‘-i şerîf eyledikde bundan esbak şeyhülislâm olan sultânü’l-ulemâ burhânü’l-fuzalâ’ câmi‘u eştâti’l-ulûm ve’l-ma‘ârif nâsıbu râyâti’l-fezâ’il ve’l-avârif keşşâfü’l-müşkilâti’d-dîniyye hallâlü’l-mu‘dilâti’l-yakīniyye müstekmilü kavânîni’l-ulûmi’l-Arabiyye müstahsilü berâhînü’l-fünûni’l-edebiyye câmi‘u’l-fürû‘ ve’l-usûl hâviyü’l-ma‘kūl ve’l-menkūl Ebû Said Efendi hazretlerinin kıbel-i şerîflerinden menzili âti’z-zikri bey‘a ve kabz-ı semene vekîl olup Abdullah Çelebi b. Rüstem ve Hasan Çelebi b. Mehmed el-Yesârî şehâdetleriyle şer‘an vekâlet-i sâbite olan umdetü’l-cüyûş Hüseyin Ağa b. Abdülbâkī meclis-i makūd-ı mezkûrda vezîr-i rûşen-zamîr müşîr-i müşterî-tedbîr sâhibü’l-cûd ve’l-ihsân müşîr-i müşârun-ileyh bi’l-benân râfi‘-i a‘lâmü’l-adli ve’l-insâf dâfi‘-i zalâmü’z-zulmi ve’l-i‘tisâb el-muhtas bi mezîdi’l-meliki’l-a‘lâ Hazreti Yusuf Paşa -yesserallâhu bi’l-hayri mâ yeşâ- taraf-ı karînü’ş-şerîflerinden zikri câ’î menzili şirâya ve def‘-i semene vekîlleri olup bimâ hüve tarîkü’s-sübût şer‘an vekâlet-i sâbite olup Paşa-yı müşârun-ileyhin kethüdâları hizmetleriyle şerefyâb olan iftihârü’l-emâcid ve’l-ekârim Süleyman Ağa b. Ali el-vekîl muvâcehesinde bi’l-vekâle ikrâr eder ki müvekkili mûmâ-ileyh Ebû Said Efendi hazretlerinin emlâklarinden olup medîne-i mezbûrede Şah Sultan mahallesinde Taşlı Burunu demekle meşhûr mevzi‘de vâki‘ bir tarafdan Ferruh Kethüdâ bahçesi ve bir tarafdan sâhil-i bahr ve bir tarafdan merhûm Mehmed Paşa çayırı ve bir tarafdan tarîk-i âm ile mahdûd büyût-i adîdeyi ve hadîkayı müştemil olan mülk menzili cümle tevâbi‘iyle kethüdâ-i müşârun-ileyh Süleyman Ağa’ya bin beş yüz kıt‘a riyâlî guruş-ı kebîre bey‘-i kat‘î ile bâtten bey‘ ve teslîm ol dahi müvekkili paşa-yı mûmâ-ileyh Yusuf Paşa hazretleri nefsi için vech-i mübeyyen üzre iştirâ ve tesellüm ve kabz ve kabûl eyledikden sonra semen-i merkūmü’n-na‘t bin beş yüz kıt‘a guruşu vekâletim hasebiyle vekîl-i mezbûr Süleyman Ağa yedinden bi’t-tamâm ahz ü kabz eyledim, ba‘de’l-yevm mûmâ-ileyh Ebû Said Efendi hazretlerinin alâka ve medhalleri kalmamışdı[r] Paşa-yı müşârun-ileyh keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîki’ş-şer‘î husûs-ı merkūmu Mevlânâ-yı mûmâ-ileyh mahallinde ketb ü tahrîr ba‘dehû meclis-i şer‘de alâ vukū‘ihî inhâ ve takrîr etmeğin mâ hüve’l-vâki‘ bi’l-ibtigā ketb olundu. Fi’l-yevmi’s-sâdis ve’l-ışrîn min Şevvâli’l-mükerrem li sene hamsin ve sittîn ve elf.

Şuhûdü’l-hâl: İsâ Ağa b. Abdülmennân, Ebûbekir Efendi b. Abdülbâkī, Mustafa Ağa b. Perviz hazînedâr, Sinan Bey kethüdâ-i teberdârân, Mehmed Ağa b. Ali, İbrahim Ağa b. ( ), Mehmed Ağa b. Kösec ( ), Mustafa b. Abdullah ve gayr

(EYÜB61 - cilt: 27, sayfa: 141 - Hüküm no: 139 - Orijinal metin no: [26b-1])﻿

﻿

﻿

140. Hüküm

Kenan b. Abdullah’ın İmam Osman Efendi Vakfı’ndan ödünç aldığı

Mahmiye-i İstanbul’da merhûm İmâm Osman Efendi vakf eylediği nukūda bi’l-fi‘il mütevellî olan işbu râfi‘ü’l-kitâb umdetü’s-sâdât es-Seyyid Abdülkerim Efendi b. es-Seyyid Şaban meclis-i şer‘-i şerîf-i lâzımü’t-teşrîfde Kenan b. Abdullah nâm bevvâb-ı sultânî mahzarında üzerine da‘vâ ve takrîr-i kelâm edip mezbûr Kenan zimmetinde mâl-ı vakf-ı mezbûrdan elli kıt‘a riyâlî guruş asl-ı mâl ve yirmi bir ayda müctemi‘ olup ilzâm-ı rıbh-ı şer‘î olunan murâbahadan bin elli akçe ki cem‘an riyâlî guruş seksen beşer akçeye olmak üzre beş bin üç yüz akçe olup hâlen taleb eylediğimde edâdan imtinâ‘ eder suâl olunup teslîmine tenbîh olunmak matlûbumdur dedikde gıbbe’s-suâl mezbûr Kenan Bey cevâbında fi’l-vâki‘ vech-i muharrer üzre mâl-ı vakf-ı mezbûrdan elli kıt‘a riyâlî guruş-ı kebîr asl-ı mâl ve ilzâm-ı rıbh-ı şer‘î olunan murâbahadan minvâl-i muharrer üzre bin elli akçe ki beher guruş seksen beşer akçeye olmak üzre cem‘an vakf-ı mezbûra beş bin üç yüz akçe zimmetimde lâzımü[’l-edâ ve] lâzımü’l-kazâ deynim vardır deyû bi tav‘ihî ikrâr ve i‘tirâf etmeğin mûcebince meblağ-ı mezbûru mütevellî-i merkūm es-Seyyid Abdülkerim Efendi’ye edâ ve teslîm mersûm Kenan Bey’e tenbîh olunup mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Şevvâli’l-mükerrem li sene hamsin ve sittîn ve elf.

Şuhûdü’l-hâl: Hüseyin Çelebi b. Ali, Bayram Sofu b. Mehmed, Dilâver b. Abdullah, Mehmed Efendi el-Kadı, Mustafa Beşe b. Mehmed

(EYÜB61 - cilt: 27, sayfa: 142 - Hüküm no: 140 - Orijinal metin no: [26b-2])﻿

﻿

﻿

141. Hüküm

Ali Çelebi b. Şaban’ın Hacı Hüseyin’e mülk evini, bağını ve bir miktar buğdayını sattığı, tasarrufundaki vakıf tarlaların tasarruf hakkını devrettiği

Mahrûse-i Kostantıniyye mahallâtından Hürrem Çavuş mahallesi sükkânından Ali Çelebi b. Şaban nâm kimesne meclis-i şer‘-i şerîf-i lâzımü’t-tevkīrde işbu râfi‘ü’l-kitâb el-Hâc Hüseyin b. Abdünnebi mahzarında bi’t-tav‘i’s-sâf ikrâr ve i‘tirâf edip silk-i mülkümde münselik olup Havâss-ı Kostantıniyye kazâsına tâbi‘ Çekmece-i kebîr muzâfâtından Kaparak nâm karyede vâki‘ bir tarafdan Muslu Çelebi mülkü ve bir tarafdan çeşme ve bir tarafdan cidâr-ı mescid ve bir tarafdan tarîk-i âm ile mahdûd fevkānî ve tahtânî iki bâb odaları ve bir anbarı ve bir fırını ve iki kıt‘a ahırı ve bir kıt‘a samanlığı ve bir kıt‘a harman yerini ve zât-ı eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘ ve levâhıkı ile ve menzili mezbûr içinde mevcûd bir çift kara sığır öküzünü ve sâir âlât-ı zirâ‘at ve esvâb-ı hirâsetimi ve yine karye-i mezbûrede vâki‘ bir tarafdan Ahmed Çelebi mülkü [27a] iki tarafdan mezbûr el-Hâc Hüseyin mülkü ve bir tarafdan tarîk-i âm [ile] mahdûd tahmînen bir dönüm bir kıt‘a mülk bağımı ve mârrü’z-zikr harman yerinde mevcûd vezn [ve] keyli beynimiz[de] ma‘lûm buğdayımı dahi mezbûr el-Hâc Hüseyin’e otuz bin fıddî nakd-i râyic fi’l-vakt akçeye bi safkatin vâhidetin bey‘-i bâtt-ı kat‘î [ile] bey‘ ve teslîm ol dahi vech-i meşrûh üzre iştirâ ve tesellüm ve kabz ve kabûl eyledikden sonra yine karye-i merkūme sınır[ı] kurbunda mev[â]zi‘-i müteferrikada vâki‘ merhûm ve mağfûrun-leh Sultan Bayezid Hân Evkāfı’ndan olup hudûdu beynimizde ma‘lûm bir kıt‘a çayır ile dokuz kıt‘a tarlalarımın hakk-ı tasarrufların ma‘rifet-i mütevellî-i evkāf-ı mezbûre ile merkūm el-Hâc Hüseyin’e altı bin cedîd akçe bedel mukābelesinde tefvîz ve ferağ eylediğimde ol dahi vech-i muharrer üzre tefevvuz ve kabûl eyleyip semen-i mezbûr ile bedel-i mezkûr ki cem‘an otuz altı bin akçeyi mezbûr el-Hâc Hüseyin yedinden tamâmen ahz ü kabz eyledim ba‘de’l-yevm emlâk-i merkūme mezbûr el-Hâc Hüseyin’in mülk-i müşterâsı olmuşdur keyfemâ yeşâ ve yehtâr mutasarrıf olsun ve arâzi dahi dâhil-i taht-ı tasarrufu olmuşdur emsâli tasarrufu gibi mutasarrıf olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Şevvâli’l-mükerrem li sene hamsin ve sittîn ve elf.

Şuhûdü’l-hâl: Mehmed Beşe b. Veli, Ali b. Hüseyin, Ahmed b. Mustafa, Ahmed Çelebi b. Abdullah, Mehmed Beşe b. Ali, Yusuf b. Murad

(EYÜB61 - cilt: 27, sayfa: 142 - Hüküm no: 141 - Orijinal metin no: [26b-3])﻿

﻿

﻿

142. Hüküm

Servi Hâtun bt. Mustafa’nın zevci Şaban b. Ömer’den muhâlaa ile boşandığı

Medîne-i Hazreti Ebâ Eyyûb el-Ensârî -razıye anhü rabbühü’l-Bârî- mahallâtından merhûm Cezerî Kasım Paşa mahallesinde sâkine Servi Hâtun bt. Mustafa nâm hâtun meclis-i şerî‘ati’ş-şerîfeti’l-garrâ ve mahfil-i tarîkatü’r-refî‘atü’z-zehrâda -Allahü te‘âlâ kötülüklerden ve zararlardan korusun-zevci işbu hâmil-i hâze’l-kitâb Şaban b. Ömer nâm kimesne ile muhâla‘a oldukda ol dahi onunla nikâhlarında akdedilmiş olan râyic fi’l-vakt fıddî beş yüz akçe mehr-i müecceli ve nafaka-i iddeti ve me’ûnet-i süknâsı kendi üzerine olmak üzre muhâla‘a-i sahîha-i şer‘iyye ile muhâla‘a olmağın akd-i cedîd ve sadâk-ı müste’nef olmaksızın kendisine helâl olmayacak şekilde bâ’in oldukdan sonra her biri âharın zimmetini cemî‘ da‘vâ ve mütâlebâtdan ve eymân ve muhâsamâtdan umûmen ve husûsan zevciyete müte‘allik hukūkdan ibrâ-i âmm-ı kātı‘un li’n-nizâ‘ ve râfi‘ün li’l-husûmet ile ibrâ eyledikde cerâ zâlike ve hurrire fi’l-yevmi’s-sâbi‘ ve’l-ışrîn min Şevvâli’l-mükerrem li sene hamsin ve sittîn ve elf min hicreti men lehü’l-izzu ve’ş-şeref.

Şuhûdü’l-hâl: El-Hâc Hüseyin b. Ali, Ahmed Beşe b. Mustafa, Ali Beşe b. Hüseyin, Mehmed Beşe b. Veli, Ali Beşe b. Mehmed ve gayr

(EYÜB61 - cilt: 27, sayfa: 143 - Hüküm no: 142 - Orijinal metin no: [27a-1, Arapça])﻿

﻿

﻿

143. Hüküm

Ölen Yorgi v. Franko’nun bakkal dükkânında beytülmâl emîninin el koyduğu eşyaları vârisine iadesi

Vilâyet-i Rumeli’nde Kerpiniş kazâsına tâbi‘ Kalazmeni nâm karye sâkinlerinden Nikola v. Andriye nâm zimmînin li ebeveyn er karındaşı ve tarafından husûs-ı âti’z-zikre vekîl olup hasm-ı şer‘î-i câhid mahzarında Mehmed Beşe b. Abdullah ve Abdülkerim Beşe b. Hamza nâm kimesneler mahzar-ı şehâdetleriyle şer‘an vekâleti sâbite olan işbu bâ‘isü’l-kitâb Hasan Beşe b. Abdülmennân nâm râcil meclis-i şer‘-i şerîfde medîne-i Hazreti Ebâ Eyyûb el-Ensârî’de beytülmâl-i âmme ve hâssa emîni olup zikr-i câ’î bakkal dükkânında mevcûd me’kûlât kısmından olan eşyâ bundan akdem hâlik olan Yorgi v. Franko nâm zimmînin mülkü olup zâhirde vâris-i ma‘rûfu olmamak zu‘muyla vâzı‘ü’l-yed olan fahrü’l-eşbâh Ahmed Çelebi b. Mehmed nâm kimesne mahzarında bi’l-vekâle üzerine da‘vâ ve takrîr-i kelâm edip medîne-i mezbûrede Çömlekçiler sûkunda vâki‘ ma‘lûm‘ü’l-hudûd bakkal dükkânı karındaşım müvekkili mezbûrun taht-ı tasarrufunda olmağla içinde mevcûd olup tahmînen elli bin akçe kıymetli me’kûlât kısmından olan eşyâ karındaşım gāib-i mezbûrun mülkü olup mukaddemâ vilâyetine azîmet eylediğinde hâlik-i mezbûru ücret [ile] destgâhdâr edip gitmişidi, hâlen eşyâ-i mezbûre hâlik-i merkūmun olmak üzre emîn-i mezbûr vaz‘-ı yed eder hattâ hâlik-i merkūm hâl-i hayâtında şuhûd-ı müslimîn huzûrunda ikrâr ve işhâd dahi etmişdir suâl olunup emîn-i mezbûrun kasr-ı yedine tenbîh olunmak matlûbumdur dedikde gıbbe’s-suâl emîn-i mezbûr cevâbında hâlik-i mezbûrun metrûkâtından olmak üzre eşyâ-i merkūmeye vech-i muharrer üzre vaz‘[-ı yed] eylediği[ni] [27b] ikrâr lâkin eşyâ-i mezbûre müvekkili merkūmenin mülkü olup hâlik-i merkūmun tarafından ücret ile destgâhdâr olduğunu münkir olıcak vekîl-i mezbûr Hasan Beşe’den da‘vâsını mübeyyine beyyine taleb olundukda medîne-i mezbûrede Cezerî Kasım mahallesi sükkânından Mehmed Çelebi b. Haydar ve İbrahim Çelebi b. Mehmed ve Mustafa Çelebi b. Süheyl nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-hakīka hâlik-i mezbûr Yorgi hâl-i hayâtında dükkân-ı mezkûr içinde mevcûd olan elli bin akçe kıymetli eşyâ gāib-i mezbûrun mülkü olup ve kendi ücret ile tarafından destgâhdâr olduğunu bizim huzûrumuzda bi tav‘ihî ikrâr ve alâ ru’ûsi’l-işhâd bizi işhâd etmişidi, biz hâlik-i mezbûrun vech-i meşrûh üzre ikrârına şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri makbûle ve mesmû‘a olmağın mûcebiyle emîn-i mezbûrun eşyâ-i merkūmeden kasr-ı yedine tenbîh birle mâ vaka‘a bi’t-taleb ketb olundu. Fi’s-sâbi‘ ve’l-ışrîn min Şevvâli’l-mükerrem li sene hamsin ve sittîn ve elf.

Şuhûdü’l-hâl: Şaban Efendi el-Müderris, Musa Efendi b. Nasuh, Abdi Beşe b. İskender, Hüseyin b. Ali

(EYÜB61 - cilt: 27, sayfa: 144 - Hüküm no: 143 - Orijinal metin no: [27a-2])﻿

﻿

﻿

144. Hüküm

İsak v. Portugal’ın Kiremitçi Ahmed Çelebi Evkâfı’ndan kiraladığı evin kirasının bir kısmını ödemediğini iddia eden mütevelli Mehmed Çavuş’un davasının reddi

Havâss-ı Kostantıniyye -hamâha’llâhu te‘âlâ ani’l-beliyye- kazâsına tâbi‘ kasaba-i Hasköy’de vâki‘ merhûm Kiremitçi Ahmed Çelebi Evkāfı’na hâlen meşrûtiyet üzre mütevellî olan fahrü’l-eşbâh Mehmed Çavuş b. Ebîbekir nâm kimesne meclis-i şer‘-i şerîf-i enverde mahmiye-i İstanbul’da Kalavrite cemâ‘atinden olup kasaba-i merkūmede merhûm Pîrîpaşa mahallesinde sâkin işbu râfi‘ü’s-sifr İsak v. Portugal nâm Yahudi muvâcehesinde tevliyeti hasebiyle üzerine da‘vâ ve takrîr-i kelâm edip vakf-ı mezbûrdan olup mahalle-i merkūmede vâki‘ iki tarafdan vakf-ı mezbûr odaları ve iki tarafdan tarîk-i âm ile mahdûd olup tabaka-i ulyâda ve vustâda yedi bâb fevkānî odaları ve iki matbahı ve iki tahtapûşu ve dört aded kenîfi ve iki dehlizi ve süflâda bir bâb tahtânî odayı ve iki odun mahzeni ve iki aded su kuyusunu ve iki havluyu ve bir bakkal ve iki hayyât dükkânlarını müştemil olan vakıf menzil bundan esbak mahrûse-i Galata’da Lonca mahallesinde sâkin Lorice v. Lor? nâm zimmînin tasarrufunda olup lâkin bilâ-veled hâlik olmağla menzili mezbûr intikāl-i cârî üzre vakf-ı mezbûra intikāl eyledikde mezbûr İsak tâlib olup rağabât-ı nâs münkatı‘a oldukdan sonra vakf-ı mezbûra meşrûtiyet üzre mütevellîye olan Belkıs nâm hâtun menzili mahdûd-ı mezkûru tevliyeti hasebiyle mezbûr İsak’a sekiz yüz kıt‘a riyâlî guruşa icâre-i mu‘accele ve beher ay yetmiş akçe ücret-i müeccele ile îcâr ve teslîm etmişidi, lâkin icâre-i mu‘accelesi olan sekiz yüz guruşun dört yüz seksen guruşunu mezbûre Belkıs Hâtun vakf-ı mezbûr için kabz edip bâkī kalan üç yüz yirmi kıt‘a riyâlî guruşunu kable’l-ahz mütevellîye-i mezbûre fevt olmağla mersûm İsak zimmetinde kalmışidi, hâlen tevliyeti mahkiyem hasebiyle taleb ederin suâl olunsun dedikde gıbbe’s-suâl mezbûr İsak cevâbında fi’l-hakīka menzili mahdûd-ı mezkûru vech-i muharrer üzre istîcâr ve tesellüm etmişidim lâkin icâre-i mu‘accele-i merkūme sekiz yüz guruşu mütevellîye-i merkūme Belkıs Hâtun’a hâl-i hayâtında şuhûd-ı müslimîn huzûrunda bi’t-tamâm def‘ ve teslîm ol dahi vakf-ı mezbûr için tevliyeti hasebiyle tamâmen kabz ve tesellüm etmişdir deyû def‘le mukābele edicek gıbbe’l-istintâk ve akībe’l-inkâr mezbûr İsak’dan def‘-i mezbûru mübeyyine beyyine taleb olundukda udûl-i ricâlden olup mahmiye-i İstanbul’da Acı Musluk mahallesi sükkânından el-Hâc Salih Bey b. Satılmış ve yine mahmiye-i mezbûrede Tahta Minâre mahallesi sükkânından Halil Bey b. Mehmed nâm kimesneler li ecli’ş-şehâde meclis-i şer‘a hâzırân olup istişhâd olundukda fi’l-hakīka menzili mezbûrun icâre-i mu‘accelesi olan sekiz yüz kıt‘a riyâlî guruşu merkūm İsak mütevellîye-i mersûme Belkıs Hâtun’a bizim huzûrumuzda def‘ ve teslîm ol dahi tevliyeti hasebiyle vakf-ı mezbûr için tamâmen ahz ü kabz etmişidi, biz bu husûsa şâhidleriz şehâdet dahi ederiz deyû şehâdet eylediklerinde mütevellî-i mezbûr şâhidân-ı merkūmân şehâdetlerinde kâziblerdir deyû ta‘n etmekle tezkiye için ihtimâmen kıbel-i şer‘den Mustafa Efendi irsâl olunup ol dahi şâhidân-ı mersûmânın zikri mürûr eden mahallelerine varıp mezbûrânın ahvâllerini sırran ve alenen suâl eyledikde her birinin mahallesi ahâlîsi şâhidân-ı merkūmân ehl-i sünnet ve’l-cemâ‘atden olup her biri sâlih [28a] ve dindâr kimesnelerdir deyû her birinin hüsn-i hâllerine haber verdiklerini Mevlânâ-yı müşârun-ileyh mahallinde ketb ü tahrîr ba‘dehû meclis-i şer‘a gelip alâ vukū‘ihî inhâ ve takrîr eyledikde gıbbe ri‘âyeti şerâ’iti kabûlihâ şehâdetler[i] makbûle ve mesmû‘a olmağın mûcebiyle mütevellî-i mezbûr Mehmed Çavuş bî-vech ta‘arruzdan men‘ olunup mâ hüve’l-vâki‘ bi’t-taleb ketb olundu. Fî evâhiri Şevvâli’l-mükerrem li sene hamsin ve sittîn ve elf.

Şuhûdü’l-hâl: Umdetü’l-müderrisîn Ömer Efendi b. Sadi, fahrü’l-kuzât Mehmed b. Nasuh Ağa, umdetü kuzâti’l-İslâm Hasan Efendi, Sinan Efendi el-Kadı, Ali Beşe b. Mustafa, Hüseyin Beşe b. Ali, Bayram Dede b. Mehmed, Dilâver Beşe b. Abdullah ve gayr

(EYÜB61 - cilt: 27, sayfa: 145 - Hüküm no: 144 - Orijinal metin no: [27b-1])﻿

﻿

﻿

145. Hüküm

Hakverdi b. Hüdaverdi’nin ölen Abdurrahman Çelebi b. Hüseyin ile ortak yoğurtçuluk yaptıkları ve şirketin feshinden zimmetinde alacağı kaldığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de yoğurtçu tâ’ifesinden işbu râfi‘ü’l-kitâb Hakverdi b. Hüdâverdi nâm kimesne meclis-i şer‘-i şerîf-i lâzımü’t-teşrîfde bundan akdem fevt olan Abdurrahman Çelebi b. Hüseyin’in verâseti zevce-i metrûkesi Kalender bt. Abdullah nâm hâtun ile mukarrun leh bi’n-neseb cihetinden karındaşı oğlu İsmail nâm kimesneye münhasıra olup kable’l-kısme mezbûr İsmail dahi fevt olup verâseti zevce-i metrûkesi İsmihân bt. Abdülbâkī’ye ve sulbî oğulları Mehmed ve Mustafa nâm sagīrlere ve sulbiye kebîre kızı ( ) nâm hâtuna münhasıra olup şer‘an zâhir ve müte‘ayyin oldukdan sonra sagīrân-ı merkūmânın tesviye-i umûruna kıbel-i şer‘-i şerîfden mansûbe vasî olan merkūme İsmihân tarafından muhâsama ve redd-i cevâba vekâlet-i mutlaka ile vekîl olup mezbûreyi ma‘rifet-i şer‘iyye ile ârifân olan Ali Beşe b. Ahmed ve Mustafa Çelebi b. Mehmed şehâdetleri [ile] şer‘an vekâleti sâbite olan Ömer Çelebi b. Mehmed nâm kimesne muvâcehesinde üzerine da‘vâ ve takrîr-i kelâm edip mukaddemâ müteveffâ-yı evvel Abdurrahman Çelebi ile yoğurtçuluk san‘atında şerîkler olup fesh-i şirket edip beynimizde hesâb ve kitâb edip on altı bin akçe hakkım zuhûr edip meblağ-ı mezbûru kable’l-edâ fevt olmağla zimmetinde kalmışdır, hâlen meblağ-ı mezbûru merkūm Abdurrahman Çelebi’nin muhallefâtından taleb ederin suâl olunsun dedikde gıbbe’s-suâl ve akībe’l-inkâr müdde‘î-i mezbûr Hakverdi’den müdde‘âsını mübeyyine beyyine taleb olundukda medîne-i mezbûrda Câmi‘-i kebîr mahallesi sâkinlerinden el-Hâc Pîrî b. Abdülbâkī ve yine medîne-i merkūmede Çavuş Kasım mahallesi sükkânından Mustafa Beşe b. Ali nâm kimesne li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müdde‘î-i mezbûr Hakverdi müteveffâ-yı evvel merkūm Abdurrahman Çelebi ile yoğurtçuluk san‘atında mukaddemâ şerîkler olup fesh-i şirket eyleyip beynlerinde hesâb ve kitâb eylediklerinde ba‘de küllî hesâb mezbûr Abdurrahman Çelebi zimmetinde müdde‘î-i mersûmun on altı [bin] akçe hakkı zuhûr eyledikde mezbûr Abdurrahman Çelebi dahi bizim huzûrumuzda mukır ve mu‘terif olmuşidi, biz bu husûsa şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri makbûle oldukdan sonra meblağ-ı mezbûru müteveffâ-yı merkūm Abdurrahman Çelebi’den hâl-i hayâtında küllen ve ba‘zan ahz ü kabz veya hibe veya havâle veyâhud turuk-ı şer‘iyyeden her vechile zimmetini ibrâ ve iskāt etmediğine mezbûr Hakverdi’ye yemîn teklîf olundukda ol dahi alâ hasebi’l-mes’ûl yemîn edip mûcebiyle meblağ-ı mezbûr on altı bin akçeyi müdde‘î-i mezbûr Hakverdi’ye edâ ve teslîm vekîl-i mezbûr Ömer Çelebi’ye tenbîh olunup ba‘de’l-hükm mâ hüve’l-vâki‘ bi’t-taleb ketb olundu. Fi’l-âhir min Şevvâli’l-mükerrem sene 1065.

Şuhûdü’l-hâl: Muharrirü’l-vesîka Mustafa Efendi, fahrü’l-kuzât Mehmed Efendi, Sinan Efendi b. Derviş, Hüseyin Beşe b. Ali, Ahmed Bey b. Haydar

(EYÜB61 - cilt: 27, sayfa: 146 - Hüküm no: 145 - Orijinal metin no: [28a-1])﻿

﻿

﻿

146. Hüküm

Yorgi v. Zafiri’nin mülk menzilini Yani v. Nikola’ya bey‘ bi’l-vefâ yoluyla sattığı

Vilâyet-i Rumeli’nde Delvine kazâsına tâbi‘ Livne nâm karye sâkinlerinden Yorgi v. Zafiri nâm zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Yani v. Nikola nâm zimmî muvâcehesinde bi tav‘ihî ikrâr ve i‘tirâf edip emlâkimden olup karye-i mezbûrede vâki‘ bir tarafdan İstaro v. Miho? mülkü ve bir tarafdan Yani v. Martin ve bir tarafdan Yako v. Salamon mülkü ve bir tarafdan tarîk-i âm ile mahdûd bir bâb fevkānî ve bir bâb tahtânî odaları ve bir kileri ve bir kıt‘a üç göz anbarı ve zât-ı eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘iyle mezbûr Yani’ye târih-i kitâbdan üç yüz [28b] gün tamâmına değin üç bin cedîd akçeye bey‘ bi’l-vefâ tarîki üzre bey‘ edip ol dahi minvâl-i meşrûh üzre iştirâ ve kabûl eyleyip semen-i mezkûru merkūm Yani yedinden tamâmen ahz ü kabz eylediğim[den] sonra mebî‘-i mahdûdu mahallinde zabt ve tasarrufa tarafımızdan mersûm Yani’yi taslît eyledim eğer meblağ-ı mezbûru ecel-i mezkûr hulûlünde merkūm Yani’ye edâ ve teslîm etmez isem bey‘-i mezbûr bâtte münkalib olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fî 1 Zilka‘de li sene 1065.

Şuhûdü’l-hâl: Dilâver b. Abdullah, Abdi b. İskender, Bayram b. Mehmed, Mustafa b. Mehmed ve gayruhüm mine’l-hâzırîn Niko, Pandazi, Popo Menasi v. Hıristo, Dimo v. Nikomani

(EYÜB61 - cilt: 27, sayfa: 147 - Hüküm no: 146 - Orijinal metin no: [28a-2])﻿

﻿

﻿

147. Hüküm

Rizo v. Tupi’nin Kalender Hâtun b. Abdülbâki’nin evine hırsızlık amacıyla girdiği iddiasının reddi

Medîne-i Ebâ Eyyûb el-Ensârî -dâme fî rıdvâni’l-Bârî-’de Cezerî Kasım mahallesi sâkinelerinden umdetü’l-muhadderât Kalender Hâtun b. Abdülbâkī tarafından da‘vâ-yı âtiyetü’z-zikre vekîli olup mezbûreyi ma‘rifet-i şer‘le ârifân olan Mustafa b. Ali ve Mehmed Beşe b. Osman şehâdetleriyle şer‘an vekâleti sâbite olan Mustafa b. Hasan nâm kimesne meclis-i şer‘-i şerîfde işbu râfi‘ü’s-sifr Rizo v. Tupi nâm zimmî muvâcehesinde üzerine bi’l-vekâle takrîr-i da‘vâ edip mezbûr Rizo medîne-i mezbûrede yoğurtçu tâ’ifesinden olup müvekkilem mezbûre civârında sâkin olmağla ba‘zı hizmet için menziline varır idi lâkin işbu târih-i kitâb günü serika kasdıyla müvekkilem mersûmenin menziline girip odasının kilidini bıçak ile açarken merkūm Rizo ahz olunmuşdur suâl olunup mûcebi icrâ olunmak matlûbumdur dedikde gıbbe’s-suâl merkūm Rizo cevâbında işbu târih-i kitâb günü yava harâccısı beni rencîde eyledikde ben dahi halâs olmak için menzili mezbûreye girmişidim deyû ikrâr lâkin serika kasd edip bıçak ile odasının kilidini açarken ahz olunduğunu inkâr edicek müdde‘î-i mezbûrdan müdde‘âsını mübeyyine beyyine taleb olundukda ikāmet-i beyyineden izhâr-ı acz edip istihlâf etmeğin fi’l-hakīka menzili mezbûrda müvekkile-i merkūmenin odası kapısını serika kasdıyla açmağa sa‘y etmediğine mezbûr Rizo’ya yemîn teklîf olundukda ol dahi alâ hasebi’l-mes’ûl yemîn billâhi’llezî enzele’l-İncîle alâ [İsa] -aleyhi’s-selâm-etmeğin mûcebiyle vekîl-i merkūm Mustafa Beşe bî-vech ta‘arruzdan men‘ olundu. Fî gurreti Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Mehmed Efendi b. Nasuh, Mustafa Efendi b. Hasan, Ali Beşe b. Mustafa, Ahmed Beşe b. Hüseyin

(EYÜB61 - cilt: 27, sayfa: 148 - Hüküm no: 147 - Orijinal metin no: [28b-1])﻿

﻿

﻿

148. Hüküm

Nikola ile kardeşlerinin Nikola v. Yogo’ya mülk bağlarını sattıkları ve tasarruflarındaki tarlanın tasarruf hakkını devrettikleri

Vilâyet-i Rumeli’nde livâ-i Delvine’de Mazarak kazâsına tâbi‘ Plaşota? nâm karyede sâkin Nikola v. ( ) nâm zimmî kendi tarafından asîl ve li ebeveyn er karındaşlar Koca ve Dimo nâm zimmîler tarafından zikr-i âtî bağ ve tarlada olan hisselerini bey‘a ve kabz-ı semene vekîl olup İstati v. Dimo [ve ( )] nâm zimmîler şehâdetleriyle şer‘an vekâleti sâbite olmağın vekâleten meclis-i şer‘-i şerîf-i lâzımü’t-tevkīrde işbu râfi‘ü’l-vesîka Nikola v. Yogo nâm zimmî muvâcehesinde bi’l-asâle ve bi’l-vekâle ikrâr ve i‘tirâf edip emlâkimden olup karye-i mezbûrede vâki‘ bir tarafdan Masnon mülkü ve bir tarafdan vâdi ve iki tarafdan tarîk-i âm ile mahdûd ve mümtâz tahmînen on iki çapalık bir kıt‘a mülk bağımızı ve içinde mevcûd beş dip incir ve iki dip armud ve bir dip meşe eşcârımızı merkūm Nikola’ya üç bin cedîd akçeye bey‘-i kat‘î ile bey‘ edip ol dahi vech-i muharrer üzre iştirâ ve kabûl eyledikden sonra yine mârrü’z-zikr bağ kurbunda vâki‘ hudûdu beynimizde ma‘lûm bir kıt‘a tarlamızın dahi hakk-ı tasarrufunu ma‘rifet-i sâhib-i arz ile mezbûr Niko[la]’ya beş yüz akçe bedel mukābelesinde tefvîz ve ferağ eylediğimde ol dahi tefevvuz ve kabûl eyleyip semen-i mezbûr ile bedel-i mezkûr ki cem‘an üç bin beş yüz akçeyi mersûm Niko[la] yedinden tamâmen ahz ü kabz eylediğimden sonra zikr olunan bağ ve tarlayı mahallinde zabt ve tasarrufa merkūm Niko[la]’yı taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurreti Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Abdi Beşe b. İskender, Dilâver b. Abdullah, Hüseyin Çelebi b. Ali, Bayram Dede b. Mehmed İstati, Kostantin, Kara Dimo, Kondi, Dimo, Kondi, Miho, Hargâh, Koco, Porgo, Marko, Komni, Kosta, Toya, Yorgo, Zaferi, Niko, Yani

(EYÜB61 - cilt: 27, sayfa: 148 - Hüküm no: 148 - Orijinal metin no: [28b-2])﻿

﻿

﻿

149. Hüküm

Papa Galgori v. Nikola’nın mülk bağını beş yıl önce Laskari’ye sattığı

Vilâyet-i Rumeli’nde Trapoliçe kazâsına tâbi‘ Kabaşa nâm karye sâkinlerinden Papa Galgori v. Nikola nâm râhib meclis-i şer‘-i şerîf-i lâzımü’t-tevkīrde işbu râfi‘ü’l-vesîka Laskari v. Yorgi nâm zimmî muvâcehesinde bi’t-tav‘i’s-sâf ikrâr ve i‘tirâf edip karye-i mezbûrede vâki‘ bir tarafdan Latif Ağa mülkü ve bir tarafdan Ramazan Çelebi mülkü ve iki tarafdan mezbûr Laskari mülkü ile mahdûd ve mümtâz tahmînen iki dönüm bir kıt‘a mülk bağımı merkūm Laskari’ye otuz bir kıt‘a riyâlî kebîr guruşa bey‘-i kat‘î ile beş sene mukaddem bâtten bey‘ edip kabz-ı semen ve mahallinde teslîm-i mebî‘-i etmişidim hâlen zikr olunan bağda vechen mine’l-vücûhi’ş-şer‘iyye alâkam kalmadı merkūm Laskari keyfemâ yeşâ mutasarrıf olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fî 2 min şehri Zilka‘de li sene 1065.

Şuhûdü’l-hâl: Mustafa Çelebi b. Derviş Çavuş, Mehmed Çelebi b. Yusuf Çelebi, Ahmed Beşe b. Hoca, Abdullah Beşe b. İskender, Dilâver b. Abdullah Yani, Niko, Totoroni, İstemad ve gayruhüm mine’l-hâzırîn

(EYÜB61 - cilt: 27, sayfa: 149 - Hüküm no: 149 - Orijinal metin no: [29a-1])﻿

﻿

﻿

150. Hüküm

İstati v. Yani’nin ölen Mile’deki alacağını kefillerinden talebi, sonra da davasından vazgeçmesi

Mahrûse-i İstanbul’da bakkal tâ’ifesinden İstati v. Yani nâm zimmî meclis-i şer‘-i şerîf-i lâzımü’t-tevkīrde işbu hâmileyü’l-vesîka Dimo v. Keşro ve diğer Dimo v. Niko nâm zimmîler muvâcehelerinde üzerlerine da‘vâ ve takrîr-i kelâm edip bundan akdem hâlik olan Mile nâm zimmî zimmetinde cihet-i deyn-i şer‘îden altı bin akçe hakkım olup meblağ-ı mezbûra mezbûrân Dimo ve diğer Dimo emr ve kabûlü hâvî kefâlet-i sahîha-i şer‘iyye ile kefîl bi’l-mâl olmuşlar idi, hâlen meblağ-ı mezbûru kefâletleri hasebiyle merkūmândan taleb ederin suâl olunsun dedikde gıbbe’s-suâl mezbû[r]ân zimmîler cevâblarında hâlik-i mezbûrun nefsine kefîl olmuş idik lâkin vech-i muharrer üzre kefîl bi’l-mâl olduklarını münkirler olduklarında müdde‘î-i mezbûrdan müdde‘âsını mübeyyine beyyine taleb olundukda ikāmet-i beyyineden izhâr-ı acz edip istihlâf eyledikde anlar dahi yemîn sadedinde iken mezbûr İstati mezbûrân zimmîleri yemînden afv ve husûs-ı mezbûra müte‘allik cemî‘ da‘vâdan mezbûrân zimmîlerin zimmetlerini ibrâ ve iskāt etmeğin mâ hüve’l-vâki‘ bi’t-taleb ketb olundu. Fi’l-yevmi’s-sânî min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Bayram Sofu, Mustafa Beşe, Hüseyin Beşe, Abdi Beşe

(EYÜB61 - cilt: 27, sayfa: 150 - Hüküm no: 150 - Orijinal metin no: [29a-2])﻿

﻿

﻿

151. Hüküm

Vârisi olmadığı için beytülmâl emîni tarafından el konulan Cafer b. Abdullah’ın metrûkâtı

Metrûkâtü’l-merhûm Cafer b. Abdullah Bundan akdem fevt olup zâhirde vâris-i ma‘rûfu olmamak ile medîne-i Hazreti Eyyûb el-Ensârî’de âmme ve hâssa beytülmâl emîni bâ‘isü’d-defter Ahmed Çelebi b. Mehmed talebiyle ketb ü tahrîr olunan eşyâdır ki zikr ve beyân olunur. Vaka‘a’t-tahrîr fi’l-yevmi’s-sâlis min Zilka‘deti’ş-şerîfe sene 1065. Mükemmel tüfek kıymet 600 Nakid cedîd akçe Aded 5400 Cem‘an yekûn 6000 Minhâ El-ihrâcât Resm-i âdî Aded 300 Kassâmiyye Aded 150 Kalemiyye ve ihzâriyye Aded 150 Dîdebâniyye Aded 600 Resm-i mütevellî-i vakf-ı hazreti müşârun-ileyh Aded 430 Yekûn 1230 Sahhe’l-bâkī 4770 Yalnız dört bin yedi yüz yetmiş akçedir emîn-i mezbûr yedine vaz‘ olunmuşdur.

(EYÜB61 - cilt: 27, sayfa: 150 - Hüküm no: 151 - Orijinal metin no: [29a-3])﻿

﻿

﻿

152. Hüküm

Kasandıra bt. Yani’nin Kostantin v. Aleksi ile nikâhlandığı

Havâss-ı aliyye kazâsına tâbi‘ Avasya demekle ma‘rûf karye sâkinelerinden Kasandıra bt. Yani nâm nasrâniye tarafından tezvîc-i âti’z-zikre vekîli olup merkūmeyi ârifân olan Nikola v. Yorgo ve Yorgi v. Yani nâm zimmîler şehâdetleriyle şer‘an vekâleti sâbite olan Yani v. Meleş nâm zimmî meclis-i şer‘-i şerîf-i enver ve mahfil-i dîn-i münîf-i ezherde işbu hâmilü’s-sifri’ş-şer‘î Kostantin v. Aleksi nâm zimmî muvâcehesinde bi’l-vekâle ikrâr-ı tâm ve takrîr-i kelâm edip müvekkilem merkūm[e] Kasandıra’nın nefsini üç bin akçe mehr-i müeccel ile vekâlet-i mahkiyem hasebiyle mersûm Kostantin’e tezvîc-i inkâh eyledim merkūm Kostantin dahi müvekkil[e]-i merkūmeyi nefsi için vech-i meşrûh üzre tezevvüc ve kabûl eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-ışrîn min Şevvâli’l-mükerrem li sene hamsin ve sittîn ve elf.

Şuhûdü’l-hâl: Sinan Efendi el-Kadı, Abdullah Efendi el-Kadı, Ahmed Efendi b. Mehmed, Mehmed Efendi b. Nasuh, Ali Beşe b. İskender, Bayram Dede

(EYÜB61 - cilt: 27, sayfa: 151 - Hüküm no: 152 - Orijinal metin no: [29a-4])﻿

﻿

﻿

153. Hüküm

Yorgo v. Duka’nın tasarrufundaki vakıf tarlaların tasarruf hakkını Pelaş v. Manol’a devrettiği

Havâss-ı aliyye kazâsına tâbi‘ Ayapa demekle ma‘rûf karye sâkinlerinden Yorgo v. Duka nâm zimmî meclis-i şer‘-i şerîf-i lâzımü’t-teşrîfde işbu râfi‘ü’l-vesîka Pelaş v. Manol nâm zimmî muvâcehesinde bi tav‘ihî ikrâr ve i‘tirâf edip merhûm ve mağfûrun-leh Sultan Bayezid Hân -aleyhi’r-rahmetü ve’r-rıdvân-evkāfı arâzisinden hâlen taht-ı tasarrufumda olup karye-i mezbûre hudûdu dâhilinde mevâzi‘-i müteferrikada vâki‘ adedi ve hudûdu beynimizde ilm-i şer‘î ile ma‘lûm olan tahmînen yirmi üç keyl tohum istî‘âb eder tarlalarımın hakk-ı tasarruflarını ma‘rifet-i mütevellî-i evkāf-ı mezbûr ile merkūm Pelaş’a dört bin cedîd akçe bedel mukābelesinde tefvîz ve ferağ eylediğimde ol dahi vech-i muharrer üzre tefevvuz ve kabûl eyledikden sonra bedel-i ferağ olan meblağ-ı mezkûru mersûm Pelaş yedinden tamâ[men] ahz ü kabz eyledim ba‘de’l-yevm mârrü’z-zikr tarlalarda alâkam kalmadı mezbûr Pelaş emsâ[li] tasarrufu gibi mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Hüseyin Beşe b. Mustafa, Ali Beşe b. Abdullah, el-Hâc Mehmed b. Abdülgaffâr, Abdullah b. İskender?, Yorgi v. Kosta, Dimitri v. Mihal, Angeli v. Anastaş

(EYÜB61 - cilt: 27, sayfa: 151 - Hüküm no: 153 - Orijinal metin no: [29b-1])﻿

﻿

﻿

154. Hüküm

Cafer Bey b. Abdülbâki’nin tasarrufunda olan Davud Ağa Vakfı’na ait harap durumdaki menzilin tamir edildiği ve yapılan tamiratın keşfi

Medîne-i Ebâ Eyyûb el-Ensârî -dâme fî rıdvâni’l-Bârî-’de Takyecibaşı mahallesinde sâkin umdetü’l-eşbâh Cafer Bey b. Abdülbâkī nâm kimesne meclis-i şer‘-i şerîf-i lâzımü’t-teşrîfde takrîr-i kelâm [ve] ta‘bîr ani’l-merâm edip mahrûse-i Galata’da vâki‘ merhûm Davud Ağa Vakfı’ndan olup mahalle-i mezbûr[e]de vâki‘ bir tarafdan Yakub Çelebi b. Mehmed nâm kimesne mülkü ve bir tarafdan mahalle-i merkūme imâmına meşrûta olan vakıf menzil ve bir tarafdan Bîzebân nâm hâtun vakfı ve bir tarafdan tarîk-i âm ile mahdûd olup fevkānî ve tahtânî büyût-i müte‘addideyi ve bir kıt‘a bostanı müştemil olan menzil icâre-i müeccele ve mu‘accele-i ma‘lûme[teyn ile] tasarrufumuzda olup lâkin menzili mezbûr mürûr-ı eyyâm ve kürûr-ı a‘vâm ile harâba müşrif oldukda bundan akdem izn-i mütevellî-i vakf-ı mezbûr ile menzili merkūmu ta‘mîr ve termîm ve ihdâs-ı binâ etmişidim, hâlen icâre-i mu‘acceleme mahsûb olmak üzre ihdâs eylediğim bir kıt‘a bakkal dükkânı ile iki bâb oda ve bir kıt‘a bostan kapısının mertebe-i tahammülü keşf ve mesâha olunmak bâbında kıbel-i şer‘den üzerine varılmasın murâd ederin dedikde savb-ı şer‘-i şerîfden umdetü’l-müderrisîn Surûrî Mustafa Efendi irsâl olunup ol dahi hâssa mi‘mârlarından üstâd Şaban b. Veli ve sukūf ve ebniye ahvâline kemâl mertebe vukūfu ve şu‘ûru olup zeyl-i kitâbda isimleri mastûr olan bî-garaz müslimîn ile üzerine varıp mi‘mâr-ı mezbûr zikr olunan Davud Ağa Vakfı’na hâlen mütevellî olan fahrü’l-emsâl el-Hâc Musa Bey b. Veli nâm bevvâbü’s-sultânî muvâcehesinde mesâha ve takvîm eyledikde tûlen on üç arzan on zirâ‘ bi hesâb-ı satrancî yüz otuz zirâ‘ müceddeden binâ olunan bakkal dükkânı sakfının beher zirâ‘ı kırkar akçeden beş bin iki yüz akçe ve tûlen ve arzan bi hesâbi’l-mezbûr iki yüz zirâ‘ cedîd tavanın beher zirâ‘ı kezâlik kırkar akçeden sekiz bin akçe ve tûlen ve arzan bi hesâbi’l-mezbûr iki kat tahta döşemesinin beher zirâ‘ı onar akçeden cem‘an iki yüz zirâ‘ iki bin akçe ve tûlen yirmi ve arzan on zirâ‘ bi hesâbi’l-mezbûr iki yüz zirâ‘ tahta perdenin beher zirâ‘ı onar akçeden iki bin akçe ve tûlen altmış ve kadden üç zirâ‘ bi hesâb-ı terbî‘î yüz seksen zirâ‘ taş duvarın beher zirâ‘ı ellişer akçeden dokuz bin akçe ve tûlen ve kadden bi hesâb-ı terbî‘î iki yüz elli zirâ‘ dolma duvarın beher zirâ‘ı kırkar akçeden on iki bin akçe ve tûlen ve arzan bi hesâb-ı satrancî yüz kırk zirâ‘ kepenk tavanının beher zirâ‘ı kırkar akçeden dokuz bin altı yüz akçe ve yüz aded İznikmid tahtasının beher dânesi onar akçeden bin akçe ve altı direk kırkar akçeden iki yüz kırk akçe ve müceddeden binâ olunan bir bâb fevkānî odanın sakfı ve dolma duvarları ve direkleri ve ocağı ve nerdübânı ve dolabları ve taş duvarları ber vech-i maktû‘ yirmi bin akçe ve müceddeden binâ olunan dört kıt‘a fevkānî kenîf beher dânesi biner akçeden dört bin akçe ve yirmi aded başlığıyla direk beher dânesi yüzer akçeden iki bin akçe ve müceddeden ihdâs olunan dokuz kıt‘a odalar musandarasının beher dânesi biner akçeden dokuz bin akçe ve üç kıt‘a mükemmel nerdübân ber vech-i tahmîn iki bin akçe ve odalar ifrâzına ve bostan havlusuna binâ olunan bin aded İznikmid tahtasının beher dânesi onar akçeden on bin akçe ve tûlen on altı zirâ‘ [ve] arzan dört bi hesâb-ı terbî‘î altmış dört zirâ‘ havzın beher zirâ‘ı kırkar akçeden iki bin beş yüz seksen akçe ve müceddeden kârîz için binâ olunan altmış aded künkün beher dânesi yirmişer akçeden altı yüz akçe ve tûlen on iki zirâ‘ kadden sekiz bi hesâb-ı satrancî doksan altı zirâ‘ dolma oda duvarı[nı]n beher zirâ‘ı kırkar akçeden üç bin sekiz yüz kırk akçe ve bostan için müceddeden binâ olunan kuyu üzerinde vâki‘ dolab ve ve çarh ve ipin ber vech-i maktû‘ beş bin yedi yüz kırk akçe ve ol bostan kuyusunun dibinde vâki‘ su celb? etmek için binâ olunan üç aded lağım her birisi on [30a] on bin akçeden otuz bin akçe ve on iki kulaç müceddeden binâ olunan bostan kuyusunun beher kulacı biner akçeden on iki bin akçe ve bâlâda ta‘mîr olunan odaların ta‘mîr olan pencereleri ve sâir odaların ta‘mîrâtına ber vech-i maktû‘ bin akçe ki cem‘an yüz elli bin akçeye bâliğ mi‘mâr-ı mezbûr ve sâir ehl-i vukūf işbu ihdâs olunan ebniye ve sâir ta‘mîrât ancak yüz elli bin akçe ile olur bundan ekal ve noksan ile olmaz deyû her biri icmâ‘ ve ittifâk eylediklerini Mevlânâ-yı müşârun-ileyh mahallinde ketb [ve] tahrîr ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ alâ hâze’l-minvâl ketb ve sebt olundu. Fî gurreti Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Mehmed Efendi b. Ali el-İmâm, diğer Mehmed Efendi b. Mehmed el-Müezzin, Mustafa Çelebi b. Mehmed, Mustafa Çelebi [b.] Musa, Mehmed Çelebi b. Şeyh Hızır, Mehmed Beşe b. Abdülbâkī, Mustafa Çelebi b. Ahmed, Hasan Beşe b. Mustafa, Mehmed b. Bayezid, Mehmed Beşe b. Ahmed, diğer Mehmed Beşe b. Ali, Mahmud Beşe b. Hüseyin, Abdi Beşe b. İskender, Mustafa Beşe b. Mehmed ve gayruhüm mine’l-hâzırîn

(EYÜB61 - cilt: 27, sayfa: 152 - Hüküm no: 154 - Orijinal metin no: [29b-2])﻿

﻿

﻿

155. Hüküm

Ümmühâni bt. Süleyman’ın zevci Halil b. İbrahim’den muhâlaa ile boşandığı

Medîne-i Hazreti Ebâ Eyyûb el-Ensârî -razıye anhü rabbühü’l-Meliki’l-Bârî- mahallâtından Ali Paşa mahallesi sâkinelerinden Ümmühâni bt. Süleyman nâm hâtun meclis-i şer‘-i şerîf-i lâzımü’t-tevkīrde zevci işbu hâmilü’l-kitâbi’l-müstetâb Halil b. İbrahim nâm kimesne mahzarında bi tav‘ihâ ikrâr ve i‘tirâf edip zevcim mezbûr Halil ile hüsn-i zindegânemiz olmayıp beynimiz[de] şikāk-ı küllî vâki‘ olmağın zimmetinde mütekarrir olan bin dört yüz cedîd akçe mehr-i müeccelimden geçip ve nafaka-i iddet-i şer‘iyyem ve me’ûnet-i süknâm kendi üzerime olmak [üzre] mezbûr Halil ile muhâla‘a-i sahîha-i şer‘iyye ile muhâla‘a eyledikden sonra bedel-i hul‘ olmak üzre emlâkimden iki zincir yastık ve bir münakkaş yüz yastığı ve bir sırmaî atlas yorgan ve bir çarşaf ve iki münakkaş bohça ve bir döşeğimi mezbûr Halil yedine teslîm ol dahi minvâl-i muharrer üzre kabz ve tesellüm eyleyip zimmetini zevciyete müte‘allik âmme-i da‘vâdan ibrâ ve iskāt eyledim dedikde merkūm Halil dahi vech-i meşrûh üzre olan hul‘ı kabûl edip mezbûr Ümmühâni’nin zimmetini ze[v]ciyyete müte‘allik cemî‘ da‘vâ ve mütâlebeden ibrâ ve iskāt eyledim dedikde ahadühümânın âharın kelimât-ı mahkiyesini vicâhen ve şifâhen tasdîk etmeğin mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Abdullah Efendi b. Mehmed el-Kadı, İsmail Bey b. Hasan, Halil Çelebi b. İbrahim, Mustafa Çelebi b. İdris, Davud Halîfe b. Mehmed el-İmâm

(EYÜB61 - cilt: 27, sayfa: 154 - Hüküm no: 155 - Orijinal metin no: [30a-1])﻿

﻿

﻿

156. Hüküm

Timurhan bt. Abdullah’ın muhallefâtı

Muhallefâtü’l-merhûme Timurhan bt. Abdullah mâtet min kabl sâkineten bi mahalleti Şah Sultan min mahallâtı medîneti Hazreti Ebâ Eyyûb el-Ensârî ve tereket zevcen med‘uvven Piyâle b. Abdullah ve ibneyn-i sagīreyn med‘uvveyn Mustafa ve Ahmed ve’l-verâsetü münhasıratün fîhim. Vaka‘a’t-tahrîr fî gurreti Zilka‘deti’ş-şerîfe li sene hamsin ve sittîn ve elf. [Aded] [Akçe] Yorgan 3 372 Neftî ferâce 1 250 Beyaz velense 1 70 Beyaz kebe 1 113 Yastık 7 139 Beledî döşek 2 177 Tencere 5 438 Bakır sini 1 240 Siyah kebe 1 40 Sahan kebîr ve sagīr 6 233 Kevgir sahan 1 18 Tepsi sagīr 1 42 Kahve ibriği 1 55 Güğüm sagīr 1 50 Orta kepçesi 1 300 Minder köhne 2 97 Yük perdesi 1 80 Köhne kaftan 1 65 Köhne yan keçesi 1 40 Beledî döşek yüzü 1 88 Köhne anteri 1 40 Kutnî anteri 1 130 Çarşaf 2 85 Şamdan ma‘a tas 20 Tas ma‘a tepsi 99 Leğen ma‘a ibrik 125 Tâbe ma‘a kepçe 49 Dârâyî kaftan 1 203 Sandık 1 20 Araka 1 72 Beyaz anteri 1 37 Kilim alaca 1 110 Hamam rahtı 75 Kadife serpûş 1 46 Alaca peşkir 1 50 Mehr-i müeccel 1000 Cem‘an 5048 Minhâ El-ihrâcât Resm-i âdî 130 Kalemiyye 50 Ücret-i dükkân 30 Dellâliyye 85 Yekûn 295 Sahhe’l-bâkī li’t-taksîm beyne’l-verese 4753 Yalnız dört bin yedi yüz elli üç akçedir Hisse-i zevc el-mezbûr 1187 Hisse-i ibn Mustafa el-mezbûr 1783 Hisse-i ibn Ahmed el-mezkûr 1783

(EYÜB61 - cilt: 27, sayfa: 154 - Hüküm no: 156 - Orijinal metin no: [30a-2])﻿

﻿

﻿

157. Hüküm

Alacaklılarından kaçan Yusuf Bey b. Mahmud Paşa’nın tayin edilen mübâşir vasıtasıyla mallarına el konulduğu, vekilinin borçları ödemek üzere malları teslim aldığı

Vilâyet-i Rumeli’nde Avlonya kasabası sâkinlerinden fahrü’l-eşbâh Yusuf Bey b. el-merhûm Mahmud Paşa tarafından husûs-ı âti’z-zikre vekîl olup Mehmed Beşe b. Hasan ve Hasan Beşe b. Abdi nâm kimesneler şehâdetleri ile şer‘an vekâleti sâbite olan Mustafa Beşe b. Mehmed nâm vekîl meclis-i şer‘-i şerîf-i lâzımü’t-teşrîfde Dergâh-ı âlî çavuşlarından işbu hâmilü’l-kitâb umdetü’l-cüyûş Yusuf Çavuş b. Abdülmennân mahzarında bi’l-vekâle ikrâr-ı tâm ve takrîr-i kelâm edip müvekkilim mezbûr Yusuf Bey bundan akdem dâyinlerinden firâr etmekle erbâb-ı düyûn yediyle firâr eylediği menzilde mevcûd olan eşyâsı kabz olunmak için buyruldu-yı şerîf vârid olup mezbûr Yusuf Çavuş mübâşir ta‘yîn olunmağla müvekkilim mezbûr Yusuf Bey’in mârrü’z-zikr menzilde mevcûd olan eşyâsını mukaddemâ mübâşir-i mezbûr yedinde olan buyruldu-yı şerîf mûcebince kabz etmişidi, hâlen erbâb-ı düyûn huzûr-ı hâkimde? haklarını muvâcehemde isbât etmeğin ben dahi vekâlet-i mahkiyem hasebiyle mübâşir-i mezbûr fermân-ı âlî ile kabz edip yedinde mevcûd olan bir çarşaf ve bir berber peşkiri ve üç makrama ve bir beyaz sâde ve iki gömlek ve bir don ve bir beyaz bohça ve bir sarık ve bir sarı şal ve bir uçkur ve bir yüz yastığı ve bir abdest makraması ve bir çift papuç ve bir zıbın ve iki kavuk ve bir kalpak ve bir tarak ve bir yorgan ve bir kırmızı velençe ve bir kırmızı çultar ve bir kırmızı kilim ve bir yeşil kadife yastık ve iki ibrik ve bir leğen ve bir sofra ve bir güğüm ve iki tencere ve altı sahan ve bir baklava tepsisi ve bir tâbe ve bir satır ve bir kevgir ve otuz kaşık ve bir şamdan ve bir mikdâr zeytin ve üç zil ve sekiz çakşır ak ve iki çan ve iki matbah sepeti ve üç garâr ve bir balta ve bir kırmızı ihrâm ile bir doru ve bir siyah iki re’s katırları mübâşir-i merkūm Yusuf Çavuş yedinden tamâmen ahz ü kabz eyledim ba‘de’l-yevm mübâşir-i mezbûr yedinde müvekkilim mezbûr Yusuf Bey’in bir şeyi kalmadı dedikde mukırr-ı mezbûrun bi’l-vekâle cârî olan ikrârını mezbûr Yusuf Çavuş vicâhen tasdîk ve şifâhen tahkīk edicek mâ hüve’l-vâki‘ bi’t-taleb ketb olundu. Fi’l-yevmi’s-sâdis min Zilka‘deti’ş-şerîfe li sene hamsin ve sittîn ve elf min hicreti men lehü’l-izzu ve’ş-şeref.

Şuhûdü’l-hâl: Sinan Efendi b. el-Hâc Derviş, Mehmed Efendi b. Nasuh, Mustafa Efendi b. Hasan el-Müderris, Ahmed Çelebi b. Mehmed, Abdullah b. İskender ve gayr

(EYÜB61 - cilt: 27, sayfa: 156 - Hüküm no: 157 - Orijinal metin no: [30b-1])﻿

﻿

﻿

158. Hüküm

Mavridi v. Nikola’nın mülk bağının Hıristo v. Şizo’ya satılması

Vilâyet-i Rumeli’nde Yenişehir kazâsı nevâhîsinden Kuhistân nâhiyesi muzâfâtından Ayatrıyanda nâm karyede sâkin Mavridi v. Nikola nâm zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Hıristo v. Şizo nâm zimmî muvâcehesinde bi’t-tav‘i’s-sâf ikrâr ve i‘tirâf edip emlâkimden olup karye-i mezbûrede vâki‘ bir tarafdan Yorgi Dresolmeki mülkü ve bir tarafdan tarîk-i âm ve bir tarafdan mezbûr Hıristo mülkü ve bir tarafdan mer‘â ile mahdûd ve mümtâz bir kıt‘a mülk bağımı merkūm Hıristo’ya iki bin üç yüz yirmi beş akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi vech-i meşrûh üzre iştirâ ve kabûl eyleyip semeni olan meblağ-ı mezkûru mersûm Hıristo yedinden tamâ[men] ahz ü kabz eylediğimden sonra mebî‘-i mahdûdu mahallinde zabt ve tasarrufa merkūm Hıristo’yu tarafımdan taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Hüseyin b. Ali, Abdi b. İskender, Dilâver b. Abdullah, Bayram b. Mehmed İstati, Şiro, Dimo, Nikola, Bur, Dimo, Panayot, İstati, Yorgi, Nikola, Yorgi, İstemad

(EYÜB61 - cilt: 27, sayfa: 157 - Hüküm no: 158 - Orijinal metin no: [30b-2])﻿

﻿

﻿

159. Hüküm

Anagdoşdi? v. Todori’nin mülk bağının Rizo v. Yorgi’ye satılması

Vilâyet-i Rumeli’nde Yenişehir kazâsı nevâhîsinden Kuhistân nâhiyesine tâbi‘ Büyük Asova nâm karyede sâkin Anagnoşdi v. Todori nâm zimmî meclis-i şer‘-i şerîfde işbu râfi‘ü’l-vesîka Rizo v. Yorgi nâm zimmî muvâcehesinde tav‘an ikrâr ve i‘tirâf edip emlâkimden olup karye-i mezbûrede Karmıça nâm mevzi‘de vâki‘ bir tarafdan Nikola bağı ve bir tarafdan Teraze Filo bağı ve bir tarafdan Panayot bağı ve bir tarafdan tarîk-i âm ile mahdûd tahmînen on çapalık bir kıt‘a mülk bağımı merkūm Rizo’ya yedi bin beş yüz cedîd akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi vech-i muharrer üzre iştirâ ve kabûl [31a] eyleyip semeni olan meblağ-ı mezbûr yedi bin beş yüz akçeyi merkūm Rizo yedinden tamâmen ahz ü kabz eylediğimden sonra mebî‘-i mahdûd-ı mezkûru mahallinde zabt ve tasarrufa tarafımdan mersûm Rizo’yu taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Zilka‘deti’ş-şerîfe li sene hamsin ve sittîn ve elf min hicreti men lehü’l-izzu ve’ş-şeref.

Şuhûdü’l-hâl: Hüseyin b. Ali, Abdi b. İskender, Dilâver b. Abdullah, Bayram Sofu Yani, İskarlet, Todori, İsteryanoz, Todori, Mavridi, Todori, Todori, Dimitri, Angelaki, İsteryanaki, Panayot, Kirbaki, Yorgi, Dimitri, Todori, Dimitri ve gayr

(EYÜB61 - cilt: 27, sayfa: 157 - Hüküm no: 159 - Orijinal metin no: [30b-3])﻿

﻿

﻿

160. Hüküm

Behram b. Abdullah’ın Mehmed b. Abdullah’ın başına ve koluna balta ile vurarak yaraladığı

Medîne-i Ebâ Eyyûb el-Ensârî -dâme fî rıdvâni’l-Bârî-’de Nişâncı Paşa mahallesi sâkinlerinden umdetü’l-eşbâh Süleyman Ağa b. Abdülbâkī meclis-i şer‘-i şerîfde takrîr-i kelâm edip işbu târih-i kitâb günü abd-i memlûküm olan Çerkesiyyü’l-asl Behram b. Abdullah nâm gulâm neccâr tâ’ifesinden olup bundan akdem şeref-i İslâm ile müşerref olan Mehmed b. Abdullah nâm mühtedînin başına ve sağ koluna balta ile bi gayr-ı hakkın darb edip mezbûr Mehmed’i mecrûh eylemişdir kıbel-i şer‘-i şerîfden üzerine varılıp eser-i cerhi keşf ve müşâhede olunmak matlûbumdur dedikde, cânib-i şer‘-i kavîmden fahrü’l-müderrisîn Surûrî Mustafa Efendi irsâl olunup ol dahi zeyl-i kitâbda mastûrü’l-esâmî müslimîn ile üzerine varıp keşf ve nazar olundukda fi’l-hakīka merkūm Mehmed’in başının üç yerinde ve sağ kolunda balta cerhi olduğunu müşâhede ve mu‘âyene eyledim dediklerinden sonra merkūm Mehmed’e cârihin kimdir [deyû] suâl olundukda beni işbu târih-i kitâb günü gulâm-ı mezbûr Behram bi gayr-ı hakkın balta ile başıma ve sağ koluma urup mecrûh eylemişdir dedikde vâki‘ü’l-hâli Mevlânâ-yı müşârun-ileyh mahallinde ketb ü tahrîr ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâmin min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Mustafa Ağa b. Kalender, Ali Beşe b. Mehmed, Dilâver Bey b. Abdullah, Mustafa Beşe b. Mehmed

(EYÜB61 - cilt: 27, sayfa: 158 - Hüküm no: 160 - Orijinal metin no: [31a-1])﻿

﻿

﻿

161. Hüküm

Yusuf Bey b. Mahmud’un Sinan Beşe’den cebren muhtelif koyun, sığır ve beygiri aldığının tesbiti

Vilâyet-i Rumeli’nde Premedi kazâsına tâbi‘ Istarova nâm karye sâkinlerinden işbu râfi‘ü’l-vesîka Sinan Beşe b. Hasan nâm râcil meclis-i şerî’at-i şerîfede vilâyet-i merkūmede Avlonya kasabası sâkinlerinden Yusuf Bey b. Mahmud nâm kimesne tarafından husûs-ı âti’z-zikri mürâfa‘a ve muhâsamaya vekîl olup hasm-ı şer‘î-i câhid mahzarında Mehmed Beşe b. Hasan ve Hasan Beşe b. Abdi şehâdetleriyle şer‘an vekâleti sâbite olan Mustafa Beşe b. Mehmed nâm râcil muvâcehesinde üzerine da‘vâ ve takrîr-i kelâm edip bundan akdem mülk koyunlarım Sinan Paşaoğlu kışlası demekle ma‘rûf mevzi‘de iken mezbûr Yusuf Bey bi gayr-ı vech-i şer‘î üç yüz yirmi koyun ve yirmi beş aded koç ve on beş aded kara sığır ineği ve bir re’s doru bârgirimi ahz ü kabz etmişidi hâlen taleb ederin vekîl-i mesfûrdan suâl olunup mûcebi icrâ olunmak matlûbumdur dedikde gıbbe’s-suâl ve akībe’l-inkâr müdde‘î-i merkūmdan müdde‘âsını mübeyyine beyyine taleb olundukda udûl-i ricâlden olup vilâyet-i merkūmede Arnavud Belgradı’nda Mahkeme mahallesinde sâkinlerinden Ali Bey b. Hasan ve yine zikri mürûr eden Arnavud Belgradı kazâsına tâbi‘ Malagas nâm karye sâkinlerinden Hüseyin Bey b. Yusuf nâm kimesne[ler] li ecli’ş-şehâde meclis-i şer‘a hâzırân olup isre’l-istişhâd fi’l-hakīka müvekkili müşârun-ileyh Yusuf müdde‘î-i mezbûr Sinan Beşe’nin zikr olunan koyunlarını ve yirmi beş aded koç ve on beş re’s kara sığır ineğini ve bir doru bârgirini bi gayr-ı vech-i şer‘î bizim huzûrumuzda cebren ahz ü kabz etmişidi biz bu husûsa vech-i muharrer üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri makbûle ve mesmû‘a olmağın mûcebiyle ba‘de’l-hükm mâ hüve’l-vâki‘ bi’t-taleb ketb olundu. Fi’l-yevmi’s-sâdis min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Yusuf Çavuş b. Abdullah el-Mübâşir, Süleyman Efendi b. ( ) el-Müderris, Ahmed Çelebi b. Hüseyin, Süleyman Bey b. Ebîbekir, Abdi Beşe b. İskender

(EYÜB61 - cilt: 27, sayfa: 158 - Hüküm no: 161 - Orijinal metin no: [31a-2])﻿

﻿

﻿

162. Hüküm

Ahmed Ağa’nın tasarrufundaki bostanın kuyusunda bir ceset bulunduğu ve keşfinin yapıldığı

Dergâh-ı âlî -dâme mahfûfen bi’l-me‘âlî- kapıcılarından iftihârü’l-emâcid ve’l-ekârim Ahmed Ağa nâm bevvâb-ı sultânînin taht-ı tasarrufunda olup medîne-i Hazreti Ebâ Eyyûb el-Ensârî -dâme fî rıdvâni’l-Bârî- de Ali Paşa mahallesinde vâki‘ bostanın müste’ciri olan işbu râfi‘ü’l-kitâb Mustafa Beşe b. Abdülbâkī nâm kimesne meclis-i şer‘-i şerîf-i lâzımü’t-tevkīrde takrîr-i kelâm ve ifâde-i merâm edip mârrü’z-zikr bostanda vâki‘ kuyu içinde târih-i kitâb günü bir meyyit bulunmuşdur, kıbel-i şer‘-i şerîfden üzerine varılıp keşf ve nazar olunmak murâdımdır dedikde cânib-i şer‘-i kavîmden fahrü’l-kuzât Mevlânâ Mehmed Efendi b. Nasuh irsâl olunup ol dahi zeyl-i kitâbda mastûretü’l-esâmî müslimîn ile zikr olunan bostana varıp sâlifü’l-beyân kuyudan meyyit-i mezbûru ihrâc eylediklerinden sonra keşf ve nazar olundukda asla bir yerinde eser-i cerhi olmadığı müşâhede ve mu‘âyene olunmağın Mevlânâ-yı mezbûr vâki‘ hâli mahallinde tahrîr ba‘dehû gelip meclis-i şer‘de alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’l-âşir min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Mustafa Efendi b. Mehmed el-İmâm, Mustafa Çelebi b. Mehmed, Mustafa b. Abdullah, el-Hâc İbrahim b. Mehmed, Hüseyin Beşe b. Mahmud, İbrahim Beşe b. Ebîbekir, Mehmed Çelebi b. Davud Efendi, Ali Efendi b. Üveys, Halil Çelebi b. Murtaza, Mustafa Çelebi b. Rıdvan

(EYÜB61 - cilt: 27, sayfa: 159 - Hüküm no: 162 - Orijinal metin no: [31b-1])﻿

﻿

﻿

163. Hüküm

Despino bt. Mihal’in mülk bağının Giro’ya satıldığı

Havâss-ı aliyye kazâsına tâbi‘ Küçükköy demekle ma‘rûf karyede sâkin iken bundan akdem hâlik olan Duka v. Dimo nâm zimmînin vâlidesi ve bi’l-inhisâr vârisi olup karye-i mezbûre sâkinelerinden Despino bt. Mihal nâm nasrâniye meclis-i şer‘-i şerîf-i lâzımü’t-tevkīrde işbu râfi‘ü’l-vesîka Giro v. Feyo nâm zimmî muvâcehesinde bi tav‘ihâ ikrâr ve i‘tirâf edip silk-i mülk-i sahîhimde münselik olan karye-i mezbûrede vâki‘ bir tarafdan Giro v. Dedo bağı ve bir tarafdan Ruso nâ[m] zimmî çayırı ve bir tarafdan merhûm Sultan Bayezid suyu yolu ve taraf-ı râbi‘i tarîk-i âm ile mahdûd tahmînen üç dönüm bir kıt‘a mülk bağımı merkūm Giro’ya on bir bin beş yüz nakid akçeye tarafeynden îcâb [ve] kabûlü hâvî bey‘-i bâtt-ı sahîh-i şer‘î ile bey‘ ve tesl[î]m ol dahi vech-i meşrûh üzre iştirâ ve kabûl eyleyip eyledikden sonra semeni olan on bir bin beş yüz akçeyi mezbû[r] Giro yedinden tamâ[men] ahz ü kabz eyledim ba‘de’l-yevm mârrü’z-zikr bağımda vechen mine’l-vücûhi’ş-şer‘iyye alâkam yokdur merkūm Giro’nun mülk-i müşterâsı olmuşdur keyfemâ yeşâ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-âşir min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Hüseyin b. Ali, Dilâver b. Abdullah, Abdi b. İskender, Bayram b. Mehmed Kero, Dedo, Yorgi, İstati, Dimo, Panko, Estapo, Toto, Panayo, Dimo, Zahri, Yorgi

(EYÜB61 - cilt: 27, sayfa: 160 - Hüküm no: 163 - Orijinal metin no: [31b-2])﻿

﻿

﻿

164. Hüküm

Ali Bey b. Mustafa’nın Hasan Beşe b. Mahmud’un yolunu keserek zorla parasını aldığı

Vilâyet-i Rumeli’nde Kalamete kasabasında Mustafa Çelebi mahallesi sükkânından işbu râfi‘ü’l-kitâb Hasan Beşe b. Mahmud nâm kimesne meclis-i şer‘-i şerîf-i lâzımü’t-tevkīrde Ali Bey b. Mustafa nâm kimesne mahzarında üzerine da‘vâ ve takrîr-i kelâm edip târih-i kitâbdan bir sene mukaddem mezbûr Ali Bey kasaba-i merkūmeye hizmet ile geldikde ben dahi kasaba-i mezbûre kurbunda vâki‘ çiftliğime giderken yoluma gelip beni ahz edip benden bi gayr-ı hakkın ücret-i kadem nâmına zulmen elli kıt‘a riyâlî guruşum almışdır, hâlen suâl olunup mârrü’z-zikr elli guruşun alıverilmek murâdımdır dedikde gıbbe’s-suâl ve akībe’l-inkâr müdde‘î-i mezbûr Hasan Beşe’den da‘vâsını mübeyyine beyyine taleb olundukda udûl-i ricâlden olup vilâyet-i Rumeli’nde Moton kazâsına tâbi‘ Yeni Avaran demekle ma‘rûf karyede sâkin Abdurrahman Bey b. Hasan ve Yenihisar’dan Mustafa b. İbrahim nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka târih-i kitâbdan bir sene mukaddem vech-i muharrer üzre müdde‘î-i mezbûr Hasan Beşe kasaba-i mezbûreden çiftliğine giderken mezbûr Ali Bey yoluna inip müdde‘î-i mezbûru ahz edip bi gayr-ı hakkın zulmen elli kıt‘a riyâlî guruşunu bizim huzûrumuzda almışdır biz bu husûsa minvâl-i meşrûh üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde eser-i ri‘âyeti şerâ’it-i kabûlihâ şehâdetleri makbûle ve mesmû‘a olmağın mûcebiyle ba‘de’l-hükm mâ hüve’l-vâki‘ bi’l-ibtigā ketb olundu. Fî 9 min Zilka‘deti’ş-şerîfe li sene 1065.

Şuhûdü’l-hâl: Fahrü’l-kuzât Sinan Efendi [b.] el-Hâc Derviş, muharrirü’l-vesîka Mehmed Efendi el-Eyyûbî, Mehmed Efendi b. Habil, Ahmed Çelebi b. Mehmed, el-Hâc Mahmud b. Mustafa, Abdi Beşe b. İskender, Dilâver Beşe, Hasan Çelebi, Bayram Dede ve gayruhüm mine’l-hâzırîn

(EYÜB61 - cilt: 27, sayfa: 160 - Hüküm no: 164 - Orijinal metin no: [31b-3])﻿

﻿

﻿

165. Hüküm

Polharoni’nin kiraladığı bostan kirası ve bostanda açtırdığı kuyunun masrafı için Bostanzâde Mehmed Efendi ve hemşîresi Fâtıma Hâtun ile olan davalarından karşılıklı vazgeçerek sulh oldukları

Dâr-ı hilâfeti’l-aliyye Kostantıniyyetü’l-mahmiyye -hamâha’llâhu te‘âlâ ani’l-beliyye- hısnı ebvâbından Eğrikapı hâricinde sâkin olan Polharoni v. ( ) nâm zimmî meclis-i şer‘-i şerîfde işbu kitâb-ı sıhhat-nisâbın sâhibleri a‘lemü’l-ulemâ’i’l-izâm efdalü’l-fuzalâ[’i]’l-fihâm menba‘u eştâti’l-ulûm ve’l-ma‘ârif nâsıbu râyâti’l-fezâ’il ve’l-avârif yenbû‘ü’l-fezâ’il metbû‘ü’l-efâzıl Bostanzâde Mehmed Efendi hazretleri ve hemşîreleri fahrü’l-muhadderât zahrü’l-muvakkarât Fâtıma Hâtun taraf-ı pür-şereflerinden husûs-ı câ’i’z-zikri tasdîke vekîl olup hasm-ı şer‘î-i câhid mahzarında Yusuf Efendi b. Ebîbekir ve Mustafa Efendi b. Ali şehâdetleriyle şer‘an vekâleti sâbite olan umdetü’l-müderrisîn Ömer Efendi b. Receb el-vekîl mahzarında ikrâr-ı tâm ve takrîr-i kelâm edip zikr olunan Eğrikapı hâricinde ma‘lûmü’l-hudûd ve’l-cevânib bir kıt‘a bostan müvekkilân-ı müşârun-ileyhimânın zabt ve tasarruflarında olmağla bostan-ı mezbûrda ben bir su kuyusu ihdâs ve binâ eyledim, anlar dahi zikri câ’î olan ücretinin ikişer bin akçesini almamak şartıyla bostan-ı merkūm[u] minvâl-i mübeyyen üzre müvekkilân-ı müşârun-ileyhimâ hazretleri târih-i kitâbdan dokuz sene mukaddem yedişer bin akçe ücret ile bana îcâr ve teslîm ben dahi vech-i muharrer üzre istîcâr ve tesellüm eyleyip ba‘dehû bostan-ı mezbûra mâlımla bir su kuyusu ihdâs edip beşer bin akçe icâre-i müeccele ile tasarruf üzre iken müvekkilân-ı müşârun-ileyhimâ benden beşer bin akçeden ziyâde olan ücreti da‘vâ ve taleb eyleyip ben dahi ol kuyuya sarf eylediğim ma‘lûmü’l-mikdâr akçeyi müvekkilân-ı müşârun-ileyhimâdan taleb etmekle beynimizde münâza‘ât-ı kesîre cereyânından sonra vesâtat-i muslihîn ile müvekkilân-ı müşârun-ileyhimâ târih-i kitâb senesi rûz-ı Kasım’ına gelince beşer bin akçeden ziyâdesin merkūme hâsıl olan ücret da‘vâsından fâriğ olup ben dahi ihdâs eylediğim bostan kuyusu bahâsından fâriğ [olmak] üzre beynimizi ıslâh ve tevfîki ben dahi kabûl eylediğimizden sonra müvekkilân-ı müşârun-ileyhimâ zikr olunan ücret da‘vâsından benim zimmetimi ibrâ ve iskāt eyledi ben dahi ihdâs eylediğim bostan kuyusuna sarf olunan ma‘lû[m]ü’l-mikdâr meblağ da‘vâsından müvekkilân-ı müşârun-ileyhimâ hazretlerinin zimmetlerin ibrâ-i âmm-ı kātı‘ü’n-nizâ[‘] ile ibrâ ve iskāt eyledim, ba‘de’l-yevm müvekkilân-ı müşârun-ileyhimâ ile ol bostan kuyusuna müte‘allik vechen mine’l-vücûhi’ş-şer‘i[yye] ve sebeben mine’l-esbâbi’l-mer‘iyye da‘vâ ve nizâ‘ım kalmamışdır dedikde merkūm Polharoni’nin vech-i muharrer üzre cârî ve sâdır olan kelimât-ı mahkiyesini vekîl-i merkūm Ömer Efendi vicâhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fi’l-yevm ( ) min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Muharrirü’l-hurûf Surûrî Mustafa Efendi, Mehmed Efendi b. Ali, Mehmed Efendi b. Yakub, Cafer Bey b. Abdülbâkī, Mehmed Çelebi b. Mahmud

(EYÜB61 - cilt: 27, sayfa: 161 - Hüküm no: 165 - Orijinal metin no: [32a-1])﻿

﻿

﻿

166. Hüküm

Kirkor v. Senap’ın vârislerine intikal eden tasarrufundaki vakıf menzilin vârisler arasında taksîm edilmesi

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm İslâm Bey mahallesi sâkinlerinden olup bundan akdem hâlik olan Kirkor v. Senap nâm Ermeni’nin verâseti sulbî kebîr oğulları Haron nâm Ermeni ile merkūm Kirkor’un helâkinden sonra şeref-i İslâm ile müşerref olan Mustafa’ya ve sulbiye kebîre kızı Bergade nâm nasrâniyeye münhasıra olduğu şer‘an zâhir ve müte‘ayyin oldukdan sonra mezbûr Haron Ermeni meclis-i şer‘-i şerîf-i enver-i lâzımü’t-teşrîfde ikrâr-ı tâm ve takrîr-i kelâm edip mahrûse-i İstanbul’da merhûm Çavuşbaşı Ali Ağa Vakfı’ndan olup mahalle-i merkūmede vâki‘ tarafeyni vakf-ı mezbûr ve bir tarafı merhûm Ahmed Efendi veresesi mülkü ve bir tarafı tarîk-i âm ile mahdûd olup tahtânî beş bâb odaları ve kenîfi müştemil olan vakıf menzil icâre-i mu‘accele-i ma‘lûme ve ücret-i müeccele ile babamız hâlik-i merkūmun tasarrufunda olup ba‘de helâkihî intikāl-i âdî ile bize intikāl edip biz dahi ale’ş-şeriketi’s-seviy tasarruf üzre idik, lâkin birbirimiz[e] ta‘arruzdan hâlî olma[ma]ğla hâlen kıbel-i şer‘-i kavîmden üzerine varılıp rızâlarımız ile her birimizin hissesin ta‘yîn olunmak matlûbumuzdur dedikde kıbel-i şer‘-i şerîfden umdetü’l-kuzâti’l-İslâm Mevlânâ Mehmed Efendi irsâl olunup ol dahi hâssa mi‘mârlarından üstâd Mehmed b. Abdülbâkī ve zeyl-i vesîkada mastûrü’l-esâmî müslimîn ile menzili mezbûra varıp akd-i meclis-i şer‘ olundukdan sonra mi‘mâr-ı mezbûr mesâha ve takvîm eyledikde tûlen ve arzan bi hesâb-ı satrancî altmış zirâ‘ arsa üzerinde binâ olunan bir kebîr ve bir sagīr oda mezbûr Haron’un hissesine ta‘yîn olunup yine tûlen ve arzan bi hesâb-ı satrancî altmış zirâ‘ arsa üzerinde mebnî bir bâb tahtânî oda ile otuz bir zirâ‘ arsa-i hâliye merkūme Bergade’nin hissesine ta‘yîn ve yine tûlen ve arzan bi hesâbi’l-mezbûr doksan bir zirâ‘ arsa üzerinde binâ olunan bir bâb kebîr ve bir bâb sagīr oda merkūm mühtedî Mustafa’nın hissesine ta‘yîn olundukdan sonra her biri rızâsıyla hisse-i ma‘hûde-i ma‘lûmelerini kabz ve alâmet-i fâsıla vaz‘ eylediklerini Mevlânâ-yı müşârun-ileyh mahallinde ketb ve tahrîr ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ alâ hâze’l-minvâl bi’t-taleb ketb olundu. [32b] Fi’l-yevmi’l-hâmis min Zilka‘deti’ş-şerîfe min şuhûri sene hamsin ve sittîn ba‘de’l-elf mine’l-hicreti’n-nebeviyye.

Şuhûdü’l-hâl: Mehmed Beşe b. Abdullah, Mustafa Beşe b. Mehmed, diğer Mehmed Beşe b. Abdülbâkī, Ali Beşe b. Mustafa, Hüseyin Beşe b. Ali ve gayruhüm mine’l-hâzırîn

(EYÜB61 - cilt: 27, sayfa: 162 - Hüküm no: 166 - Orijinal metin no: [32a-2])﻿

﻿

﻿

167. Hüküm

Yorgi ile Perakob’un sattıkları kürk bedelinden alacakları olduğu

Vilâyet-i Rumeli’nde cezîre-i Mora’da Ayapetre kazâsına tâbi‘ Ayayani nâm karye sâkinlerinden olup hâlen mahmiye-i İstanbul’da kürkçü tâ’ifesinden olan Yorgi v. Panayot ve mahrûse-i Galata tevâbi‘inden kasaba-i Beşiktaş’da Sinan Paşa mahallesi sükkânından olup yine tâ’ife-i mezbûreden Perakob v. Kiryaki nâm zimmîler meclis-i şer‘-i şerîf-i lâzımü’t-tevkīrde vilâyet-i mezbûrede vâki‘ İbrâil kazâsı keferesi metrepolidi olan Meledyoz? v. Kostantin nâm râhib muvâcehesinde her biri üzerine da‘vâ ve takrîr-i kelâm edip târih-i kitâbdan on yedi sene mukaddem merkūm Meledyoz’a iki tahta sırt samur kürkümüzü dokuz yüz kıt‘a riyâlî kebîr guruşa bey‘-i kat‘î ile bey‘ ve teslîm ol dahi vech-i mübeyyen üzre iştirâ ve tesellüm ve kabûl ve kabz edip semeni olan mârrü’z-zikr dokuz yüz guruş zimmetinde kalmışdır, hâlen zikr olunan guruşu mersûm Meledyoz’dan taleb eylediğimizde edâdan imtinâ‘ eder suâl olunsun dedikde gıbbe’s-suâl merkūm Meledyoz cevâbında fi’l-hakīka târih-i kitâbdan on yedi sene mukaddem müdde‘iyân-ı mezbûrân Yorgi ve Perakob sâlifü’l-beyân kürkü vech-i muharrer üzre bana meblağu’l-merkūmü’l-vasf dokuz yüz guruşa bey‘ ve teslîm ben dahi iştirâ ve tesellüm ve kabz ve kabûl eylediğimden sonra semeni olan mârrü’z-zikr dokuz yüz guruş zimmetimde kalmışidi hâlen müdde‘iyân-ı merkūmâna meblağ-ı mezkûr dokuz yüz guruş zimmetimde lâzımü’l-edâ ve vâcibü’l-kazâ deynim vardır deyû tav‘an ikrâr ve i‘tirâf etmeğin ikrârı mûcebince müdde‘iyân-ı merkūmâna zikr olunan dokuz yüz guruşu edâsıyla mersûm Meledyoz? ilzâm olunup mâ hüve’l-vâki‘ bi’t-taleb ketb olundu. Fi’l-yevmi’l-âşir min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Receb Çavuş b. Abdullah, Mehmed Çelebi b. Hızır, Ali b. Ömer, Mehmed Çelebi b. Hüsrev, İbrahim Çelebi b. Mehmed el-Attâr, Mustafa Çelebi b. Süheyl, Ahmed Çelebi b. Mehmed el-Mukayyid, muharrirü’l-hurûf Mehmed Efendi b. Nasuh, Abdi Beşe b. İskender, Hüseyin Çelebi b. Ali, Dilâver Beşe b. Abdullah

(EYÜB61 - cilt: 27, sayfa: 163 - Hüküm no: 167 - Orijinal metin no: [32b-1])﻿

﻿

﻿

168. Hüküm

Yani v. Dimo’nun mülk menzili ile bağını Tanaş v. Yorgi’ye sattığı

Vilâyet-i Rumeli’nde Badracık kazâsına tâbi‘ Zemtani nâm karye sâkinlerinden Yani v. Dimo nâm hayyât zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Tanaş v. Yorgi nâm zimmî muvâcehesinde tâyi‘an ikrâr ve i‘tirâf etmeğin emlâkimden olup karye-i mezbûrede vâki‘ bir tarafdan mezbûr Tanaş mülkü ve etrâf-ı selâseden tarîk-i âm ile mahdûd bir bâb tahtânî odayı ve cüneyneyi müştemil mülk menzilimi cemî‘ tevâbi‘iyle ve yine karye-i mezbûre kurbunda Kuril? nâm mevzi‘de vâki‘ etrâf-ı erba‘adan Yani, Karpaç ve Estamo Karfil ve Pagonaki nâm zimmîler bağları ve orman ile mahdûd tahmînen iki çapalık bir kıt‘a mülk bağımı dahi merkūm Tanaş’a iki bin cedîd akçeye bey‘-i kat‘î ile bey‘ edip ol dahi vech-i meşrûh üzre iştirâ ve kabûl eyleyip semeni olan meblağ-ı mârrü’z-zikr iki bin akçeyi mersûm Tanaş yedinden tamâ[men] ahz ü kabz eylediğimden sonra mebî‘ayn-i mezkûreyni mahallinde zabt ve tasarrufa merkūm Tanaş’ı tarafımdan taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-aşer min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Ali b. Mustafa, Hüseyin b. Ali, Bayram b. Mehmed, Mustafa b. Mehmed, Dilâver b. Abdullah Polo, İsnayko, Dimo, Perşeke?, Yanako, Yorgi, Todor, Perşeke?, Draso, Leşteli, Todori, İstapo

(EYÜB61 - cilt: 27, sayfa: 164 - Hüküm no: 168 - Orijinal metin no: [32b-2])﻿

﻿

﻿

169. Hüküm

Muhâla‘a ile boşanan Mustafa b. Yusuf ile zevcesi Fâtıma bt. Abdullah’ın birbirlerinin zimmetlerini ibrâ ettikleri

İşbu râfi‘ü’l-kitâb Mustafa b. Yusuf nâm kimesne meclis-i şer‘-i şerîfde zevce-i mutallakası Fâtıma bt. Abdullah nâm hâtun mahzarında takrîr-i kelâm edip mezbûre Fâtıma bundan esbak zevce-i menkûham olduğu hâlde beynimizde hüsn-i zindegânemiz olmamağla zimmetimde mütekarrir olan iki bin cedîd akçe mehr-i müeccelinden ve nafaka-i iddet ve süknâsı kendi üzerine olmak üzre benim ile muhâla‘a-i şer‘iyye ile muhâla‘a eyleyip biribirimizin zimmetini zevciyete müte‘allik cemî‘ da‘vâdan ibrâ ve iskāt eylemişidik hâlen merkūme Fâtıma’dan suâl olunup takrîri tahrîr olunmak matlûbumdur dedikde gıbbe’s-suâl mezbûre Fâtıma cevâbında fi’l-hakīka minvâl-i meşrûh üzre mezbûr Mustafa ile muhâla‘a eyledikden sonra ahadühümâ âharı zevciyete müte‘allik âmme-i da‘vâdan ibrâ ve iskāt etmişidik deyû bi tav‘ihâ ikrâr ve i‘tirâf etmeğin vâki‘ü’l-hâl hıfzan li’l-makāl ketb olundu. Fi’l-yevmi’l-hâdî ve’l-aşer min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Mehmed Efendi el-Kadı, Mustafa Çelebi b. el-mezbûr Mehmed, Mustafa b. Ali, Abdullah b. İskender

(EYÜB61 - cilt: 27, sayfa: 164 - Hüküm no: 169 - Orijinal metin no: [32b-3])﻿

﻿

﻿

170. Hüküm

Himmet Beşe’nin Hacı Mustafa’ya mülk çiftliğini içindekilerle birlikte sattığı ve tasarrufundaki vakıf tarlaları devrettiği

Dârü’s-saltanati’l-aliyye Kostantıniyyetü’l-mahmiyye mahallâtından Nahılbend mahallesi sâkinlerinden Himmet Beşe b. Mustafa nâm kimesne meclis-i şer‘-i şerîf-i lâzımü’t-teşrîfde el-Hâc Mustafa b. Ahmed nâm cündî muvâcehesinde bi tav‘in sâf ikrâr ve i‘tirâf edip Havâss-ı refî‘a -hamâha’llâhu te‘âlâ ani’l-beliyye- kazâsına tâbi‘ Terkos nâhiyesi muzâfâtından Türkşe demekle ma‘rûfe karyede vâki‘ bir tarafı Hasan Ağa b. Mehmed mülkü ve bir tarafdan Topal Mustafa Beşe mülkü ve bir tarafdan bağ ve bir tarafdan tarîk-i âm ile mahdûd fevkānî iki bâb odaları ve bir çatma odayı ve bir ahırı ve bir anbarı ve bir su kuyusunu ve zât-ı eşcâr-ı müsmire ve gayr-ı müsmire bahçeyi ve bir kıt‘a bağı müştemil olup çiftlik ta‘bîr olunur mülk menzilimi ve içinde mevcûd iki çift kara sığırı öküzü ve iki kara sığırı ineği ve iki kara sığırı danası ve iki aded arabamı ve âlât-ı zirâ‘at ve esvâb-ı hirâseti bi safkatin vâhidetin mezbûr el-Hâc Mustafa Bey’e bey‘-i bâtt-ı sahîh-i şer‘î ile kırk dört bin cedîd akçeye bey‘ ve teslîm ol dahi minvâl-i mübeyyen üzre iştirâ ve tesellüm ve kabz ve kabûl eyledikden sonra yine karye-i mezbûrede mevâzi‘-i adîde[de] vâki‘ olup çiftlik-i mezbûr[a] intimâ’ ile tahdîd ve tavsîfden müstağnî olan on üç kıt‘a tarla ve altı kıt‘a çayırlarımın hakk-ı tasarruflarını [mer]hûm Gāzi Sultan Mehmed Hân -aleyhi’r-rahmetü ve’l-gufrân-hazretlerinin evkāfı arâzisinden olmağla mütevellîsi ma‘rifetiyle mezbûr el-Hâc Mustafa Bey’e altı bin akçe bedel mukābelesinde tefvîz bi’l-ferağ eylediğimde ol dahi vech-i muharrer üzre tefevvuz ve kabûl etmekle semen-i merkūm ile bedel-i mezbûr cem‘an elli bin akçeyi müşârun-ileyh el-Hâc Mustafa Bey yedinden tamâmen ahz ü kabz eyledim ba‘de’l-yevm ol çiftlikde vechen mine’l-vücûh benim alâka ve medhalim yokdur mezbûr el-Hâc Mustafa Bey mülken ve tefevvuzen keyfemâ yeşâ [ve] yehtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-aşer min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Süleyman Bey b. Mustafa Paşa, Mustafa Bey b. Mehmed Paşa, İbrahim Ağa b. Ahmed, Hasan Ağa b. Abdullah, Kasım Efendi b. Mehmed el-İmâm, Mehmed Efendi el-İmâm, Yusuf Bey b. Abdullah, Dilâver Bey b. Abdullah, Şâhin Bey b. Abdullah, Kenan Bey b. Abdullah

(EYÜB61 - cilt: 27, sayfa: 165 - Hüküm no: 170 - Orijinal metin no: [33a-1])﻿

﻿

﻿

171. Hüküm

Vakıf odalarındaki kiracılar ile yine vakfa ait olup çöp ve lağım için ayrılan arsanın kiracısı arasındaki davada, arsanın bu iş için ayrıldığının tesbiti

Husûs-ı câ’i’z-zikrin mahallinde istimâ‘ı iltimâs olunmağın bu fakīr küttâb-ı mahkeme-i şerîfden Mustafa Efendi ve zeyl-i kitâbda mastûrü’l-esâmî müslimîn ile medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Dökmecibaşı mahallesinde vâki‘ ma‘lûmü’l-hudûd bostanda vech-i âtî üzre münâza‘un fîh olan mahalle varılıp akd-i meclis-i şer‘-i şerîf olundukda mahrûse-i İstanbul’da merhûm Defterî Kara Süleyman Çelebi Vakfı’ndan olup mahalle-i mezbûrede vâki‘ ma‘lûmetü’l-hudûd vakıf odaların müste’cirlerinden Mustafa Çelebi b. Mehmed ve Cafer b. Abdülbâkī ve Ömer b. Mehmed nâm kimesneler meclis-i şer‘-i ma‘kūd-ı mezkûrda bostan-ı mezbûr dahi vakf-ı merkūmdan olmağla müste’ciri olan Kulu Beşe b. Mehmed nâm kimesne ile vakf-ı mezbûrun bi’l-fi‘il mütevellîsi olan Osman Çelebi b. ( ) nâm kimesne muvâcehelerinde üzerlerine her biri takrîr-i da‘vâ edip işbu iki tarafdan odalar ve bir tarafdan bostan-ı mezbûr ve bir tarafdan tarîk-i âm ile mahdûd olup bir armud ve iki incir ve iki ayva eşcârını müştemil olan arsayı vâkıf-ı mezbûr ol odaları binâ eyledikde sâkin olanların süpründüsü ve ol odaların kenîfinin fazalâtı vaz‘ olunmak için şart ve ta‘yîn etmekle kadîmü’l-eyyâmdan zikr olunan odaların fazalâtını ihrâc ve işbu müşârun-ileyh bi’l-benân arsada bir kuyu hafr edip ol kuyuya vaz‘ eyleyip yine lâzım geldikde işbu arsada bir âhar kuyu hafr edip kezâlik vaz‘ eyleyip bu minvâl üzre arsa-i merkūmeye mutasarrıflar iken mersûm Kulu Beşe bi gayr-ı vech-i şer‘î vaz‘-ı yed edip tasarruf eder, suâl olunsun yed-i mubtılesi işbu arsadan kasr ve izâle olunmak matlûbumuzdur dediklerinde gıbbe’s-suâl merkūm Kulu Beşe cevâbında bostan-ı mezbûru bundan akdem mutasarrıfı olan Mehmed Çelebi nâm kimesne bedel-i ma‘lûm mukābelesinde izn-i mütevellî-i vakf-ı mezbûr ile bana ferağ ve tefvîz eyledikde işbu arsa ile ma‘an tefvîz edip ben dahi bostan-ı mezbûr[u] işbu münâza‘un fîh olan arsa ile tefevvuz ve kabûl etmişidim binâ’en alâ zâlik tasarruf ederin deyû arsa-i merkūmeye vaz‘-ı yed eylediğini ikrâr, lâkin ol odalarda sâkin olanlar kadîmü’l-eyyâmdan kenîfleri fazalâtın arsa-i merkūmede vaz‘ edegeldiklerin münkir olıcak müdde‘iyyûn-ı merkū[mû]n Mustafa Çelebi ve Cafer ve Ömer’den [33b] sıdk-ı makāllerini mübeyyine beyyine taleb olundukda udû[l]-i ricâlden olup mahalle-i mezbûre sâkinlerinden Mustafa Dede b. Mehmed ve Mehmed Çelebi b. Kadri ve Câmi‘-i kebîr mahallesi sâkinlerinden Ali Çelebi b. Mustafa nâm kimesne[ler] li ecli’ş-şehâde meclis-i şer‘-i ma‘kūda hâzırûn olup istişhâd olunduklarında fi’l-vâki‘ zikr olunan odalar[da] sâkin olanlar kadîmü’l-eyyâmdan kenîflerinin fazalâtını ihrâc eyleyip işbu arsada bir kuyu hafr edip ol kuyuya vaz‘ edegeldikleri kırk seneden beri ma‘lûmumuzdur, biz bu husûsa şâhidleriz şehâdet dahi ederiz deyû müdde‘iyyûn-ı merkūmûnun müdde‘âsına mutâbık edâ-i şehâdet-i şer‘iyye eylediklerinde ba‘de’t-ta‘dîl ve tezkiye şehâdetleri hayyiz-i kabûlde vâkı‘a olmağın mûcebiyle işbu arsadan kasr-ı yedine mezbûr Kulu Beşe’ye tenbîh birle mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Umdetü’l-müderrisîn Abdülbâkī b. Mustafa Efendi, Mehmed Çelebi b. Ahmed el-Bevvâbü’s-sultânî, Mustafa b. Ahmed, Halil Çelebi b. Hüdâverdi, Hüseyin b. Nasuh, Mustafa Beşe b. Abdülbâkī, Mehmed Çelebi b. Abdullah Çavuş, Hüseyin Beşe b. Murad

(EYÜB61 - cilt: 27, sayfa: 166 - Hüküm no: 171 - Orijinal metin no: [33a-2])﻿

﻿

﻿

172. Hüküm

Mahmud b. Yahya ile zevcesi Şemsihân Hâtun bt. Mehmed’in mülk menzillerini Hasan Bey b. Mehmed’e sattıkları

Medîne-i Hazreti Ebâ Eyyûb el-Ensârî -aleyhi rahmetü’l-Bârî- mahallâtından Nişâncı Paşa mahallesi sâkinlerinden Mahmud b. Yahya nâm kimesne ile zevcesi Şemsihân Hâtun bt. Mehmed meclis-i şer‘-i şerîf-i lâzımü’t-tevkīrde işbu sâhibü’l-kitâb Hasan Bey b. Mehmed nâm cündî mahzarında her biri tâyi‘an ikrâr ve i‘tirâf edip silk-i mülkümüzde münselik olup mahalle-i mezbûrede vâki‘ bir tarafdan el-Hâc Hüseyin Bey mülkü ve bir tarafdan mezbûr Nişâncı Paşa Vakfı’ndan olan menzil ve bir tarafdan tarîk-i âm ve bir tarafdan tarîk-i hâs ile mahdûd iki bâb fevkānî odaları ve dehlizi ve altında ahırı ve bir su kuyusunu ve kenîfi ve zât-ı eşcâr-ı müsmire ve gayr-ı müsmire hadîkayı müştemil olan mülk menzilimizi bi cümleti’t-tevâbi‘ ve’l-levâhık mezbûr Hasan Bey’e on üç bin cedîd akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vechi muharrer üzre iştirâ ve tesellüm ve kabz ve kabûl eyledikden sonra semen-i mârrü’z-zikr on üç bin akçeyi mezbûr Hasan Bey yedinden bi’t-tamâm ahz ü kabz eyledik min ba‘d menzili mahdûd-ı mezkûrda vechen mine’l-vücûhi’ş-şer‘iyye alâka ve medhalimiz kalmadı mezbûr Hasan Bey’in mülk-i müşterâsıdır keyfemâ yeşâ ve hasbemâ yehtâr mutasarrıf olsun dediklerinde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Zilka‘deti’ş-şerîfe sene hamsin ve sittîn ve elf.

Şuhûdü’l-hâl: Mehmed Efendi b. Nasuh el-İmâm, Selim Halîfe b. Abdullah el-Müezzin, Mehmed Bey b. Musa, Mustafa b. Şaban, Aydın b. Kasım, Ramazan b. Ali, Ahmed b. Mustafa, Ali Bey b. Kasım

(EYÜB61 - cilt: 27, sayfa: 167 - Hüküm no: 172 - Orijinal metin no: [33b-1])﻿

﻿

﻿

173. Hüküm

Ekmekçi Yani v. Nikola’nın Serkis v. Karabet’e sattığı ekmek bedelinden alacağını talep ettiği

Habbâz tâ’ifesinden işbu râfi‘ü’s-sifri’ş-şer‘î Yani v. Nikola nâm nasrânî meclis-i şer‘-i şerîf-i lâzımü’t-teşrîfde yine tâ’ife-i merkūmeden Serkis v. Karabet nâm Ermeni muvâcehesinde üzerine da‘vâ ve takrîr-i kelâm edip merkūm Serkis zimmetinde yedimden müşterâ ve makbûz hubz semeninden ba‘de küllî hesâb yedi bin beş yüz cedîd akçe hakkım olup hattâ şuhûd huzûrunda çetele kesip yedime vermişiken hâlen [taleb] eylediğimde edâdan imtinâ‘ eder, suâl olunsun dedikde gıbbe’s-suâl mezbûr Serkis cevâbında fi’l-hakīka müdde‘î-i mezbûr Yani’ye vech-i mübeyyen üzre hubz bahâsından bir mikdâr akçe deynim olup bundan akdem hesâb ve kitâb eylediğimizde ba‘de küllî hesâb zimmetimde ancak beş bin akçe hakkı bâkī kalmış iken şuhûd huzûrunda kâziben yedi bin beş yüz akçe deynim vardır deyû ikrâr edip yedine çetele kesip vermişidim deyicek, bu husûsda alâ kavli’l-mu‘teberi’l-me’hûz müdde‘î-i mezbûr Yani’ye yemîn tevcîh etmeğin merkūm Yani dahi mukırr-ı merkūm Serkis’in ikrârında kâzib olmadığına yemîn teklîf olundukda mersûm Yani yemîn billâhi’llezî enzele’l-İncîle alâ İsâ -aleyhi’s-selâm-etmeğin mûcebiyle meblağ-ı mezbûr [34a] yedi bin beş yüz akçeyi müdde‘î-i mezbûr Yani’ye tamâmen edâ ve teslîme merkūm Serkis üzerine hüküm ve kazâ olunup ol vechile mersûm Serkis bî-vech ta‘arruzdan men‘ birle mâ hüve’l-vâki‘ gıbbe’t-taleb ketb olundu. Fi’l-yevmi’s-sâlis aşer min Şevvâli’l-mükerrem li sene hamsin ve sittîn ba‘de elf.

Şuhûdü’l-hâl: Mustafa Çelebi b. Mehmed, Mustafa Efendi el-Müderris, Mehmed Efendi el-Kadı, diğer Mehmed Efendi el-Kadı

(EYÜB61 - cilt: 27, sayfa: 168 - Hüküm no: 173 - Orijinal metin no: [33b-2])﻿

﻿

﻿

174. Hüküm

Rabia Hâtun bt. Hasan’ın mülk menzilini Yahuda v. Yerhayam ile Mosi v. İsak’a sattığı

Havâss-ı aliyye kazâsına tâbi‘ kasaba-i Hasköy mahallâtından Pîrîpaşa mahallesi sâkinelerinden Râbia Hâtun bt. Hasan meclis-i şerî’at-i şerîfede işbu râfi‘ayi’l-vesîka Eğriboz cemâ‘atinden Yahuda v. Yerhayam nâm Yahudi ile Portugal cemâ‘atinden Mosi v. İsak nâm Yahudi muvâcehelerinde bi tav‘ihâ ikrâr ve i‘tirâf edip silk-i mülk-i sahîhimde münselik olup mahalle-i mezbûrede vâki‘ bir tarafdan Avram v. David mülkü ve bir tarafdan Belkıs Hâtun bt. ( ) mülkü ve bir tarafdan Defterdâr Mahmud Çelebi bahçesi ve bir tarafdan tarîk-i âm ile mahdûd fevkānî ve tahtânî iki bâb odaları ve bir su kuyusunu ve zât-ı eşcâr-ı müsmire ve gayr-ı müsmire bahçeyi müştemil mülk menzilimi bey‘-i bâtt-ı sahîh-i şer‘î ile mezbûrân Yahuda ve Mosi’ye yirmi bir bin akçeye bâtten bey‘ ve teslîm ol dahi vech-i meşrûh üzre iştirâ ve tesellüm ve kabz ve kabûl eyledikden sonra semen-i mârrü’z-zikr yirmi bir bin akçeyi merkūmân yedlerinden tamâmen ahz ü kabz eyledim ba‘de’l-yevm menzili mahdûd-ı mezkûrda vechen mine’l-vücûhi’ş-şer[‘iyye] alâkam kalmadı mezbûrân Yahuda ve Mosi’nın mülk-i müşterâları olmuşdur keyfemâ yeşâ’ân ve hasbemâ yehtârân her biri mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’l-hâmis aşer min Zilka‘deti’ş-şerîfe sene [10]65.

Şuhûdü’l-hâl: Ömer Efendi b. Ramazan el-İmâm, Mehmed b. Mehmed, Hasan b. Abdullah, Yusuf b. Mustafa el-Bevvâb, Ali Bey b. Abdullah el-Bevvâb, Fazlullah Çelebi b. ( ), İbrahim Bey b. ( ).

(EYÜB61 - cilt: 27, sayfa: 168 - Hüküm no: 174 - Orijinal metin no: [34a-1])﻿

﻿

﻿

175. Hüküm

Servinaz bt. Abdullah’ın mülk menzilini Mustafa Çelebi b. Cafer’e sattığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Nişâncı mahallesi sâkinelerinden Servinaz bt. Abdullah nâm hâtun mahfil-i kazâda işbu râfi‘ü’l-kitâb Mustafa Çelebi b. Cafer nâm kimesnenin li ebeveyn karındaşı ve husûs-ı câ’i’z-zikri tasdîke vekîl-i sâbitü’l-vekâlesi olan Hüseyin Çelebi nâm kimesne muvâcehesinde tav‘an ikrâr ve i‘tirâf edip silk-i mülk-i sahîhimde muntazam olup mahalle-i merkūmede vâki‘ bir tarafdan Topal Yusuf mutasarrıf olduğu vakıf menzil ve bir tarafdan Medîne-i Münevvere Vakfı ve bir tarafdan Mustafa Çelebi b. Ali mülkü ve bir tarafdan tarîk-i âm ile mahdûd olup fevkānî bir bâb ve bir tahtânî odaları ve bir çatma odayı ve havluyu ve muhavvatayı ve kenîfi müştemil olan mülk menzilimi müvekkili mezbûr Mustafa Çelebi’ye on iki bin cedîd akçeye tarafeynden îcâb ve kabûlü hâvî bey‘-i kat‘î ile bâtten bey‘ ve teslîm ol dahi vech-i mübeyyen üzre iştirâ ve tesellüm ve kabz ve kabûl eyledikden sonra semen-i mezbûr on iki bin akçeyi müvekkili müşârun-ileyh yedinden tamâmen ahz ü kabz eyledim, ba‘de’l-yevm menzili mahdûd-ı mezkûrda vechen mine’l-vücûhi’ş-şer‘iyye benim alâka ve medhalim yokdur müvekkili müşârun-ileyh Mustafa Çelebi’nin mülk-i müşterâsı olmuşdur keyfemâ yeşâ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Mehmed Efendi el-İmâm, Selim Dede el-Müezzin, Mehmed Efendi el-Hatîb, Mahmud Bey b. Abdülbâkī, Mustafa Çelebi b. İbrahim, Şaban Efendi b. Hüseyin el-Müderris, Mehmed Efendi b. Nasuh el-Kadı, Mehmed Bey b. Musa, Ali b. Kasım ve gayr

(EYÜB61 - cilt: 27, sayfa: 169 - Hüküm no: 175 - Orijinal metin no: [34a-2])﻿

﻿

﻿

176. Hüküm

Hızır Efendi’nin evlâdının kendilerine meşrûta olan vakıf evin arsası ve enkâzı hakkında vakıf mütevellisi Sunullah Çelebi ile olan anlaşmazlıklarında sulh olduğu

Dârü’l-hilâfeti’l-aliyye Kostantıniyyetü’l-mahmiyye’de Mi‘mâr Hayreddin mahallesi sâkinlerinden Mehmed Efendi ve Kerime Hâtun ve Saliha Hâtun evlâdü’l-merhûm el-mebrûr ed-dâric ilâ rahmeti rabbihi’l-gafûr eş-Şeyh Hızır Efendi meclis-i şer‘-i şerîf-i enver ve mahfil-i dîn-i münîf-i ezherde işbu hâmilü’l-kitâb el-Hâc Receb b. Fazlullah ve Ramazan b. Zülfikar nâm kimesneler mahzarında her biri ikrâr ve takrîr-i kelâm edip mahalle-i mezbûrede vâki‘ iki tarafdan İbrahim Çelebi Vakfı ve bir tarafdan vakıf menzil ve bir tarafdan tarîk-i âm ile mahdûd olup bir su kuyusu ve bir mikdâr taş duvarları müştemil olan menzili bundan akdem [34b] Kaliçeci Hasan nâm sâhibü’l-hayrât vakf ve habs edip süknâsını evvelâ kendi nefsine ba‘dehû zevcesi Selimşah nâm hâtuna ba‘dehû Selimşah’ın evlâdına ve evlâd-ı evlâd-ı evlâdına ba‘dehüm kendi utekāsına ve evlâdlarına ve evlâd-ı evlâd-ı evlâdlarına neslen ba‘de neslin ba‘de inkırâzi’l-kül vakfına her kim mütevellî bulunursa menzili mezbûru semen-i misli ile ba‘de’l-müzâyede âhara bey‘ ve semeninden tahammülü mikdârı eczâ vaz‘ olunup ve ba‘de salâti’l-fecr kırâ’at olundukdan sonra sevâbı rûhuma hibe ve ihdâ oluna deyû şart ve ta‘yîn ve vakfiye-i ma‘mûlün bihâsında tahrîr ve tasrîh olunup biz vâkıf-ı mezbûrun utekāsı evlâdından olmağla menzili mezbûr zabt ve tasarrufumuzda olup bundan akdem vâki‘ olan ihrâk-ı azîmde menzili mezbûr muhterik olup sırf arsa kaldıkda kendi mâlımız ile ta‘mîr ve termîm ve ebniye ihdâs eyleyip tasarruf üzre iken menzili mezbûr yine muhterik oldukda ta‘mîr ve termîm ve ebniye ihdâsına vüs‘atim[iz] olmamağla menzili mezbûr nıkzı ile sırf arsa kalıp ol arsa zabt ve tasarrufum[uz]da iken vâkıf-ı mezbûrun vakf-ı âharına mütevellî olup hâzır bi’l-meclis olan Sunullah Çelebi b. Hasan nâm mütevellî arsa-i mezbûre intikāl-i cârî üzre vakfa intikāl etmişdir deyû mezbûrân el-Hâc Receb ve Ramazan Efendi’ye bedel-i ma‘lûm mukābelesinde ferağ ve tefvîz anlar dahi tefevvuz ve kabûl eyleyip ta‘mîr ve termîm sadedinde iken biz dahi arsa-i mezbûra hakk-ı meşrûtamızdır deyû bir kaç def‘a hâkimü’ş-şer‘de mürâfa‘a olup vech-i mübeyyen üzre vâkıf-ı mezbûrun utekāsı evlâdından olduğumuzu isbâta kādir olmayıp şer‘le kasr-ı yedimize hükm-i hâkim lâhık oldukdan sonra tekrâr huzûr-ı hâkime varıp menzili mezbûrun nıkzı bizim kendi mülkümüz deyû mütevellî-i merkūm ile mersûmân el-Hâc Receb ile Ramazan Efendi yedinden taleb ve da‘vâ eylediğimizde anlar dahi ta‘allül ve mücâdele etmekle beynimizde münâza‘ât-ı kesîre ve muhâsamât-ı şedîde cereyân etmişidi, el-hâletü hâzihî beynimizde muslihûn-ı müslimûn tavassut edip mukaddemâ izn-i şer‘le ve ma‘rifet-i mütevellî ile ihdâs eylediği ebniyenin nıkzı da‘vâsından bizi on beş bin cedîd akçe üzre sulh eylediklerinde biz dahi sulh-ı mezbûru kabûl ve bedel-i sulh olan meblağ-ı mezbûr on beş bin akçeyi yedlerinden bi’t-tamâm ahz ü kabz eyledik ba‘de’l-yevm menzili mezbûrda ve nıkzında vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye bizim alâka ve medhalimiz yokdur mütevellî-i merkūmun [ve] mezbûrân el-Hâc Receb ve Ramazan Efendi’nin zimmetlerini menzili mezbûra ve nıkzına müte‘allik cemî‘ de‘âvî ve mutâlebât ve eymân ve muhâsamâtdan ibrâ-i âmm-ı kātı‘ü’n-nizâ‘ ile ibrâ ve iskāt eyledik, min ba‘d da‘vâ ve nizâ‘ımız yokdur, sudûr dahi ederse lede’l-hükkâm-ı zevi’l-efdal istimâ‘ olunmaya dediklerinde mukırrûn-ı merkūmûnun minvâl-i meşrûh üzre cârî ve sâdır [olan] kelimât-ı mahkiyelerin mütevellî-i mezbûr ile merkūmân el-Hâc Receb ve Ramazan Efendi bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Derviş Çelebi b. Mehmed Efendi, Süleyman Ağa b. Hasan, eş-Şeyh Mehmed Efend[i] b. Ramazan, es-Seyyid Alâaddin b. Mehmed, es-Seyyid Fazlullah Çelebi b. Mehmed, Hasan Efendi b. Derviş imâm-ı sultânî, Mehmed Çelebi b. Ali, diğer Mehmed Çelebi b. Ali, Ahmed Beşe b. Hasan el-Mübâşir, Mahmud Beşe b. eş-Şeyh Davud, Mehmed Efendi b. Abdülkādir, Mehmed Efendi b. Ebîbekir, Mehmed Efendi b. Abdülgaffâr, Yusuf Efendi b. Oruc kâtib-i vakf, muharrirü’l-hurûf Mustafa Efendi b. Hasan, Mehmed Efendi b. Nasuh Beyaz

(EYÜB61 - cilt: 27, sayfa: 170 - Hüküm no: 176 - Orijinal metin no: [34a-3])﻿

﻿

﻿

177. Hüküm

Despino bt. Mihal’in mülk menzili ile bağının Yorgi v. Göni’ye satılması

Havâss-ı Kostantıniyye kazâsına tâbi‘ Küçük nâm karye sâkinelerinden Despino bt. Mihal nâm nasrâniye meclis-i şer‘-i şerîf-i lâzımü’t-teşrîfde işbu râfi‘ü’s-sifr Yorgi v. Göni nâm nasrânî muvâcehesinde ikrâr ve i‘tirâf edip karye-i mezbûr[e]de vâki‘ bir tarafı Peska v. Yani mülkü ve bir tarafı Giro v. Felyo nâm nasrânî mülkü ve bir tarafı Giro v. Dedozi mülkü ve bir tarafı tarîk-i âm ile mahdûd iki bâb tahtânî odaları ve bir sofayı ve havluyu müştemil olan mülk menzilimi ve yine karye-i merkūmede vâki‘ bir tarafdan Ruso bağı ve bir tarafdan Apostol v. Dimo nâm nasrânî bağı ve bir tarafdan Lanbornos v. Yorgi bağı ve bir tarafdan tarîk-i âm ile mahdûd tahmînen bir buçuk dönüm bir kıt‘a mülk bağımı dahi bi safkatin vâhidetin merkūm Yorgi’ye bey‘-i kat‘î ile on beş bin iki yüz cedîd akçeye bâtten bey‘ ve teslîm ol dahi vech-i mübeyyen üzre iştirâ ve kabûl ve tesellüm eyledikden sonra semeni olan meblağ-ı mezbûr on beş bin iki yüz akçeyi merkūm Yorgi yedinden tamâmen ahz ü kabz eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Mustafa Beşe b. Mehmed, Ali Beşe b. Mustafa, Hüseyin Beşe b. Ali, Ta‘bezi? v. Yorgi, Dimo v. Yanko, Yani v. Nikola, Kir v. Kalender, İstato v. Noş

(EYÜB61 - cilt: 27, sayfa: 171 - Hüküm no: 177 - Orijinal metin no: [35a-1])﻿

﻿

﻿

178. Hüküm

Yani v. Yorgi’nin mülk samanlığının Yani v. Oyori’ye satılması

Vilâyet-i Rumeli’nde İnebahtı sancağında Yacağaç kazâsı tevâbi‘inden Panco nâm karye ahâlîsinden Yani v. Yorgi nâm nasrânî meclis-i şer‘-i şerîf-i lâzımü’t-teşrîfde işbu râfi‘ü’s-sifr Yani v. Oyori nâm zimmî muvâcehesinde bi’t-tav‘ ve’r-rızâ ikrâr ve i‘tirâf edip karye-i merkūmede vâki‘ bir tarafı Berirek v. Kaş nâm nasrânî mülkü ve bir tarafı Kosta v. Aleksi nâm zimmî mülkü ve bir tarafı Yani v. Meleka nâm nasrânî mülkü ve bir tarafı tarîk-i âm ile mahdûd olup bir mikdâr arsayı müştemil olan bir kıt‘a mülk samanlığı mesfûr Yani’ye bey‘-i kat‘î ile bin cedîd akçeye bâtten bey‘ ve teslîm ol dahi minvâl-i mübeyyen üzre iştirâ ve tesellüm ve kabz ve kabûl eyleyip semen-i mezbûru yedinden tamâmen ahz ü kabz eylediğimden sonra mebî‘-i mezkûr-ı mahdûdu mahallinde zabt ve tasarrufa merkūm Yani’yi taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Mustafa Beşe b. Mehmed, Ali Beşe b. Mehmed, Hüseyin Beşe b. Ali, Bayram Beşe b. Mehmed, Dimo [v.] Nikola, Yani v. Nikola, Duka v. …?, Yorgo v. Dimo, Olonoya v. Yorgi, Rizo v. İstemad

(EYÜB61 - cilt: 27, sayfa: 172 - Hüküm no: 178 - Orijinal metin no: [35a-2])﻿

﻿

﻿

179. Hüküm

Yani v. Haran’ın mülk bağının İstati v. Yani’ye satılması

Vilâyet-i Rumeli’nde İnebahtı sancağında Yacağaç kazâsına tâbi‘ Panco nâm karye ahâlîsinden Yani v. Haran nâm zimmî meclis-i şer‘-i hatîr-i lâzımü’t-tevkīrde işbu râfi‘ü’s-sifr İstati v. Yani nâm nasrânî muvâcehesinde bi’t-tav‘i’s-sâf ikrâr ve i‘tirâf edip karye-i mezbûrede Aşağı Bağlar demekle ma‘rûf mevzi‘de vâki‘ bir tarafdan vâdi ve bir tarafdan Tonde v. Yorgo nâm zimmî bağı ve bir tarafdan Dimo v. Manol bağı ve bir tarafdan tarîk-i âm ile mahdûd olup tahmînen yirmi çapalık bir kıt‘a mülk bağımı merkūm İstati’ye bey‘-i kat‘î ile dört bin cedîd akçeye bey‘ edip ol dahi vech-i mübeyyen üzre iştirâ ve kabûl eyleyip semen-i cârru’z-zikri yedinden tamâmen ahz ü kabz eyledim dendikden sonra mebî‘-i mahdûd-ı mezkûru mahallinde zabt ve tasarrufa merkūm İstati’yi taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Ali Beşe b. Mustafa, Mustafa Beşe b. Mehmed, Abdi Beşe b. İskender, Manol [v.] Yorgi, Rizo [v.] Yani, Yani [v.] Dimo, Ostoye? [v.] Divri, Yorgo [v.] Dimo, Hıristo [v.] Yani, Duka [v.] Musafer, Dimo [v.] Manol

(EYÜB61 - cilt: 27, sayfa: 172 - Hüküm no: 179 - Orijinal metin no: [35a-3])﻿

﻿

﻿

180. Hüküm

Âişe bt. Mehmed’in mülk menzilinin vârisleri tarafından es-Seyyid Ali b. es-Seyyid İbrahim’e satıldığı

Mahrûse-i İstanbul’da Küçük Ayasofya mahallesi sâkinelerinden iken bundan akdem fevt olan Âişe bt. Mehmed nâm müteve[ffâ]nın verâseti sadrî kebîr oğlu Mehmed b. Mustafa nâm kimesne ile sadriye kebîre kızı Fâtıma nâm hâtuna münhasıra olduğu şer‘an zâhir ve müte‘ayyin oldukdan sonra mezbûr Mehmed asâleten ve merkūme Fâtıma’nın zevci ve tarafından zikr-i âtî menzilde olan sülüs hisse-i şer‘iyyesini bey‘a ve kabz-ı semene vekîli olup mezbûrenin zâtını ma‘rifet-i şer‘iyye ile ârifân olan Mansur b. Mustafa ve el-Hâc ( ) b. Hasan şehâdetleriyle şer‘an vekâleti sâbite olan Ahmed Çelebi b. Ömer nâm kimesne vekâleten meclis-i şer‘-i şerîf-i lâzımü’t-tevkīrde işbu sâhibü’l-kitâb es-Seyyid Ali b. es-Seyyid İbrahim nâm kimesnenin vâlidesi tarafından ikrâr-ı câ’i’z-zikri tasdîke vekîl olup bimâ hüve nehcü’s-sübût şer‘an vekâleti sâbite olan Fâtıma bt. Ali nâm hâtun mahzarında her biri bi’l-asâle ve bi’l-vekâle ikrâr ve i‘tirâf edip mûrisimiz müteveffât-ı mezbûrenin metrûkâtından olup medîne-i Hazreti Ebâ Eyyûb el-Ensârî’de Çavuş Kasım mahallesinde vâki‘ bir tarafdan Mehmed b. Ahmed mülkü ve bir tarafdan ba‘zan Hasan Efendi mülkü ve ba‘zan Emine Hâtun Vakfı ve iki tarafdan tarîk-i âm ile mahdûd iki bâb tahtânî odaları ve bir su kuyusunu ve kenîfi ve zât-ı eşcârı müsmire ve gayr-ı müsmire bahçeyi müştemil mülk menzilimizi cemî‘ tevâbi‘iyle mezbûr es-Seyyid Ali’ye on sekiz bin cedîd akçeye bey‘-i kat‘î ile bey‘ ve teslîm ol dahi vech-i muharrer üzre iştir[â] ve kabz ve tesellüm ve kabûl eyledikden sonra semen-i mârrü’z-zikri müvekkili mezbûr Ali yedinden tamâ[men] ahz ü kabz eyledik ba‘de’l-yevm menzili mezkûr müvekkili mezbûr Ali’nin mülk-i müşterâsıdır keyfemâ yeşâ ve yehtâr mutasarrıf olsun dediklerinde mukırrân-ı merkūmânın asâleten ve vekâleten cârî ve sâdır olan ikrârlarını vekîl-i merkūme Fâtıma Hâtun vicâhen ve şifâhen tasdîk ve tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Hüseyin Efendi b. Mehmed el-İmâm, Hasan Efendi b. Mansur, Şaban Efendi b. Ebîbekir, Mehmed b. Hızır?, Ali Çelebi b. Murtaza

(EYÜB61 - cilt: 27, sayfa: 173 - Hüküm no: 180 - Orijinal metin no: [35b-1])﻿

﻿

﻿

181. Hüküm

Dede Beşe’nin Alibeyköy’deki çiftliğinin içindekilerle birlikte vârisleri tarafından Bedahşân Hâtun bt. Abdullah’a satıldığı

Havâss-ı refî‘a kazâsı tevâbi‘inden Alibeyköyü demekle ma‘rûfe karye sâkinlerinden olup bundan akdem fevt olan Dede Beşe b. ( ) nâm müteveffânın verâseti sulbiye kebîr oğulları Ali ve Ahmed nâm kimesnelere münhasıra olup kable’l-kısme mezbûr Ali dahi fevt olup verâseti zevce-i metrûkesi Sa‘âdet Hâtun bt. Yakub ile li ebeveyn er karındaşı merkūm Ahmed’e münhasıra olduğu şer‘an zâhir ve müte‘ayyin oldukdan sonra merkūmân Ahmed ve Sa‘âdet taraflarından bey‘-i câ’i’z-zikri ikrâra vekîl olup karye-i merkūme ahâlîsinden Hüseyin b. Hasan ve Hasan b. Yusuf nâm kimesneler şehâdetleriyle şer‘an vekâleti sâbite olan Mehmed Beşe b. Bayram nâm kimesne meclis-i şer‘-i şerîf-i lâzımü’t-teşrîfde işbu hâmiletü’l-kitâb Bedahşân Hâtun bt. Abdullah muvâcehesinde bi’l-vekâle ikrâr ve i‘tirâf edip müteveffâ-yı evvelin muhallefâtından olup karye-i mersûmede vâki‘ bir tarafı Ahmed Çelebi b. Mehmed mülkü ve bir tarafı İmâmzâde Çelebi mülkü ve bir tarafı Mehmed Beşe b. Hasan mülkü ve bir tarafı tarîk-i âm ile mahdûd fevkānî ve tahtânî üç bâb odaları ve iki sofa ve iki ahırı ve bir fırını ve zât-ı eşcârı müsmire ve gayr-ı müsmire hadîkayı müştemil olup çiftlik ta‘bîr olunur mülk-i mevrûs menzilimizi ve içinde mevcûd on aded kara sığırı ineği ve bir çift kara sığırı öküzü ve bir araba ve sâir âlât-ı zirâ‘at ve esvâb-ı hirâsetimizi merkūme Bedahşân Hâtun’a bey‘-i bâtt-ı sahîh-i şer‘î ile bi safkatin vâhidetin yirmi bir bin cedîd akçeye bey‘ [ve] teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr yirmi bir bin akçeyi merkūme Bedahşân Hâtun yedinden tamâmen ahz ü kabz eyledik ba‘de’l-yevm mârrü’z-zikr çiftlikde vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye bizim alâka ve medhalimiz yokdur merkūme Bedahşân Hâtun’un mülk-i müşterâsı olmuşdur keyfemâ teşâ ve hasbemâ tehtâr mutasarrıfe olsun dediler dedikde vekîl-i merkūm Mehmed Beşe’nin bi’l-vekâle ferevân? eden kelimât-ı mahkiyesini merkūme Bedahşân Hâtun bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ bi’t-taleb? ketb olundu. Fi’l-yevmi’s-sâbi‘ aşer min Zilka‘deti’ş-şerîfe min şuhûri sene hamsin ve sittîn ve elf min hicreti men lehü’l-izzu ve’ş-şeref.

Şuhûdü’l-hâl: Ramazan Halîfe b. Hüseyin el-İmâm, İsmail Çelebi b. Mahmud, Hasan Beşe b. Abdullah, Mustafa Bey b. Yusuf, el-Hâc Mehmed Bey b. Davud, el-Hâc Receb b. Fazlullah, Mehmed Beşe b. Ahmed ve gayr

(EYÜB61 - cilt: 27, sayfa: 173 - Hüküm no: 181 - Orijinal metin no: [35b-2])﻿

﻿

﻿

182. Hüküm

Kayıp olan Mehmed Çelebi b. Mehmed’in arsasının çocuklarının ihtiyaçlarını karşılamak için Şeyh Abdullah Efendi’ye satıldığı

Medîne-i Hazreti Ebâ Eyyûb Ensârî -dâme fî rıdvâni’l-Bârî-’de Baba Haydar mahallesi sâkinlerinden olup bundan akdem gaybet-i münkatı‘a ile gaybet ve hayâtı ve memâtı nâ-ma‘lûm olan Mehmed Çelebi b. Mehmed nâm kimesnenin sulbî sagīr oğlu İbrahim ile sulbiye sagīre kızı Âişe’nin tesviye-i umûrlarına kıbel-i şer‘-i kavîmden mansûb vasîleri ve ammileri olan Mustafa Beşe b. Mehmed nâm râcil meclis-i şer‘-i şerîfde işbu râfi‘ü’l-kitâbi’l-müstetâb fahrü’l-meşâyih eş-Şeyh Abdullah Efendi b. İsâ mahzarında bi’l-vesâye ikrâr-ı tâm ve takrîr-i kelâm edip mahalle-i mezbûrede bir tarafdan Yakub Çelebi mülkü ve etrâf-ı selâsesi vakıf menzil ile mahdûd tûlen ve arzan bi hesâb-ı satrancî otuz altı zirâ‘ sırf arsa-i hâliye gāib-i mezbûrun mülkü olup lâkin sagīrân-ı mezbûrânın zarûreti nafakalar için âhara bey‘ olunmak lâzım gelmekle sûk-ı sultânîde ba‘de’l-müzâyede ve inkıtâ‘i’r-rağbe mezbûr Abdullah Efendi üzerinde iki bin cedîd akçede karâr etmeğin arsa-i mezbûreyi merkūm Abdullah Efendi’ye vesâyetim hasebiyle meblağ-ı mezkûr iki bin akçeye bey‘-i kat‘î ile bey‘ edip kabz-ı semen-i ma‘dûd ve teslîm-i mebî‘-i mahdûd eyledim ba‘de’l-yevm arsa-i merkūmede sagīrân-ı mezbû[r]ânın vechen mine’l-vücûhi’ş-şer‘iyye alâkaları kalmadı mezbûr eş-Şeyh Abdullah Efendi’nin mülk-i müşterâsıdır keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ aşer min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Davud Efendi b. Ahmed el-Kadı, Mehmed Halîfe b. Ali el-Müezzin, Şaban b. Oruc, Ahmed Beşe b. Mustafa, Halil Beşe b. Mehmed, Veli Beşe b. Mehmed ve gayruhüm mine’l-huzzâr

(EYÜB61 - cilt: 27, sayfa: 174 - Hüküm no: 182 - Orijinal metin no: [36a-1])﻿

﻿

﻿

183. Hüküm

Sultan Bayezid Evkâfı’ndan olan Azadlı köyünün sınırındaki tarlaların öşrünü Ayayorgi köyü mülteziminin aldığı, Azadlı köyü mülteziminin hakkı olduğu

Cennet-mekân firdevs-âşiyân Sultan Bayezid Hân -aleyhi’r-rahmetü ve’l-gufrân-hazretlerinin evkāfı karyelerinden olup Havâss-ı sultâniyye -humiyet ale’l-beliyye- kazâsına tâbi‘ Terkos nâhiyesi muzâfâtından Ayayorgi nâm karyenin mültezimi olan Palago v. Petro nâm nasrânî meclis-i şer‘-i şerîfde işbu râfi‘ü’l-kitâb Muslu Bey b. Abdülvehhâb nâm kimesne muvâcehesinde üzerine da‘vâ ve takrîr-i kelâm edip taht-ı iltizâmımda olan mezbûr Ayayorgi karyesi ahâlîsinden ba‘zılar nâhiye-i merkūme tevâbi‘inden Âzadlı nâm karye sınırı dâhilinde birkaç tarla zirâ‘at etmekle hâsıl olan terekeden kendi re‘âyâmın olmağla otuz iki keyl buğday ile on yedi keyl alef öşür almışidim, hâlen zikr olunan Âzadlı karyesi merkūm Muslu Bey’in taht-ı iltizâmında olmağla ol öşrü ben alırın de[yû] ta‘arruz eder suâl olunsun dedikde gıbbe’s-suâl merkūm Muslu Bey cevâbında kadîmü’l-eyyâmdan her kimin taht-ı iltizâmında olan toprakda bulunursa öşrünü ol alagelmişdir, hâlen merkūm Palago’nun bi gayr-ı vech-i şer‘î kabz eylediği öşrü taleb ederin deyû hâlen şeyhülislâm ve müfti’l-enâm -sellemehü’s-selâm-hazretlerinden yedinde olan fetvâ-yı şerîfesin ibrâz ve merkūm Palago muvâcehesinde feth ve kırâ’at olundukda mazmûn-ı şerîfi bir vakfın karyelerinden birisini Zeyd der-uhde edip ve âhar karyenin Amr der-uhde eyledikden sonra Zeyd’in iltizâmında olan karyenin sınırında olan tarlaları âhar karyenin re‘âyâsı zirâ‘at edip hâsıl olan mahsûllerinden öşrünü Zeyd’e vermek istediklerinde Amr vermeyip elbette bana verin deyû cebre kādir olur mu deyû istiftâ olundukda cevâb-ı bâ-savâblarında olmaz deyû buyrulmağın ber mûceb-i fetvâ-yı şerîfe mezbûr Palago’nun bi gayr-ı vech-i şer‘î kabz eylediği otuz iki keyl buğday ile on yedi keyl alefi mersûm Muslu’ya teslîm etmeye mersûm Palago’ya tenbîh birle mâ hüve’l-vâki‘ bi’t-taleb ketb olundu. Fi’l-yevmi’s-sâmin min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Mahmud Beşe b. Ömer, Mehmed Efendi b. Nasuh, Mustafa Beşe b. Mehmed, Hüseyin Beşe b. Ali, Dilâver b. Abdullah

(EYÜB61 - cilt: 27, sayfa: 175 - Hüküm no: 183 - Orijinal metin no: [36a-2])﻿

﻿

﻿

184. Hüküm

Hızır Beşe b. Haydar’ın Dimo v. Kosta’ya sattığı koyun bedeli ile ödünç ve kefâletten alacağını talep ettiği

Medîne-i Hazreti Ebâ Eyyûb el-Ensârî -âmelehu’llâhu te‘âlâ bi lütfihi’l-cârî-de kasab tâ’ifesinden işbu râfi‘ü’l-kitâb Hızır Beşe b. Haydar nâm râcil meclis-i şer‘-i şerîf-i lâzımü’t-teşrîfde yine tâ’ife-i merkūmeden olup ...? kanadârî? olan Dimo v. Kosta nâm nasrânî muvâcehesinde üzerine da‘vâ ve takrîr-i kelâm edip mersûm Dimo zimmetinde vezn ve mikdârı beynimizde ilm-i şer‘î ile ma‘lûm yedinden müşter[â] ve makbûz lahm-ı ganem bahâsından bin dokuz yüz akçe ve cihet-i deyn-i şer‘îden yetmiş akçe ve cihet-i kefâletden doksan akçe ki cem‘an iki bin altmış akçe hakkım olup hâlen meblağ-ı mezbûru merkūm Dimo’dan taleb eylediğimde edâdan imtinâ‘ eder suâl olunup meblağ-ı mezbûru bana def‘ ve teslîm olunmasına tenbîh olunmak matlûbumdur dedikde gıbbe’s-suâl mezbûr Dimo cevâbında fi’l-hakīka müdde‘î-i merkūm Hızır Beşe’ye vech-i muharrer üzre lahm-ı ganem semeninden ve ciheteyn-i merkūmeteynden cem‘an iki bin altmış akçe hâlen zimmetimde vâcibü’l-edâ ve lâzımü’l-kazâ deynim vardır deyû tav‘an ikrâr ve i‘tirâf etmeğin ikrârı mûcebince meblağ-ı mezbûru merkūm Hızır Beşe’ye tamâmen edâ ve teslîme mesfûr Dimo’ya tenbîh olunup mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Ali Beşe b. Mustafa, Mustafa Beşe b. Mehmed, Hüseyin Beşe b. Ali, Bayram Sofu b. Mehmed ve gayr

(EYÜB61 - cilt: 27, sayfa: 176 - Hüküm no: 184 - Orijinal metin no: [36b-1])﻿

﻿

﻿

185. Hüküm

Ümmühâni Hâtun bt. Yusuf’un zevci Mustafa b. Abdülkerim’den muhâlaa ile boşandığı

Medîne-i Hazreti Ebî [Eyyûb] el-Ensârî -dâme fî [rı]dvâni’l-Bârî-’de Çavuş Kasım mahallesi sâkin[e]lerinden Ümmühâni Hâtun bt. Yusuf meclis-i şer‘-i şerîfde zevci işbu râfi‘ü’l-kitâb Mustafa b. Abdülkerim nâm kimesne muvâcehesinde ikrâr ve takrîr-i kelâm edip mezbûr Mustafa zevcim olup lâkin hüsn-i mu‘âşeretimiz olmamağla beynimizde şikāk-ı küllî vâkı‘a olmağın mezbûr Mustafa zimmetinde mütekarrir olan dört yüz cedîd akçe mehr-i müeccel ile nafaka-i iddet ve me’ûnet-i süknâm mukābelesinde üç yüz seksen cedîd akçe ki cem‘an yedi yüz seksen cedîd akçeyi yedinden tamâmen ahz ü kabz eylediğimden sonra mehr-i mu‘accelim olup mezbûr Mustafa’nın zimmetinde olan bir yemeni yorgan ve bir beledî döşek ve bir kırmızı kilim ve bir dârâyî kaftan ve bir tencere ve bir sahan da‘vâsından fâriğ olup eşyâ-i merkūme ve zevciyete müte‘allik olan da‘vâdan mezbûr Mustafa’nın zimmetini ibrâ ve iskāt etmek üzre muhâla‘a-i sahîha-i şer‘iyye ile muhâla‘a olup ahadühümâ âharı zevciyete müte‘allik da‘vâ ve mütâlebeden ibrâ ve iskāt eyledik dedikde mezbûr Mustafa dahi merkūme Ümmühâni Hâtun’u vech-i muharrer üzre hul‘ edip zevciyete müte‘allik da‘vâ ve mütâlebâtdan her bir[i] âharın zimmetini ibrâ eyledikde gıbbe’t-tasdîk kayd olundu. Fi’l-yevmi’t-tâsi‘ aşer min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Ali Beşe b. Mustafa, Hüseyin Beşe b. Ali, Bayram Sofu b. Mehmed, Abdi Beşe b. İskender, Mustafa b. Mehmed ve gayr

(EYÜB61 - cilt: 27, sayfa: 176 - Hüküm no: 185 - Orijinal metin no: [36b-2])﻿

﻿

﻿

186. Hüküm

Kasap Mustafa Halîfe’nin ortaklarıyla birlikte satın aldığı öküzlerin bedelini kendisinin ödediği, ortaklarının hisselerine düşeni ona ödemesi gerektiği

Medîne-i Ebâ Eyyûb el-Ensârî -dâme fî rıdvâni’l-Bârî- mahallâtından Çavuş Kasım mahallesi sükkânından işbu râfi‘ü’l-kitâb Mustafa Halîfe b. İlyas nâm kimesne meclis-i şer‘-i şerîf-i lâzımü’t-tevkīrde Ali Beşe b. Mehmed ve Derviş Beşe b. Mehmed nâm kimesneler muvâcehelerinde üzerlerine da‘vâ ve takrîr-i kelâm edip mezbûrân Ali Beşe ve Derviş Beşe ile mukaddemâ kasablık san‘atında şirket-i mufâvaza vechi üzre şerîkler olmağla işbu hâzır bi’l-meclis kasablar kethüdâsı olan İbrahim Ağa b. Şaban nâm kimesneden bundan akdem iştirâ eylediğimiz kara sığırı öküzleri bahâsından ba‘de küllî hesâb sekiz bin akçe deynimiz olmağın mezbûr İbrahim Ağa meblağ-ı mezbûru vech-i mübeyyen üzre her birimiz âharın zimmetine lâzım gelen mâla kefîl olmağla meblağ-ı mezbûru benden ahz ü kabz eylemişidi, ben dahi mezbûrânın her birinin zimmetine lâzım gelen ikişer bin altışar yüz altmış altışar akçeden cem‘an beş bin üç yüz otuz iki akçeyi mezbûrân Ali Beşe ve Derviş Beşe’den taleb ederin suâl olunsun dedikde gıbbe’s-suâl mezbûrân Ali Beşe ve Derviş Beşe cevâblarında fi’l-hakīka müdde‘î-i mezbûr ile şirket-i mufâvaza vechi üzre şerîkler olup meblağ-ı mezbûr sekiz bin akçeyi mezbûr İbrahim Ağa’ya müdde‘î-i mezbûr tamâmen def‘ ve teslîm etmekle hâlen bizim zimmetimize lâzım gelen cem‘an beş bin üç yüz otuz iki cedîd akçe mezbûr Mustafa Halîfe’ye zimmetimizde lâzımü’l-edâ deynimiz vardır [deyû] her biri tâyi‘an ikrâr ve i‘tirâf edip [37a] ikrârları mûcebince meblağ-ı mezbûr beş bin üç yüz otuz iki akçeyi merkūm Mustafa’ya Halîfe’ye edâ ve teslîme mezbûrân Ali Beşe’ye [ve Derviş Beşe’ye] tenbîh birle mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Ali Beşe b. Selman el-Mübâşir, Hasan Beşe b. Mustafa, el-Hâc Yusuf b. Şaban, Mahmud Beşe b. Mustafa

(EYÜB61 - cilt: 27, sayfa: 177 - Hüküm no: 186 - Orijinal metin no: [36b-3])﻿

﻿

﻿

187. Hüküm

Seher Hâtun bt. Abdülmennân’ın mülk evinin yarı hissesini zevci Mehmed Subaşı b. Mahmud’a sattığı

Husûs-ı âti’z-zikrin mahallinde tahrîri iltimâs olunmağın kıbel-i şer‘-i şerîfden fahrü’l-kuzât Mevlânâ Mehmed Efendi b. Nasuh irsâl olunup ol dahi zeyl-i kitâbda mastûrü’l-esâmî müslimîn ile medîne-i Hazreti Ebâ Eyyûb el-Ensârî mahallâtından Bıçakçı Ferhad mahallesi sâkinelerinden umdetü’l-muhadderât Seher Hâtun bt. Abdülmennân’ın menziline varıp akd-i meclis-i şer‘-i şerîf eyledikde mezbûre Seher Hâtun cemî‘ tasarrufât-ı şer‘iyyesi nâfize olduğu hâlde meclis-i ma‘kūd-ı mezkûrda zevci işbu râfi‘ü’l-kitâb fahrü’l-eşbâh Mehmed Subaşı b. Mahmud nâm kimesne mahzarında bi tav‘ihâ ikrâr edip silk-i mülk-i sahîhinde münselik olup mahalle-i mezbûrede vâki‘ bir tarafdan Yusuf Bey nâm cündî mülkü ve bir tarafdan Canfeda Hâtun mülkü ve bir tarafdan Fâtıma Hâtun mülkü ve bir tarafdan tarîk-i âm ile mahdûd iki bâb fevkānî odaları ve tahtapûşu ve sofayı ve bir bâb tahtânî odayı ve ahırı ve su kuyusunu ve kenîfi müştemil mülk menzilimin tarîk-i âm tarafından nısf-ı şâyi‘ini zevcim mezbûr Mehmed Subaşı’ya on iki bin iki yüz elli cedîd fıddî akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘-i sahîh-i şer‘î ile bâtten bey‘ ve teslîm edip ol dahi vech-i muharrer üzre iştirâ ve tesellüm ve kabz ve kabûl eyledikden sonra semeni olan mârrü’z-zikr on iki bin iki yüz elli akçenin iki yüz elli akçesini zevcim mezbûr Mehmed Subaşı yedinden ahz ü kabz edip semen-i bâkī on iki bin akçeyi zevcim mezbûr Subaşı’ya cihet-i deyn-i şer‘îden zimmetimde deynim olan on iki bin akçe hakkıyla takas eyleyip ol dahi mukāssa ve kabûl eyledikden sonra min ba‘d menzili mahdûd-ı mezkûrun tarîk-i âm tarafından olan nısf-ı şâyi‘inde vechen mine’l-vücûhi’ş-şer‘iyye alâka ve medhalim kalmadı zevcim mezbûr Mehmed Subaşı’nın mülk-i müşterâsıdır keyfemâ yeşâ ve yehtâr mutasarrıf olsun dedikde gıbbe’t-tasdîki’ş-şer‘iyyi’l-vicâhî husûs-ı mezbûru Mevlânâ-yı müşârun-ileyh mahallinde tahrîr ba‘dehû gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb ü tahrîr olundu. Fi’l-yevmi’s-sânî ve’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: İsmail Çelebi b. Rüstem, Şaban Efendi b. Kenan, Halil Halîfe b. Haydar el-İmâm, Ömer Ağa b. Mehmed, Halil Çelebi b. Hüdâverdi, Mustafa Ağa b. Kalender, Halil Çelebi b. İbrahim, Mehmed Bey b. Hasan, Mehmed Halîfe b. Yusuf el-Müezzin, İbrahim Beşe b. Mehmed, Mahmud Çelebi b. Ömer Ağa, Ahmed Çelebi b. Mehmed, Mustafa Ağa b. ( ) el-Cündî, Ali Beşe b. Mustafa, Osman Beşe b. Abdullah ve gayr

(EYÜB61 - cilt: 27, sayfa: 178 - Hüküm no: 187 - Orijinal metin no: [37a-1])﻿

﻿

﻿

188. Hüküm

İbrahim Beşe b. Abdülbâki’nin tasarrufundaki vakıf tarlanın tasarruf hakkını Derviş Ağa’ya devrettiği

Mahrûse-i İstanbul’da Yenikapı dâhilinde vâki‘ Karabaş mahallesi sâkinlerinden İbrahim Beşe b. Abdülbâkī nâm kimesne meclis-i şer‘-i hatîr-i lâzımü’t-tevkīrde işbu hâmilü’l-kitâb Derviş Ağa b. ( ) nâm kimesne tarafından tefvîz-i câ’i’z-zikri tasdîke vekîl olup Ömer Beşe b. Abdülmennân ve Derviş b. Pîrî nâm kimesneler şehâdetleri ile şer‘an vekâlet-i sâbite olan umdetü’l-eşbâh Mehmed Çelebi b. Kurd Ağa nâm kimesne muvâcehesinde bi tav‘ihâ ikrâr ve i‘tirâf edip merhûm Sultan Bayezid Hân -aleyhi’r-rahmetü ve’l-gufrân-hazretleri evkāfı arâzisinden olup Havâss-ı Kostantıniyye kazâsına tâbi‘ Çekmece-i kübrâ nâhiyesi ihtivâsından İskeçe nâm karyede vâki‘ bir tarafdan Velyazer v. Anastaş tarlası ve bir tarafdan Yanaki v. Papas tarlası ve bir tarafdan Ergiri v. ( ) nâm zimmî tarlası ve bir tarafdan vâdi ile mahdûd olup tahmînen yirmi keyl tohum istî‘âb eder bir kıt‘a tarlanın hakk-ı tasarrufunu evkāf-ı mezbûr mütevellîsi ma‘rifetiyle müvekkili mezbûr Derviş Ağa’ya bin cedîd akçe bedel mukābelesinde tefvîz ve ferağ edip ol dahi vech-i mübeyyen üzre tefevvuz ve kabûl eyledikden sonra hakk-ı ferağ olan meblağ-ı mezbûru müvekkili müşârun-ileyh yedinden tamâmen ahz ü kabz eyledim ba‘de’l-yevm benim alâkam yokdur müvekkili mezbûr emsâli tasarrufu gibi mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fî 23 min Zilka‘de sene 1065.

Şuhûdü’l-hâl: Süleyman Çelebi el-Cündî, Hasan Beşe b. Abdullah, Veli Çavuş b. Abdullah, es-Seyyid Abdullah Çelebi b. Vildan, Ali Beşe b. Mustafa ve gayr

(EYÜB61 - cilt: 27, sayfa: 179 - Hüküm no: 188 - Orijinal metin no: [37a-2])﻿

﻿

﻿

189. Hüküm

Seher Hâtun bt. Abdülmennân’ın muhtelif eşyasını zevci Mehmed Subaşı b. Mahmud’a hibe ettiği

Husûs-ı câ’i’z-zikrin mahallinde tahrîri iltimâs olunmağın cânib-i şer‘-i kavîmden Mevlânâ Mehmed Efendi b. Nasuh irsâl olunup ol dahi zeyl-i vesîkada muharrerü’l-esâmî müslimîn ile medîne-i Hazreti Ebâ Eyyûb el-Ensârî mahallâtından Bıçakçı Ferhad mahallesi sâkinelerinden fahrü’l-muhadderât Seher Hâtun bt. Abdülmennân’ın menziline varıp akd-i meclis-i şer‘-i şerîf eyledikde mezbûre Seher Hâtun cemî‘ tasarrufât-ı şer‘iyye[si] nâfize olduğu hâlde meclis-i makūd-ı mezkûrda zevci işbu râfi‘ü’l-kitâbi’l-müstetâb fahrü’l-emsâl Mehmed Subaşı b. Mahmud nâm kimesne mahzarında bi tav‘ihâ ikrâr ve i‘tirâf edip silk-i mülk-i sahîhimde münselik olan emlâkimden üç minder ve bir beledî döşek ve bir köhne orta keçesi ve beş münakkaş yastık [ve] dört köhne yorgan ve bir beyaz tiftik kebesi ve biri kebîr biri sagīr iki tencere ve iki sagīr sahan kapağıyla ve bir kebîr güğüm ve bir leğen ma‘a ibrik ve bir bakır kebîr sini ve bir sagīr tâbe ve bir şamdan ve bir tûc tasımı zevcim mezbûr Mehmed Subaşı’ya hibe-i sahîha-i şer‘iyye ile hibe ve teslîm ve temlîk edip ol dahi minvâl-i meşrûh üzre ittihâb ve tesellüm ve temellük eyledikden sonra min ba‘d eşyâ-i merkū[me]de vechen mine’l-vücûhi’ş-şer‘iyye alâkam kalmadı, zevcim mezbûr Mehmed Subaşı’nın emlâk-i mevhûbesi olmuşdur keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîki’ş-şer‘iyyi’l-vicâhî vâki‘ hâli Mevlânâ-yı mûmâ-ileyh mahallinde tahrîr ba‘dehû gelip meclis-i şer‘de alâ vukū‘ihî inhâ ve takrîr etmeğin mâ hüve’l-vâki‘ bi’l-ibtigā ketb olundu. Fi’l-yevmi’s-sânî ve’l-ışrîn min Zilka‘deti’ş-şerîfe min şuhûri sene hamsin ve sittîn ve elf min hicreti men lehü’l-izzu ve’ş-şeref.

Şuhûdü’l-hâl: İsmail Çelebi b. Rüstem, Halil Çelebi b. Haydar el-İmâm, Ömer Ağa b. Mehmed, Halil Çelebi b. Hüdâverdi, Ahmed Çelebi b. Abdullah, Mustafa Ağa b. Kalender, Mehmed b. Yusuf el-Müezzin, Halil Çelebi b. İbrahim, Mehmed Bey b. Hasan, Mahmud Çelebi b. Mehmed Ağa, İbrahim Beşe b. Mehmed, Ahmed Çelebi b. Mehmed, Mustafa Beşe b. Mehmed, Osman Beşe b. Abdullah, Ali Beşe b. Mustafa, Mustafa Ağa b. ( ) el-Cündî ve gayruhüm mine’l-hâzırîn

(EYÜB61 - cilt: 27, sayfa: 179 - Hüküm no: 189 - Orijinal metin no: [37b-1])﻿

﻿

﻿

190. Hüküm

Seher Hâtun bt. Abdülmennân’ın Rus asıllı Kamer adlı câriyesini azat ettiği ve muhtelif eşyasını hibe ettiği

Husûs-ı âti’z-zikrin mahallinde tahrîr-i iltimâs olunmağın savb-ı şer‘-i şerîfden fahrü’l-kuzât Mevlânâ Mehmed Efendi b. Nasuh irsâl olunup ol dahi zeyl-i kitâbda mastûrü’l-esâmî müslimîn ile medîne-i Hazreti Ebâ Eyyûb el-Ensârî mahallâtından Bıçakçı Ferhad mahallesi sâkinelerinden umdetü’l-muhadderât Seher Hâtun bt. Abdülmennân’ın menziline varıp akd-i meclis-i şerîf eyledikde merkūme Seher Hâtun cemî‘ tasarrufât-ı şer‘iyyesi nâfize olduğu hâlde meclis-i ma‘kūd-ı mezkûrda kendiye rıkkını mu‘terife uzun boylu gök elâ gözlü açık kaşlı Rusiyyetü’l-asl olan işbu sâhibetü’l-kitâb Kamer bt. Abdullah nâm câriye-i memlûkesi mahzarında bi tav‘ihâ ikrâr-ı sahîh-i şer‘î kılıp câriye-i mevsûfe-i mezbûreyi cemî‘ mâlımdan ifrâz ve i‘tâk-ı sahîh-i şer‘î ile i‘tâk ve tahrîr edip mezbûr sâir harâir-i asliyyât gibi hürre olsun ba‘de’l-yevm üzerinde hakk-ı velâdan gayrı hakkım bâkī kalmadı dedikde gıbbe’t-tasdîki’ş-şer‘iyyi’l-vicâhî yine mukırra-i mezbûre Seher Hâtun mu‘takası merkūme mahzarında i‘âde-i kelâm edip emlâkimden üç minder [ve] dört yastık ve bir bağdâdî döşek ve üç münakkaş köhne yorga[n] ve iki sahan ve bir güğüm ve bir hamam leğeni ve bir leğen ma‘a ibrik ve bir baklava tepsisi ve bir köhne örme keçesi ve bir kırmızı velençe ve bir tâbe ve bir tasımı mezbûre Kamer’e hibe-i sahîha-i şer‘iyye ile hibe ve teslîm ve temlîk edip ol dahi minvâl-i mübeyyen üzre ittihâb ve tesellüm ve temlîk eylediğimden sonra ba‘de’l-yevm [eşyâ-i] merkūmede vechen mine’l-vücûhi’ş-şer‘iyye alâkam kalmadı merkūme Kamer Hâtun’un emlâk-i mevhûbesi olmuşdur keyfemâ teşâ mutasarrıfe olsun dedikde ba‘de’t-tasdîki’l-mu‘teber husûs-ı mezbûru Mevlânâ-yı mezbûr mahallinde tahrîr ba‘dehû gelip meclis-i şer‘de alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Zilka‘deti’ş-şerîfe li sene hamsin ve sittîn ve elf. Şuhûd[ü’l-hâl]: Es-Sâbikūn

(EYÜB61 - cilt: 27, sayfa: 180 - Hüküm no: 190 - Orijinal metin no: [37b-2])﻿

﻿

﻿

191. Hüküm

Seher Hâtun bt. Abdülmennân’ın Rus asıllı Kâtibe adlı câriyesini azat ettiği ve muhtelif eşyasını hibe ettiği

Husûs-ı âti’z-zikrin mahallinde tahrîri iltimâs olunmağın taraf-ı şer‘-i şerîfden fahrü’l-kuzât Mevlânâ Mehmed Efendi b. Nasuh irsâl olunup ol dahi zeyl-i vesîkada mastûretü’l-esâmî müslimîn ile medîne-i Hazreti Ebâ Eyyûb el-Ensârî mahallâtından Bıçakçı Ferhad mahallesi sâkinelerinden umdetü’l-muhadderât Seher Hâtun bt. Abdülmennân’ın menziline varıp akd-i meclis-i şer‘-i şerîf eyledikde merkūme Seher Hâtun cemî‘ tasarrufât-ı şer‘iyyesi nâfize olduğu hâlde meclis-i ma‘kūd-ı mezbûrda kendiye rıkkını mu‘terife olup orta boylu açık kaşlı elâ gözlü Rusiyyetü’l-asl olan işbu sâhibetü’l-kitâb Kâtibe bt. Abdullah nâm câriye-i memlûkesi mahzarında tav‘an ikrâr edip câriye-i memlûke-i mevsûfe Kâtibe’yi hasbeten lillâhi’l-azîm ve taleben li merdâti rabbi’r-rahîm cemî‘ mâlımdan ifrâz ve i‘tâk-ı sahîh-i şer‘î ile i‘tâk ve tahrîr edip min ba‘d sâir harâir-i asliyyât gibi hürre olsun ba‘de’l-yevm üzerinde hakk-ı velâdan gayrı hakkım kalmadı dedikde gıbbe’t-tasdîki’ş-şer‘iyyi’l-vicâhî yine mukırra-i mezbûre Seher Hâtun mu‘takası merkūme Kâtibe mahzarında i‘âde-i kelâm edip emlâkimden üç minder ve üç köhne yastık ve bir sahan ve bir tencere ve bir güğüm ve iki yorgan ve bir sagīr kaliçe ve bir tepsi ve bir tasımı merkūme Kâtibe’ye hibe-i sahîha-i şer‘iyye ile hibe ve teslîm ol dahi meclis-i hibede vech-i muharrer üzre ittihâb ve tesellüm ve kabz ve kabûl eyledikden sonra min ba‘d eşyâ-i mezbûrda vechen mine’l-vücûhi’ş-şer‘iyye alâkam kalmadı merkūme Kâtibe’nin emlâk-i mevhûbesi olmuşdur keyfemâ teşâ ve hasbemâ tehtâr mutasarrıfe olsun dedikde ba‘de’t-tasdîki’l-mu‘teber husûs-ı mezbûru Mevlânâ-yı mezbûr mahallinde tahrîr ba‘dehû gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Es-Sâbikūn

(EYÜB61 - cilt: 27, sayfa: 181 - Hüküm no: 191 - Orijinal metin no: [38a-1])﻿

﻿

﻿

192. Hüküm

Mehmed b. Mehmed’in Receb Beşe hakkında kendisini ve annesini darb ettiği iddiasıyla açtığı davada sulh oldukları

Medîne-i Hazreti Ebâ Eyyûb el-Ensârî mahallâtından Yeni mahalle sâkinlerinden Mehmed b. Mehmed nâm şâbb-ı emred meclis-i şer‘-i şerîfde işbu râfi‘ü’l-kitâb Receb Beşe b. Abdullah nâm kimesne tarafından sulh-ı câ’i’z-zikri tasdîke vekîl olup bimâ hüve tarîkü’s-sübût şer‘an vekâleti sâbite olan Hüseyin Beşe b. Mehmed nâm vekîl muvâcehesinde kendi tarafından asâleten ve vâlidesi Belkıs Hâtun bt. Abdülbâkī’nin vekîl-i şer‘îsi olmağla vekâleten ikrâr-ı tâm ve takrîr-i kelâm edip bundan akdem müvekkili mezbûr Receb Beşe bi gayr-ı vech-i şer‘î taş ile sol elime darb edip beni mecrûh eyledikden sonra vâlidem müvekkile-i merkūmenin dahi başına ve arkasına değnek ile bi gayr-ı vech-i şer‘î darb edip şütûm-i galîza ile şetm dahi eyledikde ben dahi asâleten ve vekâlet-i mahkiyem hasebiyle mûcebini müvekkili merkūm Receb Beşe’den da‘vâ ve taleb eylediğimde müvekkili mesfûr münkir oldukda muvâcehesinde şuhûd-ı udûlle isbât etmekle beynimizde münâza‘ât-ı kesîre cereyân etmişidi, el-hâletü hâzihî beynimize müslimûn ve muslihûn tavassut edip husûs-ı merkūm da‘vâsından beni dört yüz cedîd akçe üzre inşâ’-i akd-i sulh eylediklerinde ben dahi asâlet ve vekâlet-i mahkiyem hasebiyle sulh-ı mezbûru kabûl ve bedel-i sulh olan meblağ-ı mezbûr dört yüz akçeyi yedinden tamâmen ahz ü kabz edip husûs-ı mezbûra ve gayrı husûsa müte‘allik cemî‘ da‘vâdan müvekkili mezbûr Receb Beşe’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim min ba‘d da‘vâ ve nizâ‘ım yokdur sudûr dahi ederse lede’l-hükkâmi’l-kirâm istimâ‘ olunmaya dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb ve imlâ olundu. Fi’l-yevmi’s-sâlis ve’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Mehmed Bey b. Hasan, Mustafa Beşe b. Pîrî, Hasan Beşe b. Mehmed, Mehmed Beşe b. Ali, Mehmed Beşe b. Abdülbâkī ve gayr

(EYÜB61 - cilt: 27, sayfa: 182 - Hüküm no: 192 - Orijinal metin no: [38a-2])﻿

﻿

﻿

193. Hüküm

Seher Hâtun bt. Abdülmennân’ın zevci Mehmed Subaşı b. Mahmud’da olan mehir alacağının üç bin akçesini tahsil ettiği, bin akçe alacağı kaldığı

Husûs-ı âti’z-zikrin mahallinde tahrîr-i iltimâs olunmağın kıbel-i şer‘-i şerîfden fahrü’l-kuzât Mevlânâ Mehmed Efendi b. Nasuh irsâl olunup ol dahi zeyl-i kitâbda muharrerü’l-esâmî müslimîn ile medîne-i Ebâ Eyyûb el-Ensârî mahallâtından Bıçakçı Ferhad mahallesi sâkinelerinden umdetü’l-muhadderât Seher Hâtun bt. Abdülmennân’ın menziline varıp akd-i meclis-i şer‘-i şerîf eyledikde mezbûre Seher Hâtun cemî‘ tasarrufât-ı şer‘iyyesi nâfize olduğu hâlde meclis-i makūd-ı mezkûrda zevci işbu râfi‘ü’l-kitâbi’l-müstetâb fahrü’l-emsâl Mehmed Subaşı b. Mahmud nâm kimesne mahzarında bi tav‘ihâ ikrâr ve i‘tirâf edip zevcim mezbûr Mehmed Subaşı zimmetinde mütekarrir olan dört bin akçe mehr-i müeccelimin üç bin akçesini bundan esbak zevcim Mehmed Subaşı yedinden bi’t-tamâm ve’l-kemâl ahz ü kabz eyledim [38b] ba‘de’l-yevm zevcim mezbûr Mehmed Subaşı zimmetinde mehr-i müeccelimden bâkī bin akçeden ziyâde bir akçe ve bir habbe hakkım kalmamışdır dedikde gıbbe’t-tasdîki’ş-şer‘iyyi’l-vicâhî vâki‘ hâli Mevlânâ-yı müşârun-ileyh mahallinde tahrîr ba‘dehû gelip meclis-i şer‘de alâ vukū‘ihî inhâ ve takrîr etmeğin mâ hüve’l-vâki‘ bi’l-ibtigā ketb olundu. Fi’l-yevmi’s-sâlis ve’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: İsmail Çelebi b. Rüstem, Halil Halîfe b. Haydar el-İmâm, Şaban Efendi b. Kenan, Halil Çelebi b. Hüdâverdi, Ahmed Çelebi b. Abdullah, Mustafa Ağa b. Kalender, Ömer Ağa b. Mehmed, Mehmed Çelebi b. Mehmed, Halil Çelebi b. İbrahim, Mehmed Bey b. Hasan, Mehmed b. Yusuf el-Müezzin, İbrahim Beşe b. Mehmed, Mustafa Beşe b. Abdullah

(EYÜB61 - cilt: 27, sayfa: 182 - Hüküm no: 193 - Orijinal metin no: [38a-3])﻿

﻿

﻿

194. Hüküm

Ali Çelebi b. Hüseyin’in mülk menzilinin zevcesi Meryem Hâtun bt. İbrahim’e satılması

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Baba Haydar mahallesi sâkinlerinden Ali Çelebi b. Hüseyin nâm şâb meclis-i şer‘-i hatîr-i lâzımü’t-tevkīrde zevcesi işbu sâhibetü’l-kitâb Meryem Hâtun bt. İbrahim mahzarında bi’t-tav‘i’s-sâf ikrâr ve i‘tirâf edip silk-i mülkümde münselik olup mahalle-i mezbûrede [vâki‘] bir tarafdan Hamza Ağa odaları ve bir tarafdan yine benim âhar mülküm ve iki tarafdan tarîk-i âm ile mahdûd bir bâb fevkānî ve bir bâb tahtânî odaları ve müşterek su kuyusu ve havluyu müştemil mülk menzilimi cemî‘ tevâbi‘iyle zevcem mezbûre Meryem Hâtun’a sekiz bin cedîd akçeye tarafe[y]nden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra semen-i mârrü’z-zikr sekiz bin akçeyi mezbûre Meryem Hâtun yedinden tamâmen ahz ü kabz eyledim, min ba‘d menzili mahdûd-ı mezkûrda vechen mine’l-vücûhi’ş-şer‘iyye alâkam kalmadı zevcem merkūmenin mülk-i müşterâsıdır keyfemâ teşâ ve hasbemâ tehtâr mutasarrıfe olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Mehmed Efendi b. Habil el-Kadı, fahrü’l-kuzât Sinan Efendi b. el-Hâc Derviş, Mehmed Beşe b. Abdullah, Bayram Çavuş b. Mustafa, Mehmed Çavuş b. Mustafa, Ali Beşe b. Mustafa, Abdullah Beşe b. İskender, Dilâver Beşe b. Abdullah, Hüseyin Çelebi b. Ali, muharrirü’l-vesîka Mehmed el-mevlâ ve gayruhüm mine’l-hâzırîn

(EYÜB61 - cilt: 27, sayfa: 183 - Hüküm no: 194 - Orijinal metin no: [38b-1])﻿

﻿

﻿

195. Hüküm

Seher Hâtun bt. Abdülmennân’ın mülk evinin yarı hissesini azat ettiği câriyeleri Kamer ile Kâtibe’ye sattığı ve bedelinden zimmetlerini ibrâ ettiği

Husûs-ı câ’i’z-zikrin mahallinde tahrîr-i iltimâs olunmağın cânib-i şer‘-i şerîfden umdetü’l-kuzât Mevlânâ Mehmed Efendi b. Nasuh irsâl olunup ol dahi zeyl-i vesîkada mastûretü’l-esâmî müslimîn ile medîne-i Hazreti Ebâ Eyyûb el-Ensârî mahallâtından Bıçakçı Ferhad mahallesi sâkinelerinden fahrü’l-muhadderât Seher Hâtun bt. Abdülmennân’ın menziline varıp akd-i meclis-i şer‘-i şerîf eyledikde mezbûre Seher Hâtun cemî‘ tasarrufât-ı şer‘iyyesi nâfize olduğu hâlde meclis-i makūd-ı mezkûrda mu‘takaları işbu sâhibeti’l-kitâb Kamer bt. Abdullah ve Kâtibe bt. Abdullah nâm hâtunlar muvâcehelerinde bi tav‘ihâ ikrâr-ı sahîh-i şer‘î ve i‘tirâf-ı sarîh-i mer‘î kılıp silk-i mülk-i sahîhimde münselik ve muntazam olup mahalle-i mezbûrede vâki‘ bir tarafdan Yusuf Bey nâm cündî mülkü ve bir tarafdan Canfeda Hâtun mülkü ve bir tarafdan Fâtıma Hâtun mülkü ve bir tarafdan tarîk-i âm ile mahdûd iki bâb fevkānî odaları ve tahtapûşu ve sofayı ve bir bâb tahtânî odayı ve ahırı ve bir su kuyusu ve kenîfi müştemil mülk menzilin cânib-i garbîsinden nısf hisse-i şâyi‘ayı mu‘takalarım merkūmetân Kamer ve Kâtibe’ye dört bin cedîd akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip anlar dahi ber vech-i iştirâk mutasarrıf olmak üzre minvâl-i meşrûh üzre iştirâ ve tesellüm ve kabz ve kabûl eylediklerinden sonra semen-i mârrü’z-zikr dört bin akçeden mezbûretân Kamer ve Kâtibe’nin zimmetlerini ibrâ-i âmm-ı kātı‘ü’n-nizâ‘la ibrâ ve iskāt eyledim ba‘de’l-yevm zikr olunan menzilin cânib-i garbîsinde olan nısf hisse-i şâyi‘am merkūmetânın mülk-i müşterâlarıdır keyfemâ teşâ’ân ve hasbemâ tehtârân mutasarrıfe olsunlar dedikde gıbbe’t-tasdîki’ş-şer‘iyyi’l-vicâhî husûs-ı mezbûru Mevlânâ-yı müşârun-ileyh mahallinde tahrîr ba‘dehû gelip meclis-i şer‘de alâ vukū‘ihî inhâ ve takrîr etmeğin mâ hüve’l-vâki‘ bi’l-ibtigā ketb olundu. Fi’l-yevmi’l-hâmis ve’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Fahrü’l-kuzât Mustafa Efendi b. Receb, Receb Efendi b. Abdi nâib-i racül? sâbıkan, Şaban Efendi b. Kenan, İsmail Efendi b. Rüstem, Halil Halîfe b. Haydar el-İmâm, Halil Çelebi b. Hüdâverdi, Ömer Ağa b. Mehmed Ağa, Mehmed Bey b. Hasan, Ahmed Çelebi b. Abdullah, Mehmed Halîfe b. Yusuf el-Müezzin, Halil Çelebi b. İbrahim, [39a] İbrahim Beşe b. Mehmed, Ali Beşe b. Mustafa, Ahmed Çelebi el-Ye[s]ârî?, Mustafa Beşe b. Mehmed, Osman Beşe b. Abdullah, Mustafa Bey b. Kalender ve gayruhüm mine’l-hâzırîn

(EYÜB61 - cilt: 27, sayfa: 184 - Hüküm no: 195 - Orijinal metin no: [38b-2])﻿

﻿

﻿

196. Hüküm

Mustafa Çelebi’nin zevcesi Âişe Hâtun’a ait çiftlik ile değirmeni ve muhtelif hayvanı ile zirâat aletlerini Ali Ağa’ya sattığı; vakıf tarlaların tasarruf hakkını devrettiği

Mahmiye-i Kostantıniyye -hamâha’llâhu te‘âlâ ani’l-âfât ve’l-beliyye-de merhûm Molla Fenârî mahallesi sâkinlerinden Mustafa Çelebi b. el-merhûm Ömer Efendi husûs-ı câ’i’z-zikri bey‘a ve tefvîze ve kabz-ı semen ve bedele kendi tarafından asâleten ve zevcesi umdetü’l-muhadderât Âişe Hâtun bt. Mustafa’nın vekîli olup mezbûreyi ma‘rifet-i şer‘iyye ile ârifân olan Ma‘rûf b. İsmail ve İsmail b. Abdülbâkī nâm kimesneler şehâdetleriyle şer‘an vekâleti sâbite oldukdan sonra vekâleten meclis-i şerî’at-i şerîfede işbu sâhibü’l-kitâbi’l-müstetâb sâbıkan Dergâh-ı âlî -dâme mahfûfen bi’l-me‘âlî- yeniçerileri kethüdâsı iftihârü’l-emâcid ve’l-ekârim müstecmi‘u cemî‘i’l-mehâmid ve’l-mekârim Ali Ağa b. el-merhûm ( ) oğlu ve taraf-ı pür-şereflerinden husûs-ı âti’l-beyânı tasdîke vekîl olup Hasan Ağa b. Süleyman ve Hasan Çelebi b. Ali şehâdetleriyle şer‘an vekâleti sâbite olan umdetü’l-emâcid ve’l-e‘âlî Mehmed Ağa nâm kimesne mahzarında bi’l-asâle ve bi’l-vekâle ikrâr-ı tâm ve takrîr-i kelâm edip müvekkilem mezbûre Âişe Hâtun’un silk-i mülkünde münselik olup Havâss-ı refî‘a -humiyet ani’l-beliyye- kazâsına tâbi‘ Büyük Çekmece nâhiyesi ihtivâsından Pereşci demekle ma‘rûfe karyede vâki‘ iki tarafdan karındaşım Mehmed Efendi b. el-merhûm el-mezbûr Ömer Efendi mülkü ve iki tarafdan tarîk-i âm ile mahdûd muhavvata-i dâhiliyesi fevkānî ve tahtânî altı bâb odaları ve üç fevkānî sofayı ve bir matbah ve dört aded anbarı ve bir su kuyusunu ve hadîkayı müştemil ve muhavvata-i hâriciyesi bir bâb fevkānî ve bir bâb tahtânî odaları ve iki sofayı ve bir samanlık ve üç kıt‘a ahırı ve bir su kuyusu ve zât-ı eşcâr-ı müsmire ve gayr-ı müsmire bahçeyi ve kenîfi müştemil olup çiftlik ta‘bîr olunur menzil ile yine karye-i merkūmede vâki‘ hudûdu beynimizde ma‘lûme olup Papaz Pınarı demekle ma‘rûf nehir ile dâir bir göz değirmen dahi vekâletim hasebiyle müvekkili müşârun-ileyh Ali Ağa’ya bin üç yüz kıt‘a riyâlî guruşa bey‘ ve teslîm ol dahi minvâl-i mübeyyen üzre iştirâ ve tesellüm eyledikden sonra kendi mülküm olup seray-ı mezbûr içinde mevcûd iki çift camus ve dört kara sığırı öküzleri ile bir aded kara sığırı ineği ve bir buzağımı ve âlât-ı zirâ‘atımı ve bir müd buğday ve otuz keyl alef ve otuz keyl arpamı müvekkili müşârun-ileyh Ali Ağa’ya bi safkatin vâhidetin iki yüz kıt‘a riyâlî guruşa bey‘-i kat‘î ile bey‘ ve teslîm müvekkili müşârun-ileyh dahi iştirâ ve tesellüm ve kabz ve kabûl eyledikden sonra cennet-mekân firdevs-âşiyân merhûm Sultan Bayezid Hân -aleyhi’r-rahmetü ve’l-gufrân-hazretlerinin evkāfı arâzisinden olup karye-i merkūmede mevâzi‘-i müte‘addidede vâki‘ her birinin hudûdu beynimizde ma‘lûm tahmînen beş yüz otuz keyl tohum istî‘âb edip hâlen taht-ı tasarrufumda olan yirmi bir kıt‘a tarlalarımın hakk-ı tasarruflarını dahi evkāfı mezbûr mütevellî[si] ma‘rifetiyle müvekkili müşârun-ileyh Ali Ağa’ya iki yüz kıt‘a riyâlî guruş-ı kebîr bedel mukābelesinde tefvîz bi’l-ferağ eylediğimde müvekkili mûmâ-ileyh dahi vech-i meşrûh üzre tefevvuz ve kabûl eyledikden sonra semen-i mezbûr ile bedel-i merkūm cem‘an bin yedi yüz kıt‘a riyâlî guruş-ı kebîri müvekkili müşârun-ileyh Ali Ağa yedinden tamâmen asâlet ve vekâlet-i mahkiyem hasebiyle ahz ü kabz eyledim, ba‘de’l-yevm o çiftlik ve değirmende müvekkilemin ve mevâşî ve arâzide benim vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye alâka ve medhalim yokdur ba‘de’l-yevm emlâk mezbûrenin müşterâsı olmuşdur keyfemâ yeşâ ve yehtâr mutasarrıf ola ve [a]râzi-i merkūme dahi müvekkili müşârun-ileyh Ali Ağa’nın dâhil-i taht-ı tasarrufu olmuşdur emsâli tasarrufu gibi tasarruf eylesin dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Aynü’l-a‘yân el-Hâc Ahmed Ağa b. Ali Mahaşkirzâde, Mahmud Efendi b. Hasan el-İmâm, Mustafa Çelebi b. Süleyman, Eyüb Çelebi b. Ali, Bayram Ağa b. Hüseyin, Hüseyin Bey b. ( ) el-Cündî, Abdurrahman b. Ahmed, Ahmed Efendi b. Veli, Mehmed Efendi b. Ömer Efendi, el-Hâc Ali b. Abdullah, el-Hâc Hüseyin b. Ali, Mehmed Çavuş b. ( ) veznedâr, Sinan Çelebi el-Yesârî

(EYÜB61 - cilt: 27, sayfa: 185 - Hüküm no: 196 - Orijinal metin no: [39a-1])﻿

﻿

﻿

197. Hüküm

Rukiye bt. Muslu’nun mülk menzilinin Dilaver Hâtun bt. Abdülmennân’a satılması

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Veli Baba mahallesi sâkinelerinden Rukiye bt. Muslu nâm hâtun meclis-i şer‘-i şerîf-i lâzımü’t-teşrîfde işbu sâhibetü’l-kitâb Dilâver Hâtun bt. Abdülmennân mahzarında bi tav‘ihâ ikrâr ve i‘tirâf edip silk-i mülk-i sahîhimde münselik olup mahalle-i mezbûrede vâki‘ bir tarafdan Karcı Ebîbekir mülkü ve bir tarafdan ba‘zan mekābir-i müslimîn ve ba‘zan Mehmed Beşe nâm râcil mülkü ve bir tarafdan Salih mülkü ve bir tarafdan tarîk-i âm ile mahdûd ve mümtâz iki bâb tahtânî odaları ve bir ahırı ve bir su kuyusunu ve kenîfi ve eşcâr-ı müsmireyi müştemil mülk menzilimi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mezbûre Dilâver Hâtun’a fıddî nakd-i râyic fi’l-vakt on bir bin [39b] beş yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra semen-i mârrü’z-zikr on bir bin beş yüz akçeyi mezbûre Dilâver Hâtun’un yedinden tamâmen ahz ü kabz eyledim min ba‘d menzili mahdûd-ı mezkûrda vechen mine’l-vücûhi’ş-şer‘iyye alâka ve medhalim kalmadı, merkūme Dilâver Hâtun’un mülk-i müşterâsıdır keyfemâ teşâ ve tehtâr mutasarrıfe olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ ve’l-ışrîn min Zilka‘deti’ş-şerîfe min şuhûri sene hamsin ve sittîn ve elf.

Şuhûdü’l-hâl: Şaban Efendi b. Ebîbekir el-İmâm, İbrahim Beşe b. Osman, Ali Beşe b. Osman, Ahmed b. Kalender, Yusuf Beşe b. Ebî Tâlib, es-Seyyid Ömer b. Ali, Hasan Beşe b. İbrahim, İsmail b. Satılmış, Ali Beşe b. Mustafa, Abdullah Beşe b. İskender, Dilâver Beşe b. Abdullah, Hüseyin Çelebi b. Ali ve gayruhüm mine’l-hâzırîn

(EYÜB61 - cilt: 27, sayfa: 186 - Hüküm no: 197 - Orijinal metin no: [39a-2])﻿

﻿

﻿

198. Hüküm

Vefat eden Abdurrahman Çelebi b. Ali’nin evinin mehir ve sâir alacakları karşılığında mirasçıları arasında taksîm edildiği

Medîne-i Hazreti Ebâ Eyyûb el-Ensârî -âmelehu’llâhu te‘âlâ bi lütfihi’l-Bârî-de Câmi‘-i kebîr mahallesi sâkinlerinden olup bundan akdem fevt olan Abdurrahman Çelebi b. Ali’nin verâseti zevce-i metrûkesi Hatice Hâtun bt. Hasan ile babası mezbûr Ali Dede’ye ve vâlidesi Eğlence Hâtun bt. Abdülmennân’a ve sulbî sagīr oğlu Mustafa’ya ve sulbiye sagīre kızları Âişe ve Fâtıma’ya münhasıra olup kable’l-kısme merkūme Fâtıma dahi vefât edip verâseti vâlidesi mersûme Hatice Hâtun ile cedd-i sahîhi mezbûr Ali Dede’ye münhasıra olup ba‘dehû kable’l-kısme mezbûr Mustafa dahi fevt olup verâseti kezâlik vâlidesi mersûme Hatice Hâtun ile ceddi merkūm Ali Dede’ye münhasıra olup ba‘dehû kable’l-kısme merkūme Âişe dahi vefât edip verâseti vâlidesi merkūme Hatice Hâtun ile ceddi merkūm Ali Dede’ye münhasıra olduğu ve merkūmûnun tashîh-i mes’eleleri bi hükmi’l-[mü]nâsahati’ş-şer‘iyye iki yüz seksen sekiz sehimden farz olunup sihâm-ı merkūmeden yüz altmış beş sehmi mezbûr Ali Dede’ye ve yetmiş beş sehmi mersûme Hatice Hâtun’a ve kırk sekiz sehmi merkūme Eğlence Hâtun’a isâbet ve intikāl eylediği hâkim-i muvakkı‘-ı kitâb -tûbâ lehû ve hüsnü me’âb-huzûrunda şer‘an zâhir ve müte‘ayyin oldukdan sonra merkūme Eğlence Hâtun asâleten ve merkūm Ali Dede kıbelinden husûs-ı câ’i’z-zikre vekîl olup hasm-ı câhid-i şer‘î mahzarında Mustafa Çelebi b. Veli ve Hasan Çelebi b. Ali şehâdetleriyle şer‘an vekâleti sâbite olan Ömer Çelebi b. Mehmed vekâleten meclis-i şer‘-i şerîf-i lâzımü’t-teşrîfde işbu hâmiletü’l-vesîka merkūme Hatice Hâtun’un li ebeveyn er karındaşı ve husûs-ı câ’i’z-zikre vekîli olup merkūmenin zâtını ma‘rifet-i şer‘iyye ile ârifân olan Ahmed b. Mehmed ve Ebûbekir Dede b. Hasan şehâdetleriyle şer‘an vekâleti sâbite olan Ali Çelebi nâm kimesne muvâcehesinde her biri bi’l-asâle ve bi’l-vekâle ikrâr ve takrîr-i kelâm edip müteveffâ-yı mezbûr Abdurrahman Çelebi’nin muhallefâtından olup mahalle-i mezbûrede vâki‘ iki tarafdan umdetü’l-meşâyihi’l-kirâm eş-Şeyh Nasrullâh Efendi b. Ömer Efendi tasarrufunda olan menzil ve bir tarafdan Yusuf Halîfe b. Abdullah mülkü ve bir tarafdan tarîk-i âm ile mahdûd iki bâb fevkānî odaları ve bir tahtânî odayı ve bir sofa odayı ve bir su kuyusunu ve bir ahırı ve kenîfi müştemil olan menzil bundan akdem alâ tarîki’l-münâsahati’l-ma‘hûde beynimizde iktisâm olundukda yüz altmış beş sehmi mezbûr Ali Dede’ye ve yetmiş beş sehmi merkūme Hatice Hâtun’a ve kırk sekiz sehmi bana isâbet ve intikāl etmişidi lâkin müteveffâ-yı mezbûr Abdurrahman’ın merkūme Hatice Hâtun’a zimmetinde mütekarrir olan on bin cedîd akçe mehr-i müecceli ve cihet-i şer‘îden dört bin akçe ki cem‘an on dört bin cedîd akçe deyni olup ve bana dahi cihet-i deyn-i şer‘îden sekiz bin beş yüz cedîd akçe deyni olup ve babası mezbûr Ali Dede’ye dahi beş bin akçe deyni olmağla cümlesi yirmi yedi bin beş yüz akçe deyni olmağın rızâlarımız ile menzili mezbûrun müşârun-ileyh eş-Şeyh Nasrullâh Efendi tarafında vâki‘ tûlen yirmi dört arzan yedi zirâ‘ bi hesâb-ı satrancî yüz altmış sekiz zirâ‘ arsa üzerinde mebnî olan bir bâb fevkānî oda ve sofa ve ahır ve su kuyusu müşterek olup nısfı olmak üzre müteveffâ-yı mezbûrun zevcesi merkūme Hatice Hâtun’un hakkı olan meblağ-ı mezbûr on dört bin akçe ile bi hükmi’l-münâsaha hisse-i ma‘hûdesi mukābelesinde menzili mezbûrun zikr olunan nısfını ba‘de’l-ikrâr kabz ve kabûl eyleyip ve nısf-ı âharı olup kezâlik bi hesâb-ı satrancî yüz altmış sekiz zirâ‘ arsa üzerinde mebnî fevkānî ve tahtânî iki bâb oda ve bir sofa ve su kuyusu müşterek olmak üzre on üç bin beş yüz akçe hakkımız ile hisse-i ma‘hûde-i mu‘ayyenemiz mukābelesinde biz dahi ba‘de’l-ikrâr kabz ve kabûl eylediğimizden sonra her birimiz âharın zimmetini mîrâsa ve deyne müte‘allik cemî‘ da‘vâdan ibrâ ve iskāt eyledik ba‘de’l-yevm biribirimiz ile deyn ve mîrâsa müte‘allik da‘vâ ve nizâ‘ımız yokdur sudûr dahi ederse lede’l-hükkâmi’l-kirâm makbûle ve mesmû‘a olmaya dediklerinde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Zilka‘deti’ş-şerîfe min şuhûri sene hamsin ve sittîn ve elf.

Şuhûdü’l-hâl: Umdetü’l-müderrisîni’l-kirâm Abdüllatîf Efendi necl-i eş-Şeyh Nasrullâh Efendi, Mustafa Çelebi b. Ali, muharrirü’l-vesîka Mustafa Efendi b. Hasan Efendi, Mehmed Halîfe b. Yusuf, Hüseyin Çelebi b. İsa, Mehmed Efendi b. Nasuh, Ali b. Mustafa, Hüseyin b. Mehmed, Bayram b. Mehmed, Mustafa Beşe b. Mehmed ve gayruhüm mine’l-hâzırîn

(EYÜB61 - cilt: 27, sayfa: 187 - Hüküm no: 198 - Orijinal metin no: [39b(1)-1])﻿

﻿

﻿

199. Hüküm

Vefat eden İsmail Çelebi’nin sağlığında Gürcü asıllı Kaytas b. Abdullah’ı azat ettiği

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Câmi‘-i kebîr mahallesi sâkinlerinden olup bundan akdem fevt olan İsmail Çelebi b. ( ) nâm müteveffânın verâseti zevce-i metrûkesi İsmîhân bt. Osman nâm hâtun ile sulbî sagīr oğulları Mehmed ve Mustafa’ya ve sulbiye kebîre kızı Saliha nâm hâtuna münhasıra olduğu şer‘an zâhir ve müte‘ayyin oldukdan sonra sagīrân-ı merkūmânın tesviye-i umûruna kıbel-i şer‘den mansûbe vasî olan merkūme İsmîhân Hâtun ve mersûme Saliha Hâtun taraflarından husûs-ı câ’i’z-zikri ikrâra vekîlleri olup mezbûretânı ma‘rifet-i şer‘iyye ile ârifân olan Ömer Çelebi b. Mehmed ve Mustafa Çelebi b. Abdülbâkī şehâdetleriyle şer‘an vekâleti sâbite olan Mustafa Çelebi b. Ali nâm kimesne meclis-i şer‘-i şerîf-i enver ve mahfil-i dîn-i münîf-i ezherde bi’l-vekâle ikrâr-ı tâm ve takrîr-i kelâm ve ifâde-i merâm edip müteveffâ-yı mezbûr abd-i memlûkü işbu bâ‘isü’l-kitâb orta boylu açık kaşlı gök elâ gözlü milleti Gürciyyü’l-asl Kaytas b. Abdullah nâm gulâmı hâl-i hayâtında ve kemâl-i akl-ı sıhhatinde cümle mâlından ifrâz ve i‘tâk ve tahrîr ve zümre-i ahrâr-ı asliyyeye ilhâk ve idrâc edip gulâm-ı mevsûf-ı mezbûr sâir ahrâr-ı asliyyîn gibi hür olup üzerinde hakk-ı velâdan gayrı hakkım bâkī kalmadı deyû gulâm-ı mezbûru âzâd etmekle biz dahi verâset ve vesâyet-i mahkiyemiz hasebiyle gulâm-ı mezbûrun i‘tâkını tenfîz eyledik dediler dedikde mâ hüve’l-vâki‘ gıbbe’l-ibtigā ketb olundu. Fi’l-yevmi’s-sâbi‘ ve’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Ali Beşe b. Mustafa, Hüseyin Beşe b. Ali, Dilâver Beşe [b.] Abdullah, Bayram Sofu b. Mehmed, Mustafa Beşe b. Mehmed ve gayruhüm mine’l-hâzırîn

(EYÜB61 - cilt: 27, sayfa: 188 - Hüküm no: 199 - Orijinal metin no: [40a(1)-1])﻿

﻿

﻿

200. Hüküm

Vefat eden Abdurrahman Çelebi’nin evinin mehir ve sâir alacakları karşılığında mirasçıları arasında taksîm edildikten sonra karısının hissesini aldığını beyanı

Medîne-i Ebî Eyyûb-i Ensârî’de -dâme fî rıdvâni’l-Bârî-’de Câmi‘-i kebîr mahallesi sâkinlerinden olup ba‘demâ fevt olan Abdurrahman Çelebi b. Ali nâm müteveffânın vârisleri zevce-i metrûkesi Hatice Hâtun bt. Hasan ile babası mezbûr Ali Dede’ye ve anası Eğlence Hâtun bt. Abdülmennân ve sulbî sagīr oğlu Mustafa’ya ve sulbiye sagīre kızları Âişe ve Fâtıma’ya münhasıra olup kable’l-kısme merkūme Fâtıma dahi vefât edip verâseti vâlidesi mersûme Hatice Hâtun ile cedd-i sahîhası merkūm Ali Dede[’ye] münhasıra olup ba‘dehû Fâtıma dahi fevt olup kable’l-kısme mezbûr Mustafa dahi fevt olup verâseti kezâlik vâlide-i mersûme Hatice Hâtun ile ceddi mezbûr Ali Dede[’ye] münhasıra olduğu ve merkūmûnun tashîh-i mes’eleleri bi hükmi’l-münâsahati’ş-şer‘iyye iki yüz seksen sehim üzerine tashîh olunup tashîh-i mezbûrdan yüz altmış beş sehmi mesfûr Ali Dede’ye ve yetmiş beş sehmi mezbûre Hatice Hâtun’a ve kırk sekiz sehmi mezbûr tashîh-i mezbûrdan yüz altmış beş sehmi mesfûr Ali Dede’ye ve yetmiş beş sehmi mezbûre Hatice Hâtun’a ve kırk sekiz sehim üzre tashîh olunup tashîh-i mezbûrdan yüz altmış beş sehmi mesfûr Ali Dede’ye ve yetmiş sehmi mezbûre Hatice’ye ve kırk sekiz sehmi mezbûre Eğlence Hâtun’a isâbet ve intikāl eylediği hâkim-i muvakkı‘-ı kitâb -tûbâ [lehû] ve ahsen me’âb-huzûrunda şer‘an zâhir ve müte‘ayyin oldukdan sonra merkūme Eğlence Hâtun asâleten ve merkūm Ali Dede tarafından husûs-ı câ’i’z-zikre vekîl olup hasm-ı şer‘î-i câhid mahzarında Mustafa Çelebi b. Veli ve Hasan Çelebi b. Ali şehâdetleriyle şer‘an vekâleti sâbite olan Ömer Çelebi b. Mehmed vekâleten meclis-i şer‘-i şerîf-i lâzımü’t-teşrîfde merkūme Hatice Hâtun’un li ebeveyn er karındaşı ve husûs-ı câ’i’z-zikre vekîli olup mezbûreyi ma‘rifet-i şer‘iyye ile ârifân olan Ahmed b. Mehmed ve Ebûbekir Dede b. Hasan şehâdetleriyle şer‘an vekâleti sâbite olan Ali Çelebi b. el-mezbûr Hasan nâm kimesne muvâcehesinde her biri bi’l-vekâle ikrâr ve i‘tirâf edip müteveffâ-yı mezbûrun muhallefâtından olup mahalle-i mezbûrede vâki‘ iki tarafdan umdetü’l-meşâyihi’l-izâm Nasrullâh Efendi [b.] el-merhûm Ömer Efendi tasarrufunda olan menzil ve bir tarafdan Yusuf Çelebi b. Abdullah mülkü ve bir tarafdan tarîk-i âm ile mahdûd olup iki bâb tahtânî ve bir bâb fevkānî odaları ve bir sagīr odayı ve su kuyusunu ve bir ahırı ve kenîfi müştemil olan menzil mukaddemâ beynimizde kısmet olundukda alâ vefki’l-münâsahati’l-ma‘hûde zikr olunduğu üzre yüz altmış beş se[h]mi mesfûr Ali Dede’ye ve yetmiş beş sehmi merkūme Hatice Hâtun’a ve kırk sekiz sehmi merkūme Eğlence Hâtun’a irsen intikāl ve isâbet etmişidi, lâkin merkūm Abdurrahman’ın merkūme Hatice Hâtun’a zimmetinde mütekarrir olan on bin cedîd akçe mehr-i müecceli ve cihet-i deyn-i şer‘îden dört bin akçe ki cem‘an on dört bin [akçe] deyni olup ve bana dahi cihet-i deyn-i şer‘îden sekiz bin beş yüz akçe deyni olup ve babası mezbûr Ali Dede’ye dahi beş bin akçe deyni olmağla cem‘an yirmi yedi bin beş yüz cedîd akçe düyûnu olmağın rızâmız ile menzili mahdûd-ı mezkûrun müşârun-ileyh Şeyh Nasrullâh tarafında vâki‘ tûlen yirmi dört ve arzan yedi bi hesâb-ı satrancî yüz altmış sekiz zirâ‘ arsa üzerinde mebnî olan bir bâb fevkānî oda ve bir sofa ve bir ahır ve su kuyusu müşterek olup nısfı olmak üzre mezbûre Hatice Hâtun’un hakkı olan meblağ-ı mezbûr ile bi hükmi’l-münâsaha hisse-i şâyi‘ası mukābelesinde menzili mezbûrun nısfı ba‘de’l-ifrâz ve vaz‘u’l-alâmeti’l-fâsıla kabz ve kabûl eyleyip ve nısf-ı âharı olup kezâlik bi hesâb-ı satrancî yüz altmış sekiz zirâ‘ arsa üzerinde mebnî fevkānî ve tahtânî üç bâb oda ve bir sofa ve bir su kuyusu müşterek olmak üzre on üç bin beş yüz [akçe] hakkım ile hisse-i mu‘ayyene-i ma‘hûdemiz [40b(1)] mukābelesinde biz dahi ba‘de’l-ifrâz kabz ve kabûl ve alâmet-i fâsıla vaz‘ eylediğimizden sonra her birimiz âharın zimmetini mîrâsa ve deyne müte‘allik cemî‘ da‘vâdan ibrâ ve iskāt eyledik ba‘de’l-yevm biribirimiz ile da‘vâ ve nizâ‘ımız kalmadı vekîl-i mezbûr Ali’den suâl olunup ikrârı tahrîr olunmak matlûbumuzdur dedikde gıbbe’s-suâl vekîl-i mezbûr Ali Çelebi cevâbında fi’l-vâki‘ hâl-i kaziyye bâlâda bast ve terkīm olunan minvâl üzre olmağın menzili mezbûru zikr olunan nısf-ı mu‘ayyenesini müvekkilem mezbû[re] Hatice Hâtun vech-i mübeyyen üzre kabz ve kabûl mezbûrân Eğlence ve Ali Dede’nin zimmetlerini ibrâ-i âmm-ı kātı‘ü’n-nizâ‘ ile ibrâ ve iskāt etmişizdir min ba‘d merkūmân ile mîrâsa ve deyne müte‘allik da‘vâ ve nizâ‘ı yokdur sudûr dahi ederse lede’l-hükkâmi’l-kirâm mesmû‘a olmasın dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Umdetü’l-müderrisîn Abdülkerim Efendi, Mustafa Çelebi b. Ömer, Mustafa Efendi el-Kâtib, Mehmed Halîfe b. Yusuf, Hüseyin Çelebi b. Ali

(EYÜB61 - cilt: 27, sayfa: 189 - Hüküm no: 200 - Orijinal metin no: [40a(1)-2])﻿

﻿

﻿

201. Hüküm

Vefat eden Mehmed b. Arslan’ın sağlığında kardeşi Mustafa’nın babalarından kalan evdeki hissesini satın aldığı ve evin Mehmed’in mirasçılarına intikal ettiği

Kıbtiyân tâ’ifesinden olup medîne-i Hazreti Ebâ Eyyûb el-Ensârî’de Zühre Hâtun mahallesi sâkinlerinden iken bundan akdem vefât eden Mehmed b. Arslan nâm Kıbtînin sulbî oğlu Salih nâm sagīrin vâlidesi ve tesviye-i umûruna kıbel-i şer‘-i kavîmden mansûbe vasîsi olan işbu râfi‘atü’l-kitâb Gülşâr bt. Ali nâm Kıbtiyye mahfil-i kazâda yine tâ’ife-i mezbûreden olup müteveffâ-yı mezbûr Mehmed’in li ebeveyn er karındaşı olan Mustafa nâm Kıbtî muvâcehesinde üzerine da‘vâ ve takrîr-i kelâm edip mahalle-i mezbû[re]de vâki‘ ma‘lûmü’l-hudûd bir bâb çatma menzil müteveffâ-yı mezbûrun babası merkūm Arslan’ın mülk[ü] olup ba‘de vefâtihî menzili mezkûr müteveffâ-yı mezbûr Mehmed ile merkūm Mustafa’ya irs-i şer‘le intikāl eyledikde zikr olunan menzil beynlerinde bin akçeye tahmîn olundukda mezbûr Mustafa kendi hissesini müteveffâ-yı mezbûr Mehmed’e hâl-i hayâtında beş yüz cedîd akçeye bey‘-i kat‘î ile bey‘ edip kabz-ı semen ve teslîm-i mebî‘ eyledikden sonra mecmû‘-ı menzil müteveffâ-yı mezbûrun mülkü olmuşiken hâlen yine mezbûr Mustafa nısf-ı menzile vaz‘-ı yed eder suâl olunup kasr-ı yedine tenbîh olunmak matlûbumdur dedikde gıbbe’s-suâl mezbûr Mustafa cevâbında fi’l-hakīka menzili mezkûr babamız merkūm Arslan’dan vech-i muharrer üzre bize irs-i şer‘le intikāl etmekle binâ’en alâ zâlik mevr[û]sumuz olmağla menzili mezkûrun nısf-ı şâyi‘ine vaz‘-ı yed eylediğin ikrâr lâkin hisse-i mezbûreyi vech-i mübeyyen üzre karındaşı müteveffâ-yı mezbûra meblağ-ı mezbûr beş yüz akçeye bey‘ eylediğini münkir olıcak vasiyy[e]-i merkūme Gülşâr’dan da‘vâsına mutâbık beyyine taleb olundukda tâ’ife-i mezbûreden olup yine mahalle-i merkūme sâkinlerinden Hüseyin b. Hasan ve Mustafa b. Hüseyin nâm Kıbtîler li ecli’ş-şehâde meclis-i şer‘a hâzırân olup istişhâd olundukda fi’l-vâki‘ menzili mezkûr merkūm Arslan’dan sulbî kebîr oğulları mezbûr Mustafa ile müteveffâ-yı mezbûr Mehmed’e irs-i şer‘î ile intikāl eyledikde mezbûr Mustafa kendi hissesine âid olan nısf-ı menzili vech-i mübeyyen üzre müteveffâ-yı mezbûra hâl-i hayâtında bizim huzûrumuzda meblağ-ı mezbûr beş yüz akçeye bey‘ edip kabz-ı semen ve teslîm-i mebî‘ eyledi biz bu husûsa minvâl-i muharrer üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâ’iti kabûlihâ şehâdetleri makbûle olmağın mûcebiyle ba‘de’l-hükm mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Mehmed Efendi el-Kadı, Hızır b. Solak, Muslu b. Mehmed, Mehmed b. Bâli, Abdullah b. İskender

(EYÜB61 - cilt: 27, sayfa: 191 - Hüküm no: 201 - Orijinal metin no: [39b(2)-1])﻿

﻿

﻿

202. Hüküm

Hazine kethüdâsı Hüseyin Ağa’nın mülk suyu için açtığı bacanın Yakub Ağa Vakfı’na ait olduğu zannıyla müdâhale edildiği, ancak Hüseyin Ağa’nın mülkü olduğunun anlaşıldığı

Husûs-ı âti’z-zikrin mahallinde tahrîri iltimâs olunmağın kıbel-i şer‘-i şerîfden Mevlânâ Mehmed Efendi b. Nasuh el-Kadı irsâl olunup ol dahi zey-i vesîkada mastûretü’l-esâmî olan müslimîn ile Havâss-ı aliyye kazâsına tâbi‘ Cebeci karyesi kurbunda Şâhin Deresi demekle şehîr mevzi‘de Delikli Kaya nâm mahalle varıp akd-i meclis-i şer‘-i şerîf eyledikde işbu kitâb-ı sıhhat-nisâbın sâhibi olup hâlen saray-ı sultânîde hazîne kethüdâsı olan umdetü’l-havâs ve’l-mukarrebîn Hüseyin Ağa b. Fahreddin taraf-ı pür-şereflerinden zikri câ’î ikrârı tasdîke vekîlleri olup bimâ hüve nehcü’s-sübût şer‘an vekâleti sâbite olan hâlen hâssa Nakkaşbaşı iftihârü’l-emâcid ve’l-ekârim Mehmed Ağa b. Ahmed meclis-i ma‘kūd-ı mezkûrda mahrûse-i İstanbul’da vâki‘ merhûm Kapı Ağası Yakub Ağa Vakfı’na bi’l-fi‘il mütevellî olan fahrü’l-akrân Ali Ağa b. Abdülmennân mahzarında takrîr-i kelâm ve ta‘bîr ani’l-merâm edip işbu baca müvekkilim müşârun-ileyh Hüseyin Ağa hazretlerinin bundan akdem mevzi‘-i mezbûrda kendi mâlıyla hafr ettirdiği suyun bacalarından olup lâkin vakf-ı mezbûr suyunun bacası dahi ol mevzi‘e karîb olmağla mütevellî-i mezbûr vakf-ı [41a(1)] mezbûr suyunun bacalarından olmak zu‘muyla mukaddemâ işbu bacaya vaz‘-ı yed murâd etmişidi, el-hâletü hâzihî işbu baca vakf-ı mezbûr suyunun bacası olmadığını mütevellî-i mezbûr müşâhede etmekle müvekkilim mezbûrun mülk suyu bacası olduğu zâhir ve mütehakkık olmuşdur, mütevellî-i mezbûr Ali Ağa’dan vâki‘ hâl suâl olunup ikrârı tahrîr olunmak matlûbumdur dedikde gıbbe’s-suâl mütevellî-i mezbûr Ali Ağa cevâbında fi’l-hakīka hâl-i kaziyye bâlâda bast ve tahrîr olunduğu üzre olmağla işbu baca vakf-ı mezbûrun olmak zu‘muyla mukaddemâ müvekkili müşârun-ileyhe mu‘âraza etmişidim, lâkin vakf-ı mezbûrun alâkası olmayıp müvekkili müşârun-ileyh Hüseyin Ağa’nın mukaddemâ hafr ettirdiği suyun bacalarından olduğunu müşâhede edip vakf-ı mezbûrun vechen mine’l-vücûh alâkası olmayıp müvekkili müşârun-ileyhin mülkü olduğu müte‘ayyin olmuşdur deyû tav‘an ikrâr ve i‘tirâf etmeğin mütevellî-i mezbûrun minvâl-i muharrer üzre cârî ve sâdır olan ikrârını vekîl-i mezbûr Mehmed Ağa vicâhen tasdîk ve tahkīk eylediğini Mevlânâ-yı mezbûr mahallinde tahrîr ba‘dehû gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Aynü’l-a‘yân Ali Ağa b. Yunus, umdetü erbâbü’t-tahrîr Mehmed Efendi muhâsebe-i evvel, fahrü’l-eşbâh Ali Bey el-Bevvâb-ı sultânî, Mehmed Bey b. Mustafa kethüdâ-i râh-ı âbî, el-Hâc İbrahim b. Sefer râh-ı âbî, Üstâd Veli b. Ramazan, Mehmed Beşe b. Abdülkerim?, Mehmed b. Abdülkerim, Osman Bey b. Aydın ve gayr

(EYÜB61 - cilt: 27, sayfa: 192 - Hüküm no: 202 - Orijinal metin no: [39b(2)-2])﻿

﻿

﻿

203. Hüküm

Dimo v. Lanbo’nun ölen Yani’nin kardeşi ve tek vârisi olduğu, Yani’nin Bako v. Yorgi zimmetinde kalan alacağını talep ettiği

Fi’l-asl vilâyet-i Rumeli’nde Yenişehir kazâsına tâbi‘ Kuhistân nâhiyesi ihtivâsından Kalçoz nâm karye sâkinlerinden olup hâlen Havâss-ı aliyye kazâsı tevâbi‘inden Kalataz nâm karyede çoban tâ’ifesinden olan râfi‘ü hâze’s-sifr Dimo v. Lanbo nâm zimmî meclis-i şer‘-i şerîf-i lâzımü’t-teşrîfde Bako v. Yorgi nâm nasrânî muvâcehesinde üzerine da‘vâ ve takrîr-i kelâm edip kezâlik karye-i merkūmede tâ’ife-i mezbûreden olduğu hâlde mürd olan Yani nâm zimmînin mezbûr Bako zimmetinde cihet-i karz-ı şer‘îden iki bin akçe hakkı olup ben mürd-i mezbûrun li ebeveyn karındaşı ve hasran vârisi olmağla meblağ-ı merkūm bi hasebi’l-irsi’ş-şer‘î bana intikāl etmişiken hâlen taleb eylediğimde edâdan imtinâ‘ eder suâl olunsun dedikde gıbbe’s-suâl mezbûr Yako cevâbında fi’l-hakīka müdde‘î-i mezbûr karındaşımdır dediği hâlik-i merkūm Yani’ye cihet-i mersûmeden vech-i muharrer üzre iki bin akçe [deynim] vardır deyû ikrâr lâkin müdde‘î-i mezbûr Dimo hâlik-i merkūm Yani’nin minvâl-i mübeyyen üzre karındaşı olduğu[nu] münkir olıcak müdde‘î-i mezbûrdan müdde‘âsını mübeyyine beyyine taleb olundukda yine zikr olunan Kalçoz karyesi sükkânından Andriye v. Dimo ve Trandafilo v. Dimo v. İstati nâm zimmîler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ müdde‘î-i mezbûr ile hâlik-i merkūm Yani li ebeveyn karındaşlar olup zîrâ babaları ismi Lanbo ve anaları ismi İşmilü nâm nasrâniye ve cedleri ismi Uyuri Lilu nâm zimmî ve maskat-ı re’sleri mezbûr Kalçoz kar[ye]sidir hâlik-i mezbûrun müdde‘î-i merkūm Dimo’dan gayrı vâris-i ma‘rûfu olduğu ma‘lûmumuz değildir, biz bu husûsa vech-i meşrûh üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe ri‘âyeti şerâ’iti kabûlihâ şehâdetleri makbûle ve mesmû‘a olmağın mûcebiyle müdde‘î-i mezbûr Dimo’nun verâsetine hükm olunmağın meblağ-ı mezbûr iki bin akçeyi tamâmen edâ ve teslîme merkūm Yako’ya tenbîh olunup mâ hüve’l-vâki‘ bi’l-ibtigā ketb olundu. Fi’l-yevmi’t-tâsi‘ ve’l-ışrîn min Zilka‘deti’ş-şerîfe min şuhûri sene hamsin ve sittîn ve elf.

Şuhûdü’l-hâl: Mustafa Beşe b. Mehmed, Ahmed Beşe b. Hasan, Ali Beşe b. Mustafa, Hüseyin Beşe b. Ali, İlya v. Dimitri, Yorgi v. Dimo, Yorgi v. Andros ve Kirbazi v. Paskarat ve gayruhüm

(EYÜB61 - cilt: 27, sayfa: 193 - Hüküm no: 203 - Orijinal metin no: [40a(2)-1])﻿

﻿

﻿

204. Hüküm

Mehmed Beşe b. Bayram’ın mülk menzilinin Mustafa b. Mehmed’e satılması

Havâss-ı aliyye kazâsına tâbi‘ Alibeyköyü demekle ma‘rûfe karye sükkânından Mehmed Beşe b. Bayram nâm kimesne meclis-i şerî’at-i şerîfede işbu râfi‘ü’l-kitâb Mustafa b. Mehmed nâ[m] kimesne mahzarında bi’t-tav‘i’s-sâf ikrâr ve i‘tirâf edip silk-i mülkümde münselik olup karye-i mezbûrede vâki‘ bir tarafdan Ahmed Çelebi b. Dede mülkü ve bir tarafdan yine benim âhar mülküm ve bir tarafdan Hüseyin Beşe b. Hasan mülkü ve bir tarafdan tarîk-i âm ile mahdûd iki bâb fevkānî ve bir bâb tahtânî odaları ve bir ahırı ve samanlığı ve müşterek su kuyusunu müştemil mülk menzilimi cemî‘ tevâbi‘ ve levâhıkıyla mezbûr Mustafa’ya on üç bin fıddî nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra semen-i mârrü’z-zikr on üç bin akçeyi mezbûr Mustafa yedinden tamâmen ahz ü kabz eyledim ba‘de’l-yevm benim menzili mahdûd-ı mezkûrda vechen mine’l-vücûhi’ş-şer‘iyye alâkam kalmadı mezbûr Mustafa’nın mülk-i müşterâsıdır keyfemâ yeşâ [ve yehtâr] mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurreti Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Ramazan Halîfe b. Hüseyin el-İmâm, Mustafa b. Derviş, Hüseyin Beşe b. Hasan, İbrahim Beşe b. Mehmed, İsmail Beşe b. Mehmed ve gayr

(EYÜB61 - cilt: 27, sayfa: 194 - Hüküm no: 204 - Orijinal metin no: [40b-1])﻿

﻿

﻿

205. Hüküm

Ölen Vasil’in oğlu Dimo’nun miras hissesini kardeşleri Nano ve Beto’ya sattığı

Vilâyet-i Rumeli’nde Arnavud Belgradı kazâsına tâbi‘ Praştan nâm karye sâkinlerinden iken bundan akdem hâlik olan Vasil nâm zimmînin verâseti sulbî kebîr oğulları Dimo ve Nano nâm zimmîler ile sulbiye kebîre kızları Konduşa ve Despina nâm nasrâniyelere münhasıra olduğu şer‘an zâhir ve müte‘ayyin oldukdan sonra merkūm Dimo meclis-i şer‘-i şerîf-i lâzımü’t-tevkīrde işbu râfi‘ü’l-vesîka mersûm Nano kendi tarafından asâleten ve karındaşı mezbûr Beto tarafından ikrâr-ı âti’z-zikri tasdîke vekîl-i şer‘îsi olup vekâleten muvâcehesinde bi tav‘ihî ikrâr ve i‘tirâf edip babamız hâlik-i mezbûrun metrûkâtından olup karye-i mezbûrede vâki‘ bir tarafdan vâdi ve bir tarafdan Vasil mülkü ve bir tarafdan Kosta v. Topal mülkü ve bir tarafdan tarîk-i âm ile mahdûd bir bâb tahtânî odayı ve bir kıt‘a harman yerini ve bir kıt‘a samanlığı müştemil mülk menzilden ve yine karye-i mezbûrede vâki‘ hudûdu beynimizde ma‘lûm iki kıt‘a bağ ile bir kıt‘a bahçeden ve sâir babamız hâlik-i merkūmdan intikāl edip beynimizde ma‘lûm emlâkdan sekiz sehimden iki sehim hisse-i şâyi‘a-i mevrûsemi mezbûrân Nano ve Beto’ya iki bin sekiz yüz cedîd akçeye bey‘-i kat‘î ile [bey‘] edip onlar dahi ber vech-i iştirâk kabûl eyleyip semen-i mârrü’z-zikri merkūmân yedlerinden tamâmen ahz ü kabz eylediğimden sonra emlâk-i mersûmeden hisse-i mezbûremi mahallinde zabt ve tasarrufa mezbûrân Nano ve Beto’yu tarafımdan taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurreti Zilhicce li sene hamsin ve sittîn ve elf.

Şuhûdü’l-hâl: Ali b. Mustafa, Dilâver b. Abdullah, Abdullah b. İskender, Hüseyin b. Ali Nano, Miho, Dimo, Yani, Viyokoşa, Dimo, Kiko, Dimo, Kosta, Bezko

(EYÜB61 - cilt: 27, sayfa: 194 - Hüküm no: 205 - Orijinal metin no: [40b-2])﻿

﻿

﻿

206. Hüküm

Fâtıma Hâtun bt. Hasan’ın zevci Mehmed Çelebi b. Ahmed’den muhâlaa ile boşandığı

Bu bir hüccet-i sahîha-i şer‘iyyedir ki onda olanın zikri ile mazmûnu bilinir. Medîne-i Hazreti Ebâ Eyyûb el-Ensârî -dâme fî rıdvâni’l-Bârî- mahallâtından Nazperver mahallesinde sâkine olan Fâtıma Hâtun bt. Hasan nâm hâtun meclis-i şerî‘atü’ş-şerîfetü’l-garrâ ve mahfil-i tarîkatü’r-refî‘atü’z-zehrâda -Allahü te‘âlâ kötülüklerden ve zararlardan korusun-zevci işbu hâmil-i hâze’l-kitâb fahrü’l-eşbâh Mehmed Çelebi b. Ahmed nâm kimesne ile muhâla‘a oldukda ol dahi onunla nikâhlarında akdedilmiş olan kadri ve nisâbı râyic fi’l-vakt fıddî üç bin akçe mehr-i müecceli ve nafaka-i iddeti ve me’ûnet-i süknâsı kendi üzerine olmak üzre muhâla‘a-i sahîha-i şer‘iyye ile muhâla‘a olmağın akd-i cedîd ve sadâk-ı müste’nef olmaksızın kendisine helâl olmayacak şekilde bâ’in oldukdan sonra her biri âharın zimmetini cemî‘ da‘âvî ve mütâlebâtdan ve eymân ve muhâsamâtdan umûmen ve husûsan zevciyete müte‘allik hukūkdan ibrâ-i âmm-ı kātı‘un li’n-nizâ‘ ve râfi‘ün li’l-husûmet ile ibrâ eyledikde cerâ zâlike ve hurrire fi’l-yevmi’s-sâlis min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Ahmed Beşe b. Bâli er-Râcil, Hasan Beşe b. Müyesser, Mustafa b. Musa el-Müezzin, Ahmed Çelebi b. Mehmed, Hüseyin b. Ali, el-Hâc Mahmud Beşe b. Mustafa çukadâr, Abdullah b. İskender, Dilâver b. Abdullah, Ali b. Mustafa ve gayruhüm

(EYÜB61 - cilt: 27, sayfa: 195 - Hüküm no: 206 - Orijinal metin no: [40b-3, Arapça])﻿

﻿

﻿

207. Hüküm

Eyüp Çelebi b. Süleyman’ın talebi ile vakıf arsa üzerine kendi mülkü olmak üzere inşa ettiği menzilin keşf ve mâliyetinin tahmîn edilmesi

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Zeyneb Hâtun mahallesi sâkinlerinden râfi‘-i hâze’l-kitâb Eyüb Çelebi b. Süleyman nâm kimesne meclis-i şer‘-i şerîf-i lâzımü’t-teşrîfde takrîr-i kelâm edip mahalle-i mezbûrede vâki‘ bir tarafdan Nahılbend Hasan Çelebi Zâviyesi ve bir tarafdan mekābir-i müslimîn ve bir tarafdan merhûm Çavuşbaşı Mu‘allimhânesi ve taraf-ı râbi‘i tarîk-i âm ile mahdûd olan menzil arsasını sâhibü’l-hayrât merhûm Koca Kasım Paşa vakf edip tasarrufunu İskender Dede nâm kimesneye ba‘dehû ahibbâsı sulehâya ve evlâd-ı evlâdına şart ve ta‘yîn etmeğin bundan akdem menzili mahdûd-ı mezkûrun tasarruf ve süknâsı kıbel-i şer‘-i şerîfden şart-ı vâkıf-ı mezbûr üzre bana tevcîh olunmuşidi, lâkin menzili mahdûd-ı mezkûr mürûr-ı eyyâm ve kürûr-ı a‘vâm ile harâba müşrif olup kābil-i süknâ olmayıp ve ta‘mîr ve termîm için vakfın nukūdu dahi olmamağla hâlî ve mu‘attal kaldıkda imâret ve meremmete ve mülküm olmak üzre ihdâs-ı ebniyeye kıbel-i şer‘-i şerîfden ve mütevellîsi tarafından me’zûn olmağın menzili mahdûd-ı mezkûru ta‘mîr ve termîm ve mâlım ile mülküm olmak üzre üç bâb fevkānî oda ile bir sagīr oda ve bir hamam ihdâs etmişidim, hâlen kıbel-i şer‘-i kavîmden üzerine varılıp ma‘rifet-i mütevellî-i vakf-ı mezbûr ile ihdâs eylediğim ebniyenin mertebe-i tahammülü ba‘de’l-müşâhede tahmîn-i sahîh ile tahmîn ve takvîm-i sarîh ile takvîm olunmak matlûbumdur dedikde savb-ı şer‘-i şerîfden Mevlânâ Mustafa Efendi el-Müderris irsâl olunup ol dahi zeyl-i kitâbda hâssa mi‘mârlarından Üstâd Mustafa Beşe b. Abdülbâkī ve sukūf [ve] ebniye ahvâline kemâl mertebe vukūf ve şu‘ûru olan bî-garaz kimesneler ile menzili mahdûd-ı mezkûra varılıp keşf ve müşâhede eylediklerinden sonra mi‘mâr-ı mezbûr menzili merkūm vakfına cânib-i şer‘-i şerîfden mütevellî nasb olunan fahrü’l-eşbâh Halil Çelebi b. Hüdâverdi muvâcehesinde mesâha ve takvîm eyledikde tûlen yirmi dokuz zirâ‘ ve arzan on dokuz zirâ‘ bi hesâbi’s-satrancî beş yüz elli zirâ‘ müceddeden ihdâs olunan dört bâb fevkānî odalar sakfının beher zirâ‘ı kırkar akçeden yirmi iki bin kırk akçe ve tûlen ve arzan bi hesâbi’l-mezkûr iki yüz otuz yedi zirâ‘ müceddeden binâ olunan tavanın beher zirâ‘ı ellişer akçeden on bir bin sekiz yüz elli akçe ve tûlen yüz zirâ‘ ve kadden üç zirâ‘ bi hesâbi’l-mezbûr üç yüz zirâ‘ cedîd dolma duvarın beher zirâ‘ı kırkar akçeden on bir bin sekiz yüz elli akçe ve tûlen ve arzan bi hesâbi’s-satrancî üç yüz elli zirâ‘ tahta döşemenin beher zirâ‘ı otuzar akçe on bin beş yüz akçe ve altı kıt‘a dolabın beher zirâ‘ı ikişer yüz akçeden bin iki yüz ve dokuz aded pencere beher dânesi ikişer yüz akçeden bin sekiz yüz akçe ve yedi aded cam beher dânesi ikişer yüz akçeden bin dört yüz akçe ve iki kıt‘a yük yerleri ber vech-i maktû‘ bin beş yüz akçe ve nîm sofalı odada vâki‘ bir çift ber vech-i tahmîn beş yüz akçe ve bir kıt‘a mükemmel cedîd ocak ve bir cedîd kapı ve dört aded kileri ber vech-i maktû‘ bin beş yüz akçe ve bir mükemmel ocak ber vech-i tahmîn altı yüz akçe ve müceddeden binâ olunan sagīr odada vâki‘ bir cam ve bir pencere ve kapı cedîd ber vech-i tahmîn altı yüz akçe ve bir cedîd mükellef münakkaş ocak ber vech-i maktû‘ bin beş yüz akçe ve on aded cam ve beş pencere beher zirâ‘ı ikişer yüz akçeden üç bin akçe ve bir münakkaş kafesli musandara dolabları ve kilerleriyle ber vech-i tahmîn altı bin akçe ve bir kemerli kapı üç yüz akçe ve bir hamam ber vech-i maktû‘ yedi bin akçe ve fevkānî ve tahtânî müceddeden binâ olunan iki kıt‘a kenîf ber vech-i maktû‘ üç bin akçe ve bir kıt‘a nerdübân üç yüz akçe ve sokak tarafında vâki‘ tûlen otuz kadden beş bi hesâb-ı satrancî yüz elli zirâ‘ cedîd taş duvarın beher zirâ‘ı yirmişer akçeden üç bin akçe ve menzi[l-i] mezbûrda vâki‘ tûlen ve arzan bi hesâb-ı terbî‘î yüz zirâ‘ su kuyusu üzerine binâ olunan sakfın beher zirâ‘ı kırkar akçeden dört bin akçe ve bir cedîd sokak kapısı ber vech-i tahmîn bin akçe ve dört aded oluk beher zirâ‘ı ellişer akçeden iki yüz akçe ve dört yüz aded Karadeniz tahtasından binâ olunan perdenin beher dânesi onar akçeden dört bin akçe ki cem‘an doksan sekiz bin altı yüz kırk akçeye bâliğ oldukda on bin akçesi nıkz mukābelesinde ihrâc olunup bâkī seksen sekiz bin altı yüz kırk akçe kaldıkda mi‘mâr-ı mezbûr ve sâir ehl-i vukūf işbu ebniye-i merkūmenin ihdâsı ancak meblağ-ı mezbûr seksen sekiz bin altı yüz kırk akçe ile olur bundan noksan ve ekal ile olmaz deyû her biri icmâ‘ ve ittifâk eylediklerini Mevlânâ-yı müşârun-ileyh mahallinde tahrîr [42b] ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: Mehmed Efendi b. Mehmed, Abdullah Çelebi b. İbrahim, Hüseyin Çelebi b. İsa, Mustafa Halîfe b. Kalender, Veli Halîfe b. Mustafa el-İmâm, Mehmed Çelebi b. Hasan, Piyâle Beşe b. Abdullah, Hüseyin Çelebi b. Ali ve gayr

(EYÜB61 - cilt: 27, sayfa: 196 - Hüküm no: 207 - Orijinal metin no: [41a-1])﻿

﻿

﻿

208. Hüküm

Lanbo v. Kosta’nın mahkemeye gidip kendisini Yorgaki olarak tanıtıp Yorgaki’nin Manolaki zimmetindeki alacağını tahsil ettiğine dâir hüccet düzenlettirdiği

Mahmiye-i Galata ihtivâsından Yeniköy nâhiyesi sükkânından işbu bâ‘isü’s-sifr Yorgaki v. Tarabo nâm zimmî meclis-i şerî’at-i şerîfede hâlen mahrûse-i Kostantıniyye’de Eski Odalar başında hayyât olan Lanbo v. Kosta nâm nasrânî muvâcehesinde üzerine takrîr-i da‘vâ edip Mudanya kasabası ahâlîsinden olup gāib ani’l-meclis Manolaki v. Turhal nâm reis zimmetinde cihet-i deyn-i şer‘îden seksen iki bin cedîd akçe hakkım olup meblağ-ı mezbûr hâlen gāib-i merkūm zimmetinde iken mersûm Lanbo bundan akdem medîne-i Hazreti Ebâ Eyyûb el-Ensârî‘de vâki‘ mahkeme-i şerîfe gelip ben Yorgaki zimmî olmağla merkūm Manolaki zimmetinde olan seksen iki bin cedîd akçe hakkımı bi’t-tamâm kabz eyledim deyû ikrâr eyledikde ikrârı hüccet olmuşdur suâl olunup takrîri tahrîr olunmak matlûbumdur dedikde gıbbe’s-suâl mezbûr hayyât Lanbo cevâbında fi’l-hakīka bundan akdem mersûm Yorgaki’nin medyûnu olan Manolaki nâm nasrânî ile mahkeme-i mezbûra gelip ben Yorgaki olmak üzre mezbûr Manolaki zimmetinde olan seksen iki bin akçe hakkımı yedinden tamâmen ahz ü kabz eyledim deyû ikrâr ve i‘tirâf eyledikde ikrârım hüccet olunmuş idi deyû bi tav‘ihî ikrâr lâkin beni mumcu tâ’ifesinden Zağari nâm nasrânî ile meyhâneci tâ’ifesinden Pako v. Topal nâm zimmî idlâl edip bana hücceti verdirmeye anlar bâ‘is olmuşdur dedikde vâki‘ü’l-hâl hıfzan li’l-makāl ketb olundu. Fi’l-yevmi’s-sâlis min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Mehmed Efendi b. Habil el-Kadı, Mehmed Efendi b. Hasan, Abdi Beşe b. İskender, Hüseyin Beşe b. Ali ve gayr

(EYÜB61 - cilt: 27, sayfa: 197 - Hüküm no: 208 - Orijinal metin no: [41b-1])﻿

﻿

﻿

209. Hüküm

Neslihan bt. Mustafa’nın yetim kızlarına büyük annelerinin vasî tayin edildiği

Medîne-i Mihaliç ma[ha]llâtından İmâret mahallesi sâkinelerinden iken bundan akdem fevt olan Neslihan bt. Mustafa nâm hâtunun sadriye sagīre kızları Ârife ve Fâtıma nâm sagīrelerin tesviye-i umûrlarına nasb-ı vasî lâzım ve mühim olmağın hâkim-i muvakkı‘-ı kitâb -tûbâ lehû ve hüsnü me’âb-dahi sagīretân-ı merkūmetâna anaları mezbûreden irs-i şer‘le intikāl eden mallarını ahz ü kabza ve ahvâllerini zabt ve hıfza büyük anaları olan işbu râfi‘atü’l-kitâb Ümmühân bt. Ebî Tâlib nâm hâtunu vasî nasb ve ta‘yîn eyledikde ol dahi vesâyet-i merkūmeyi kabûl ve hıdemât-ı lâzımesini edâya ta‘ahhüd etmeğin mâ hüve’l-vâki‘ bi’t-taleb ketb olundu. Fi’s-sâdis min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Durmuş Beşe b. Ebî Tâlib, Ahmed Beşe b. Abdünnebi, Arslan Beşe b. Murad, Ahmed Halîfe b. Osman, Ali Beşe b. Mustafa

(EYÜB61 - cilt: 27, sayfa: 198 - Hüküm no: 209 - Orijinal metin no: [41b-2])﻿

﻿

﻿

210. Hüküm

Muslu Çelebi b. Mirza’nın Arife ve Fâtıma’nın vasiyyeleri Ümmühâni Hâtun bt. Ebî Tâlib üzerine nâzır tayin edildiği

Hâkim-i muvakkı‘-ı a‘lâ hâze’l-kitâb bi tevkī‘ihi’ş-şerîfi’l-müstetâb -tûbâ lehû ve hüsnü me’âb-Anadolu Vilâyeti’nde Mihaliç kasabası mahallâtından İmâret mahallesinde sâkin olan Muslu Çelebi b. Mirza nâm kimesneyi diyânet ile ma‘rûf ve sıyânet ile mevsûf olduğu için kıbel-i şer‘-i mergûbdan vasî nasb edilmiş olan Ümmühâni Hâtun bt. Ebî Tâlib nâm hâtun üzerine vasiyye-i mezbûre mezbûr Muslu Çelebi’nin kızları Ârife ve Fâtıma nâm sagīreteynin umûrunda nâzır-ı mastûrun ma‘rifeti olmaksızın tasarrufda bulunmamak üzre hasbî nâzır ta‘yîn eyledikde ol dahi nezâret-i mezkûreyi kabûl eyleyip gereğini ikāme etmeyi iltizâm etmeğin nasb ve kabûl-i sahîhayn-i şer‘iyyeyn cerâ zâlike ve hurrire fi’s-sâbi‘ min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Durmuş Beşe b. Ebî Tâlib, Ahmed Beşe b. Abdünnebi, Arslan Beşe b. Murad, Ahmed Beşe b. Osman, Hüseyin Beşe b. Ali, Mustafa Beşe b. Mehmed, Ali Beşe b. Mustafa, Bayram Sofu b. Mehmed, Abdi Beşe b. İskender ve gayr

(EYÜB61 - cilt: 27, sayfa: 198 - Hüküm no: 210 - Orijinal metin no: [41b-3, Arapça])﻿

﻿

﻿

211. Hüküm

Pandazi v. Angeli’nin ölen annesi Dimitro’ya ait olduğu iddiasıyla talep ettiği ineğin üvey babası Angeli v. Todori’nin mülkü olduğu

Havâss-ı aliyye kazâsına tâbi‘ Cuhûd Burgos demekle ma‘rûfe karyede sâkin Pandazi v. Angeli nâm zimmî meclis-i şer‘-i şerîf-i lâzımü’t-tevkīrde üvey babası râfi‘ü’l-vesîka Angeli v. Todori nâm zimmî muvâcehesinde üzerine takrîr-i da‘vâ edip mezbûr Angeli bundan akdem hâlike olan anam Dimitro’ya bir re’s kara sığır ineği hibe ve teslîm ol dahi hâl-i hayâtında ittihâb ve tesellüm ve kabûl etmiş iken hâlen merkūm Angeli mârrü’z-zikr ineği mülkü olmak üzre vaz‘-ı yed murâd eder suâl olunup mîrâsa idhâle tenbîh olunmak matlûbumdur dedikde gıbbe’s-suâl mersûm Angeli cevâbında fi’l-vâki‘ zikr olunan inek kendi mülkümdür deyû ikrâr lâkin vech-i muharrer üzre hibe ve teslîm etmedim deyû hâlike-i merkūmeye hibe eylediğini münkir olıcak müdde‘î-i mezbûr Pandazi’den takrîrine mutâbık beyyine taleb olundukda isbât-ı beyyineden izhâr-ı acz edip istihlâf etmeğin fi’l-hakīka sâlifü’z-zikr ineği hâlike-i mersûmeye hâl-i hayâtında minvâl-i mübeyyen üzre hibe ve teslîm eylemediğine mezbûr Angeli’ye yemîn teklîf olundukda ol dahi alâ vefki’l-mes’ûl yemîn billâhi’llezî enzele’l-İncîle alâ İsâ -a.s.- etmeğin mûcebiyle merkūm Pandazi bî-vech mu‘ârazadan men‘ birle mâ hüve’l-vâki‘ bi’t-taleb ketb olundu. Fi’l-yevmi’s-sâdis min Zilhicceti’ş-şerîfe min şuhûri sene hamsin ve sittîn ve elf.

Şuhûdü’l-hâl: Ali b. Mustafa, Abdullah b. İskender, Dilâver b. Abdullah, Hüseyin b. Ali, Ali b. Veli, Rizo v. Niko, Ergiri v. Dimo, Todori v. Mihal ve gayr

(EYÜB61 - cilt: 27, sayfa: 199 - Hüküm no: 211 - Orijinal metin no: [42a-1])﻿

﻿

﻿

212. Hüküm

Bitişiğindeki bostanın mutasarrıfı Çavuşzâde Mehmed Efendi’nin avlu duvarı yıkılıp Ahmed Ağa’nın mülk bahçesine girdiği ve durumun keşfi

Mahrûse-i Galata’da vâki‘ Mevlevîhâne kurbunda Müeyyedzâde mahallesi sâkinlerinden bâ‘is-i hâze’l-kitâb fahrü’l-akrân Ahmed Ağa b. Abdurrahman nâm kimesnenin sulbî kebîr oğlu ve tarafından husûs-ı âti’z-zikre vekîl-i sâbitü’l-vekâlesi umdetü’l-eşbâh Osman Çelebi nâm kimesne meclis-i şerî’at-i şerîfede bi’l-vekâle takrîr-i kelâm edip baba[m] müvekkilim mezbûr Ahmed Ağa’nın Havâss-ı aliyye kazâsına tâbi‘ Alibeyköyü demekle ma‘rûfe karyede mülk çiftliği olmağla çiftlik-i mezbû[r] hizâsında ma‘lûmü’l-hudûd bir kıt‘a mülk bahçesi olup ol bahçeye muttasıl Çavuşzâde demekle şehîr Mehmed Efendi b. Mustafa nâm kimesnenin taht-ı tasarrufunda ma‘lûmü’l-hudûd ve’l-cevânib bir kıt‘a bostan olmağla babam müvekkili mezbûrun mülkü olan bahçenin cânib-i şarkīsinde olan tahta havlu mürûr-ı eyyâm ile münhedim olup mezbûr Mehmed Efendi bahçe-i merkūmenin münhedim olan mevzi‘den bir-iki eşcârına ve birkaç zirâ‘ arsasına dahl edip ta‘arruzdan hâlî değildir yedimde olan buyruldu-yı şerîf mûcebince üzerine varılıp ba‘de’l-müşâhede men‘ ve def‘ olunmak murâdımdır deyû yedinde olan buyruldu-yı şerîfe nazar olundukda Mi‘mâr Ağa ve Nâib Efendi şer‘le görüle deyû buyrulmağın imtisâlen leh savb-ı şer‘-i kavîmden fahrü’l-kuzât Mevlânâ Mehmed Efendi b. Nasuh irsâl olunup ol dahi hâssa mi‘mârlarından Üstâd Mehmed b. Abdullah ve Hüseyin Beşe b. Mehmed ve zeyl-i vesîkada muharrerü’l-esâmî olan bî-garaz müslimîn ile zikr olunan bahçeye varıp mezbûr Mehmed Efendi mahzarında a[k]d-i meclis edip mi‘mârân-ı mezbûrân mûmâ-ileyh Çavuşzâde Mehmed Efendi muvâcehesinde müvekkili mezbûr Ahmed Ağa bahçesinin münhedim olan mevzi‘in vâdi tarafında olan taş duvardan tarîk-i âm tarafında olan taş duvar peresesine varınca mesâha eyledikde bir kızılcık ve iki sagīr dut ve iki sagīr unnâb ve iki ayva ve bir kara ağaç ile bir ceviz ve bir erik eşcârı müvekkili mezbûr Ahmed Ağa’nın mülkü olan bahçenin hudûdu dâhilinde olup ve bir kebîr dut ağacı ile iki kebîr ve bir sagīr kara ağaç eşcârı mezbûr Mehmed Efendi tasarrufunda olan bostan hudûdu dâhilinde olduğun mi‘mârân-ı mezbûrân ve sâir ehl-i vukūf mu‘âyene ve müşâhede eylediklerinden sonra her biri kendi hudûdu dâhilinde olan eşcârı rızâlarıyla kabz ve alâmet-i fâsıla eylediklerinden sonra vâki‘ hâli Mevlânâ-yı mezbûr mahallinde tahrîr ba‘dehû gelip meclis-i şer‘de alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Salih Çelebi b. Mustafa, Yahya Bey b. Abdullah, Mehmed Çavuş b. Himmet, Ali Beşe b. Mehmed er-Râcil, Abdi Bey b. Mustafa, Mehmed Beşe b. İbrahim

(EYÜB61 - cilt: 27, sayfa: 199 - Hüküm no: 212 - Orijinal metin no: [42a-2])﻿

﻿

﻿

213. Hüküm

Ahmed Çelebi ile kız kardeşi Âişe’ye ait menzille harman yerinin Hasan Beşe’ye satıldığı, Ahmed Çelebi’nin tasarrufundaki vakıf tarlaların da devredildiği

Mahrûse-i Kostantıniyye’de Karagümrük kurbunda Karabaş mahallesi sükkânından Ahmed Çelebi b. Halil nâm şâb kendi tarafından asâleten ve li ebeveyn kız karındaşı Âişe nâm hâtun tarafından câ’î menzil ve harman yerinde olan sülüs hisse-i şer‘iyyesini bey‘a vekîl olup mezbûrenin zâtını ma‘rifet-i şer‘iyye ile ârifân olan Ahmed Çelebi b. Abdülmennân ve diğer Ahmed Beşe b. Derviş er-Râcil şehâdetleriyle şer‘an vekâleti sâbite oldukdan sonra vekâleten meclis-i şer‘-i şerîf-i enver ve mahfil-i dîn-i münîf-i ezherde yine mahrûse-i merkūme mahallâtından Kasab İlyas mahallesi sâkinlerinden işbu sâhibü’l-kitâb Hasan Beşe b. Abdullah nâm râcil mahzarında bi’l-asâle ve bi’l-vekâle ikrâr ve i‘tirâf edip silk-i mülkümüzde münselik olup Havâss-ı aliyye kazâsı nevâhîsinden Çekmece-i suğrâ nâhiyesine tâbi‘ Anbarlı nâm karyede vâki‘ bir tarafdan Abdurrahman Çelebi mülkü ve bir tarafdan vâdi ve bir tarafdan Çorbacı kızları mülkü ve bir tarafdan tarîk-i âm ile mahdûd bir fevkānî ve bir tahtânî iki bâb odaları ve bir su kuyusunu ve zât-ı eşcâr-ı müsmire ve gayr-ı müsmire bahçeyi müştemil mülk menzilimizi cemî‘ tevâbi‘iyle ve me[n]zil-i mezbûra muttasıl bir kıt‘a harman yerimizi mezbûr Hasan Beşe’ye yetmiş buçuk kıt‘a riyâlî kebîr guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra hâlen benim taht-ı tasarrufumda olan merhûm ve mağfûrun-leh Sultan Bayezid Hân -aleyhi’r-rahmetü ve’r-rıdvân-hazretlerinin evkāf arâzisinden karye-i merkūme sınırı dâhilinde mevâzi‘-i müteferrikada vâki‘ her birinin hudûdu beynimizde ma‘lûm tahmînen on beş keyl tohum istî‘âb eder sekiz kıt‘a tarlalarımın hakk-ı tasarrufların evkāf-ı mezbûr mütevellîsi ma‘rifetiyle mezbûr Hasan Beşe’ye yirmi iki buçuk kıt‘a riyâlî guruşa tefvîz ve ferağ eylediğimde ol dahi vech-i muharrer üzre tefevvuz ve kabûl eyledikden sonra semen-i mezbûr ile bedel-i merkūm ki cem‘an doksan üç kıt‘a riyâlî guruşu mezbûr Hasan Beşe yedinden asâlet ve vekâletim hasebiyle tamâmen ahz ü kabz eyledim ba‘de’l-yevm menzili mezbûr ile harman yeri merkūm Hasan Beşe’nin mülk-i müşterâsıdır, keyfemâ yeşâ ve hasbemâ yehtâr mutasarrıf olsun dedikde ve tarlalar dahi dâhil-i taht-ı tasarrufu olmuşdur emsâli tasarrufu gibi mutasarrıf olsun dedikde mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Ali Bey b. Hasan el-Cündî, Ahmed Beşe b. Derviş, Halil Beşe b. Habib, Ali Beşe b. Abdullah, Hüseyin Beşe b. Ali, Küçük Ali Dede b. Abdullah

(EYÜB61 - cilt: 27, sayfa: 200 - Hüküm no: 213 - Orijinal metin no: [42b-1])﻿

﻿

﻿

214. Hüküm

Rabia bt. Mehmed ile zevci Mehmed Beşe b. Ahmed’in muhâlaa ile boşandıkları

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Kasım Paşa mahallesi sâkinelerinden sin ve cüssesinin bülûğa tahammülü olan Râbia bt. Mehmed nâm mürâhıka meclis-i şer‘-i şerîf-i lâzımü’t-tevkīrde zevci işbu râfi‘ü’l-kitâb Mehmed Beşe b. Ahmed nâm şâbb-ı râcil mahzarında bi tav‘ihâ ikrâr ve i‘tirâf edip zevcim mezbûr Mehmed Beşe ile hüsn-i zindegânemiz olmamağla beynimizde şikāk-ı küllî vâki‘ olmağın zimmetinde mütekarrir olan dört bin cedîd akçe mehr-i müeccelimden geçip ve nafaka-i iddet ve me’ûnet-i süknâm kendi üzerime olmak üzre mezbûr Mehmed Beşe ile muhâla‘a-i sahîha-i şer‘iyye ile muhâla‘a eyleyip zevciyete ve beynimizde ma‘lûm bir kırmızı sof ferâceye ve bir mükemmel hamam rahtına ve bir sadef aynaya ve üç taşlı bir sîm hâteme müte‘allik âmme-i da‘vâdan mezbûr Mehmed Beşe’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde mezkûr Mehmed Beşe dahi minvâl-i meşrûh üzre olan hul‘u kabûl edip merkūm Râbia’nın zimmetini zevciyete müte‘allik cemî‘ de‘âvî ve mütâlebât ve eymân ve muhâsamâtdan ibrâ ve iskāt eyledim dedikde ahadühümâ âharın vech-i mübeyyen üzre cârî olan kelimâtını vicâhen tasdîk ve şifâhen tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ min Zilhicceti’ş-şerîfe min şuhûri sene hamsin ve sittîn ve elf.

Şuhûdü’l-hâl: Ali Çelebi b. Handan, Ahmed Çelebi b. Mehmed, Mehmed Efendi b. Habil el-Kadı, Yusuf Bey b. Abdullah, Abdullah Beşe b. İskender ve gayruhüm Beyaz

(EYÜB61 - cilt: 27, sayfa: 201 - Hüküm no: 214 - Orijinal metin no: [42b-2])﻿

﻿

﻿

215. Hüküm

Bâli v. Avanos’un Bostanzâde Mehmed Efendi’nin ölen babası Mehmed Efendi’de kalan alacağı hususunda sulh olduğu

Mahmiye-i İstanbul hısn-ı ebvâbından Balat kapısı dâhilinde vâki‘ Yazıcı mahallesi sâkinlerinden olup horasancı tâ’ifesinden Bâli v. Avanos nâm Ermeni meclis-i şer‘-i şerîf-i lâzımü’t-teşrîfde işbu sâhibü’l-kitâbi’l-müstetâb umdetü’l-ulemâ’i’l-izâm zübdetü’l-fuzalâ’i’l-fihâm câmi‘u’l-fürû‘ ve’l-usûl hâvi’l-menkūl ve’l-ma‘kūl Bostanzâde Mehmed Efendi necl-i el-müvellâ el-merhûm Mehmed Efendi hazretleri taraf-ı şerîflerinden husûs-ı câ’i’z-zikri tasdîke vekîlleri olup hasm-ı şer‘î-i câhid mahzarında Yusuf Efendi b. Ebîbekir ve Mehmed Efendi b. Mahmud şehâdetleri ile şer‘an vekâleti sâbite olan mefharü kuzâti’l-İslâm Ömer Efendi b. Receb nâm kimesne muvâcehesinde ikrâr-ı tâm ve takrîr-i kelâm edip müvekkili müşârun-ileyh Mehmed Efendi hazretlerinin vâlid-i mâcidleri merhûm-ı mûmâ-ileyh Mehmed Efendi zimmetinde mikdârı beynimizde ma‘lûm yedimden müşterâ ve makbûz kireç ve horasan semeninden seksen yedi kıt‘a riyâlî guruş-ı kebîr hakkım olup meblağ-ı mezbûru kable’l-edâ fevt olmağla zimmetlerinde kalmışidi hâlen meblağ-ı mezbûru muhallefât-ı vâfiyesinden taleb eylediğimde beynimizde münâza‘ât-ı kesîre cereyân ettikden sonra vesâtat-i muslihîn ile makbûz-ı mezbûrdan beni yeşil çuka kaplı bir zerdave kürk üzerine sulh eylediklerinde ben dahi sulh-ı mezbûru kabûl ve bedel-i sulh olan mezbûru müvekkili müşârun-ileyh hazretleri yedinden tamâmen ahz ü kabz edip husûs-ı mezbûra müte‘allik cemî‘ da‘vâ ve mütâlebât ve eymân [ve] muhâsamâtdan müvekkili mûmâ-ileyh Mehmed Efendi hazretlerinin zimmetlerini ibrâ-i âmm-ı kātı‘ü’n-nizâ‘la ibrâ ve iskāt eyledim ba‘de’l-yevm da‘vâ ve nizâ‘ım yokdur sudûr dahi ederse lede’l-hükkâm mesmû‘a ve makbûle olmaya dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’t-tâsi‘ min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: İbrahim Efendi el-İmâm, Ahmed Çelebi b. Mehmed el-Müderris, Ahmed Çelebi b. Yakub, Mehmed Çelebi b. İbrahim, Osman Bey b. Mehmed, Mustafa Bey b. Mehmed, Mehmed Bey b. Mustafa, Ali Beşe b. Mustafa, Mustafa b. Mehmed, Hasan Beşe b. Ali, Bayram Sofu b. Mehmed, Abdi b. İskender ve gayr

(EYÜB61 - cilt: 27, sayfa: 202 - Hüküm no: 215 - Orijinal metin no: [43a-1])﻿

﻿

﻿

216. Hüküm

Piyâle Beşe’nin Ali b. Abdülbâki’ye tüfekle vurup yaraladığı

Da‘vâ-yı âtiyetü’z-zikrin mahallinde istimâ‘ olunması için buyruldu-yı şerîf vârid olmağın imtisâlen leh kıbel-i şer‘-i şerîfden umdetü’l-müderrisîn Mevlânâ Ahmed Efendi irsâl olunup ol dahi zeyl-i kitâbda mastûretü’l-esâmî müslimîn ile Havâss-ı Kostantıniyye -hamâha’llâhu te‘âlâ ani’l-beliyye- kazâsı ihtivâsından Terkos nâhiyesine tâbi‘ Filiboz nâm karyeye varıp akd-i meclis-i şer‘-i şerîf eyledikde karye-i merkūme sâkinlerinden işbu râfi‘ü’l-vesîka Ali b. Abdülbâkī nâm kimesne meclis-i makūd-ı merkūmda Piyâle Beşe b. Abdullah nâm râcil mahzarında üzerine da‘vâ ve takrîr-i kelâm edip mezbûr Piyâle Beşe târih-i kitâbdan bir gün mukaddem ben kendi hâlimde dururken üzerime gelip tüfek ile sol memem altına bi gayr-ı hak urup beni mecrûh eylemişdir, suâl olunup mûceb[i] icrâ olunmak matlûbumdur dedikde gıbbe’s-suâl ve akībe’l-inkâr müdde‘î-i merkūm Ali’den da‘vâsına muvâfık beyyine taleb olundukda udûl-i ricâlden olup mahmiye-i İstanbul’da Kaliçeci mahallesi sâkinlerinden fahrü’l-akrân Salih Bey b. Yusuf ve İdris Beşe b. Abdülmennân ve yine mahmiye-i merkūmeden el-Hâc Ali mahallesi sükkânından Ali Çelebi b. Ahmed nâm kimesneler li ecli’ş-şehâde meclis-i mezkûrda hâzırûn olup istişhâd olunduklarında fi’l-vâki‘ müdde‘î-i mezbûr târih-i kitâbdan bir gün mukaddem karye-i mezbûrede kendi hâlinde dururken mersûm Piyâle Beşe üzerine gelip tüfek ile sol memesi altına bizim huzûrumuzda urup merkūm Ali’yi mecrûh etmişdir, biz bu husûsa vech-i meşrûh üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri hayyiz-i kabûlde vâki‘a oldukdan sonra Mevlânâ-yı müşârun-ileyh husûs-ı merkūmu mahallinde istimâ‘ ve tahrîr ba‘dehû meclis-i şer‘-i şerîfe gelip alâ vukū‘ihî inhâ ve takrîr etmeğin mâ hüve’l-vâki‘ gıbbe’t-taleb ve’l-iltimâs ketb ve sebt olundu. Fî 25 min Zilka‘deti’ş-şerîfe li sene 1065.

Şuhûdü’l-hâl: El-Hâc Mahmud Beşe b. Mustafa çukadâr, Veli Bey b. İskender, Hüseyin Beşe b. Ali, Ömer Çelebi b. Hüdâverdi, Mustafa Beşe b. Mehmed

(EYÜB61 - cilt: 27, sayfa: 203 - Hüküm no: 216 - Orijinal metin no: [43a-2])﻿

﻿

﻿

217. Hüküm

Ölen Dimitri’nin cizyesinin oğlundan talep edilemeyeceği

Havâss-ı aliyye kazâsına tâbi‘ Çekmece-i suğrâ muzâfâtından Büyük Halkalı nâm karye ahâlîsinden Ortoz v. Maskulyo ve Velabat v. Yo[r]gi ve Tanaş v. Yani nâm zimmîler ve sâir ahâlî-i karye-i merkūme meclis-i şer‘-i şerîf-i lâzımü’t-tevkīrde işbu hâmilü’l-vesîka Dimitri v. Korteş nâm nasrânî muvâcehesinde her biri üzerine da‘vâ ve takrîr-i kelâm edip mezbûr Dimitri’nin babası olup bundan akdem hâlik olan merkūm Korteş nâm zimmînin helâki gününden târih-i kitâba gelince iki sene olmağla beher sene beş yüz akçeden iki senede zimmetine lâzım gelen iki bin akçe harâcını cem‘a me’mûr olanlar bizden mukaddemâ almışidi, hâlen biz dahi oğlu merkūm Dimitri yedinden taleb eylediğimizde edâdan imtinâ‘ eder suâl olunup alıverilmesi matlûbumuzdur dediklerinde gıbbe’s-suâl mezbûr Dimitri cevâbında fi’l-hakīka babam hâlik-i merkūm hâl-i hayâtında zimmetine lâzım gelen harâc ve cizyesini edâ ederdi, lâkin helâkinden sonra lâzım gelmemeğin edâdan imtinâ‘ ederin deyû hâlen Şeyhülislâm müfti’l-enâm sellemehü’s-selâm hazretlerinden yedlerinde olan fetvâ-yı şerîfi ibrâz edip ve ahâlî-i karye-i mezbûre muvâcehelerinde feth ve kırâ’at olundukda Zeyd-i zimmî fevt oldukda cizye cem‘ine me’mûr olanlar Zeyd’in oğlu Amr’dan Zeyd için cizye almaya kādir olurlar mı deyû istiftâ olundukda cevâb-ı bâ-savâblarında olmaz deyû buyrulmağın ber mûceb-i fetvâ-yı şerîfe ahâlî-i karye-i merkūme bî-vech ta‘arruzdan men‘ birle mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Receb Efendi [b.] Abdi, Ali Beşe b. İskender, Abdullah Beşe b. İskender, Dilâver Beşe b. Abdullah, Hüseyin Çelebi b. Ali

(EYÜB61 - cilt: 27, sayfa: 204 - Hüküm no: 217 - Orijinal metin no: [43b-1])﻿

﻿

﻿

218. Hüküm

Murad Beşe b. Mehmed’in mülk çiftliğini içindekilerle birlikte İbrahim Beşe b. Mehmed’e sattığı ve çiftliğe bağlı çayır, bostan ve on yedi tarlanın tasarruf hakkını devrettiği

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Otakçıbaşı mahallesi sâkinlerinden fahrü’l-eşbâh Murad Beşe b. Mehmed nâm râcil meclis-i şer‘-i şerîf-i lâzımü’t-tevkīrde işbu râfi‘ü’l-kitâb fahrü’l-emâsil ve’l-akrân İbrahim Beşe b. Mehmed nâm kimesne mahzarında bi’t-tav‘ ve’r-rızâ ikrâr ve i‘tirâf edip silk-i mülkümde muntazam olup Havâss-ı Kostantıniyye -hamâha’llâhu te‘âlâ ani’l-beliyye- kazâsı nevâhîsinden Terkos nâhiyesine tâbi‘ Bedenhor demekle ma‘rûf karyede vâki‘ üç tarafdan Süleyman Ağa çayırı ve bir tarafdan tarîk-i âm ile mahdûd fevkānî ve tahtânî üç bâb odaları ve bir şehnişîni ve bir fırın ve bir samanlık ve bir su kuyusunu ve bir ahır yerin ve zât-ı eşcâr-ı müsmire ve gayr-ı müsmire bahçeyi müştemil olup çiftlik ta‘bîr olunur mülk menzilimi ve içinde mevcûd yetmiş keyl alef ve on keyl buğday ve sekiz çit saman ve tahmînen on araba otluğumu ve yine bir çift camus öküzü ile iki re’s camus ineği ve sagīr ve kebîr on re’s mevâşîmi ve bir araba ve âlât-ı zirâ‘at ve esvâb-ı hirâsetimi cümle tevâbi‘ ve levâhıkı ile müşârun-ileyh İbrahim Beşe’ye bi safkatin vâhidetin otuz dokuz bin ceyyid ve cedîd akçeye bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve tesellüm ve kabz ve kabûl eyledikden sonra yine ol çiftliğe intimâ’ ile tahdîd ve tavsîfden müstağnî bir kıt‘a çayır ve bir kıt‘a bostan yeri ile on yedi kıt‘a tarlalarımı dahi müşârun-ileyh İbrahim Beşe’ye beş bin cedîd akçe bedele ma‘rifet-i sâhib-i arz ile tefvîz ve ferağ eylediğimde, ol dahi minvâl-i mübeyyen üzre tefevvuz ve kabûl eyledikden sonra semen-i mezbûr ile bedel-i merkūm cem‘an kırk dört bin cedîd akçeyi müşârun-ileyh İbrahim Beşe yedinden bi’t-tamâm ve’l-kemâl ahz ü kabz eyledim ba‘de’l-yevm benim alâka ve medhalim yokdur müşârun-ileyh İbrahim Beşe’nin mülk-i mahz-ı sarîhi olmuşdur keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’s-sâdis aşer min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Ahmed Efendi b. Mehmed el-İmâm, Ali Efendi b. Abdullah, Ahmed Çelebi b. Hasan el-Müezzin, Abdurrahman Efendi b. Abdülfettâh, Mehmed Çelebi b. ( ) el-Müezzin, Mehmed Efendi el-Hatîb, Ali Beşe b. Ramazan, Ramazan Beşe b. Mustafa, Osman Beşe b. Abdullah, Mustafa Halîfe b. Habib, Mustafa b. Mehmed, Hüseyin b. Abdullah, Mehmed b. Abdülbâkī ve gayruhüm mine’l-hâzırîn

(EYÜB61 - cilt: 27, sayfa: 204 - Hüküm no: 218 - Orijinal metin no: [43b-2])﻿

﻿

﻿

219. Hüküm

Hasan Ağa b. Abdülbâki’nin âtıl durumdaki Yakub Ağa Vakfı’na ait çeşmenin suyollarını tamir ettirdiği, getirdiği suyun yeteri kadarının çeşmeden akıtılacağı, kalanının kendisine ait olduğu

[Derkenâr] Hasan Ağa suyu hüccetidir. Dârü’l-hilâfeti’l-aliyye Kostantıniyyetü’l-mahmiyye’de merhûm Yakub Ağa Vakfı’na ve binâ eylediği çeşme vakfına hâlen mütevellî olan umdetü’l-ekârim Ali Ağa b. Abdürrahim meclis-i şer‘-i şerîf-i lâzımü’t-teşrîfde ikrâr-ı tâm edip merhûm mezbûr mahmiye-i merkūmede bir çeşme binâ ve on masura su vakf etmeğin cereyân edip müslimîn ve müslimât müntefi‘ler iken kırk sene mukaddem ol vakıf suyun yolları harâb olup ta‘mîr ve termîm için vakıf nukūdu olma[ma]ğla çeşme-i merkūm hâlî ve mu‘attal kalmışidi hâlen Saray-ı cedîd-i sultânîde hâs odada odabaşı olan iftihârü’l-emâcid ve’l-ekârim Hasan Ağa b. Abdülbâkī nâm sâhibü’l-hayrât ol çeşme suyunun yollarını ta‘mîr ve termîm edip ol çeşmeye kifâyet mikdârı verilip bâkī kalan su müşârun-ileyh Hasan Ağa’nın mülkü olup murâd eylediği mahalde icrâ etmek üzre beynimizde kavl etmişizdir, kıbel-i şer‘-i şerîfden üzerine varılıp erbâb-ı miyâh beynlerde mu‘tâd olan tarz-ı kadîm üzre vezn ve ayâr ve tahmîn ve ta‘yîn olunmak matlûbumuzdur dedikde savb-ı şer‘-i kavîmden umdetü’l-kuzât Mevlânâ Mehmed Efendi b. Nasuh irsâl olunup ol dahi hâssa suyolu nâzırı umdetü’l-a‘yân Ali Ağa b. Yunus ve râh-ı âbîler kethüdâsı el-Hâc Mehmed b. Mustafa ve yiğitbaşıları Veli Bey b. Ramazan ve el-Hâc İbrahim b. Sefer ve zeyl-i vesîka[da] mastûrü’l-esâmî müslimîn ile ol suyun mecrâsı olan Şâhin Deresi nâm mevzi‘e varıp keşf ve müşâhede olundukdan sonra erbâb-ı miyâh çeşme-i merkūme suyunun cümlesini beynlerde mu‘tâd olan tarz-ı ma‘rûf ve semt-i me’lûf üzre vezn ve ayâr eylediklerinde kâmilen on masura su cârî olup iki masurası mukaddemâ ilhâk olunan cennet-mekân firdevs-âşiyân Sultan Süleyman Hân hazretlerinin Güzelce Kemer demekle ma‘rûf suyuna hakk-ı mecrâ verilip bâkī sekiz masura suyun beş masurası müşârun-ileyh Hasan Ağa’nın ta‘mîri mukābelesinde mülkü olup murâd eylediği mahalden ifrâz edeler bâkī kalan üç masura zikr olunan çeşmeye kifâyet eder deyû alâ vechi’l-mu‘tâd vezn ve ayâr ve çeşme-i merkūmeye kâmil üç masura suyu ta‘yîn ve tahsîs ve bu minvâl üzre icmâ‘ ve ittifâk eylediklerin Mevlânâ-yı müşârun-ileyh mahallinde ketb ve terkīm ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Zilka‘deti’ş-şerîfe li sene hamsin ve sittîn ve [elf] 65.

Şuhûdü’l-hâl: Mehmed Efendi b. Mustafa, Musa Beşe b. Şaban, Osman Bey b. Aydın el-Cündî, Ali Bey b. Mustafa, Hasan Çelebi b. Ku[r]d [Derkenâr] Kaydı ihrâc olunmuşdur fî 29 R sene [1]287. <

(EYÜB61 - cilt: 27, sayfa: 205 - Hüküm no: 219 - Orijinal metin no: [44a-1])﻿

﻿

﻿

220. Hüküm

Abdurrahman Bey b. Halil’in değirmendeki hissesini Hüseyin Bey b. Mehmed’e sattığı

Fi’l-asl vilâyet-i Anadolu’da Kastamonu sancağında Ginolu kazâsına tâbi‘ Sürdeke nâm karye ahâlîsinden olup hâlen Mısr-ı Kahire’de mütemekkin olan Abdurrahman Bey b. Halil nâm kimesne meclis-i şerî’at-i şerîfede işbu râfi‘ü’l-kitâb Hüseyin Bey b. Mehmed nâm cündî muvâcehesinde tav‘an ikrâr ve i‘tirâf edip emlâkimden olup karye-i merkūmede vâki‘ Köpekli Değirmeni demekle ma‘rûf değirmenden otuz günde altı gün mülk hisse-i şâyi‘amı müşârun-ileyh Hüseyin Bey’e cedîd bin akçeye bey‘-i kat‘î ile bâtten bey‘ eylediğimde ol dahi vech-i mübeyyen üzre hisse-i ma‘lûmeyi iştirâ ve kabûl eyleyip semeni olan meblağ-ı mezbûr bin akçeyi müşterî-i merkūm Hüseyin Bey yedinden tamâmen ahz ü kabz eylediğimden sonra hisse-i ma‘hûde-i ma‘lûmeyi mahallinde ahz ü kabz ve zabt ve tasarrufa müşterî-i merkūm Hüseyin Bey’i taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min Zilhicceti’ş-şerîfe li sene hamsin ve sittîn ve elf min hicreti men lehü’l-izzu ve’ş-şeref.

Şuhûdü’l-hâl: Abdurrahman Efendi b. Ömer el-Hatîb, Ömer Bey b. Yusuf, Sencar b. Bazarlı, Hüseyin b. İvaz, Hüseyin b. Mustafa, Davud b. Veli, Mustafa Beşe b. Müyesser, Mustafa b. Mehmed, Hüseyin Beşe b. Ali ve gayr

(EYÜB61 - cilt: 27, sayfa: 206 - Hüküm no: 220 - Orijinal metin no: [44a-2])﻿

﻿

﻿

221. Hüküm

Bedahşân Hâtun bt. Abdullah’ın çiftliğini içindekilerle birlikte İbrahim Beşe’ye sattığı

Havâss-ı aliyye -hamâha’llâhu te‘âlâ ani’l-beliyye- kazâsına tâbi‘ Alibeyköyü denmekle ma‘rûfe karye sâkinelerinden umdetü’l-muhadderât Bedahşân Hâtun bt. Abdullah meclis-i şer‘-i şerîf-i lâzımü’t-teşrîfde işbu hâmilü’l-kitâb İbrahim Beşe b. Mehmed nâm bostânî muvâcehesinde bi tav‘ihâ ikrâr ve i‘tirâf edip silk-i mülk-i sahîhimde münselik olup karye-i mezbûrede vâki‘ bir tarafdan Ahmed Çelebi b. Mehmed nâm kimesne mülkü ve bir tarafdan İmâmzâde Mehmed Efendi mülkü ve bir tarafdan Mehmed Beşe b. Hasan nâm kimesne mülkü ve bir tarafdan tarîk-i âm ile mahdûd fevkānî ve tahtânî üç bâb odaları ve bir sofa ve iki ahırı ve bir fırını ve eşcâr-ı müsmire ve gayr-ı müsmire hadîkayı müştemil olup çiftlik ta‘bîr olunur mülk menzilimi ve içinde mevcûd on re’s kara sığırı ineği ve bir çift kara sığırı öküzü ve bir arabamı ve sâir âlât-ı zirâ‘atımı mezbûr İbrahim Beşe’ye safka-i vâhide ile yirmi bir bin cedîd akçeye bey‘-i bâtt-ı sahîh-i şer‘î ile bâtten bey‘ ve teslîm ol dahi vech-i mübeyyen üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr yirmi bir bin akçeyi mezbûr İbrahim Beşe yedinden bi’t-tamâm ve’l-kemâl ahz ü kabz eyledim ba‘de’l-yevm emlâk-i mezbûrede vechen mine’l-vücûhi’ş-şer‘iyye ve [sebeben mine’l-]esbâbi’l-mer‘iyye benim alâka ve medhalim yokdur mersûm İbrahim Beşe’nin mülk-i müşterâsıdır keyfemâ yeşâ ve yehtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: El-Hâc Mehmed Beşe b. Ömer el-Hammâmî, Attâr Muslu Beşe b. Hasan, Hüseyin Beşe b. Mahmud, Osman Bey b. Ahmed el-Cündî, Mehmed b. Bayram, Mustafa Beşe b. Ömer, Hasan Beşe b. Hasan, Mehmed Beşe b. Hasan, Halil Çelebi b. İbrahim, Ali Beşe b. Mustafa ve gayr

(EYÜB61 - cilt: 27, sayfa: 207 - Hüküm no: 221 - Orijinal metin no: [44b-1])﻿

﻿

﻿

222. Hüküm

Nâfile Hâtun bt. Aydın’ın mülk evini vakf ederek vakfiyesini düzenlettiği, vakfiyeye uygun hüccet talep ettiği

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Hazreti Emir Buhârî -âmelehümu’llâhü te‘âlâ bi lütfihi’l-cârî- mahallesinde sâkine fahrü’l-muhadderât Nâfile Hâtun bt. Aydın meclis-i şer‘-i şerîf-i lâzımü’t-tevkīrde zikri câ’î vakfa kıbel-i şer‘-i şerîfden mansûb mütevellî olan Ali Çelebi b. Himmet nâm kimesne muvâcehesinde ikrâr-ı tâm ve takrîr-i kelâm edip mahalle-i merkūmede vâki‘ bir tarafdan Himmet Beşe b. Mehmed mülkü ve iki tarafdan Nakşibendiye fukarâsına meşrûta olan vakıf menzil ve bir tarafdan tarîk-i âm ile mahdûd olup bir bâb fevkānî odayı ve bir ahırı ve bir su kuyusu ve kenîfi müştemil olan menzil mülk-i mahz-ı sarîhim olmağla bin kırk târihi gününde medîne-i mezkûrede hilâfete mütevellî olan İbrahim Efendi b. Mehmed huzûrunda vakf ve habs edip süknâsını evvelâ kendi nefsime ba‘dehâ li ebeveyn kız karındaşım Emine Hâtun’a ve evlâdına ve evlâd-ı evlâd-ı evlâdına ba‘dehüm merkūme Emine Hâtun’un zevci Mustafa Beşe b. Mehmed nâm kimesneye ve evlâd-ı evlâd-ı evlâdına ba‘de’l-inkırâz beher Cum‘a gecesi bir sûre-i Mülk tilâvet edip sevâbını rûhuma hibe ve ihdâ etmek üzre bir racül-i sâliha şart ve ta‘yîn ve vakfiye tahrîr ve terkīm ettirmişidim nazar olunup mûcebince hüccet-i şer‘iyye tahrîr olunmak murâdımdır deyû târih-i mezbûr ile müverraha ile ve müşârun-ileyh İbrahim Efendi imzâsıyla mümzâ ve hatmi ile mahtûm ve mazmûnu vâkıfe-i merkūmenin takrîr-i meşrûhuna muvâfık bulundukdan sonra vâkıfe-i merkūme zeyl-i kitâbda mastûretü’l-esâmî olan müslimîn ile huzûrunda bâlâda tahrîr olunduğu üzre vakfını ve şurûtunu bi tav‘ihâ ikrâr ve i‘tirâf ve her birini alâ ru’ûsi’l-işhâd işhâd eyledikde vâki‘ü’l-hâl mütevellî-i mezbûr Ali Çelebi talebiyle ketb olundu. Fi’l-yevmi’s-sâmin aşer min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Muharrirü’l-vesîka Mustafa Efendi b. Hasan Efendi, Mehmed Çelebi b. Ömer el-Hammâmî, Abdurrahman Efend[i] b. Abdullah, el-Hâc Abdülkādir Efendi b. Osman, Mustafa Halîfe b. Habib, Ahmed Beşe b. Mahmud, Mehmed Efendi b. Ali, Mustafa Çelebi b. Mehmed, Abdullah Bey b. Abdullah el-Cündî, Mustafa Halîfe b. Mehmed

(EYÜB61 - cilt: 27, sayfa: 207 - Hüküm no: 222 - Orijinal metin no: [44b-2])﻿

﻿

﻿

223. Hüküm

Hüseyin b. Mustafa’nın mülk menzilinin vârislerince Ahmed Beşe’ye satıldığı

Medîne-i Ebâ Eyyûb el-Ensârî -dâme fî rıdvâni’l-Bârî-’de Şah Sultan mahallesi sâkinlerinden olup mukaddemâ fevt olan Hüseyin [b.] Mustafa’nın sulbî kebîr oğulları ve hasran vârisleri Ali ve Mustafa nâm kimesneler meclis-i şer‘-i şerîf-i lâzımü’t-teşrîfde işbu râfi‘ü’l-kitâb Ahmed Beşe b. Sefer nâm kimesne muvâcehesinde bi’t-tav‘ her biri ikrâr ve i‘tirâf edip müteveffâ-yı mezbûrun muhallefâtından olup mahalle-i merkūmede vâki‘ bir tarafdan Ahmed Beşe b. Abdülbâkī mülkü ve bir tarafdan Havva Hâtun bt. Ahmed mülkü ve bir tarafdan Piyâle b. Abdullah mülkü ve bir tarafdan tarîk-i âm ile mahdûd olup bir bâb tahtânî odayı ve bir sofayı ve bir su kuyusunu ve havluyu ve kenîfi müştemil olan mülk-i mevrûs menzilimizi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık merkūm Ahmed Beşe’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile on iki bin cedîd akçeye bey‘ ve teslîm ol dahi minvâl-i mübeyyen üzre iştirâ ve tesellüm ve kabz ve kabûl eyledikden sonra [45a] semeni olan meblağ-ı mezbûr on iki bin akçeyi yedinden tamâmen ahz ü kabz eyledik ba‘de’l-yevm menzili mahdûd-ı mezkûrda vechen mine’l-vücûhi’ş-şer‘î bizim alâkamız yokdur keyfemâ yeşâ mutasarrıf olsun dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Mehmed Efendi el-Kadı, Mustafa Efendi b. Hasan, el-Hâc Mahmud b. Mustafa, Süleyman Bey b. Davud Paşa, Ahmed Efendi el-İmâm, İbrahim Bey b. Mehmed, Mahmud Beşe b. Hasan, Ali Beşe b. Mustafa, Mahmud Beşe b. Hasan

(EYÜB61 - cilt: 27, sayfa: 208 - Hüküm no: 223 - Orijinal metin no: [44b-3])﻿

﻿

﻿

224. Hüküm

Mustafa Beşe’nin oğullarının babalarından miras kalan muhtelif eşyalarını vasîlerinden teslim aldıkları

Fi’l-asl vilâyet-i Anadolu’da Mihaliç kasabası sâkinlerinden olup medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Hazreti Emir Buhârî -kaddese sırrahu el-azîzü’l-Bârî- mahallesi sükkânından olduğu hâlde fevt olan Mustafa Beşe b. Mehmed nâm müteveffânın sulbî kebîr oğulları Yusuf ve Hüseyin ve Mehmed nâm kimesneler meclis-i şer‘-i şerîf-i lâzımü’t-teşrîfde bundan esbak kıbel-i şer‘-i şerîfden merkūmûn Yusuf ve Hüseyin ve Mehmed’in tesviye-i umûruna mansûb vasîleri olan hâmil-i hâze’l-kitâb Abdullah Efendi b. Abdullah nâm cündî mahzarında her biri bi’t-tav‘ ikrâr-ı tâm ve takrîr-i kelâm edip mezbûr Abdullah Efendi mukaddemâ vasiyy-i şer‘îmiz olmağla müteveffâ-yı merkūmun metrûkâtından silahıyla bir tüfek ve bir kürde ve bir sîm kılıç ve bir sîm hançer ve bir sîm kaplı bıçak ve bir sîm kaplı kara saplı hançer ve bir bakır sini ve bir tepsi ve bir leğen ve bir balta kabz etmekle vaz‘-ı yed etmişidi, el-hâletü hâzihî verâsetimiz hasebiyle eşyâ-i merkūmeyi vasiyy-i mezbûr Abdullah Efendi yedinden tamâmen ahz ü kabz eyledik ba‘de’l-yevm müteveffâ-i mezbûrun metrûkâtından vasiyy-i merkūm zimmetinde bir akçe ve habbe hakkımız bâkī kalmadı zimmetini ibrâ-i âm ve iskāt-ı tâmâm ile ibrâ ve iskāt eyledik min ba‘d da‘vâ ve nizâ‘ımız yokdur sudûr dahi ederse lede’l-hükkâmi’l-kirâm istimâ‘ olunmaya dediklerinde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Mustafa Efendi b. Hasan el-Müderris, Sinan Efendi b. el-Hâc Derviş el-Kadı, Ali Efendi b. Himmet el-İmâm, Mehmed Efendi b. Nasuh el-Kadı, Ali Beşe b. Mustafa, Hüseyin Çelebi b. Ali, Bayram Sofu b. Mehmed, Abdi b. İskender ve gayr

(EYÜB61 - cilt: 27, sayfa: 209 - Hüküm no: 224 - Orijinal metin no: [45a-1])﻿

﻿

﻿

225. Hüküm

Franko v. Komno’nun mülk menzilini Kiryazi v. Yani’ye sattığı

Vilâyet-i Rumeli’nde Kerpiniş kazâsına tâbi‘ Nedestoyo? nâm karye sâkinlerinden Franko v. Komno nâm zimmî mahfil-i kazâda işbu râfi‘ü’s-sifr Kiryazi v. Yani nâm nasrânî muvâcehesinde ikrâr ve i‘tirâf edip karye-i mezbûrede vâki‘ bir tarafdan Rizo v. Polo nâm zimmî mülkü ve bir tarafdan tarîk-i âm ile ve iki tarafdan merkūm Kiryazi mülkü ile mahdûd olup bir bâb odayı ve zât-ı eşcâr-ı müsmire ve gayr-ı müsmireyi ve bir kıt‘a bostan yerini ve beş aded dut ağaçlarını ve üç [aded] ceviz ağaçlarını müştemil olan mülk menzilimi cümle tevâbi‘ ve levâhıkıyla mezbûr Kiryazi’ye tarafeynden îcâb ve kabûlü hâvî bey‘-i kat‘î ile bâtten on üç bin cedîd akçeye bey‘ edip ol dahi vech-i mübeyyen üzre iştirâ ve kabûl eyleyip semen-i mezbûr on üç bin akçeyi müşterî-i merkūm yedinden tamâmen ahz ü kabz eyledim ba‘de’l-yevm emlâk-i merkūmda benim alâka ve medhalim yokdur mahallinde ahz ü kabza ve zabt ve tasarrufa müşterî-i mezbûr Kiryazi’yi tarafımdan taslît eyledim ba‘de’l-kabz mülk-i müşterâsıdır keyfemâ yeşâ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin aşer min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Ali Beşe b. Mustafa, Hüseyin b. Ali, Bayram b. Mehmed, Yani v. Yorgi, Dimo v. Kiryazi, Dimo v. Yorgi, Andriye v. Dimo ve gayr

(EYÜB61 - cilt: 27, sayfa: 210 - Hüküm no: 225 - Orijinal metin no: [45a-2])﻿

﻿

﻿

226. Hüküm

Mehmed Çelebi’nin Mehmed Beşe’yi bıçakla yaralama davasında sulh oldukları

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de ( ) mahallesi sâkinlerinden Mehmed Beşe b. Nasuh nâm kimesnenin babası ve tarafından husûs-ı câ’i’z-zikri ikrâra vekîl olup hasm-ı şer‘î-i câhid mahzarında Hızır Beşe b. Haydar ve Yahya Çelebi b. Abdülbâkī nâm kimesneler şehâdetleriyle şer‘an vekâleti sâbite olan mezbûr Nasuh Beşe b. Mehmed nâm kimesne meclis-i şer‘-i şerîf-i lâzımü’t-teşrîfde işbu râfi‘ü’l-kitâb Mehmed Çelebi b. Yusuf nâm kimesne tarafından dahi husûs-ı câ’i’z-zikri tasdîke vekîl olup bimâ hüve nehcü’s-sübût şer‘an vekâleti sâbite olan Ali Bey b. Mustafa nâm cündî mahzarında bi’l-vekâle ikrâr-ı tâm ve takrîr-i kelâm edip bundan akdem mezbûr Mehmed Çelebi b. Yusuf bi gayr-ı hakkın müvekkili mezbûr oğlum Mehmed Beşe’yi bıçak ile koluna darb [edip] mecrûh eyledikde oğlum Mehmed Beşe dahi mûcebini merkūm Mehmed Çelebi b. Yusuf’dan da‘vâ ve taleb edip ol dahi münkir olmağla beynimizde münâza‘ât-ı kesîre cereyân etmişidi, el-hâletü hâzihî beynimize muslihûn-ı müslimûn tavassut edip husûs-ı mezbûrdan beni beş yüz akçe üzerine sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûr beş yüz akçeyi merhem-bahâ olmak üzre yedinden tamâmen ahz ü kabz edip husûs-ı mezbûra müte‘allik cemî‘ de‘âvî ve mütâlebât ve eymân ve muhâsamâtdan müvekkili mezbûr Mehmed Çelebi b. Yusuf’un zimmetini ibrâ eyledim ba‘de’l-yevm da‘vâ ve nizâ‘ım yokdur sudûr dahi ederse lede’l-hükkâm makbûle olmasın dedi dedikde vekîl-i mezbûrun kelimât-ı mahkiyesini vekîl-i âhar Ali Bey bi’l-muvâcehe tasdîk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâmin min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Hüseyin Çelebi b. İskender, Ali Beşe b. Abdülbâkī, Mahmud Beşe b. Mustafa çukadâ[r], Mustafa Efendi el-Müderris

(EYÜB61 - cilt: 27, sayfa: 210 - Hüküm no: 226 - Orijinal metin no: [45b-1])﻿

﻿

﻿

227. Hüküm

Yorgi v. Yani’nin dükkânını Komno v. Franko’ya sattığı

Vilâyet-i Rumeli’nde Kerpiniş kazâsına tâbi‘ Panayır mahallesi sâkinlerinden Yorgi v. Yani nâm zimmî meclis-i şer‘-i hatîrde işbu râfi‘ü’s-sifr Komno v. Franko nâm nasrânî muvâcehesinde ikrâr ve i‘tirâf edip mahalle-i mezbûrede vâki‘ bir tarafdan Yorgo v. Safakar mülkü ve bir tarafdan Korasto v. Nikola mülkü ve iki tarafdan tarîk-i âm ile mahdûd olup bir kıt‘a pazar dükkânımı mezbûr Komno’ya tarafeynden îcâb ve kabûlü hâvî bey‘-i kat‘î ile sekiz yüz elli cedîd akçeye bey‘ edip ol dahi minvâl-i muharrer üzre iştir[â] ve kabûl eyleyip semen-i mezbûr[u] yedinden tamâmen alıp kabz eylediğimden sonra mebî‘-i mahdûd-ı mezkûru mahallinde zabt [ve] tasarruf[a] müşterî-i mezbûru tarafımdan taslît eyledim ba‘de’l-yevm benim alâka ve medhalim yokdur dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Zilhicceti’ş-şerîfe sene hamsin ve sittîn ve elf.

Şuhûdü’l-hâl: Ali Beşe b. Mustafa, Hüseyin b. Ali, Bayram b. Mehmed, Abdi b. İskender, Mehmed b. Hakverdi, Durdu v. İskender, Yorgo v. Toş, Dimo v. Belyot ve gayruhüm

(EYÜB61 - cilt: 27, sayfa: 211 - Hüküm no: 227 - Orijinal metin no: [45b-2])﻿

﻿

﻿

228. Hüküm

Kürk bedelinden borcu dolayısıyla hapse atılan İbrâil metropolidinin alacaklılarıyla anlaşıp borcunu vadeye bağladığı

Vilâyet-i Rumeli’nde İbrâil kasabası keferesi metrepolidi Meledyoz v. Yorgi nâm râhib meclis-i şer‘-i şerîf-i lâzımü’t-teşrîfde kürkçü tâ’ifesinden Yorgi v. Panayot ve Paragob v. Kiryazi nâm zimmîler muvâcehelerinde ikrâr-ı tâm ve bast-ı merâm kılıp mezbûrân zimmîlere mikdârı beynimizde ilm-i şer‘î [ile] ma‘lûm samur kürk bahâsından dokuz yüz kıt‘a riyâlî guruş deynim olup def‘aten edâya iktidârım olmamağla mezbûrân Yorgi ve [Pa]ragob meblağ-ı mezbûru bundan akdem benden taleb ve da‘vâ ve şer‘le beni mahrûse-i Galata’da vâki‘ sicn-i sultânîde [habs] ettirmişler idi, hâlen meblağ-ı mezbûr dokuz yüz guruş dört yüz elli kıt‘a guruş riyâlî üzerine benimle sulh olup bedel-i sulh-ı mezbûr dört yüz elli guruşun iki yüz elli guruşunu yedimden kabz bâkī iki yüz guruş-ı kebîri merkūmân zimmîler târih-i kitâbdan yüz [46a] seksen gün tamâmına değin te’cîl eylediklerinden sonra meblağ-ı mâ‘adâ dört yüz elli guruşdan zimmetimi ibrâ ve iskāt eylediler, hâlen zimmetimde ba‘de hulûli’l-ecel iki yüz kıt‘a riyâlî guruş lâzımü’l-kazâ ve vâcibü’l-edâ deynim vardır suâl olunup ikrârları tahrîr olunmak matlûbumdur dedikde gıbbe’s-suâl mezbûrân Yorgi ve Paragob cevâblarında fi’l-hakīka hâl-i kaziyye mezbûr râhibin takrîr-i meşrûhu üzre olmağla dokuz yüz guruş dört yüz elli guruş sulh ve mâ‘adâdan mezbûr râhibin zimmetini ibrâ ve iskāt eylediğim[iz]den sonra bedel-i sulh olan dört yüz elli merkūmü’l-vasf guruşun iki yüz elli guruşunu yedinden ahz ü kabz eyledik bâkī iki yüz guruş[u] vech-i mübeyyen üzre yüz seksen gün tamâmına değin te’cîl eyledik dediklerinde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’t-tâsi‘ aşer min Zilhicceti’ş-şerîfe min şuhûri sene hamsin ve sittîn ve elf.

Şuhûdü’l-hâl: El-Hâc Mahmud Beşe b. Mustafa, Receb Çavuş b. Abdülbâkī, Hüseyin Çelebi b. Hilmi, Mustafa Beşe b. Mehmed ve gayruhüm Manol, Yorgi, Yadep?, Yorgi, Dali v. Fanakoz

(EYÜB61 - cilt: 27, sayfa: 211 - Hüküm no: 228 - Orijinal metin no: [45b-3])﻿

﻿

﻿

229. Hüküm

Yorgi ile Paragob’un sattıkları kürk bedelinden alacakları için haps edilen Meletyoz v. Yorgi ile sulh oldukları ve vade verdikleri

Mahmiye-i İstanbul’da Mahmud Paşa mahallesi sâkinlerinden Yorgi v. Panayot ve şerîki Paragob v. Kiryazi nâm zimmîler meclis-i şer‘de vilâyet-i Rumeli’nde İbrâil kasabası keferesi metrepolidi hâmil-i hâze’s-sifr Meletyoz v. Yorgi nâm râhib muvâcehesinde her biri ikrâr ve takrîr-i kelâm edip merkūm râhib zimmetinde mikdârı beynimizde ilm-i şer‘î ile ma‘lûm yedimizden müşterâ ve makbûz samur kürk semeninden dokuz yüz kıt‘a riyâlî guruş hakkım[ız] olup mukaddemâ meblağ-ı mezbûru merkūm râhibden taleb ve da‘vâ ve şer‘le habs ettirmişidik, lâkin meblağ-ı mezbûru def‘aten edâya kādir olmamağla beynimizde münâza‘ât-ı kesîre vâki‘ olmuş idi, el-hâletü hâzihî beynimize muslihûn-ı müslimûn tavassut edip meblağ-ı mezbûr dokuz yüz guruşdan bizi an ikrâr dört yüz elli kıt‘a riyâlî guruş-ı kebîr üzerine inşâ’-i akd-i sulh eylediklerinde biz dahi sulh-ı mezbûru kabûl ve bedel-i sulh olan meblağ-ı mezbûrun iki yüz elli kıt‘a riyâlî guruşunu yedinden ahz eyleyip bedel-i bâkī iki yüz kıt‘a riyâlî guruşu târih-i kitâbdan yüz seksen gün tamâmına değin te’cîl eylediğimizden sonra meblağ-ı mâ‘adâ dört yüz [elli] guruşdan merkūm râhibin zimmetini ibrâ ve iskāt ba‘de’l-yevm bedel-i bâkī iki yüz guruşdan gayrı merkūm râhib zimmetinde vechen mine’l-vücûhi’ş-şer‘iyye da‘vâ ve nizâ‘ımız kalmadı min ba‘d mazmûn-ı hüccete muhâlif bizden bizzat ve bi’l-vekâle da‘vâ ve nizâ‘ımız zuhûr ederse lede’l-hükkâm mesmû‘a olmaya dediklerinde mukırrân-ı merkūmânın minvâl-i meşrûh üzre cârî ve sâdır olan cemî‘ ikrârlarını merkūm râhib bi’l-muvâcehe tasdîk etmeğin mâ hüve’l-vâki‘ bi’t-taleb ketb olundu. Fi’s-sâmin aşer min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: El-Hâc Mahmud b. Mustafa, Receb Çavuş b. Abdi, Hüseyin Beşe b. Ali, Ahmed Beşe b. Hüseyin, Manol v. Yorgi, Kiryazi v. Yorgi, Karâyî v. Fanakoz

(EYÜB61 - cilt: 27, sayfa: 212 - Hüküm no: 229 - Orijinal metin no: [46a-1])﻿

﻿

﻿

230. Hüküm

Ahmed Bey b. Hüseyin’in kaçan kölesi Siyavuş’un Ebûbekir Beşe’de bulunduğu ve kendisine teslimi

Vilâyet-i Anadolu’da Bigadiç kasabası sâkinlerinden râfi‘-i hâze’l-kitâb Ahmed Bey b. Hüseyin nâm cündî meclis-i şer‘-i şerîf-i lâzımü’t-tevkīrde medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de İdris Köşkü demekle ma‘rûfe mesîre kurbunda vâki‘ Zeyneb Hâtun mahallesi sâkinlerinden olup Ebûbekir Beşe b. Hüseyin mahzarında üzerine da‘vâ ve takrîr-i kelâm edip işbu orta boylu elâ gözlü kumral çatık kaşlı Gürciyyü’l-asl Siyavuş b. Abdullah nâm gulâm abd-i memlûküm olup lâkin târih-i kitâbdan elli beş gün mukaddem mülkümden ibâk etmişidi, el-hâletü hâzihî mezbûr Ebîbekir yedinde buldum suâl olunup teslîmine tenbîh olunsun dedikde gıbbe’s-suâl merkūm Ebûbekir cevâbında gulâm-ı mezbûru gāib ani’l-meclis Mehmed nâm kimesne karındaşımdı[r] deyû bundan akdem bana teslîm etmişidi deyû ikrâr, lâkin gulâm-ı mezbû[r] müdde‘î-i merkūmun abd-i memlûkü olup vech-i muharrer üzre mülkünden ibâk eylediğini münkir olıcak müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup kasaba-i merkūme sâkinlerinden [46b] Mehmed Bey b. Abdülbâkī ve Ömer Bey b. İsâ ve Mehmed Bey b. Ebûbekir ve Bayram Efendi [b.] Ebûbekir nâm kimesneler li ecli’ş-şehâde meclis-i şer‘a hâzırûn olup fi’l-hakīka gulâm-ı mevsûf-ı mezbûr müdde‘î-i merkūm Ahmed Bey’in mülkü olup târih-i kitâbdan elli beş gün mukaddem mülkünden minvâl-i mübeyyen üzre ibâk etmişid[i] bu husûsa şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde şehâdetleri makbûle oldukdan sonra gulâm-ı mevsûf-ı merkūmu âhara bey‘ veya hibe veyâhud vücûh-ı şer‘iyyeden bir tarîkle mülkünden ihrâc eylemediğine müdde‘î-i mezbûr Ahmed Bey’e yemîn teklîf olundukda alâ vefki’l-mes’ûl yemîn billâhi’l-aliyyi’l-a‘lâ etmeğin mûcebiyle ba‘de’l-hükm mâ hüve’l-vâki‘ bi’t-taleb ketb olundu. Fi’l-yevmi’l-ışr[în] min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Mustafa Efendi b. Hasan, Ahmed Efendi b. Mehmed, Bayram Efendi b. Ebûbekir, Mehmed Bey b. Abdullah

(EYÜB61 - cilt: 27, sayfa: 213 - Hüküm no: 230 - Orijinal metin no: [46a-2])﻿

﻿

﻿

231. Hüküm

Miho’nun oğullarının mülk ev ile beş parça mülk bağlarını sattıkları, tarlalarının tasarrufunu da devrettikleri

Vilâyet-i Rumeli’nde Premedi kazâsına tâbi‘ Radhova nâm karye ahâlîsinden Kirko ve Çeho veledey Miho ve Miho v. Çeko nâm zimmîler meclis-i şer‘-i şerîfde işbu sâhibü’l-vesîka Panko v. Kuli ve Kirko v. Panko ve Kiko v. Hıristo nâm zimmîler muvâcehesinde her biri bi’t-tav‘ ikrâr ve i‘tirâf edip ber vech-i iştirâk mülkümüz olup kazâ-i mezbûr tevâbi‘inden Postine nâm karyede vâki‘ bir tarafdan Çelo v. Kosta ve bir tarafdan mezbûr Kiko ve bir tarafdan Hıristo v. Kika nâm nasrânîler mülkleri ve bir tarafdan tarîk-i âm ile mahdûd bir bâb tahtânî odayı ve bir kileri ve bir kıt‘a hadîkayı müştemil mülk menzil ile her birinin hudûdu beynimizde ma‘lûm beş kıt‘a mülk bağlarımızı ve adedi beynimizde ma‘lûm dut ve ceviz eşcârımızı dahi mezbûrûn zimmîlere bi safkatin vâhidetin dokuz bin akçeye bey‘-i kat‘î ile bey‘ edip anlar dahi ale’ş-şeriketi’s-seviy minvâl-i muharrer üzre iştirâ ve kabûl eylediklerinden sonra yine mezbûr Postine karyesi sınırı dâhilinde mevâzi‘-i adîdede vâki‘ lede’l-ahâlî ve’l-cîrân ma‘lûmü’l-hudûd on kıt‘a tarlalarımızın hakk-ı tasarruflarını dahi sâhib-i arz ma‘rifetiyle merkūmûn Panko ve Kirko ve Kiko’ya iki bin akçe bedel mukābelesinde ferağ ve tefvîz anlar dahi vech-i muharrer üzre ale’l-iştirâk tefevvuz ve kabûl eylediklerinden sonra semen-i mezbûr ile bedel-i merkūm cem‘an on bir bin cedîd akçeyi yedlerinden tamâmen ahz ü kabz eylediğimizden sonra emlâk-i merkūme ile ol tarlaları mahallinde zabt ve tasarrufa merkūmûn zimmîleri taslît eyledim dediklerinde gıbbe’t-tasdîk mâ vaka‘a bi’t-taleb ketb olundu. Fi’l-yevmi’t-tâsi‘ aşer min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Ali Beşe b. Mustafa, Hüseyin Beşe b. Ali, Receb b. Mahmud, Peço v. Kulu, Mihal v. Daçka, Hıristo v. Duka, Manol v. Kiko ve gayr

(EYÜB61 - cilt: 27, sayfa: 214 - Hüküm no: 231 - Orijinal metin no: [46b-1])﻿

﻿

﻿

232. Hüküm

Giro ve Lasko’nun tasarruflarındaki tarlanın tasarruf hakkını Leço v. Yani’ye devrettikleri

Vilâyet-i Rumeli’nde Premedi kazâsına tâbi‘ Karabova nâm karyeden Giro ve Lasko v. Metro nâm zimmîler meclis-i şer‘-i şerîf-i lâzımü’t-tevkīrde Leço v. Yani nâm nasrânî muvâcehesinde her biri ikrâr ve i‘tirâf edip ber vech-i iştirâk tasarrufumuzda olup karye-i merkūmede vâki‘ bir tarafdan mersûm Leço ta[r]lası ve bir tarafdan Ketro v. Metri nâm zimmî tarlası ve bir tarafdan orman ve bir tarafdan pınar ile mahdûd olup tahmînen dört dönüm bir kıt‘a tarlamızın hakk-ı tasarrufunu mesfûr Leço’ya beş yüz cedîd akçe bedel mukābelesinde tefvîz bi’l-ferağ eylediğimizde ol dahi sâhib-i arz ma‘rifetiyle vech-i mübeyyen üzre tefevvuz ve kabûl eyleyip hakk-ı ferağ olan meblağ-ı mezbûr beş yüz cedîd akçeyi mersûm Leço yedinden tamâ[men] ahz ü kabz eylediğimden sonra ol tarlayı mahallinde zabt ve tasarrufa merkūm Leço’yu taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb [ketb] olundu. Fi’l-yevmi’l-ışrîn min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: [48a] Ebûbekir Beşe b. Mehmed, Ali Beşe b. Mehmed, diğer Ali Beşe b. Mustafa, Mehmed Beşe b. Hasan, Fanoş v. Zedto, Bedyos v. Noş, Nikola v. Yani, Beho v. Nikola, Manol v. Yorgi

(EYÜB61 - cilt: 27, sayfa: 214 - Hüküm no: 232 - Orijinal metin no: [46b-2])﻿

﻿

﻿

233. Hüküm

Hasan Bey b. Mahmud’un mülk menzilini Dilaver b. Abdullah’a sattığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Kiremitçi Süleyman Çelebi mahallesi sâkinlerinden fahrü’l-eşbâh Hasan Bey b. Mahmud nâm cündî meclis-i şer‘-i şerîf-i lâzımü’t-teşrîfde işbu râfi‘ü’l-vesîka mu‘takı Dilâver b. Abdullah nâm kimesne muvâcehesinde bi’t-tav‘ ve’r-rızâ ikrâr ve i‘tirâf edip mahmiye-i Galata tevâbi‘inden İstinye nâhiyesi muzâfâtından Telli demekle ma‘rûfe karyede vâki‘ bir tarafdan Sinan Beşe b. Mahmud mülkü ve bir tarafdan Mehmed Çelebi b. ( ) mülkü ve bir tarafdan yine benim mülküm ve bir tarafdan tarîk-i âm ile mahdûd olup eşcâr-ı müsmire ve gayr-ı müsmire hadîkayı müştemil olan mülk menzil arsayı bi cümleti’t-tevâbi‘ ve’l-[le]vâhık mezbûr Dilâver’e tarafeynden îcâb [ve] kabûl[ü] hâvî bey‘-i bâtt-ı sahîh-i şer‘î ile dört bin cedîd akçeye bey‘ ve teslîm ol dahi vech-i mübeyyen üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr dört bin akçeyi mezbûr [Di]lâver yedinden tamâ[men] ahz ü kabz eyledim ba‘de’l-yevm arsa-i merkūmede benim vechen mine’l-vücûh-ı şer‘iyye alâka ve medhalim yokdur mersûm Dilâver’in mülk-i müşterâsıdı[r] keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Mehmed Efendi b. Mihal?, Sinan Efendi b. el-Hâc Derviş, Mustafa Efendi b. Hasan, Ahmed Efendi b. Mehmed, Ali Beşe b. Mustafa, Hüseyin Beşe b. Ali, Bayram b. Mehmed, Abdi b. İskender

(EYÜB61 - cilt: 27, sayfa: 215 - Hüküm no: 233 - Orijinal metin no: [47a-1])﻿

﻿

﻿

234. Hüküm

Mustafa Bey’in babası Ali’nin azat ettiği câriyesinin vefatıyla terekesinden hissesini talep ettiği

Vilâyet-i Anadolu’da Eflânî kazâsına tâbi‘ Mülâyim demekle ma‘rûf karye sâkinlerinden işbu râfi‘ü’l-kitâb Mustafa Bey b. Ali nâm kimesne meclis-i şer‘-i şerîfde bundan akdem vefât eden Şâkire bt. Abdullah nâm hâtunun cemî‘ metrûkâtına vâzı‘ü’l-yed idiği mütehakkık olan zevci Hasan Beşe b. Abdülbâkī nâm kimesne muvâcehesinde üzerine da‘vâ edip müteveffât-ı merkūme babam merhûm-ı mezbûrun mu‘takası olup hâlen verâseti bana ve zevci mezbûr Hasan Beşe’ye münhasıra iken mezbûr Hasan Beşe müteveffât-ı mersûmenin cümle metrûkâtına vaz‘-ı yed edip hisse-i şer‘iyyemi vermede te‘allül eder, suâl olunup hisse-i şer‘iyye-i ma‘lûmemi teslîme merkūm Hasan Beşe’ye tenbîh olunmak matlûbumdur dedikde gıbbe’s-suâl mezbûr Hasan Beşe cevâbında müteveffât-ı merkūmenin zevci olmak hasebiyle muhallefâtına vaz‘-ı yed eylediğin ikrâr lâkin müdde‘î-i mersûm müteveffât-ı merkūmenin mevlâsı mezbûr Ali Çavuş’un sulbî oğlu olduğunu münkir olıcak müdde‘î-i merkūmdan müdde‘âsını mübeyyine beyyine taleb olundukda udûl-i müslimînden olup karye-i mezbûre sâkinlerinden Kemal b. Mahmud ve Sefer b. İvaz nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka müteveffât-ı merkūme müdde‘î-i mezbûr Mustafa Bey’in babası merkūm Ali Çavuş’un câriye-i memlûkesi olduğu hâlde âzâd etmişidi, müteveffât-ı merkūme mezbûr Ali Çavuş’un mu‘takası olup ve müdde‘î-i mezbûr Mustafa Bey mersûm Ali Çavuş’un sulbî oğludur deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri makbûle olmağın mûcebiyle ba‘de’l-hükm bi’t-taleb ketb olundu. Fi’l-yevmi’s-sâlis ve’l-ışrîn min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Abdullah Efendi b. Mehmed, Murad Beşe b. Mehmed, Hasan Beşe b. Ali, Mustafa Beşe b. Mehmed, Ali Beşe b. Mustafa ve gayr

(EYÜB61 - cilt: 27, sayfa: 215 - Hüküm no: 234 - Orijinal metin no: [47a-2])﻿

﻿

﻿

235. Hüküm

Hasan Bey b. Mahmud’un mülk menzil arsasını Mehmed Çelebi b. Mustafa’ya sattığı

Medîne-i Ebâ Eyyûb el-Ensârî -dâme fî rıdvâni’l-Bârî-’de merhûm Kiremitçi Süleyman Çelebi mahallesi sâkinlerinden fahrü’l-eşbâh Hasan Bey b. Mahmud nâm cündî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Mehmed Çelebi b. Mustafa nâm kimesne muvâcehesinde bi’t-tav‘i’s-sâf ikrâr ve i‘tirâf edip silk-i mülk-i sahîhimde münselik olup mahrûse-i Galata tevâbi‘inden İstinye nâhiyesi muzâfâtından Telli köyü demekle ma‘rûfe karyede vâki‘ bir tarafdan yine benim mülküm olan menzil ve bir tarafdan Dilâver b. Abdullah mülkü ve bir tarafdan tarîk-i âm ve bir tarafdan tarîk-i hâs ile mahdûd olup eşcâr-ı müsmire ve gayr-ı müsmire hadîkayı müştemil olup İprivî yeri demekle ma‘rûfe olan mülk menzil arsasını cümle tevâbi‘ ve levâhıkı ile mezbûr Mehmed Çelebi’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile üç bin yüz cedîd akçeye bâtten bey‘ ve teslîm ol dahi minvâl-i mübeyyen üzre iştirâ ve tesellüm ve kabz ve kabûl eyledikden sonra semen olan meblağ-ı mezbûru yedinden tamâmen ahz ü kabz eyledim ba‘de’l-yevm arsa-i merkūmede benim vechen mine’l-vücûh alâka ve medhalim yokdur merkūm Mehmed Çelebi’nin mülk-i müşterâsıdır keyfemâ yeşâ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min Zilhicceti’ş-şerîfe min şuhûri sene hamsin ve sittîn ve elf.

Şuhûdü’l-hâl: Mustafa Efendi b. Hasan, Mehmed Efendi b. Habil, Ahmed Efendi b. Mehmed, el-Hâc Mahmud b. Mustafa, Ali Beşe b. Mustafa, Mustafa Çelebi b. Hüsam Efendi, Hüseyin? b. Ali ve gayr

(EYÜB61 - cilt: 27, sayfa: 216 - Hüküm no: 235 - Orijinal metin no: [47b-1])﻿

﻿

﻿

236. Hüküm

Hasan Bey b. Ahmed’in Rus asıllı Ahmed b. Dilaver adlı kölesini vasiyet yoluyla azat eylediği

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Kiremitçi Süleyman Çelebi mahallesi sâkinlerinden fahrü’l-eşbâh Hasan Bey b. Ahmed nâm cündî meclis-i şer‘-i şerîf-i lâzımü’t-teşrîfde abd-i memlûkü işbu râfi‘ü’l-vesîka açık kaşlı sar[ı] elâ gözlü Rusiyyü’l-asl Ahmed b. Dilâver nâm gulâm-ı şâbb-ı emred muvâcehesinde bi’t-tav‘ ve’l-ihtiyâr lâ-bi’l-kerh ve’l-icbâr ikrâr ve i‘tirâf edip gulâm-ı mevsûf-ı mezbûru bi emrillâhi’l-meliki’l-müte‘âl dâr-ı fenâdan dâr-ı bekāya intikāl ve irtihâl etmezden kırk gün mukaddem âzâd olmak üzre tedbîr-i mukayyed ile gulâm-ı mevsûf-ı mezbûru tedbîr eyledim gulâm-ı mevsûf-ı mezbûr kazâ-i nahb eylediğimde sâir harâir-i asliyyîn gibi hür olup veresemden kimesne gulâm-ı mezbûra vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye dahl ve ta‘arruz etmeyeler dedikde mukırr-ı merkūm Hasan Bey’in minvâl-i muharrer üzre cârî ve sâdır olan cemî‘ ikrâr ve i‘tirâfların gulâm-ı mevsûf-ı mezbûr vicâhen ve şifâhen tasdîk etmeğin mâ hüve’l-vâki‘ bi’l-ibtigā ketb olundu. Fî evâhiri Zilhicceti’l-harâm li sene hamsin ve sittîn ve elf.

Şuhûdü’l-hâl: Mustafa Çelebi b. Ali, Mehmed Çelebi b. Mustafa, Mehmed Çelebi b. Hasan, Ahmed Efendi b. Mehmed, Mustafa b. Mehmed, Ali Beşe b. Mustafa, Hüseyin b. Ali, Bayram Sofu b. Mehmed ve gayruhüm mine’l-hâzırîn

(EYÜB61 - cilt: 27, sayfa: 217 - Hüküm no: 236 - Orijinal metin no: [47b-2])﻿

﻿

﻿

237. Hüküm

Âişe bt. Ali’nin mülk menzilini İlya’nın oğulları Kosta ve Laskari’ye sattığı

Mahrûse-i İstanbul hısnı ebvâbından Topkapısı dâhilinde İmâm Kulu mahallesi sâkinelerinden umdetü’l-muhadderât Âişe bt. Ali nâm hâtun meclis-i şer‘-i hatîr-i lâzımü’t-tevkīrde işbu hâmileyü’s-sifr Kosta ve Laskari veledey İlya nâm nasrânîler muvâcehelerinde bi tav‘ihâ ikrâr ve i‘tirâf edip silk-i mülk-i sahîhimde münharit ve muntazam olup Havâss-ı sultâniyye -hamâha’llâhu te‘âlâ ani’l-âfât ve’l-beliyye- kazâsına [tâbi‘] Nikoz demekle ma‘rûfe karyede vâki‘ bir tarafdan Mihal v. Dimitri mülkü ve bir tarafdan İlya v. Dimitri mülkü ve bir tarafdan Yorgi v. Avram mülkü ve bir tarafdan tarîk-i âm ile mahdûd olup bir bâb tahtânî odayı ve zât-ı eşcâr-ı müsmire ve gayr-ı müsmire bahçeyi ve bir kıt‘a bağı müştemil olan mülk menzili bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mezbûrân Kosta ve Laskari’ye tarafeynden îcâb ve kabûlü hâvî bey‘-i bâtt-ı sahîh-i şer‘î yedi bin beş yüz cedîd akçeye bâtten bey‘ ve kabz-ı semen-i ma‘dûd ve teslîm-i mebî‘-i mahdûd eyledim, ba‘de’l-yevm menzili mahdûd-ı mezkûrda vechen mine’l-vücûhi’ş-şer‘iyye alâka ve medhalim yokdur mukarrirân zimmîlerin mülk-i müşterâlar[ı] olmuşdur keyfemâ yeşâ her biri ber vech-i iştirâk mutasarrıf olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’s-sâlis ve’l-ışrîn min Zilhicceti’ş-şerîfe min şuhûri sene hamsin ve sittîn ve elf.

Şuhûdü’l-hâl: Mehmed b. Hasan, Hüseyin b. Abdullah, Ali b. İskender, es-Seyyid Mehmed Ağa b. Mehmed, Ali b. Mustafa, Hüseyin b. Ali, Bayram b. Mehmed, Ahmed Beşe b. Hasan, Mahmud Beşe b. Mehmed ve gayruhüm mine’l-hâzırîn

(EYÜB61 - cilt: 27, sayfa: 217 - Hüküm no: 237 - Orijinal metin no: [47b-3])﻿

﻿

﻿

238. Hüküm

Şaban Efendi b. Ebîbekir’in mülk menzilinin Fâtıma Hâtun bt. Mustafa’ya satılması

Medîne-i Hazreti Ebâ Eyyûb el-Ensârî -razıye anhü rabbühü’l-Me[li]kü’l-Bârî-de Evlice Baba mahallesi sâkinlerinden Şaban Efendi b. Ebîbekir nâm kimesne meclis-i şer‘-i şerîf-i enverde işbu sâhibetü’l-kitâb Fâtıma Hâtun bt. Mustafa nâm hâtun mahzarında bi tav‘ihî ikrâr ve i‘tirâf edip silk-i mülk-i sahîhimde münselik olan emlâkimden olup medîne-i mezbûrede Zeyneb Hâtun mahallesinde vâki‘ bir tarafdan Mehmed Usta mülk[ü] bir tarafdan ba‘zan Mehmed Efendi ve ba‘zan Cenâne Hâtun mülkleri ve bir tarafdan Mehmed Çelebi mülkü ve bir tarafdan tarîk-i âm ile mahdûd ve mümtâz iki bâb fevkānî ve üç bâb tahtânî odaları ve sofayı ve iki su kuyusunu ve kenîfi ve zât-ı eşcâr-ı müsmire ve gayr-ı müsmire bahçeyi müştemil mülk menzilimi bi cümleti’t-tevâbi‘ ve’l-levâhık mezbûre Fâtıma Hâtun’a fıddî râyic fi’l-vakt yirmi beş bin akçeye bey‘-i kat‘î ile bey‘ ve teslîm ol dahi vech-i meşrûh üzre iştirâ ve tesellüm ve kabz ve kabûl eyledikden sonra semeni olan mârrü’z-zikr yirmi beş bin akçeyi merkūme Fâtıma Hâtun yedinden tamâmen ahz ü kabz eyledim ba‘de’l-yevm menzili mezkûrda benim alâka ve medhalim yokdur mezbûre Fâtıma Hâtun’un mülk-i müşterâsıdır keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîk[i’ş-]şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ ve’l-ışrîn min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Mehmed Beşe b. Mustafa, es-Seyyid İbrahim Çelebi b. Halil, Hasan Efendi b. Hüseyin, Hüseyin Efendi b. Mehmed el-İmâm, Ali Bey b. Murtaza, Ali Bey b. Mustafa, Abdullah b. İskender

(EYÜB61 - cilt: 27, sayfa: 218 - Hüküm no: 238 - Orijinal metin no: [48a-1])﻿

﻿

﻿

239. Hüküm

Yusuf Beşe b. Mehmed’in mülk menzilini Otakçı mahallesinin avârız vakfına bey‘ bi’l-istiğlâl yoluyla sattığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî- mahallâtından Otakçı mahallesi sâkinlerinden Yusuf Beşe b. Mehmed nâm râcil meclis-i şerî’at-i şerîfede mahalle-i mezbûrenin avârızı vakfına hâlen mütevellî olan işbu hâmilü’l-kitâb Murad Beşe b. Mehmed nâm mütevellî mahzarında bi’t-tav‘ ve’r-rızâ ikrâr-ı tâm ve takrîr-i kelâm edip mahalle-i mezbûrede vâki‘ bir tarafdan Ali Çelebi mülkü ve bir tarafdan İbrahim b. Mustafa mülkü ve bir tarafdan ba‘zan el-Hâc Mehmed ve ba‘zan Yusuf mülkleri ve bir tarafdan tarîk-i âm ile mahdûd mülk menzilimi bi cümleti’t-tevâbi‘ ve’l-levâhık mütevellî-i mezbûr Murad Beşe’ye beher riyâlî guruş seksen beşer akçeye olmak üzre otuz yedi buçuk kıt‘a riyâlî kebîr guruşa bi tarîki’l-istiğlâl bey‘ edip ve kabz-ı semen ve teslîm-i mebî‘ eylediğimden sonra yine mütevellî-i mezkûr menzili mahdûdu ba‘de’t-tahliyeti’ş-şer‘iyye târih-i kitâb senesi şehri Ramazânü’l-mübârek gurresinden üç sene tamâmına değin beher sene dörder yüz ellişer akçeden cem‘an bin üç yüz elli akçe ücret ile bana îcâr ve teslîm ben dahi vech-i muharrer üzre istîcâr ve tesellüm ve kabûl eyledim dedikde gıbbe’t-tasdîki’ş-şer‘î yine mahalle-i mezbûrede sâkin Selim Beşe b. Ali nâm râcil mütevellî-i mezbûr muvâcehesinde takrîr-i kelâm edip menzili mezkûrun derkine ve ücret-i merkūmeye tarafeynden emr ve kabûlü hâviye kefâlet-i sahîh[a]-i şer‘iyye ile kefîl oldum dedikde vâki‘ü’l-hâl bi’l-ibtigā ketb olundu. Fi’l-yevmi’l-hâmis ve’l-ışrîn min Zilhicceti’ş-şerîfe sene hamsin ve sittîn ve elf.

Şuhûdü’l-hâl: Mustafa b. Habib el-Müezzin, Mehmed Çelebi b. Ahmed, Mehmed Efendi b. Sefer el-İmâm, Mustafa b. Abdullah, Halil Beşe er-Râcil

(EYÜB61 - cilt: 27, sayfa: 219 - Hüküm no: 239 - Orijinal metin no: [48a-2])﻿

﻿

﻿

240. Hüküm

Âişe bt. Hasan’ın zevci Abdullah b. Mahmud ile muhâlaa ile boşandıkları

Medîne-i Hazreti Ebâ Eyyûb el-Ensârî mahallâtından Süleyman Subaşı mahallesi sâkinelerinden Âişe nâm hâtunun babası ve tarafından hul‘-ı âti’z-zikri ikrâra vekîl olup mezbûrenin zâtını ma‘rifet-i şer‘iyye ile ârifân olan Dilâver b. Abdullah ve Yusuf b. Mustafa şehâdetleriyle şer‘an vekâleti sâbite olan Hasan Beşe b. Hüseyin nâm kimesne mahfil-i kazâda işbu râfi‘ü’l-kitâb Abdullah b. Mahmud mahzarında bi’l-vekâle ikrâr-ı tâm edip kızım müvekkile-i mezbûre ile beynlerinde şikāk-ı küllî vâkı‘a olmağın zimmetinde mütekarrir olan iki bin cedîd akçe mehr-i müeccelinden ve nafaka-i iddet-i şer‘iyyesinden ve me’ûnet-i süknâsından fâriğa olmak üzre zevci mezbûr Abdullah ile muhâla‘a-i sahîha-i şer‘iyye ile muhâla‘a eyleyip zimmetini zevciyete müte‘allik âmme-i da‘vâdan ibrâ ve iskāt eyledim dedi dedikde merkūm Abdullah dahi minvâl-i meşrûh üzre olan hul‘u kabûl edip ben dahi müvekkile-i mezbûrenin zimmetini zevciyete müte‘allik cemî‘ da‘vâdan ibrâ ve iskāt eyledim dedikde ahadühümâ âharın kelimât-ı mahkiyesini vicâhen ve şifâhen tasdîk ve tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ ve’l-ışrîn min Zilhicceti’ş-şerîfe sene 1065.

Şuhûdü’l-hâl: Mahmud Beşe b. Mustafa çukadâr, Abdi Beşe b. İskender, Bayram Sofu b. Mehmed, Hüseyin Çelebi b. Ali, Ali Beşe b. Mustafa ve gayruhüm mine’l-hâzırîn

(EYÜB61 - cilt: 27, sayfa: 219 - Hüküm no: 240 - Orijinal metin no: [48a-3])﻿

﻿

﻿

241. Hüküm

Efendire bt. Andon ile kız kardeşinin Hamza Çavuş’un para vakfından aldıkları borca karşılık evlerini rehin verdikleri

Mahmiye-i İstanbul hısnı ebvâbından medîne-i Hazreti Ebâ Eyyûb el-Ensârî kapısı dâhilinde Mustafa Paşa-yı Atîk mahallesi sâkinelerinden Efendire bt. Andon nâm nasrâniye asâleten ve li ebeveyn kız karındaşı Vesno nâm nasrâniyenin karındaşı ve zikr-i câ’î husûsa vekîli olup mezbûreyi ârifân olan Bayram Halîfe b. Ebîbekir ve Mustafa Çelebi b. Mehmed nâm kimesneler şehâdetleriyle şer‘an vekâleti sâbite olan Mahmud Beşe b. Abdullah nâm hindî meclis-i şer‘-i şerîf-i lâzımü’t-tevkīrde medîne-i merkūmede merhûm Emir Buhârî mahallesinde vâki‘ merhûm Hamza Çavuş vakf eylediği nukūda meşrûtiyet üzre mütevellî olan umdetü’l-müderrisîn Mehmed Efendi b. Hasan nâm kimesne mahzarında her biri bi’l-asâle ve bi’l-vekâle ikrâr ve i‘tirâf edip hâlen vakf-ı mezbûra dokuz bin akçesi beher riyâlî guruş seksener akçeye mâ‘adâsı seksen beşer akçeye olmak üzre on altı bin akçe asl-ı mâl ve semeni târih-i kitâbdan üç yüz gün tamâmına dek müeccel ve mev‘ûd çuka bahâsından iki bin akçe ki cem‘an zimmetimizde on sekiz bin cedîd akçe mâl-ı vakf-ı mezbûr olup hâlen ale’ş-şeriketi’s-seviy mülkümüz olup zikr olunan Mustafa Paşa mahallesinde vâki‘ bir tarafdan Kasab Ali Beşe mülkü ve bir tarafdan meyhâneci Dimo mülkü ve bir tarafdan cidâr-ı hamam ve bir tarafdan tarîk-i âm ile mahdûd üç bâb fevkānî odaları ve bir su kuyusunu ve havluyu müştemil olan mülk menzilimizi deynimiz olan meblağ-ı mezbûr on sekiz bin akçe mukābelesinde mütevellî-i mezbûr Mehmed Efendi yedine rehin vaz‘ ve teslîm eylediğimizde ol dahi irtihân ve tesellüm ve kabûl ve kabz eyledi dedikde gıbbe’t-tasdîki’ş-şer‘î yine mezbûr mütevellî-i merkūm muvâcehesinde her biri bi’l-asâle ve bi’l-vekâle ikrâr ve i‘âde-i kelâm edip mütevellî-i müşârun-ileyh Mehmed Efendi’yi tarafımızdan azl ve in‘izâlden masûn vekâlet-i devriyye ile vekîl eylediğimizde ol dahi vekâlet-i mezbûreyi kabûl eyledi eğer meblağ-ı mezbûru ecel-i mezbûr hulûlünde cânib-i vakf-ı mezbûra edâdan âcize olursak mütevellî-i mezbûr menzili mahdûd-ı mezkûru semen-i misli ile âhara bey‘ ve semeninden deyn-i mezbûru edâ eyleye dediklerinde mezbûr dahi vekâlet-i mersûmeyi kabûl ve merâsimini edâya ta‘ahhüd etmeğin mâ hüve’l-vâki‘ bi’t-taleb ketb olundu. Fî gurreti Muharrem sene [10]66.

Şuhûdü’l-hâl: Mustafa Efendi b. Hasan, Mehmed Efendi b. Nasuh, Mustafa Çelebi b. Mehmed el-Müezzin, Mehmed Efendi b. Hüseyin, İbrahim Beşe b. Ebîbekir, Ebûbekir Dede b. Hasan ve gayruhüm mine’l-hâzırîn

(EYÜB61 - cilt: 27, sayfa: 220 - Hüküm no: 241 - Orijinal metin no: [48b-1])﻿

﻿

﻿

242. Hüküm

Handan Beşe’nin evine hırsızlık için giren Kurd’u harbe ile başına vurarak öldürdüğü, cesedinin keşfi

Havâss-ı sultâniyye kazâsına tâbi‘ Terkos nâhiyesi ihtivâsından El-Hâc Mihaliç demekle ma‘rûfe karye sâkinlerinden işbu râfi‘ü’l-kitâb Handan Beşe b. Abdullah nâm râcil meclis-i şer‘-i şerîfde takrîr-i kelâm edip târih-i kitâb gecesi nısfu’l-leylde ben zevcem ile uykuda iken karye-i merkūmede ter oğlanı Kur[d] nâm zimmî sokak kapısı ile harmanım kapısını açıp haremime girip ben dahi evime harâmzâde girmişdir deyû haberdâr olduğumda evimden harbe ile taşra haremime çıktığımda mezbûr Kurd beni elinde olan âlet-i harble urup boşa getirip ben dahi harbe ile darb eylediğimde başının sol tarafına darb ve katl eyledim kıbel-i şer‘-i şerîfden üzerine varılıp keşf ve müşâhede olunmak matlûbumdur dedikde savb-ı şer‘-i kavîmden umdetü’l-müderrisîn Mevlânâ Receb Efendi irsâl olunup ol dahi zeyl-i sahîfede mastûrü’l-esâmî müslimîn ile katîl-i mezbûrun üzerine varıp fi’l-vâki‘ mezbûr Kurd serika kasdıyla merkūm Handan Beşe’nin menziline girip hareminde katl olunduğu ve eser-i cerhi başının sol tarafında olduğunu ba‘de’l-keşf müşâhede ve mu‘âyene eylediklerini ve ahâlî-i karye-i merkūme katîl-i merkūmun kendi hâlinde olmayıp harâmiyyûn ve eşkiyâdandır deyû haber verdiklerini Mevlânâ-yı mezbûr mahallinde tahrîr ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb [ketb] olundu. Fî gurreti Muharremi’l-harâm li sene sittîn ve sittîn ve elf.

Şuhûdü’l-hâl: Ömer Ağa b. Mehmed, Mehmed Çelebi b. Ahmed, Receb Efendi b. Mehmed, Ahmed Çelebi b. Mustafa, Mehmed Beşe b. Ali, Bayram Ağa b. Ali, Mehmed Beşe b. Ali, Mahmud Beşe b. Abdullah, Mustafa Beşe b. Abdullah, Bayram b. Abdullah

(EYÜB61 - cilt: 27, sayfa: 221 - Hüküm no: 242 - Orijinal metin no: [48b-2])﻿

﻿

﻿

243. Hüküm

Kostantin v. Yorgi’nin aldığı borcu ödeyen kefiline mülk evini bey‘ bi’l-vefâ ile sattığı

Medîne-i Gelibolu’ya tâbi‘ Şehirköyü nâhiyesi muzâfâtından Hora nâm karye sâkinlerinden Kostantin v. Yorgi nâm zimmî husûs-ı câ’i’z-zikri ikrâra kendi tarafından asîl ve li ebeveyn er karındaşı Yamadi nâm nasrânî tarafından sâbitü’l-vekâle vekîl olmağla meclis-i şer‘-i şerîf-i lâzımü’t-tevkīrde işbu râfi‘ü’s-sifr Dimo v. Andriye nâm [zimmî] muvâcehesinde bi’l-asâle ve bi’l-vekâle ikrâr-ı tâm ve takrîr-i kelâm edip hâlen mahrûse-i İstanbul’da mesned-nişîn-i hükûmet olan a‘lemü’l-ulemâ’i’l-izâm efdalü’l-fuzalâ’i’l-fihâm câmi‘u’l-fürû‘ ve’l-usûl hâvi’l-ma‘kūl ve’l-menkūl yenbû‘ü’l-fezâ’il metbû‘ü’l-efâzıl zü’l-hubbi’z-zâhir kâbiren an kâbir Şeyhîzâde Efendi hazretlerinin cedleri vakfına zimmetimizde on altı bin akçe deynimiz olup meblağ-ı mezbûra mersûm Dimo emr ve kabûlü hâviye kefîl olmağla müşârun-ileyh Şeyhîzâde Efendi hazretleri vakf-ı mezbûra meşrûtiyet üzre mütevellî olmağın meblağ-ı mezbûru târih-i kitâbdan bir buçuk sene mukaddem kefîl-i merkūm ile bizden taleb ve vekîli gāib ani’l-meclis Mehmed Efendi yediyle on bir bin akçesini kefîl-i merkūmdan ve beş bin akçesini bizden tamâmen kabz etmekle kefîl-i mezbûr Dimo’ya vech-i muharrer üzre on bir bin akçe deynimiz olmuşidi hâlen ber vech-i iştirâk mülkümüz olup karye-i mersûmede vâki‘ iki tarafdan Toma v. Tanaş mülkü ve bir tarafdan sâhil-i bahr ve bir tarafdan tarîk-i âm ile mahdûd olup büyût-i adîdeyi ve hadîkayı müştemil olan mülk menzilimizi târih-i kitâbdan üç sene tamâmına değin bey‘ bi’l-vefâ vechi üzre meblağ-ı mezbûr on bir bin akçeye merkūm Dimo’ya bey‘ edip ol dahi vefâ vechi üzre iştirâ ve kabûl eyleyip eğer meblağ-ı mezbûru ecel-i mezbûr hulûlünde kefîl-i merkūm Dimo’ya edâ ve teslîm etmezsek bey‘-i mezbûr bâtte münkalib olsun dedikde gıbbe’t-tasdîki’ş-şer‘î mebî‘-i mezbûru mahallinde zabt ve tasarrufa müşterî-i mezbûr Dimo’yu taslît eyledim dedikde gıbbe’t-tasdîki’l-mu‘teber [ketb olundu]. Fi’l-yevmi’s-sâlis mine’l-Muharremi’l-harâm sene [10]66.

Şuhûdü’l-hâl: Mustafa Çelebi el-Mütevellî, Hasan Çelebi b. ( ), Ali Beşe b. Mustafa, Hüseyin Beşe b. Ali, Bayram Sofu b. Mehmed, Abdi el-Muhzır, İstati v. Armağan, Polo? v. Todori, Yani v. Kosta, Rizo v. Çalık, Riso v. Dolu

(EYÜB61 - cilt: 27, sayfa: 221 - Hüküm no: 243 - Orijinal metin no: [49a-1])﻿

﻿

﻿

244. Hüküm

Hatice Hâtun bt. Abdülbâki’nin zevci Mehmed b. Kurd’dan muhâlaa ile boşandığı

Bu bir hüccet-i sahîha-i şer‘iyye ve vesîka-i sarîha-i mer‘iyyedir ki onda olanın zikri ile mazmûnu bilinir. Medîne-i Hazreti Ebâ Eyyûb el-Ensârî -dâme fî rıdvâni’l-Bârî- mahallâtından Serv mahallesinde sâkine olan Hatice Hâtun bt. Abdülbâkī nâm hâtun meclis-i şerî‘atü’ş-şerîfetü’l-garrâ ve mahfil-i tarîkatü’r-refî‘atü’z-zehrâda -Allahü te‘âlâ kötülüklerden ve zararlardan korusun-zevci mahalle-i merkūmede sâkin işbu râfi‘-i hâze’l-kitâb Mehmed b. Kurd nâm kimesne ile muhâla‘a oldukda ol dahi onunla nikâhlarında akdedilmiş olan kadri ve nisâbı râyic fi’l-vakt fıddî dört yüz akçe mehr-i müecceli ve nafaka-i iddeti ve me’ûnet-i süknâsı kendi üzerine olmak üzre muhâla‘a-i sahîha-i şer‘iyye ile muhâla‘a olmağın akd-i cedîd ve sadâk-ı müste’nef olmaksızın kendisine helâl olmayacak şekilde bâ’in oldukdan sonra her biri âharın zimmetini hukūk-ı zevciyete müte‘allika cemî‘ da‘âvî ve mütâlebâtdan ibrâ-i âmm-ı kātı‘un li’n-nizâ‘ ve râfi‘ün li’l-husûmet ile ibrâ eyledikde cerâ zâlike ve hurrire fi’l-yevmi’s-sâbi‘ ve’l-ışrîn min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Muharrem Beşe b. Abdullah, Ali Beşe b. Mustafa, Hüseyin Beşe b. Ali, Bayram b. Mehmed ve gayruhüm mine’l-hâzırîn

(EYÜB61 - cilt: 27, sayfa: 222 - Hüküm no: 244 - Orijinal metin no: [49a-2, Arapça])﻿

﻿

﻿

245. Hüküm

Abdurrahman b. el-Hâc Kalender’in mülk menzilinin Ali Ağa b. Abdülbâki ile zevcesi Fağfur Hâtun bt. Abdülhâdi’ye satılması

Husûs-ı câ’i’z-zikrin mahallinde ketb ü tahrîri iltimâs olunmağın kıbel-i şer‘-i şerîfden Surûrî Mustafa Efendi b. Hasan el-Müderris irsâl olunup ol dahi zeyl-i kitâbda mastûretü’l-esâmî müslimîn ile medîne-i Hazreti Ebâ Eyyûb el-Ensârî -aleyhi rahmetü rabbihi’l-Bârî- mahallâtından Takyecibaşı mahallesi sâkinlerinden umdetü’l-müderrisîn İshak Efendi b. Veli’nin menziline varıp akd-i meclis-i şer‘-i şerîf eyledikde yine mahalle-i mezbûrede sâkin Abdurrahman b. el-Hâc Kalender nâm şâbb-ı emred ve meclis-i ma‘kūd-ı mezbûrda işbu bâ‘isü’l-vesîka Dergâh-ı âlî -dâme mahfûfen bi’l-me‘âlî müteferrikalar[ın]dan Ali Ağa b. Abdülbâkī ve zevceleri Fağfur Hâtun bt. Abdülhâdi muvâcehelerinde ikrâr ve i‘tirâf edip mahalle-i mezbûrede vâki‘ bir tarafdan fahrü’l-kuzât Abdullah Efendi b. eş-Şeyh Hasan mülkü ve bir tarafdan ba‘zan Seydi Beşe ve ba‘zan Suyolcu Ahmed Çelebi ve ba‘zan Sâime Hâtun mü[l]kleri ve bir tarafdan Mustafa Bey b. Abdülmennân mülkü ve bir tarafdan tarîk-i âm ile mahdûd olup üç bâb fevkānî ve iki bâb tahtânî odaları ve sofayı ve müşterek bi’r-i mâ’ı ve eşcâr-ı müsmire ve gayr-ı müsmire bahçeyi müştemil olup irsen ve şirâ’en mülküm olan menzilimi cümle tevâbi‘ ve levâhıkı ile mezbûrân Ali Ağa ve Fağfur Hâtun’a tarafeynden îcâb ve kabûlü hâvî bey‘-i bâtt-ı sahîh-i şer‘î ile fıddî ve nakd-i râyic fi’l-vakt elli altı bin cedîd akçeye bâtten bey‘ ve teslîm, anlar dahi ber vech-i iştirâk[’is-]seviy minvâl-i mübeyyen üzre iştirâ ve tesellüm ve kabz ve kabûl eylediklerinden sonra [49b] semen-i mezbûr elli altı bin akçeyi merkūmân yedlerinden tamâmen ahz ü kabz eyledim ba‘de’l-yevm menzili mahdûd-ı mezkûrda vechen mine’l-vücûh benim alâka ve medhalim yokdur, merkūmân Ali Ağa ve zevcesi Fağfur Hâtun’un mülk-i müşterâları olmuşdur, her biri keyfemâ yeşâ mutasarrıf olsun dedikde gıbbe’t-tasdîki’ş-şer‘iyyi’l-vicâhî husûs-ı mezbûru Mevlânâ-yı mezbûr mahallinde ketb ü tahrîr ba‘dehû meclis-i şer‘de alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fî gurreti Muharremi’l-harâm li sene sittîn ve sittîn ve elf.

Şuhûdü’l-hâl: Umdetü’l-e’imme İshak Efendi b. Veli, Mehmed Çelebi b. Abdülaziz el-Müezzin, el-Hâc Halil b. Mirza, Ahmed Çelebi b. Mehmed el-Cündî, Mehmed Beşe b. Abdi, Mehmed Çelebi b. Veli, fahrü’l-kuzât Hasan Efendi b. Şeyh Mehmed Efendi, Mustafa Halîfe b. Musa kāimmakām-ı müezzin, Ahmed Çelebi b. Ali mestci, Mustafa Bey b. Abdi el-Cündî

(EYÜB61 - cilt: 27, sayfa: 223 - Hüküm no: 245 - Orijinal metin no: [49a-3])﻿

﻿

﻿

246. Hüküm

Halime Hâtun bt. Abdülfettah’ın mülk menzilinin Fağfur Hâtun bt. Abdülmennân’a satıldığı

Medîne-i Ebâ Eyyûb el-Ensârî -dâme fî rıdvâni’l-Bârî-’de Ahmed Dede mahallesi sâkinelerinden umdetü’l-muhadderât Halime Hâtun bt. el-merhûm Abdülfettâh Efendi’nin zevci ve tarafından menzili câ’i’z-zikri bey‘a ve semenini kabza vekîli olup mezbûreyi ma‘rifet-i şer‘iyye ile ârifân olan Mustafa Çelebi b. Mehmed ve Rıdvan b. Abdullah şehâdetleriyle şer‘an vekâleti sâbite olan fahrü’l-eşbâh Ali Çelebi b. el-Hâc Mehmed nâm vekîl meclis-i şer‘-i şerîf-i lâzımü’t-teşrîfde işbu râfi‘atü’l-kitâb Fağfur Hâtun bt. Abdülmennân’ın sadrî kebîr oğlu ve tarafından şirâ-i âti’l-beyâna vekîli olup merkūmenin zâtı[nı] ma‘rifet-i şer‘iyye ile ârifân olan Ahmed Çelebi b. Osman ve İbrahim Ağa b. Ahmed şehâdetleriyle şer‘an vekâleti [sâbite] olan Süleyman Çelebi b. Sinan nâm vekîl muvâcehesinde bi’l-vekâle ikrâr ve i‘tirâf edip müvekkilem merkūme Halime Hâtun’un mülkü olup medîne-i mezbûrede Takyecibaşı mahallesinde vâki‘ bir tarafdan Nakkaşzâde Mehmed Efendi b. Ahmed mülkü ve bir tarafdan Mehmed b. Ali mülkü ve bir tarafdan tarîk-i âm ve bir tarafdan tarîk-i hâs ile mahdûd olup hâriciye ve dâhiliyede büyût-i müte‘addideyi ve bir su kuyusunu ve bir matbah ve tahtapûşu ve zât-ı eşcâr-ı müsmire ve gayr-ı müsmire hadîkayı ve kenîfi müştemil olan mülk menzilini vekâlet-i mahkiyem hasebiyle mezbûr Süleyman Çelebi’ye elli bin cedîd akçeye bey‘-i kat‘î ile bâtten bey‘ ve teslîm ol dahi vâlidesi mezbûre Fağfur Hâtun için vech-i mübeyyen üzre iştirâ ve tesellüm ve kabz ve kabûl eyledikden sonra semen-i mezbûr elli bin akçeyi vekîl-i mezbûr yedinden tamâmen ahz ü kabz eyledim, ba‘de’l-yevm menzili mahdûd-ı mezkûrda müvekkilem mezbûre Halime Hâtun’un vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye alâka ve medhali yokdur, müvekkile-i mezbûre Fağfur Hâtun’un mülk-i müşterâsı olmuşdur keyfemâ yeşâ ve hasbemâ yehtâr mutasarrıfe olsun dedikde vekîl-i mezbûrun minvâl-i meşrûh üzre cârî ve sâdır olan cemî‘ ikrârını vekîl-i âhar mezbûr Süleyman Çelebi bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’r-râbi‘ mine’l-Muharremi’l-harâm min şuhûri sene sittîn ve sittîn ve elf.

Şuhûdü’l-hâl: İshak Efendi b. Veli, Mehmed Çelebi b. Ahmed, Mustafa Çelebi b. Ömer, Ali Çelebi b. Mehmed, Mustafa Çelebi b. Mehmed, İbrahim b. Mustafa, Mehmed Beşe b. Veli, Mehmed Beşe b. Veli, Mehmed Beşe b. İbrahim, Hızır Beşe b. Hüseyin, Mehmed Çelebi b. Ahmed, Hasan b. Abdullah, Ali Beşe b. Mehmed, Hüseyin Beşe b. Ali ve gayruhüm

(EYÜB61 - cilt: 27, sayfa: 224 - Hüküm no: 246 - Orijinal metin no: [49b-1])﻿

﻿

﻿

247. Hüküm

Subaşı Ali Bey b. İbrahim’in ölen İsteyan’ın Mustafa Beşe’deki parası ile eşyalarını talep ettiği, iddiasından daha az malı çıktığı

Medîne-i Hazreti Ebâ Eyyûb el-Ensârî’de bi’l-fi‘il Haslar subaşısı olan Ali Bey b. İbrahim nâm kimesne meclis-i şer‘de işbu râfi‘ü’l-kitâb Mustafa Beşe b. Abdullah nâm kimesne mahzarında üzerine da‘vâ ve takrîr-i kelâm edip mezbûr Mustafa Beşe’nin hizmetkârı olup bundan akdem hâlik olan İsteyan nâm zimmînin zâhirde vâris-i ma‘rûfu olmamağla metrûkâtı beytülmâle âid olmağın hâlik-i merkūmûn mezbûr Mustafa Beşe yedinde üç bin akçe ile bir mikdâr eşyâsı alâ tarîki’l-vedî‘a var imiş hâlen suâl olunup alıverilmesi murâdımdır dedikde gıbbe’s-suâl mezbûr Mustafa Beşe cevâbında fi’l-hakīka hâlik-i merkūmun iki yüz elli akçe hakkı ile bir aba dolama ve bir siyah şalvarı vardır deyû ikrâr, ziyâdeyi inkâr ile cevâb vermeğin müdde‘î mezbûr Ali Bey’den da‘vâsına mutâbık beyyine taleb olundukda ityân-ı beyyineden izhâr-ı acz edip istihlâf etmeğin fi’l-vâki‘ hâlik-i mersûmun meblağ-ı mezbûr iki yüz elli akçe ile dolama ve şalvardan ziyâde bir akçe ve bir şeyi bâkī kalmadığına mezbûr Mustafa Beşe’ye yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebiyle mezbûr Subaşı Ali Bey bî-vech ta‘arruzdan men‘ birle mâ vaka‘a bi’t-taleb ketb olundu. [51a] Fi’l-yevmi’l-hâmis mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Ali Beşe b. Mustafa, Hüseyin Çelebi b. Ali, Dilâver Beşe b. Abdullah, Abdi Beşe b. İskender, Bayram Sofu b. Mehmed ve gayruhüm

(EYÜB61 - cilt: 27, sayfa: 225 - Hüküm no: 247 - Orijinal metin no: [49b-2])﻿

﻿

﻿

248. Hüküm

Ahmed Çelebi b. Abdünnebi’nin mülk menzilini vefat eden Âişe Hâtun’a vefatından beş yıl önce sattığı

Medîne-i Hazreti Ebâ Eyyûb el-Ensârî -âmelehu’llâhu te‘âlâ bi lütfihi’l-Bârî-de Takyecibaşı mahallesi sâkinlerinden Ahmed Çelebi b. Abdünnebi meclis-i şer‘-i şerîfde mahalle-i mezbûrede sâkine iken bundan akdem müteveffât olan Âişe Hâtun bt. Mustafa’nın verâseti sadrî kebîr oğlu Mehmed b. Ramazan ile sadriye kebîre kızı Fâtıma nâm hâtuna münhasıra olduğu şer‘an zâhir ve müte‘ayyin oldukdan sonra tasdîk-i âti’z-zikre kendi tarafından mezbûr Mehmed asîl ve kız karındaşı merkūme Fâtıma Hâtun cânibinden vekîl olmağla muvâcehesinde ikrâr ve i‘tirâf edip medîne-i mezbûrede Baba Haydar mahallesinde vâki‘ bir tarafdan Çukadâr Mustafa Beşe mülkü ve bir tarafdan Kâtib Yusuf Çelebi mülkü ve bir tarafdan Hamza Beşe mülkü ve bir tarafdan tarîk-i âm ile mahdûd fevkānî ve tahtânî iki bâb odaları ve bir su kuyusunu ve eşcâr-ı müsmire ve gayr-ı müsmire hadîkayı ve kenîfi müştemil olan mülk menzil bundan akdem benim mülk-i mahz-ı sarîhim iken müteveffâ-yı merkūmeye târih-i kitâbdan beş sene mukaddem on iki bin akçeye bey‘-i kat‘î ile bey‘ ve kabz-ı semen-i mezbûr ve teslîm-i mebî‘-i mahdûd etmişidim mezbûre dahi mutasarrıfe iken vefât etmekle menzili mahdûd-ı mezkûr merkūmân Mehmed ve Fâtıma Hâtun’a bi hasebi’l-irsi’ş-şer‘î intikāl eyledi, benim vechen mine’l-vücûh alâka ve medhalim yokdur dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’l-hâmis mine’l-Muharremi’l-harâm min şuhûri sene sittîn ve sittîn ve elf min hicreti men lehü’l-izzu ve’ş-şeref.

Şuhûdü’l-hâl: eş-Şeyh Abdullah Efendi b. Ali, Mehmed Efendi b. Bâli, Fazlı Beşe b. Ahmed, Mehmed Beşe b. Ebîbekir ve gayruhüm mine’l-hâzırîn

(EYÜB61 - cilt: 27, sayfa: 225 - Hüküm no: 248 - Orijinal metin no: [50a-1])﻿

﻿

﻿

249. Hüküm

Melika bt. Mustafa’nın muhtelif eşya ve hayvanını oğlu Arslan b. Ramazan’a hibe ettiği

Havâss-ı aliyye kazâsına tâbi‘ Topçular nâm karye sâkinelerinden Melika bt. Mustafa nâm Kıbtiyye meclis-i şer‘-i şerîf-i lâzımü’t-tevkīrde sadrî kebîr oğlu işbu râfi‘ü’l-vesîka Arslan b. Ramazan nâm Kıbtî muvâcehesinde bi tav‘ihâ ikrâr ve i‘tirâf edip silk-i mülk-i sahîhimde münselik olan emlâkimden bir çerge ve bir atlas kaftan ve bir tencere ve bir sahan ve bir çerge keçesi ile bir re’s doru bârgir ve bir re’s siyah eşeğimi oğlum mezbûr Arslan’a hibe-i sahîha-i şer‘iyye ile hibe ve teslîm ve temlîk eylediğimde ol dahi meclis-i hibede minvâl-i meşrûh üzre ittihâb ve tesellüm ve temellük ve kabz ve kabûl eyledikden sonra min ba‘d eşyâ-i merkūme ile bârgir ve eşekde vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye alâkam ve medhalim kalmadı oğlum mezbûr Arslan’ın emlâk-i mevhûbesi olmuşdur keyfemâ yeşâ mutasarrıf olsun dedikde mukırra-i mezbûrenin ikrâr-ı meşrûhasını oğlu merkūm Arslan bi’l-muvâcehe tasdîk ve bi’l-müşâfehe tahkīk etmeğin mâ vaka‘a bi’l-ibtigā ketb olundu. Fi’l-yevmi’l-hâmis mine’l-Muharremi’l-harâm [li] sene sittîn ve sittîn ve elf.

Şuhûdü’l-hâl: Mustafa Efendi b. Receb, Mehmed b. Hacı, Mestân b. Nazlı, Mehmed b. Kasım, Malkoç b. Mustafa, Kurd b. Şahbaz, Abdullah b. İskender

(EYÜB61 - cilt: 27, sayfa: 226 - Hüküm no: 249 - Orijinal metin no: [50a-2])﻿

﻿

﻿

250. Hüküm

Ali Beşe b. Abdullah’ın tasarrufundaki vakıf ev küçük olduğu için mütevelli izniyle yeniden yaptırdığı ve binânın keşfi ile mâliyetinin tahmîni

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Baba Haydar mahallesi sâkinlerinden işbu râfi‘ü’l-kitâb Ali Beşe b. Abdullah nâm râcil meclis-i şer‘-i şerîfde ikrâr-ı tâm ve takrîr-i kelâm edip sâbıkan şeyhülislâm ve müftî-i vekāyi‘i’l-enâm Ebû Said Efendi hazretlerinin kethüdâları ve vakf-ı âti’l-beyâna bi’l-fi‘il mütevellî olan umdetü’l-emâcid ve’l-ekârim Hamza Ağa b. el-merhûm Eyüb nâm sâhibü’l-hayrât vakfından olup mahalle-i mezbûrede vâki‘ bir tarafdan Mosi v. ( ) nâm Ermeni tasarrufunda olan vakıf menzil ve iki tarafdan Danyal v. Armağan? ve Himmet Bey b. Abdülbâkī mülkü ve ba‘zan Asvader mülkü ve bir tarafdan tarîk-i âm ile mahdûd olup tabaka-i ulyâda üç bâb odaları ve bir bâb sofayı ve bir kenîfi ve tabaka-i vustâda bir bâb odayı ve hâriciye olmak üzre bir bâb fevkānî odayı ve kenîfi ve vakf-ı mezbûrun kadîmî bir bâb tahtânî odayı ve kenîfi ve bir su kuyusunu ve bir mikdâr bahçeyi ve kenîfi müştemil olan vakıf menzili icâre-i mu‘accele-i ma‘lûme ve beher ay on yedişer? akçe ücret-i müeccele ile taht-ı tasarrufumda olup lâkin menzili mezbûr ancak bir bâb tahtânî oda olup ziyâde zîk olmağla icâre-i mu‘acceleme mahsûb olmak üzre mütevellî-i müşârun-ileyh Hamza Ağa’nın ma‘rifetiyle ebniye ihdâs ve binâ etmişidim, hâlen cânib-i şer‘-i şerîfden üzerine varılıp vakf-ı mezbûrun nıkzı keşf ve müşâhede olundukdan sonra harc u sarf eylediğim meblağ tahmîn-i sahîh-i mer‘î [ile] tahmîn ve takvîm olunmak matlûbumdur dedikde kıbel-i şer‘-i şerîfden umdetü’l-müderrisîn Mevlânâ Mustafa Efendi b. Hasan irsâl olunup ol dahi hâssa mi‘mârlarından Üstâd el-Hâc Hasan b. Abdullah ve Mustafa Beşe b. Abdullah ve zeyl-i kitâbda mastûretü’l-esâmî olan müslimîn ile üzerine varıp akd-i meclis-i şer‘ olundukdan sonra mi‘mârân-ı merkūmân vakf-ı mezbûrun zikr olunan bir bâb tahtânî odanın sakfı ve dolma duvarları ve tahta tavanı ve sâde kapı ve pencerelerin nıkzı sekiz bin akçeye tahmîn olundukdan sonra mi‘mârân-ı merkūmân mütevellî-i müşârun-ileyh Hamza Ağa muvâcehesinde mesâha ve takvîm eylediklerinde tûlen on altı zirâ‘ arzan on dört zirâ‘ bi hesâb-ı satrancî iki yüz yirmi zirâ‘ ulyâda iki bâb oda ve bir matbah döşemelerinin beher zirâ‘ı kırkar akçeden sekiz bin dokuz yüz altmış ve tûlen ve arzan bi hesâb-ı satrancî iki yüz yirmi dört zirâ‘ tavanın beher zirâ‘ı kırkar akçeden sekiz bin dokuz yüz altmış akçe ve tûlen ve arzan bi hesâbi’l-mezbûr iki yüz seksen dokuz zirâ‘ cedîd sakfın beher zirâ‘ı kırkar akçeden on bir bin beş yüz altmış akçe ve tûlen ve kadden bi hesâb-ı satrancî üç yüz otuz üç zirâ‘ dolma duvarların beher zirâ‘ı kırkar akçeden on üç bin üç yüz yirmi cedîd akçe ve tabaka-i ulyâda iki mücedded münakkaş ocak üç bin cedîd akçe ve bir matbah ocağı bin beş yüz cedîd akçe ve tabaka-i ulyâda vâki‘ iki bâb odada iki mükellef musandara ber vech-i maktû‘ üç bin akçe ve üstü …? arabî dolab ber vech-i maktû‘ altı yüz akçe iki odada on iki …? yüzer akçeden bin iki yüz cedîd akçe ve üç mücedded cam telleriyle ber vech-i maktû‘ üç yüz cedîd akçe bir matbah kapısı iki yüz cedîd akçe ve bir matbah penceresi yüz akçe ve iki aded kemerli arabî kapı ber vech-i maktû‘ bin cedîd akçe ve dört aded demirli pencere beher dânesi üçer yüz akçeden bin iki yüz cedîd akçe ve sofada iki kıt‘a pencere ber vech-i tahmîn-i muhammen üç yüz cedîd akçe ve üç aded tırabzan beher dânesi yüzer akçeden üç yüz akçe ve dört aded kafes beher dânesi kezâlik yüzer akçeden dört yüz akçe ve üç aded dehliz direği ber vech-i maktû‘ iki yüz kırk akçe ve sofada vâki‘ çift? yüz akçe ve tûlen ve kadden bi hesâb-ı terbî‘î on beş zirâ‘ ve tûlen ve arzan bi hesâbi’l-mezbûr kırk zirâ‘ selâmlık dolma duvarının beher zirâ‘ı kırkar akçeden bin sekiz yüz kırk akçe ve tûlen ve arzan bi hesâb-ı terbî‘î yüz beş zirâ‘ sakfın beher zirâ‘ı kırkar akçeden dört bin iki yüz akçe ve tûlen ve arzan bi hesâb-ı satrancî yirmi dört zirâ‘ tavanın beher zirâ‘ı kezâlik kırkar akçeden dokuz yüz altmış akçe ve bir nerdübân dört yüz cedîd akçe ve bir musandara üç yüz cedîd akçe ve üç aded pencereler iki yüz kırk cedîd akçe ve bir kapı ve bir cam yüz altmış akçe ve bir kapı dahi elli akçe ve bir kenîf ber vech-i maktû‘ bin cedîd akçe ve tûlen ve arzan bi hesâbi’s-satrancî elli bir zirâ‘ tahta perdenin beher zirâ‘ı onar akçeden beş yüz yirmi akçe ve kırk sekiz aded haydarî? tahtanın beher dânesi beşer akçeden iki yüz kırk cedîd akçe ve altmış sekiz aded İznikmid tahtasının beher dânesi onar akçeden altı yüz seksen akçe ve selâmlık kapısına muttasıl yirmi zirâ‘ taş duvarın beher zirâ‘ı ellişer akçeden bin cedîd akçe ve tahtânî bir kıt‘a kenîf bin akçe ve bir sokak kapısı ve bir attâr dükkânı ber vech-i maktû‘ iki bin cedîd akçe ve bir Bursa kapı dahi beş yüz akçe ve asma çardağı ve hadîka parmaklığı ber vech-i tahmîn-i muhammen iki bin beş yüz cedîd akçe ki cem‘an doksan dört bin yedi yüz cedîd akçeye bâliğ oldukda mi‘mârân-ı merkūmân ve sâir ehl-i vukūf bî-garaz müslimîn işbu mezbûr Ali Beşe’nin ihdâs eylediği ebniye-i merkūme ancak meblağ-ı mezbûr doksan dört bin yedi yüz cedîd akçeye olur bundan noksan ve ekal ile olmaz deyû her biri müşârun-ileyh Hamza Ağa muvâcehesinde tahmîn-i sahîh-i şer‘î ile tahmîn ve takvîm-i sarîh-i mer‘î ile takvîm ve icmâ‘ ve ittifâk eylediklerin Mevlânâ-yı müşârun-ileyh mahallinde ketb ü tahrîr ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Zilhicceti’ş-şerîfe sene [10]65.

Şuhûdü’l-hâl: Umdetü’l-kuzât Davud Efendi b. Ahmed, Mehmed Çelebi b. Yakub, Mustafa Çelebi b. Davud Efendi, Ahmed Çelebi b. Davud Efendi, Mehmed Çelebi b. Davud Efendi, Muslu Çelebi b. Şeyh Sunullah, Mehmed Çelebi b. eş-Şeyh Sunullah, Sinan Bey b. Abdullah, Şaban Ağa b. Eyüb, el-Hâc Kenan b. Abdullah, Mehmed Çelebi b. Abdi, Fazlı Bey b. Abdülbâkī, Himmet Bey b. Abdullah el-Bevvâb, el-Hâc Mahmud Beşe b. Mustafa, Mehmed Çelebi b. Abdi, Abdi Çelebi b. Fazlullah, Mehmed Halîfe b. Ali, Ali Beşe b. Mustafa, Abdi Beşe b. İskender ve gayruhüm mine’l-hâzırîn

(EYÜB61 - cilt: 27, sayfa: 226 - Hüküm no: 250 - Orijinal metin no: [50b-1])﻿

﻿

﻿

251. Hüküm

Hızır Ağa b. Emrullah’ın mülk menzili ile çiftliğini Rıdvan Ağa b. Abdullah’a bey‘ bi’l-vefâ ile sattığı

Husûs-ı âti’z-zikri[n] mahallinde ketb ve terkīmi iltimâs olunmağın kıbel-i şer‘-i şerîfden Mevlânâ Mustafa Efendi b. Hasan irsâl olunup ol dahi zeyl-i kitâbda mastûretü’l-esâmî müslimîn ile medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Çavuş Kasım mahallesi sâkinlerinden umdetü erbâbü’t-tahrîr ve’l-kalem Mustafa Efendi b. el-merhûm Derviş Çavuş nâm kimesnenin menziline varıp akd-i meclis-i şer‘î şerîf eyledikde mahmiye-i İstanbul’da Ördek Kasab mahallesi sâkinlerinden mefharü’l-ekârim ve’l-e‘âlî Hızır Ağa b. Emrullah nâm kimesne meclis-i ma‘kūd-ı mezkûrda işbu râfi‘ü’l-kitâbi’l-müstetâb umdetü’l-emâcid ve’l-ekârim Rıdvan Ağa b. Abdullah nâm kimesne muvâcehesinde bi’t-tav‘ ve’l-ihtiyâr ikrâr ve i‘tirâf edip silk-i mülk-i sahîhimde münselik olup zikr olunan Ördek Kasab mahallesinde vâki‘ bir tarafdan Boyacı Hasan Ağa mülkü ve bir tarafdan ba‘zan Halil Bey ve ba‘zan Mustafa Bey ve ba‘zan Şerhî Efendi mülkü ve ba‘zan mahalle-i mezbûre imâmına meşrûta olan vakıf menzil ve bir tarafdan Kurd Ağa zevcesi mülkü ve iki tarafdan tarîk-i âm ile mahdûd olan mülk menzilim ile Havâss-ı Kostantıniyye kazâsına tâbi‘ Çekmece-i kebîr nâhiyesine tâbi‘ Sart köyü demekle ma‘rûfe karyede vâki‘ bir tarafdan Hasan Paşazâde Mehmed Bey mülkü ve bir tarafdan Terzibaşızâde? mülkü ve bir tarafdan Çavuşzâde Mehmed Ağa mülkü ve bir tarafdan tarîk-i âm ile mahdûd olup çiftlik ta‘bîr olunur mülk menzilimi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık müşârun-ileyh Rıdvan Ağa’ya târih-i kitâbdan üç yüz gün tamâmına dek dokuz yük otuz yedi bin cedîd akçeye bey‘ bi’l-vefâ vechi üzre bey‘ ve teslîm ol dahi minvâl-i meşrûh üzre iştirâ ve tesellüm ve kabûl eyledikden sonra semen-i mezkûr dokuz yük otuz yedi bin akçeyi müşârun-ileyh Rıdvan Ağa yedinden tamâmen ahz ü kabz eyledim eğer meblağ-ı mezbûr dokuz yük otuz yedi bin akçeyi ecel-i mezbûr hulûlünde müşârun-ileyh Rıdvan Ağa’ya teslîm etmezsem bey‘-i mezbûr bâtte münkalib olsun dedikde mukırr-ı mezbûrun minvâl-i muharrer üzre cârî ve sâdır olan ikrârını merkūm Rıdvan Ağa vicâhen ve şifâhen tasdîk eylediğini Mevlânâ-yı mezbûr mahallinde ketb ü tahrîr ba‘dehû meclis-i şerîfe gelip alâ vukū‘ihî inhâ etmeğin mâ hüve’l-vâki‘ bi’l-ibtigā ketb olundu. Fi’l-yevmi’l-âşir mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Ali Ağa b. İlyas Efendi, el-Hâc Süleyman b. Abdülbâkī, Mustafa Çelebi b. Ali, Sefer Beşe b. Ali, Zülfikar Bey b. Abdülmennân, Mehmed Efendi b. Yakub, Mustafa Efendi b. Hasan, Hüseyin Çelebi b. Ali, Mustafa Beşe b. Mehmed

(EYÜB61 - cilt: 27, sayfa: 229 - Hüküm no: 251 - Orijinal metin no: [51a-1])﻿

﻿

﻿

252. Hüküm

Emetullah Hâtun bt. Hasan’ın mülk menzilini Zühre Hâtun Vakfı’na bey‘ bi’l-istiğlâl yoluyla sattığı

Medîne-i Ebâ Eyyûb el-Ensârî -dâme fî rıdvâni’l-Bârî- mahallâtından Zeyneb Hâtun mahallesi sâkinelerinden Emetullah Hâtun bt. Hasan meclis-i şer‘-i şerîf-i lâzımü’t-tevkīrde medîne-i mezbûrede vâki‘ merhûme Zühre Hâtun Vakfı’na hâlen mütevellî olan işbu hâmilü’l-kitâb Mustafa Çelebi b. Mehmed nâm kimesne mahzarında bi tav‘ihâ ikrâr ve takrîr-i kelâm edip emlâkimden olup mahalle-i mezbûrede vâki‘ bir tarafdan mekābir-i müslimîn ve bir tarafdan Dürrî Beşe mülkü ve iki tarafdan tarîk-i hâs ile mahdûd ve mümtâz mülk menzilimi cemî‘ tevâbi‘ ve levâhıkı ile mütevellî-i mezbûra üç bin cedîd akçeye bi tarîki’l-istiğlâl bey‘ edip kabz-ı semen ve teslîm-i mebî‘ eylediğimden sonra yine mütevellî-i mezkûr menzili mahdûd-ı merkūmu ba‘de’t-tahliyeti’ş-şer‘iyye târih-i kitâb şehri gurresinden üç sene tamâmına değin beher sene dörder yüz ellişer akçeden cem‘an bin üç yüz elli akçe ücret ile bana îcâr ve teslîm ben dahi vech-i meşrûh üzre istîcâr ve tesellüm ve kabûl eyledim dedikde gıbbe’t-tasdîki’ş-şer‘iyyi’l-vicâhî mâ vaka‘a bi’t-taleb ketb olundu. Fi’l-yevmi’l-âşir mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Bayram Halîfe b. ( ) el-Müezzin, Abdi Beşe b. İskender, Hüseyin Çelebi b. Ali, Dilâver Beşe b. Abdullah, Bayram Sofu b. Mehmed ve gayruhüm

(EYÜB61 - cilt: 27, sayfa: 230 - Hüküm no: 252 - Orijinal metin no: [51a-2])﻿

﻿

﻿

253. Hüküm

Mehmed Çelebi b. Sefer’in ölen Emine bt. Abdullah’ın zimmetinde kalan alacağını muhallefâtına vaz‘-ı yed eden subaşı Ali Bey’den alması gerektiği

Havâss-ı aliyye kazâsına tâbi‘ Kağıthâne demekle ma‘rûf karye sâkinlerinden işbu râfi‘ü’l-kitâb Mehmed Çelebi b. Sefer nâm kimesne meclis-i şerî’at-i şerîfde kazâ-i mezbûr muzâfâtından kasaba-i Hasköy’de hâlen subaşı olan fahrü’l-eşbâh Ali Bey b. ( ) nâm kimesne mahzarında üzerine takrîr-i da‘vâ edip karye-i mezbûre sâkinelerinden iken bundan akdem fevt olan [51b] Emine bt. Abdullah nâm hâtunun zâhirde vâris-i ma‘rûfu olmamağla muhallefâtına mezbûr Ali Bey vaz‘-ı yed etmeğin müteveffât-ı merkūme zimmetinde cihet-i deyn-i şer‘îden olup yine müteveffât-ı mezbûre hâl-i hayâtında şuhûd huzûrunda ikrâr eylediği dört yüz akçe hakkımı mezbûr Ali Bey’den taleb ederin suâl olunsun dedikde gıbbe’s-suâl merkūm Ali Bey cevâbında fi’l-hakīka müteveffât-ı merkūmenin muhallefâtına minvâl-i muharrer üzre vaz‘-ı yed eyledim deyû ikrâr, lâkin müdde‘î-i mezbûr Mehmed Çelebi’nin müteveffât-ı mersûme zimmetinde meblağ-ı mezkûr dört yüz akçe hakkı olduğun münkir olıcak müdde‘î-i mezbûrdan da‘vâsını mübeyyine beyyine taleb olundukda yine karye-i mezbûre sükkânından es-Seyyid Hasan Çelebi b. es-Seyyid Mahmud ve Ahmed b. Ramazan nâm kimesneler li ecli’ş-şehâde meclis-i şer‘a hâzırân olup gıbbe’l-istişhâdi’ş-şer‘î fi’l-vâki‘ müteveffât-ı mezbûre hâl-i hayâtında müdde‘î-i merkūma cihet-i deyn-i şer‘îden dört yüz akçe deynim vardır deyû bizim huzûrumuzda ikrâr ve bizi işhâd etmişidi, biz müteveffât-ı mezbûrenin ikrârına şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde isre ri‘âyeti şerâ’iti kabûlihâ şehâdetleri makbûle ve mesmû‘a oldukdan sonra meblağ-ı mezbûru müteveffât-ı mezbûreden küllen ve ba‘zan ahz veya hibe veya havâle veyâhud vücûh-ı şer‘iyyeden bir vechile zimmetini ibrâ eyle[me]diğine müdde‘î-i mezbûra yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebiyle ba‘de’l-hükm mâ vaka‘a bi’t-taleb ketb olundu. Fi’l-yevmi’s-sânî mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Abdullah b. İskender, Dilâver Beşe b. Abdullah, Hüseyin Çelebi b. Ali, Bayram Sofu b. Mehmed, Ali b. Mustafa ve gayruhüm mine’l-hâzırîn

(EYÜB61 - cilt: 27, sayfa: 230 - Hüküm no: 253 - Orijinal metin no: [51a-3])﻿

﻿

﻿

254. Hüküm

Hacı Hasan’ın mülk menzilini Fâtıma bt. Mehmed’in vasîsi Mustafa Çelebi’ye bey‘ bi’l-istiğlâl yoluyla sattığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî- mahallâtından Evlice Baba mahallesi sâkinlerinden el-Hâc Hasan b. Yağmur nâm kimesne meclis-i şer‘-i şerîf-i lâzımü’t-tevkīrde Fâtıma bt. Mehmed nâm sagīrenin tesviye-i umûruna kıbel-i şer‘-i kavîmden mansûb vasî olan işbu hâmilü’l-kitâb Mustafa Çelebi b. Ali nâm kimesne mahzarında bi tav‘ihî ikrâr ve takrîr-i kelâm edip emlâkimden olup mahalle-i mezbûrede vâki‘ bir tarafdan Kasım mülkü ve bir tarafdan yine mahalle-i merkūmenin mescidi şerîfi ve bir tarafdan tarîk-i âm ile mahdûd mülk menzilimi cümle tevâbi‘ ve levâhıkı ile vasiyy-i mezbûr Mustafa Çelebi’ye yirmi beş kıt‘a riyâlî guruş ve yirmi yedi zolata ile bin altı yüz elli akçe ki bi hesâb-ı hurda cem‘an beş bin akçeye bi tarîki’l-istiğlâl bey‘ edip kabz-ı semen ve teslîm-i mebî‘ eylediğimden sonra yine vasiyy-i mezkûr menzili mahdûd-ı merkūmu ba‘de’t-tahliyeti’ş-şer‘iyye târih-i kitâb şehri gurresinden üç sene tamâmına değin beher sene yedişer yüz ellişer akçeden cem‘an iki bin iki yüz elli akçe ücret ile bana îcâr ve teslîm ben dahi vech-i muharrer üzre istîcâr ve tesellüm ve kabz ve kabûl eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’s-sânî aşer mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Ömer Çelebi b. Mehmed, Ahmed Çelebi b. Ali, Bayram Halîfe b. Abdurrahman, Ahmed Çelebi b. Murad, Mahmud b. Mehmed, Ali Çelebi b. Pîrî ve gayruhüm

(EYÜB61 - cilt: 27, sayfa: 231 - Hüküm no: 254 - Orijinal metin no: [51b-1])﻿

﻿

﻿

255. Hüküm

Halil Bey b. İbrahim’in Halil Beşe b. Mustafa’daki alacağını talep ettiği, inkâr etmesi üzerine borcunun şahitlerle ispatlandığı

Mahmiye-i İstanbul’da Muhtesib İskender mahallesi sükkânından işbu râfi‘ü’l-kitâb Halil Bey b. İbrahim nâm cündî meclis-i şer‘-i şerîf-i enver ve mahfil-i dîn-i münîf-i ezherde Havâss-ı aliyye kazâsına tâbi‘ Çekmece-i kübrâ nâhiyesi ihtivâsından Polahiye demekle ma‘rûfe karye sâkinlerinden diğer Halil Beşe b. Mustafa nâm kimesne muvâcehesinde üzerine da‘vâ ve takrîr-i kelâm edip mezbûr Halil Beşe zimmetinde yeşil kontoş ve duhân bahâsından bin yedi yüz altmış beş akçe hakkım olup hâlen taleb eylediğimde vermede ta‘allül eder suâl olunup teslîme tenbîh olunmak murâdımdır dedikde gıbbe’s-suâl mezbûr Halil Beşe cevâbında müdde‘î-i mezbûr Halil Bey’e zimmetimde ancak bin iki yüz akçe deynim vardır deyû ikrâr, mâ‘adâyı münkir olıcak müdde‘î-i mezbûr Halil Bey’den müdde‘âsını mübeyyine beyyine taleb olundukda udûl-i ricâlden [52a] olup mahmiye-i mezbûrede Akseki mahallesi sükkânından olup mahalle-i mezbûre mescidi imâmı olan Yusuf Efendi b. Abdurrahman ve Mehmed Çelebi b. Mahmud ve Mustafa Çelebi b. Mehmed nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-hakīka mezbûr Halil Beşe müdde‘î-i mezbûr Halil Bey’e cihet-i deyn-i şer‘îden on altı kıt‘a riyâlî guruş-ı kebîr ile bin yüz elli cedîd akçe zimmetimde lâzımü’l-edâ ve vâcibü’l-kazâ deynim vardır deyû bizim huzûrumuzda mezbûr Halil Beşe bi tav‘ihî ikrâr ve bizi işhâd etmişidi biz bu husûsa minvâl-i meşrûh üzre şâhidleriz şehâdet dahi ederiz deyû her bir münkir-i mezbûr muvâcehesinde edâ-i şehâdet-i şer‘iyye eylediklerinde gıbbe ri‘âyeti şerâ’iti kabûlihâ şehâdetleri makbûle ve mesmû‘a olmağın mûcebiyle ba‘de’l-hükm mâ hüve’l-vâki‘ gıbbe’t-taleb ve’l-iltimâs ketb olundu. Fi’l-yevmi’l-hâdî aşer mine’l-Muharremi’l-harâm min şuhûri sene sittîn ve sittîn ve elf.

Şuhûdü’l-hâl: El-Hâc Mahmud Beşe b. Mustafa el-Mübâşir, Receb Abdi Efendi b. Mehmed, Mustafa Beşe b. Mehmed, Ali Beşe b. Mustafa, Hüseyin Beşe b. Ali, Mustafa Beşe b. Mehmed, Abdi Beşe b. İskender, Dilâver b. Abdülmennân ve gayruhüm min[e’l-hâzırîn]

(EYÜB61 - cilt: 27, sayfa: 232 - Hüküm no: 255 - Orijinal metin no: [51b-2])﻿

﻿

﻿

256. Hüküm

Hüseyin Bey ile Mahmud Beşe’nin Ebûbekir b. Ali’ye mülk menzillerini sattıkları ve tasarruflarındaki sekiz tarlanın tasarruf hakkını devrettikleri

Vilâyet-i Rumeli’nde Arnavud Belgrad[ı] kazâsı nevâhîsinden Malagas nâhiyesine tâbi‘ Lalar nâm karye sâkinlerinden Hüseyin Bey ve Mahmud Beşe ibney Mehmed nâm kimesneler meclis-i şer‘-i şerîfde işbu râfi‘ü’l-kitâb Ebûbekir b. Ali nâm kimesne mahzarında her biri tav‘an ikrâr ve i‘tirâf edip silk-i mülk-i sahîhimde münselik olup karye-i mezbûrede vâki‘ bir tarafdan Mehmed Kethüdâ mülkü ve bir tarafdan Hüseyin mülkü ve bir tarafdan İbrahim mülkü ve bir tarafdan tarîk-i âm ile mahdûd bir bâb tahtânî odayı ve bir kıt‘a harman yerini ve bahçeyi ve bağı müştemil mülk menzilimizi cümle tevâbi‘iyle mezbûr Ebûbekir’e iki bin beş yüz cedîd akçeye tarafeynden îcâb ve kabûlü hâvî bey‘-i bâtt-ı kat‘î ile bey‘ edip ol dahi vech-i mübeyyen üzre iştirâ ve kabûl eyledikden sonra yine karye-i mezbûrede mevâzi‘-i müteferrikada vâki‘ her birinin hudûdu beynimizde ma‘lûm sekiz kıt‘a tarlalarımızın dahi hakk-ı tasarruflarını ma‘rifet-i sâhib-i arz ile mezbûr Ebûbekir’e bin beş yüz akçe bedel mukābelesinde tefvîz ve ferağ eylediğimizde ol dahi tefevvuz ve kabûl eyleyip semen-i mezbûr ile bedel-i mezkûr ki cem‘an dört bin akçeyi merkūm Ebûbekir yedinden tamâmen ahz eylediğimizden sonra zikr olunan menzil ve tarlaları mahallinde zabt ve tasarrufa mezbûr Ebûbekir’i tarafımızdan taslît eyledik dedikde gıbbe’t-tasdîki’ş-şer‘î mâ hüve’l-vâki‘ kayd şüd. Fi’l-yevmi’s-sâlis aşer mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Hüseyin b. Mehmed, Bayram b. Mehmed, Mahmud b. Hasan, Sinan b. Abdullah, Hüseyin b. Osman, Ahmed b. Mustafa ve gayr

(EYÜB61 - cilt: 27, sayfa: 232 - Hüküm no: 256 - Orijinal metin no: [52a-1])﻿

﻿

﻿

257. Hüküm

Âmile Hâtun bt. Hüseyin’in mülk menzilini Mahmud Çelebi b. Ali’ye sattığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Davud Ağa mahallesi sâkinelerinden Âmile Hâtun bt. Hüseyin meclis-i şerî’at-i şerîfede işbu râfi‘ü’l-kitâb Mahmud Çelebi b. Ali nâm kimesne mahzarında bi tav‘ihâ ikrâr ve i‘tirâf [edip] silk-i mülkümde münselik olup mahalle-i mezbûrede vâki‘ bir tarafdan Takyecibaşı Mescidi’nin imâmına meşrûta vakıf menzil ve bir tarafdan yine benim âhar mülküm ve bir tarafdan mezbûr Mahmud Çelebi mülkü ve bir tarafdan tarîk-i âm ile mahdûd bir bâb fevkānî ve bir bâb tahtânî odaları ve sofayı ve su kuyusunu ve bahçeyi müştemil mülk menzilimi bi cümleti’t-tevâbi‘ ve’l-levâhık mezbûr Mahmud Çelebi’ye yedi bin dört yüz cedîd akçeye tarafeynden îcâb ve kabûlü hâvî bey‘-i bâtt-ı kat‘î ile bey‘ ve teslîm ol dahi minvâl-i mübeyyen üzre iştirâ ve tesellüm ve kabz ve kabûl eyledikden sonra semeni olan yedi bin dört yüz akçeyi mezbûr Mahmud Çelebi yedinden tamâmen ahz ü kabz eyledim ba‘de’l-yevm menzili mezkûr-ı mahdûdda vechen mine’l-vücûhi’ş-şer‘iyye benim alâka ve medhalim kalmadı mezbûr Mahmud Çelebi’nin mülk-i müşterâsıdır keyfemâ yeşâ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ ketb olundu. Fi’l-yevmi’s-sâlis aşer mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Mehmed Efendi b. Muharrem el-İmâm, Nasuh Halîfe b. Abdüsselâm, Kadri Beşe b. Yusuf, Durmuş b. Ebî Tâlib, Mehmed Çelebi b. Ali

(EYÜB61 - cilt: 27, sayfa: 233 - Hüküm no: 257 - Orijinal metin no: [52a-2])﻿

﻿

﻿

258. Hüküm

Nikola v. Manol’un Mihal v. Yani’ye mülk menzildeki yarı hissesini sattığı, tasarrufundaki tarladaki yarı hisseyi devrettiği, bedellerini ödünç aldığı para ile takas ettikleri

Vilâyet-i Rumeli’nde Me[z]istre kazâsına tâbi‘ Prastoz nâm karyeden olup hâlen İstanbul’da habbâz tâ’ifesinden [olan] Nikola v. Manol nâm zimmî meclis-i şerî’at-i şerîfe[de] işbu râfi‘ü’l-[ve]sîka Mihal v. Yani nâm zimmî muvâcehesinde bi tav‘ihî ikrâr ve i‘tirâf edip emlâkimden olup karye-i mezbûrede vâki‘ bir tarafdan Dimitri ve Delko? veledey Nikola nâm zimmîler mülkleri ve bir tarafdan Yani v. Kond Stavli? mülkü ve bir tarafdan cebel ve bir tarafdan tarîk-i âm ile mahdûd bir bâb tahtânî odayı ve bahçeyi müştemil mülk menzilinde? olan nısf hisse-i şer‘iyyemi mezbûr Mihal’e otuz bin cedîd akçeye tarafeynden îcâb ve kabûlü hâvî bey‘-i bâtt-ı kat‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabûl eyleyip yine karye-i mezbûre sınırı dâhilinde vâki‘ inde’l-ahâlî ma‘lûmü’l-hudûd iki kıt‘a tarlada olan nısf hisse-i şâyi‘amın dahi hakk-ı tasarruflarını ma‘rifet-i sâhib-i arz ile beş [bin] akçe mukābelesinde tefvîz ve ferağ eylediğimde ol dahi tefevvuz ve kabûl eyledikden sonra semen-i mezbûr ile bedel-i mezkûr ki cem‘an otuz beş bin akçeyi merkūm Mihal’e cihet-i deyn-i şer‘iyyeden deynim olan otuz beş [bin] akçe hakkıyla takas edip ol dahi mukāssa ve kabûl eyledikden sonra zikr olunan menzil ve tarlalarda olan nısf hisse-i şer‘iyye-i şâyi‘alarımı mahallinde zabt ve tasarrufa mersûm Mihal’i tarafımdan taslît eyledim dedikde gıbbe’t-tasdîki’ş-şer‘î mâ hüve’l-vâki‘ ketb olundu. Fi’l-yevmi’s-sâlis aşer mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Osman Çelebi b. Sefer Ağa, Mehmed Çelebi b. Mustafa, Hasan b. Mehmed, Ali Beşe b. Mustafa, Hüseyin? Beşe? b. Ali

(EYÜB61 - cilt: 27, sayfa: 234 - Hüküm no: 258 - Orijinal metin no: [52b-1])﻿

﻿

﻿

259. Hüküm

Ünzile bt. Mustafa’nın mülk menzil, bahçe ve ağaçlardaki beşte bir hissesini Mehmed Beşe b. Ömer’e sattığı

Vilâyet-i Anadolu’da Kastamonu sancağında vâki‘ Ginolu kazâsına tâbi‘ Celal nâm karye sâkin[e]lerinden Ünzile bt. Mustafa nâm hâtun meclis-i şer‘-i şerîf-i enverde işbu râfi‘ü’l-kitâb Mehmed Beşe b. Ömer nâm kimesne mahzarında tav‘an ikrâr ve i‘tirâf edip emlâkimden olup karye-i mezbûrede vâki‘ bir tarafdan Süleyman Fakīh veresesi bahçesi ve bir tarafdan tarîk-i âm ve iki tarafdan mezbûr Mehmed Beşe’nin arpalık tarlası ile mahdûd bir bâb fevkānî oda ve bir sofayı ve altında ahırı ve bir kıt‘a anbarı müştemil mülk menzilde ve yine menzili mezbûr kurbunda vâki‘ Turp Bostanı demekle ma‘rûf bahçede ve mescidi şerîf kurbunda vâki‘ bir kıt‘a mülk bahçe ile yine karye-i merkūme sınırı dâhilinde mevâzi‘-i müteferrikada vâki‘ her biri beynimizde ma‘lûm eşcâr-ı müsmirede olan beş sehimden bir sehim hisse-i şer‘iyye-i şâyi‘amı mezbûr Mehmed Beşe’ye bin cedîd akçeye bey‘-i kat‘î ile bey‘ edip ol dahi vech-i muharrer üzre iştirâ ve kabûl eyleyip semeni olan meblağ-ı mezkûru mezbûr Mehmed Beşe yedinden tamâmen ahz ü kabz eylediğimden sonra zikr olunan emlâkda olan bir sehim hisse-i mezbûremi mahallinde zabt ve tasarrufa mezbûr Mehmed Beşe’yi tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ vaka‘a bi’t-taleb ketb olundu. Fi’l-yevmi’s-sâlis aşer mine’l-Muharremi’l-harâm li sene sittîn ve sittîn? ve elf.

Şuhûdü’l-hâl: Esad b. Şaban, Ali Beşe b. Şems, Mustafa Beşe b. Dursun, Hasan Beşe b. Mehmed, Hüseyin b. İshak ve gayr

(EYÜB61 - cilt: 27, sayfa: 234 - Hüküm no: 259 - Orijinal metin no: [52b-2])﻿

﻿

﻿

260. Hüküm

İsmail Beşe’nin Bağcinâne bt. Abdullah’ı boşadığının tesbiti

Medîne-i Hazreti Ebâ Eyyûb el-Ensârî -âmelehu’llâhu te‘âlâ anhü’l-Bârî-de Ali Paşa mahallesi sâkinelerinden işbu râfi‘atü’l-vesîka Bağcinâne bt. Abdullah nâm hâtun meclis-i şer‘-i şerîf-i lâzımü’t-teşrîfde İsmail Beşe b. Receb nâm râcil mahzarında ikrâr-ı tâm ve takrîr-i kelâm edip mezbûr İsmail Beşe bundan esbak zevcim olup lâkin hüsn-i mu‘âşeretimiz olmamağla talâk-ı selâse ile beni tatlîk etmiş iken yine benimle izdivâc mu‘âmelesin murâd eder suâl olunup takrîri tahrîr olunmak matlûbumdur dedikde gıbbe’s-suâl mezbûr İsmail Beşe cevâbında fi’l-hakīka merkūme Bağcinâne Hâtun bundan akdem vech-i mübeyyen üzre zevcem olup lâkin [53a] mersûmenin zimmetimde mütekarrir olan üç bin akçe mehr-i müeccel ve nafaka-i iddet ve me’ûnet-i süknâsından fâriğa olup zevciyete müte‘allik da‘vâdan dahi zimmetimi ibrâ ve iskāt eyledikde ben dahi mezbûru vech-i muharrer üzre talâk-ı selâse ile tatlîk etmişidim deyû bi tav‘ihî ikrâr ve i‘tirâf edip mezbûr İsmail Beşe’nin vech-i meşrûh üzre cârî ve sâdır olan cemî‘ ikrârını merkūm Bağcinâne Hâtun bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Mehmed Efendi b. Abdullah el-İmâm, diğer Mehmed Efendi b. Murad, Derviş Çelebi b. Mustafa, Hasan Çelebi b. Mustafa, Ahmed Beşe b. Ali, Mustafa Çelebi b. Mehmed, Mehmed Beşe b. İbrahim, Receb Efendi b. Abdi, Mahmud Beşe b. Ahmed, Ali Beşe b. Mustafa, Hüseyin Beşe b. Ali, Abdi Beşe b. İskender

(EYÜB61 - cilt: 27, sayfa: 235 - Hüküm no: 260 - Orijinal metin no: [52b-3])﻿

﻿

﻿

261. Hüküm

Ahmed Efendi b. Mahmud’un vârislerinden oğlu Mahmud Ağa’nın mülk menzildeki miras hissesini Osman Ağa b. Hüseyin’e sattığı

Husûs-ı câ’i’z-zikrin mahallinde tahrîri iltimâs olunmağın kıbel-i şer‘-i şerîfden umdetü’l-müderrisîn Mevlânâ Mustafa Efendi irsâl olunup ol dahi zeyl-i kitâbda mastûrü’l-esâmî müslimîn ile medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Kasım Paşa mahallesi sâkinlerinden olup bundan akdem fevt olan Ahmed Efendi b. Mahmud’un sulbî kebîr oğlu umdet-i erbâb-ı tahrîr ve’l-kalem zübdet-i ashâbü’t-tastîr ve’r-rakam Ahmed Efendizâde Mahmud Ağa’nın menziline varıp akd-i meclis-i şer‘-i şerîf eyledikde müteveffâ-yı mezbûr Ahmed Efendi’nin verâseti zevce-i metrûkesi Hatice Hâtun bt. Ali ile sulbî oğlu mezbûr Mahmud Ağa’ya ve sulbiye sagīre kızı Fâtıma’ya münhasıra olup ba‘dehû kable’l-kısme merkūme Fâtıma dahi vefât edip verâseti vâlidesi mersûme Hatice Hâtun ile er karındaşı ( ) nâm sagīre ve li eb er karındaşı merkūm Mahmud Ağa’ya münhasıra olduğu ve mezbûrûnun tashîh-i mes’eleleri bi hükmi’l-münâsahati’ş-şer‘iyye yüz kırk dört sehimden farz olup sihâm-ı mezbûreden yirmi beş sehmi merkūme Hatice Hâtun’a ve yedi sehmi mezbûr sagīre ( ) ve yüz on iki sehmi müşârun-ileyh Mahmud Ağa’ya isâbet ve intikāl eylediği şer‘an zâhir oldukdan sonra müşârun-ileyh Mahmud Ağa meclis-i ma‘kūd-ı mezkûrda işbu râfi‘ü’l-vesîka umdetü’l-ekârim Osman Ağa b. Hüseyin nâm kimesne mahzarında ikrâr ve i‘tirâf edip müteveffâ-yı mezbûr Ahmed Ağa’nın muhallefâtından olup medîne-i mezbûrede merhûm İslâm Bey mahallesinde vâki‘ bir tarafdan Şaban Bey b. Ali bağı ve bir tarafdan su mahzeni ve bir tarafdan merhûm Salih Paşa tarlası ve bir tarafdan tarîk-i âm ile mahdûd olup dâhiliyede ve hâricinde büyût-i adîdeyi ve bir kıt‘a bağı ve taş ma‘deni ve dört kıt‘a su kuyusunu ve kenîfleri müştemil mülk-i mevrûs menzilden bi tarîki’l-münâsahati’ş-şer‘iyye bana âid olan yüz on iki sehim hisse-i şer‘iyye-i ma‘hûdeyi müşârun-ileyh Osman Ağa’ya tarafeynden îcâb [ve] kabûlü hâvî bey‘-i bâtt-ı sahîh-i şer‘î ile bey‘ ve teslîm eyledim, ol dahi minvâl-i meşrûh üzre yüz altmış bin cedîd râyic fi’l-vakt akçeye iştirâ ve tesellüm ve kabz ve kabûl eyledikden sonra semen-i mezbûr yüz altmış bin akçeyi müşârun-ileyh Osman Ağa yedinden tamâmen ahz ü kabz eyledim ba‘de’l-yevm menzili mahdûd-ı mezkûrdan yüz kırk dört sehimden yüz on sehim hissede benim alâka ve medhalim yokdur, müşârun-ileyh Osman Ağa’nın mülk-i müşterâsıdır keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîki’ş-şer‘î vâki‘ü’l-hâli Mevlânâ-yı mezbûr mahallinde ketb ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’l-âşir mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Abdürrahim Efendi b. Abdurrahman, Nakşî? Abdurrahman Efendi b. ( ) el-Kadı, Seyfullah Çelebi b. Ramazan, Şaban Ağa b. Hüseyin, Ali Çelebi b. el-Hâc Mehmed, Ahmed Çelebi b. Abdullah, Hasan Bey b. Abdullah, İbrahim Çelebi b. Kulu, Receb Efend[i] b. Abdi

(EYÜB61 - cilt: 27, sayfa: 235 - Hüküm no: 261 - Orijinal metin no: [53a-1])﻿

﻿

﻿

262. Hüküm

Beto v. Kika’nın mülk menzil ile bağdaki yarı hissesini Suter v. Mestı’ya sattığı

Vilâyet-i Rumeli’nde Arnavud Belgradı kazâsına tâbi‘ Sine nâm karyeden Beto v. Kika nâm zimmî meclis-i şer‘-i şerîf-i lâzımü’t-tevkīrde işbu râfi‘ü’l-vesîka Suter v. Mestı nâm zimmî muvâcehesinde bi’t-tav[‘] ve’r-rızâ ikrâr ve i‘tirâf edip karye-i mezbûrede vâki‘ bir tarafdan Lasko v. Zatı mülkü ve bir tarafdan Nikola v. Andriye mülkü ve bir tarafdan Lasko v. Betofranci mülkü ve bir tarafdan ba‘zan Yani mülkü ve ba‘zan tarîk-i âm ile mahdûd iki bâb tahtânî odaları ve bir kıt‘a anbarı ve harman yerini ve bahçeyi müştemil mülk menzilde ve içinde mevcûd dö[r]t fıçı ve bir şırahâne ve üç tencere ile menzili mezkûr kurbunda vâki‘ bir kıt‘a mülk bağımın nısf hisse-i şâyi‘alarını merkūm Suter’e beş bin cedîd akçeye tarafeynden îcâb ve kabûlü hâvî bey‘-i bâtt-ı kat‘î ile bey‘ edip ol dahi vech-i meşrûh üzre iştirâ ve kabûl eyledikden sonra yine karye-i mezbûre sınırı dâhilinde mevâzi‘-i adîdede vâki‘ her birinin hudûdu beynimizde ma‘lûm on beş kıt‘a tarlamın dahi nısf hisse-i şâyi‘alarını dahi mezbûr Suter’e iki bin akçe bedel mukābelesinde tefvîz ve ferağ eylediğimde ol dahi tefevvuz ve kabûl eyleyip semen-i mezbûr ile bedel-i mezkûr ki cem‘an yedi bin akçeyi mersûm Suter yedinden tamâmen ahz ü kabz eylediğimden sonra zikr olunan emlâk ve tarlalarda olan nısf hisse-i şâyi‘alarımı mahallinde zabt ve tasarrufa merkūm Suter’i tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Ali b. Mustafa, Abdullah b. İskender, Hüseyin b. Ali, Dilâver b. Abdullah, Mato v. Tepo, Ded v. Kolo, Kiko v. Kolo, Kosta v. Kolo, Martı v. Yani, İstanbo v. Mato

(EYÜB61 - cilt: 27, sayfa: 237 - Hüküm no: 262 - Orijinal metin no: [53b-1])﻿

﻿

﻿

263. Hüküm

Ahmed Beşe b. Yusuf’un mülk menzilini Ahmed Beşe b. İslâm’a bey‘ bi’l-vefâ ile sattığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Çavuş Kasım mahallesi sâkinlerinden Ahmed Beşe b. Yusuf nâm râcil meclis-i şer‘-i şerîf-i lâzımü’t-tevkīrde işbu râfi‘ü’l-kitâb fahrü’l-eşbâh diğer Ahmed Beşe b. İslâm nâm râcil mahzarında bi tav‘ihî ikrâr-ı tâm ve ifâde-i merâm edip silk-i mülkümde münselik olup mahalle-i mezbûrede vâki‘ bir tarafdan Fodulacı Mustafa mülkü ve bir tarafdan Hızır Beşe b. Haydar mülkü ve bir tarafdan ba‘zan Osman nâm kasab mülkü ve ba‘zan mekābir-i müslimîn ve bir tarafdan tarîk-i âm ile mahdûd bir bâb fevkānî ve iki bâb tahtânî odaları ve bir su kuyusunu ve bahçeyi müştemil mülk menzilimi cemî‘ tevâbi‘iyle mezbûr diğer Ahmed Beşe’ye târih-i kitâbdan üç yüz altmış gün tamâmına değin bey‘ bi’l-vefâ vechi üzre on bin cedîd akçeye bey‘ edip kabz-ı semen ve teslîm ( ) bey‘-i mezbûr bâtte münkalib olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’l-hâmis aşer mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Muslu Çelebi b. Receb, Mustafa Çelebi b. Rıdvan, Mahmud Beşe b. Yusuf, el-Hâc Mahmud Beşe b. Mustafa çukadâr, Dilâver Beşe b. Abdullah, Hüseyin Çelebi b. Ali, Abdullah Beşe b. İskender, Ali Beşe b. Mustafa, Bayram Sofu b. Mehmed ve gayruhüm mine’l-hâzırîn

(EYÜB61 - cilt: 27, sayfa: 237 - Hüküm no: 263 - Orijinal metin no: [53b-2])﻿

﻿

﻿

264. Hüküm

Dimo v. İstati’nin Yani v. Nikola’ya mudârebeye verdiği parayı talep ettiği, inkâr etmesi üzerine borcunun şahitlerle ispat edildiği

Havâss-ı Kostantıniyye kazâsına tâbi‘ nâhiye-i Çatalca kasabası ahâlîsinden râfi‘-i hâze’s-sifri’ş-şer‘î Dimo v. İstati nâm nasrânî meclis-i şer‘-i şerîf-i lâzımü’t-teşrîfde kazâ-i mezbûr ihtivâsından Küçükköy nâm karye sâkinlerinden Yani v. Nikola nâm zimmî muvâcehesinde üzerine da‘vâ ve takrîr-i kelâm edip bundan akdem mersûm Yani’ye alâ tarîki’l-mudârebe yüz elli kıt‘a riyâlî guruş-ı kebîr teslîm, mezbûr Yani dahi meblağ-ı mezbûr yüz elli kıt‘a mezbûru’n-na‘t guruşu tamâmen yedimden kabz ve tesellüm etmişiken hâlen meblağ-ı mezbûru mersûm Yani’den taleb eylediğimde vermede te‘allül eder, suâl olunsun dedikde gıbbe’s-suâl mezbûr Yani cevâbında müdde‘î-i mezbûr ile mukaddemâ kasablık san‘atında şerîkler olup fesh-i şirket etmişidik deyû meblağ-ı mezbûru münkir olıcak müdde‘î-i merkūm Dimo’dan müdde‘âsını mübeyyine beyyine taleb olundukda udûl-i ricâlden olup mahmiye-i İstanbul’da Altı Mermer demekle ma‘rûf mahallede sâkin Ali Beşe b. Mustafa ve yine mahalle-i mezbûrede Yenibahçe kurbunda sâkin Ali Beşe b. Murad nâm kimesneler meclis-i şer‘a li ecli’ş-şehâde hâzırân olup istişhâd olunduklarında fi’l-vâki‘ mezbûr Yani müdde‘î-i mersûm Dimo’dan bundan akdem alâ tarîki’l-mudârebeti’ş-şer‘iyye yüz elli kıt‘a riyâlî guruş kabz etmişidim, hâlen müdde‘î-i mezbûr Dimo’ya meblağ-ı mezbûr yüz elli guruş zimmetimde lâzımü’l-edâ deynim vardır deyû bizim huzûrumuzda merkūm Yani ikrâr ve bizi işhâd etmişidi, biz merkūm Yani’nin ikrârına şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde isre ri‘âyeti şerâ’it-i kabûlihâ şehâdetleri makbûle ve mesmû‘a olmağın mûcebiyle ba‘de’l-hükm mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Hasan Beşe b. İvaz, Osman Beşe b. Mehmed, Ali Beşe b. Mustafa, Hüseyin b. Ali, Abdi b. İskender, [55a] Bayram b. Mehmed, Ahmed b. Mehmed, el-Hâc Mahmud çukadâr, Dilâver Beşe b. Abdullah ve gayruhüm mine’l-hâzırîn

(EYÜB61 - cilt: 27, sayfa: 238 - Hüküm no: 264 - Orijinal metin no: [53b-3])﻿

﻿

﻿

265. Hüküm

Sabiha Hâtun bt. Hasan Efendi’nin mülk menzil arsasını oğlu Mustafa Çelebi’ye sattığı ve bedelini oğlundan satın aldığı câriyenin bedeli ile takas ettikleri

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Çavuş Kasım mahallesi sâkinlerinden umdetü’l-muhadderât Sabiha Hâtun bt. el-merhûm Hasan Efendi meclis-i şer‘-i şerîf-i lâzımü’t-teşrîfde sadrî kebîr oğlu fahrü’l-eşbâh Mustafa Çelebi b. Salih nâm şâbb-ı emred mahzarında tav‘an ikrâr ve i‘tirâf edip emlâkimden olup mahalle-i merkūmede vâki‘ bir tarafdan Şerîfezâde Hüseyin Efendi mülkü ve bir tarafdan vakıf menzil ve iki tarafdan tarîk-i âm ile mahdûd olup müşterek su kuyusunu ve zât-ı eşcâr-ı müsmire ve gayr-ı müsmire hadîkayı müştemil olan mülk menzil arsasını oğlum mezbûr Mustafa Çelebi’ye yüz kıt‘a riyâlî guruş-ı kebîre bey‘-i kat‘î ile bâtten bey‘ ve teslîm ol dahi vech-i mübeyyen üzre iştirâ ve kabûl ve kabz ve tesellüm eyledikden sonra semen-i mezbûru işbu uzun boylu açık kaşlı sarı elâ gözlü Rusiyyetü’l-asl hâzıratün bi’l-meclis Vildan bt. Abdullah nâm câriye semeninden zimmetimde lâzımü’l-edâ ve vâcibü’l-kazâ deynim olan yüz kıt‘a riyâlî guruş-ı kebîr hakkı ile takas oğlum mezbûr dahi mukāssa ve kabûl eyledi, ba‘de’l-yevm arsa-i merkūmede benim vechen mine’l-vücûhi’ş-şer‘iyye alâka ve medhalim yokdur oğlum mezbûr Mustafa Çelebi’nin mülk-i müşterâsıdır keyfemâ yeşâ ve yehtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sânî aşer mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Hüseyin Efendi b. Mehmed el-İmâm, Abdülbâkī Çelebi b. Hüseyin, Hüseyin Çelebi b. Mansur, Ahmed Çelebi b. Mehmed, Kasım Beşe b. Mehmed, Şaban Halîfe b. Ebîbekir, Rıdvan b. Abdullah, Ali Beşe b. Mustafa, Hüseyin b. Ali, Bayram Dede b. Mehmed ve gayruhüm mine’l-hâzırîn

(EYÜB61 - cilt: 27, sayfa: 239 - Hüküm no: 265 - Orijinal metin no: [54a-1])﻿

﻿

﻿

266. Hüküm

Muammer bt. Abdullah’ın zevci Mehmed b. Veli ile muhâlaa ile boşandıkları

Havâss-ı aliyye kazâsına tâbi‘ Terkos nâhiyesi muzâfâtından Pirinççi demekle ma‘rûf karye sâkin[e]lerinden Muammer bt. Abdullah nâm hâtun meclis-i şer‘-i şerîf-i enverde zevci işbu hâmilü’l-kitâb Mehmed b. Veli nâm kimesne mahzarında bi tav‘ihâ ikrâr ve i‘tirâf edip zevcim mezbûr Mehmed ile hüsn-i zindegânemiz olmayıp beynimizde şikāk-ı küllî vâki‘ olmağın zimmetinde mütekarrir olan bin beş yüz cedîd akçe mehr-i müeccelimden geçip ve nafaka-i iddet-i şer‘iyyem ve me’ûnet-i süknâm kendi üzerime olmak üzre zevcim mezbûr Mehmed ile muhâla‘a-i sahîha-i şer‘iyye ile muhâla‘a eyleyip zimmetini zevciyete müte‘allik âmme-i da‘vâdan ibrâ ve iskāt eyledim dedikde ol dahi vech-i muharrer üzre olan hul‘ı kabûl edip ahadühümâ âharı zevciyete müte‘allik de‘âvî ve mütâlebât ve eymân ve muhâsamâtdan ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘iyyi’l-vicâhî mâ vaka‘a bi’t-taleb ketb olundu. Fi’l-yevmi’s-sâmin aşer mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Mehmed Çelebi b. Ahmed, Hüseyin Çelebi b. Ali, Mahmud Çelebi b. Mehmed, Abdullah b. İskender, Dilâver b. Abdullah ve gayr

(EYÜB61 - cilt: 27, sayfa: 239 - Hüküm no: 266 - Orijinal metin no: [54a-2])﻿

﻿

﻿

267. Hüküm

Kino v. Andon’un mülk menzilinin Niko v. Todori’ye satılması

Havâss-ı Kostantıniyye kazâsı ihtivâsından Büyük Çekmece nâhiyesine tâbi‘ Kalikratiya nâm karye sükkânından Kino v. Andon nâm nasrânî meclis-i şerî’at-i şerîfede işbu bâ‘isü’l-vesîka Niko v. Todori nâm zimmî muvâcehesinde bi tav‘ihî ikrâr ve i‘tirâf edip silk-i mülk-i sahîhimde münselik olup karye-i mezbûr[e]de vâki‘ bir tarafdan Yani v. Abacı nâm nasrânî mülkü ve bir tarafdan İstemartolos v. ( ) nâm nasrânî mülkü ve bir tarafdan Manol v. ( ) mülkü ve bir tarafdan ba‘zan Nikola nâm nasrânî mülkü ve ba‘zan tarîk-i âm ile mahdûd ve mümtâz olup bir fevkānî odası ve tahtında bir kıt‘a ahırı müştemil olan mülk menzilimi bi cümleti’t-tevâbi‘ ve’l-levâhık ve kâffeti’l-hukūk ve’l-merâfık mezbûr Niko’ya tarafe[y]nden îcâb ve kabûlü hâvî bey‘-i bâtt-ı sahîh-i şer‘î ile iki bin altı yüz cedîd akçeye bey‘ ve teslîm ol dahi vech-i mübeyyen üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr iki bin akçeyi merkūm Niko yedinden tamâmen ahz ü kabz eyledim ba‘de’l-yevm menzili mahdûd-ı mezkûrda benim vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye alâka ve medhalim yokdur mersûm Niko’nun mülk-i müşterâsı olmuşdur keyfemâ yeşâ ve yehtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ aşer mine’l-Muharremi’l-harâm li sene sittîn ve sittîn ve elf.

Şuhûdü’l-hâl: El-Hâc Mahmud b. Dilâver, Ebîbekir Beşe b. ( ) er-Râcil, Ömer Beşe b. Halil, Abdi Beşe b. İskender, Ali Beşe b. Mustafa, Kara Dimoy v. Papa, Andronik v. Opulos

(EYÜB61 - cilt: 27, sayfa: 240 - Hüküm no: 267 - Orijinal metin no: [54a-3])﻿

﻿

﻿

268. Hüküm

Âişe Hâtun bt. Hüseyin Efendi’nin vakfiyesi

Hamd-i bî-had ve senâ’-i lâ-yu‘ad ol vâkıf-ı esrâr ve etvâr ve âlim-i gayb ve rezzâk-ı mâ fi’l-berri ve’l-bihâr cenâbına ihdâya sezâ ve elyak ve ahrâdır ki kâffe-i kâinâtı nizâm-ı bedî‘ üzre ibdâ‘ ve âmme-i masnû‘âtı üslûb-ı menî‘ üzre ihtirâ‘ edip husûsan a‘yân-ı insandan ba‘zını tâ‘at ve ibâdet ve ba‘zını dahi sebîl-i hayrâta tevfîk ile hidâyet ve sebîl-i reşâd ve tedârik-i zâd-ı me‘âd ile nev‘-i gafletden îkāz eyledi ve cevâhir-i manzûm-ı salavât ve zevâhir-i menşûr-ı tahiyyât ol sultân-ı cümle-i enbiyâ ve serdâr-ı mecmû‘-ı rusül ve evliyâ fâtiha-i sûre-i nübüvvet hâtime-i risâle-i risâlet efdal-i efrâd-ı beşer şefî‘ü’l-usât fî yevmi’l-mahşer habîb-i hüdâ resûl-i bî-hemtâ Hazreti Muhammed Mustafa sallallâhu te‘âlâ aleyhi ve alâ sâiri’l-enbiyânın rûh-ı mutahharlarına olsun ki levlâke levlâk le-mâ halaktü’l-eflâk hitâb-ı müstetâbı ile muhâtab ve mükerrem olup ümmeti dahi sâir ümemden mufaddal ve müsellemdir ve tahiyyât-ı bî-gāye ve teslîmât-ı mâ lâ nihâye ol kerîmü’l-hisâlin cümle ashâb ve âli üzerine olsun ki her biri bu ümmet-i za‘îfeyi tarîk-i müstakīme hâdî ve sübül-i tevfîka münâdîlerdir -rıdvânullâhi te‘âlâ aleyhim ve alâ men ittebe‘ahüm ilâ yevmi’d-din min’el-ulemâ’i’l-âmilîn ve’s-sulehâ’i’s-sâlikîn-işbu kitâb-ı vakf-ı şer‘înin tahrîr ve tastîrine bâ‘is ve hitâb-ı habs-i mer‘înin tasvîr ve takrîrine sebeb-i hâdis budur ki mahrûse-i İstanbul’da Nahılbend mahallesinde sâkine umdetü’l-muhadderât zübdetü’l-muvakkarât tâlibe-i hayrât ve hasenât râgıbe-i sadakât ve meberrât Âişe Hâtun bt. el-merhûm Hüseyin Efendi vaktâ ki kendiye hidâyet-i hak erişip bu dâr-ı fenâ câ-yı karâr ve bekā olmayıp devleti zilleti ile hempâ rahmeti zahmeti ile hemtâ gınâsı inâya karîn finâsı fenâya rehin ni‘meti hatar-ı zevâlde mikneti şeref-i irtihâlde ve mâl ve câhı bî-karâr ve mülk ve emlâki müste‘âr idiğine vâkıfe olup "mâ indeküm yenfedü ve mâ indellâhi bâkin" mefhûm-ı şerîfi tab‘-ı pâki serî‘u’l-idrâkine münsâk "ve mâ tükaddimû li enfüsiküm min hayrın tecidûhu indellâhi" mantûk-ı münîfinden zihn-i selîmi âgâh ve kelâm-ı şerîf-i Mustafavî ki "izâ mâte ibnü âdeme inkata‘a anhü amelühû illâ an selâsin ilmin yüntefe‘u bihî ve veledin sâlihin yed‘û lehû ve sadakatin câriyetin" fehvâsını mülâhaza eyledi ise zikri âtî sadaka-i câriye-i lâzımetü’l-istimrâr ve tafsîli câ’î vakf-ı şerîf-i dâimü’l-istikrârını ikrâr ve itmâm emr ve tescîl ve ihkâm ve ahkâm-ı bir ü ve tesbîl için da‘vâ-yı rücû‘a vekîli olup zât-ı mûmâ-ileyhâyı ma‘rifet-i şer‘iyye ile ârifân olan el-Hâc İbrahim b. Kurd ve el-Hâc Ali b. Abdullah nâm adleyn şehâdetleriyle bi mahzar-ı min hasm-ı şer‘iyy-i câhid vekâlet-i sâbite olan fahrü’l-akrân Yusuf Ağa b. Abdülmennân meclis-i şer‘-i şerîf-i Ahmedî ve mahfil-i dîn-i münîf-i Muhammedî’de vakf-ı âti’z-zikre li ecli’t-tescîl mütevellî nasb ve ta‘yîn olunan vâkıfe-i mûmâ-ileyhânın sadrî oğlu Abdülkādir Çelebi mahzarında bi’l-vekâle ikrâr-ı tâm ve ta‘bîr ani’l-merâm edip müvekkile-i mûmâ-ileyhâ Âişe Hâtun vakf-ı âtî sudûruna değin dâhil-i havza-i emlâki olup mahrûse-i İstanbul’da Silivri kapısı hâricinde vâki‘ bir tarafı sâbıkan Osman Efendi Bahçesi demekle ma‘rûfe olup hâlen Kasım Ağa Bahçesi demekle meşhûre olan bahçe ve bir tarafı müşârun-ileyhânın sadrî oğlu Abdülkādir Çelebi’ye hibe ve teslîm ve temlîk eylediği bağ ve bir tarafı yine kendinin taht-ı tasarrufunda olan çayır ve bir tarafı tarlalar ile mahdûd dâhiliyesi iki bâb tahtânî oda ve üç sofa ve bir matbah ve bir halvetli hamam ve bir fırın ve bir köşk ve bi’r-i mâ’ ve fevkānî şehnişînli bir büyük oda ve tahtapûş ve iki küçük oda ve mâbeyninde iki oda ve bir sofa ve bir kileri ve eşcâr-ı müsmire ve gayr-ı müsmireyi müştemile hadîkayı ve hâriciyesi fevkānî iki şehnişînli bir büyük odayı ve üç odayı dahi ve iki orta sofa ve dehlizi ve tahtânî bir samanlık ve üç ahır ve çatma anbar ve yanında örtülü sundurma ve büyük kuyu kurbunda orta oda ve bahçe içinde köşk ve önünde şadırvan ve havuz ve altında oda ve bir küçük havuzunu dahi ve dolab kapısı ve kurbunda matbah ve bir küçük köşk ve eşcâr-ı müsmire ve gayr-ı müsmireyi muhteviye hadîkayı müştemile bahçe ta‘bîr olunur mülk menzilini kapı hâricinde olan namâzgâh ve kurbunda su ve havuz ve eşcârı müştemil mekābir sofasıyla bi cümleti’t-tevâbi‘ ve’l-levâhık ve kâffeti’l-hukūk ve’l-merâfık vakf-ı sahîh-i şer‘î ve habs-i sarîh-i mer‘î ile vakf ve habs edip şöyle şart eyledi ki mâdem ki hayâtda ola kendi mutasarrıfe olup ba‘de kazâ’i’n-nahb ve mülâkâti’r-rab sadrî oğlu mûmâ-ileyh Abdülkādir Çelebi ve ba‘dehû evlâdı ve evlâd-ı evlâdı ve evlâd-ı evlâd-ı evlâdı batnen ba‘de batnin ile’l-inkırâz mutasarrıf olup -e‘âzellâhü te‘âlâ- evlâd bi’l-külliye munkarıza oldukdan sonra ol bahçe icâre-i mu‘accele ve müeccele-i misli ile îcâr olunup alınan mu‘accele dahi istirbâh ve istiğlâl olunup bi fazlillâhi te‘âlâ anın rıbhından ve müecceleden her ne hâsıl olursa andan yevmî ikişer akçe vazîfe ile Medîne-i Münevvere’de Ravza-i Nebeviyye-i mutahhara -alâ sâkinihâ et-tahiyyât minallâh-ve’l-kirâmi’l-bererede on nefer kimesne Kur’ân-ı azîmü’ş-şândan eczâ-i şerîfe tilâvet edip sevâbını Hazreti Resûl-i Ekrem -sallallâhu te‘âlâ aleyhi ve sellem-rûh-ı şerîflerine ihdâ edeler ve bir kimesne dahi ser-mahfil ve noktacı olup âna yevmî iki akçe verile ve bir kimesne dahi sandıkçı olup âna dahi mukābele-i hizmetde iki akçe verile ve şeyhü’l-harem olanlar eczâya nâzır olup âna yevmiye üçer akçe verile [55a] ve bu mukābelede eczâhânâna nezâret ve edâ-i hizmet etmeyenleri Medîne-i Münevvere hâkimine i‘lâm edip azl ettire ve bunda Dârü’s-sa‘âde ağası olanlar dahi vakfa nâzır olup âna dahi yevmî ikişer akçe ve Haremeyn mütevellîsine dahi yevmî ikişer akçe ve kâtib ve câbisine dahi yevmî birer akçe verilip ol vezâyif erbâbından galle-i vakıfdan her sene ne mikdâr fazla kalırsa ol hâsıl olan mikdâr Haremeyn fukarâsına Dârü’s-sa‘âde ağası ma‘rifeti ve Haremeyn mütevellîsi yedi ile îsâl ve ziyâ‘-ı galle-i vakf ve hıyânet-i vezâyif-i fukarâ cürmünden ihtirâz oluna deyû ta‘yîn-i vezâyif ve zavâbıt ve tebyîn-i kuyûd ve şerâ’it edip ol bahçeyi mütevellî-i mezbûra teslîm ol dahi kabz ve tesellüm ve vakfiyyet üzre tasarruf eylediğini ikrâr ve mütevellî dahi vekîl-i mûmâ-ileyhi cemî‘ kelâmında tasdîk edip emr-i ikrâr bi’l-vakf ve’t-teslîm ikmâl ve tetmîm kılındıkdan sonra vekîl-i mûmâ-ileyh da‘vâ-yı rücû‘a şurû‘ edip eğerçi vakf-ı akār muktedâ-yı e’imme-i kibâr Hazreti Ebû Hanîfe-i Kûfî -cûziye hayre’l-cezâ’- ve Kûfî katında sahîhdir, lâkin lâzım olmayıp husûsan vâkıf menâfi‘-i vakfı nefsine şart eylediği sûretde inde’l-imâmi’s-sâlis vakıf bi’l-külliye bâtıl olduğuna binâ’en vakf-ı mezbûrdan bi’l-külliye bi’l-vekâle rücû‘ eyledim, mütevellî kasr-ı yed edip bana teslîm eylesin, müvekkilem mülkiyet üzre zabt ve keyfemâ teşâ tasarruf etmek ister deyip isre’l-istintâk mütevellî-i mezkûr dahi müteveccih bi haşv-i licâc ve sâlik-i meslek-i ihticâc olup eğerçi hâl inde’l-evvel ve’s-sâlis zikr olunan ihtilâfât ve mebâhis üzredir, lâkin tilmîz-i evvel Hazreti İmâm Ebû Yusuf -aleyhi’r-rahmetü- kavl-i şerîfi üzre vakf-ı akār şart-ı mezkûrda mesârif olursa dahi sahîh ve sıhhat ise anın kavl-i şerîfi üzre mufârık ani’l-lüzûm olmayıp müstelzim-i lüzûmdur deyû red ve teslîmden imtinâ‘ edip husûmet ve nizâ‘ ederek hâkim-i muvakkı‘-ı a‘lâ-yı kitâb -tûbâ lehû ve hüsnü me’âb-hazretlerine müterâfi‘ân ve her biri mübtegāsınca fasl ve hükme tâlibân olduklarında hâkim-i câsim-i mûmâ-ileyh -en‘amallâhu te‘âlâ aleyh-dahi bu bâbda fikr-i dakīk ve te’emmül-i enîk edip taraf-ı hayrı tercîh evlâ husûsan fetvâ dahi bunda imâm-ı sânî kavli üzre olduğu muhakkak ve mukarrer olmağla âlimen bi’l-hilâfi’l-mezkûr ve âmilen bi kavli’l-imâmi’l-mezbûr sıhhat-i lüzûm-ı vakf-ı mezbûra hüküm ve kazâ ve bu mâddeyi bu vech üzre fasl ve imzâ edip vekîl-i mûmâ-ileyhi bu vech ile mu‘ârazadan men‘ etmeğin min ba‘d vakf-ı mezbûr ilâ yevmi’l-ba‘s ve’n-nüşûr sahîh ve lâzım olup tebdîl ve tağyîrine mecâl muhâl oldu "fe-men beddelehû ba‘de mâ semi‘ahû fe-innemâ ismuhû ale’llezîne yübeddilûnehû innellâhe semî‘un alîm" ve ecru’l-vâkıfi ale’l-hayyi’l-cevâdi’l-kerîm. Cerâ zâlike ve hurrire fî evâhiri Zilka‘deti’ş-şerîfe sene hamsin ve sittîn ve elf.

Şuhûdü’l-hâl: Fahrü’l-müderrisîn İbrahim Efendi b. Mehmed, fahrü’l-müderrisîn Abdullah Efendi b. ( ), fahrü’l-akrân İlyas Ağa b. Ahmed, fahrü’l-emsâl el-Hâc İbrahim Bey b. Kurd, fahrü’l-eşbâh Abdülkādir Çelebi b. İbrahim, Halil Çelebi b. Ali, Mehmed Çelebi b. Salih, el-Hâc Ali b. Abdullah, Ali Çelebi b. Abdullah ve gayruhüm mine’l-hâzırîn

(EYÜB61 - cilt: 27, sayfa: 240 - Hüküm no: 268 - Orijinal metin no: [54b-1])﻿

﻿

﻿

269. Hüküm

Ali Çelebi b. Mehmed’in zevcesi Âişe Hâtun’a borcu olduğu

Medîne-i Hazreti Ebâ Eyyûb el-Ensârî’de Takyecibaşı mahallesi sâkinlerinden Ali Çelebi b. Mehmed nâm kimesne mahfil-i kazâda zevcesi işbu râfi‘atü’l-kitâb Âişe Hâtun bt. Mustafa mahzarında ikrâr-ı tâm ve ifâde-i merâm edip mahalle-i mezbûrede vâki‘ inde’l-ahâlî ve’l-cîrân ma‘lûmetü’l-hudûd mülk menzilime kendi emr ve iznim ile bundan akdem zevcem mezbûr[e] Âişe Hâtun mâlından lâzımü’l-meremmet olan mevâzi‘ini ta‘mîr için yüz elli kıt‘a riyâlî guruş harc u sarf etmişidi, hâlen meblağ-ı mezkûr yüz elli guruş merkūme Âişe Hâtun’a zimmetimde lâzımü’l-edâ deynimdir deyû tâyi‘an ikrâr ve i‘tirâf edicek gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Mehmed Çelebi b. Abdülaziz, Mustafa b. Musa, Yunus b. Hüseyin, Ali b. Veli, Mustafa b. Ali, Abdi b. İskender, Dilâver b. Abdullah ve gayr

(EYÜB61 - cilt: 27, sayfa: 243 - Hüküm no: 269 - Orijinal metin no: [55a-1])﻿

﻿

﻿

270. Hüküm

Ârif Mehmed Efendi b. Mehmed’in mülk bahçe arsasını Abdürrahim Efendi’ye sattığı

Vilâyet-i Anadolu’da Barla kasabası sâkinlerinden umdetü’l-kuzât Ârif Mehmed Efendi b. Mehmed nâm kimesne meclis-i şer‘-i şerîf-i lâzımü’t-tevkīrde işbu râfi‘-i sıhhât-nisâbın sâhibleri a‘lemü’l-ulemâ’i’l-izâm efdalü’l-fuzalâ’i’l-fihâm yenbû‘ü’l-fezâ’il metbû‘ü’l-efâzıl Abdürrahim Efendi b. el-merhûm Mehmed Efendi mahzarında ikrâr ve i‘tirâf edip kasaba-i mezbûr[e]de Bahçeler demekle ma‘rûfe mevzi‘de vâki‘ iki tarafdan müşârun-ileyh Abdürrahim Efendi hazretleri bahçesi ve bir tarafdan Kavaklı demekle ma‘rûf bahçe ve bir tarafdan tarîk-i âm ile mahdûd olup tahmînen iki dönüm bir kıt‘a mülk bahçe arsasını bi cümleti’t-tevâbi‘ ve’l-levâhık müşârun-ileyh Abdürrahim Efendi hazretlerine bey‘-i kat‘î ile bin cedîd akçe[ye] bâtten bey‘ edip anlar dahi minvâl-i mübeyyen üzre iştirâ ve kabûl ve semen-i mezbûr bin akçeyi yed-i şerîflerinden tamâmen ahz ü kabz ve kabûl eyledim dedikden sonra mebî‘-i mahdûd-ı mezkûru mahallinde zabt ve tasarrufa mûmâ-ileyh Abdürrahim Efendi hazretlerini taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Muharrirü’l-hurûf Mustafa Efendi b. Hasan Efendi, es-Seyyid Cafer Efendi b. es-Seyyid Mehmed, Hasan Efendi el-Kadı, Ahmed Çelebi b. Mehmed Efendi, Mahmud Çelebi b. Mehmed Efendi, Mehmed Efendi b. Nasuh, el-Hâc Hüseyin b. Hasan, el-Hâc Yahya b. Mehmed Efendi

(EYÜB61 - cilt: 27, sayfa: 244 - Hüküm no: 270 - Orijinal metin no: [55a-2])﻿

﻿

﻿

271. Hüküm

Ebussuûdzâde Mehmed Efendi’nin vârislerinden kızı Emetullah Hâtun’un mülk menzilden payına düşen hisseyi kardeşi Sadık Mehmed Efendi’ye sattığı

Sâbıkan Rumeli kazaskeri iken cevâhir-i kadre intikāl eden merhûm Ebussuûdzâde Mehmed Efendi hazretlerinin verâseti halîlesi fahrü’l-muhadderât zahrü’l-muvakkarât tâcü’l-mestûrât Fâtımatü’z-zamân Âişetü’d-devrân Rukiye Hâtun bt. el-merhûm el-mebrûr ed-dâric ilâ medârici rahmeti rabbihi’l-gafûr Esad Efendi hazretleri ile necl-i mükerremleri a‘lemü’l-ulemâ[’i]’l-izâm [e]fdalü’l-fuzalâ[’i]’l-fihâm câmi‘u’l-fürû‘ ve’l-usûl hâvi’l-ma‘kūl yenbû‘ü’l-efâzıl zü’l-hubbi’t-tâhir ve’n-nesebi’l-bâhir vârisü’l-izzi ve’l-mecd kâbiren an kâbir Sadık Mehmed Efendi hazretlerine ve kerîme-i mükerremeleri umdetü’l-muhadderât zübdetü’l-muvakkarât Emetullah Hâtun’a münhasıra olduğu ve zikri câ’î hadîka beynlerinde kısmet olundukda tashîh-i mes’eleleri yirmi dört sehimden farz olunup sihâm-ı merkūmeden üç sehmin müşârun-ileyhâ Rukiye Hâtun ve on dört sehmin mûmâ-ileyh Sadık Mehmed Efendi hazretlerine isâbet eylediği şer‘an zâhir ve müte‘ayyin oldukdan sonra merkūme Emetullah Hâtun’un sadrî kebîr oğlu ve tarafından husûs-ı câ’i’z-zikri ikrâra vekîli olup müşârun-ileyhâyı ma‘rifet-i şer‘iyye ile ârifân olan fahrü’l-kuzât Ahmed Efendi b. Yahya ve diğer Ahmed Efendi b. Cafer şehâdetleriyle şer‘an vekâleti sâbite olan umdetü’l-müderrisîni’l-kirâm zübdetü’l-muhakkıkīni’l-fihâm Mehmed Efendi b. merhûm Ahmed Efendi meclis-i şer‘-i şerîf-i lâzımü’t-teşrîfde işbu sâhibü’l-kitâb mûmâ-ileyh Sadık Mehmed Efendi hazretleri taraf-ı şereflerinden dahi bey‘-i câ’i’z-zikre vekîl olup şâhidân-ı merkūmân şehâdetleriyle şer‘an vekâleti sâbite olan umdetü’l-emâcid ve’l-ekârim Receb Ağa b. Ali nâm vekîl muvâcehesinde bi’l-vekâle ikrâr ve i‘tirâf edip merhûm mûmâ-ileyh Mehmed Efendi hazretlerinin muhallefâtından olup Havâss-ı Kostantıniyye -hamâha’llâhu te‘âlâ ani’l-âfet ve’l-beliyye- kazâsına tâbi‘ kasaba-i Hasköy’de Sütlüce mahallesinde vâki‘ [bir] tarafdan Karaağaç Hadîkası demekle ma‘rûf mîrî bahçe ve bir tarafdan Halic-i bahr ve bir tarafdan Bâzirgânbaşı İsmail Çelebi bahçesi ve bir tarafdan tarîk-i âm ile mahdûd ve mümtâz olup dâhiliye ve hâriciyede büyût-i müte‘addideyi ve zât-ı eşcâr-ı müsmire ve gayr-ı müsmire hadîkayı ve mâ’-i cârîyi ve bir kıt‘a hamamı ve câmekânı ve bir mikdâr bağı müştemil olup Sütlüce Bahçesi demekle meşhûr olan mülk-i mevrûs menzilden irs-i şer‘le bana isâbet eden yedi sehim hisse-i şer‘iyye-i şâyi‘a-i mevrûsemi karındaşım müşârun-ileyh Sadık Mehmed Efendi hazretlerine tarafeynden îcâb ve kabûlü hâvî bey‘-i bâtt-ı sahîh-i şer‘î ile iki bin kıt‘a riyâlî guruş-ı kebîre bey‘ ve teslîm eylediğimde karındaşım müşârun-ileyh Sadık Mehmed Efendi hazretleri dahi minvâl-i mübeyyen üzre hisse-i ma‘hûdeyi iştirâ ve tesellüm ve kabz ve kabûl eyledikden sonra semen-i merkūm iki bin mezbûrü’l-vasf guruşu karındaşım mûmâ-ileyh Sadık Mehmed Efendi hazretleri yedinden ahz ü kabz eyledim, ba‘de’l-yevm menzili mahdûd-ı mezkûrdan yirmi dört sehimden yedi sehim hissede vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye benim alâka ve medhalim yokdur menzili mahdûd-ı mezkûrdan yirmi dört sehimden yirmi bir sehmi karındaşım müşârun-ileyh Sadık Mehmed Efendi hazretlerinin irsen ve şirâ’en mülk-i mahz-ı …? sarîhi olmuşdur keyfemâ yeşâ ve hasbemâ yehtâ[r] mutasarrıf olsun dedikde vekîl-i müşârun-ileyh Mehmed Efendi’nin vech-i meşrûh [üzre] cârî ve sâdır olan cemî‘ ikrâr ve i‘tirâf[ını] vekîl-i mersûm Receb Ağa bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’s-sânî aşer mine’l-Muharremi’l-harâm min şuhûri sene sittîn ve sittîn ve elf.

Şuhûdü’l-hâl: Umdetü’l-kuzâti’l-İslâm İbrahim Efendi b. Mehmed, fahrü’l-kuzât Mehmed Efendi b. Ahmed Efendi, umdetü’l-müderrisîn İbrahim Efendi b. el-merhûm Ali, Hasan Efendi b. Mehmed el-İmâm bi mahalle-i Nişâncı, es-Seyyid Ali Efendi b. es-Seyyid Mehmed el-İmâm, Ahmed Efendi b. Mehmed, Abdi Efendi el-Kadı, muharrirü’l-vesîka Mustafa Efendi b. Hasan, Mehmed Efendi b. Hüseyin el-Kadı, Mehmed Efendi b. Mustafa el-Kadı, Mehmed Ağa b. Habib el-Müteferrika, İbrahim Bey b. Mehmed, Mehmed Efendi b. Nasuh Ağa el-Kadı, Mehmed Efendi b. Habil ve gayruhüm mine’l-hâzırîn

(EYÜB61 - cilt: 27, sayfa: 244 - Hüküm no: 271 - Orijinal metin no: [55b-1])﻿

﻿

﻿

272. Hüküm

Osman b. Abdullah’ın mülk arsasının Ahmed Bey b. Yusuf’a satılması

Medîne-i Hazreti Ebâ Eyyûb el-Ensârî -dâme fî rıdvâni’l-Bârî- mahallâtından Çavuş Kasım mahallesi sâkinlerinden Osman b. Abdullah nâm kimesne tarafından husûs-ı âti’z-zikri ikrâra vekîl olup Mehmed Çelebi b. Ahmed ve Ahmed Bey b. Haydar şehâdetleriyle şer‘an vekâleti sâbite olan Ömer Çelebi b. Mehmed nâm vekîl meclis-i şer‘-i şerîf-i Ahmedî ve mahfil-i dîn-i münîf-i Muhammedî’de işbu kitâb-ı sıhhat-nisâbın sâhibi Ahmed Beşe b. Yusuf nâm râcil mahzarında bi’l-vekâle ikrâr-ı tâm ve ifâde-i merâm edip müvekkili mezbûr Osman silk-i mülkünde münselik olup mahalle-i mezbûrede vâki‘ bir tarafdan Fodulacı Mustafa mülkü ve bir tarafdan Hızır Beşe b. Haydar mülkü ve bir tarafdan Osman Beşe mülkü ve bir tarafdan ba‘zan mekābir-i müslimîn ve ba‘zan tarîk-i âm ile mahdûd ve mümtâz olan tûlen yetmiş ve arzan yetmiş dört zirâ‘ bi hesâb-ı satrancî beş bin seksen zirâ‘ mülk arsa-i hâliyesini mezbûr Ahmed Beşe’ye târih-i kitâbdan üç sene mukaddem üç bin cedîd akçeye bey‘-i kat‘î ile bey‘ ve kabz-ı semen ve teslîm-i mebî‘ etmişidi, hâlen zikr olunan arsa mezbûr Ahmed Beşe’nin mülk-i müşterâsı ve hakk-ı sırfıdır keyfemâ yeşâ ve hasbemâ yehtâr mutasarrıf olsun dedikde mukırr-ı mezbûr Ömer Çelebi’nin minvâl-i meşrûh üzre bi’l-vekâle cereyân eden ikrârını mezbûr Ahmed Beşe vicâhen ve şifâhen tasdîk ve tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer mine’l-Muharremi’l-harâm min şuhûri sene sittîn ve sittîn ve elf.

Şuhûdü’l-hâl: Eyüb Çelebi b. Süleyman, Ebîbekir Dede b. ( ) el-Müezzin, Mustafa Çelebi b. ( ) el-Attâr, Muslu Çelebi b. Receb, Mustafa Çelebi b. Rıdvan, el-Hâc Mahmud b. Mustafa, Dilâver Beşe b. Abdullah, Receb b. Abdi, Mehmed b. Mehmed

(EYÜB61 - cilt: 27, sayfa: 246 - Hüküm no: 272 - Orijinal metin no: [56a-1])﻿

﻿

﻿

273. Hüküm

Hakverdi b. Hüdaverdi’nin mülk menzildeki yarı hissesini Hasan Çelebi b. Hakverdi’ye sattığı

Medîne-i Hazreti Ebâ Eyyûb el-Ensârî mahallâtından Zeyneb Hâtun mahallesi sâkinlerinden Hakverdi b. Hüdâverdi nâm kimesne mahfil-i kazâda işbu sâhibü’l-kitâb Hasan Çelebi b. Hakverdi mahzarında bi tav‘ihî ikrâr ve i‘tirâf edip mahalle-i mezbûrede vâki‘ bir tarafdan Mustafa Çelebi mülkü ve bir tarafdan Bayram Beşe mülkü ve bir tarafdan tarîk-i hâs ve bir tarafdan tarîk-i âm ile mahdûd bir bâb fevkānî ve bir bâb tahtânî odaları ve havluyu müştemil mülk menzilde olan nısf hisse-i şâyi‘amı mezbûr Hasan Çelebi’ye üç bin beş yüz cedîd akçeye bey‘-i kat‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra semeni olan meblağ-ı mârrü’z-zikr üç bin beş yüz akçeyi mezbûr Hasan Çelebi yedinden tamâmen ahz ü kabz eyledim min ba‘d zikr olunan nısf hissem mezbûr Hasan Çelebi’nin mülk-i müşterâsıdır keyfemâ yeşâ ve yehtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Veli Halîfe b. Mustafa el-İmâm, Mustafa b. Kadri el-Müezzin, Eyüb Çelebi b. Süleyman, Mustafa Çelebi b. Süleyman, Abdullah b. İskender, Ali Beşe b. Mustafa, Dilâver el-Muhzır ve gayr

(EYÜB61 - cilt: 27, sayfa: 246 - Hüküm no: 273 - Orijinal metin no: [56a-2])﻿

﻿

﻿

274. Hüküm

Kurd Ağa’nın oğlu Mehmed’in vefat eden babası ile kardeşi Mustafa’dan kendisine miras kalan menzil hissesini Derviş Ağa b. Ali’ye sattığı

Havâss-ı Kostantıniyye kazâsı ihtivâsından Büyük Çekmece nâhiyesine tâbi‘ Eskice nâm karyede çiftliği olup bundan akdem fevt olan Kurd Ağa nâm müteveffânın verâseti zevce-i metrûkesi Saliha bt. Abdullah nâm hâtun ile sulbî kebîr oğulları Mehmed ve Mustafa nâm kimesnelere ve sulbiye kebîre kızları Âişe ve Afîfe ve Fâtıma’ya münhasıra olduğu şer‘an zâhir ve müte‘ayyin oldukdan sonra mezbûr Mehmed meclis-i şer‘-i şerîf-i lâzımü’t-tevkīrde işbu sâhibü’l-kitâb umdetü’l-eşbâh Derviş Ağa b. Ali nâm kimesne muvâcehesinde ikrâr-ı tâm ve takrîr-i kelâm edip müteveffâ-yı mezbûrun muhallefâtından olup karye-i mersûmede vâki‘ lede’l-ahâlî ve’l-cîrân ma‘lûmü’l-hudûd ve’l-cevânib hâriciye ve dâhiliyede büyût-i adîdeyi ve iki kileri ve üç anbarı ve iki matbah ve bir hamam ve bir câmekânı ve üç ahırı ve bir harman yerini ve zât-ı eşcâr-ı müsmire ve gayr-ı müsmire hadîkayı ve bir kaç kenîfleri ve tahmînen dört dönüm bir kıt‘a mülk bağı müştemil mülk-i mevrûs menzilden babam müteveffâ-yı mezbûrdan ba‘dehû fevt olan karındaşım mezbûr Mustafa’dan irs-i şer‘le intikāl edip hisse-i şer‘iyye-i şâyi‘amı müşârun-ileyh Derviş Ağa’ya bey‘-i kat‘î ile yirmi beş bin cedîd akçe ile bir donluk iskarlata çukaya bey‘ ve teslîm ol dahi vech-i mübeyyen üzre iştirâ ve tesellüm ve kabz ve kabûl eyledikden sonra semen-i mezbûr yirmi beş bin akçe ile mezbûr çukayı yedinden tamâmen ahz ü kabz eyledim, ba‘de’l-yevm menzili mezkûrda olan hisse-i şer‘iyyemde benim vechen mine’l-vücûh alâka ve medhalim yokdur müşârun-ileyh Derviş Ağa’nın mülk-i müşterâsıdır keyfemâ yeşâ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’t-tâsi‘ aşer mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Ahmed Efendi b. Mehmed el-İmâm, Abdullah Efendi b. Mehmed el-İmâm, Şaban Efendi b. Mehmed el-Müderris, Hasan Çelebi b. Abdullah, Receb Efendi b. Mehmed, el-Hâc Mahmud Beşe b. Mustafa, Cafer Ağa b. Mehmed

(EYÜB61 - cilt: 27, sayfa: 247 - Hüküm no: 274 - Orijinal metin no: [56a-3])﻿

﻿

﻿

275. Hüküm

Meryem bt. Abdülbâki’nin Mehmed Çavuş b. Abdullah’a sattığı menzil bedelinden alacağı kaldığı

Medîne-i Hazreti Ebâ Eyyûb el-Ensârî -âmelehu’llâhu te‘âlâ bi lütfihi’l-Bârî-de Baba Haydar mahallesinde sâkine hâmil-i hâzihi’l-vesîka Meryem bt. Abdülbâkī nâm hâtun meclis-i şer‘-i şerîf-i lâzımü’t-tevkīrde Mehmed Çavuş b. Abdullah nâm kimesne muvâcehesinde üzerine takrîr-i da‘vâ ve bast-ı kelâm edip hudûdu ve müştemilâtı beynimizde ma‘lûm olan menzil semeninden merkūm Mehmed Çavuş zimmetinde elli iki [bin] cedîd akçe hakkım olup meblağ-ı mezbûrun on beş bin akçesini mukaddemâ yedinden ahz ü kabz edip semen-i bâkī otuz yedi bin akçeyi taleb eylediğimde merkūm Mehmed Çavuş meblağ-ı bâkī otuz yedi bin akçeyi def‘aten edâya iktidârı [56b] olmamağla târih-i kitâbdan iki yüz elli beş gün tamâmına değin te’cîl eyledim, suâl olunup ikrârı tahrîr olunmak matlûbumdur dedikde gıbbe’s-suâl mersûm Mehmed Çavuş cevâbında fi’l-hakīka vech-i muharrer üzre merkūme Meryem Hâtun’a zikr olunan menzil semeninden elli iki bin cedîd akçe deynim olup on beş bin akçesini yedine def‘ ve teslîm eylediğimden sonra semen-i bâkī otuz yedi bin akçeyi mezbûre Meryem Hâtun bana te’cîl ben dahi kabûl eyledim hâlen merkūme Meryem Hâtun’a târih-i kitâbdan iki yüz elli beş gün tamâmına değin müeccel ve mev‘ûd olmak üzre semen-i bâkī otuz yedi bin akçe zimmetimde lâzımü’l-edâ ve vâcibü’l-kazâ deynim vardır dedikde gıbbe’t-tasdîki’ş-şer‘î meblağ-ı müeccel-i merkūm otuz yedi bin akçeye mezbûre Meryem Hâtu[n] kefîl taleb eyledikde medîne-i Üsküdar’da Sofular mahallesi sâkinelerinden olup mukırr-ı merkūmun zevcesi Âişe Hâtun bt. Mustafa ve sulbiye kebîre kızı Fâtıma Hâtun meblağ-ı müeccel-i mezbûr otuz yedi bin akçeye her biri emr ve kabûlü hâvî kefâlet-i şer‘iyye ile [kefîl] bi’l-mâl olduk dediklerinde ba‘de’t-tasdîki’l-mu‘teber mâ hüve’l-vâki‘ gıbbe’t-taleb ketb olundu. Fi’l-yevmi’r-râbi‘ ve’l-ışrîn mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Mehmed Efendi b. Ramazan, Mehmed Efendi b. Mustafa, Mehmed Bey b. Mustafa, Mehmed Çelebi b. Hüsrev, Ahmed Çelebi [b.] Mahmud

(EYÜB61 - cilt: 27, sayfa: 248 - Hüküm no: 275 - Orijinal metin no: [56a-4])﻿

﻿

﻿

276. Hüküm

Sefer Efendi b. Mahmud’un Nakşibendiye fukarâsı için vakfettiği evin Mehmed Efendi’ye tahsisi

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Hazreti Emir Buhârî mahallesinde vâki‘ bir tarafdan ba‘zan Osman Ağa tasarrufunda olan vakıf menzil ve ba‘zan Nâfile Hâtun Vakfı ve bir tarafdan ba‘zan Âişe Hâtun Vakfı ve ba‘zan umdetü’l-kuzâti’l-İslâm Mustafa Efendi b. Ömer mülkü ve bir tarafdan tarîk-i hâs ve bir tarafdan tarîk-i âm ile mahdûd olan menzili sâbıkan Şeyh Mahmud Nakşibendî zâviyesinde şeyh olan Sefer Efendi b. Mahmud nâm sâhibü’l-hayr vakf ve habs edip süknâsını evvelâ kendi nefsine ba‘dehû evlâdına ve evlâd-ı evlâd-ı evlâdına ba‘de’l-inkırâz evlâd-ı halîlesi fahrü’l-muhadderât Saliha nâm hâtuna ba‘dehüm Nakşibendiye [fu]karâsından meskene muhtâc müte’ehhil bir racül-i sâlihe ba‘de’l-işâ bir sûre-i mülk tilâvet [ve] sevâbını rûhuna hibe ve ihdâ etmek üzre şart ve ta‘yîn edip ber mûceb-i şart-ı vâkıf mutasarrıfe-i mezbûre Saliha Hâtun vefât edip meşrûtun lehüm olanlar munkarız olmağla süknâ-yı menzili mezbûr mahlûl olmağın sulehâdan olup Nakşibendiye [fu]karâsından meskene eşedd-i ihtiyâc ile muhtâc olan işbu bâ‘isü’l-kitâb Mehmed Efendi b. Hasan nâm kimesneye menzili mezbûr merkūme Saliha Hâtun mahlûlünden ber mûceb-i şart-ı vâkıf tevcîh olunup tasarrufu için bu vesîka bi tarîki’t-temessük ketb ve yedine def‘ olundu. Fi’l-yevmi’l-âşir mine’l-Muharremi’l-harâm min şuhûri sene sittîn ve sittîn ve elf.

Şuhûdü’l-hâl: Şeyh Mehmed Efendi b. Ramazan, Mustafa Efendi b. Ömer el-Kadı, Mehmed Efendi b. Nasuh el-Kadı, Mustafa Çelebi b. Mehmed, Hüseyin Çelebi b. Ali, Mustafa Çelebi b. Abdülbâkī

(EYÜB61 - cilt: 27, sayfa: 249 - Hüküm no: 276 - Orijinal metin no: [56b-1])﻿

﻿

﻿

277. Hüküm

Kiremitçi Süleyman Evkâfı câbisi iken vefat eden Murad Dede’nin üzerinde vakıf akçesi kaldığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Kiremitçi Süleyman evkāfına bi’l-fi‘il mütevellî olan râfi‘-i hâze’l-kitâb Mehmed Çelebi b. Ahmed el-Bevvâb-ı sultânî meclis-i şerîf-i lâzımü’t-tevkīrde evkāf-ı mezbûre câbisi olup bundan mukaddem vefât eden Murad Dede b. Abdülmennân nâm müteveffânın sulbî oğlu Ahmed nâm şâbb-ı emred muvâcehesinde üzerine da‘vâ ve takrîr-i kelâm edip mezbûr Murad Dede evkāf-ı mezbûrun câbisi olmağla evkāf-ı merkūm akārâtı mahsûlünden beş bin üç yüz akçe icâre kabz edip meblağ-ı mezbûru cânib-i evkāf-ı mersûmeye kable’l-edâ fevt olmağla zimmetinde kalmışidi, hâlen meblağ-ı mezbûru tevliyeti mahkiyem hasebiyle muhallefât-ı vâfiyesinden taleb ederin suâl olunsun dedikde gıbbe’s-suâl merkūm Ahmed cevâbında fi’l-hakīka babam müteveffâ-yı merkūm evkāf-ı mezbûrun câbisi olmağla vech-i mübeyyen üzre beş bin üç yüz akçe icâre kabz ve kable’l-edâ fevt olmağla zimmetinde kalmışidi deyû ikrâr lâkin müteveffâ-yı mezbûrun ism-i mâl ıtlâk olunur muhallefâtından bir şeyine vaz‘-ı yed edip kabz eylemedim deyû münkir olıcak mütevellî-i mezbûr Mehmed Çelebi’den müdde‘âsını mübeyyine beyyine taleb olundukda ikāmet-i beyyineden izhâr-ı acz edip istihlâf etmeğin fi’l-vâki‘ merkūm Ahmed müteveffâ-yı mezbûrun ism-i mâl ıtlâk olunur muhallefâtı olmayıp ve metrûkâtından bir şeyine vaz‘-ı yed ve kabz etmediğine yemîn teklîf olundu[kda] merkūm Ahmed dahi alâ hasebi’l-mes’ûl yemîn billâhi te‘âlâ etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâlis mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Muharrirü’l-hurûf Mustafa Efendi b. Hasan el-Müderris, Mehmed Efendi b. Nasuh el-Kadı, Receb Efendi b. Abdi, Ali Beşe b. Mustafa, Mehmed Efendi b. Yusuf

(EYÜB61 - cilt: 27, sayfa: 249 - Hüküm no: 277 - Orijinal metin no: [56b-2])﻿

﻿

﻿

278. Hüküm

Vefat eden Ahmed Efendi b. Mahmud’un menzilinin talepleri üzerine vârisleri arasında taksîm olunması

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Cezerî Kasım Paşa mahallesi sâkinlerinden olup bundan esbak fevt olan Ahmed Efendi b. Mahmud nâm müteveffânın verâseti zevce-i metrûkesi Hatice Hâtun bt. Ali Mahmud Ağa nâm kimesneye ve sulbiye sagīre kızı Fâtıma’ya münhasıra olup kable’l-kısme mezbûre Fâtıma dahi fevt olup vâlidesi mezbûre Hatice Hâtun ile li üm er karındaşı Mehmed nâm sagīre ve li eb er karındaşı müşârun-ileyh Mahmud Ağa’ya münhasıra olduğu ve mezbûrûnun tashîh-i mes’eleleri bi tarîki’l-münâsahati’ş-şer‘iyye yüz kırk dö[r]t se[h]imden farz olup sihâm-ı merkūmeden on iki sehmi müşârun-ileyh Mahmud Ağa’ya ve yirmi beş sehmi merkūme Hatice Hâtun ve yedi sehmi sagīr-i mezbûr Mehmed’e isâbet eylediği şer‘an zâhir ve müte‘ayyin oldukdan sonra müşârun-ileyh Mahmud Ağa asâleten ve sagīr-i mezbûrun tesviye-i umûruna kıbel-i şer‘den mansûbe vasî olan merkūme Hatice Hâtun tarafından vekîl olup hasm-ı şer‘î-i câhid mahzarında Hüseyin Çelebi b. Mehmed ve Ahmed Çelebi b. Mehmed şehâdetleriyle şer‘an vekâleti sâbite olan fahrü’l-kuzât Mustafa Efendi b. Receb nâm vekîl meclis-i şerî’at-i şerîfede her biri bi’l-asâle ve bi’l-vekâle ikrâr-ı tâm ve takrîr-i kelâm edip müteveffâ-yı mezbûrun muhallefâtından olup medîne-i mezbûrede İslâm Bey mahallesinde vâki‘ lede’l-cîrân ma‘lûmü’l-hudûd olan menzilden her birimizin hissesi ifrâz olunmak bâbında kıbel-i şer‘-i şerîf üzerine varılıp her birimizin sehmi mukābelesinde hissesi ifrâz olunmak matlûbumuzdur dediklerinde savb-ı şer‘-i kavîmden umdetü’l-müderrisîn Mevlânâ Mustafa Efendi b. Hasan irsâl olunup ol dahi hâssa mi‘mârlardan Üstâd Mehmed b. Abdullah ve Ali b. Abdullah ve zeyl-i kitâbda mastûretü’l-esâmî olan müslimîn ile menzili mezbûra varıp akd-i meclis-i şer‘ eyledikde mi‘mârân-ı mezbûrun cümle arsasını mesâha eylediklerinde bennâ zirâ‘ıyla kâmil yirmi bin dört yüz doksan yedi zirâ‘ olup ve arsa-i mezbûre üzerinde binâ olunan bir kıt‘a ahır ve yedi bâb ulu odaları ve dâhiliye ve hâriciye olmak üzre sekiz bâb fevkānî ve tahtânî odalar ile tûlen ve kadden bi hesâb-ı satrancî yirmi dört bin zirâ‘ taş duvarlarıyla üç yük yedi bin altı akçeye tahmîn-i sahîh-i şer‘î ile tahmîn oldukda arsa-i merkūmeden mezbûr Mahmud Ağa’ya on beş bin dokuz yüz kırk üç zirâ[‘] ve mezbûre Hatice Hâtun’a üç bin beş yüz elli sekiz zirâ[‘] ve mezbûr Mehmed’e dokuz yüz doksan altı zirâ[‘] düşüp ve meblağ-ı mezbûrdan dahi iki yük otuz sekiz bin yedi yüz seksen iki akçe müşârun-ileyh Mahmud Ağa’nın bi hükmi’l-münâsahati’ş-şer‘iyye yüz on iki sehim hisse-i şer‘iyyesine isâbet edip ve elli üç bin üç yüz akçe dahi merkūme Hatice Hâtun’un münâsaha-i ma‘hûde üzre yirmi beş sehim hissesine isâbet eyleyip ve tahmîn olunan meblağ-ı mezbûrun on dört bin dokuz yüz yirmi dört akçesi dahi sagīr-i mezbûr Mehmed’in sehm-i ma‘hûdu olan yedi sehim hissesine ta‘yîn olundukdan sonra hesâb-ı mezbûr üzre emlâk-i merkūmeden hisselerini ifrâza bi’r-râzı tâlibân olduklarında zikr olunan yedi bâb ulu odaları ile iki bin zirâ‘ arsa ifrâz olundukdan sonra mezbûre Hatice Hâtun ile sagīr-i mezbûr Mehmed’in hisse-i şer‘iyyeleri olmak üzre ta‘yîn olundukda vekîl-i merkūm Mustafa Efendi dahi zikr olunan yedi bâb oda ile iki bin zirâ‘ arsası ba‘de’l-ifrâz kabz ve bi’l-vekâle kabûl ve alâmet-i fâsıla vaz‘ eylediğin Mevlânâ-yı mezbûr mahallinde ketb ü tahrîr ba‘dehû meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’l-ibtigā ketb olundu. Fi’l-yevmi’l-hâdî ve’l-ışrîn mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Abdurrahman Efendi b. Abdürrahim, Seyfi Ağa b. Ramazan, Süleyman Ağa b. Hüseyin, Ali Çelebi b. Mehmed, Veli Bey b. Süleyman, Ahmed Beşe b. Abdullah, Hasan Çelebi b. Mustafa, İbrahim Çelebi b. Veli, Mahmud Ağa b. Abdullah, Ali Beşe b. Mustafa, Dilâver b. Abdullah

(EYÜB61 - cilt: 27, sayfa: 250 - Hüküm no: 278 - Orijinal metin no: [57a-1])﻿

﻿

﻿

279. Hüküm

Tanaş v. Yuvan’ın mülk menzilini Kirko v. Ander’e sattığı

Havâss-ı aliyye kazâsı nevâhîsinden Terkos nâhiyesine tâbi‘ Orta Belgrad nâm karye sâkinlerinden Tanaş v. Yuvan nâm zimmî meclis-i şerî’at-i şerîfede işbu râfi‘ü’s-sifr Kirko v. Ander nâm zimmî muvâcehesinde bi tav‘ihî ikrâr ve i‘tirâf edip silk-i mülkümde muntazam olup karye-i mezbûrede vâki‘ bir tarafı Yorgi v. Komnoz mülkü ve bir tarafı Yani dülger mülkü ve bir tarafı Frenk tarla[sı] ve taraf-ı râbi‘i tarîk-i âm ile mahdûd bir bâb tahtânî odayı ve zât-ı eşcâr-ı müsmire ve gayr-ı müsmire hadîkayı müştemil mülk menzilimi cümle tevâbi‘ ve levâhıkıyla merkūm Kirko’ya iki bin fıddî nakd-i râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr iki bin akçeyi mersûm Kirko yedinden tamâmen ahz ü kabz eyledim ba‘de’l-yevm menzili mezkûrda vechen mine’l-vücûh alâkam kalmadı mesfûr Kirko’nun mülk-i müşterâsıdır keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’s-sâmin ve’l-ışrîn mine’l-Muharremi’l-harâm li sene sittîn ve sittîn ve elf.

Şuhûdü’l-hâl: El-Hâc İbrahim b. Sefer, Ali Beşe b. Mustafa, Hüseyin Çelebi b. Ali, Hızır Beşe b. Mustafa, Dilâver b. Abdullah

(EYÜB61 - cilt: 27, sayfa: 251 - Hüküm no: 279 - Orijinal metin no: [57a-2])﻿

﻿

﻿

280. Hüküm

Hasan Beşe b. İsa’nın mülk bağ yerini Totoş? v. Şemu?’ya sattığı

Vilâyet-i Rumeli’nde Yenişehir kazâsına tâbi‘ Fenar nâhiyesi ihtivâsından Küçük Kermun? nâm karye sâkinlerinden Hasan Beşe b. İsâ nâm kimesne meclis-i şerî’at-i şerîfede işbu bâ‘isü’s-sifr Todoş v. Şemu? nâm zimmî muvâcehesinde bi tav‘ihî ikrâr ve i‘tirâf edip karye-i mezbûrede vâki‘ bir tarafdan Todori v. Yani bağı ve bir tarafdan Armağan v. Ergiri bağı ve bir tarafdan Apostol v. Petro nâm zimmî bağı ve bir tarafdan Panayot v. Yani bağı ile mahdûd olup tahmînen bir dönüm bir kıt‘a mülk bağ yerimi mezbûr Totoş zimmîye tarafeynden îcâb ve kabûlü hâvî bey‘-i bâtt-ı sahîh-i şer‘î ile üç yüz cedîd akçeye bey‘ edip ol dahi vech-i mübeyyen üzre iştirâ ve kabûl eyleyip semeni olan meblağ-ı mezbûr üç yüz akçeyi yedinden tamâmen ahz ü kabz eylediğimden sonra zikr olunan bağ yerimi mahallinde zabt ve tasarrufa mezbûr Totoş’u taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’t-tâsi‘ ve’l-ışrîn mine’l-Muharremi’l-harâm sene [10]66.

Şuhûdü’l-hâl: Ali Beşe b. Mustafa, Hüseyin Beşe b. Ali, Mustafa Beşe b. Mehmed, Ahmed Beşe b. Hasan, Ahmed Beşe b. Hüseyin, Mehmed b. Ali

(EYÜB61 - cilt: 27, sayfa: 252 - Hüküm no: 280 - Orijinal metin no: [57b-1])﻿

﻿

﻿

281. Hüküm

Hasan Bey b. Hüseyin’in mülk bağını Sofyanoz v. Lanbo’ya sattığı

Vilâyet-i Rumeli’nde Yenişehir kazâsına tâbi‘ Kuhistân nâhiyesi ihtivâsından Özgolop nâm karyeden olup bundan akdem karye-i mezbûre subaşısı olan fahrü’l-eşbâh Hasan Bey b. Hüseyin nâm kimesne meclis-i şerî’at-i şerîfede işbu râfi‘ü’s-sifr Sofyanoz v. Lanbo nâm zimmî muvâcehesinde bi tav‘ihî ikrâr eder ki karye-i mezbûrede vâki‘ bir tarafı Yani v. Lori bağı ve bir tarafı Apostol v. Kasar bağı ve bir tarafı Dimo v. Komno bağı ve bir tarafı tarîk-i âm ile mahdûd ve mümtâz olup tahmînen iki dönüm bir kıt‘a mülk bağımı mezbûr Sofyanoz’a bey‘-i kat‘î ile iki bin fıddî nakd-i râyic fi’l-vakt akçeye bey‘ edip ol dahi minvâl-i mübeyyen üzre iştirâ ve kabûl eyleyip semen-i mezbûr iki bin akçeyi mersûm Sofyanoz yedinden tamâmen alıp kabz eylediğimden sonra zikr olunan bağı mahallinde zabt ve tasarrufa mezbûr Sofyanoz’u taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’t-tâsi‘ ve’l-ışrîn mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Ömer Bey b. Ali, Receb Efendi b. Abdi, Hüseyin b. Ali, Dilâver b. Abdullah, Yani v. Dimo, Roso v. Yorgi, Zahari v. İskarlet?, Diyako? v. Koli?

(EYÜB61 - cilt: 27, sayfa: 252 - Hüküm no: 281 - Orijinal metin no: [57b-2])﻿

﻿

﻿

282. Hüküm

Müstakim Hân bt. Abdullah’ın zevci İslâm Beşe b. Mehmed’den muhâlaa ile boşandığı

Medîne-i Hazreti Ebâ Eyyûb el-Ensârî -razıye rabbühü’l-Melikü’l-Bârî- mahallâtından Kiremitçi Süleyman mahallesinde sâkine olan Müstakim Hân bt. Abdullah nâm hâtun meclis-i şer‘-i şerîfetü’l-garrâ ve mahfil-i tarîkatü’r-refî‘atü’z-zehrâda -Allahü te‘âlâ kötülüklerden ve zararlardan korusun-zevci mahalle-i mezbûrede sâkin işbu râfi‘-i hâze’l-kitâb İslâm Beşe b. Mehmed nâm kimesne ile muhâla‘a oldukda ol dahi onunla nikâhlarında akdedilmiş olan kadri ve nisâbı râyic fi’l-vakt fıddî bin yedi yüz akçe mehr-i müecceli ve nafaka-i iddeti ve me’ûnet-i süknâsı kendi üzerine olmak üzre muhâla‘a-i sahîha-i şer‘iyye ile muhâla‘a olmağın akd-i cedîd ve sadâk-ı müste’nef olmaksızın kendisine helâl olmayacak şekilde bâ’in oldukdan sonra her biri âharın zimmetini hukūk-ı zevciyete müte‘allika cemî‘ da‘vâdan ibrâ-i âmm-ı kātı‘un li’n-nizâ‘ ve râfi‘ün li’l-husûmet ile ibrâ eyledikde cerâ zâlike ve hurrire fi’l-yevmi’s-sâbi‘ ve’l-ışrîn mine’l-Muharremi’l-harâm li sene hamsin ve sittîn ve elf.

Şuhûdü’l-hâl: Mehmed Beşe b. Abdülbâkī, Mustafa Beşe b. Hasan, Mehmed Beşe b. Mahmud, Ahmed Beşe b. Hüseyin, Ali Beşe b. Hasan, Hüseyin b. Ali

(EYÜB61 - cilt: 27, sayfa: 253 - Hüküm no: 282 - Orijinal metin no: [57b-3, Arapça])﻿

﻿

﻿

283. Hüküm

Vefat eden Davud Çelebi b. Hacı Sefer’in vârislerinin menzil hisselerini Davud Çelebi’nin zevcesi Vildan Hâtun’a sattıkları

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Câmi‘-i Kebîr mahallesi sâkinlerinden olup bundan akdem vefât eden Davud Çelebi b. el-Hâc Sefer nâm müteveffânın verâseti zevce-i metrûkesi Vildan Hâtun bt. Abdullah ile vâlidesi Saliha Hâtun bt. Davud’a ve sulbiye sagīre kızı Âişe’ye ve li ebeveyn kız karındaşları Fâtıma ve Râbia ve Âlime nâm hâtunlara münhasıra olduğu ve zikri câ’î menzil beynlerinde iktisâm olundukda tashîh-i mes’eleleri yetmiş iki sehim üzerine tashîh olunup tashîh-i merkūmdan dokuz sehmi merkūme Vildan Hâtun’a ve on iki sehmi mezbûre Saliha Hâtun’a ve otuz altı sehmi sagīre-i merkūmeye ve beş sehimden on beş sehmi mersûmât Fâtıma ve Râbia ve Âlime’ye isâbet ve intikāl eylediği hâkim-i muvakkı‘-ı kitâb -tûbâ lehû ve hüsnü me’âb-huzûrunda şer‘an zâhir ve müte‘ayyin oldukdan sonra mezbûre Saliha Hâtun asâleten ve merkūmât Fâtıma ve Râbia ve Âlime hâtunlara taraflarından husûs-ı câ’i’z-zikre vekîlleri olup merkūmânın zâtlarını ma‘rifet-i şer‘le ârifân olan Ahmed Bey b. Veli ve Mehmed Efendi b. Hasan şehâdetleriyle şer‘an vekâleti sâbite olan Mehmed Çelebi b. Abdülbâkī nâm vekîl meclis-i şer‘-i şerîf-i lâzımü’t-teşrîfde râfi‘at-i hâze’l-vesîka mezbûre Vildan Hâ[tu]n muvâcehesinde her biri bi’l-asâle ve bi’l-vekâle ikrâr ve i‘tirâf edip müteveffâ-yı mezbûrun muhallefâtından olup mahalle-i mezbûrede vâki‘ bir tarafdan Râbia Hâtun mülkü ve bir tarafdan Mustafa Çelebi b. Hüseyin mülkü ve bir tarafdan tarîk-i hâs ve bir tarafdan tarîk-i âm ile mahdûd fevkānî ve tahtânî üç bâb odaları ve bir sofa ve bir matbah ve bir kiler ve bir ahırı ve üç aded dükkânları müştemil olan mülk-i mevrûs menzilden tahrîr olunan yirmi yedi [58a] sehim hisse[-i] şer‘iyyemizi mezbûre Vildan Hâtun’a bi safkatin vâhidetin asâlet ve vekâlet-i mahkiyemiz hasebiyle yirmi üç bin beş yüz cedîd akçeye bey‘ ve teslîm ol dahi vech-i mübeyyen üzre iştirâ ve tesellüm ve kabûl ve kabz eyledikden sonra semen-i mezbûru yedinden tamâmen ahz ü kabz eyledik ba‘de’l-yevm menzili mezbûr[d]a vechen mine’l-vücûhi’ş-şer‘iyye bizim alâka ve medhalimiz yokdur merkūme Vildan Hâtun’un mülk-i müşterâsıdır keyfemâ yeşâ ve hasbemâ yehtâr mutasarrıf olsun dediklerinde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fî selhi Muharremi’l-harâm li sene sittîn ve sittîn ve elf.

Şuhûdü’l-hâl: Mustafa Efendi b. Mehmed el-İmâm, Mehmed Efendi b. Abdi, Şaban Efendi b. Ebîbekir, Halil Beşe b. Hasan, Mehmed Çelebi b. Yahya

(EYÜB61 - cilt: 27, sayfa: 253 - Hüküm no: 283 - Orijinal metin no: [57b-4])﻿

﻿

﻿

284. Hüküm

Âişe Hâtun bt. Hüseyin’in Gürcü asıllı mükâteb câriyesi Fîrûz bt. Abdullah’ı bedelini ödeyerek azat ettiği

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Baba Haydar mahallesi sâkinelerinden Âişe Hâtun bt. Hüseyin nâm hâtun tarafından husûs-ı câ’i’z-zikri ikrâra vekîli olup mezbûrenin zâtını ma‘rifet-i şer‘iyye ile ârifân olan Ali Çelebi b. Hamza ve Osman Bey b. Mehmed şehâdetleri ile şer‘an vekâleti sâbite olan Mustafa Beşe b. Ömer nâm kimesne meclis-i şer‘-i şerîfde müvekkile-i merkūmeye rıkkını mu‘terife olan işbu orta boylu açık kaşlı gök alâ gözlü Gürciyyetü’l-asl bâ‘iset-i hâzihi’l-vesîka Fîrûz bt. Abdullah nâm câriyesi muvâcehesinde bi’l-vekâle ikrâr-ı tâm ve takrîr-i kelâm edip merkūme Fîrûz müvekkilem mezbûre Âişe Hâtun’un câriye-i memlûkesi olmağla bundan esbak iki yüz elli kıt‘a riyâlî guruş-ı kebîr edâ etmek üzre kitâbete kesmişidi el-hâletü hâzihî meblağ-ı mezbûr iki yüz elli merkūmü’n-na‘t guruşu câriye-i mevsûfe-i merkūme Fîrûz yedinden bi’t-tamâm ve’l-kemâl ahz ü kabz eylediğimden sonra câriye-i mevsûfe-i mezbûreyi âzâd ve zümre-i harâir-i asliyyâta ilhâk eyledim ba‘de’l-yevm câriye-i mevsûfe-i mezbûre sâir harâir-i asliyyât gibi hürre olup üzerinde hakk-ı velâdan gayrı hakkım bâkī kalmadı dedi dedikde vekîl-i mezbûr Mustafa Beşe’nin minvâl-i mübeyyen üzre cârî ve sâdır olan ikrârını merkūme Fîrûz bi’l-muvâcehe tasdîk ve bi’l-müşâfehe tahkīk edicek mâ hüve’l-vâki‘ bi’t-taleb ketb olundu. Fi’l-yevmi’l-hâmis min Saferi’l-hayr li sene sittîn ve sittîn ve elf.

Şuhûdü’l-hâl: Şeyh Abdullah Efendi b. İsa, Mehmed Halîfe b. Ali el-Müezzin, Hasan Çelebi b. Veli, Yusuf Efendi b. Abdullah, Şaban Dede b. Oruc, Durmuş Beşe b. Ali, Ali Beşe b. Mustafa ve gayruhüm

(EYÜB61 - cilt: 27, sayfa: 254 - Hüküm no: 284 - Orijinal metin no: [58a-1])﻿

﻿

﻿

285. Hüküm

Fâtıma bt. Ali’nin zevci Mehmed Beşe b. Mustafa’dan muhâlaa ile boşandığı

Bu bir hüccet-i sahîha-i şer‘iyyedir ki onda olanın zikri ile mazmûnu bilinir. Kostantıniyyetü’l-mahmiyye hısnı ebvâbından Yenikapı hâricinde Merkez Efendi mahallesinde sâkine olan Fâtıma bt. Ali nâm hâtun meclis-i şerî‘atü’ş-şerîfetü’l-garrâ ve mahfil-i tarîkatü’r-refî‘atü’z-zehrâda -Allahü te‘âlâ kötülüklerden ve zararlardan korusun-zevci hâmil-i hâze’l-kitâb Mehmed Beşe b. Mustafa nâm kimesne ile muhâla‘a oldukda ol dahi onunla nikâhlarında akdedilmiş olan kadri ve nisâbı râyic fi’l-vakt fıddî dört ( ) akçe mehr-i müecceli ve nafaka-i iddeti ve me’ûnet-i süknâsı kendi üzerine olmak üzre muhâla‘a-i sahîha-i şer‘iyye ile muhâla‘a olmağın akd-i cedîd ve sadâk-ı müste’nef olmaksızın kendisine helâl olmayacak şekilde bâ’in oldukdan sonra her biri âharın zimmetini cemî‘ da‘vâ ve mütâlebât ve eymân ve muhâsamâtdan umûmen ve husûsan hukūk-ı zevciyete müte‘allika olan da‘vâdan ibrâ-i âmm-ı kātı‘un li’l-husûmet ile ibrâ eyledikde cerâ zâlike ve hurrire fi’l-yevmi’l-hâmis min Saferi’l-hayr li sene sittîn ve sittîn ve elf.

Şuhûdü’l-hâl: Yusuf Beşe b. Mustafa, Mehmed Çavuş b. Mustafa, Ali Beşe b. Mustafa, el-Hâc Mahmud Beşe b. Mustafa ve gayruhüm

(EYÜB61 - cilt: 27, sayfa: 255 - Hüküm no: 285 - Orijinal metin no: [58a-2, Arapça])﻿

﻿

﻿

286. Hüküm

Hatice bt. Abdullah’ın mülk menzilinin Âişe Hâtun bt. Abdülmennân’a satılması

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Kiremitçi Süleyman mahallesi sâkinelerinden Hatice bt. Abdullah nâm hâtun tarafından bey‘-i âti’l-beyânı ikrâra vekîl olup Ahmed Bey b. Haydar ve Mehmed Efendi b. Yusuf nâm kimesneler şehâdetleriyle şer‘an vekâleti sâbite olan fahrü’l-eşbâh Hüseyin Çelebi b. Ahmed nâm cündî meclis-i şerî’at-i şerîfede işbu sâhibetü’l-kitâb Âişe Hâtun bt. Abdülmennân mahzarında bi’l-vekâle ikrâr ve i‘tirâf edip müvekkile-i merkūme silk-i mülk-i sahîhimde münselik olup mahalle-i mezbûrede vâki‘ bir tarafdan ba‘zan Perviz Bey tasarrufunda [olan] menzil ve ba‘zan Yusuf Halîfe tasarrufunda olan vakıf menzil ve bir tarafdan Acem Çavuş menzili ve bir tarafdan Hüseyin Çelebi mülkü ve bir tarafdan tarîk-i âm ile mahdûd iki bâb tahtânî ve iki bâb fevkānî [58b] odaları ve kenîfi ve hadîkayı müştemil mülk menzilini bi cümleti’t-tevâbi‘ ve’l-levâhık mezbûre Âişe Hâtun’a dört yüz kıt‘a riyâlî guruş-ı kebîre tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra semen-i mârrü’z-zikr dört yüz kıt‘a riyâlî guruşu merkūme Âişe Hâtun yedinden tamâ[men] ahz ü kabz [eyledim] min ba‘d menzili mahdûd-ı mezkûrda benim alâka ve medhalim kalmadı ba‘de’l-yevm mezbûre Âişe Hâtun’un mülk-i müşterâsı olmuşdur keyfemâ teşâ mutasarrıf olsun dedikde vekîl-i mezbûrun kelimât-ı mahkiyesini mersûme Âişe Hâtun vicâhen ve şifâhen tasdîk ve tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’l-hâmis min Saferi’l-hayr li sene sittîn ve sittîn ve elf.

Şuhûdü’l-hâl: Mehmed Çelebi b. Ahmed, Halil Çelebi b. Hüdâverdi, Yusuf Halîfe b. Abdullah, Perviz Bey b. Abdullah, Ebîbekir Halîfe b. Hasan el-Müezzin, Ali Beşe b. Mustafa, Bayram Sofu b. Mehmed, Dilâver Beşe b. Abdullah

(EYÜB61 - cilt: 27, sayfa: 255 - Hüküm no: 286 - Orijinal metin no: [58a-3])﻿

﻿

﻿

287. Hüküm

İbrahim b. Turgud’un kızlarına intikal eden evde oturan kızı Fâtıma ile kocasından vârislerin otuz senelik kirayı isteyemeyeceği

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Otakçıbaşı mahallesi sâkinlerinden olup bundan akdem fevt olan İbrahim b. Turgud nâm müteveffânın verâseti sulbiye kebîre kızları Fâtıma ve Torbayişe ve Bâşe nâm hâtunlara münhasıra olup ba‘dehû kable’l-kısme merkūme Bâşe Hâtun dahi müteveffât olup verâseti sadrî kebîr oğlu İshak Halîfe b. ( ) ile sadrî kebîre kızı Âşir nâm hâtuna münhasıra olduğu şer‘an zâhir ve müte‘ayyin oldukdan sonra merkūm İshak Halîfe husûs-ı âti’z-zikri da‘vâya kendi tarafından asâleten ve karındaşı mersûme Âşir Hâtun tarafından vekîli olup nehc-i şer‘iyy-i mu‘teber üzre şer‘an vekâleti sâbite olmağla vekâleten meclis-i şer‘-i şerîf-i lâzımü’t-teşrîfde işbu râfi‘ü’l-kitâb İsâ b. Budak nâm kimesne husûs-ı câ’i’z-zikre kendi kıbelinden asîl ve zevcesi mezbûre Fâtıma Hâtun cânibinden vekîl-i şer‘îsi olmağla muvâcehesinde bi’l-asâle ve bi’l-vekâle üzerine takrîr-i da‘vâ edip müteveffâ-yı evvelin muhallefâtından olup mahalle-i mezbûrede vâki‘ lede’l-cîrân ma‘lûmetü’l-hudûd olan menzil irs-i şer‘le mezbûretân Fâtıma ve Torbayişe’ye ve vâlide ve müteveffâ-yı mersûmeye intikāl etmişiken mezbûre Fâtıma Hâtun ve zevci merkūm İsâ otuz sene mikdârı cümle menzili zabt ve tasarruf etmişlerdir, hâlen vâlidemiz vefât etmekle menzili mezbûrdan üç sehimden bir sehim hisse bana ve kız karındaşım merkūme Âşir Hâtun’a intikāl etmeğin hisse-i mersûmenin icâre-i mislini asâlet ve vekâlet ve verâset-i mahkiyem hasebiyle merkūmân Fâtıma Hâtun ve zevci İsâ’dan taleb ederin mezbûr İsa’dan suâl olunup ( ) dedikde gıbbe’s-suâl mezbûr İsâ cevâbında fi’l-vâki‘ menzili merkūmda bu kadar zamân müteveffât-ı mezbûre muvâcehesinde sâkini olduğumuz mukarrer lâkin müteveffât-ı mezbûre hâl-i hayâtında ücret-i şer‘î olmamağla bizden bir şey da‘vâ etmemişdir deyû hâlen şeyhülislâm ve müfti’l-enâm sellemehü’s-selâm hazretlerinden yedinde olan fetvâ-yı şerîfesini ibrâz ve mezbûr İshak Halîfe mahzarında kırâ’at olundukda mazmûn-ı şerîfinde Zeyd fevt olup kebîre kızları Hind ve Zeyneb ve Âişe’yi terk e[t]dikde tereke[-i] Zeyd’den olan bir mülk menzilde Hind zevci Amr ile birkaç sene sâkin olup hâlen Zeyneb ve Hatice bizim hissemizde sâkin oldun deyû Amr’dan ücret talebine şer‘an kādir olur mu deyû istiftâ olundukda cevâb-ı bâ-savâblarında olmazlar deyû buyrulmağın ber mûceb-i fetvâ-yı şerîf mezbûr İshak Halîfe bî-vech mu[‘â]razadan me[n]‘ olunup mâ hüve’l-vâki‘ bi’l-ibtigā ketb olundu. Fi’l-yevmi’s-sâdis min Saferi’l-hayr li sene sittîn ve sittîn ve elf.

Şuhûdü’l-hâl: Ali Beşe b. Mustafa, Hüseyin Beşe b. Ali, Ahmed Beşe b. Ali, Bayram Dede b. Mehmed, Abdi b. İskender

(EYÜB61 - cilt: 27, sayfa: 256 - Hüküm no: 287 - Orijinal metin no: [58b-1])﻿

﻿

﻿

288. Hüküm

Trandafilo v. Panayot’un Yusuf b. Veli’ye sattığı un bedelinden alacağını talep ettiği

Mahrûse-i İstanbul’da uncu tâ’ifesinden râfi‘-i hâze’s-sifri’ş-şer‘î Trandafilo v. Panayot nâm nasrânî meclis-i şer‘-i şerîf-i lâzımü’t-teşrîfde gözlemeci tâ’ifesinden Yusuf b. Veli nâm kimesne muvâcehesinde üzerine da‘vâ ve takrîr-i kelâm edip mezbûr Yusuf zimmetinde mikdârı beynimizde ilm-i şer‘î ile ma‘lûm yedinden müşterâ ve makbûz un semeninden bin iki yüz kırk cedîd akçe hakkım olup hâlen taleb eylediğimde vermekde te‘allül eder suâl olunup [alıverilmesin taleb ederim] dedikde gıbbe’s-suâl merkūm Yusuf cevâbında fi’l-vâki‘ müdde‘î-i mezbûr Trandafilo’ya vech-i mübeyyen üzre un bahâsından meblağ-ı mersûm bin iki yüz kırk cedîd akçe zimmetimde lâzımü’l-kazâ ve vâcibü’l-edâ deynim vardır deyû bi tav‘ihî ikrâr ve i‘tirâf etmeğin mûcebiyle ba‘de’l-ilzâm mâ hüve’l-vâki‘ bi’l-ibtigā ketb olundu. Fi’l-yevmi’s-sâlis min Saferi’l-hayr min şuhûri sene sittîn ve sittîn ve elf.

Şuhûdü’l-hâl: Ali Beşe b. Mustafa, Hüseyin Beşe b. Ali, Bayram Sofu b. Mehmed, Mustafa b. Mehmed

(EYÜB61 - cilt: 27, sayfa: 257 - Hüküm no: 288 - Orijinal metin no: [58b-2])﻿

﻿

﻿

289. Hüküm

Osman Ağa b. Ali’nin vefat eden Emine Hâtun bt. Abdullah’ta alacağı kaldığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de vâki‘ Hazreti Emir Buhârî mahallesinde sâkin işbu râfi‘ü’l-kitâb Osman Ağa b. Ali nâm kimesne meclis-i şer‘-i şerîfde mahalle-i merkūme sâkinlerinden olup bundan akdem vefât eden Emine Hâtun bt. Abdullah nâm müteveffânın zevci ve muhallefâtına vaz‘-ı yed eden Murtaza Çelebi b. Abdülbâkī nâm kimesne muvâcehesinde [59a] üzerine da‘vâ ve takrîr-i kelâm edip müteveffât-ı merkūme zimmetinde cihet-i karz-ı şer‘îden bin beş yüz cedîd akçe hakkım olup meblağ-ı mezbûru kable’l-edâ fevt olmağla zimmetinde kalmışidi hattâ meblağ-ı mezbûru müteveffât-ı merkūme şuhûd huzûrunda hâl-i hayâtında ve kemâl-i akl-ı sıhhatinde ikrâr dahi etmişidi hâlen muhallefât-ı vâfiyesinden taleb ederin suâl olunsun dedikde gıbbe’s-suâl mezbûr Murtaza Çelebi cevâbında müteveffât-ı merkūmenin muhallefâtına vaz‘-ı yed eylediğini ikrâr lâkin müdde‘î-i mezbûra vech-i mübeyyen üzre meblağ-ı mezbûr bin beş yüz cedîd akçe deyni olduğunu münkir olıcak müdde‘î-i merkūm Osman Ağa’dan müdde‘âsını mübeyyine beyyine taleb olundukda udûl-i ricâlden olup mahalle-i mersûme sâkinlerinden Mehmed Efendi b. Ali ve Mustafa Efendi b. eş-Şeyh Ramazan meclis-i şer‘a li ecli’ş-şehâde hâzırân olup isre’l-istişhâd fi’l-hakīka müteveffât-ı merkūme hâl-i hayâtında müdde‘î-i mezbûr Osman Ağa’ya cihet-i karzdan bin beş yüz cedîd akçe deynim vardır deyû bizim huzûrumuzda tav‘an ikrâr ve i‘tirâf ve bizi işhâd etmişidi biz müteveffât-ı merkūmenin ikrârına şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri hayyiz-i kabûlde vâki‘a oldukdan sonra meblağ-ı mezbûru müteveffât-ı merkūmeden hâl-i hayâtında küllen ve ba‘zan ahz ü kabz veya hibe veyâhud vücûh-ı şer‘iyyeden bir vech ile müteveffât-ı mezbûrenin zimmetini ibrâ ve iskāt etmediğine merkūm Osman Ağa’ya yemîn teklîf olundukda ol dahi alâ vefki’l-mes’ûl yemîn billâhi’l-azîm etmeğin mûcebiyle ba‘de’l-hükm mâ hüve’l-vâki‘ bi’t-taleb ketb olundu. Fi’l-yevmi’s-sâmin min Saferi’l-hayr li sene sittîn ve sittîn ve elf.

Şuhûdü’l-hâl: Mustafa b. Ömer el-Kadı, Mustafa b. Hasan el-Müderris, Mehmed Efendi b. Hasan el-Kadı, Ali Beşe b. Mustafa ve gayruhüm

(EYÜB61 - cilt: 27, sayfa: 258 - Hüküm no: 289 - Orijinal metin no: [58b-3])﻿

﻿

﻿

290. Hüküm

Mustafa Beşe b. Şaban’ın berber dükkânı ile attâr dükkânını Mustafa Çelebi b. Cafer’e sattığı

Medîne-i Hazreti Ebâ Eyyûb el-Ensârî -razıye anhü rabbühü’l-Melikü’l-Bârî-de merhûm Nişâncı Paşa mahallesi sâkinlerinden Mustafa Beşe b. Şaban nâm kimesne meclis-i şer‘-i şerîf-i lâzımü’t-teşrîfde râfi‘-i hâze’l-kitâb Mustafa Çelebi b. Cafer nâm kimesne tarafından tasdîk-i câ’i’z-zikre nehc-i şer‘î üzre şer‘an vekâleti sâbite olan mezbûr Mustafa Çelebi’nin karındaşı Hüseyin Çelebi nâm kimesne muvâcehesinde bi’t-tav‘ ve’r-rızâ ikrâr ve i‘tirâf edip mahalle-i merkūmede vâki‘ bir tarafdan a‘lemü’l-ulemâ’i’l-izâm efdalü’l-fuzalâ’i’l-fihâm Bağdâdî Ahmed Efendi mülkü ve bir tarafdan yine benim mülküm ve bir tarafdan vâlidem ( ) Hâtun mülkü ve bir tarafdan tarîk-i âm ile mahdûd ve mümtâz bir bâb berber ve bir bâb attâr dükkânlarımı saçaklarıyla müvekkili mersûm Mustafa Çelebi’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile yedi bin beş yüz cedîd akçe ile mechûlü’l-mikdâr bir kabza fülûsa bâtten bey‘ ve teslîm eylediğimde müvekkili müşârun-ileyh Mustafa Çelebi dahi vech-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûru fülûs-ı mechûl-i merkūm ile müvekkili mezbûr yedinden bi’t-tamâm ve’l-kemâl ahz ü kabz eyledim ba‘de’l-yevm sâlifü’z-zikr dükkânlarda vechen mine’l-vücûh benim alâka ve medhalim yokdur müvekkili mezbûr Mustafa Çelebi’nin mülk-i müşterâsı olmuşdur keyfemâ yeşâ ve hasbemâ yehtâr mutasarrıf olsun dedikde mukırr-ı merkūm Mustafa Beşe’nin vech-i muharrer üzre cârî ve sâdır olan cemî‘ ikrârını vekîl-i merkūm Hüseyin Çelebi bi’l-muvâcehe tasdîk etmeğin mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ min Saferi’l-hayr min şuhûri sene sittîn ve sittîn ve elf.

Şuhûdü’l-hâl: Muharrirü’l-vesîka Mustafa Efendi b. Hasan, Mehmed Efendi b. Habil, Mehmed Efendi b. Abdi, İbrahim Çelebi b. Abdi, Ali Bey b. Kasım, Mustafa Beşe b. Muharrem

(EYÜB61 - cilt: 27, sayfa: 258 - Hüküm no: 290 - Orijinal metin no: [59a-1])﻿

﻿

﻿

291. Hüküm

Osman Beşe b. Ahmed’in Ahmed Beşe b. Hüseyin tarafından bıçakla darbedilerek yaralandığı iddiasıyla açtığı davada sulh oldukları

Dergâh-ı âlî -dâme mahfûfen bi’l-me‘âlî- yeniçerilerinin yirmi dokuzuncu ağa bölüğü odası yoldaşlarından Osman Beşe b. Ahmed nâm râcil tarafından ibrâ-i câ’i’z-zikri ikrâra vekîl olup hasm-ı şer‘î-i câhid mahzarında Yusuf Beşe b. Mehmed ve Kurd Beşe b. Mahmud şehâdetleriyle şer‘an vekâleti sâbite olan Mustafa Beşe b. Yusuf nâm râcil meclis-i şer‘-i şerîf-i lâzımü’t-teşrîfde işbu râfi‘-i hâze’l-kitâb Ahmed Beşe b. Hüseyin nâm kimesne muvâcehesinde bi’l-vekâle ikrâr-ı tâm ve takrîr-i kelâm edip bundan akdem mesfûr Ahmed Beşe bi gayr-ı hakkın bıçak ile gerdanıma darb edip beni mecrûh eyledikde ben dahi mûcebini mezbûr Ahmed Beşe’den mukaddemâ da‘vâ ve taleb edip merkūm Ahmed Beşe dahi münkir olmağla beynimizde münâza‘ât-ı kesîre ve muhâsamât-ı şedîde cereyân etmişidi el-hâletü hâzihî beynimize muslihûn-ı müslimûn tavassut edip husûs-ı mezbûrdan beni an inkâr otuz kıt‘a riyâlî guruş üzerine sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûr otuz guruşu mersûm Ahmed Beşe yedinden tamâ[men] bi’t-tamâm ve’l-kemâl ahz ü kabz edip husûs-ı mezbûra müte‘allik cemî‘ da‘vâ ve mütâlebât ve eymân ve muhâsamâtdan merkūm Ahmed Beşe’nin zimmetini ibrâ ve iskāt eyledim ba‘de’l-yevm merkūm Ahmed Beşe ile vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye da‘vâ ve nizâ‘ım yokdur sudûr dahi ederse lede’l-hükkâm-ı zevi’l-ihtirâm istimâ‘ olunmaya dedi [de]dikde vekîl-i mezbûrun ber minvâl-i meşrûh cârî ve sâdır olan cemî‘ ikrârını mezbûr Ahmed Beşe vicâhen tasdîk ve şifâhen tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’s-sânî aşer min Saferi’l-hayr li sene sittîn ve sittîn ve elf.

Şuhûdü’l-hâl: Hüseyin Beşe b. Mehmed el-Mübâşir, Mustafa Bey b. Ahmed, Mehmed Efendi [b.] Habil, es-Seyyid Mahmud Çelebi [b.] es-Seyyid Ali

(EYÜB61 - cilt: 27, sayfa: 259 - Hüküm no: 291 - Orijinal metin no: [59b-1])﻿

﻿

﻿

292. Hüküm

Yani v. Andriye’nin mülk bağının Dimo v. Apostol’a satılması

Vilâyet-i Rumeli’nde İnebahtı sancağında Karlıca kazâsına tâbi‘ Baslud nâm karye sâkinlerinden Yani v. Andriye nâm zimmî meclis-i şerî’at-i şerîfede işbu râfi‘ü’l-vesîka Dimo v. Apostol nâm zimmî muvâcehesinde bi tav‘ihî ikrâr ve i‘tirâf [edip] karye-i mezbûrede vâki‘ bir tarafdan Armağan v. Şiro bağı ve bir tarafdan Vasaline bağı ve bir tarafdan vâdi ve bir tarafdan tarîk-i âm ile mahdûd ve mümtâz tahmînen üç dönüm bir kıt‘a mülk bağımı merkūm Dimo’ya üç bin beş yüz cedîd akçeye bey‘-i kat‘î ile bey‘ edip ol dahi vech-i muharrer üzre iştirâ ve kabûl eyleyip semeni olan meblağ-ı mezbûru mersûm Dimo yedinden tamâmen ahz ü kabz eylediğimden sonra mebî‘-i mahdûd-ı mezkûru mahallinde zabt ve tasarrufa mezbûr Dimo’yu tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’s-sâlis aşer min Saferi’l-hayr li sene sittîn ve sittîn ve elf.

Şuhûdü’l-hâl: Ali b. Mustafa, Hüseyin b. Ali, Dilâver b. Abdullah, Bayram b. Mehmed, İsteryo, Mihal, Hıristo v. Nikola, Mihal, Yani, Panayot, Yorgi, Yani, Ziraskarlu

(EYÜB61 - cilt: 27, sayfa: 260 - Hüküm no: 292 - Orijinal metin no: [59b-2])﻿

﻿

﻿

293. Hüküm

Sâime bt. Abdullah’ın mülk menzilinin Mustafa Çelebi b. Cafer’e satılması

Medîne-i Hazreti Ebâ Eyyûb el-Ensârî -dâme fî rıdvâni’l-Bârî- mahallâtından Nişâncı Paşa mahallesi sâkinelerinden Sâime bt. Abdullah nâm hâtun meclis-i şerî’at-i şerîfede işbu sâhibü’l-kitâb Mustafa Çelebi b. Cafer nâm kimesnenin li ebeveyn karındaşı ve tarafından ikrâr-ı âti’z-zikri tasdîke vekîl-i sâbitü’l-vekâlesi olan Hüseyin Çelebi mahzarında bi tav‘ihâ ikrâr ve i‘tirâf edip emlâkimden olup mahalle-i mezbûrede vâki‘ bir tarafdan Muslu nâm kimesne tasarrufunda olan vakıf menzil ve bir tarafdan yine benim âhar mülküm ve bir tarafdan müvekkili mezbûr Mustafa Çelebi mülkü ve bir tarafdan a‘lemü’l-ulemâ’i’l-izâm Bağdâdî Ahmed Efendi dükkânı ile mahdûd bir bâb tahtânî odayı ve bir kileri ve havluyu müştemil mülk menzilimi cemî‘ tevâbi‘ ve levâhıkıyla müvekkili mezbûr Mustafa Çelebi’ye on bir bin cedîd akçe ile hîn-i kabzda muzî‘a adedi nâ-ma‘lûm bir kabza fülûs-ı [60a] mechûletü’l-kadre tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i muharrer üzre iştirâ ve tesellüm ve kabz ve kabûl eyledikden sonra semeni olan mezkûru’n-na‘t akçeyi müvekkili mezbûr Mustafa Çelebi yedinden tamâmen ahz ü kabz eyledim ba‘de’l-yevm menzili mahdûd-ı mezkûrda vechen mine’l-vücûhi’ş-şer‘iyye alâkam kalmadı müvekkili mezbûr Mustafa Çelebi’nin mülk-i müşterâsıdır keyfemâ yeşâ mutasarrıf olsun de[dikde] gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Saferi’l-muzaffer min şuhûri sene sittîn ve sittîn ve elf.

Şuhûdü’l-hâl: Mehmed Efendi b. Nasuh el-İmâm, Selim Halîfe b. ( ) el-Müezzin, Ali Bey b. Kasım, Şaban Beşe b. ( ) er-Râcil, Mustafa b. Muharrem, Mehmed Bey el-Cündî, Ali Beşe b. Mustafa, Hüseyin Çelebi b. Ali, Dilâver b. ( ) ve gayruhüm

(EYÜB61 - cilt: 27, sayfa: 260 - Hüküm no: 293 - Orijinal metin no: [59b-3])﻿

﻿

﻿

294. Hüküm

Donanma ile seferde iken şehit olan Mustafa Ağa b. Ömer’in Ahmed Ağa b. Ali Ağa’ya emânet olarak bıraktığı eşyalarının vârislerine teslim edildiği

Husûs-ı câ’i’z-zikrin mahallinde ketb ü tahrîri iltimâs olunmağın kıbel-i şer‘-i kavîmden Mevlânâ Mustafa Efendi b. Hasan irsâl olunup ol dahi zeyl-i kitâbda mastûretü’l-esâmî müslimîn ile medîne-i Eyyûb’de Takyecibaşı mahallesi sâkinlerinden umdetü’l-ekârim Ahmed Ağa b. Ali Ağa’nın menziline varıp akd-i meclis-i şer‘-i şerîf eyledikde fi’l-asl mahrûse-i Konya sâkinlerinden olup bundan akdem donanma-yı hümâyûn seferinde şehîd olan merhûm Mustafa Ağa b. Ömer nâm müteveffânın verâseti zevce-i metrûkesi Âişe nâm hâtun ile sulbî oğlu Mehmed nâm sagīre münhasıra olmağla sagīr-i mezbûrun tesviye-i umûruna kıbel-i şer‘-i kavîmden mansûb vasîsi Ahmed Ağa b. Mehmed tarafından ve zevcesi Âişe Hâtun kıbelinden husûs-ı âti’z-zikre vekâlet-i mutlaka ile vekîlleri olup hasm-ı şer‘î mahzarında Mahmud Bey b. Zülfikar ve Hasan Bey b. Üveys? şehâdetleriyle şer‘an vekâlet-i sâbite olan Âdil? Paşa b. emîrü’l-ümerâ‘i’l-kirâm zü’l-kadri ve’l-ihtirâm Hasan Paşa hazretlerinin silahdârı fahrü’l-emâsil Hasan Ağa b. Sefer nâm vekîl meclis-i ma‘kūd-ı mezkûrda işbu râfi‘ü’l-kitâb müşârun-ileyh Ahmed Ağa mahzarında bi’l-vekâle ikrâr ve i‘tirâf edip müteveffâ-yı mezbûr bundan akdem donanma-yı hümâ[yû]n seferine gider oldukda emlâkinden bir kıt‘a kelâm-ı izzet ve bir samur kürk ve iki sepet sandığı ve bir kırmızı ferâce ve bir yeşil ferâce ve bir kırmızı kereke ve bir benefşî sof kereke ve bir sîm micmer ve bir gülabdân ve beş kahve makramesi ve bir çift don ve gömlek ve iki ....? ve bir mercan tesbih ve bir fağfûrî anberlik? ve kırmızı halepçe? ve üç yastık ve iki tülbent ve bir Mardin seccâdesi ve bir …? ve iki teğelti ve reşme ile üç aded sîm raht ve iki sîm reşme ile raht ve sîm Çerkesî raht ma‘a reşme ve bir kaplan postu ve üç kıt‘a mükemmel zırh ve dört kıt‘a gaddâre ve iki sîm kılıç ve bir sîm balta? ve bir sîm külünk ve dört kırmızı şirâki ve iki mâ’î kilim ve yedi kırmızı kilim ve iki Kula seccâdesi ve bir tirkeş ve bir mor çakşır ve bir kapama ve bir alaca peşkir ve bir sîm …? ve üç cilt kitâb ve dört aded eyer ve beş çift üzengi ve üç çift hizmetkâr evlerini alâ tarîki’l-vedî‘a defteriyle müşârun-ileyh Ahmed Ağa yedine teslîm ol dahi vech-i mübeyyen üzre kabz etmişidi hâlen müteveffâ-yı mezbûr tahrîr ve imzâ? eylediği defterde eşyâ-i mezbûre mastûr ve mukayyed olmağla eşyâ-i mezbûreyi ve hâric ez-defter altı aded şerbet makraması ve bir peştamal ve yedi münakkaş makrame ve üç münakkaş uçkur ve bir munakkaş bohça ve altın yaldızlı cedîd sîm raht ve …? alınan cedîd sâ‘at ve iki yüz yetmiş bir …? sîm ve otuz iki aded ok ve bir …? ve iki parça samur ve sekiz aded şişe ve bir cedîd sarı çizme ve bir kellepûş ve bir abdest makraması ve üstâzî ve bir tor kesesi ve üç doğan eldiveni ve iki ...? ve iki rub‘ benefşî mısdaka ve bir çadır perdesi ve iki tarak ve bir çuka örtülü iskemleyi müşârun-ileyh Ahmed Ağa yedinden vekâlet-i mahkiyem hasebiyle tamâmen ahz ü kabz eyledim ba‘de’l-yevm müşârun-ileyh Ahmed Ağa zimmetinde müteveffâ-yı mezbûrun ism-i mâl ıtlâk olunur bir şeyi bâkī kalmamışdır bi’l-vekâle zimmetini ibrâ ve iskāt eyledim dedikde vekîl-i mezbûru cemî‘ ikrâr-ı meşrûhunda mezbûr Ahmed Ağa vicâhen tasdîk ve şifâhen tahkīk eylediğini Mevlânâ-yı mezbûr [mahallinde] ketb ü tahrîr ba‘dehû meclis-i şer‘de alâ vukū‘ihî inhâ ve takrîr? etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Saferi’l-hayr sene sittîn ve sittîn ve elf.

Şuhûdü’l-hâl: Mustafa Efendi b. İbrahim el-Müderris, Sinan Efendi b. Derviş el-...?, Rıdvan Ağa b. Abdülbâkī, Mahmud Bey b. Ali, Mehmed Çelebi? b. Mahmud, Ömer Bey b. Mehmed el-Cündî?, Hasan Odabaşı b. Ahmed, ...? Ağa b. Ali, Mehmed Çelebi b. Yusuf, Durmuş b. Mehmed el-Cündî ve gayr

(EYÜB61 - cilt: 27, sayfa: 261 - Hüküm no: 294 - Orijinal metin no: [60a-1])﻿

﻿

﻿

295. Hüküm

Eski Eflak Beyi …? v. İstefan’ın Kosta v. Andriye’de kalan alacağını vârislerinden dava ettiği ve sulh oldukları

İstanbul’da Kasım Ağa mahallesi sâkinlerinden olup bundan esbak Eflak Beyi olan umdetü’l-ümerâ‘i’l-İseviyye ...? v. İstefan nâm nasrânî meclis-i şer‘-i şerîfde bundan akdem hâlik olan Kosta v. Andriye nâm zimmînin verâseti sulbî kebîr oğlu Andriye ile sulbiye kebîre kızı Nera nâm nasrâniyeye münhasıra olduğu müte‘ayyin olmağla mezbûrân Andriye ve Nera taraflarından husûs-ı âtîye bimâ hüve tarîku’t-tevellî şer‘an vekâleti sâbite olan merkūme Nera’nın zevci râfi‘-i hâze’s-sifr Niko nâm zimmî muvâcehesinde ikrâr-ı tâm ve takrîr-i kelâm edip hâlik-i mezbûr zimmetinde cihet-i iltizâmından iki yüz kıt‘a riyâlî guruş hakkım olup meblağ-ı mezbûru metrûkât-ı v[â]fiyesinden da‘vâ eylediğimde beynimizde münâza‘ât-ı kesîre cereyânından sonra vesâ[ta]t-i muslihîn ile meblağ-ı mezbûr da‘vâsından beni an ikrâr otuz dört bin beş yüz cedîd akçe üzerine sulh eylediklerinde ben dahi meblağ-ı mezbûru kabûl ve bedel-i sulh-ı mezbûru vekîl-i merkūm Niko yedinden tamâmen ahz ü kabz edip meblağ-ı mezbûr (….) cemî‘ da‘vâdan mezbûrân Andriye ve Nera’nın zimmetlerini ibrâ ve iskāt eyledim min ba‘d da‘vâm yokdur sudûr dahi ederse lede’l-hükkâmi’l-kirâm istimâ‘ olunmaya dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’l-hâmis aşer min Saferi’l-hayr li sene [1066]

Şuhûdü’l-hâl: Hüseyin Beşe b. Mehmed, Kurd Beşe b. Abdülbâkī, Kara Mehmed b. Mehmed, Mehmed Beşe b. Mehmed, Ali Beşe b. Mustafa

(EYÜB61 - cilt: 27, sayfa: 262 - Hüküm no: 295 - Orijinal metin no: [60b-1])﻿

﻿

﻿

296. Hüküm

..? v. Yad? ..? v. Dimo’nun mülk menzilinin Cafer Ağa b. Hasan’a satıldığı ve bedelinin kefil olduğu Cafer Ağa’nın İstanbul patriğindeki alacağı ile takas ettikleri

Mahrûse-i Kostantıniyye hısnı ebvâbından Fener kapısı hâricinde Abdi Subaşı mahallesi sâkinlerinden (…) v. Yad? ..? v. Dimo nâm nasrânî tarafından bey‘-i câ’i’z-zikri ikrâra vekîl olup hasm-ı şer‘î-i câhid mahzarında (….) b. Şaban ve Halil Beşe b. Mehmed şehâdetleriyle şer‘an vekâleti sâbite olan Mustafa Beşe b. (...) meclis-i şer‘-i şerîf-i lâzımü’t-tevkīrde işbu râfi‘ü’l-kitâbi’l-müstetâb umdetü’l-emâcid ve’l-ekârim Cafer? b. Hasan nâm kimesne muvâcehesinde bi’l-vekâle ikrâr ve i‘tirâf edip silk-i mülk-i sahîhimde [münselik] ve muntazam olup mahalle-i mezbûrede vâki‘ bir tarafdan Manolalı v. ( ) nâm nasrânî mülkü (...) …? demekle ma‘rûf nasrânî mülkü ve bir tarafdan sâhil-i bahr ve bir tarafdan tarîk-i âm ile [mahdûd] olup muhavvata-i dâhiliyesi iki bâb fevkānî odayı ve bir kahve odasını ve yine bir bâb (...) odayı ve bir bâb kebîr odayı ve dalyanı ve kenîfi ve taşrada sokak kapısı kurbunda (...) ve bir ahırı müştemil olan mülk menzilimi cümle tevâbi‘ ve levâhıkı ve menâfi‘ ve merâfıkı ile müşterî-i [mezbûr] Cafer Ağa’ya tarafeynden îcâb ve kabûlü hâvî bey‘-i bâtt-ı sahîh-i şer‘î ile beş yük yirmi [bin] cedîd akçeye bâtten bey‘ ve teslîm eylediğimde müşârun-ileyh Cafer Ağa dahi vech-i mübeyyen üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûru müşârun-ileyh Cafer Ağa’nın hâlen İstanbul keferesi patriği zimmetinde olan kezâlik beş yük yirmi bin cedîd [akçeye] ben kefâlet-i şer‘iyye ile kefîl bi’l-mâl olmağla hâlen vech-i muharrer üzre cihet-i kefâletden müşârun-ileyh Cafer Ağa’ya deynim olan beş yük yirmi bin cedîd akçe hakkıyla takas edip müşârun-ileyh Cafer Ağa dahi minvâl-i mübeyyen üzre mukāssa ve kabûl eyledi ba‘de’l-yevm menzili mahdûd-ı mezkûrda vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye benim alâka ve medhalim yokdur müşârun-ileyh Cafer Ağa’nın mülk-i müşterâsıdır keyfemâ yeşâ ve hasbemâ yehtâr mutasarrıf olsun dedikde vekîl-i merkūmun vech-i meşrûh üzre cârî ve sâdır olan cemî‘ ikrâr ve i‘tirâfını müşârun-ileyh Cafer Ağa bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ ketb olundu. Fi’l-yevmi’r-râbi‘ aşer min Saferi’l-hayr li sene sittîn ve sittîn ve elf.

Şuhûdü’l-hâl: Mehmed Efendi b. Mehmed el-Hatîb, Mustafa Efendi b. Hasan, Receb Efendi b. Abdi, es-Seyyid Zeynelâbidin Çelebi, es-Seyyid Ali Çelebi b. Mehmed, İsmail Çelebi b. Mehmed, Osman Bey b. Ahmed, el-Hâc Mahmud çukadâr, Mustafa Beşe b. Mustafa, Hüseyin Beşe b. Ali ve gayr

(EYÜB61 - cilt: 27, sayfa: 263 - Hüküm no: 296 - Orijinal metin no: [60b-2])﻿

﻿

﻿

297. Hüküm

Babası vefat eden Hatice bt. el-Hâc Pîrî’ye annesinin talebi ile nafaka tayin edilmesi

Hâkim-i muvakkı‘-ı a‘lâ hâze’l-kitâb bi tevkī‘ihi’ş-şerîfi’l-müstetâb -tûbâ lehû ve hüsnü me’âb-bundan akdem Medîne-i Ebâ Eyyûb el-Ensârî -dâme fî rıdvâni’l-Bârî- mahallâtından Ahmed Dede mahallesinde sâkin iken mezbûr babası müteveffâ olan Hatice bt. el-Hâc Pîrî nâm sagīrenin nafakası ve kisvesi ve sâir havâic-i zarûriyyesi için hacr ve terbiyesi altında bulunduğu annesi ve bakıcısı olan Canfeda bt. Abdullah nâm hâtunun talebi ile müteveffâ-yı mezbûr babasından kendisine irs-i şer‘î ile intikāl eden mâlından zeyl-i kitâb târihinden mürûr edip geçen her bir gün için râyic fi’l-vakt altı akçe farz ve takdîr-i sahîhayn-i şer‘iyyeyn ile farz ve takdîr ettikden sonra meblağ-ı mefrûz-ı mezbûru sagīre-i mezbûrenin havâicine sarfa ve vakt-i zarûretde istidâneye ve [lede’z-zafer] rücû‘a [izn-i sarîh-i mer‘î ile izin vermeğin kayd olundu]. [Şuhûdü’l-hâl:] ( )

(EYÜB61 - cilt: 27, sayfa: 264 - Hüküm no: 297 - Orijinal metin no: [60b-3, Arapça])﻿

﻿

﻿

298. Hüküm

Müslüman olduğu için boşanan Hatice Hâtun’un eski kocası Bogas v. Beyler’de muhtelif eşyasının kaldığı iddiasını ispatlayamadığı

Bundan esbak şeref-i İslâm ile müşerrefe olan Hatice Hâtun bt. Abdullah nâm mühtediyye meclis-i şerî’at-i şerîfede zevci işbu bâ‘isü’s-sifr Bogas v. Beyler nâm Ermeni muvâcehesinde üzerine da‘vâ ve takrîr-i kelâm edip mezbûr Bogas zevcim olup bundan akdem ben şeref-i İslâm ile müşerrefe olduğumda mezbûr Bogas’a dahi İslâm arz olundukda ibâ etmekle hâlen ben kendiden mutallaka oldum, lâkin mezbûr Bogas kendi mülküm olup yedinde olan mintanlık hâre ve iki velençe ve bir döşek ve dört sahan ve iki tencere ve dört yastık…? küpe ve iki yorganımı vermede te‘allül eder suâl olunup teslîme tenbîh olunmak murâdımdır dedikde gıbbe’s-suâl merkūm Bogas Ermeni cevâbında müdde‘î-i mezbûre bundan esbak vech-i muharrer üzre zevcesi olduğunu ve yedinde emlâkinden bir Şam alacası dizlik ve bir divli alaca müsta‘mel kaftan ve bir turuncu dârâyî kaftan ve bir köhne satrancî dirlik ve bir sandığı olduğunu ikrâr, lâkin eşyâ-i merkūmeyi [münkir] olıcak müdde‘iye-i merkūmeden da‘vâsına muvâfık beyyine taleb olundukda ikāmet-i beyyineden izhâr-ı acz edip istihlâf etmeğin fi’l-vâki‘ müdde‘iye-i merkūmenin emlâkinden bâlâda zikr olunan eşyâ yedinde olup vaz‘-ı yed eylediğine mersûm Befas’a yemîn teklîf olundukda ol dahi yemîn billâhi’llezî enzele’l-İncîle ( ) tenbîh ve ol vechile müdde‘iye-i mersûme bî-vech ta‘arruzdan men‘ olunup mâ hüve’l-vâki‘ gıbbe’t-taleb ketb olundu. Fi’s-sâlis ve’l-ışrîn min Zilhicceti’ş-şerîfe min şuhûri sene sittîn ve sittîn ve elf min hicreti men lehü’l-izzu ve’ş-şeref.

Şuhûdü’l-hâl: Ali Beşe b. Mustafa, Hüseyin Beşe b. Ali, Bayram Dede b. Mehmed, Mustafa Beşe b. Mehmed, Abdi Beşe b. İskender ve gayruhüm mine’l-hâzırîn

(EYÜB61 - cilt: 27, sayfa: 264 - Hüküm no: 298 - Orijinal metin no: [61a-1])﻿

﻿

﻿

299. Hüküm

Âişe bt. Abdullah’ın kendisini boşayan Mahmud Beşe’den haklarının tamamını aldığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de vâki‘ Câmi‘-i kebîr mahallesi sâkin[e]lerin[den] Âişe bt. Abdullah nâm hâtun meclis-i şer‘-i şerîf-i lâzımü’t-teşrîfde zevc-i sâbıkı işbu hâmilü’l-vesîka Mahmud Beşe b. Abdülmennân nâm râcil mahzarında ikrâr-ı tâm ve takrîr-i kelâm edip mezbûr Mahmud Beşe bundan akdem zevcim olup lâkin hüsn-i mu‘âşeretimiz olmamağla beni talâk-ı bâ’in ile tatlîk etmişidi el-hâletü hâzihî zimmetinde mütekarrir olan bin cedîd akçe mehr-i müeccel ve nafaka-i iddet ve me’ûnet-i süknâm mukābelesinde dört yüz seksen cedîd akçe ki cem‘an bin dört yüz seksen cedîd akçe hakkımı mezbûr Mahmud yedinden bi’t-tamâm ve’l-kemâl ahz ü kabz edip zevciyete müte‘allik cemî‘ de‘âvî ve mütâlebât ve eymân [ve] muhâsamâtdan mezbûr Mahmud Beşe’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim min ba‘d da‘vâ ve nizâ‘ım yokdur sudûr dahi ederse lede’l-hükkâmi’l-kirâm mesmû‘a olunmaya dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Ömer Beşe b. Osman, Mehmed Beşe b. Hasan, Ali Beşe b. Mustafa, Hüseyin Beşe b. Ali, Mahmud Beşe b. Receb, Bayram Sofu b. Mehmed, Abdi Beşe b. İskender, Dilâver Bey b. Abdullah ve gayr

(EYÜB61 - cilt: 27, sayfa: 265 - Hüküm no: 299 - Orijinal metin no: [61a-2])﻿

﻿

﻿

300. Hüküm

Fâtıma bt. Abdülmennân’ın muhtelif eşya ile mehrini kocası Ali’ye hibe ettiği

Medîne-i Hazreti Ebâ Eyyûb el-Ensârî’de Kasım Paşa mahallesi sâkinelerinden Fâtıma bt. Abdülmennân nâm hâtun meclis-i şer‘-i şerîfde zevci işbu sâhibü’l-kitâb Ali b. Ömer nâm kimesne mahzarında tav‘an ikrâr edip silk-i mülkümde münselik emlâkimden bir beledî döşek ve iki yemeni yorgan ve üç beledî yastık ve iki minder ve bir alaca kilim ve bir tencere ve bir sahan ile yine mezbûr Ali zimmetinde mütekarrir olan üç yüz cedîd akçe mehr-i müeccelimi zevcim mezbûr Ali’ye hibe-i sahîha-i şer‘iyye ile hibe ve teslîm ve temlîk edip ol dahi meclis-i hibede eşyâ-i merkūmeyi vech-i meşrûh üzre ittihâb ve tesellüm ve temellük ve kabz ve kabûl eyledikden sonra min ba‘d eşyâ-i mezbûrede vechen mine’l-vücûhi’ş-şer‘iyye alâka ve medhalim kalmadı zevcim mezbûrun emlâk-i mevhûbesi olmuşdur keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Mehmed Çelebi b. Abdullah, İbrahim Halîfe b. Hasan, Mustafa Beşe b. Abdullah, Receb Beşe b. Abdullah, Abdi b. İskender, Dilâver b. Abdullah ve gayr

(EYÜB61 - cilt: 27, sayfa: 266 - Hüküm no: 300 - Orijinal metin no: [61a-3])﻿

﻿

﻿

301. Hüküm

Viladin’in oğulları Nikola ile Marko’nun mülk menzillerini sattıkları

Vilâyet-i Rumeli’nde Filorine kazâsına tâbi‘ Lerolani nâm karye sâkinlerinden Nikola ve Marko veledey Viladin nâm zimmîler meclis-i şer‘-i şerîfde işbu râfi‘ü’l-vesîka Nişo v. Garoyo nâm zimmî muvâcehesinde bi tav‘ihî ikrâr ve i‘tirâf edip silk-i mülkümüzde münselik olup karye-i mezbûrede vâki‘ bir tarafdan Metso ve ( ) mülkü ve bir tarafdan Miho mülkü ve bir tarafdan Angeliko mülkü ve bir tarafdan ba‘zan Mahmud Çelebi bahçesi ve ba‘zan tarîk-i âm ile mahdûd bir bâb tahtânî odayı ve bir kileri ve bir mikdâr bahçeyi ve bir kıt‘a harman yerini müştemil mülk menzilimi cümle tevâbi‘iyle merkūm Nişo’ya iki bin cedîd akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi vech-i muharrer üzre iştirâ ve kabûl eyleyip semen olan mârrü’z-zikr iki bin akçeyi mersûm Nişo yedinden tamâmen ahz ü kabz eylediğimizden sonra mebî‘-i mahdûdu mahallinde zabt ve tasarrufa mezbûr Nişo’yu tarafımdan taslît eyledim dediklerinde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Zilhicceti’ş-şerîfe li sene hamsin ve sittîn ve elf.

Şuhûdü’l-hâl: Ali b. Mustafa, Abdullah b. İskender, Dilâver b. Abdullah, Hüseyin b. Ali, Tömko? v. Yoğça?, Piko v. Yuvan, Andon v. Marko, Nikola v. Alko, Dimo v. Yani ve gayr

(EYÜB61 - cilt: 27, sayfa: 266 - Hüküm no: 301 - Orijinal metin no: [61b-1])﻿

﻿

﻿

302. Hüküm

Arpa emîni Mehmed Efendi’nin Çakal Deresi’ndeki kuyulardan çıkardığı suyu yaptırdığı çeşmeye ve evine akıtması ile ilgili keşif yapıldığı

[Derkenâr] Arpa emîni Mehmed Efendi suyudur ve çeşmesine Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Şeyh Baba Haydar mahallesi sâkinlerinden işbu sâhibü’l-kitâbi’l-müstetâb iftihârü’l-emâcid ve’l-ekârim câmi‘u’l-mehâmid ve’l-mekârim zü’l-kadri’r-refî‘ ve’l-câhi’l-menî‘hâlen mîrî arpa emîni Mehmed Efendi b. Abdülmennân meclis-i şer‘-i şerîfde takrîr-i kelâm ve ta‘bîr ani’l-merâm edip mahalle-i mezbûrede vâki‘ menzilimde ve menzili merkūma muttasıl olup vakfiyyet üzre mukaddemâ râh-ı Hüdâ’da binâ eylediğim çeşmede cârî olmak üzre Havâss-ı Kostantıniyye kazâsı nevâhîsinden Terkos nâhiyesine tâbi‘ bahçe-i Belgrad demekle ma‘rûfe karye sınırı dâhilinde Çakal Deresi nâm mevzi‘de âbâr-ı müteferrika hafr ettirmişidim, hâlen ol âbârdan cem‘ ve tahsîl olunan miyâhın kıbel-i şer‘-i şerîfden üzerine varılıp erbâb-ı miyâh beynlerinde mu‘tâd olan tarz-ı ma‘rûf ve semt-i me’lûf üzre alâ vechi’l-mu‘tâd ve neski’l-i‘tiyâd vezn ve ayâr ve tahmîn-i sahîh-i şer‘î ile tahmîn ve ta‘yîn olunmak matlûbumdur dedikde cânib-i şer‘-i mutahhardan fahrü’l-müderrisîn Ahmed Efendi irsâl olunup ol dahi hâssa suyolu nâzırı fahrü’l-ekârim Ali Ağa b. Yunus ve bölükbaşıları el-Hâc İbrahim b. Sefer ve el-Hâc Mehmed b. Mahmud ve zeyl-i kitâbda mastûretü’l-esâmî bî-garaz müslimîn ile bâlâda zikr olunan mevzi‘de cem‘ ve tahsîl olunan miyâhın üzerine varıp keşf ve müşâhede olundukdan sonra erbâb-ı miyâh cem‘ olunan mâ’ı alâ vechi’l-mu‘tâd vezn ve ayâr eylediklerinde kâmil üç masura su cârî oldukda ol mevzi‘e karîb merhûme Vâlide Sultan hazretlerinin vakıf suyu olmağla âna üç masura su ilhâk olunup andan Iskara ta‘bîr olunur mahalde vâki‘ suya andan Kırk Çeşme suyuna mütevellîleri izniyle idrâc olunmağın bir masurası âdet-i kadîme üzre hakk-ı mecrâ alıkonuldukdan sonra bâkī iki masura suyu müşârun-ileyh Mehmed Efendi murâd eylediği mahalden ifrâz eyledikden sonra bir masura suyu zikr olunan çeşmeye icrâ edip ve bir masura suyu dahi menzili mezbûrda vâki‘ mülk hadîkalarında icrâ etmek üzre erbâb-ı miyâh ve sâir vukūf ve su‘ûdu olan bî-garaz müslimîn vezn-i sahîh ile vezn ve ayâr ve tahmîn-i sarîh ile tahmîn ve ta‘yîn eylediklerin Mevlânâ-yı müşârun-ileyh mahallinde ketb ü tahrîr ba‘dehû meclis-i şer‘a gelip [48a] alâ vukū‘ihî inhâ ve takrîr etmeğin mâ hüve’l-vâki‘ bi’l-ibtigā ketb olundu. Fi’l-yevmi’l-hâmis ve’l-ışrîn min Zilhicceti’ş-şerîfe min şuhûri sene hamsin ve sittîn ve elf.

Şuhûdü’l-hâl: Umdetü’l-kuzât Davud Efendi b. Ahmed, Mehmed Ağa b. İbrahim, es-Seyyid İbrahim Efendi, Kurd Ali Bey b. Mehmed el-Cündî, Mehmed Çelebi b. Davud Efendi, Mehmed Beşe b. Hüseyin, Kenan Bey b. Abdullah, Şaban Bey b. Ali, Hüseyin Bey b. Mehmed, Ali Beşe b. Muslu, Nasuh b. Yusuf, Muslu b. Ali ve gayruhüm

(EYÜB61 - cilt: 27, sayfa: 267 - Hüküm no: 302 - Orijinal metin no: [61b-2])﻿

﻿

﻿

303. Hüküm

Mehmed Beşe’nin Perviz Efendi Vakfı’ndan borç aldığı

Hazreti Ebâ Eyyûb el-Ensârî -dâme fî rıdvâni’l-Bârî-’de vâki‘ merhûm Perviz Efendi Vakfı’na bi’l-fi‘il mütevellî olan işbu râfi‘ü’l-kitâb Mehmed Çelebi b. İbrahim el-mütevellî muvâcehesinde tevliyeti hasebiyle üzerine da‘vâ ve takrîr-i kelâm edip mezbûr Mehmed Beşe zimmetinde mâl-ı vakf-ı mezbûrdan iki bin dokuz yüz altmış akçe olup hâlen taleb eylediğimde edâdan imtinâ‘ eder suâl olunsun [dedikde] gıbbe’s-suâl ve akībe’l-inkâr mütevellî-i mezbûrdan müdde‘âsını mübeyyine beyyine taleb olundukda udûl-i ricâlden olup medîne-i mezbûrede Câmi‘-i kebîr mahallesi sükkânından Mehmed Çelebi b. Abdülmennân ve Aşçıbaşı mahallesi sâkinlerinden Mustafa Çelebi b. İsmail nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka mezbûr Mehmed Beşe vakf-ı mezbûra meblağ-ı merkūm iki bin dokuz yüz altmış cedîd akçe zimmetimde lâzımü’l-edâ ve vâcib[ü’l-]kazâ deynim vardır deyû huzûrumuzda bi tav‘ihî ikrâr ve bizi işhâd etmişidi, biz bu husûsa minvâl-i mübeyyen üzre ikrârına şâhidleriz şehâ[det] dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiye şehâdetleri makbûle ve mesmû‘a olmağın mûcebiyle ba‘de’l-hükm mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ aşer min Saferi’l-hayr li sene sittîn ve sittîn ve elf.

Şuhûdü’l-hâl: Ahmed Efendi b. Ali, Ahmed Çelebi b. Mehmed, Mehmed Çelebi b. Mustafa, Receb Efendi b. Abdi

(EYÜB61 - cilt: 27, sayfa: 268 - Hüküm no: 303 - Orijinal metin no: [62a-1])﻿

﻿

﻿

304. Hüküm

Eleni bt. Kuka ile Nika v. Yani’nin nikâhlandıkları

Kostantıniyyetü’l-mahmiyye mahallâtından Ali Paşa mahallesinde sâkine Eleni bt. Kuka nâm hâtun meclis-i şerî’at-i şerîfe-i garrâ ve mahfil-i tarîkatü’r-refî‘atü’z-zehrâya -Allahü te‘âlâ kötülüklerden ve zararlardan korusun-hâzır olup nefsini hâmil-i hâze’s-sifri’ş-şer‘î Nika v. Yani’ye kadri ve nisâbı râyic fi’l-vakt iki yüz akçe olan mehr-i müeccel ile tezvîc eyledikde ol dahi onu vech-i meşrûh üzre kendi nefsine tezevvüc eylemeğin tezvîc ve tezevvüc-i sahîhayn-i şer‘iyyeyn ve ikrâr ve i‘tirâf-ı sarîhayn-i mer‘iyyeyn zeyl-i kitâbda isimleri mastûr ve şehâdetleri makbûl ve sözleri mesmû‘ olan şuhûd mahzarında olup cerâ zâlike ve hurrire fi’l-yevmi’l-ışrîn min Saferi’l-muzaffer li sene sittîn ve sittîn ve elf.

Şuhûdü’l-hâl: Mahmud Beşe b. Mustafa, Şaban Efendi el-Müderris, Receb Efendi b. Abdi, Ali Beşe b. Mustafa, Abdi Beşe b. İskender, Hüseyin Beşe b. Ali

(EYÜB61 - cilt: 27, sayfa: 268 - Hüküm no: 304 - Orijinal metin no: [62a-2, Arapça])﻿

﻿

﻿

305. Hüküm

Hasan Beşe b. Süleyman’ın vakıf menzildeki süknâ hakkını bedeli karşılığında kardeşi Hüseyin Beşe’ye devrettiği

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm İslâm Bey mahallesi sâkinlerinden Hasan Beşe b. Süleyman meclis-i şerî’at-i şerîfede karındaşı işbu râfi‘ü’l-kitâb Hüseyin Beşe nâm kimesne mahzarında ikrâr ve takrîr-i kelâm edip mahalle-i mezbûrede vâki‘ bir tarafdan İslâm Çelebi b. ( ) mülkü ve bir tarafdan Ali Çelebi b. Mahmud mülkü ve bir tarafdan merhûm Ahmed Ağa veresesi mülkleri ve bir tarafdan tarîk-i âm ile mahdûd ve mümtâz olup fevkānî ve tahtânî iki bâb odaları ve bir sundurmaya muttasıl havluyu ve kenîfi müştemil olan menzil merhûme ( ) nâm sâhibetü’l-hayrât vakfı olup süknâsı karındaşım mezbûr ile ale’ş-şeriketi’s-seviy meşrûta olmağla hâlen menzili mahdûd-ı mezkûrda olan hakk-ı süknâmı karındaşım mezbûr Hüseyin Beşe’ye altı bin akçe bedel mukābelesinde ferağ ve tefvîz eylediğimde ol dahi vech-i mübeyyen üzre tefevvuz ve kabûl eyledikden sonra hakk-ı ferağ olan meblağ-ı mezbûr altı bin akçeyi karındaşım mezbûr Hüseyin Beşe yedinden tamâmen alıp kabz eyledim ba‘de’l-yevm menzili mahdûd-ı mezkûrun süknâsında benim vechen mine’l-vücûh alâka ve medhalim yokdur karındaşım mezbûr Hüseyin Beşe’nin dâhil-i taht-ı tasarrufu olmuşdur min ba‘d mecmû‘-ı menzili mezbûra meşrûtiyet üzre keyfemâ yeşâ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fî evâhiri Saferi’l-hayr min şuhûri sene sittîn ve sittîn ve elf.

Şuhûdü’l-hâl: Ahmed Efendi b. Mehmed el-İmâm, Ahmed Bey b. Mahmud, Mehmed Ağa b. Hüseyin, Süleyman Çelebi b. Hüseyin, Mustafa Beşe b. Hüseyin, Ali b. Mustafa, Hüseyin b. (...) Bayram b. Mehmed, Abdi b. İskender, Mustafa b. Mahmud ve gayruhüm

(EYÜB61 - cilt: 27, sayfa: 269 - Hüküm no: 305 - Orijinal metin no: [62a-3])﻿

﻿

﻿

306. Hüküm

Hasan Beşe b. Hüseyin’in mülk menzili ile bağını Mehmed b. İsmail’e bey‘ bi’l-istiğlâl yoluyla sattığı

Havâss-ı Kostantıniyye kazâsına tâbi‘ Terkos nâhiyesi ihtivâsından Bosna nâm karyede sâkin Hasan Beşe b. Hüseyin nâm kimesne meclis-i şer‘-i şerîfde bundan akdem fevt olan İsmail nâm müteveffânın sulbî oğlu Mehmed nâm sagīrin tesviye-i umûruna kıbel-i şer‘-i kavîmden mansûbe vasîsi ve sagīr-i mezbûrun vâlidesi râfi‘at-i hâzihi’l-vesîka İsmihân Hâtun bt. Osman tarafından husûs-ı câ’i’z-zikri tasdîke vekîli olup mezbûreyi ma‘rifet-i şer‘iyye ile ârifân olan Ömer Çelebi b. Mehmed ve Mustafa Çelebi b. Ali şehâdetleri ile şer‘an vekâleti sâbite olan Mehmed Bey b. Abdi nâm kimesne muvâcehesinde ikrâr ve i‘tirâf edip silk-i mülk-i sahîhinde münselik olup karye-i merkūmede vâki‘ cevânib-i erba‘ası tarîk-i âm [62b] ile mahdûd ve mümtâz olan mülk menzilim ile menzili mahdûd-ı mezkûr kurbunda vâki‘ lede’l-cîrân ma‘lûmetü’l-hudûd bir kıt‘a mülk bağımı müvekkile-i merkūmeye bi tarîki’l-istiğlâl yirmi bin cedîd akçeye bey‘ ve teslîm ol dahi sagīr-i mezbûr mâlıyla vech-i mübeyyen üzre iştirâ ve tesellüm ve kabz ve kabûl eyleyip semeni olan meblağ-ı mezbûru müvekkile-i merkūme yedinden tamâmen ahz ü kabz eylediğimden sonra yine menzili mezbûru ba‘de’t-tahliyeti’ş-şer‘iyye müvekkile-i merkūma târih-i kitâb şehri gurresinden üç sene tamâmına değin beher sene üçer bin akçeden sinîn-i mezbûrede cem‘an dokuz bin akçe ücret ile bana îcâr ve teslîm ben dahi vech-i muharrer üzre istîcâr ve tesellüm ve kabz ve kabûl eyledim dedikde mukırr-ı mezbûrun minvâl-i meşrûh üzre cârî ve sâdır olan cemî‘ ikrârını vekîl-i mezbûr bi’l-muvâcehe tasdîk ve bi’l-müşâfehe tahkīk edicek mâ hüve’l-vâki‘ bi’l-ibtigā ketb olundu. Fi’l-yevmi’s-sânî ve’l-ışrîn min Saferi’l-hayr li sene sittîn ve sittîn ve elf.

Şuhûdü’l-hâl: Mustafa Çelebi b. Mehmed, Hüseyin Halîfe b. Şaban, Ramazan Bey b. Yusuf, Mahmud Beşe b. Mehmed, Veli Çelebi b. İsa, Mahmud Beşe b. ( ) çukadâr, Mustafa Çelebi b. Ali, Mustafa Çelebi b. Mehmed, Ali Beşe b. Mustafa, Hüseyin b. Ali ve gayr

(EYÜB61 - cilt: 27, sayfa: 269 - Hüküm no: 306 - Orijinal metin no: [62a-4])﻿

﻿

﻿

307. Hüküm

Fâtıma bt. Mehmed’in Rus asıllı kölesi Yusuf b. Abdullah’ı vasiyet yoluyla azat ettiği

Mahrûse-i İstanbul’da Hatice Sultan mahallesi sâkinelerinden Fâtıma bt. Mehmed nâm hâtunun vâlidesi ve tarafından tedbîr-i câ’i’z-zikri ikrâra vekîl olup mezbûrenin zâtını ma‘rifet-i şer‘le ârifân olan Şaban Efendi b. Ebîbekir ve Ali Çelebi b. Ebîbekir şehâdetleriyle vekâleti şer‘an sâbite olan Havva bt. Davud nâm hâtun meclis-i şer‘-i şerîf-i lâzımü’t-teşrîfde müvekkile-i merkūmeye rıkkını mu‘terif işbu orta boylu gök elâ gözlü açık kaşlı Rusiyyü’l-asl Yusuf b. Abdullah nâm gulâm muvâcehesinde bi’l-vekâle ikrâr ve i‘tirâf edip gulâm-ı mevsûf-ı mezbûru tedbîr-i mukayyed ile tedbîr eyledi gulâm-ı mevsûf-ı mezbûr mevtimden kırk gün mukaddem âzâd olup sâir ahrâr gibi hür olsun [dedi] dedikde gıbbe’t-tasdîki’ş-şer‘iyye mâ hüve’l-vâki‘ bi’l-ibtigā ketb olundu. Fi’l-yevmi’l-hâmis min Saferi’l-hayr li sene sittîn ve sittîn ve elf.

Şuhûdü’l-hâl: Ali Çelebi b. Murtaza, Mehmed Beşe b. Ahmed, Ali Çelebi b. Mehmed, el-Hâc Mehmed b. Yahya, Ali Beşe b. Mustafa, Hüseyin b. Ali

(EYÜB61 - cilt: 27, sayfa: 270 - Hüküm no: 307 - Orijinal metin no: [62b-1])﻿

﻿

﻿

308. Hüküm

Cafer Paşa’nın vakfettiği paranın yeni mütevellisi Halil Çelebi ile eski mütevelli Hasan Çelebi’nin muhasebeleri

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de vâki‘ merhûm Cafer Paşa vakf eylediği nukūda bi’l-fi‘il mütevellî olan işbu râfi‘ü’l-kitâb Halil Çelebi b. Hüdâverdi meclis-i şer‘-i şerîf-i lâzımü’t-teşrîfde vakf-ı mezbûra sâbıkan mütevellî olan Hasan Çelebi b. Mustafa mahzarında ikrâr-ı tâm ve takrîr-i kelâm edip mezbûr Hasan Çelebi tevliyeti mezbûreden azl ve yerine ben mütevellî nasb ve ta‘yîn olundukda mürtezika-i vakıf huzûrunda muhâsebesin gördüğümüzde mâl-ı vakf-ı mezbûrdan dört yük bin yüz seksen akçesini zimem-i nâsda yerli yeriyle gösterip ben dahi kabûl eyledim hâlen asl-ı mâl-ı vakf-ı mezbûrdan merkūm Hasan Çelebi zimmetinde doksan yedi bin iki yüz yirmi akçe kalmışdır, suâl olunup ikrârı tahrîr olunmak matlûbumdur dedikde gıbbe’s-suâl mezbûr Hasan Çelebi cevâbında fi’l-hakīka ben vakf-ı mezbûra mütevellî olduğumda dört yük doksan sekiz bin dört yüz akçe kabz etmişimdir lâkin ba‘zı harca ve levâzıma sarf etmekle asl-ı mâl-ı vakf-ı mezbûrun dört yük bin yüz seksen akçesini zimem-i nâsdan mezbûr Halil Çelebi’ye teslîm eylediğimden sonra hâlen vech-i mübeyyen üzre asl-ı mâl-ı vakf-ı mezbûrdan zimmetimde doksan yedi bin iki yüz yirmi cedîd akçe lâzımü’l-edâ deynim vardır deyû bi tav‘ihî ikrâr ve i‘tirâf edicek ikrârı mûcebiyle ba‘de’l-hükm mâ hüve’l-vâki‘ bi’t-taleb ketb olundu. Fî evâhiri Saferi’l-hayr li sene sittîn ve sittîn ve elf min hicreti men lehü’l-izzu ve’ş-şeref.

Şuhûdü’l-hâl: Mehmed Çelebi b. Ahmed el-Bevvâb, muharrirü’l-hurûf Mustafa Efendi [b.] Hasan, Receb Efendi b. Abdi, Ali Beşe b. Mustafa, Hüseyin b. Ali, Bayram Sofu b. Mehmed, Abdi b. İskender ve gayr

(EYÜB61 - cilt: 27, sayfa: 271 - Hüküm no: 308 - Orijinal metin no: [62b-2])﻿

﻿

﻿

309. Hüküm

Yorgi v. Yani’nin kızı Panayote’yi içindeki eşyalarla birlikte mülk menzilinin yarısı ile muhtelif emlâkının yarısını sattığı, tasarrufundaki sekiz tarlanın tasarruf hakkının yarısını devrettiği

Cezîre-i Mora sancağında Karitine kazâsına tâbi‘ İstimçe? nâm karye sâkinlerinden Yorgi v. Yani nâm nasrânî meclis-i şer‘-i şerîf-i lâzımü’t-teşrîfde sulbiye kebîre kızı Panayote nâm nasrâniyenin zevci ve tarafından tasdîk-i câ’i’z-zikri vekîl-i şer‘î râfi‘ü’s-sifri’ş-şer‘î Panayot v. Yorgi nâm nasrânî muvâcehesinde bi tav‘ihî ikrâr ve i‘tirâf edip karye-i merkūmede vâki‘ bir tarafdan cebel ve bir tarafdan vâdi ve bir tarafdan Yorgi v. İspelyot nâm zimmî mülkü ve bir tarafdan tarîk-i âm ile mahdûd ve mümtâz olup bir bâb tahtânî odayı ve bir mikdâr havluyu müştemil mülk menzilimin nısfını ve yine karye-i mezbûrede vâki‘ lede’l-cîrân ma‘lûmü’l-hudûd bir kıt‘a mülk bağımın nısfını ve yine bir kıt‘a mülk bostan nısfını ve bir kıt‘a gars yerimin nısfını ve yine mevâzi‘-i adîdede vâki‘ yirmi altı dip dut ağacının nısfların bi safkatin vâhidetin iki yüz kıt‘a riyâlî guruş-ı kebîre kızım mezbûre Panayote’ye bey‘-i kat‘î ile bâtten bey‘ edip kızım merkūme dahi vech-i mübeyyen üzre iştirâ ve kabûl eyledikden sonra yine karye-i mezbûrede mevâzi‘-i müteferrikada vâki‘ her birinin hudûdu beynimizde ma‘lûm sekiz kıt‘a tarlalarımın nısflarının hakk-ı tasa[rru]fların dahi kızım mezbûre Panayote’ye yirmi beş kıt‘a riyâlî guruş bedel mukābelesinde ferağ ve tefvîz ol dahi ma‘rifet-i sâhib-i arz ile tefevvuz ve kabûl eyledikden sonra semen-i merkūm ile bedel-i mezbûr cem‘an iki yüz yirmi beş kıt‘a riyâlî guruşu kızım merkūme yedinden tamâmen ahz ü kabz eylediğimden sonra emlâk-i mezbûrenin ve menzili mezbûr içinde mevcûd evânî-i nühâsiyye ve gayr-ı nühâsiyyenin nısflarını ve ol tarlaların nısflarını mahallinde zabt ve tasarrufa kızım mezbûre Panayote’yi tarafımdan taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Saferi’l-hayr li sene sittîn ve sittîn ve elf.

Şuhûdü’l-hâl: Ali Beşe b. Mustafa, Hüseyin Çelebi b. Ali, Bayram Sofu b. Mehmed, Ahmed b. Mehmed, Abdi b. İskender, Yani v. Yorgi, Polharoni, Diyanlo, Dimo, Yani, Yorgi, Panayot

(EYÜB61 - cilt: 27, sayfa: 271 - Hüküm no: 309 - Orijinal metin no: [63a-1])﻿

﻿

﻿

310. Hüküm

Mehmed b. Ramazan’ın mülk menzilini Rıdvan b. Abdullah ile zevcesi Kerime bt. Abdülmennân’a sattığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Baba Haydar mahallesi sâkinlerinden Mehmed b. Ramazan nâm şâb meclis-i şerî’at-i şerîfede işbu sâhibü’l-kitâb Rıdvan b. Abdullah nâm kimesne ile zevcesi Kerime bt. Abdülmennân nâm hâtun mahzarlarında tav‘an ikrâr ve i‘tirâf edip silk-i mülkümde münselik olup mahalle-i mezbûrede vâki‘ bir tarafdan Yusuf Bey b. Abdullah mülkü ve bir tarafdan Sefer Beşe b. Abdullah mülkü ve bir tarafdan Kurşuncu kızı Âişe Hâtun mülkü ve bir tarafdan tarîk-i âm ile mahdûd fevkānî ve tahtânî iki bâb odaları ve bir sofayı ve kenîfi ve eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘ ve levâhıkıyla mersûm Rıdvan ve zevcesi merkūme Kerime Hâtun’a on iki bin beş yüz cedîd akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm anlar dahi vech-i muharrer üzre ber vech-i iştirâk mutasarrıf olmak üzre iştirâ ve tesellüm ve kabz ve kabûl eyledikden sonra semen-i mârrü’z-zikr on iki bin beş yüz akçeyi merkūmân yedlerinden tamâmen ahz ü kabz ve kabûl eyledim ba‘de’l-yevm menzili mahdûd-ı mezkûrda vechen mine’l-vücûhi’ş-şer‘iyye alâkam kalmadı mezbûrân Rıdvan ve zevcesi Kerime Hâtun’un mülk-i müşterâsıdır keyfemâ yeşâ’[ân] mutasarrıf olsunlar dedikde gıbbe’t-tasdîki’ş-şer‘iyyi’l-vicâhî mâ vaka‘a bi’t-taleb ketb olundu. Fi’l-yevmi’l-ışrîn min Saferi’l-hayr li sene sittîn ve sittîn ve elf.

Şuhûdü’l-hâl: Abdullah Efendi b. İsa, Mehmed Çelebi b. Ali, Şaban Dede b. Oruc, Ahmed Çelebi b. Ali, Ahmed Çelebi b. Mehmed, Selim Beşe b. Abdullah, Ahmed Beşe b. Sefer, Hüseyin b. Ali ve gayr

(EYÜB61 - cilt: 27, sayfa: 272 - Hüküm no: 310 - Orijinal metin no: [63a-2])﻿

﻿

﻿

311. Hüküm

Mehmed b. Abdülmennân’ın Nikola v. Yani’de daha önce sattığı mülk menzil bedelinden alacağı kaldığı

Havâss-ı Kostantıniyye -hama’llâhu te‘âlâ ani’l-âfet ve’l-beliyye- kazâsına tâbi‘ Çekmece-i suğrâ nâhiyesi ihtivâsından Safra demekle ma‘rûfe karye sâkinlerinden Mehmed b. Abdülmennân nâm kimesne meclis-i şer‘-i şerîf-i lâzımü’t-teşrîfde işbu râfi‘ü’s-sifr Nikola v. Yani nâm nasrânî muvâcehesinde bi tav‘in sâf ikrâr ve i‘tirâf edip karye-i merkūmede vâki‘ bir tarafdan Paroş v. ( ) mülkü ve bir tarafdan Hasan Beşe [b.] Abdullah mülkü ve bir tarafdan tarîk-i hâs ve bir tarafdan tarîk-i âm ile mahdûd olup bir bâb tahtânî odayı ve havluyu müştemil menzil mülküm olup târih-i kitâbdan altı sene mukaddem mezbû[r] Nikola’ya sekiz bin cedîd akçeye bey‘-i kat‘î ile bey‘ ve teslîm ol dahi iştirâ ve tesellüm ve kabz ve kabûl eyledikden sonra semen olan meblağ-ı mezbûrun târih-i merkūmda altı bin akçesini yedinden kabz edip iki bin akçe zimmetinde bâkī kalmışidi hâla semen-i bâkī iki bin akçeyi dahi merkūm Nikola yedinden bi’t-tamâm ve’l-kemâl ahz ü kabz eyledim ba‘de’l-yevm menzili mahdûd-ı mezkûr semeninden merkūm Nikola zimmetinde bir akçe ve bir habbe hakkım bâkī kalmadı menzili mezbûr mülk-i müşterâsıdır keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sâlis ve’l-ışrîn min Saferi’l-hayr li sene sittîn ve sittîn ve elf.

Şuhûdü’l-hâl: Ali Beşe b. Mustafa, Şaban Çavuş b. Abdullah, Mehmed Beşe b. Abdülbâkī, Ali Beşe b. Hasan, Mehmed Beşe b. Abdullah

(EYÜB61 - cilt: 27, sayfa: 273 - Hüküm no: 311 - Orijinal metin no: [63b-1])﻿

﻿

﻿

312. Hüküm

Rıdvan b. Abdullah ile zevcesi Kerime’nin mülk menzillerini İbrahim b. Ali’ye sattıkları

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Nişâncı Paşa mahallesi sâkinlerinden Rıdvan b. Abdullah nâm kimesne ile zevcesi Kerime bt. Abdullah nâm hâtun meclis-i şerî’at-i şerîfde işbu sâhibü’l-kitâb İbrahim b. Ali nâm kimesnenin vâlidesi ve tarafından ikrâr-ı âti’z-zikri tasdîke vekîl olup bimâ hüve nehcü’s-sübût şer‘an vekâleti sâbite olan Gülistan bt. Abdullah nâm hâtun mahzarında her biri tâyi‘an ikrâr ve i‘tirâf edip silk-i mülkümüzde münselik olup mahalle-i merkūmede vâki‘ bir tarafdan Medîne-i Münevvere vakfı olan menzil ve iki tarafdan müvekkili mezbûr İbrahim mülkü ve bir tarafdan tarîk ile mahdûd bir bâb fevkānî odayı ve sundurmayı ve bir bâb tahtânî odayı ve havluyu müştemil mülk menzilimi[zi] cümle tevâbi‘ ve levâhıkıyla müvekkili mezbûr İbrahim’e altı bin altı yüz cedîd akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr altı bin altı yüz akçeyi müvekkili merkūm yedinden tamâmen ahz ü kabz eyledik ba‘de’l-yevm menzili mezkûrda vechen mine’l-vücûhi’ş-şer‘iyye bizim alâka ve medhalimiz kalmadı müvekkili mezbûrun mülk-i müşterâsıdır keyfemâ yeşâ ve yehtâr mutasarrıf olsunlar dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Saferi’l-hayr li sene sittîn ve sittîn ve elf.

Şuhûdü’l-hâl: Mustafa Çelebi ve Hüseyin Çelebi ibney Cafer, Mehmed Efendi b. Nasuh el-İmâm, Selim Halîfe b. Veli el-Müezzin, Mahmud Beşe b. Abdullah, Ali Bey b. Kasım, Mehmed Beşe b. Turâbî, Mehmed Bey b. ( ) el-Cündî, Ali Beşe b. Mustafa, Hüseyin Beşe b. Ali, Bayram Sofu b. Mehmed, Abdullah Beşe b. İskender ve gayr

(EYÜB61 - cilt: 27, sayfa: 273 - Hüküm no: 312 - Orijinal metin no: [63b-2])﻿

﻿

﻿

313. Hüküm

Aleksi v. Yani’nin borcuna karşılık mülk menzilini ve bağını rehin verdiği

Havâss-ı Kostantıniyye kazâsına tâbi‘ Çekmece-i suğrâ nâhiyesine tâbi‘ Safra nâm karye sâkinlerinden Aleksi v. Yani nâm zimmî meclis-i şer‘-i şerîfde işbu ashâbü’l-vesîka Foti v. Nikola ve Yani v. Dırago ve Kika v. İstoyo ve İstanpo v. Siro ve Todori v. Cevriye ve Duka v. Boga ve Yorgo v. Yago ve Yorgo v. Yani ve İstati v. Köni ve Yani v. Kiro ve Kiro v. Köni ve İspandon v. Yorgi nâm zimmîler muvâcehelerinde [64a] bi tav‘ihî ikrâr ve i‘tirâf edip mezbûrûn zimmîlere cihet-i deyn-i şer‘îden târih-i kitâbdan elli gün tamâmına değin müeccel ve mev‘ûd yüz yirmi iki bin yüz bir cedîd akçe zimmetimde lâzımü’l-edâ ve vâcibü’l-kazâ deynim olmağla emlâkimden olup karye-i mezbûrede vâki‘ bir tarafdan İstefani v. Dimitri mülkü ve bir tarafdan Trandafilo v. Manol nâm zimmî mülkü ve bir tarafdan mîrî ahır ve bir tarafdan tarîk-i âm ile mahdûd olan mülk menzilim ile bir kıt‘a mülk bağımı meblağ-ı mezbûr mukābelesinde mezbûrûn zimmîler yedine rehin vaz‘ ve teslîm, onlar dahi vech-i mübeyyen üzre irtihân ve tesellüm ve kabz ve kabûl eylediler dedikde gıbbe’t-tasdiki’ş-şer‘iyye yine mezbûr Aleksi merkūmûn Foti ve Yani ve Kika ve sâirleri muvâcehelerinde i‘âde-i kelâm edip eğer ecel-i mev‘ûd hulûlünde meblağ-ı merkūm yüz yirmi iki bin yüz bir cedîd akçeyi mersûmûn zimmîlere edâ ve teslîm etmezsem menzili mahdûd-ı mezkûru ve ol bağı ve ol karye-i merkūmede mevâzi‘-i adîdede vâki‘ her birinin hudûdu beynimizde ma‘lûm yirmi kıt‘a tasarrufumda olan tarlaları dahi âhara bey‘ ve tefvîz ve semen ve bedelini ba‘de’l-kabz deyn-i mezbûru istîfâ edip fazla kalırsa bana teslîm etmek üzre merkūmûn Foti ve Yani ve Kika’yı azl ve in‘izâlden masûn vekâlet-i devriyye ile tarafımdan vekîl ve nâib-i menâb nasb ve ta‘yîn eyledim dedikde anlar dahi vekâlet-i merkūmeyi kabûl ve hizmeti lâzımesin her biri edâya ta‘ahhüd ve iltizâm etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Saferi’l-hayr li sene sittîn ve sittîn ve elf.

Şuhûdü’l-hâl: Ali Beşe b. Abdi, Ahmed Beşe b. Mehmed, Kadri b. Ahmed, Kasım Beşe b. Mehmed, Mehmed Beşe b. Hasan, Mehmed b. Hüseyin, Ali Beşe b. Mustafa, Hüseyin Beşe b. Ali, Abdi Beşe b. İskender, Bayram Sofu b. Mehmed, Mustafa Beşe b. Mehmed, Dilâver Bey b. Abdullah ve gayr

(EYÜB61 - cilt: 27, sayfa: 274 - Hüküm no: 313 - Orijinal metin no: [63b-3])﻿

﻿

﻿

314. Hüküm

Diyani v. Agapo’nun mülk menzil, bağ ve harman yerini oğlu Aleksi’ye sattığı ve tarlalarının da tasarrufunu devrettiği

Havâss-ı Kostantıniyye kazâsına tâbi‘ Çekmece-i suğrâ nâhiyesi ihtivâsından Safra demekle ma‘rûf karye sâkinlerinden Diyani v. Agapo nâm zimmî meclis-i şer‘-i şerîfde sulbî kebîr oğlu işbu râfi‘ü’l-vesîka Aleksi nâm zimmî muvâcehesinde bi’t-tav‘i’s-sâf ikrâr ve i‘tirâf edip karye-i mezbûrede vâki‘ bir tarafdan İstefan v. Dimitri mülkü ve bir tarafdan Trandafilo v. Dimitri mülkü ve bir tarafdan mîrî ahır ve bir tarafdan tarîk-i âm ile mahdûd olan mülk menzilimi ve bir kıt‘a bağ ve bir harman yerimi cümle tevâbi‘ ve levâhıkı ile bundan akdem mezbûr oğlum Aleksi’ye bin kıt‘a riyâlî guruş-ı kebîre bey‘ ve teslîm ol dahi iştirâ ve tesellüm eyledikden sonra karye-i mezbûrede mevâzi‘-i adîdede vâki‘ yirmi kıt‘a tarlalarımın hakk-ı tasarruflarını dahi sâhib-i arz ma‘rifetiyle oğlum mezbûr Aleksi’ye bin kıt‘a riyâlî guruş bedel mukābelesinde tefvîz ve ferağ ol dahi tefevvuz ve kabûl eyledikden sonra semen-i mezbûr ile bedel-i merkūm cem‘an iki bin guruşu âhara zimmetimde deynim olan iki bin kıt‘a riyâlî guruşu edâ ve teslîm etmek üzre oğlum mezbûru tarafımdan vekîl ol dahi vekâlet-i mezbûreyi kabûl etmişidi hâlen oğlum Aleksi iki bin guruş deynimi semen-i mezbûr ile edâ etmişdir ba‘de’l-yevm oğlum merkūm Aleksi zimmetinde menzil ve bağ ve tarlalar semen ve bedellerinden bir akçe ve bir habbe bâkī kalmadı oğlum mezbûr Aleksi’nin zimmetini ibrâ ve iskāt eyledim, min ba‘d menzili mahdûd-ı mezkûrda ve bağ-ı mezbûrda ve ol tarlalarda benim vechen mine’l-vücûhi’ş-şer‘iyye ve sebeben mine’l-esbâbi’l-mer‘iyye alâka ve medhalim yokdur dedikde mukırr-ı mezbûrun minvâl-i muharrer üzre câr[î] ve sâdır olan cemî‘ ikrârını merkūm Aleksi bi’l-muvâcehe tasdîk ve bi’l-müşâfehe tahkīk edicek mâ hüve’l-vâki‘ bi’t-taleb ketb ve imlâ olundu. [64b] Fi’l-yevmi’l-hâmis ve’l-ışrîn min Saferi’l-hayr li sene sittîn ve sittîn ve elf.

Şuhûdü’l-hâl: Ali Beşe b. Ahmed, Mehmed Beşe b. Abdi, Kasım Beşe b. Mehmed, Kadri Çelebi b. ( ) el-Kasab, Ali Beşe b. Mustafa, Hüseyin Çelebi b. Ali, Bayram Sofu b. Mehmed, Abdi Beşe b. İskender ve gayr

(EYÜB61 - cilt: 27, sayfa: 275 - Hüküm no: 314 - Orijinal metin no: [64a-1])﻿

﻿

﻿

315. Hüküm

Dimitri v. Kiryazi’nin mülk menzil yerini Mustafa Çelebi b. Ali’ye sattığı

Havâss-ı refî‘a kazâsına tâbi‘ Ayastefanos nâm karye sâkinlerinden Dimitri v. Kiryazi nâm zimmî meclis-i şer‘-i şerîf-i lâzımü’t-tekrîmde işbu râfi‘ü’l-kitâb Mustafa Çelebi b. Ali nâm kimesne mahzarında bi tav‘ihî ikrâr ve i‘tirâf edip silk-i mülkümde münselik olup karye-i mezbûrede vâki‘ bir tarafdan Fotoki v. Aleksandra mülkü ve bir tarafdan mezbûr Mustafa Çelebi mülkü ve iki tarafdan tarîk-i âm ile mahdûd ve eşcâr-ı müsmire ve gayr-ı müsmireyi müştemil mülk menzil yerimi mezbûr Mustafa Çelebi’ye dört bin cedîd akçeye bey‘-i kat‘î ile bey‘ ve teslîm edip ol dahi vech-i meşrûh üzre iştirâ ve tesellüm ve kabz ve kabûl eyledikden sonra semen-i mârrü’z-zikri mezbûr Mustafa Çelebi yedinden tamâmen ahz ü kabz eyledim ba‘de’l-yevm zikr olunan menzil yeri mezbûr Mustafa Çelebi’nin mülk-i müşterâsıdır keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ ve’l-ışrîn min Saferi’l-hayr li sene sittîn ve sittîn ve elf.

Şuhûdü’l-hâl: Yusuf Beşe b. Abdullah, Sinan b. Abdullah, Mustafa b. Abdullah, Süleyman b. Abdullah, Receb Efendi b. Abdi ve gayr

(EYÜB61 - cilt: 27, sayfa: 276 - Hüküm no: 315 - Orijinal metin no: [64b-1])﻿

﻿

﻿

316. Hüküm

Fotoki v. Aleksandra’nın mülk menzilini Mustafa Çelebi b. Ali’ye sattığı

Havâss-ı refî‘a kazâsına tâbi‘ Ayastefanos demekle ma‘rûf karye sâkinlerinden olup Fotoki v. Aleksandra nâm zimmî meclis-i şer‘-i şerîf-i enverde işbu sâhibü’l-kitâb Mustafa Çelebi b. Ali nâm kimesne mahzarında tâyi‘an ikrâr ve i‘tirâf edip silk-i mülkümde münselik olup karye-i mezbûrede vâki‘ etrâf-ı erba‘adan Kasab Hırsoderki v. Kiryazi mülkü [ve] mezbûr Mustafa Çelebi mülkü ve tarîk-i âm ile mahdûd iki bâb tahtânî odaları ve müşterek su kuyusunu ve bahçeyi ve havluyu müştemil olan mülk menzilimi cümle tevâbi‘iyle mezbûr Mustafa Çelebi’ye altı bin cedîd akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr altı bin akçeyi mezbûr Mustafa Çelebi yedinden tamâmen ahz ü kabz eyledim ba‘de’l-yevm menzili mezkûr mezbûr Mustafa Çelebi’nin mülk-i müşterâsıdır keyfemâ yeşâ ve hasbemâ yehtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sâbi‘ ve’l-ışrîn min Saferi’l-hayr li sene sittîn ve sittîn ve elf.

Şuhûdü’l-hâl: Yusuf Beşe b. Abdullah, Sinan b. Abdullah, el-Hâc Mustafa Beşe, Süleyman b. Abdullah

(EYÜB61 - cilt: 27, sayfa: 276 - Hüküm no: 316 - Orijinal metin no: [64b-2])﻿

﻿

﻿

317. Hüküm

Hacı Ali b. İslâm’ın ekmekçilik yapan ortağı Yorgi ile ortaklığı fesh edip hesaplaşmaları

Habbâz tâ’ifesinden işbu râfi‘ü’l-kitâb el-Hâc Ali b. İslâm meclis-i şer‘-i şerîfde şerîki Yorgi v. Foti nâm zimmî muvâcehesinde üzerine da‘vâ ve takrîr-i kelâm edip mukaddemâ mezbûr Yorgi ile akd-i şirket eylediğimde yedine doksan iki bin akçe sermâye teslîm ol dahi vech-i muharrer üzre kabz ve tesellüm etmişidi hâlen fesh-i şirket edip ol teslîm eylediğim sermâyeyi hesâb ve kitâb eylediğimizde altmış altı bin akçeyi bana teslîm edip meblağ-ı bâkī yirmi altı bin akçe hakkım zimmetinde kalmışdır suâl olunup teslîme tenbîh olunmak matlûbumdur dedikde gıbbe’s-suâl mersûm Yorgi cevâbında fi’l-hakīka müdde‘î-i mezbûr ile mukaddemâ şerîkler olduğumuzda vech-i mübeyyen üzre doksan iki bin cedîd akçe teslîm ben dahi kabz etmişidim [65a] hâlen fesh-i şirket edip hesâb ve kitâb eylediğimizde altmış altı bin akçesi teslîm ben dahi mevcûd olmağla yedine teslîm eylediğimden sonra meblağ-ı bâkī yirmi altı bin akçe hâlen mezbûr el-Hâc Ali’ye zimmetimde lâzımü’l-kazâ deynimdir deyû bi tav‘ihî mukır ve mu‘terif olmağın ikrâr mûcebince meblağ-ı bâkī yirmi altı bin akçeyi müdde‘î-i mezbûr el-Hâc Ali’ye tamâmen def‘ ve teslîme merkūm Yorgi’ye tenbîh olunup mâ hüve’l-vâki‘ bi’t-taleb ketb olundu. Fî evâhiri Saferi’l-hayr li sene sittîn ve sittîn ve elf.

Şuhûdü’l-hâl: Hasan Beşe b. Ali, Mustafa Beşe b. Ali, Ali Beşe b. Mustafa, Ahmed Beşe b. Mehmed, Hüseyin Çelebi b. Ali, Yani v. Nikola, Yorgo v. Mano[l], Hıristo v. Yorgi, Dimo v. Kika ve gayr

(EYÜB61 - cilt: 27, sayfa: 277 - Hüküm no: 317 - Orijinal metin no: [64b-3])﻿

﻿

﻿

318. Hüküm

Ölen Dimetoka metrepolidi Danyal v. Kanakoz’un Kostantin v. Hıristo’ya emânet verdiği para ve eşyasının vârisince teslim alındığı

Fi’l-asl cezîre-i Midilli kasabası sâkinlerinden olup bundan akdem mahrûse-i Edirne’de Hıristor mahallesi sâkinlerinden olduğu hâlde hâlik olan Dimetoka keferesi metrepolidi olan Danyal v. Kanakoz nâm zimmînin li ebeveyn er karındaşı oğlu ve hasran vârisi Yorgaki v. Rali nâm zimmî meclis-i şer‘-i şerîfde işbu râfi‘ü’s-sifr Kostantin v. Hıristo nâm zimmî muvâcehesinde tav‘an ikrâr-ı tâm ve i‘tirâf edip hâlik-i mezbûr hâl-i hayâtında mersûm Kostantin yedine doksan bin akçe ile beynimizde ma‘lûm esvâbını alâ tarîki’l-vedî‘a vaz‘ ve teslîm, mezbûr Kostantin dahi vech-i muharrer üzre kabz ve tesellüm edip meblağ-ı mezbûr ile ma‘lûmü’l-mikdâr esvâbını kable’l-ahz mürd olmağla meblağ-ı mezbûru ve beynimizde ma‘lûm olan esvâb şer‘le bana intikāl etmişidi, hâlen meblağ-ı mezbûru ve ol beynimizde ma‘lûm olan esvâb-ı muvedda‘-ı merkūm Kostantin yedinden tamâmen ahz ü kabz eyledim ba‘de’l-yevm merkūm Kostantin zimmetinde bir akçe ve bir habbe bâkī kalmadı merkūm Kostantin[’in] zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim min ba‘d da‘vâ ve nizâ‘ım yokdur sudûr dahi ederse inde’l-hükkâmi’l-kirâm istimâ‘ olunmaya dedikde mukırr-ı merkūmun minvâl-i mübeyyen üzre cârî ola[n] ikrârını merkūm Kostantin bi’l-muvâcehe tasdîk edicek mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Saferi’l-hayr li sene sittîn ve sittîn ve elf.

Şuhûdü’l-hâl: Mehmed Ağa b. Hasan el-Cündî, el-Hâc Mahmud b. Hüseyin, Ali Bey b. Ömer el-Cündî, Hüseyin Bey b. Mahmud el-Cündî, Nikosos v. Kostantin, Goryel v. İstat, Yanaki v. Kiryaki

(EYÜB61 - cilt: 27, sayfa: 277 - Hüküm no: 318 - Orijinal metin no: [65a-1])﻿

﻿

﻿

319. Hüküm

Kostantin v. Hıristo’nun Papa Petro v. Niko’nun borcuna kefil olan Yorgaki’yi elinde rehin olduğu için kefâletten çıkardığı

Mahrûse-i Edirne Ayayani mahallesinde Papa Kasanos nâm mevzi‘de sâkin Kostantin v. Hıristo nâm zimmî meclis-i şer‘-i şerîf-i lâzımü’t-teşrîfde işbu râfi‘ü’s-sifr Yorgaki v. Rali nâm zimmî muvâcehesinde bi’t-tav‘ ve’l-ihtiyâr lâ-bi’l-kerh ve’l-icbâr ikrâr ve i‘tirâf edip gāib ani’l-meclis Papa Petro v. Niko nâm râhib[de] cihet-i deyn-i şer‘îden üç [bin] yedi yüz on bir riyâlî guruş ile otuz akçe hakkım olup meblağ-ı mezbûra merkūm Yorgaki mukaddemâ kefîl bi’l-mâl olmuş idi, lâkin medyûn-ı merkūmun deyn-i mezbûra vefâ eder yedimde rehn-i makbûzu olmağın mersûm Yorgaki’yi kefâlet-i mezbûreden ihrâc edip zimmetini husûs-ı mezbûra mü[te]‘allik âmme-i de‘âvîden ibrâ ve iskāt eyledim ba‘de’l-yevm merkūm Yorgaki ile kefâlet-i merkūmeye ve gayrı husûsa müte‘allik vechen mine’l-vücûhi’ş-şer‘iyye da‘vâ ve nizâ‘ım yokdur, sudûr dahi ederse lede’l-hükkâmi’l-kirâm istimâ‘ olunmasın dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’l-âhir min Saferi’l-hayr li sene sittîn ve sittîn ve elf.

Şuhûdü’l-hâl: Mehmed Ağa b. Hasan el-Cündî, el-Hâc Mahmud Ağa b. Hüseyin el-Cündî, Ali Bey b. Ömer el-Cündî, Hüseyin Bey Abdi el-Cündî

(EYÜB61 - cilt: 27, sayfa: 278 - Hüküm no: 319 - Orijinal metin no: [65a-2])﻿

﻿

﻿

320. Hüküm

İbrahim Bey b. Hamza’nın vârislerine intikal eden menzilin vârisler arasında ifrâz ve taksîm edildiği

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Davud Ağa mahallesi sâkinlerinden olup bundan akdem vefât eden İbrahim Bey b. Hamza nâm müteveffânın verâseti sulbiye kebîre kızları Âişe ve Sâime nâm hâtunlar ile li ebeveyn er karındaşı oğlu Ali Beşe b. Mehmed[’e] münhasıra olduğu şer‘an zâhir ve müte‘ayyin oldukdan sonra husûs-ı âti’z-zikre mezbûr Ali Beşe kendi tarafından asâleten ve zevcesi merkūme Âişe’nin vekîli olup mezbûreyi ma‘rifet-i şer‘iyye ile ârifân olan Ahmed Beşe b. Mehmed ve Ebûbekir Dede b. Hasan şehâdetleriyle şer‘an vekâleti sâbite oldukdan sonra vekâleten meclis-i şer‘-i şerîf-i enverde işbu râfi‘atü’l-kitâb mezbûre Sâime’nin zevci ve tarafından husûs-ı câ’i’z-zikre vekîli olup mezbûrenin zâtını ma‘rifet-i şer‘iyye ile ârifân olan Mehmed Efendi b. Ramazan ve Mustafa Çelebi b. Mehmed şehâdetleriyle şer‘an vekâleti sâbite olan Mustafa Çelebi b. Ali mahzarında bi’l-asâle ve bi’l-vekâle ikrâr ve i‘tirâf edip müteveffâ-yı mezbûrun [muhallefâtından olup] mahalle-i mezbûrede vâki‘ bir tarafı merhûm Davud Ağa Vakfı olan odalar ve bir tarafı Cafer Beşe b. Abdullah mülkü ve iki tarafı tarîk-i âm ile mahdûd olup üç bâb fevkānî odaları ve ahırı ve eşcâr-ı müsmire ve gayr-ı müsmire hadîkayı ve kenîfi müştemil olan menzil bundan akdem beynimizde kısmet eylediğimizde menzili mezbûrun garb tarafından vâki‘ iki bâb fevkānî oda ve ahır ve dehliz ve bahçeden tûlen kırk beş ve arzan yedi bi hesâb-ı satrancî üç yüz on beş zirâ‘ arsa ile ifrâz ve müvekkile-i merkūme Sâime’nin hissesine ta‘yîn olunup ve şark tarafından vâki‘ sokak kapısı ile bir bâb fevkānî oda ve şehnişîn ve bir sofa ve bir odunluk ve sâir bâkī kalan bahçe ve su kuyusu müşterek olmak üzre benim müvekkilem mezbûrenin hissemize ta‘yîn olunup bundan akdem beynimizde ifrâz ve her birimiz vech-i muharrer üzre hisse-i ma‘lûmelerini kabz ve kabûl ve alâmet-i fâsıla vaz‘ eyledik ba‘de’l-yevm birbirimiz ile menzili mahdûd-ı mezkûrdan hissemize müte‘allik da‘vâ ve nizâ‘ımız yokdur dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sâdis aşer min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: eş-Şeyh Mehmed Efendi b. Ramazan, Budak Beşe b. Kābil, Mustafa Beşe b. Mehmed, Ali Beşe b. Himmet, Mehmed Efendi b. Hürrem Sah [Derkenâr] Sehv olunmağla derkenâr olunmuşdur.

(EYÜB61 - cilt: 27, sayfa: 278 - Hüküm no: 320 - Orijinal metin no: [66b-1])﻿

﻿

﻿

321. Hüküm

İbrahim Bey b. Hamza’nın vârislerine intikal eden menzilin vârisler arasında ifrâz ve taksîm edildiği

Medîne-i Hazreti Ebâ Eyyûb el-Ensârî mahallâtından Davud Ağa mahallesi sâkinlerinden olup bundan akdem vefât eden İbrahim Bey b. Hamza nâm müteveffânın verâseti sulbiye kebîre kızları Sâime ve Âişe nâm hâtunlar ile li ebeveyn er karındaşı oğlu Ali Beşe b. Mehmed’e münhasıra olduğu şer‘an zâhir ve müte‘ayyin oldukdan sonra mezbûre Sâime’nin zevci ve tarafından husûs-ı âti’z-zikre vekîli olup merkūmenin zâtını ma‘rifet-i şer‘iyye ile ârifân olan Mehmed Efendi [b.] Ramazan ve Mustafa Çelebi b. Mehmed şehâdetleri ile şer‘an vekâleti sâbite olan Mustafa Çelebi b. Ali meclis-i şer‘-i şerîf-i ezherde işbu râfi‘ü’l-kitâb mezbûr Ali Beşe kendi tarafından asâleten ve zevcesi merkūme Âişe tarafından vekîli olup mezbûrenin zâtını ma‘rifet-i şer‘iyye ile ârifân olan Ahmed Beşe b. Mehmed ve Ebûbekir Dede b. Hasan şehâdetleri ile şer‘an vekâleti sâbite oldukdan sonra vekâleten muvâcehesinde bi’l-vekâle ikrâr edip müteveffâ-yı mezbûrun muhallefâtından olup mahalle-i mezbûrede vâki‘ bir tarafdan mezkûr Davud Ağa Vakfı ve bir tarafdan Cafer Beşe b. Abdullah mülkü ve iki tarafdan tarîk-i âm ile mahdûd üç bâb fevkānî odaları ve ahırı ve eşcâr-ı müsmire ve gayr-ı müsmire hadîkayı ve bir su kuyusunu ve kenîfi müştemil menzil bundan akdem beynimizde rızâlarımız ile kısmet olundukda menzili mezbûrun şark tarafında vâki‘ sokak kapısı ile bir bâb fevkānî odası şehnişîni ve bir sofa ve bir odunluk ve bahçe ve müşterek su kuyusu mezbûr Ali Beşe ile zevcesi müvekkile-i merkūme Âişe’nin hisselerine ta‘yîn olup bundan akdem her birimiz vech-i meşrûh üzre hisse-i ma‘lûmeleri kabz ve kabûl ve alâmet-i fâsıla vaz‘ eyledik ba‘de’l-yevm biribirimiz ile menzili mahdûd-ı mezkûrdan hissemize müte‘allik da‘vâ ve nizâ‘ımız yokdur dedi dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’s-sâdis aşer min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: eş-Şeyh Mehmed Efendi b. Ramazan, Budak Beşe b. Kābil, Mustafa Beşe b. Mehmed, Ali Çelebi b. Himmet, Mehmed Efendi b. Hürrem

(EYÜB61 - cilt: 27, sayfa: 279 - Hüküm no: 321 - Orijinal metin no: [66b-2])﻿

﻿

﻿

322. Hüküm

Mîrî hizmetle mükellef olan köy ahâlîsinin hizmetlerini gerektiği şekilde yapmadığından Subaşı Ali Bey’in talebi ile herkesin yapacağı işin belirlendiği ve hizmetlerini yerine getirmeye söz verdikleri

Havâss-ı Kostantıniyye kazâsına tâbi‘ İstefanos nâm karye subaşısı ve kāsıl emîni olan işbu râfi‘ü’l-kitâb Ali Bey b. Mustafa nâm kimesne meclis-i şer‘-i şerîf-i lâzımü’t-teşrîfde karye-i merkūme ahâlîsinden İstefan v. Rali ve Londari? v. İstefan ve Ramondi v. Dimitri ve Yani v. Kosta ve Dimitri v. Kiryazi ve Pelaş v. Dimitri ve Papa Velisar v. İstefan ve İstefan v. Maklari ve Yanaki v. Aleksi ve Dimitri v. Manol ve Ramondi v. Arslan ve Mihal v. Manol ve Mihal v. Kosta ve Hıristofyos v. Paskal ve Kostantin v. Manol ve Diyamandi v. Manol ve Yamandi v. Manol ve Aleksandri v. Anderyaş nâm zimmîler muvâcehelerinde takrîr-i kelâm ve ifâde-i merâm edip karye-i mezbûre ahâlîsi Istabl-ı Âmire re[‘â]yâsı olmağla ahâlî-i merkūmenin kimi mîrî için kāsıl ekip ve kimi mîrî otlak yığın yığıp ve kimi mîrî çayır handeki kesip ve kimi dahi mîr[î] tophânede top döküldükde top kalıbı için balçık çıkarıp kadîmü’l-eyyâmdan bu minvâl üzre hizmet ederler idi, lâkin ahâlî-i karye-i mezbûreden ba‘zı hizmetinde tekâsül etmekle hizmetleri hâlî ve mu‘attal kaldığı ecilden ba‘de’l-yevm mezbûrûn zimmîler on beş çift çıkarıp defterde mastûr olduğu üzre kāsıl ekmeğe ta‘ahhüd eylediklerinden sonra karye-i mezbûre ahâlîsinden Diyaflu v. Yorgi ve Çemandan v. Nikite ve Yamandi v. Laskari ve Duka v. Kalvirepzi ve Yorgo v. Kosta ve Aleksi v. Kalandine ve Pelaş v. Aleksi ve Nikola v. Yabancı ve Todori v. Hıristo ve Neskos v. ( ) ve Dimitri v. Pandazi ve Yani v. Kosta ve Yorgo v. Nikola ve Harsoveli v. Mavridi ve Nikola v. Risova v. Niko ve Marito v. Tanaş ve Dimitri v. Karasil nâm zimmîler dahi ba‘de’l-yevm mîrî otlak yığını vâki‘ oldukda yığıp ve handek lâzım geldikde kesip ve top için balçık lâzım gelirse çıkarmak üzre her biri müte‘ahhid olup eğer bu hizmetler vâki‘ olmaz ise mîrî kāsıl ekenlere her birileri tahammülüne göre imdâd etmeye dahi kavl-i karâr etmişlerdir suâl olunsun dedikde gıbbe’s-suâl merkūmûn zimmîler cevâblarında fi’l-hakīka müşârun-ileyh Ali Bey’in takrîr-i meşrûhu üzre beynimizde kavl ve ta‘ahhüd eyledik deyû her biri müşârun-ileyh Ali Bey’in ke[li]mât-ı mahkiyesini tasdîk eylediklerinde vâki‘ü’l-hâl bi’l-ibtigā ketb olundu. Fi’l-yevmi’s-selh min Saferi’l-hayr li sene sittîn ve sittîn ve elf.

Şuhûdü’l-hâl: Ahmed Çelebi b. Mehmed Efendi, Mehmed Beşe b. Mahmud, Ali Beşe b. Mustafa, Hüseyin Beşe b. Ali, Mustafa Beşe b. Mehmed

(EYÜB61 - cilt: 27, sayfa: 280 - Hüküm no: 322 - Orijinal metin no: [66a-1])﻿

﻿

﻿

323. Hüküm

Türbe hamamının kira süresi dolup hamamı işleten Mehmed Çelebi b. Ömer’in kirayı arttırarak yeniden kiraladığı

Husûs-ı câ’i’z-zikrin mahallinde istimâ‘ olunması için buyruldu-yı şerîf vârid olmağın imtisâlen leh bu fakīr zeyl-i kitâbda mastûretü’l-esâmî bî-garaz müslimîn ile medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de türbe-i şerîfe kurbunda câmi‘-i şerîfde akd-i meclis-i şer‘-i şerîf olundukda yine Câmi‘ mahallesi sâkinlerinden Ali Çelebi b. Abdullah yine meclis-i ma‘kūd-ı mezkûrda işbu râfi‘ü’l-kitâbi’l-müstetâb Mehmed Çelebi b. Ömer nâm kimesne muvâcehesinde üzerine da‘vâ ve takrîr-i kelâm edip mezbûr Mehmed Çelebi medîne-i mezbûrede vâki‘ türbe? hamamcısı olup hâlen senesi tamâm olmağla hamam-ı mezbûr hazreti müşârun-ileyh vakfından olmağın vakıf mütevellîsi bana beher sene yetmiş bin akçe ücret ile îcâr edip temessük vermişdir, eğer ücret-i mezbûre ile merkūm Mehmed Çelebi kabûl ederse emr şer‘-i şerîfindir deyû yedinde olan temessükü ibrâz ve feth ve kırâ’at olundukda mazmûn-ı temessük-i mezbûr takrîr-i meşrûhuna muvâfık bulundu[kda]n sonra mezbûr Mehmed Çelebi istintâk olundukda hâlen hamam-ı mezbûr sene[de] altmış beş bin akçe ücret ile taht-ı icâremde idi lâkin işbu gün tamâm olup yetmiş [bin] akçe ücret ile kabûl ederin deyû mezbûr Mehmed Çelebi kabûl eylediğinden gayrı a‘yân-ı vilâyetden cemm-i gafîr meclis-i ma‘kūd-ı mezkûra hâzırûn olup mezbûr Mehmed Çelebi dindâr ve müstakīm ve fazîletli kimesne ve cânib-i vakf-ı şerîfe her vechile nâfi‘ kimesnedir deyip mezbûr Mehmed Çelebi’nin üzerinde karâr ederiz etmeğin mâ hüve’l-vâki‘ bi’l-ibtigā ketb olundu. Fî gurreti şehri Rebî‘ulevvel sene [10]69.

Şuhûdü’l-hâl: Ahmed Ağa b. Ali, Mehmed Efendi b. Ahmed, Mehmed Ağa b. Abdülbâkī, İsmail Efendi b. Hasan, Ahmed b. Mehmed, Şaban Bey b. Ali

(EYÜB61 - cilt: 27, sayfa: 281 - Hüküm no: 323 - Orijinal metin no: [66a-2])﻿

﻿

﻿

324. Hüküm

Mühtedî Hasan Beşe b. Abdullah’ın zevcesi Zagrobi’den boşandığı

Fi’l-asl vilâyet-i Rumeli’nde Yenişehir kazâsına tâbi‘ Fenar nâhiyesi muzâfâtından Ayayorgi demekle ma‘rûfe karye sâkinlerinden olup bundan akdem şeref-i İslâm ile müşerref olan Hasan Beşe b. Abdullah nâm mühtedî mahfil-i kazâda işbu râfi‘-i vesîka Zagrobi nâm nasrâniyenin baba tarafından husûs-ı câ’i’z-zikre sâbitü’l-vekâle vekîl-i şer‘îsi olan Hayyât Dimo v. ( ) nâm zimmî muvâcehesinde bi’t-tav‘ ve’l-ihtiyâr ikrâr-ı [66b] tâm ve takrîr-i kelâm edip mezbûr Zagrobi zevcem olup hüsn-i mu‘âşeretimiz olmamağla talâk-ı bâ’in ile tatlîk edip zevciyete müte‘allik cemî‘ da‘vâdan zimmetini ibrâ ve iskāt eyledim dedikde mukırr-ı mezbûrun ikrâr-ı meşrûhunu vekîl-i merkūm Hayyât Dimo bi’l-muvâcehe tasdîk etmeğin mâ hüve’l-vâki‘ bi’l-ibtigā ketb olundu. Fî gurreti şehri Rebî‘ulevvel li sene sittîn ve sittîn ve elf.

Şuhûdü’l-hâl: Receb Efendi b. Abdi, İbrahim Beşe b. Abdullah, Zülfikar Beşe b. Mustafa, Abdi Beşe b. İskender

(EYÜB61 - cilt: 27, sayfa: 282 - Hüküm no: 324 - Orijinal metin no: [66a-3])﻿

﻿

﻿

325. Hüküm

Hasan Beşe b. Hüseyin’in mülk menzilini sekiz sene önce Mahmud Beşe b. Hasan’a sattığı ve bedelini tahsil ettiği

Medîne-i Hazreti Ebâ Eyyûb el-Ensârî -razıye anhü rabbühü’l-Melikü’l-Bârî-de merhûm Davud Ağa mahallesi sâkinlerinden Hasan Beşe b. Hüseyin nâm kimesne meclis-i şer‘-i şerîfde işbu râfi‘ü’l-kitâb Mahmud Beşe b. Hasan nâm kimesne tarafından tasdîk-i câ’i’z-zikre vekîl olup bimâ hüve tarîkü’s-sübût şer‘an vekâlet-i sâbite olan Mustafa Çelebi b. Abdülbâkī nâm vekîl mahzarında bi’t-tav‘i’s-sâf ikrâr ve i‘tirâf edip mahalle-i mezbûrede vâki‘ bir tarafdan mekābir-i müslimîn ve bir tarafdan yine benim âhar mülküm olan menzil ve bir tarafdan Âişe Hâtun bt. Mahmud mülkü ve bir tarafdan tarîk-i âm ile mahdûd olup üç bâb fevkānî ve bir bâb tahtânî odaları ve bir ahırı ve bir su kuyusu ve zât-ı eşcâr-ı müsmire ve gayr-ı müsmire hadîkayı ve kenîfi müştemil olan mülk menzilimi cümle tevâbi‘ ve levâhıkı ile müvekkili mezbûr Mahmud Beşe târih-i kitâbdan sekiz sene mukaddem yirmi üç bin cedîd akçeye tarafeynden îcâb ve kabûlü hâvî bey‘-i kat‘î ile bâtten bey‘ ve teslîm ol dahi iştirâ ve tesellüm ve kabûl ve kabz eyledikden sonra semen-i mezbûr yirmi üç bin cedîd akçeyi târih-i kitâbdan sekiz sene mukaddem müvekkili mezbûr Mahmud Beşe yedinden bi’t-tamâm ve’l-kemâl ahz ü kabz etmişidim, hâlen menzili mahdûd-ı mezkûr müvekkili merkūm Mahmud Beşe’nin mülk-i müşterâsıdır keyfemâ yeşâ ve hasbemâ yehtâr mutasarrıf olsun dedikde mukırr-ı mezbûr Hasan Beşe’nin minvâl-i meşrûh üzre cârî ve sâdır olan cemî‘ ikrârını mezbûr Mustafa Çelebi vekâleti hasebiyle bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ bi’l-ibtigā ketb olundu. Fî gurreti Rebî‘ulevvel sene sittîn ve sittîn ve elf.

Şuhûdü’l-hâl: Muharrirü’l-kaziyye Mustafa Efendi b. Merhûm Hasan Efendi, Mehmed Efendi b. Merhûm Nasuh Çavuş, Şeyhî Mehmed Efendi b. Ramazan, Muslu Çelebi b. Mehmed, Mustafa Çelebi b. Mehmed, Ali Beşe b. Mustafa, Mehmed Ağa b. Mustafa, Hüseyin Beşe b. Mustafa

(EYÜB61 - cilt: 27, sayfa: 282 - Hüküm no: 325 - Orijinal metin no: [66b-1])﻿

﻿

﻿

326. Hüküm

Mahmud Beşe b. Hasan’ın mülk menzilini Mustafa Çavuş Vakfı’na bey‘ bi’l-istiğlâl yoluyla sattığı

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Davud Ağa mahallesi sâkinlerinden Mahmud Beşe b. Hasan tarafından husûs-ı câ’i’z-zikri ikrâra vekîl olup Mustafa Çelebi b. Mehmed ve Şeyh Mehmed Efendi b. Ramazan şehâdetleri ile şer‘an vekâleti sâbite olan Mustafa Çelebi b. Abdülbâkī meclis-i şer‘-i şerîf-i lâzımü’t-teşrîfde medîne-i mezbûrede merhûm Mustafa Çavuş Vakfı’na kāimmakām-ı mütevellî olan umdet-i erbâbü’t-tahrîr ve’l-kalem Mustafa Efendi b. ‘İz mahzarında bi’l-vekâle ikrâr ve i‘tirâf edip müvekkili mezbûr Mahmud Beşe’nin silk-i mülk-i sahîhinde münselik olup mahalle-i mezbûrede vâki‘ bir tarafdan mekābir-i müslimîn ve bir tarafdan Hasan Beşe b. Hüseyin mülkü ve bir tarafdan Âişe Hâtun bt. Mahmud mülkü ve bir tarafdan tarîk-i âm ile mahdûd olan mülk menzilimi müşârun-ileyh Mustafa Efendi’ye bi tarîki’l-istiğlâl seksen yedi buçuk kıt‘a riyâlî guruş-ı kebîre bey‘ ve teslîm ol dahi ber minvâl-i meşrûh mâl-ı vakf-ı mezbûr ile iştirâ ve tesellüm? ve kabûl ve kabz eyleyip semeni olan meblağ-ı mezbûr seksen yedi buçuk mezbûru’n-na‘t guruşu merkūm Mustafa Efendi yedinden tamâmen ahz ü kabz eylediğimden sonra yine menzili mahdûd-ı mezkûru müşârun-ileyh Mustafa Efendi bin altmış beş senesi Şevvâlü’l-mükerremi gurresinden her senede on ikişer buçuk guruş ile otuz akçe ücretden üç sene tamâmına değin otuz yedi buçuk riyâlî guruş ile doksan cedîd akçe icâre ile bana îcâr ve teslîm eyledikde ben dahi minvâl-i meşrûh üzre menzili mahdûd-ı mezkûru istîcâr ve tesellüm ve kabz ve kabûl eyledim dedi dedikde vekîl-i mezbûr Mustafa Çelebi’nin minvâl-i mübeyyen üzre cârî ve sâdır olan cemî‘ ikrâr ve i‘tirâfını kāimmakām-ı mütevellî olan müşârun-ileyh Mustafa bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ bi’l-ibtigā ketb olundu. Fî gurreti şehri Rebî‘ulevvel min şuhûri sene sittîn ve sittîn ve elf.

Şuhûdü’l-hâl: Umdetü’l-müderrisîn Ahmed Efendi b. Mehmed el-mu‘abbir, umdetü kuzâti’l-İ[slâ]m Mehmed Efendi b. el-merhûm Nasuh Ağa, muharrirü’l-kaziyye Mustafa Efendi b. Hasan el-Müderris, Şeyh Mehmed Efendi b. Ramazan, Mustafa Çelebi b. Mehmed, Mehmed Ağa b. Mustafa, Ali Beşe b. Mustafa, Hüseyin Beşe b. Ali

(EYÜB61 - cilt: 27, sayfa: 283 - Hüküm no: 326 - Orijinal metin no: [66b-2])﻿

﻿

﻿

327. Hüküm

Ali Beşe b. Mehmed ile zevcesi Âişe bt. İbrahim’in mülk menzillerini Mustafa Çavuş Vakfı’na bey‘ bi’l-istiğlâl yoluyla sattıkları

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Davud Ağa mahallesi sâkinlerinden Ali Beşe b. Mehmed kendi tarafından asâleten ve zevcesi Âişe bt. İbrahim nâm hâtun tarafından husûs-ı âti’z-zikre vekîl olup mezbûrenin zâtını ma‘rifet-i şer‘iyye ile ârifân olan Ahmed Beşe b. Mehmed ve Ebûbekir Dede b. Hasan şehâdetleriyle şer‘an vekâleti sâbite oldukdan sonra vekâleten meclis-i şer‘-i şerîf-i enverde medîne-i mezbûrede vâki‘ merhûm Mustafa Çavuş Vakfı’na mütevellî olan işbu hâmilü’l-kitâb Mehmed Efendi b. Hasan mahzarında bi’l-asâle ve bi’l-vekâle ikrâr ve i‘tirâf edip silk-i mülkümüzde münselik olup mahalle-i mezbûrede vâki‘ bir tarafdan mezkûr Davud Ağa Vakfı olan odaları ve bir tarafdan Nâime Hâtun mülkü ve bir tarafdan Cafer Beşe b. Abdullah mülkü ve bir tarafdan tarîk-i âm ile mahdûd ve mümtâz mülk menzilimizi cümle tevâbi‘iyle mütevellî-i mezbûr Mehmed Efendi’ye bi tarîki’l-istiğlâl yüz elli kıt‘a riyâlî kebîr guruşa bey‘ ve teslîm ol dahi mâl-ı vakf-ı mezbûr ile vech-i muharrer üzre iştirâ ve tesellüm ve kabûl eyleyip semeni olan mârrü’z-zikr yüz elli guruşu mütevellî-i mezbûr yedinden tamâmen ahz ü kabz eylediğimizden sonra yine mütevellî-i mezbûr menzili mahdûd-ı mezkûru ba‘de’t-tahliyeti’ş-şer‘iyye târih-i kitâb şehri gurresinden beher sene bin sekiz yüz akçeden üç sene tamâmına değin beş bin dört yüz akçe icâre ile bize îcâr ve teslîm biz dahi minvâl-i muharrer üzre istîcâr ve tesellüm ve kabûl eyledik dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’l-ışrîn min Zilka‘deti’ş-şerîfe li sene hamsin ve sittîn ve elf.

Şuhûdü’l-hâl: eş-Şeyh Mehmed Efendi b. Ramazan, Budak Beşe b. Kābil, Mustafa Beşe b. Mehmed, Ali Beşe b. Himmet, Mehmed Efendi b. Hürrem

(EYÜB61 - cilt: 27, sayfa: 284 - Hüküm no: 327 - Orijinal metin no: [67a-1])﻿

﻿

﻿

328. Hüküm

Aleksandri v. Mihal’in dört yıllık kira borcunu ödediği ve borcu kalmadığını ikrar ettiği halde Ali Beşe’nin alacak iddiasında bulunduğu, ispat edemediği için men edildiği

Havâss-ı Kostantıniyye -hamâha’llâhu te‘âlâ ani’l-beliyye- kazâsına tâbi‘ Çatalca nâhiyesi kasabası sâkinlerinden işbu râfi‘-i hâze’s-sifr Aleksandri v. Mihal nâm zimmî meclis-i şer‘-i şerîf-i lâzımü’t-teşrîfde yine nâhiye-i mezbûre kasabası sükkânından Ali Beşe b. Mehmed nâm kimesne mahzarında üzerine da‘vâ ve takrîr-i kelâm edip mezbûr Ali Beşe’nin kasaba-i mezbûr[e]de vâki‘ lede’l-cîrân ma‘lûmü’l-hudûd bir kıt‘a mülk bakkal dükkânı olup mukaddemâ mezbûr Ali Beşe dükkân-ı merkūm[u] senede dörder bin akçe ücretden dört senede on altı bin akçe icâre ile bana îcâr ve teslîm ben dahi istîcâr ve tesellüm edip sinîn-i merkūme tamâm olup fesh-i icâre eylediğimizde icâre-i mezbûrenin üç bin akçesini bir def‘a ve on üç bin akçesini bir def‘a ki cem‘an on altı bin akçeyi mezbûr Ali Beşe [ye]dine huzûr-ı müslimînde tamâmen def‘ ve teslîm edip ol dahi kabz ve tesellüm eyleyip zimmetimi ibrâ ve iskāt etmişiken hâlen şirrete sülûk edip benimle nizâ‘dan hâlî değildir, suâl olunup men‘ olunmak matlûbumdur dedikde gıbbe’s-suâl mezbûr Ali Beşe cevâbında fi’l-hakīka vech-i meşrûh üzre cihet-i icâreden on altı bin akçe hakkım olmağla bir def‘a üç bin akçeyi mezbûr Aleksandri yedinden kabz edip ve bâkī on üç bin akçeyi dahi kabz eyledim deyû huzûr-ı müslimînde bi tav‘in sâf ikrâr ve i‘tirâf etmişidim lâkin ikrâr-ı mezbûrumda kâzib olmağla meblağ-ı mezbûr on bin akçeyi taleb ederin deyicek bu husûsda mukır ikrârında kâzib olmadığına mukarrun leh mezbûr Aleksandri’ye yemîn lâzım gelmeğin yemîn arz olundukda mezbûr Ali Beşe vech-i muharrer üzre olan ikrârında kâzib olmadığına merkūm Aleksandri half billâhi’llezî enzele’l-İncîle alâ İsâ -aleyhi’s-selâm-etmeğin mûcebiyle mezbûr Ali Beşe bî-vech mu‘ârazadan men‘ ve def‘ olunup mâ hüve’l-vâki‘ bi’l-ibtigā ketb olundu. Fî evâhiri Saferi’l-hayr sene [10]66.

Şuhûdü’l-hâl: Mustafa Ağa b. Çavuşzâde, İbrahim Ağa b. Ayas, el-Hâc Mahmud Beşe b. Hüdâverdi, Ali Beşe b. Mustafa, Hüseyin Beşe b. Ali, Hasan Beşe b. Mehmed

(EYÜB61 - cilt: 27, sayfa: 285 - Hüküm no: 328 - Orijinal metin no: [67a-2])﻿

﻿

﻿

329. Hüküm

Senyo v. Panayot’un mülk değirmen ve dolabdaki hissesini sattığı

Vilâyet-i Rumeli’nde Holomiç kazâsına tâbi‘ Votril nâm karye sâkinlerinden Senyo v. Panayot nâm zimmî meclis-i şerî’at-i şerîfede işbu râfi‘atü’l-vesîka Zaharya bt. Todori nâm nasrâniyenin sadrî kebîr oğlu ve tarafından ikrâr-ı âti’z-zikri tasdîke vekîli olup bimâ hüve tarîkü’s-sübût şer‘an vekâleti sâbite olan Yorgo v. İstemad nâm zimmî muvâcehesinde bi tav‘ihî ikrâr ve i‘tirâf edip karye-i mezbûre kurbunda vâki‘ nehir ile dâir bir kıt‘a mülk değirmende ve bir kıt‘a kebe dolabında olan altı sehimden bir sehim hissemi müvekkile-i merkūme Zaharya’ya on altı kıt‘a riyâlî kebîr guruşa bey‘-i kat‘î ile bey‘ edip ol dahi vech-i meşrûh üzre iştirâ ve kabûl eyleyip semeni olan merkūmü’l-vasf on altı guruşu müvekkile-i mezbûre yedinden tamâmen ahz ü kabz eylediğimden sonra zikr olunan değirmen ile dolabda olan hisse-i mezbûrelerimi mahallinde zabt ve tasarrufa müvekkile-i merkūmeyi tarafımdan taslît eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ min şehri Rebî‘ulevvel li sene sittîn ve sittîn ve elf.

Şuhûdü’l-hâl: Ali Beşe b. Mustafa, Hüseyin Beşe b. Ali, Dilâver b. Abdullah, Abdi b. İskender

(EYÜB61 - cilt: 27, sayfa: 285 - Hüküm no: 329 - Orijinal metin no: [67b-1])﻿

﻿

﻿

330. Hüküm

Fâtıma Hâtun bt. Memi’nin bakımını üstlendiği torunu için babası Ali Beşe b. Mehmed’den nafaka alacaklarını talep ettiği ve sulh oldukları

Medîne-i Hazreti Ebâ Eyyûb el-Ensârî -dâme fî rıdvân-mahallâtından merhûm Kiremitçi Süleyman mahallesi sâkinlerinden râfi‘atü hâzihi’l-vesîka Fâtıma Hâtun bt. Memi meclis-i şer‘-i şerîf-i lâzımü’t-[te]şrîfde bundan akdem sadriye kızının zevci olan Ali Beşe b. Mehmed nâm kimesne muvâcehesinde üzerine da‘vâ ve takrîr-i kelâm edip mezbûr Ali Beşe’nin kendi firâşından hâsıl olan Ahmed nâm sagīr hâlen benim hacr ve terbiyemde olup sagīr-i mezbûrun nafaka-i mefrûzasından târih-i kitâba gelince ba‘de küllî hesâb bin dokuz yüz cedîd akçe nafaka olup meblağ-ı mezbûru bundan akdem mezbûr Ali Beşe’den taleb ve da‘vâ edip ol dahi edâdan imtinâ‘ etmekle beynimizde münâza‘ât-ı kesîre ve muhâsamât-ı şedîde cereyân etmişidi, el-hâletü hâzihî vesâtat-i muslihîn ile nafaka-i merkūmeden beni bin akçe üzerine sulh eylediklerinde ben dahi sulh-ı mezbûru kabûl ve bedel-i sulh olan meblağ-ı mezbûr bin akçeyi mersûm Ali Beşe yedinden bi’t-tamâm ve’l-kemâl ahz ü kabz eyledim, târih-i kitâba gelince mezbûr Ali Beşe zimmetinde bir akçe ve bir habbe nafaka bâkī kalmadı zimmetini ibrâ ve iskāt eyledim dedikde gıbbe’t-tasdîki’ş-şer‘iyyi’l-vicâhî mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ min şehri Rebî‘ulevvel li sene sittîn ve sittîn ve elf.

Şuhûdü’l-hâl: Hüseyin Beşe b. Mahmud, Ali Beşe b. Mehmed, Mehmed Beşe b. Mehmed, Bâli Beşe b. Süleyman, Mehmed Beşe b. İbrahim, Ali Beşe b. Mustafa, Hüseyin b. Ali, Bayram Sofu b. Mehmed ve gayruhüm

(EYÜB61 - cilt: 27, sayfa: 286 - Hüküm no: 330 - Orijinal metin no: [67b-2])﻿

﻿

﻿

331. Hüküm

Fâtıma bt. Memi’nin yanında olan torunu Ahmed’i, babası Ali Beşe’nin haksız yere alıkoyduğu, ninesine teslim etmesinin tenbîh edildiği

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de merhûm Kiremitçi Süleyman mahallesi sâkinlerinden râfi‘at-i hâzihi’l-vesîka Fâtıma bt. Memi nâm hâtun meclis-i şer‘-i şerîfde sadriye kızının zevc-i mutallıkı Ali Beşe b. Mehmed nâm râcil muvâcehesinde üzerine takrîr-i da‘vâ edip mezbûr Ali Beşe’nin kendi firâşından hâsıl olan Ahmed nâm sagīr benim hacr ve terbiyemde olup târih-i kitâbdan üç sene mukaddem medîne-i merkūmede hâkimü’ş-şer‘i’ş-şerîf olan Mustafa Efendi sagīr-i mezbûrun havâic-i zarûriyyesiçün yevmî dört akçe nafaka farz ve takdîr edip sagīr-i mezbûr hâlen beş yaşında olmağla bi hasebi’ş-şer‘ hakk-ı hızâne benim iken mezbûr Ali Beşe sulbî oğlu sagīr-i merkūm Ahmed’i bi gayr-ı vech-i şer‘î alıp bana teslîmden imtinâ‘ eder, suâl olunup teslîme tenbîh olunmak matlûbumdur dedikde gıbbe’s-suâl mezbûr Ali Beşe cevâbında fi’l-hakīka sagīr-i mezbûr beş yaşında olup ve sulbî oğlu olduğunu ve bi gayr-ı vech-i şer‘î müdde‘iye-i merkūmenin baştan aldığını bi tav‘ihî ikrâr ve i‘tirâf etmeğin mûcebiyle sagīr-i mezbûru cedde-i sahîhası merkūme Fâtıma Hâtun’a teslîme kıbel-i şer‘-i kavîmden mersûm Ali Beşe’ye tenbîh olunup mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ min şehri Rebî‘ulevvel li sene sittîn ve sittîn ve elf.

Şuhûdü’l-hâl: Mehmed Çelebi b. Mehmed Beyâzî?, Hüseyin Beşe [b.] Mahmud, Veli Beşe b. Süleyman, Mehmed Beşe b. İbrahim, Ali Beşe b. Mehmed, Ali Beşe b. Mehmed, Ali Beşe b. Mustafa, Hüseyin Beşe b. Ali, Bayram Sofu b. Mehmed

(EYÜB61 - cilt: 27, sayfa: 287 - Hüküm no: 331 - Orijinal metin no: [67b-3])﻿

﻿

﻿

332. Hüküm

Mehmed’in Hasan adlı kişideki alacağının tahsiline dâir buyruldu

Fi’l-vâki‘ itâ‘at-i şer‘ eylemezse izn-i şer‘le evi mühürlene deyû buyruldu. Sa‘âdetlü ve mürüvvetlü sultânım hazretleri sağ olsun, Eyüp sâkinlerinden Hasan nâm kimesnede elli altı bin iki yüz akçe hakkım olup dört senedir ki vermekde te‘allül ve inâd eder dört-beş def‘adır ki buyruldu-yı şerîf ve mübâşir kulları ile varagele bîzâr olduk evinin içinde oturur bir vechile şer‘-i şerîfe çıkmaz elinde âciz ve fürûmânde kaldım sa‘âdetlü sultânımdan mercûdur ki zamân-ı adâletinizde bu def‘a dahi itâ‘at etmezse izn-i şer‘le hânesi mühürlenmesi bâbında buyruldu-yı şerîf ricâ olunur fermân sultânımındır. Bende Mehmed Selânik

(EYÜB61 - cilt: 27, sayfa: 287 - Hüküm no: 332 - Orijinal metin no: [68a-1])﻿

﻿

﻿

333. Hüküm

Mustafa Paşa’nın hanımının hakkının alınması için buyruldu

Fazîletli Eyüp Efendisi mezbûrun elinde olan hüccet-i şer‘iyyesi mûcebince şer‘le men‘ ve def‘ eyleyeler deyû buyruldu. Devletlü ve sa‘âdetlü sultânım hazretleri sağ olsun, Arz-ı hakīrleri budur ki benim sa‘âdetlü sultânım huzûr-ı şerîfe gelmişim, mukaddemâ sultânıma i‘lâm olunan da‘vâ için benim sultânım emriniz olmuşdu ki Rumeli kazaskerine icrâ etsin deyû emriniz ile varıp da‘vâcımız olan kimesne bahâne bulup şâhid getireyim deyû gider ve gelmez benim sa‘âdetlü sultânım eyyâm-ı devletinizde lâyık mıdır ki bize böyle gadr ola sa‘âdetlü sultânımdan temennâ olunur ki yarınki gün huzûrunuza geldikde hakkımız icrâ edesiz bâkī fermân sultânımındır. Bende Hâtun-ı Mustafa Paşa M

(EYÜB61 - cilt: 27, sayfa: 288 - Hüküm no: 333 - Orijinal metin no: [68a-2])﻿

﻿

﻿

334. Hüküm

Edirnekapı dışındaki subaşılık mukâtaasının Şerîf Mehmed’e verildiği

Vech-i tahrîr-i hurûf oldur ki uhdemizde olan mukāta‘âtdan Haslar kazâsına tâbi‘ Edirnekapısı hâricinde vâki‘ subaşılık mukāta‘ası beher mâh bin akçe iltizâm ile işbu bin altmış beş şehri Şa‘bânı gurresinden sâhibü’t-temessük Şerîf Mehmed der-uhde ve kabûl edip bin akçe peşin vermekle mukāta‘asın mezbûra mâh-ı mezbûr gurresinden zabt ve tasarrufu için bu hurûf li ecli’t-temessük ketb olunup yedine verildi. Tahrîren fî 21 Receb? sene 1065. El-fakīr Hasan Ağa Emîn-i gümrük

(EYÜB61 - cilt: 27, sayfa: 288 - Hüküm no: 334 - Orijinal metin no: [68a-3])﻿

﻿

﻿

335. Hüküm

Ulûfesi kesilen Ahmed’in Seydi Pîrî Tekkesi’ne zâviyenişîn olarak tayin edildiğine dâir berât sureti

Sulehâdan Ahmed südde-i sa‘âdetime arzuhâl sunup bundan akdem yevmî on dört akçe ulûfeye mutasarrıf iken ulûfesi kat‘ olunup kendiye gadr olunmağla inâyet ricâ edip vech-i meşrûh üzre berât-ı şerîf verilmek fermân-ı âlîşânım olmağın işbu dârende-i fermân-ı hümâyûn-ı meserret-makrûn-ı Hâkānî mezbûr Ahmed mahal ve müstehık olmağın hakkında mezîd-i inâyet zuhûra getirip Edirnekapısı hâricinde merhûm Seydi Pîrî Tekyesi Zâviyesi’nde kendi arzuhâli ve sûret-i ru’ûs-ı hümâyûnum mûcebince bin altmış beş Recebi’nin yirmi ikinci gününden vazîfe-i lâzımesiyle zâviyenişîn olmak üzre bu berât-ı hümâyûnu verdim ve buyurdum ki varıp vech-i meşrûh [üzre] bundan akdem zâviyenişîn olanlar ne vechile mutasarrıf ola gelmiş [ise] mezbûr dahi ol vechile mutasarrıf ola ol bâbda âhardan bir ferd mâni‘ ve dâfi‘ olmaya şöyle bileler alâmet-i şerîfe i‘timâd kılalar. Tahrîren fi’l-yevmi’t-tâsi‘ ve’l-ışrîn şehri Recebü’l-mürecceb sene hamsin ve sittîn ve elf. Be makām-ı Kostantıniyyetü’l-mahmiyye Vasale ileynâ fî gurreti Şa‘bâni’l-mu‘azzam li sene hamsin ve sittîn ve elf.

(EYÜB61 - cilt: 27, sayfa: 288 - Hüküm no: 335 - Orijinal metin no: [68a-4])﻿

﻿

﻿

336. Hüküm

Haslar kazâsına bağlı yerlerdeki Hıristiyan ahâlîye İstanbul Patriği’nin arzı üzerine Atanasyos’un metrepolid olarak tayin edildiği ve görev ve yetkilerini bildiren berât

Bundan akdem Haslar kazâsına tâbi‘ kurâhâ-i Terkos ve Büyükdere ve Tarabya ve Küçükköy ve tevâbi‘i keferesi metrepolidliği mahallinde mastûr ve mukayyed olup lâkin zikr olunan metrepolidliği bu âna değin kimesne kabûl etmeyip yeri hâlî kaldığı ecilden işbu dârende-i fermân-ı hümâyûn Atanasyos nâm râhib âyinimiz üzre mahal ve müstehık olmağın hâliyâ İstanbul ve tevâbi‘i keferesi patriği olan Banikyos nâm râhibin arzı mûcebince ve kadîmden olagelen âdet [ve] kānûn üzre mezbûr râhibi kefere tâ’ifesinin üzerlerine metrepolid ta‘yîn edip ve âdet-i piş[k]eşî için bin altmış beş Şevvâlü’l-mükerremin on dokuzuncu gününde hazîne-i âmireme ber vech-i nakid altı yüz seksen akçe teslîm eylemeğin mezbûr râhibe bu berât-ı hümâyûn-ı [meserre]t makrûnu verdim ve buyurdum ki ba‘de’l-yevm merkūm Atanasyos râhib zikr olunan karyelerde ve tevâbi‘i keferesine kadîmden olagelen âdet ve kānûn ve âyinleri üzre metrepolid olup ol yerde olan papazlar ve keşi[ş]ler ve sâir kefere tâ’ifesinin ulusu ve kiçisi râhib-i mezbûru kendilerine metrepolid bilip metrepolidliğe müte‘allik olan husûslarda mezkûra mürâca‘atları olup sözünden tecâvüz eylemeyeler ve mezbûr râhibi metrepolidliğine müte‘allik azl ve nasba müstehak olan papazları ve keşi[ş]leri râhib-i mezbûr âyinleri üzre mûcebince olageldiği üzre azl ve nasb eylediğinde aralarına âhardan kimesne karışmaya ve girmeye ve mezbûr râhibin metrepolidliğine tâbi‘ papazlardan ve keşi[ş]lerden ve kalogaryalardan birisi mürd olsa mu‘tâd-ı kadîm üzre patriğe âid olan metrûkâtların râhib-i mezbûr patrik için ahz ü kabz hilâf-ı âdet ve hilâf-ı kānûn beytülmâl ve kassâm âdemleri tarafından ve âhardan müdâhale olunmaya ve mürd olan papazlar ve keşi[ş]ler ve sâir kefere tâ’ifesi âyinleri üzre kenîseleri fukarâsına ve patriğe her ne vasiyyet ederler ise makbûl olup Rûm şâhidleri ile şemhî? oluna ve ba‘zı papazları ve keşi[ş]leri? mezbûr râhib âyinleri üzre tedîb eylediğinde âhardan kimesne mu‘âraza eylemeye ve kurâ papazları râhib-i mezbûrun ma‘rifeti yoğiken âyinlerine muhâlif nikâh câiz olmayan kefere nikâh eylemeye ve ayırdılmaya ve metrepolidliğine ve taşra yerlerde bir zimmiyye avrat erinden kaçsa veya bir zimmî avratın boşamalı olsa veyâhud avrat almalı olsa ara yerlerine râhib-i mezbûrdan gayrı kimesne karışmaya ve girmeye ve bi’l-cümle kendilerin âyinleri mûcebince kiliselerine müte‘allik bağ ve bahçelerine ve çiftliklerine ve çayırlarına ve tarla ve kûhu? kurbunda olan Ayazma ve Balıklı Ayazma ve sâir ayazmalarına ve manastırlarına ve sâir kenîseye vakıf olan eşyâ ve davarlarına ve bundan evvel mutasarrıf olanlar ne minvâl üzre zabt ve tasarruf edegelmişler ise mezbûr râhib dahi ol minvâl üzre zabt ve tasarruf eyleye, ol bâbda bir ferd mâni‘ ve müzâhim olmayıp dahl ve ta‘arruz kılmaya şöyle bileler alâmet-i şerîfe i‘timâd kılalar. Tahrîren fi’l-yevmi’l-hâmis ve’l-ışrîn min şehri Şevvâli’l-mükerrem li sene hamsin ve sittîn ve elf. Be makām-ı Kostantıniyye[tü’l]-mahrûse

(EYÜB61 - cilt: 27, sayfa: 289 - Hüküm no: 336 - Orijinal metin no: [68b-1])﻿

﻿

﻿

337. Hüküm

Baba Ali Tekkesi zâviyedârlığının talebi üzerine vâkıfın evlâdından olan Hatice Hâtun’a verilmesi ve haksız yere zabt eden Mustafa’nın men edilmesi

Haslar kazâsında İdris Köşkü kurbunda vâki‘ merhûm Baba Ali Tekyesi’nde evlâd-ı vâkıfdan olup vazîfe-i mu‘ayyenesiyle meşrûtiyet üzre zâviyedâr olan râfi‘a-i tevkī‘-i refî‘ü’ş-şân-ı hâkānî Hatice Hâtun -zîdet ismetuhâ- zikr olunan zâviye hakk-ı meşrûtası olup üzerimde iken âhardan Mustafa nâm kimesne zâviye-i mezkûru fuzûlî zabt edip gadr eylemekle mezbûr Mustafa ref‘ olunup geri kendiye ibkā ve mukarrer kılınıp berât-ı âlîşân verilmek bâbında inâyet ricâ eylemeğin bu bâbda inâyet ricâ eylemeğin hakkında mezîd-i inâyet-i pâdişâhânem vücûda getirip ru’ûs-ı hümâyûnum sûreti mûcebince bin altmış beş Zilhiccesinin ikinci gününden ibkā ve mukarrer kılınıp berât-ı hümâyûnu verdim ve buyurdum ki mezbûre Hatice Hâtun varıp ber mûceb-i şart-ı vâkıf meşrûtiyet üzre kemâkân zâviyedâr olup hizmeti lâzımesin mer‘î ve mü’eddâ kıldıkdan sonra vazîfe-i mu‘ayyenesin evkāf-ı mezbûr mahsûlünden olup mutasarrıfe ola ve zâviye-i mezbûr[e] hakk-ı meşrûtası olmağla min ba‘d ref‘ olan mezbûr Mustafa ve âhardan bir ferdi dahl ve ta‘arruz kılmayıp mâni‘ ve müzâhim olmaya şöyle bileler alâmet-i şerîfime i‘timâd kılalar. Tahrîren fi’l-yevmi’s-sâdis min şehri Zilhicce sene hamsin ve sittîn ve elf. Be makām-ı Kostantıniyyetü’l-mahrûse Vasale ileynâ fi’l-yevmi’s-sâbi‘ aşer min Zilhicceti’ş-şerîfe li sene hamsin ve sittîn ve elf.

(EYÜB61 - cilt: 27, sayfa: 290 - Hüküm no: 337 - Orijinal metin no: [69a-1])﻿

﻿

﻿

338. Hüküm

Yeniçerilerden Hüseyin Beşe’nin kızı Ezmerağda’ya mülk menzili ile harman yerini sattığı, tasarrufundaki on tarlanın tasarruf hakkını devrettiği

Vilâyet-i Rumeli’nde Ergirikasrı kazâsına tâbi‘ Venişte nâm karyeden olup hâlen Dergâh-ı âlî yeniçerilerinden olan Hüseyin Beşe b. Abdullah nâm kimesne meclis-i şer‘-i şerîf-i ezherde sulbiye kebîre kızı işbu bâ‘isetü’l-kitâb Ezmerağda nâm nasrâniye tarafından ikrâr-ı âti’z-zikri tasdîke vekîl olup bimâ hüve nehcü’s-sübût şer‘an vekâleti sâbite olan Nani v. Nikola nâm zimmî muvâcehesinde bi tav‘ihî ikrâr ve i‘tirâf edip silk-i mülkümde münselik olup karye-i mezbûrede vâki‘ bir tarafdan Yani v. Duka mülkü ve bir tarafdan diğer Yani v. Kondi mülkü ve bir tarafdan Kaso v. Kondi mülkü ve bir tarafdan tarîk-i âm ile mahdûd bir bâb tahtânî odayı ve anbarı ve zât-ı eşcâr-ı müsmire ve gayr-ı müsmire bahçeyi müştemil mülk menzilimi cemî‘ tevâbi‘iyle ve yine menzili mezbûr kurbunda vâki‘ bir tarafdan harman yerimi kızım müvekkili merkūmeye bin cedîd akçeye bey‘-i kat‘î ile bey‘ edip ol dahi vech-i mübeyyen üzre iştirâ ve kabûl eyledikden sonra yine karye-i merkūme sınırı dâhilinde mevâzi‘-i müteferrikada vâki‘ her birinin hudûdu beynimizde ma‘lûm on kıt‘a tarlamın dahi hakk-ı tasarruflarını ma‘rifet-i sâhib-i arz ile mezbû[re] Ezmerağda’ya iki bin [akçe] bedel mukābelesinde tefvîz eyledim eylediğimde ol dahi tefevvuz ve kabûl eyleyip semen-i mezbûr ile bedel-i mezkûr ki cem‘an üç bin akçe deyne kızım müvekkile-i merkūme Ezmerağda’nın zimmetini ibrâ ve iskāt eyledim min ba‘d zikr olunan menzi[l] ve harman yeri ve tarlalarda benim alâka ve medhalim yokdur her birini mahallinde zabt ve tasarrufa kızım müvekkile-i merkūmeyi tarafımdan taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Abdullah Beşe b. İskender, Ali Beşe b. Mustafa, Dilâver Beşe b. Abdullah, Yusuf [b.] Keyvan

(EYÜB61 - cilt: 27, sayfa: 291 - Hüküm no: 338 - Orijinal metin no: [69a-2])﻿

﻿

﻿

339. Hüküm

Eyüp subaşılığının Eyüp Vakfı’na ait olan kısmının ödenmesine dâir buyruldu

Subaşılık-ı Hazreti Eyyûb-i Ensârî İftihârü’l-havâs ve’l-mukarrebîn bi’l-fi‘il Dârü’s-sa‘âde ağası olan Behram Ağa -dâme ulüvvühû- mektûb gönderip Hazreti Eyyûb-i Ensârî -aleyhi’r-rahmetü’l-Bârî- evkāfından nefs-i Eyüp subaşılığı vakfa âid olan kıstın edâ eylemek üzre kıdvetü’l-emâsil ve’l-akrân İbrahim -zîde kadruhû-ya tevcîh olunup berât-ı şerîf verilmek ricâsına arz etmeğin mûcebince verilmeğin buyruldu. Fî 7 Z sene hamsin ve sittîn ve elf. Bâ-imzâ-i reis

(EYÜB61 - cilt: 27, sayfa: 291 - Hüküm no: 339 - Orijinal metin no: [69b-1])﻿

﻿

﻿

340. Hüküm

Emine bt. Mustafa ile vâlidesi Emetullah bt. Ali’nin mülk evlerini Nasuh Odabaşı’ya bey‘ bi’l-istiğlâl yoluyla sattıkları

Medîne-i Hazreti Ebâ Eyyûb el-Ensârî -dâme fî rıdvâni’l-Bârî-’de Zühre Hâtun mahallesi sâkinlerinden Emine bt. Mustafa nâm hâtun ile vâlidesi Emetullah bt. Ali nâm hâtun meclis-i şer‘-i şerîf-i lâzımü’t-teşrîfde Dergâh-ı âlî -dâme mahfûfen bi’l-me‘âlî- yeniçerilerine mahsûsa olan odalardan yirmi üçüncü ağa bölüğü odasında odabaşı olan işbu râfi‘ü’l-kitâb Nasuh Odabaşı b. Ali tarafından tasdîk-i câ’i’z-zikre vekîl olup bimâ hüve tarîkü’s-sübût şer‘an vekâleti sâbite olan Ramazan [b.] Mahmud nâm râcil muvâcehesinde her biri bi tav‘ihâ ikrâr-ı tâm ve takrîr-i kelâm edip ale’ş-şeriketi’s-seviy mülkümüz olup mahalle-i mezbûrede vâki‘ bir tarafdan Süleyman Dede nâm kimesne mülkü ve bir tarafdan keresteci dükkânı ve bir tarafdan vakf-ı Sinan? ve bir tarafdan tarîk-i âm ile mahdûd ve mümtâz olan mülk-i müşterek menzilimizi cümle tevâbi‘ ve levâhıkı ile müvekkili mezbûr Nasuh Odabaşı’na bi tarîki’l-istiğlâl altı bin cedîd akçeye bey‘ ve teslîm ol dahi mâlıyla? vech-i mübeyyen üzre iştirâ ve tesellüm ve kabz ve kabûl eyleyip semen-i mezbûr altı bin akçeyi yedinden tamâmen ahz ü kabz eylediğimden sonra yine menzili mahdûd-ı mezkûru ba‘de’t-tahliyeti’ş-şer‘iyye mezbûr Odabaşı târih-i kitâbdan bir sene tamâmına değin üç yüz akçe ücret ile bize îcâr ve teslîm eyledikde biz dahi vech-i muharrer üzre istîcâr ve tesellüm ve kabz ve kabûl eyledik dediklerinde mukırratân-ı merkūmetânın minvâl-i meşrûh üzre cârî ve sâdıra olan cemî‘ ikrârlarını vekîl-i mezbûr Ramazan Beşe bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ bi’l-ibtigā ketb olundu. Fi’l-yevmi’l-ışrîn mine’l-Muharremi’l-harâm li sene sittîn ve sittîn ve elf.

Şuhûdü’l-hâl: Şaban Efendi b. Hüseyin, Mehmed Efendi b. Habil, Ali Beşe b. Mustafa, Hüseyin Beşe b. Ali, Mehmed Beşe b. Mahmud

(EYÜB61 - cilt: 27, sayfa: 292 - Hüküm no: 340 - Orijinal metin no: [69b-2])﻿

﻿

﻿

341. Hüküm

Emine Hâtun bt. Abdülbâki’nin muhallefâtı

Muhallefâtü’l-merhûme Emine Hâtun bt. Abdülbâkī nâm müteveffânın ancak zevc-i metrûkü vasîsi el-merhûm Ali nâm kimesne ile zâhirde vâris-i ma‘rûf[u] olmamağın metrûkâtının nısfı zevc-i mezbûra ve nısf-ı âharı beytülmâle âid olmağın Haslar’da beytülmâl emîni olan Ali Bey b. Mehmed talebiyle müteveffât-ı merkūmenin metrûkâtı vech-i âtî üzre tahrîr olunmuşdur. Vaka‘a’l-ketebe ve’r-rakam fî gurreti Saferi’l-hayr li sene sittîn ve sittîn ve elf. Aded Der-müeccel Akçe 500 Sîm kuşak Akçe 265 Yemeni yorgan 1 Akçe 150 Köhne yastık 2 Akçe 130 Kuzu kürkü Akçe 102 Müsta‘mel kaliçe 1 Akçe 75 Muhayyer ferâce 1 Akçe 150 Köhne atlas kaftan 1 Akçe 405 Gömlek 1 Akçe 36 Alaca kaftan 1 Akçe 140 Arakiyye 1 Akçe 51 İplik nısfı zevce 125 29 Akçe 125 Nezkeb ma‘a baş tüyesi Akçe 45 Yekûn [Akçe] 2.174 Minhâ Dellâliyye Akçe 34 Deyn-i müsbet li Numan Ağa Akçe 1.500 Resm-i âdî Akçe 70 Ücret-i kadem ve kalemiyye ve ihzâriyye Akçe 50 Yekûn [Akçe] 1.654 El-bâkī [Akçe] 520 Hisse-i zevc Akçe 260 Cânib-i beytülmâle âid Akçe 260

(EYÜB61 - cilt: 27, sayfa: 293 - Hüküm no: 341 - Orijinal metin no: [69b-3])﻿

﻿

﻿

342. Hüküm

Hüseyin’in Eyüp’teki bahçe bostancılarına kethüdâ tayin edildiğine dâir berât

İşbu râfi‘-i tevkī‘-i refî‘ü’ş-şân-ı hâkānî Hüseyin südde-i sa‘âdetime gelip medîne-i Hazreti Eyyûb-i Ensârî’de vâki‘ bahçe bostancılarına kethüdâ ta‘yîn olunup kıbel-i şer‘den hüccet-i şer‘iyye verilmekle mûcebince berât-ı şerîfim verilmek bâbında inâyet ricâ etmeğin tevcîh edip işbu berât-ı izzet-makrûnu verdim ve buyurdum ki mezbûr varıp ba‘de’l-yevm tâ’ife-i mezbûreye olageldiği üzre kethüdâları olup hizmeti lâzımesin bî-kusûr mer‘î ve mü’eddâ kıldıkdan sonra kadîmden kethüdâ olanlar ne vechile mutasarrıf olagelmişler ise bu dahi ol minvâl üzre mutasarrıf olup âhardan bir ferd dahl ü ta‘arruz kılmayalar şöyle bileler alâmet-i şerîfe i‘timâd kılalar. Tahrîren fî evâsıtı şehri Rebî‘ulâhir li sene selâsün ve sittîn ve elf. Be makām-ı Kostantıniyyetü’l-mahrûse

(EYÜB61 - cilt: 27, sayfa: 294 - Hüküm no: 342 - Orijinal metin no: [70a-1])﻿

﻿

﻿

343. Hüküm

Vâkıfın şartına aykırı olarak Baba Ali Tekkesi zâviyedârı olan Mustafa’nın görevden alındığı ve yerine vâkıfın evlâdından Hatice Hâtun’un zâviyedâr olduğuna dâir berât

İşbu râfi‘-i tevkī‘-i sa‘âdet-nişân evlâd-ı vâkıfdan olan kıdvetü’l-muhadderât Hatice Hâtun -zîdet gufrânühâ- hakkında mezîd-i inâyet-i Pâdişâhânem zuhûra getirip Haslar kazâsına tâbi‘ İdris Köşkü nâm mevzi‘ kurbunda vâki‘ merhûm Baba Ali zâviyesi ber mûceb-i şart-ı vâkıf akzâ kuzâti’l-müslimîn Haslar kadısı olan Mevlânâ Mehmed -zîdet fezâilühû- arzı mûcebince hilâf-ı şart-ı vâkıf olup gadr etmeğin vakfiyeye nazar olunup evlâda meşrûta idiği zâhir olmağla ber mûceb-i şart-ı vâkıf ref‘ olunan Mustafa yerine bin altmış beş Ramazân-ı şerîfin yirminci gününden zâviyedâr nasb ve ta‘yîn edip bu berât-ı hümâyûnu verdim ve buyurdum ki merkūme Hatice Hâtun varıp zâviye-i mezbûreye ber mûceb-i şart-ı vâkıf zâviyedâr olup bundan akdem zâviyedâr olanlar ne vechile zabt ve tasarruf edegelmişler ise merkūm dahi ol minvâl üzre mutasarrıf ola ol bâbda ref‘ olunan mezbûr Mustafa ve taraf-ı âhardan bir ferd mâni‘ ve dâfi‘ ve dahl ve ta‘arruz kılmayalar şöyle bileler alâmet-i şerîfe i‘timâd kılalar. Tahrîren fi’l-yevmi’l-ışrîn Ramazânü’l-mübârek li sene hamsin ve sittîn ve elf. Be makām-ı Kostantıniyyetü’l-mahrûse Vasale fi’l-yevmi’l-hâmis ve’l-ışrîn mine’ş-şehri’l-mezbûr li’s-seneti’l-merkūme.

(EYÜB61 - cilt: 27, sayfa: 294 - Hüküm no: 343 - Orijinal metin no: [70a-2])﻿

﻿

﻿

344. Hüküm

Eyüp subaşılığından vakfa ait olanın ödenmesine dâir buyruldu

Subaşılık der-Hazret-i Ebî Eyyûb-i Ensârî Dârü’s-sa‘âde ağası olan iftihârü’l-havâs ve’l-mukarrebîn Behram Ağa -dâme ulüvvühû- mektûb gönderip zikr olunan subaşılık vakfa hâsıl kayd olunup kıdvetü’l-emâsil ve’l-akrân Ali -zîde kadruhû-ya vakfa âid olan her ne ise edâ eylemek üzre tevcîh olunup ru’ûs vermek ricâsına arz etmeğin mûcebince verilmek buyruldu. Fî 25 N sene [10]65 Vasale fi’t-târihi’l-mezbûr.

(EYÜB61 - cilt: 27, sayfa: 295 - Hüküm no: 344 - Orijinal metin no: [70a-3])﻿

﻿

﻿

345. Hüküm

Vefat eden Zülfikar Ağa’nın mallarının kaydedilmesine dâir buyruldu

Fazîletli Haslar efendisi -zîdet fezâilühû- divân tezkeresi vâsıl olıcak ma‘lûm ola ki Zülfikar Ağa merhûm olup vâris-i ma‘rûfu olmayıp muhallefâtı mîrîye tahakkuk etmekle taht-ı kazânızda vâki‘ olan çiftliğinde eğer tereke ve gulâm ve havârî ve hayvanâtı bi’l-külliye tahrîr ve mîrî için kabz olunmak mühim olmağın bâkī kulu ve divân halîfesi vardıkda min külli’l-vücûh mevcûdu her ne ise defter eyleyip irsâl edesiz. Fî 25 ( ) sene [10]65. [Kuyruklu imzâ] Kad vasale ileynâ fi’l-yevmi’s-sâdis ve’l-ışrîn min Şevvâli’l-mükerrem sene [10]65.

(EYÜB61 - cilt: 27, sayfa: 295 - Hüküm no: 345 - Orijinal metin no: [70a-4])﻿

﻿

﻿

346. Hüküm

Seyyid Pîrî Tekkesi’nde Veli ile Ahmed’in birlikte zâviyedârlık yapacaklarına dâir berât

Sulehâdan Veli -zîde salâhahû- arzuhâl edip Edirnekapısı hâricinde merhûm Seyyid Pîrî Tekyesi’nde otuz seneden [beri] berât-ı şerîf ile mutasarrıf iken âhardan Ahmed Efendi dahl etmekle mukarrer? ricâ etmeğin ikisi dahi ber vech-i iştirâk mutasarrıflar olmak üzre tevcîh olunup berât-ı âlîşânım verilmek fermânım olmağın işbu dârendegân-ı mezbûrân Ahmed ve Veli haklarında mezîd-i inâyet-i Pâdişâhânem zuhûra getirip ru’ûs-ı hümâyûnum sûret mûcebince ikisi dahi ber vech-i iştirâk mutasarrıflar olmak üzre bin altmış beş Şevvâlinin yirmi altıncı gününden bu berât-ı hümâyûnu verdim ve buyurdum ki mezbûrlar varıp tekye-i mezbûrede ber vech-i iştirâk zâviyedârlar olup bunlardan evvel zâviyedâr olanlar ne vechile mutasarrıf olagelmişler ise mezbûrlar dahi ol vechile mutasarrıflar olalar ol bâbda hiç ferd mâni‘ ve müzâhim olmayıp dahl ve ta‘arruz kılmaya şöyle bileler alâmet-i şerîfe i‘timâd kılalar. Tahrîren fi’l-yevmi’s-selhi Şevvâli’l-mükerrem li sene hamsin ve sittîn ve elf.

(EYÜB61 - cilt: 27, sayfa: 295 - Hüküm no: 346 - Orijinal metin no: [70b-1])﻿

﻿

﻿

347. Hüküm

Bayram günlerinde alınacak tedbirlerle ilgili Eyüp subaşısına gönderilen buyruldu

Sen ki Eyüp subaşısısın arife gününden îyd-i şerîfin dördüncü gününe varınca nisvân tâ’ifesi çarşı ve pazar ve salıncak önlerinde varmayıp ve bu günde meyhâneler kapanıp ve mühürlenip ol tarafları gereği gibi kavga ve fetreti def‘ ve men‘ eyleyesin şöyle ki bu günlerde meyhâneler kapanmayıp ve bu günde tenbîh ve te’kîd eylemeyip geri meyhâneler açık buluna ve arife gününden dördüncü gününe gelince tâ’ife-i nisvândan çarşı ve pazarlarda ve salıncak önlerinde buluna muhkem hakkında gelinir âna göre mecma‘-ı nâs olan mahallerde tenbîh ettiresin şöyle bilesin deyû buyruldu. Fî 8 Z[ilhicce] sene [10]65. Vasale ileynâ fi’l-yevmi’s-sânî min Zilhicceti’ş-şerîfe sene [10]65.

(EYÜB61 - cilt: 27, sayfa: 296 - Hüküm no: 347 - Orijinal metin no: [70b-2])﻿

﻿

﻿

348. Hüküm

Emine Hâtun bt. Abdullah’ın muhallefâtı

Muhallefâtü’l-merhûme Emine Hâtun bt. Abdullah min kabl sâkineten bi mahalleti Dökmecibaşı min mahallâtı medîne-i Hazreti Ebâ Eyyûb el-Ensârî el-mazbût nısfu metrûkâtihâ bi yedi’l-emîn alâ beytülmâl el-vâki‘ bi’l-medîneti’l-mezbûre li âdemi vârisin ma‘rûfin sivâ zevcihâ ve hüve’r-racülü’l-med‘uv Ahmed b. Hüseyin. Vaka‘a’t-tahrîr fi’l-yevmi’r-râbi‘ min Saferi’l-hayr min şuhûri sene sittîn ve sittîn ve elf. [Aded] [Kıymet] Mehr-i müeccel Akçe 300 Minder 2 Akçe 120 Çarşaf 5 Akçe 320 Beledî döşek 2 Akçe 470 Beylik ferâce 1 Akçe 150 Beyaz minder 2 Akçe 220? [320?] Mâ’î keçesi 1 Akçe 120 Velençe beyaz ..? 1 Akçe 170? Beledî yorgan 1 Akçe 60 Yemeni yorgan 1 Akçe 170 Hamam sileceği 1 Akçe 40 Münakkaş don 1 Akçe 40 Tencere 2 Akçe 200 Sandık 1 Akçe 72 Alaca kaftan ve kırmızı anteri 2 Akçe 100 Minder çarşaf 2 Akçe 120 Takye ve ayaklık 3 Akçe 20 Sepet sandığı 1 Akçe 20 Çift anteri 1 Akçe 60 Alaca bogasi 2 Akçe 22? Sagīr yorgan ve hırdavat Akçe 62 Yekûn [Akçe] 2.900 Minhâ Resm-i âdî [Akçe] 200 Resm-i …? [Akçe] 200 Kalemiyye [Akçe] 40 İhzâriyye [Akçe] 20 ...? [Akçe] 60 Hammâliyye [Akçe] 47 Dellâliyye [Akçe] 80 Yekûn [Akçe] 637 Sahhe’l-bâkī [Akçe] 2.245 Hissetü’z-zevci’l-mezbûr [Akçe] 1.122 Kesr [Akçe] 1 Ahmed Çelebi el-Emîn alâ beytülmâl [Akçe] 1.122 Meblağ-ı mezbûr emîn-i merkūm yedinde?

(EYÜB61 - cilt: 27, sayfa: 296 - Hüküm no: 348 - Orijinal metin no: [70b-3])﻿

﻿

﻿

349. Hüküm

Orhanlı köyündeki avârız haneleri hakkında

Kazâ-i Hâshâ-i İstanbul hânehâ-i avârız ve nüzülleri ber mûceb-i defteri hazîne Karye-i Orhanlı Hâne 1 Yalnız bir hânedir. Karye-i mezbûre bundan akdem iki hâne olup lâkin tahammülleri olmamağla bir hânesi ihrâc olup âhardan tahmîl oluna deyû fermân olmağla mûcebince kayd oluna deyû vâki‘ olan tekâlîfi bir hâneden verilmek üzre sûret-i defteri Mevkūfât tezkeresi mûcebince mahallinden nakl olundu. Tahrîren fî 25 R[ebî‘ulâhir] sene 1063.

(EYÜB61 - cilt: 27, sayfa: 298 - Hüküm no: 349 - Orijinal metin no: [70b-4])﻿

﻿

﻿

350. Hüküm

…? Evkâfı tevliyetinin tevcîh olunmasına dâir?

...? evkāf-ı İslâm Bey tevliyeti evkāf-ı mezbûr bâ-arz-ı Seyyid Yakub ve ber mûceb-i ru’ûs-ı hümâyûn yevm dört ..? evkāf-ı Eyyûb el-Ensârî Merkūm Mustafa mürtezika-i vakfa vazîfelerin vermeyip rencîde etmeden hâlî olmadığından mâ‘adâ ahâlî-i mahalle sû-i hâline şehâdet etmeğin ref‘i lâzım gelmekle ref‘ olunup müceddeden tevcîh olunmak ricâsına vakfın nâzırı Seyyid Yakub arz etmekle sûret-i ru’ûs-ı hümâyûn ile tevcîh olunduğu berâtında şerh verile.

(EYÜB61 - cilt: 27, sayfa: 298 - Hüküm no: 350 - Orijinal metin no: [71a-1])﻿

﻿

﻿

351. Hüküm

Edirnekapı hâricindeki subaşılık mukâtaasının 1065 yılı Zilhiccesinden itibaren Ali Bey’e verildiği

Bâ‘is-i tahrîr-i hurûf oldur ki bi’l-fi‘il uhdemizde olan mukāta‘âtdan Haslar kazâsında vâki‘ Edirnekapısı hâricinde subaşılık mukāta‘asın beher mâh bin akçeye olmak üzre sâhibü’t-temessük Ali Bey nâm kimesneye tevcîh olunup işbu bin altmış beş şehri Zilhiccesi gurresinden der-uhde ve kabûl edip ber vech-i peşin üç bin akçe edâ ve teslîm eylemekle bu hurûf li ecli’t-temessük târih-i merkūmdan zabt ve tasarrufları için kendi ve kefîli yedine verilmek ( ). Tahrîren fî 5 C[emâziyelâhir] sene 1065. El-fakīr Hasan Bey Emîn-i gümrük

(EYÜB61 - cilt: 27, sayfa: 298 - Hüküm no: 351 - Orijinal metin no: [71a-2])﻿

﻿

﻿

352. Hüküm

Şâkire Hâtun bt. Abdullah’ın muhallefâtı

Muhallefâtü’l-merhûme Şâkire Hâtun bt. Abdullah min kabl sâkineten bi mahalleti Cezerî Kasım Paşa min mahallâtı medîneti Ebâ Eyyûb el-Ensârî -dâme fî rıdvâni’l-Bârî- ve tereket zevcen med‘uvven Hasan Beşe b. Abdullah ve ibne’l-mu‘tak el-med‘uvv Mustafa Bey b. Ali Çavuş el-verâsetü münhasıratün fîhimâ. Vaka‘a’l-ketbü ve’t-terkīm Fî gurreti Muharremi’l-harâm li sene sittîn ve sittîn ve elf. [Aded] [Kıymet] Yastık 2 Akçe 120 Minder 1 Akçe 85 Beyaz ( ) 1 Akçe 130 Yemeni yorgan 1 Akçe 185 Yemeni köhne yorgan 1 Akçe 58 Def‘a minder 1 Akçe 100 Alaca yastık 1 Akçe 44 Minder 1 Akçe 13 Yastık 1 Akçe 16 Alaca kilim 1 Akçe 149 Yüz yastığı 3 Akçe 17 Beyaz çarşaf 1 Akçe 22 Perde 1 Akçe 41 Yüz yastığı 1 Akçe 13 Def‘a hurda minder 3 Akçe 40 Kırmızı kilim 1 Akçe 24 Alaca perde 1 Akçe 49 Yorgan köhne 1 Akçe 21 İplik Zirâ‘ 8 Akçe 52 Flemen? ipliği 9 Akçe 50 Sandık 1 Akçe 32 Kettân tarağı 1 Akçe 19 Kahve ibriği 1 Akçe 55 Kemhâ anteri 1 Akçe 104 Gömlek ve anteri 2 Akçe 17 Sac ve kepçe 2 Akçe 51 Tencere kebîr 1 Akçe 143 Tencere sagīr 1 Akçe 55 Tekne 1 Akçe 21 Şamdan 1 Akçe 20 Tâbe ve tas ve sac 1 1 1 Akçe 43 Balta 1 Akçe 15 Havlu makrama 2 Akçe 22 Alaca çarşaf mâ’î zıbın 2 Akçe 37 Arakıye 1 Akçe 24 Don 2 Akçe 26 Makrama ve don Akçe 20 Diğer makrama 4 Akçe 25 Nezkeb 1 Akçe 8 Zıbın 3 Akçe 22 Don Gömlek makrama 1 1 1 Akçe 15 Alaca çarşaf 1 Akçe 20 Kalpak 1 Akçe 30 Sırmalı makrama 2 Akçe 80 Yemeni makra[ma]? 4 Akçe 34 Alaca terlik 1 Akçe 54 Atlas kaftan 1 Akçe 172 Sof ferâce 1 Akçe 550 Destgâh 1 Akçe 100 Köhne ferâce 1 Akçe 45 Nikâh-ı müeccel Akçe 2.000 Cem‘an Yekûn [Akçe] 5.215 Dellâliyye Akçe 50 Ücret-i dükkân Akçe 15 Hammâliyye Akçe 6 Resm-i âdî Akçe 250 Kalemiyye ve Akçe 441 İhzâriyye Akçe 110 Sahhe’t-taksîm beyne’l-vereseti’l-merkūme [Akçe] 4.774 Hisse-i zevci’l-mezbûr Akçe 2.687 Hisse-i el-ibnü’l-mu‘taki’l-mezbûr [Akçe 2.087]

(EYÜB61 - cilt: 27, sayfa: 299 - Hüküm no: 352 - Orijinal metin no: [71a-3])﻿

﻿

﻿

353. Hüküm

1065 yılına ait gıda maddelerinin narh listeleri

[yev]mü’s-sülesâ 24 Receb sene [10]65. Dalbastı kiras [1 kıyye] 3-4 [akçe] Can eriği [1 kıyye] 2-3 [akçe] Tâze bakla [1] Kıyye 1 [akçe] [yev]mü’l-cum‘a 27 Receb sene [10]65. Karadeniz kaşkavalı [1 kıyye] Akçe 12-14 [yev]mü’s-sülesâ 8 Şa‘bân sene [10]65. Tavuk cenah 1 Akçe 12 Piliç cenah 1 Akçe 8 Sarımsak 25-20 [akçe] Ak dut [1] Kıyye 3 [akçe] Vişne [1 kıyye] 4-3 [akçe] Hıyar yerli Kıyye 1 1 [akçe] [yev]mü’l-isneyn 16 Şa‘bân sene [10]65. Yerli hıyar 1 [kıyye] Akçe 1 Anadolu hıyarı 2 [kıyye] Akçe 1 Dikenlice armudu [1 kıyye] 6-8 [akçe] Elma-i mayıs [1 kıyye] 2-3 [akçe] Etmeğin noksanıyla ta‘yîn buyrula? [yev]mü’l-ehad 22 Ş[a‘bân] sene [10]65. Zerdâli [1 kıyye] 6 [Akçe] Kabak [1 kıyye] 3 [akçe] Armud [1 kıyye] 6 [akçe] Hıyar-ı Anadolu 3 [kıyye] Akçe 1 Yerli hıyarı 2 [kıyye] 1 [akçe] Otluk 600-500 [kıyye] 1 [akçe] Penbe atılmış Mustafa Efendi hazretleri zamânında kırka yazılmış kırk dörde müsâmaha olunmuş deyû haber vermişdir. [yev]mü’l-isneyn fi’l-yevmi’s-selh min Şa‘bâni’l-mu‘azzam li sene hamsin ve sittîn ve elf. Lahana [1 kıyye] 3 [akçe] Kumla eriği [1 kıyye] 2-3 [akçe] Kabak [1 kıyye] 2 [akçe] Siyah dut [1 kıyye] 8 [akçe] Yerli hıyarı Dükkânda 2 [kıyye] 1 [akçe] Bostanda 3 [kıyye] 1 [akçe] Bayezid eriği [1 kıyye] 3-4 [akçe] [yev]mü’s-sülesâ fî 2 min Ramazâni’l-mübârek sene [10]65. Armud-ı Eynesil [1 kıyye] 4-3 [akçe] Zerdâli [1 kıyye] 4-3 [akçe] Koruk [1 kıyye] 4 [akçe] Bayezid eriği [1 kıyye] 3-2 [akçe] Hıyar-ı Anadolu 4 Akçe 1 Soğan 400-300 [dirhem] [1 akçe] Bardak eriği [1 kıyye] 4-3 [akçe] Kadayıf-ı tâze Kıyye 5 [akçe] [yev]mü’l-isneyn fî 8 min Ramazâni’l-mübârek [sene 1065]. Mayıs elması [1] Kıyye 2-3 [akçe] Lahana [1] Kıyye 2 [akçe] Karpuz Dirhem 300-400 [1 akçe] Siyah dut ( ) ( ) [yev]mü’l-cum‘a fî 12 min şehri Ramazâni’l-mübârek sene [10]65. Çiçek incir ( ) ( ) Boz kebîr armud [1 kıyye] 2-3 [akçe] Ahlat armud [1 kıyye] 2-3 [akçe] Bayezid armud [1 kıyye] 2-3 [akçe] Mayıs elması [dirhem] 300-200 [1 akçe] Tâze fındık [1 kıyye] 2-3 [akçe] Kızılcık [1 kıyye] 2-3 [akçe] Kavun [dirhem] 300-200 [1 akçe] Kabak [dirhem] 400-500 [1 akçe] Koruk [1 kıyye] 2 [akçe] Hıyar-ı yerli 4 [kıyye] 1 [akçe] Karpuz [dirhem] 300-400 [1 akçe] [yev]mü’s-sebt? fî 19 min şehri Ramazâni’l-mübârek sene [10]65. Badincan Dane 3 Akçe 1 Kavun [dirhem] 400-300 [1 akçe] Karpuz [dirhem] 600-400 [1 akçe] Çiçek inciri [1 kıyye] 4-3 [akçe] [yev]mü’s-sebt fî 4 min Şevvâli’l-mükerrem sene [10]65. Tâze üzüm Kıyye 1 Akçe 2 Kavun Kıyye 1 Akçe 1 Karpuz Kıyye 1,5 Akçe 1 Kızılcık Kıyye 1 Akçe 2 Kabak Dirhem 600-500 [1 akçe] Badincan Aded? 8-6 [1 akçe] [yev]mü’s-sülesâ 14 Ş[evvâli’l-mükerrem sene 1065]. Parmak üzümü [1] Vakıyye 2 [akçe] Soğan Dirhem 600-500 [1 akçe] [yev]mü’l-erbi‘â 15 Ş[evvâli’l-mükerrem sene 1065]. İncir siyah [1] Vakıyye 2-3 [akçe] Ayva [1] Kıyye 2-3 [akçe] Yarma şeftâli [yev]mü’l-erbi‘â ( ). Kabak Vakıyye [1] 1,5 [akçe] Badincan Dane 8 [1 akçe] Lahana Vakıyye [1] 2 [akçe] Soğan Dirhem 500-400 [1 akçe] Yarma şeftâli Vakıyye [1] 2-3 [akçe] [yev]mü’l-cum‘a fî 24 min Şevvâl sene [10]65. Parmak üzümü [1 kıyye] 2-3 [akçe]

(EYÜB61 - cilt: 27, sayfa: 301 - Hüküm no: 353 - Orijinal metin no: [71b])﻿

﻿